
LOCKE IR JO PAŽINIMO TEORIJA 


Porenesansinis amžius, kuriame gyveno ir kūrė Johnas 
Locke'as (1632—1704), pasižymėjo dviem būdingiausiais bruo- 
žais: dvasinėje srityje — švietimo kultu, o socialinėje srityje ir 
politikoje — pramonės revoliucija, kurią lydėjo politiniai ir eko- 
nominiai pokyčiai, pradėję kapitalizmo erą. Tai buvo visuotinio 
vadavimosi epocha. Švietimu buvo siekiama dvasinio atsinau- 
jinimo, o socialiniai pokyčiai kreipė į pragmatinį gyvenimo būdo 
sutvarkymą. Ir vieno, ir kito tikslas buvo žmogaus proto, dvasios 
ir būties išlaisvinimas. Toks siekis iškėlė pažinimo tikrumo pro- 
blemą, ir vieną iš jos sprendimo būdų pateikė anglų filosofinis 
empirizmas. Vienas iš žymiausių jo atstovų po Franciso Bacono 
(1561—1620) ir Thomaso Hobbeso (1588—1679) buvo Locke'as. 


Gyvenimas ir kūryba. Locke'as gimė Ringtone (netoli Bris- 
tolio) advokato šeimoje. Baigęs Vestminsterio mokyklą, 1652 m. 
įstojo į Oksfordo universitetą. Jį baigė 1658 m. ir gavo magistro 
laipsnį. Po to kurį laiką dėstė graikų kalbą ir retoriką, tarnavo 
cenzoriumi. Oksfordo universitete, kuriame vyravo „scholasti- 
nis peripatetizmas“, įgytas filosofinis išsimokslinimas nepaten- 
kino Locke'o, ir jis ėmėsi medicinos bei kitų gamtos mokslų 
studijų. Tuo metu jis susipažino su žymiu anglų chemiku ir fizi- 
ku Robertu Boyle'iu (1627—1691). Nors Oksfordo universitetas 
ir nesuteikė Locke'ui prašomo medicinos daktaro laipsnio, tačiau 
1668 m. jis buvo išrinktas prestižinės Londono karališkosios 

draugijos (Royal Society) nariu, o po metų — šios draugijos 
tarybos nariu. 

Lemiamą reikšmę tolesniam Locke'o gyvenimui ir kūrybai 
turėjo tai, kad 1667 m. jis tapo aktyvaus Stuartų restauracijos 
(po Oliverio Cromwellio mirties 1658 m.) priešininko, Anglijos 
kanclerio lordo Anthony'o Ashley'o Cooperio (1621—1683), vė- 
liau tapusio grafu Shaftesbury, namų gydytoju, jo vaikų auklė- 
toju, o vėliau — jo sekretoriumi. Locke'as pritarė politinėms 
savo globėjo pažiūroms ir kartu su juo aktyviai dalyvavo poli- 
tinėje veikloje. Po grafo Shaftesbury'o atsistatydinimo 1675 m. 
Locke'as išvyko į Prancūziją, čia pasinėrė į Renė Descartes'o 
(1596—1650) ir Pierre'o Gasendi (1592—1655) filosofijos studi- 
jas. Nuo 1679 m. jis vėl suartėjo su grafu Shaftesbury, kuris 
atgavo prarastą politinę padėtį. Tačiau įtrauktas į sąmokslą prieš 
Karolį II (1630—1685) Locke'o globėjas buvo priverstas emig- 
ruoti į Olandiją, kur netrukus mirė. Po metų ir Locke’ as buvo 
priverstas ieškoti prieglobsčio Olandijoje, gyveno čia svetima 
pavarde, nes karalius Jokūbas II reikalavo jį išduoti. Olandijoje 
Locke'as tapo vienu iš vigų (whigs) — pramoninės ir finansinės 
buržuazijos partijos — ideologų ir suartėjo su jų lyderiu Vilhel- 
mu III Oraniečiu (1650—1702), kuris siekė užimti Anglijos sos- 
tą, nes buvo vedęs Anglijos karaliaus Jokūbo II dukterį Mariją 
Stuart (1662—1694). 1689 m. Anglijos parlamentas vis dėlto pa- 
kvietė Vilhelmą III Oranietį į Anglijos karaliaus sostą, ir Locke'as, 
lydėdamas Oraniečio žmoną, grįžo į tėvynę, kur pagaliau išsi- 
pildė jo politinis idealas — Anglijoje įsigalėjo parlamentinė mo- 
narchija. Iš pradžių Locke'as dalyvavo politinėje veikloje, už- 
ėmė aukštus administracinius postus, tačiau nuo 1691 m. jis 
atsisakė politinės karjeros, atmetė viliojančius pasiūlymus, per- 
sikraustė į Otso pilį (Esekso grafystėje) kaip sero Franciso Masha- 
mo (1645—1722) ir jo Žmonos svečias ir atsidėjo moksliniam 
darbui. Čia jis ir mirė. 

Be reikšmingiausio ir didžiausio keturių knygų veikalo Esė 
apie žmogaus intelektą (An Essay concerning Human Understan- 

ding, 1690 m.), kurio sutrumpinta versija spausdinama šioje kny- 
goje, Locke'as parašė nemažai traktatų pažinimo, gamtos filoso- 
fijos, politikos, pedagogikos ir religijos klausimais. Tai Esė apie 
prigimtinį įstatymą (parašytas lotynų k. tarp 1660—1664 m., bet 
paskelbtas kartu su vertimu į anglų k. tik 1954 m.: Essay on the 
Law of Nature), Esė apie toleranciją (An Essay concerning Toleration, 
1667), keturi anonimiškai lotynų k. paskelbti laiškai apie tole- 
ranciją (Epistola de tolerantia, 1689, 1690, 1692 ir 1706; paskuti- 
nis — nebaigtas; pirmasis yra išverstas į lietuvių k. ir paskelb- 
tas kn.: Plečkaitis R. Tolerancija. — Vilnius: Pradai, 1998, 
p. 261—315), Du traktatai apie valdžią (Two Treatises of Govern- 
ment, 1690; antrasis traktatas yra išverstas į lietuvių k.: Lokas Dž. 
Esė apie tikrąją pilietinės valdžios kilmę, apimtį ir tikslą. Antras trak- 
tatas apie valdžią. — Vilnius: ' Mintis, 1992. — 207 p.), Keletas 
minčių apie auklėjimą (Some Thoughts concerning Education, 1693), 
Krikščionybės protingumas (The Reasonableness of Christianity, 1695) 
bei du šio traktato „apgynimai“ (Vindication of the Reasonableness 
of Christianity, 1695 ir 1697 m.), Gamtos filosofijos pradai (Elements 
of Natural Philosophy, parašytas lotynų k. tarp 1697 ir 1700 m., 
išspausdintas 1720 m.). Samprotavimas apie stebuklus (A Discourse 
of Miracles, 1701), Keletas minčių apie tai, ką turi skaityti ir studi- 
juoti džentelmenas (Some Thoughts concerning Reading and Study 
for a Gentlemen, 1703), Apie vadovavimąsi intelektu (On the Con- 
duct of Understanding, 1706), Tėvo Malebranche'o nuomonės apie 
visų daiktų matymą Dieve tyrinėjimas (An Examination of Pėre Ma- 
lebranche's Opinion of Seeing all Things in God, 1706), Nonkonfor- 
mizmo gynimas (A Defence of Nonconformity); paskutiniais gyve- 
nimo metais Locke'as parašė komentarų šv. Pauliaus laiškams 
(Parafrase and Notes on the Epistles of St. Paul) bei kitiems Naujojo 
Testamento tekstams, kurie buvo paskelbti pomirtiniame šešių 
tomų Locke'o darbų rinkinyje (Posthumous Works, 1706). 


Pažinimo teorijos apžvalga. Locke'o pažinimo teorija išdės- 
tyta jo pagrindiniame veikale Esė apie žmogaus intelektą. Čia jis 
užsibrėžė ištirti žmogaus intelekto pajėgumo ribas, suformu- 

luoti empirizmo principus ir jų pagrindu sukurti sistemišką sen- 
sualistinę pažinimo teoriją kaip naująją gnoseologiją. Pagrindi- 
niu žinių šaltiniu Locke'as laikė patyrimą, o ne įgimtas idėjas, 
kaip Descartes'as ar Leibnizas. Pirmoji Locke'o veikalo knyga ir 
yra skirta paneigti racionalistinei idėjų įgimtumo teorijai. Nuo- 
monę, kad siela gimdama atsineša į šį pasaulį idėjas, kurias ji 
įgijo be sąlyčio su išoriniu pasauliu, jis atmeta argumentuoda- 
mas tuo, jog idėjos nėra visuotinės, universalios: juk vieni pa- 
žįsta vienas idėjas, kiti — kitas, be to, laikui bėgant jos kinta, 
atsiranda ir išnyksta. Jeigu idėjos būtų įgimtos, jos sieloje turėtų 
būti pirmesnės už visą kitą pažinimą. Tačiau stebėjimai to ne- 
patvirtina. Kita vertus, tuomet mes niekada negalėtume atskirti 
žinojimo, kuris įgyjamas tik iš patyrimo, ir reikėtų pripažinti, 
jog visas Žinojimas yra įgimtas. Siela ar intelektas (šie terminai 
veikale dažniausiai vartojami sinonimiškai, nors II kn. VI sk. 
Locke'as apibrėžia intelektą kaip vieną iš dviejų sielos galių 
(antroji — valia)) turi sugebėjimą veikti, lavintis, mokytis, o 
paskui manipuliuoti iš patyrimo gautomis idėjomis, jas lyginti, 
skirti, jungti vieną su kita ir pan., bet tai nereiškia, kad siela iš 
prigimties jau turi tam tikrų „snaudžiančių“ idėjų, kurias tik 
reikia kaip nors pažadinti ar prisiminti, kaip aiškino Platonas 
Menone. Taigi, Locke'o nuomone, galima tik tokia alternatyva: 
arba visos idėjos yra įgimtos, arba — nė viena. Locke'as pasirin- 
ko antrąjį variantą: kiekvienas žmogus gimsta su siela, kuri yra 
tarsi švarus popieriaus lapas (tabula rasa), ir tik gyvenimo paty- 
rimas jį prirašo, t.y. pripildo idėjų. Pažinimo procesas praside- 
da nuo pojūčių, kurių pagrindu formuojami bendri vaizdiniai. 

Sukritikavęs ir atmetęs įgimtų idėjų teoriją, antroje savo trak- 
tato knygoje Locke'as aiškina, iš kur ir kaip intelekte randasi 
idėjos ir kokių jų esama. Visas intelekto idėjas jis skirsto į pa- 
prastas ir sudėtines. Paprastos idėjos visos kyla iš patyrimo, kuris 
esąs dvejopas: išorinis (pojūtis) ir vidinis (refleksija). Išorinio pa- 
tyrimo pagrindas — išorinio pasaulio objektai, o vidinio — žmo- 
gaus sielos (intelekto) veikla. Išorinis patyrimas yra ankstesnis 

už vidinį, kurį intelektas įgyja kontempliųodamas savo paties 
veiksmus su savo jau turimomis idėjomis. Taigi pojūtis ir re- 
fleksija yra du šaltiniai, iš kurių intelektas gauna visas papras- 
tas idėjas. 

Įgydamas paprastas idėjas intelektas yra pasyvus, be jokios 
iniciatyvos. Jis priima jas kaip veidrodis. Tačiau įgijęs idėjas 
intelektas pradeda aktyvią veiklą: jis įsimena gautas paprastas 
idėjas, lygina jas, nustato jų panašumus ir skirtumus, sudaro iš 
jų įvairius derinius, abstrahuoja ir t.t. Taip jis suformuoja sudė- 
tines idėjas, kurioms paskui duoda pavadinimus (apie idėjų pa- 
vadinimus išsamiai kalbama trečioje traktato knygoje). Toks in- 
telekto aktyvumas nerodo jo kūrybiškumo: intelektas negali 
sukurti iš principo jokio naujo turinio, jis tik tvarko pojūčių ir 
refleksijos jam suteiktą medžiagą ir taip plečia savo pažinimą. 

Sudėtines idėjas Locke'as skirsto į tris rūšis: modusus, sub- 
stancijas ir santykius. 

Sudėtinės modusų idėjos yra tokie paprastų idėjų deriniai, 
kurie priklauso nuo substancijos, neturi savarankiškos egzisten- 
cijos ir yra tik substancijų savybės. Sudėtinės substancijų idėjos 
yra tarsi paprastų idėjų substratas, atrama. Tai tokių objektų, 
kurie gali egzistuoti savarankiškai, idėjos, arba paprastų idėjų 
deriniai. Substancijos gali būti kūniškos, dvasinės, dieviškos. 
Sudėtinės santykių idėjos yra modusų ir substancijų idėjų lygi- 
nimo rezultatai (priežastingumas, tapatumas, moralinės idėjos). 

Pateikęs tokią paprastų ir sudėtinių idėjų schemą, Locke'as 
toliau mėgina nustatyti jų vertę. Pirmiausia jis aptaria paprastų 
idėjų vertę. Pasak jo, patikimiausios yra refleksijos idėjos, nes 
jos tiesiogiai atspindi mūsų pačių sielos būsenas. Tai adekva- 
čios mumyse vykstančių procesų išraiškos, kopijos. Šiuo atveju 
Locke'o pozicija tokia pati, kaip ir Descartes'o, pripažįstančio 
sąmonės faktų akivaizdumą ir tikrumą. Antroji idėjų grupė, idė- 
jos, kurias sukelia pojūčiai, mus informuoja apie išorinio pasau- 
lio savybes (kokybes), kurių suvokimas jau priklauso nuo suvo- 
kiančio jutimo organo struktūros. Vadinasi, juslinės idėjos yra 

tik subjektyvi mūsų sielos būsenos reakcija į išorinių daiktų 
poveikį. Todėl jų patikimumas yra abejotinas, nes jos nėra adek- 
vatūs tikrovės atvaizdai. 

Remdamasis tuo, kad mus veikdami išoriniai daiktai gali 
sukelti adekvačius ir neadekvačius vaizdinius, Locke'as skiria 
pirmines ir antrines kokybes. Pirminės yra tokios, kurias atėmus 
išnyktų ir pats daiktas. Jos realiai egzistuoja daiktuose, yra ne- 
atskiriamos nuo jų ir nepriklauso nuo to, ar mes jas suvokiame, 
ar ne. Pirminės kokybės — tai tįsumas, tankis, trukmė, forma, 
judėjimas ir kt. Mūsų turimos šių kokybių idėjos yra adekva- 
čios, nes jos yra pačių šių kokybių atvaizdai mūsų sąmonėje. 
Tuo tarpu antrinės kokybės, pasak Locke'o, yra tik galios sukel- 
ti įvairius pojūčius. Veikdami mūsų jusles, kūnai sukelia mums 
spalvos, kvapo, garso ir panašias idėjas, tačiau jos nėra pačių 
kūnų savybių atvaizdai. Tai tik paties subjekto būsenos, neat- 
spindinčios daiktų objektyvių savybių. Taigi antrinės kokybės 
yra subjektyvios, jos tik padeda skirti daiktus nominaliai. 

Sudėtinių idėjų pažintinė vertė priklauso nuo jas sudarančių 
paprastų idėjų vertės. Kadangi sudėtinės idėjos yra subjektyvių 
veiksmų — asociacijos, abstrahavimo, apibendrinimo — rezul- 
tatas, vargu ar jos gali turėti kokią nors objektyvią reikšmę. 
Patikimiausiomis iš sudėtinių idėjų Locke'as laiko santykių idė- 
jas. Kadangi jas gauname lygindami dvi idėjas, nebūtina, kad 
jos sutaptų su išoriniais daiktais. Jos nėra daiktų kopijos, egzis- 
tuoja pačios savaime ir atitinka tik pačios save. Pavyzdžiui, ly- 
gumo idėja turėtų vertę, nors pasaulyje ir nebūtų lygių daiktų. 

Substancijos idėjos pažintinė vertė priklauso nuo jos kilmės. 
Iš juslinių idėjų intelektas sukuria kūniškos substancijos idėją, o 
iš refleksijos idėjų — dvasinės substancijos idėją. Substancijos 
esmė mums yra neprieinama, mes matome tik jos apraiškas. 
Substancijos idėjų neatitinka jokie daiktai, todėl jos neteikia jo- 
kio realaus pažinimo. 

Modusų idėjos yra intelekto sukurti idėjų junginiai, taigi yra 
subjektyvios kilmės, ir nėra pagrindo tikėtis, kad jos sutaptų su 

išoriniais daiktais. Jų vertė priklauso nuo to, ar jos atitinka tą 
reikšmę, kurią jų sudarytojas bei kalba susieja su jų pavadi- 
nimu. 

Išanalizavęs paprastų ir sudėtinių idėjų pažintinę vertę, 
Locke'as ketvirtoje savo traktato knygoje sprendžia pažinimo 
teisingumo problemą. Pagrindinis pažinimo teisingumo kriteri- 
jus yra idėjų ir daiktų, egzistuojančių šalia mūsų, atitikimas (tai 
transcendentinis tiesos kriterijus). Kita vertus, pažinimo teisin- 
gumą liudija ir pačių idėjų, vaizdinių tarpusavio atitikimas (tai 
imanentinis tiesos kriterijus). 

Locke'as skiria tris pažinimo rūšis: intuityvųjį, įrodomąjį ir 
juslinį. Patikimiausias esąs intuityvusis pažinimas, kai mes iš 
pirmo žvilgsnio, be jokių tarpininkų, be jokių įrodymų suvokia- 
me dviejų idėjų atitikimą arba neatitikimą, kaip akis regi šviesą. 
Intuityviuoju pažinimu mes suvokiame savo pačių egzistenciją. 
Tai aukščiausias pažinimo lygmuo. 

Įrodomasis pažinimas esti tada, kai dviejų idėjų atitikimas 
ar neatitikimas, jų ryšys suvokiamas pasitelkus įrodymą. Tai 
racionalioji pažinimo rūšis, artimai susijusi su matematika. Įro- 
domuoju pažinimu mes galime pažinti Dievo buvimą. 

Juslinis pažinimas esti tada, kai idėjų atitikimą ar neatitiki- 
mą liudija mūsų juslinis patyrimas. Jis apsiroboja tik atskirų 
išorinio pasaulio faktų stebėjimu ir priklauso nuo individo su- 
vokimo. Būdami už mūsų sąmonės ribų, juslinio pažinimo ob- 
jektai mūsų sąmonei yra tiesiogiai neprieinami, todėl toks paži- 
nimas yra netobulas. Tai pati žemiausia pažinimo pakopa. 


Šiame Locke'o veikale atidesnis skaitytojas, be abejo, paste- 
bės nemaža prieštaravimų, nenuoseklumų, paradoksalių teori- 
jų. Pavyzdžiui, nelabai įtikinamas paprastų ir sudėtinių idėjų 
skyrimo kriterijus, su daugeliu sunkumų Locke'as susiduria aiš- 
"kindamas pažintinę sudėtinių idėjų vertę. Kartais jis tiesiog iš- 
sisuka nuo sprendimo ir palieka pačiam skaitytojui pasidaryti 
išvadas. Tačiau tai liudija, kad Locke'ui buvo svetimas dogmi- 
nis mąstymas. Jis supranta, kad prieiti vieną teisingą sprendimą 

sunku, ir protingas Žmogus visuomet laikysis savo požiūrio, 
išsaugodamas tam tikrą abejonę. 

Bertrand'as Russellas (1872—1970) kalbėdamas apie Locke'ą 
rašė, jog prieštaringa filosofija negali būti visiškai teisinga, ta- 
čiau neprieštaringa filosofija greitai gali pasirodyti esanti visiš- 
kai klaidinga. Vaisingiausios filosofinės sistemos pasižymėjo aki- 
vaizdžiais prieštaravimais, tačiau kaip tik dėl to jos buvo iš 
dalies teisingos. 

Locke'as buvo nuosaikus empiristas. Nors jis ir kritikavo 
racionalistus, tačiau niekada neatmetė proto kontrolės. Jo nuo- 
mone, net ir apreiškimo tiesas privalo kontroliuoti protas. 

Anglų empirizmo filosofija buvo savotiška reakcija į opti- 
mistinę racionalizmo prielaidą, jog įmanomas tobulas pažini- 
mas. Locke'as pirmasis pamėgino parodyti, kad mūsų pažini- 
mo galimybės yra ribotos. Tad jo filosofija pradėjo kritinės 
filosofijos tradiciją, kurią toliau plėtojo G. Berkeley (1685—1753), 
D. Hume'as (1711—1776), J. S. Millis (1806—1873), kol pagaliau 
gimė didinga I. Kanto (1724—1804) kritinė filosofija. 


Antanas Rybelis 


ESĖ 
APIE ŽMOGAUS 
INTELEKTĄ 


LAIŠKAS SKAITYTOJUI 


Skaitytojau, 

atiduodu į tavo rankas tai, kas man buvo maloni pra- 
moga daugelį laisvalaikio ir sunkių valandų. Jeigu šiam 
veikalui nusišypsos laimė tapti tokia pramoga ir tau, 
jeigu skaitydamas jį tu patirsi nors pusę to malonumo, 
kurį aš patyriau rašydamas, nesigailėsi veltui išleidęs 
savo pinigus, kaip aš nesigailiu įdėto darbo. Nepalai- 
kyk šių žodžių pagyrimu savo veikalui ir dėl to, kad 
man buvo malonu jį rašyti, nemanyk, jog dabar, kai jis 
jau užbaigtas, jis man nepaprastai patinka. Tas, kuris 
su sakalais medžioja vieversius ir žvirblius, apturi ne 
mažesnę pramogą negu tas, kuris taikosi į tauresnius 
paukščius, nors jo laimikis ir gerokai menkesnis; ir tas 
menkai pažįsta šio traktato objektą — INTELEKTĄ!, — 
kas nežino, kad tai kilniausias sielos sugebėjimas ir 
todėl naudojimasis juo teikia didesnį ir patvaresnį ma- 
lonumą negu naudojimasis kuriuo nors kitu sugebėji- 
mu. Jo tiesos ieškojimai panašūs į medžioklę su saka- 
lais ar šunimis, kur pats persekiojimas teikia didžiulį 
malonumą. Kiekvienas intelekto Žingsnis pažinimo 
link — tai tam tikras atradimas, kuris yra ne tik nau- 
jas, bet ir geriausias, bent jau laikinai. 

Mat intelektas, sprendžiantis apie objektus, kaip ir 
akis, tik remdamasis tuo, ką mato, yra patenkintas tuo, 
ką atranda, ir nelabai apgailestauja dėl to, kas nepate- 
ko į jo akiratį, nes to jis tiesiog nežino. Taigi tas, kas 
atsisakė elgetos krepšio ir, nenorėdamas tinginiauti ir 
gyventi iš susirankiotų nuomonių atplaišų, įkinko sa- 
vo mintis į darbą — surasti tiesą ir ja vadovautis, — 
nestokos medžiotojo pasitenkinimo (kad ir ką jis aptik- 
tų); kiekviena ieškojimų akimirka atlygins jo pastan- 
gas suteikdama tam tikrą malonumą, ir jis turės pa- 
grindą manyti netuščiai leidęs laiką net ir tada, kai 
nelabai galės pasigirti dideliais atradimais. 

Štai kas, skaitytojau, teikia malonumą tiems, kurie 
duoda valią savo mintims ir jas užrašinėja; tačiau tu 
neturėtum jiems pavydėti, nes jie ir tau suteikia gali- 
mybę turėti tokią pačią malonią pramogą, jei tu skai- 
tydamas pasitelksi savo mintis. Kaip tik į jas aš ir ape- 
liuoju, jei tik jos tikrai yra tavo; bet jeigu jos nekritiškai 
perimtos iš kitų, nelabai svarbu, kokios jos, — jos va- 
dovaujasi ne tiesa, bet menkesniais motyvais; neverta 
kreipti dėmesį į tai, ką kalba ar mano tas, kuris kalba 
ar mano tik taip, kaip jam įteigia kitas. Jeigu tu spręsi 
pats, Žinau, jog spręsi bešališkai; kad ir kokie būtų ta- 
vo priekaištai, jie nepakenks man ir manęs neįžeis. Nors 
iš tiesų šiame traktate apie tiesą nėra nieko, kuo aš 
nebūčiau visiškai įsitikinęs, aš laikau save tokiu pat 
klystančiu, koks, manau, esi ir tu, ir žinau, kad tavo 
požiūris į šią knygą priklausys ne nuo mano, bet nuo 
tavo paties nuomonės apie ją. Jeigu joje rasi mažai ką 
nauja ir pamokoma, neturėtum dėl to manęs kaltinti. Ji 
buvo skirta ne tiems, kurie jau perprato šį dalyką ir 
nuodugniai pažino savo intelektą, bet tam, kad pats 

sau išsiaiškinčiau ir patenkinčiau keletą draugų, kurie 
prisipažino nepakankamai jį ištyrę. Jeigu pritinka truk- 
dyti tave šios Esė istorija, aš papasakosiu tau apie tai, 
kaip penki ar šeši draugai*, susitikę mano kabinete, 
kalbėjosi apie visai kitus dalykus, tačiau netrukus atsi- 
dūrė aklavietėje, nes iškilo daugybė keblumų. Kurį lai- 
ką mes buvome sutrikę, negalėdami nė kiek priartėti 
prie mus gluminusių abejonių sprendimo, bet paskui 
man toptelėjo mintis, kad mes pasukome klaidingu ke- 
liu ir kad prieš imantis tokio pobūdžio tyrinėjimų rei- 
kėjo ištirti savo pačių sugebėjimus ir pažiūrėti, kokie 
dalykai gali ir kokie negali būti mūsų intelekto objek- 
tas. Kaip tik tai aš ir pasiūliau draugijai, ir visi mielai 
tam pritarė; taigi sutarėme, kad tai ir bus mūsų pirma- 
sis tyrinėjimas. Keletas skubotų ir gerai neapgalvotų 
minčių apie niekada anksčiau mano netyrinėtą dalyką, 
kurias išdėsčiau prieš kitą mūsų susitikimą, tapo pir- 
maisiais šio samprotavimo apmatais; taip atsitiktinai 
pradėtas, visiems prašant jis buvo tęsiamas; jis buvo 
rašomas padrikomis dalimis, ilgam užmetamas, po to 
vėl tęsiamas, kai leisdavo mano nuotaika ir aplinky- 
bės; pagaliau vienumoje, kai rūpinantis sveikata rado- 
si laisvo laiko, jis įgijo tokį pavidalą, kokį tu jį dabar 
matai. 

Tai, kad rašiau su pertrūkiais, galėjo lemti, be kitų, 
du priešingus trūkumus — kad knygoje pasakyta per 
mažai arba per daug. Jeigu tu ko nors joje pasigesi, aš 
džiaugsiuosi, kad tai, ką parašiau, skatina tave trokšti, 
Jog būčiau ėjęs toliau. Jeigu ji tau pasirodys pernelyg 
plati, dėl to turi kaltinti objektą, — kai aš pirmą kartą 
ėmiausi plunksnos, maniau, kad viskas, ką turiu pasa- 
kyti apie šį dalyką, sutilps į vieną popieriaus lapą; bet 

kuo toliau ėjau, tuo platesnis vaizdas man vėrėsi; nau- 
ji atradimai vedė mane vis toliau, ir nejučiom knyga 
išaugo iki tokios apimties, kokia ji dabar pasirodo. Ne- 
neigsiu, kad jos apimtį galbūt būtų galima sumažinti ir 
kad kai kurios jos dalys galėtų būti sutrauktos: dėl to, 
kad ji buvo rašoma priešokiais ir su daugybe ilgų per- 
trūkių, galėjo atsirasti kai kurių pasikartojimų. Tačiau, 
prisipažinsiu, dabar aš jau pernelyg aptingau arba esu 
per daug užsiėmęs, kad ją sutrumpinčiau. 

Aš suprantu, kad nelabai paisau savo gero vardo, 
sąmoningai leisdamas jai pasirodyti su trūkumu, daž- 
nai papiktinančiu pačius protingiausius, kurie visada 
yra atidžiausi skaitytojai. Bet tie, kurie žino, kad tingu- 
liui priimtinas bet koks pasiteisinimas, atleis man už 
tai, kad mane priveikė tingulys ir aš manausi turįs la- 
bai gerą pasiteisinimą. Kad apsiginčiau, neimsiu aiš- 
kinti, jog ta pati sąvoka, kadangi ji turi įvairių aspektų, 
gali būti paranki arba būtina įrodyti ar paaiškinti įvai- 
rioms to paties samprotavimo dalims ir jog taip ir at- 
sitiko daugelyje šio samprotavimo dalių; tačiau atme- 
tęs tai aš nuoširdžiai prisipažinsiu, kad kartais ilgai 
sustodavau prie to paties įrodymo ir išdėstydavau jį 
skirtingais būdais visai kitais sumetimais. Aš neturė- 
jau minties paskelbti šią Esė tam, kad pamokyčiau pla- 
čiai mąstančius ir nuovokius Žmones; tokių Žiniją įval- 
džiusių Žmonių akivaizdoje aš pats prisipažįstu esąs 
mokinys, todėl iš anksto įspėju juos, kad nesitikėtų nie- 
ko daugiau, tik to, kas suausta iš mano šiurkščių min- 
čių ir tinka mano masto žmonėms, kuriems galbūt ne- 
atrodys nepriimtina tai, jog pasistengiau išaiškinti ir 
padaryti suprantamas jų protui kai kurias tiesas, ku- 
rios dėl įsigalėjusių prietarų ar dėl pačių idėjų abstrak- 

tumo galėjo sudaryti keblumų. Kai kuriuos dalykus 
buvo būtina apžvelgti iš visų pusių; o kai sąvoka yra 
nauja — prisipažįstu, kad kai kurios iš jų man yra 
naujos, — arba neįprasta — manau, kad tokios jos at- 
rodys kitiems, — nepakanka tiesiog kartą ją apžvelgti, 
kad ji įsiskverbtų į kiekvieną intelektą ar įsitvirtintų 
jame, padarydama aiškų ir ilgalaikį įspūdį. Manau, ne- 
daug yra tokių, kurie patys ar iš kitų pavyzdžio nebū- 
tų pastebėję, kad tai, kas pateikta vienu būdu buvo 
visiškai neaišku, išdėstyta kitu būdu tapo visiškai aiš- 
ku ir suprantama, nors vėliau intelektas beveik ne- 
įžvelgdavo skirtumų tarp žodžių ir stebėdavosi, kodėl 
vienus buvo sunkiau suprasti nei kitus. Tačiau viskas 
nevienodai veikia įvairių žmonių vaizduotę. Mūsų in- 
telektai skiriasi ne mažiau nei skoniai, ir tas, kuris ma- 
no, kad ta pati tiesa visiems vienodai patiks su tuo 
pačiu apdaru, lygiai taip pat gali tikėtis visus skaniai 
pavaišinti vienodai pagamintu valgiu: valgis gali būti 
tas pats, tai gali būti geras maistas, tačiau ne kiekvie- 
nas galės jį valgyti su tuo pačiu uždaru; jis turi būti vis 
kitaip uždarytas, jeigu norite, kad visi jį suvirškintų, — 
net ir tiems, kurių stiprus organizmas. Iš tiesų tie, ku- 
rie man patarė paskelbti knygą, dėl šios priežasties 
patarė ją paskelbti tokią, kokia ji yra; jeigu jau buvau 
įtikintas paleisti ją į pasaulį, noriu, kad ją suprastų 
kiekvienas, kas tik dės pastangas ją perskaityti. Aš taip 
menkai tetrokštu spausdinti savo mintis, kad jeigu ne- 
Puoselėčiau vilties, jog ši Esė gali duoti šiokios tokios 
naudos kitiems, kaip, esu tikras, ji davė man, būčiau 
apsiribojęs parodydamas ją keletui draugų, paskatinu- 
sių ją parašyti. Kadangi aš paskelbiu šią knygą siekda- 
Mas duoti kuo daugiau naudos, manau, jog privalau 

kiek įmanydamas pasistengti, kad tai, ką turiu pasaky- 
ti, būtų lengvai suprantama įvairiems skaitytojams. 
Jau geriau tegu mąstantieji ir įžvalgieji skundžiasi, kad 
kai kurios dalys yra ilgos ir nuobodžios, negu kas nors, 
neįpratęs abstrakčiai mąstyti arba palaikantis kitokią 
nuomonę, suklys arba nesupras mano požiūrio. 
Galimas daiktas, man bus prikišama didelė tuštybė 
ar įžūlumas kaip užsimojusiam pamokyti šį mūsų mo- 
kytą amžių: juk mano prisipažinimas, jog skelbiu šią 
Esė vildamasis, kad ji bus naudinga kitiems, reiškia ne 
ką kita. Tačiau jeigu man bus leista atvirai pasakyti 
apie tuos, kurie su apsimestiniu kuklumu smerkia kaip 
nenaudinga tai, ką patys parašė, tai aš manau, kad 
išleisti knygą turint kokį nors kitą tikslą daug labiau 
dvelkia tuštybe ar įžūlumų; tas, kuris spausdina kny- 
gą ir, vadinasi, tikisi, kad Žmonės ją skaitys, nors, jo 
manymu, neras joje nieko, kas būtų naudinga jiems 
patiems arba kitiems, labai stokoja pagarbos publikai; 
ir net jeigu šiame traktate nebūtų galima rasti daugiau 
nieko priimtino, mano sumanymas liks toks pat; mano 
geri ketinimai turėtų bent iš dalies atlyginti manosios 
dovanos bevertiškumą. Kaip tik tai iš esmės apsaugo 
mane nuo priekaištų baimės — nesitikiu jų išvengti, 
nes tai nepavyko ir geresniems rašytojams. Žmonių 
principai, pažiūros ir skoniai tokie skirtingi, kad sun- 
ku rasti knygą, kuri patiktų arba nepatiktų visiems. 
Amžiaus, kuriame mes gyvename, aš nelaikau nieko 
neišmanančiu, taigi tokiu, kuriam lengva įtikti. Jeigu 
man nepasiseks patikti, niekas neturėtų pasijusti įžeis- 
tas. Aš atvirai sakau visiems savo skaitytojams, išsky- 
rus pusę tuzino, kad šis traktatas iš pradžių buvo skir- 
tas ne jiems, todėl jie neturėtų vargintis stengdamiesi 

pakliūti į jų tarpą. Bet jei kas nors vis dėlto panorės 
supykti ir išplūsti knygą, ramiai gali tai padaryti, nes 
aš rasiu kaip geriau praleisti laiką, užuot leidęsis į to- 
kias kalbas. Aš visada jausiu pasitenkinimą dėl to, kad 
nuoširdžiai siekiau tiesos ir naudos, nors ir vienu iš 
prasčiausių būdų. Mokslo valstybė šiuo metu nestoko- 
ja puikių kūrėjų, kurių galingi užmojai, skatinantys 
mokslų pažangą, paliks tvarius paminklus, kuriais ste- 
bėsis ateities kartos; bet ne kiekvienas gali tikėtis tapti 
Boyle'iu ar Sydenhamu?*. Be to, amžiuje, kuriame ran- 
dasi tokie korifėjai kaip didysis Huygenius?, neprilygs- 
tamasis ponas Newtonas ir kai kurie kiti to paties mas- 
to mokslininkai, savimeilė yra visiškai patenkinta, jei 
dirbi pagalbiniu darbininku ir po truputį valai dirvą 
bei šalini šiukšles, susikaupusias kelyje į pažinimą, ku- 
ris pasaulyje tikrai būtų padaręs didesnę pažangą, jei- 
gu išradingų ir darbščių žmonių pastangų nebūtų var- 
žęs moksliškas, bet lengvabūdiškas keistų, dirbtinių ar 
nesuprantamų sąvokų vartojimas, kuris įsigalėjo moks- 
luose ir tiesiog tapo menu — tokiu mastu, kad filoso- 
fija, kuri yra ne kas kita, kaip tikrasis daiktų pažini- 
mas, imta laikyti netinkama arba negalinčia dalyvauti 
gerai išauklėtoje draugijoje ir mandagiame pokalbyje. 
Neapibrėžtos ir bereikšmės išraiškos formos ir piktnau- 
džiavimas kalba taip ilgai buvo laikomi mokslo pa- 
slaptimis, o mažai reikšmės turintys ar visai jos netu- 
rintys sunkūs arba klaidingai vartojami žodžiai dėl 
senaties turi teisę būti neteisingai laikomi dideliu mo- 
kytumu ir spekuliacijos viršūne, todėl ir tuos, kurie 
kalba, ir tuos, kurie jų klauso, bus nelengva įtikinti, 
kad jie yra ne kas kita, kaip nežinojimo priedanga ir 
kliūtis tikram pažinimui. Manau, kad įsiveržimas į 


25 


LAIŠKAS SKAITYTOJUI 


tuštybės ir nežinojimo šventovę pasitarnaus žmogaus 
intelektui: vis dėlto taip nedaug žmonių yra linkę ma- 
nyti, kad vartodami žodžius jie klaidina kitus arba pa- 
tys yra klaidinami ar kad tos grupės, kuriai jie priklau- 
so, kalba turi trūkumų, kuriuos reikia ištirti arba 
ištaisyti, todėl aš tikiuosi, jog man bus atleista, kad 
trečioje knygoje aš ilgai sustojau prie šio klausimo ir 
stengiausi padaryti jį tokį aiškų, idant nei blogio įsišak- 
nijimas, nei mados vyravimas negalėtų būti pasiteisi- 
nimu tiems, kurie nesirūpins savo pačių žodžių reikš- 
me ir nenorės, kad būtų tiriama jų posakių prasmė. 

Man sakė, kad trumpą šio traktato santrauką, iš- 
spausdintą 1688 metais“, kai kas pasmerkė nė neskai- 
tęs, nes jame neigiamos įgimtos idėjos; jie pernelyg sku- 
botai padarė išvadą, kad jeigu atsisakoma prielaidos 
apie įgimtų idėjų egzistavimą, beveik nieko nelieka nei 
iš dvasių sąvokos, nei iš jų buvimo įrodymo. Jeigu 
kam nors kils panašių minčių pradėjus skaityti šį trak- 
tatą, norėčiau, kad jis perskaitytų jį visą ištisai; ir tada, 
viliuosi, jis įsitikins, kad klaidingų pagrindų pašalini- 
mas ne žalingas, bet naudingas tiesai, kuriai labiausiai 
pakenkiama ir didžiausias pavojus kyla tada, kai ji su- 
maišoma su melu arba grindžiama juo. Antrajame lei- 
dime aš pridėjau štai ką. 

Knygų pardavėjas man neatleis, jeigu aš nieko ne- 
pasakysiu apie šį antrąjį leidimą, kuriame, kaip jis pa- 
žadėjo, padarius pataisas bus ištaisyta daugelis netiks- 
lumų, pasitaikiusių pirmajame leidime. Be to, jis 
pageidauja, jog būtų žinoma, kad šiame leidime yra 
visas naujas skyrius apie tapatumą ir daug papildymų 
bei patikslinimų kitose vietose. Turiu pasakyti skaity- 
tojui, kad ne visi jie yra nauji dalykai — dauguma jų 

yra arba tolesnis to, ką jau esu sakęs, patvirtinimas, 
arba paaiškinimai, kuriais siekiama užkirsti kelią klai- 
dingam to, kas buvo išspausdinta anksčiau, prasmės 
supratimui ir kurie nėra kokie nors nukrypimai. Turiu 
tik išskirti pakeitimus, kuriuos padariau antrosios kny- 
gos 21-ame skyriuje. 

Aš maniau, kad tai, ką ten parašiau apie laisvę ir 
valią, nusipelno kuo nuodugniausio patikrinimo, koks 
tik man pagal jėgas: šie dalykai išsimokslinusiai visuo- 
menei visais laikais kėlė klausimų ir sudarė keblumų, 
kurie gerokai supainiojo etiką ir teologiją — tas žinijos 
sritis, kuriose Žmonės labiausiai siekia aiškumo. La- 
biau įsigilinęs į Žmonių sielų veiklą ir nuodugniau iš- 
tyręs motyvus bei požiūrius, kuriais jie vadovaujasi, aš 
pamačiau esant reikalą šiek tiek pakeisti savo ankstes- 
nę nuomonę apie tai, kas galų gale lemia valią visų 
valingų veiksmų atveju. Aš negaliu neprisipažinti šito 
visuomenei taip pat laisvai ir mielai, kaip pirma pa- 
skelbiau tai, kas tada man atrodė teisinga, nes man 
labiau rūpi atmesti savo paties nuomonę ir atsisakyti 
jos, jeigu paaiškėja, kad tiesa yra priešinga jai, negu 
prieštarauti kito nuomonei. Aš siekiu tik tiesos ir visa- 
da ją nuoširdžiai priimsiu, nesvarbu, iš kur ji kiltų. 

Nepaisant mano visiško pasirengimo atsisakyti sa- 
vo nuomonės ar atsižadėti to, ką buvau parašęs, vos 
tik paaiškės, kad ten esama klaidos, vis dėlto turiu 
prisipažinti, jog man nepasisekė rasti jokių paaiškini- 
mų tuose prieštaravimuose įvairioms mano knygos da- 
lims, kuriuos aptikau spaudoje, ir tai, kas buvo įrodi- 
nėjama prieš ją, man nedavė pagrindo pakeisti savo 
nuomonę dėl tų dalykų, dėl kurių buvo suabejota. Ar 
dėl to, kad mano tiriamas dalykas reikalauja didesnio 

įsigilinimo ir dėmesio, negu norėtų skirti paviršutiniš- 
kas ar bent jau išankstinį nusistatymą turintis skaityto- 
jas, ar dėl to, kad jį užtemdo mano žodžių miglotumas 
ir kitiems pasidaro sunku suvokti šias sąvokas, kaip aš 
jas dėstau, mano požiūris, kaip įsitikinau, dažnai aiš- 
kinamas klaidingai, ir aš neturėjau laimės visada būti 
teisingai suprastas. Tai liudija tiek daug pavyzdžių, 
kad, manau, ir skaitytojas, ir aš pats pagrįstai galime 
padaryti išvadą, jog arba mano knyga parašyta pakan- 
kamai aiškiai, kad ją teisingai suprastų tie, kurie ati- 
džiai ją skaito su tokiu dėmesiu ir bešališkumu, kokį 
skaitydamas turi rodyti kiekvienas, kas imasi skaityti, 
arba jog aš parašiau ją taip neaiškiai, kad pastangos ją 
pataisyti yra tuščios. Ar tiesa būtų viena, ar kita, tai 
liečia tik mane patį; todėl aš neketinu varginti skaity- 
tojo visu tuo, ką, mano nuomone, būtų galima atsakyti 
į įvairius prieštaravimus vienoms ar kitoms mano kny- 
gos vietoms, su kuriais esu susidūręs: esu įsitikinęs, 
kad tas, kuris mano juos esant pakankamai svarbius ir 
vertus apsvarstyti, nesvarbu, ar jie teisingi, ar ne, su- 
gebės įžvelgti, kad tai, kas sakoma, yra arba nepakan- 
kamai pagrįsta, arba neprieštarauja mano teorijai, jei- 
gu ir mane, ir mano oponentą supras teisingai. 

Jeigu kas nors, susirūpinęs, kad nė viena gera jo 
mintis nepražūtų, išspausdino manosios Esė pasmerki- 
mą, suteikdamas jai garbę nelaikyti jos esė, aš palieku 
publikai įvertinti, už ką ji turi būti dėkinga šių kritikų 
plunksnai, ir neeikvosiu skaitytojo laiko tokiam tuš- 
čiam ar nevykusiam užsiėmimui, kaip pastangos su- 
mažinti pasitenkinimą, kurį kai kas patiria arba teikia 
kitiems taip skubotai paneigdamas tai, ką aš parašiau. 

Rengdami ketvirtąjį manosios Esė leidimą, knygų 
pardavėjai pranešė man apie tai, kad aš, jei turėsiu 
laiko, galėčiau papildyti ar pataisyti, kas man atrodys 
reikalinga. Tada aš pamaniau, kad derėtų informuoti 
skaitytoją, jog, greta kitų šen bei ten padarytų pataisų, 
buvo vienas pakeitimas, kurį būtina paminėti, nes jis 
eina per visą knygą ir svarbu, kad jis būtų teisingai 
suprastas. Aš tada pasakiau štai ką. 

Aiškios ir ryškios idėjos yra gerai žinomi terminai, 
kurie dažnai skamba žmonių lūpose, bet vis dėlto aš 
turiu pagrindo manyti, kad ne kiekvienas juos varto- 
jantis tikrai gerai juos supranta. Ir galbūt tik vienas 
kitas stengiasi įsigilinti į juos, kad žinotų, kokią būtent 
prasmę jis pats ar kiti jiems suteikia. Todėl daugelyje 
vietų vietoj aiškios ir ryškios aš nusprendžiau rašyti api- 
brežtos, nes šis žodis geriau nukreips Žmonių mintis 
prie tos prasmės, kaip aš suprantu šį dalyką. Taip aš 
vadinu tam tikrą intelekto objektą, ir, vadinasi, api- 
brėžtą objektą, t.y. tokį, koks jis čia matomas ir suvo- 
kiamas. Manau, kad apibrežta taikliai galima pavadinti 
tokią idėją, kuri, tam tikru metu objektyviai būdama 
intelekte, taigi čia apibrėžta, yra sujungta ir nekintamai 
susieta su tam tikru pavadinimu ar artikuliuotu garsu, 
kuris turi būti pastovus būtent šio intelekto objekto, 
arba apibrėžtos idėjos, ženklas. 

Paaiškinsiu šitai smulkiau. Sakydamas „apibrėžta“ 
apie paprastą idėją, turiu galvoje tą paprastą vaizdinį, 
kuris yra intelekto akiratyje ar kurį intelektas suvokia 
savyje, kai sakoma, kad ši idėja yra jame; sakydamas 
„apibrėžta“ apie sudėtinę idėją, turiu galvoje tokią, kuri 
susideda iš apibrėžto skaičiaus tam tikrų paprastų ar 
ne tokių sudėtingų idėjų, sujungtų tokiu santykiu ir 

taip išdėstytų, kaip jos yra intelekto akiratyje ir kaip 
intelektas jas mato savyje, kai ši idėja yra jame ar turė- 
tų būti jame, kai žmogus ją įvardija. Aš sakau „turėtų 
būti“, nes ne kiekvienas taip rūpinasi (o galbūt nė vie- 
nas nesirūpina) savo kalba, kad nepavartotų jokio žo- 
džio, kol neišvys savo intelekte tikslios, apibrėžtos idė- 
jos, kurios ženklu jis nusprendžia jį padaryti. Jei šito 
stinga, tai sukelia daug neaiškumų ir painiavą žmonių 
mintyse ir samprotavimuose. 

Žinau, jog nė vienoje kalboje nėra pakankamai žo- 
džių, kad jie išreikštų visą žmonių pokalbiuose ir sam- 
protavimuose pasitaikančių idėjų ivairovę. Tačiau tai 
nekliudo tam, kad kiekvienas, vartodamas kokį norš 
terminą, turėtų savo intelekte apibrėžtą idėją, kurios žen- 
klu jį padaro ir su kuria jį nuolat sietų šio pokalbio 
metu. Jeigu jis to nedaro ar negali daryti, veltui dedasi 
turįs aiškias ar ryškias idėjas: akivaizdu, kad jos nėra 
tokios; todėl negalima tikėtis nieko kito, tik neaiškumo 
ir painiavos, kai vartojami tokie terminai, kurie nėra 
tiksliai apibrėžti. 

Tuo remdamasis aš pamaniau, kad terminas „api- 
brėžtos idėjos“ yra mažiau klaidinantis negu „aiškios 
ir ryškios idėjos“; ir kai Žmonės turės tokias viso to, ką 
jie mąsto, tiria ar dėl ko ginčijasi, apibrėžtas idėjas, jie 
pamatys, kad didelė dalis jų abejonių ir ginčų yra iš- 
spręsta: didžioji dalis žmoniją gluminančių klausimų 
ir nesutarimų kyla dėl abejotino ir netikslaus žodžių 
vartojimo arba (tai yra tas pat) dėl neapibrėžtų idėjų, 
kurias jie turi išreikšti. Aš pasirinkau šiuos terminus 
žymėti: 1) tam tikram tiesioginiam intelekto objektui, 
kurį jis suvokia ir turi priešais save ir kuris skiriasi 
nuo garso, intelekto vartojamo kaip jo ženklo; 2) tam, 

kad ši taip apibrėžta idėja, t.y. ta, kurią intelektas turi 
savyje, žino ir mato čia, nekintamai apibrėžiama šiuo 
pavadinimu ir kad šis pavadinimas apibrėžia būtent šią 
idėją. Jeigu Žmonės tyrinėjimuose ir samprotavimuose 
turėtų tokias apibrėžtas idėjas, jie pamatytų, kaip toli 
siekia jų pačių tyrinėjimai ir samprotavimai, ir išveng- 
tų didžiosios dalies ginčų ir nesutarimų su kitais. 

Be to, knygų pardavėjas mano, kad būtinai turiu 
informuoti skaitytoją, jog pridėjau du visiškai naujus 
skyrius, vieną — apie idėjų asociaciją, kitą — apie entu- 
ziazmą. Juos drauge su kitais didesniais anksčiau ne- 
skelbtais priedais jis apsiėmė išspausdinti atskirai ly- 
giai taip pat ir tuo pačiu tikslu, kaip buvo padaryta 
antrajame šios Esė leidime. 

Šiame penktajame leidime labai nedaug papildymų 
ar pakeitimų. Didžioji dalis naujos medžiagos yra ant- 
rosios knygos 21-ame skyriuje, ir kiekvienas, kuriam 
tai atrodys verta, galės nesunkiai ją persirašyti anks- 
tesniojo leidimo paraštėse. 


Pirma knyga 


APIE 
ĮGIMTAS 
SĄVOKAS 


Pirmas skyrius 


ĮŽANGA 


1. Kadangi būtent intelektas iškelia žmogų virš kitų 
juntančių būtybių ir lemia jo pranašumą ir viešpatavi- 
mą jų atžvilgiu, vien dėl savo kilnumo jis tikrai yra 
objektas, vertas mūsų pastangų jį ištirti. Intelektas, pa- 
našiai kaip akis, įgalina mus matyti ir suvokti visus 
kitus dalykus, tačiau jis visiškai nesuvokia savęs pa- 
ties: reikia meno ir pastangų, norint atitolinti jį ir pa- 
daryti savo paties objektu. Tačiau kad ir kokių sunku- 
mų iškiltų šio tyrinėjimo kelyje, kad ir kas laikytų mus 
tamsoje savo pačių atžvilgiu, aš esu visiškai tikras, kad 
ta šviesa, kuria mes galime nušviesti savo sielą, savojo 
intelekto pažinimas bus ne tik labai malonus, bet ir 
labai naudingas vadovaudamas mūsų mintims tiriant 
kitus dalykus. 

2. Taigi mano tikslas yra ištirti žmogiškojo pažinimo 
kilmę, tikrumą ir apimtį, taip pat tikėjimo, nuomonės 
ir pritarimo pagrindus bei laipsnius, todėl aš čia nesi- 
leisiu į fizikinius samprotavimus apie sielą ir nesivar- 
ginsiu tirdamas, kas sudaro jos esmę arba dėl kokių 
dvasios judesių ar kūno pokyčių mes savo jutimo or- 
ganais patiriame kokius nors pojūčius arba mūsų inte- 
lektas gauna kokias nors idėjas, ir ar šios idėjos — kai 

kurios iš jų arba visos — formuodamosi priklauso nuo 
materijos, ar ne. Nors šie samprotavimai įdomūs ir pa- 
trauklūs, aš jų atsisakysiu, nes jie neįeina į sumanymą, 
kurį aš dabar įgyvendinu. Mano dabartiniam tikslui 
pakaks aptarti žmogaus pažintinius sugebėjimus, kaip 
jie taikomi objektams, su kuriais turi reikalą. Tarsiuosi 
ne visai tuščiai atsidėjęs savo mintims šiuo klausimu, 
jeigu vadovaudamasis šiuo aiškiu istoriniu metodu ga- 
lėsiu kaip nors paaiškinti, kokiu būdu intelektas įgyja 
mūsų turimas daiktų sąvokas, ir galėsiu nustatyti ko- 
kius nors mūsų pažinimo tikrumo kriterijus arba žmo- 
nių įsitikinimų, tokių įvairių, skirtingų ir visiškai nesu- 
derinamų, pagrindus, — kai kada šie įsitikinimai 
teigiami su tokiu tikrumu ir pasitikėjimu, kad tas, kas 
apžvelgs Žmonių nuomones, pamatys jų prieštaringu- 
mą ir kartu tą meilę bei atsidavimą, kuriais jie apgaub- 
ti, tą ryžtą ir įkarštį, su kuriais jie ginami, ko gero, turi 
pagrindą įtarti, kad arba apskritai nėra tokio dalyko 
kaip tiesa, arba Žmonija neturi tinkamų priemonių įgyti 
tikrą jos pažinimą. 

3. Todėl verta surasti ribą tarp nuomonės ir žinoji- 
mo ir išsiaiškinti, kokiais kriterijais mes turime regu- 
liuoti savo pritarimą ir švelninti savo įsitikinimus, kai 
kalbama apie dalykus, apie kuriuos mes neturime jo- 
kių tikrų Žinių. Tam aš naudosiuosi tokiu metodu. 

Pirma, aš ištirsiu tų idėjų, sąvokų ar kaip kitaip no- 
rėtumėte jas pavadinti, kurias Žmogus pastebi ir suvo- 
kia turįs savo sieloje, kilmę ir būdus, kuriais intelektas 
jas įgyja. 

Antra, aš pasistengsiu parodyti, kokį pažinimą inte- 
lektas įgyja per šias idėjas, taip pat šio pažinimo tikru- 
mą, akivaizdumą ir apimtį. 

Trečia, aš ištirsiu tikėjimo arba nuomonės prigimtį ir 
pagrindus: čia aš turiu galvoje mūsų pritarimą kokiam 
nors teiginiui kaip teisingam, nors mes nieko tikro ne- 
žinome apie jo teisingumą. Čia mes turėsime progą 
ištirti pritarimo pagrindus ir laipsnius. 

4. Jeigu tirdamas intelekto prigimtį aš sugebėsiu at- 
skleisti jo galias — kaip toli jos siekia, kokius dalykus 
jos tam tikru mastu atitinka ir kur jų mums pritrūks- 
ta, — manau, šis tyrimas gali būti naudingas tuo, kad 
įtikins nerimstantį Žmogaus intelektą būti atsargesnį ir 
nesiimti dalykų, kurių jis nepajėgia suprasti, sustoti 
pasiekus savo kraštutinę ribą ir ramiai susitaikyti su 
nežinojimu tų dalykų, kuriuos ištyrus paaiškėja, kad 
jie neprieinami mūsų sugebėjimams. Tada, skatinami 
visuotinio pažinimo siekimo, mes galbūt ne taip ne- 
kantrausime kelti klausimus ir gluminti save ir kitus 
ginčais dėl dalykų, kuriems mūsų intelektas netinka, 
kurių aiškių ir ryškių suvokinių mes negalime susida- 
ryti savo intelekte ar kurių mes neturime visiškai jokių 
sąvokų (taip atsitikdavo tikriausiai pernelyg, dažnai). 
Jeigu mes sugebėsime išsiaiškinti, kiek gali aprėpti in- 
telekto žvilgsnis, kiek jis sugeba pasiekti tikrumą ir 
kokiais atvejais jis gali tik susidaryti nuomonę ir spėti, 
išmoksime pasitenkinti tuo, kas mums dabartinėje būk- 
lėje yra pasiekiama. 

5. Nors mūsų intelekto supratingumas anaiptol ne- 
pajėgia aprėpti visos daiktų įvairovės, vis dėlto mes 
turime pakankamą pagrindą garbinti dosnų mūsų bū- 
ties Kūrėją už tą pažinimo dalį ir laipsnį, kuriuo jis 
mus apdovanojo kur kas labiau už kitus šios mūsų 
buveinės gyventojus. Žmonės turi pagrindą būti visiš- 
kai patenkinti tuo, kas Dievui atrodė tinkama jiems, 

nes jis jiems suteikė (kaip sako šv. Petras) závta poç 
Cov xai sooéßBsiav — „visa, kas praverčia gyveni- 
mui ir maldingumui“!, suteikė jiems galimybę pato- 
giai įsikurti šiame gyvenime ir surasti kelią, vedantį į 
geresnį. Nors jų pažinimas anaiptol neprilygsta visa- 
pusiškam ar tobulam visko, kas egzistuoja, supratimui, 
vis dėlto jis garantuoja svarbiausius jų interesus, ir jie 
turi užtektinai šviesos, kad galėtų pažinti savo Kūrėją 
ir įžvelgtų savo pareigas. Žmonės gali rasti pakanka- 
mai daug dalykų, kurie suteiks jų galvoms ir rankoms 
įvairios malonios ir pasitenkinimą teikiančios veiklos, 
jeigu įžūliai nesipriešins savo kūno sandarai ir neiš- 
barstys gėrybių, kurių pilnos jų rankos, dėl to, kad jos 
per mažos suimti viską. Mes turėsime nedaug pagrin- 
do skųstis savo intelekto ribotumu, jeigu taikysime jį 
tam, kas mums gali būti naudinga, nes tai visiškai ati- 
tinka jo sugebėjimus. Elgsimės nedovanotinai ir aikš- 
tingai kaip vaikai, jeigu nepakankamai vertinsime mū- 
sų pažinimo pranašumus ir dėl to, kad yra dalykų, 
kurie jam nepasiekiami, nesistengsime jį tobulinti dėl 
tų tikslų, kuriems jis buvo mums duotas. Jeigu tingus 
ir nepaklusnus tarnas neatliks savo darbo žvakių švie- 
soje tuo pretekstu, kad jam stinga ryškios saulės švie- 
sos, tai jam nebus joks pasiteisinimas. Žvakė, deganti 
mumyse, šviečia pakankamai ryškiai visiems mūsų tiks- 
lamsė. Atradimai, kuriuos mes galime padaryti su ja, 
turi mus patenkinti; mes tada teisingai naudosimės sa- 
vo intelektu, kai visų dalykų imsimės tokiu būdu ir 
tokiu mastu, kokiu jie atitinka mūsų sugebėjimus, ir 
remdamiesi tokiais pagrindais, kokiais jie gali būti 
mums pateikti, užuot kategoriškai ir nekantriai reika- 
lavę įrodymo ir tikrumo ten, kur įmanoma pasiekti tik 

tikėtinumo, kurio visiškai pakanka tvarkyti visiems mū- 
sų reikalams. Jeigu mes niekuo netikėsime dėl to, kad 
negalime tikrai pažinti visų dalykų, elgsimės bemaž 
taip pat protingai, kaip ir tas, kuris nesinaudos kojo- 
mis, bet ramiai sėdės ir žus dėl to, kad neturi sparnų 
ir negali skraidyti. 

6. Kai mes pažinsime savo jėgą, geriau žinosime, ko 
galime imtis vildamiesi sėkmės; kai gerai ištirsime 
savo intelekto galias ir įvertinsime, ko galime iš jų tikė- 
tis, mes nebūsime linkę ramiai sėdėti ir apskritai ne- 
duoti savo mintims jokio darbo, apimti nevilties, kad 
nieko nežinome, ar, kita vertus, viskuo abejoti ir neigti 
visą pažinimą, nes kai kurių dalykų negalima suprasti. 
Jūreiviui labai naudinga žinoti savo lyno ilgį, nors jis 
negali išmatuoti juo visų vandenyno gelmių. Gerai, jog 
jis Žino jį esant pakankamai ilgą, kad pasiektų dugną 
tose vietose, kurios būtinos nustatyti plaukimo kursui, 
ir padėtų jam išvengti seklumų, kurios gali jį pražudy- 
ti. Mūsų uždavinys — pažinti ne visus dalykus, bet 
tuos, kurie svarbūs mūsų elgesiui. Jeigu mes sugebėsi- 
me rasti tuos kriterijus, kuriais vadovaudamasi protin- 
ga būtybė, atsidūrusi tokioje padėtyje, kokioje žmogus 
yra šiame pasaulyje, gali ir turi valdyti savo nuomones 
ir nuo jų priklausomus veiksmus, mums nereikės ne- 
rimauti dėl to, kad kai kurių kitų dalykų neįstengiame 
pažinti. 

7. Kaip tik šitai buvo pirmoji paskata parašyti šią Esė 
apie intelektą. Man atrodė, kad norint atsakyti į keletą 
klausimų, kurie Žmogaus sielai tikrai gali iškilti, pir- 
mas žingsnis yra ištirti savo pačių intelektą, išsiaiškinti 
savo galias ir pažiūrėti, kokiems dalykams jos yra tin- 
kamos. Kol tai nebuvo padaryta, mano manymu, mes 

pradėdavome ne nuo to galo ir tuščiai ieškojome pasi- 
tenkinimo, kurį teikia ramus ir patikimas mums la- 
biausiai rūpimų tiesų turėjimas, tuo tarpu savo min- 
tims leidome klaidžioti po platų Būties vandenyną, tarsi 
visa ši beribė platuma natūraliai ir neabejotinai pri- 
klausytų mūsų intelektui ir niekas čia neišvengtų jo 
sprendimų ir neliktų jo nesuprasta. O jei žmonės imasi 
tirti tai, kas pranoksta jų sugebėjimus, ir leidžia savo 
mintims klaidžioti po tokias gelmes, kur jos negali ras- 
ti tvirto pagrindo, nenuostabu, kad jie kelia klausimus 
ir kursto ginčus, kurie niekada nesibaigia jokiu aiškiu 
sprendimu, o tik tęsia ir didina jų abejones ir galiausiai 
sustiprina jų visišką skepticizmą. Tuo tarpu jeigu mū- 
sų intelekto sugebėjimai būtų gerai išsiaiškinti, jeigu 
būtų nustatyta mūsų pažinimo apimtis ir surasta riba, 
skirianti apšviestas ir tamsias daiktų puses, tai, ką mes 
galime ir ko negalime suprasti, žmonės galbūt be di- 
desnių dvejonių susitaikytų su atvirai pripažįstamu vie- 
nos pusės nepažinimu ir naudingiau bei su didesniu 
pasitenkinimu nukreiptų savo mintis ir samprotavimus 
į kitą pusę. 

8. Tai tiek man atrodė būtina pasakyti apie šio žmo- 
gaus intelekto tyrinėjimo priežastį. Bet prieš pereida- 
mas prie to, ką aš manau šiuo klausimu, čia, įžangoje, 
turiu atsiprašyti skaitytoją dėl dažno žodžio „idėja“ 
vartojimo, kurį jis aptiks šiame traktate. Kadangi, ma- 
no manymu, šis terminas geriausiai atitinka tai, kas 
yra intelekto objektas, kai žmogus mąsto, aš vartojau jį 
išreikšti tam, kas vadinama vaizdiniu, sąvoka, rūšimi, 
arba visam tam, kuo mąstydamas gali užsiimti inte- 
lektas; ir aš negalėjau išvengti dažno jo vartojimo. 


4() 


2. INTELEKTE NĖRA ĮGIMTŲ PRINCIPŲ 


Manau, bus nesunku sutikti su manimi, kad žmo- 
gaus intelekte yra tokių idėjų: kiekvienas žino jas esant 
savyje, o žmonių žodžiai ir veiksmai įtikina, kad ir kiti 
jas turi. 

Taigi pirmiausia mes ištirsime, kaip jos patenka į 
intelektą. 


Antras skyrius 


INTELEKTE NĖRA ĮGIMTŲ PRINCIPŲ 


1. Kai kurių žmonių tarpe įsigalėjusi nuomonė, kad 
intelekte yra tam tikri įgimti principai, tam tikros pirmi- 
nės sąvokos, xovar EvvoiaP, taip sakant, žmogaus 
intelekte įspausti ženklai, kuriuos siela gauna pačioje 
savo būties pradžioje ir atsineša į pasaulį. Man pasi- 
seks įtikinti išankstinio nusistatymo neturintį skaityto- 
ją šios prielaidos klaidingumu, jei tik aš parodysiu (o 
tai ir tikiuosi padaryti tolesnėse šio samprotavimo da- 
lyse), kaip žmonės vien tik naudodamiesi savo įgim- 
tais sugebėjimais, be jokių įgimtų įspaudų pagalbos, 
gali įgyti visą pažinimą, kurį jie turi, ir pasiekti tikru- 
mą be tokių pradinių sąvokų ar principų. Aš manau, 
kiekvienas lengvai sutiks, jog būtų įžūlu tarti, kad spal- 
vų idėjos yra įgimtos būtybei, kuriai Dievas suteikė re- 
gėjimą ir galią suvokti spalvas akimis Žvelgiant į išori- 
nius objektus; lygiai taip pat neprotinga būtų kai kurias 
tiesas laikyti prigimties įspaudais ir įgimtais ženklais, 
kai mes matome turį sugebėjimus, kuriais galime pa- 
žinti jas taip lengvai ir tikrai, tarsi jos iš pat pradžių 
būtų buvusios įspaustos sieloje. 

Tačiau kadangi žmogus negali išvengti priekaištų, 
jeigu, kai jis siekia tiesos vadovaudamasis savo paties 

mintimis, jos bent kiek iškreipia jį iš įprasto kelio, aš 
išdėstysiu priežastis, paskatinusias mane suabejoti šios 
nuomonės teisingumu, kad pateisinčiau savo suklydi- 
mą, jeigu aš klystu; tai aš palieku spręsti tiems, kurie, 
kaip ir aš, yra pasirengę priimti tiesą, kur tik ją su- 
rastų. 

2. Su niekuo taip visuotinai nesutinkama, kaip su 
tuo, kad yra tam tikri principai, ir teoriniai, ir praktiniai 
(kalbama ir apie vienus, ir apie kitus), kuriuos pripa- 
žįsta visa Žmonija; todėl, kaip teigiama, jie turį būti 
pastovūs įspaudai, kuriuos Žmonių sielos gauna savo 
būties pradžioje ir kuriuos jos atsineša į pasaulį taip 
pat būtinai ir realiai, kaip ir kitus joms būdingus suge- 
bėjimus. 

3. Šis argumentas, grindžiamas visuotiniu sutikimu, 
turi tą bėdą, kad jeigu tikrai būtų tam tikrų tiesų, ku- 
rias pripažįsta visa Žmonija, tai neįrodytų jas esant įgim- 
tas, jei galima parodyti, kad yra koks nors kitas būdas, 
kaip Žmonės pasiekia visuotinį sutarimą dėl dalykų, 
dėl kurių jie iš tiesų sutaria, o aš manau, kad tai gali 
būti padaryta. 

4. Bet — o tai dar blogiau — tas visuotinio sutikimo 
argumentas, kuriuo remiamasi siekiant įrodyti esant 
įgimtus principus, man regis, įrodo, kad tokių princi- 
pų nėra, nes nėra principų, kuriuos visuotinai pripa- 
žintų visa Žmonija. Pradėsiu nuo teorinių principų ir 
kaip pavyzdį pateiksiu tokius išgirtus įrodymo princi- 
pus, kaip „Kas yra, yra“ ir „Neįmanoma, kad tas pats 
daiktas būtų ir nebūtų“, kurie, mano nuomone, iš vi- 
sų turi didžiausią teisę būti laikomi įgimtais. Jų kaip 
visuotinai priimtų maksimų reputacija taip įsigalėjusi, 
kad tikrai atrodys keista, jeigu kas nors tuo ims abejo- 

ti. Ir vis dėlto aš drįstu teigti, kad šiems teiginiams 
anaiptol nėra visuotinai pritariama ir kad didelė žmo- 
nijos dalis jų net visiškai nežino. 

5. Juk, pirma, akivaizdu, kad visi vaikai ir idiotai 
neturi nė menkiausio supratimo ir net nepagalvoja apie 
juos. Ir šios spragos pakanka sugriauti tam visuoti- 
niam pritarimui, kuris būtinai turi lydėti visas įgimtas 
tiesas; teiginys, kad esama į sielą įspaustų tiesų, kurių 
ji nesuvokia ar nesupranta, man atrodo beveik kaip 
prieštaravimas, nes juk „įspausti“ 1eiškia ne ką kita, 
kaip padaryti, kad tam tikros tiesos būtų suvoktos. Man 
regis, sunku suprasti, kaip galima įspausti ką nors į 
intelektą, jei intelektas to nesuvokia. Taigi jeigu vaikai 
ir idiotai turi sielas, turi intelektus su šiais įspaudais, jie 
neišvengiamai turi juos suvokti ir būtinai turi Žinoti 
šias tiesas ir joms pritarti; o kadangi taip nėra, akivaiz- 
du, kad nėra tokių įspaudų. Juk jeigu jos nėra iš pri- 
gimties įspaustos sąvokos, kaip jos gali būti įgimtos? 
O jeigu jos yra įspaustos sąvokos, kaip jos gali būti 
nežino:nos? Teigti, kad sąvoka yra įspausta į intelektą, 
ir vis dėlto kartu teigti, kad intelektas jos nežino ir dar 
niekada nepastebėjo jos, — vadinasi, padaryti šį įspau- 
dą niekiu. Nė apie vieną teiginį negalima sakyti, kad 
jis yra intelekte, jeigu intelektas dar niekada jo nežino- 
jo, jeigu jis dar niekada jo neįsisąmonino. Jeigu tai bū- 
tų galima teigti apie kurį nors vieną, tai tuo pačiu pa- 
grindu apie visus teiginius, kurie yra teisingi ir kuriems 
intelektas sugeba pritarti, būtų galima sakyti, kad jie 
yra intelekte ir yra įspausti; juk jeigu apie kokį nors 
teiginį, kurio intelektas dar niekada nežinojo, galima 
sakyti, kad jis yra intelekte, tai tik dėl to, kad intelektas 
sugeba jį pažinti, o intelektas turi šį sugebėjimą visų 

tiesų, kurias jis kada nors pažins, atžvilgiu. Maža to, 
tokiu atveju į intelektą gali būti įspaustos tos tiesos, 
kurių jis niekada nežinojo ir nežinos, nes žmogus gali 
ilgai gyventi ir pagaliau numirti nežinodamas dauge- 
lio tiesų, kurias jo intelektas būtų sugebėjęs pažinti, ir 
pažinti tikrai. Taigi jeigu sugebėjimas pažinti bus lai- 
komas prigimties įspaudu, tada visos tiesos, kurias 
žmogus kada nors pažįsta, dėl šios priežasties bus įgim- 
tos, ir šis svarbus klausimas virs tik labai netiksliu kal- 
bėjimo būdu, kai, pretenduojant teigti priešingą daly- 
ką, pasakoma tas pats, ką teigia neigiantys įgimtus 
principus. Mat aš manau, jog niekas niekada nėra nei- 
gęs, kad intelektas sugeba pažinti kai kurias tiesas. Su- 
gebėjimas, pasak jų, yra įgimtas, o Žinojimas įgytas. 
Bet kodėl tada taip ginamas kai kurių maksimų įgim- 
tumas? Jeigu tiesos gali būti įspaustos į intelektą nebū- 
damos suvoktos, aš nematau jokio skirtumo tarp tiesų, 
kurias intelektas sugeba pažinti, jų kilmės požiūriu: 
jos arba visos turi būti įgimtos, arba visos atsitiktinės. 
Veltui žmogus stengtųsi jas atskirti. Kalbantysis apie 
įgimtas intelekto sąvokas negali (jeigu jis turi galvoje 
kokią nors atskirą tiesų rūšį) laikyti esančiomis inte- 
lekte tokių tiesų, kurių jis niekada nesuvokė ir apie 
kurias dar visiškai nieko nežino. Juk jeigu šie žodžiai 
(„būti intelekte“) turi kokią nors prasmę, jie reiškia 
„būti suprastam“. Taigi būti intelekte ir nebūti supras- 
tam, būti sieloje ir niekada nebūti suvoktam yra tas 
pat, kaip sakyti, kad kas nors yra ir nėra sieloje ar 
intelekte. Vadinasi, jeigu šie du teiginiai — „Kas yra, 
yra“ ir „Neįmanoma, kad tas pats daiktas būtų ir ne- 
būtų“ — yra iš prigimties įspausti, vaikai negali jų 
nežinoti; kūdikiai ir visi, kas turi sielą, būtinai turi tu- 

rėti juos savo intelekte, Žinoti jų teigiamą tiesą ir pri- 
tarti jai. 

6. Siekiant šito išvengti, paprastai atsakoma, kad 
visi žmonės juos žino ir pritaria jiems, kai pradeda pro- 
tauti, — esą to pakanka įrodyti jų įgimtumui. Aš atsa- 
kau taip. 

7. Neaiškūs pasakymai, vargu ar turintys kokią nors 
reikšmę, tampa aiškiais pagrindais tiems, kurie, turė- 
dami išankstinį nusistatymą, nepasistengia išsiaiškinti 
net to, ką patys sako. Juk jeigu pritaikysime šį atsaky- 
mą mūsų dabartiniam tikslui, suteikę jam kokią nors 
priimtiną prasmę, jis turi reikšti viena iš dviejų: arba 
kad, kai tik žmonės pradeda protauti, šie tariami įgim- 
ti įrašai tampa jiems Žinomi ir jie pastebi juos, arba 
kad protavimas ir proto lavinimas padeda Žmonėms 
atrasti šiuos principus, ir jie tikrai juos sužino. 

8. Jeigu jie turi galvoje, kad protaudami žmonės gali 
atrasti šiuos principus ir kad to pakanka įrodyti juos 
esant įgimtus, įrodinėjama bus šitaip: visos tiesos, ku- 
rias protas tikrai gali mums atskleisti ir priversti mus 
tvirtai joms pritarti, yra prigimties įspaustos į intelek- 
tą, nes visuotinis pritarimas, laikomas jų požymiu, reiš- 
kia ne ką kita, kaip tai, kad protaudami mes sugebame 
įgyti tam tikrą jų pažinimą ir pritarti joms; vadinasi, 
nebus jokio skirtumo tarp matematikų aksiomų ir te- 
oremų, kurias jie išveda iš jų: visos vienodai turi būti 
pripažįstamos įgimtomis, nes visos atrastos protaujant 
ir yra tokios tiesos, kurias protinga būtybė tikrai gali 
pažinti, jeigu ji teisingai kreipia savo mintis. 

9. Bet kaip šie žmonės gali manyti, kad protavimas 
yra būtinas airasti principams, kurie laikomi įgimtais, 
jeigu protas (jei galime jais tikėti) yra ne kas kita, kaip 

sugebėjimas išvesti nežinomas tiesas iš tų principų ar 
teiginių, kurie jau žinomi? Aišku, to, kam atrasti mums 
reikalingas protas, niekada negalima laikyti esant įgim- 
ta, nebent, kaip sakiau, visas tikras tiesas, kurių protas 
kada nors mus išmoko, laikysime įgimtomis. Jeigu pro- 
tas arba jo taikymas reikalingas tam, kad priverstų in- 
telektą pamatyti tai, kas iš prigimties į jį įrėžta ir negali 
būti jame, kol nėra jo suvokta, tai lygiai taip pat ga- 
lime manyti, jog būtina pasitelkti protą, kad privers- 
tume akis atrasti regimus objektus. Taigi versti protą 
atrasti šias įspaustas tiesas — vadinasi, teigti, kad pro- 
taudamas Žmogus atranda tai, ką jis anksčiau žinojo; o 
sakyti, kad Žmonės turi šias įgimtas, įspaustas tiesas iš 
prigimties, prieš pradėdami protauti, ir vis dėlto nie- 
kada jų nežino, kol nepradeda protauti, yra iš esmės 
tas pat, kaip sakyti, kad Žmonės jas žino ir kartu jų 
nežino. 

10. Į tai, ko gero, bus atsakyta, kad matematiniams 
įrodymams ir kitoms tiesoms, kurios nėra įgimtos, ne- 
pritariama iškart, kai tik jos pateikiamos, ir tuo jos ski- 
riasi nuo tų maksimų ir kitų įgimtų tiesų. Aš turėsiu 
progą išsamiau pakalbėti apie pritarimą iškart patei- 
kus. Čia tik mielai sutiksiu, jog šios maksimos ir ma- 
tematiniai įrodymai skiriasi tuo, kad pastarųjų atveju 
reikalingas protas ir argumentai, idant juos suprastu- 
me ir jiems pritartume, o pirmosios be jokių sampro- 
tavimų priimamos ir joms pritariama iškart, kai tik jos 
suprantamos. Tačiau kartu prašau leisti man pasakyti, 
kad tai atskleidžia išsisukinėjimo, reikalaujančio pasi- 
telkti protą šioms bendrosioms tiesoms atrasti, silpnu- 
mą, nes reikia pripažinti, kad jos atskleidžiamos be 
samprotavimo pagalbos. Ir aš manau, kad tie, kurie 

pateikia tokį atsakymą, nesiryš teigti, jog maksimos 
„Neįmanoma, kad tas pats daiktas būtų ir nebūtų“ Ži- 
nojimas yra mūsų proto išvada. Juk jeigu šių principų 
žinojimą jie padaro priklausomą nuo mūsų mąstymo 
darbo, tai šitaip griaunamas gamtos dosnumas, kurį, 
atrodo, jie taip mėgsta. Juk samprotavimas visada yra 
ieškojimas ir apgalvojimas ir reikalauja pastangų bei 
uolumo. Ir kokia galėtų būti prasmė tarti, kad tam, kas 
prigimties įspausta kaip mūsų proto pagrindas ir va- 
dovas, atrasti reikalingas protas? 

11. Tie, kurie pasistengs bent kiek atidžiau apmąs- 
tyti intelekto veiksmus, įsitikins, jog greitą intelekto 
pritarimą kai kurioms tiesoms lemia ne tai, kad jos yra 
prigimties įspaustos, ir ne protavimas, bet sielos 
sugebėjimas, kuris visiškai skiriasi ir nuo vieno, ir nuo 
kito, kaip pamatysime vėliau. Taigi protas nė kiek ne- 
prisideda prie to, kad paskatintų mus pritarti šioms 
maksimoms, todėl jeigu sakant, kad „Žmonės pažįsta 
jas ir pritaria joms, kai pradeda protauti“, turima gal- 
voje, kad protavimas padeda mums pažinti šias mak- 
simas, tai yra visiškai klaidinga; o jeigu tai būtų teisin- 
ga, įrodytų, kad jos nėra įgimtos. 

12. Jeigu kalbant apie jų pažinimą ir pritarimą joms, 
kai pradedame protauti, turima galvoje, kad tai yra tas 
metas, kai intelektas pradeda jas pastebėti, ir kad, kai 
tik vaikai pradeda protauti, jie taip pat pradeda pažin- 
ti šias maksimas ir pritarti joms, tai irgi yra klaidinga 
ir lengvabūdiška. Pirma, tai yra klaidinga. Juk akivaiz- 
du, kad šių maksimų nėra intelekte taip anksti, kai 
pradedama protauti, todėl protavimo pradžia klaidin- 
gai nurodoma kaip jų atradimo laikas. Kiek galime 

stebėti tokių atvejų, kai vaikai protauja gerokai anks- 
čiau negu sužino maksimą „Neįmanoma, kad tas pats 
daiktas būtų ir nebūtų“? O didelė dalis neišsimoksli- 
nusių Žmonių ir laukinių net daugelį protingo amžiaus 
metų nugyvena niekada nesusimąstydami apie šį ir 
kitus panašius bendruosius teiginius. Aš manau, kad 
žmonės nepažįsta šių bendrų ir abstraktesnių tiesų, ku- 
rios laikomos įgimtomis, kol nepradeda protauti; pri- 
dursiu, kad jie nepažįsta jų ir tada. Taip yra todėl, kad, 
kai jie pradeda protauti, jų intelekte dar nėra susida- 
riusios tos abstrakčios idėjos, su kuriomis siejamos ben- 
drosios maksimos, klaidingai laikomos įgimtais princi- 
pais, — iš tiesų jos yra atradimai ir tiesos, įdiegtos ir 
patekusios į intelektą tuo pačiu būdu ir atrastos žen- 
giant tuos pačius žingsnius, kaip ir kai kurie kiti teigi- 
niai, kuriuos niekam nešovė absurdiška mintis laikyti 
įgimtais. Šitai aš tikiuosi išaiškinti vėliau šiame sam- 
protavime. Taigi aš pripažįstu, kad žmonės būtinai tu- 
ri pradėti protauti pirmiau negu pažįsta šias bendrą- 
sias tiesas, tačiau neigiu, kad Žmonių protavimo pradžia 
yra jų atradimo laikas. 

13. Kartu reikia pažymėti, jog sakyti, kad Žmonės 
pažįsta šias maksimas ir pritaria joms, kai jie pradeda 
protauti, iš tiesų yra ne kas kita, kaip sakyti, kad jie 
niekada jų nežinojo ir nepastebėjo, kol neprotavo, bet 
kada nors vėliau gyvenime žmogus gali joms pritarti, 
tik nežinia kada. Tą patį galima pasakyti ne tik apie 
šias, bet ir apie visas kitas pažinias tiesas, ir pastaba, 
kad jas pažįstame, kai pradedame protauti, vis dėlto 
nesuteikia joms jokio pranašumo ar skiriamojo bruožo 
ir neįrodo jas esant įgimtas, bet visiškai priešingai. 

14. Bet, antra, jeigu jų pažinimo ir pritarimo joms 
laikas iš tiesų būtų kaip tik tas laikas, kai žmonės pra- 
deda protauti, tai irgi neįrodytų jas esant įgimtas. Šis 
įrodinėjimo būdas yra toks pat lengvabūdiškas, kaip 
pati prielaida — klaidinga. Kokia logika remiantis gali 
paaiškėti, kad sąvoka yra pirmapradiškai prigimties 
įspausta į sielą jos pirmojo formavimo metu, nes ji pir- 
mą kartą pastebima ir jai pritariama tada, kai pradeda 
reikštis sielos sugebėjimas, turintis visiškai atskirą vei- 
kimo sritį? Todėl jeigu kalbos vartojimo pradžia būtų 
laikoma tuo laiku, kai pirmą kartą pritariama šioms 
maksimoms (o ji gali juo būti tiek pat teisingai, kaip ir 
tas laikas, kai žmonės pradeda protauti), tai būtų toks 
pat geras įrodymas, kad jos yra įgimtos, kaip ir sakyti, 
kad jos yra įgimtos, nes žmonės joms pritaria, kai pra- 
deda protauti. Tokiu atveju aš sutinku su įgimtų prin- 
cipų šalininkais, kad sieloje nėra šių bendrų ir savaime 
akivaizdžių maksimų pažinimo, kol ji nepradeda pro- 
tauti, tačiau neigiu, kad protavimo pradžia yra kaip 
tik tas laikas, kai jos pirmą kartą pastebimos; o jeigu 
tai ir būtų kaip tik tas laikas, aš neigiu, kad tai įrodytų 
jas esant įgimtas. Teiginys, kad Žmonės pritaria joms, 
kai pradeda protauti, iš tikrųjų gali reikšti tik tai, jog 
kadangi bendrųjų abstrakčių idėjų formavimas ir ben- 
drųjų pavadinimų supratimas yra susijęs su protiniais 
sugebėjimais ir vystosi kartu su jais, vaikai paprastai 
įgyja šias bendrąsias idėjas ir išmoksta jas žyminčius 
pavadinimus tik tada, kai po ilgoko proto taikymo 
įprastoms ir atskiresnėms idėjoms jie, remiantis jų pa- 
prastais pokalbiais ir elgesiu su kitais, pripažįstami su- 
gebančiais dalyvauti protingame pokalbyje. Jeigu pri- 
tarimas šioms maksimoms, kai Žmonės pradeda 

protauti, gali būti tiesa kokia nors kita prasme, norė- 
čiau, kad tai būtų parodyta ar bent jau būtų paaiš- 
kinta, kaip šia ar kokia nors kita prasme tai įrodo jas 
esant įgimtas. 

15. Jutimai pirmiausia įleidžia atskiras idėjas ir už- 
pildo dar tuščią vietą; intelektas palaipsniui susipažįs- 
ta su kai kuriomis iš jų, ir jos įkurdinamos atmintyje ir 
gauna pavadinimus. Po to intelektas, eidamas toliau, 
abstrahuoja jas ir palaipsniui išmoksta vartoti bendrus 
pavadinimus. Tokiu būdu intelektas aprūpinamas idė- 
jomis ir kalba, medžiaga, kuriai jis taiko savo sugebė- 
jimą samprotauti. Gausėjant medžiagos, kuri duoda 
protui darbo, protavimas kasdien darosi vis labiau pa- 
stebimas. Tačiau nors bendrųjų idėjų sankaupa ir ben- 
drųjų žodžių vartojimas bei protavimas paprastai ple- 
čiasi kartu, vis dėlto aš neįžvelgiu, kaip šitai kokiu 
nors būdu įrodo jas esant įgimtas. Aš pripažįstu, kad 
kai kurių tiesų Žinojimas atsiranda sieloje labai anksti, 
tačiau tokiu būdu, kuris rodo jas nesant įgimtas. Juk 
stebėdami mes įsitikinsime, kad šis Žinojimas susijęs 
ne su įgimtomis, bet su įgytomis idėjomis, pirmiausia 
su įspaustomis išorinių daiktų, su kuriais kūdikiai su- 
siduria anksčiausiai ir kurie dažniausiai paveikia jų 
jusles. Kad kai kurios iš taip įgytų idėjų dera vienos su 
kitomis, o kitos skiriasi, intelektas tikriausiai atsklei- 
džia iškart, kai tik jis pradeda naudotis atmintimi, kai 
tik sugeba įsiminti ir priimti atskiras idėjas. Tada ar ne 
tada, tačiau tai tikrai atsitinka gerokai anksčiau, negu 
jis ima vartoti žodžius ar pradeda daryti tai, ką mes 
paprastai vadiname protavimu. Juk dar nemokėdamas 
kalbėti vaikas taip pat tikrai žino saldumo ir kartumo 
idėjų skirtumą (t.y. kad saldu nėra kartu), kaip vėliau 

(pradėjęs kalbėti) jis žino, kad pelynas ir ledinukas yra 
ne tas pats daiktas. 

16. Vaikas nežino, kad trys ir keturi lygu septy- 
niems, kol nesugeba suskaičiuoti iki septynių ir neturi 
lygybės pavadinimo ir idėjos, o išaiškinus šiuos žodžius 
jis iškart pritaria ar, veikiau, suvokia šio teiginio teisin- 
gumą. Tačiau tada jis mielai pritaria ne dėl to, kad tai 
yra įgimta tiesa, o iki tol nepritarė ne dėl to, kad nepro- 
tavo; teiginio teisingumas jam paaiškėja iškart, kai tik 
jo intelekte susiformuoja aiškios ir ryškios idėjos, ku- 
rias Žymi šie pavadinimai. Ir tada jis Žino šio teiginio 
teisingumą tuo pačiu pagrindu ir tuo pačiu būdu, ku- 
riuo anksčiau žinojo, kad rykštė ir vyšnia yra ne tas 
pats daiktas, ir tuo pačiu pagrindu, kuriuo vėliau gali 
sužinoti, jog „Neįmanoma, kad tas pats daiktas būtų ir 
nebūtų“, kaip išsamiau bus parodyta vėliau. Taigi kuo 
vėliau įgyjamos tos bendrosios idėjos, su kuriomis su- 
sijusios šios maksimos, arba sužinoma jas žyminčių 
bendrųjų terminų reikšmė, arba intelekte susiejamos 
idėjos, kurias jie žymi, tuo vėliau pritariama ir šioms 
maksimoms; kadangi vaiko terminai kartu su idėjomis, 
kurias jie žymi, yra įgimti nė kiek ne daugiau negu 
katės ar Žebenkšties, jis turi laukti, kol laikas ir stebė- 
jimas supažindins jį su jais, ir tada jis sugebės pažinti 
šių maksimų teisingumą, kai tik pasitaikys pirma pro- 
ga susieti savo intelekte šias idėjas ir stebėti, ar jos ati- 
tinka viena kitą, ar neatitinka, kaip pasakyta šiuose 
teiginiuose. Taigi žmogus sužino, kad aštuoniolika ir 
devyniolika lygu trisdešimt septyniems, dėl to paties 
savaiminio akivaizdumo, dėl kurio jis žino, kad vienas 
ir du lygu trims; tačiau vaikas pirmąjį dalyką sužino 
ne taip greitai kaip antrąjį ne todėl, kad jis neprotauja, 

bet todėl, kad idėjos, kurias žymi žodžiai „aštuonioli- 
ka“, „devyniolika“ ir „trisdešimt septyni“, įgyjamos ne 
taip greitai kaip tos, kurias žymi žodžiai „vienas“, „du“ 
ir „trys“. 

17. Taigi išsisukinėjimas, grindžiamas bendru prita- 
rimu, kai pradedama protauti, yra nevykęs ir nepalie- 
ka jokio skirtumo tarp tų tiesų, kurios laikomos įgim- 
tomis, ir kitų, kurios vėliau įgyjamos ir išmokstamos, 
todėl buvo pasistengta išsaugoti visuotinį pritarimą 
toms tiesoms, kurias jie vadina maksimomis, sakant, 
kad joms apskritai pritariama iškart, kai tik jos pateikia- 
mos ir suprantami terminai, kuriais jos pateikiamos; 
matydami, jog visi žmonės, net vaikai, pritaria šiems 
teiginiams, kai tik juos išgirsta ir supranta terminus, 
jie mano, kad to pakanka įrodyti juos esant įgimtus. 
Kadangi žmonės, kartą supratę žodžius, visada pripa- 
žįsta juos kaip neabejotiną tiesą, jie daro išvadą, kad 
tikrai intelekte iš pat pradžių buvo įkurdinti tie teigi- 
niai, kuriuos siela be jokio mokymo priima ir pritaria 
jiems iškart, kai tik jie pateikiami, ir vėliau niekada jais 
nesuabejoja. 

18. Atsakydamas į tai aš klausiu, ar tai, kad teigi- 
niui mielai pritariama, kai tik jis išgirstamas ir supranta- 
mi terminai, yra tikras įgimto principo požymis? Jeigu 
ne, tada toks bendras pritarimas tuščiai peršamas kaip 
jų įrodymas; jeigu sakoma, kad tai yra įgimtumo po- 
žymis, tada visi tokie teiginiai, kuriems apskritai prita- 
riama, kai tik jie išgirstami, turi būti laikomi įgimtais, 
ir tokiu atveju paaiškės, kad Žmonės turi gausybę įgim- 
tų principų. Juk tuo pačiu pagrindu — pritarimo iškart 
išgirdus ir supratus terminus, — kuriuo remdamiesi 
jie laiko įgimtomis šias maksimas, jie turės pripažinti 

įgimtais ir kai kuriuos teiginius apie skaičius; taigi tei- 
giniai „Vienas ir du lygu trims“, „Du ir du lygu ketu- 
riems“ ir daugybė kitų teiginių, susijusių su skaičiais, 
kuriems kiekvienas pritaria, kai tik juos išgirsta ir su- 
pranta terminus, turi turėti vietą tarp įgimtų aksiomų. 
Tai nėra tik skaičių ir apie kai kuriuos iš jų sudarytų 
teiginių išimtinė teisė; ir gamtos filosofija, ir visi kiti 
mokslai pateikia teiginių, kuriems neabejotinai pritaria- 
ma iškart, kai tik jie suprantami. Teiginys „Du kūnai 
negali būti toje pačioje vietoje“ yra tiesa, kuri niekam 
nesudaro daugiau keblumų negu maksimos „Neįma- 
noma, kad tas pats daiktas būtų ir nebūtų“, „Balta nė- 
ra juoda“, „Kvadratas nėra apskritimas“, „Geltonumas 
nėra saldumas“. Šiems ir milijonui kitų panašių teigi- 
nių, bent jau tiek jų, kiek mes turime aiškių idėjų, kiek- 
vienas protingas žmogus būtinai turi pritarti iškart juos 
išgirdęs ir žinodamas, ką Žymi pavadinimai. Jeigu šie 
žmonės bus ištikimi savo pačių taisyklei ir pritarimą 
iškart išgirdus ir supratus terminus laikys įgimtumo po- 
žymiu, jie turi tarti esant ne tik tiek įgimtų teiginių, 
kiek žmonės turi aiškių idėjų, bet tiek, kiek Žmonės 
gali sudaryti teiginių, kuriuose skirtingos idėjos panei- 
gia viena kitą. Kadangi kiekvienam teiginiui, kuriame 
viena skirtinga idėja yra paneigiama kitos, bus pritaria- 
ma iškart jį išgirdus ir supratus terminus, kaip ir ben- 
drajam teiginiui „Neįmanoma, kad tas pats daiktas būtų 
ir nebūtų“ ar tam, kuris sudaro jo pagrindą ir yra leng- 
viau suprantamas, — „Tas pats nėra skirtingas“, tai 
bus aibė šios vienos rūšies įgimtų teiginių, jau nekal- 
bant apie kitas. Bet kadangi joks teiginys negali būti 
įgimtas, išskyrus tuos, su kuriais susijusios idėjos yra 
įgimtos, tai reikštų tarti, kad visos mūsų spalvų, garsų, 

skonių, formų ir kitos idėjos yra įgimtos; bet juk nėra 
nieko, kas labiau prieštarautų protui ir patyrimui. Aš 
sutinku, kad visuotinis pritarimas, mielai pareiškiamas 
iškart išgirdus ir supratus terminus, yra savaiminio aki- 
vaizdumo požymis; tačiau savaiminis akivaizdumas, 
kurį lemia ne įgimti įspaudai, bet kažkas kita (kaip 
parodysime vėliau), būdingas daugeliui teiginių, kurių 
dar niekam nešovė absurdiška mintis laikyti įgimtais. 

19. Ir tegu mums nesako, kad šie specialesni savai- 
me akivaizdūs teiginiai, kuriems pritariama iškart juos 
išgirdus, tokie kaip „Vienas ir du lygu trims“, „Žalia 
nėra raudona“ ir kiti, suvokiami kaip išplaukiantys iš 
tų bendresnių teiginių, kurie laikomi įgimtais princi- 
pais, nes kiekvienas, kuris pasistengs pamatyti, kas 
vyksta intelekte, tikrai įsitikins, kad šie ir panašūs ne 
tokie bendri teiginiai neabejotinai yra žinomi ir tvirtai 
pripažįstami tų, kurie visiškai nežino bendresnių mak- 
simų, taigi būdami intelekte anksčiau nei šie pirmieji 
principai (kaip jie yra vadinami), negali būti jiems sko- 
lingi už tą pritarimą, su kuriuo jie suvokiami, kai tik 
išgirstami. 

20. Jeigu sakoma, kad šie teiginiai — „Du ir du 
lygu keturiems“, „Raudona nėra mėlyna“ ir t.t. — nėra 
bendros ir labai naudingos maksimos, aš atsakau, kad 
tai nieko neduoda įrodinėjimui, grindžiamam visuoti- 
niu pritarimu iškart išgirdus ir supratus. Juk jeigu tai 
būtų tikras įgimtumo požymis, kiekvienas teiginys, ku- 
riam visuotinai pritariama iškart, kai tik jis išgirstamas 
ir suprantamas, turi būti laikomas įgimtu teiginiu, kaip 
ir maksima „Neįmanoma, kad tas pats daiktas būtų ir 
nebūtų“, nes šiuo pagrindu jie yra lygūs. Dėl skirtu- 

mo, kurį sudaro tai, kad ši maksima yra bendresnė, tai 
dėl to ji dar mažiau gali būti įgimta, nes šios bendros 
ir abstrakčios idėjos yra svetimesnės mūsų pirmiesiems 
suvokimams negu labiau su atskirybėmis susijusių sa- 
vaime akivaizdžių teiginių idėjos, ir todėl prireikia dau- 
giau laiko, kol lavėdamas intelektas jas priima ir joms 
pritaria. O dėl šių garbinamų maksimų naudingumo, 
tai jis tikriausiai neatrodys toks jau didelis, kaip pa- 
prastai įsivaizduojama, kai bus nuodugniau ištirta jų 
tikroji vieta. 

21. Bet mes dar nebaigėme kalbėti apie pritarimą 
teiginiams iškart juos išgirdus ir supratus jų terminus. Pir- 
miausia dera pažymėti, kad jis, užuot buvęs jų įgimtu- 
mo požymis, įrodo priešingą dalyką, nes suponuoja 
prielaidą, kad daugelis suprantančių ir žinančių kitus 
dalykus visiškai nežino šių principų, kol jie jiems ne- 
pateikti, ir kad Žmogus gali nežinoti šių tiesų, kol ne- 
išgirdo jų iš kitų. Juk jeigu jos būtų įgimtos, argi reikė- 
tų jas pateikti, kad joms būtų pritarta, jeigu būdamos 
intelekte, būdamos prigimtiniai ir pirmapradžiai įspau- 
dai (jeigu tokių esama), jos negalėtų nebūti žinomos 
anksčiau? Argi jų pateikimas įspaudžia jas intelekte 
aiškiau negu prigimtis? Jeigu taip, tai iš to išplaukia 
išvada, kad šitaip jų išmokytas žmogus žino jas geriau 
negu žinojo prieš tai. Vadinasi, kiti mokydami mus 
gali padaryti šiuos principus mums akivaizdesnius, 
negu prigimtis padarė įspausdama, o tai nelabai deri- 
nasi su nuomone apie įgimtus principus ir nesuteikia 
jiems didelės reikšmės, bet, priešingai, padaro juos ne- 
tinkamus būti visų kitų mūsų Žinių pagrindu, kuriuo 
jie yra laikomi. Negalima paneigti, kad su daugeliu šių 
savaime akivaizdžių tiesų Žmonės pirmą kartą susipa- 

žįsta tada, kai jos jiems pateikiamos; tačiau aišku, jog 
tai darydamas Žmogus pats įsitikina, kad tada jis suži- 
no teiginį, kurio anksčiau nežinojo ir kuriuo nuo šiol 
niekada neabejoja ne todėl, kad jis yra įgimtas, bet to- 
dėl, kad daiktų prigimties aptarimas, išsakomas šiais 
žodžiais, neleidžia jam manyti kitaip, nesvarbu, kaip ir 
kada jam tektų apie juos mąstyti. Ir jeigu tai, kam pri- 
tariama iškart išgirdus ir supratus terminus, turi būti 
laikoma įgimtu principu, tai kiekvienas gerai pagrįstas 
stebėjimas, kai remiantis atskirybėmis pateikiama ben- 
dra taisyklė, turi būti įgimtas. Vis dėlto neabejotina, 
kad ne visi, o tik įžvalgūs protai iš pradžių leidžiasi į 
šiuos stebėjimus ir apibendrina juos pateikdami ben- 
druosius teiginius, ne įgimtus, bet sudarytus remiantis 
ankstesniu atskirų atvejų žinojimu ir apmąstymu. Kai 
pastabūs žmonės suformuluoja šiuos teiginius, nepa- 
stabūs Žmonės negali atsisakyti jiems pritarti, kai jie 
pateikiami jiems. 

22. Jeigu sakoma, kad iki šio pirmojo pateikimo in- 
telektui būdingas numanomas, o ne aiškus šių principų 
žinojimas (taip turi sakyti teigiantys, kad jie yra intelek- 
te prieš tapdami Žinomi), tai sunku suprasti, kas laiko- 
ma numanomai į intelektą įspaustu principu, nebent 
turima galvoje tai, kad intelektas sugeba suprasti to- 
kius teiginius ir tvirtai jiems pritarti. Ir tada visi mate- 
matiniai įrodymai, lygiai kaip ir pirmieji principai, turi 
būti laikomi įgimtais įspaudais intelekte, o aš bijau, 
kad vargu ar juos pripažins tokiais tie, kurie įsitikinę, 
jog įrodyti teiginį sunkiau negu jam pritarti, kai jis jau 
įrodytas. Ir nedaugelis matematikų bus pasirengę pa- 
tikėti, kad visos jų sudarytos schemos tėra šių įgimtų 
bruožų, kuriuos prigimtis įrėžė jų intelekte, kopijos. 

23. Bijau, jog ankstesnis argumentas turi dar ir tą 
trūkumą, kad stengiasi įtikinti mus, esą tos maksimos, 
kurioms žmonės pritaria iškart jas išgirdę, turi būti lai- 
komos įgimtomis, nes jie pritaria teiginiams, kurių nė- 
ra mokęsi, ir suvokia juos remdamiesi ne kokiu nors 
argumentu ar įrodymu, bet paprastu paaiškinimu ar 
terminų supratimu. Man atrodo, čia klaidingai taria- 
ma, kad žmonės nemokomi ir neišmoksta nieko de novo, 
tuo tarpu iš tiesų jie yra mokomi ir išmoksta kai ko, ko 
anksčiau nežinojo. Juk, pirmiausia, akivaizdu, kad jie 
išmoko terminus ir jų reikšmes, nes nė vienas iš šių 
dalykų negimė kartu su jais. Tačiau tai nėra visas šiuo 
atveju įgytas Žinojimas: pačios idėjos, apie kurias kal- 
bama teiginyje, taip pat negimsta kartu su jais, kaip ir 
jų pavadinimai, bet įgyjamos vėliau. Kadangi visuose 
teiginiuose, kuriems pritariama iškart juos išgirdus, nei 
teiginio terminai, nei tai, kad jie žymi tam tikras idėjas, 
nei pačios idėjos, kurias jie žymi, nėra įgimta, norėčiau 
sužinoti, ar lieka tokiuose teiginiuose kas nors, kas yra 
įgimta. Labai džiaugčiausi, jeigu kas nors pasakytų man 
teiginį, kurio terminai arba idėjos būtų įgimti. Mes pa- 
laipsniui įgyjame idėjas ir pavadinimus ir sužinome jų 
tarpusavio ryšius, ir tada, išgirdę teiginius, sudarytus 
iš terminų, kurių reikšmę išmokome, ir išreiškiančius 
mūsų idėjų atitikimą ar neatitikimą, kurį galime su- 
vokti jas siedami, mes iškart jiems pritariame; tačiau 
kartu mes niekaip negalime pritarti teiginiams, kurie 
patys savaime yra tokie pat tikri ir akivaizdūs, bet juo- 
se kalbama apie idėjas, kurios įgyjamos ne taip greitai 
ar ne taip lengvai. Nors vaikas greitai pritars teiginiui 
„Obuolys — ne ugnis“, kai artimai susipažinus su šių 
dviejų skirtingų dalykų idėjomis jos bus ryškiai įspaus- 

tos į jo intelektą, tačiau tikriausiai praeis keleri metai, 
kol tas pats vaikas pritars teiginiui „Neįmanoma, kad 
tas pats daiktas būtų ir nebūtų“. Nors šie žodžiai, ko 
gero, yra tokie pat lengvi išmokti, tačiau jų reikšmė 
platesnė, daugiau apimanti ir abstraktesnė negu pava- 
dinimų, susijusių su tais juslėmis suvokiamais daly- 
kais, su kuriais vaikas susiduria, todėl ilgiau užtrunka, 
kol jis sužino tikslią jų prasmę, ir prireikia daugiau 
laiko, kad jo intelekte aiškiai susiformuotų tos bendro- 
sios idėjos, kurias jie žymi. Kol šitai nepadaryta, jūs 
veltui stengsitės priversti vaiką pritarti teiginiui, suda- 
rytam iš tokių bendrųjų terminų; tačiau kai tik jis įgys 
šias idėjas ir išmoks jų pavadinimus, jis bus pasirengęs 
sutikti ir su vienu, ir su kitu iš minėtų teiginių, ir su 
abiem dėl tos pačios priežasties, būtent dėl to, kad įsi- 
tikins, jog idėjos, kurias jis turi savo intelekte, atitinka 
viena kitą arba neatitinka, lygiai kaip jas žymintys 
žodžiai patvirtina arba paneigia vieni kitus teiginyje. 
Tačiau jeigu jam bus pateikti teiginiai, sudaryti iš žo- 
džių, kurių žymimų idėjų dar nėra jo intelekte, tokiems 
teiginiams, kad ir kokie akivaizdžiai teisingi ar klai- 
dingi jie būtų patys savaime, jis neįstengia nei pritarti, 
nei nepritarti, — jis jų nežino. Juk žodžiai tėra tušti 
garsai, jeigu jie nėra mūsų idėjų ženklai, ir mes nega- 
lime jiems nepritarti, jeigu jie atitinka mūsų turimas 
idėjas, bet tik tiek. Tačiau parodyti tuos žingsnius ir 
kelius, kuriais Žinojimas ateina į mūsų intelektą, ir įvai- 
rių pritarimo laipsnių pagrindus yra tolesnio dėstymo 
uždavinys, o čia pakanka tik užsiminti apie tai kaip 
apie vieną iš priežasčių, paskatinusių mane suabejoti 
įgimtais principais. 


58 


3. NĖRA ĮGIMTŲ PRAKTINIŲ PRINCIPŲ 


24. Baigdamas kalbėti apie šį visuotinio sutikimo ar- 
gumentą, aš pritariu įgimtų principų gynėjams, kad 
jeigu jie yra įgimti, jiems turi būti visuotinai pritariama. 
Kad tiesa gali būti įgimta ir vis dėlto jai gali būti ne- 
pritariama, man yra lygiai taip pat nesuprantama, kaip 
ir tai, kad žmogus žino tiesą ir kartu jos nežino. Bet 
tada, kaip pripažįsta patys įgimtų principų gynėjai, jie 
negali būti įgimti, nes jiems nepritaria tie, kurie nesu- 
pranta terminų, ir didelė dalis tų, kurie juos supranta, 
bet dar niekada negirdėjo šių teiginių ir negalvojo apie 
juos; manau, kad tokie žmonės sudaro mažiausiai pu- 
sę Žmonijos. Bet net jeigu jų būtų gerokai mažiau, to 
pakaktų sugriauti visuotiniam pritarimui, ir jeigu vien 
tik vaikai nežinotų šių teiginių, tai jau įrodytų, kad jie 
nėra įgimti. 


Trečias skyrius 


NĖRA ĮGIMTŲ PRAKTINIŲ PRINCIPŲ 


1. Jeigu tos teorinės maksimos, apie kurias kalbėjo- 
me ankstesniame skyriuje, iš tiesų neturi, kaip mes įro- 
dėme, visuotinio visos žmonijos pritarimo, tai juo la- 
biau akivaizdu, kad praktiniai principai nėra visuotinai 
priimti; ir, aš manau, būtų sunku nurodyti nors vieną 
dorovinę taisyklę, kuri galėtų pretenduoti į tokį visuo- 
tinį ir greitą pritarimą, kaip teiginys „Kas yra, yra“, ar 
būti tokia akivaizdi tiesa, kaip ši: „Neįmanoma, kad 
tas pats daiktas būtų ir nebūtų“. Iš to akivaizdu, kad 
praktiniai principai dar mažiau gali būti vadinami įgim- 
tais, ir dėl to, kad šie doroviniai principai yra iš pri- 
gimties įspausti intelekte, kyla dar daugiau abejonių 

negu dėl teorinių principų. Tai nereiškia, kad apskritai 
suabejojama jų teisingumu. Jie yra tokie pat teisingi, 
tačiau ne tokie pat akivaizdūs. Tų teorinių maksimų 
akivaizdumas glūdi jose pačiose, o norint įsitikinti do- 
rovinių principų teisingumu, reikia juos apmąstyti ir 
apsvarstyti, reikia tam tikro intelekto darbo. Jie nėra 
aiškūs tarsi įgimti ženklai, įrėžti intelekte, kurie, jei tik 
jų būtų, būtinai turėtų būti matomi patys savaime ir 
dėl savo pačių šviesos turėtų būti tikri ir kiekvienam 
žinomi. Tačiau tai nesumenkina jų teisingumo ir tikru- 
mo, lygiai kaip tai, kad trys trikampio kampai yra ly- 
gūs dviem statiesiems, nepasidaro mažiau teisinga ar 
tikra dėl to, kad šis teiginys nėra toks akivaizdus, kaip 
teiginys „Visuma yra didesnė už dalį“, ir jam negali 
būti pritarta iškart, kai tik jis išgirstamas. Pakanka to, 
kad šios dorovinės taisyklės gali būti įrodytos, taigi tik 
patys esame kalti, jeigu neįgyjame tikro jų pažinimo. 
Tačiau tai, kad daugelis Žmonių jų nežino, ir tai, kad 
kiti jas lėtai pripažįsta, akivaizdžiai įrodo, jog jos nėra 
įgimtos ir neatsiveria jų žvilgsniui, jeigu jie jų neieško. 

2. Aš kreipiuosi į visus, kurie yra bent kiek susipa- 
žinę su Žmonijos istorija ir žvelgę toliau nei į dūmus iš 
savo kamino: ar yra tokių dorovinių principų, su ku- 
riais sutinka visi žmonės? Kur yra ta praktinė tiesa, 
kuri visuotinai pripažįstama be jokių abejonių ar svars- 
tymų, kaip turėtų būti, jeigu ji būtų įgimta? Teisingu- 
mas ir sutarčių laikymasis yra tai, su kuo, atrodo, su- 
tinka dauguma žmonių. Manoma, kad šis principas 
galioja ir vagių irštvose, ir didžiausių piktadarių sam- 
būriuose; ir tie, kurie yra visiškai praradę Žmogišku- 
mą, savo tarpe laikosi žodžio ir teisingumo taisyklių. 
Aš manau, kad net plėšikai taip elgiasi vieni su kitais, 

tačiau ne todėl, kad jie pripažįsta šiuos principus esant 
įgimtus prigimtinius įstatymus. Jie laikosi jų savo ben- 
drijose kaip naudingų taisyklių, tačiau neįmanoma įsi- 
vaizduoti, kad tas, kuris teisingai elgiasi su savo ben- 
dru plėšiku ir kartu su juo apiplėšia ar nužudo pirmą 
sutiktą dorą Žmogų, laiko teisingumą praktiniu princi- 
pu. Teisingumas ir tiesa yra įprastiniai visuomenės sai- 
tai, ir todėl net banditai ir plėšikai, nutraukę ryšius su 
visu pasauliu, savo tarpe turi laikytis žodžio ir teisin- 
gumo taisyklių, nes kitaip jie negalėtų gyventi draugė- 
je. Bet kas pasakys, kad tie, kurie gyvena sukčiaudami 
ir plėšikaudami, turi įgimtus tiesos ir teisingumo prin- 
cipus, su kuriais jie sutinka ir kuriems pritaria? 

3. Galbūt bus tikinama, kad jų sielų tyliu pritarimu 
sutinkama su tuo, kam prieštarauja jų veiksmai. Aš atsa- 
kau, kad, pirma, visada maniau, jog Žmonių veiksmai 
geriausiai paaiškina jų mintis. Tačiau kadangi neabejo- 
tinai dauguma Žmonių savo veikla ir kai kurie žmonės 
atvirai prisipažindami suabejodavo šiais principais ar- 
ba neigdavo juos, neįmanoma nustatyti visuotinio su- 
tikimo (nors jo turime ieškoti tik tarp suaugusių Žmo- 
nių), be kurio negalima daryti išvados, kad jie yra 
įgimti. Antra, labai keista ir neprotinga tarti esant įgim- 
tus praktinius principus, kurie reiškiasi tik apmąsty- 
muose. Iš prigimties kilę praktiniai principai skirti tam, 
kad būtų taikomi, ir turi skatinti juos atitinkančią veik- 
lą, o ne tik grynai teorinį jų teisingumo pripažinimą, 
kitaip bus tuščias darbas atskirti juos nuo teorinių mak- 
simų. Aš pripažįstu, kad prigimtis įdiegė žmogui lai- 
mės troškimą ir bjaurėjimąsi nelaime: tai iš tiesų yra 
įgimti praktiniai principai, kurie, kaip ir dera prakti- 
niams principams, nuolat veikia ir nepaliaujamai daro 

įtaką visiems mūsų veiksmams; tai vienodai ir visuo- 
tinai būdinga visiems Žmonėms, visiems amžiaus tarps- 
niams, tačiau tai yra polinkiai, kylantys iš gėrio sieki- 
mo, o ne intelekte įspaustos tiesos. Aš neneigiu, kad 
yra prigimtiniai polinkiai, įspausti žmonių sieloje, ir 
kad nuo pat pirmųjų pojūčių ir suvokimų kai kurie 
dalykai jiems yra malonūs, o kiti — nemalonūs, prie 
kai kurių dalykų jie linksta, o kitų — vengia; tačiau tai 
anaiptol neįrodo, kad intelekte yra įspaustų įgimtų žen- 
klų, kurie turi būti mūsų veiklą reguliuojantys pažini- 
mo principai. Tai nė kiek nepatvirtina, kad intelekte 
esama prigimtinių įspaudų, veikiau net yra argumen- 
tas prieš juos, nes jeigu būtų tam tikri ženklai, prigim- 
ties įspausti intelekte kaip pažinimo principai, mes bū- 
tinai pastebėtume, kad jie nuolat veikia mumyse ir daro 
įtaką mūsų Žžinojimui, kaip tuos kitus pastebime vei- 
kiant mūsų valią ir siekimus, nepaliaujamai esant visų 
mūsų veiksmų, kurių imtis jie be paliovos mus stipriai 
skatina, nuolatiniais šaltiniais ir motyvais. 

4. Kita priežastis, verčianti mane abejoti, jog esama 
įgimtų praktinių principų, yra tai, kad, mano many- 
mu, negalima pateikti jokios dorovinės taisyklės, kurios pa- 
grindimo žmogus negalėtų teisėtai reikalauti, o tai būtų 
visiškai juokinga ir absurdiška, jeigu jos būtų įgimtos 
arba bent akivaizdžios, koks būtinai turi būti kiekvie- 
nas įgimtas principas, negalintis reikalauti jokio jo tei- 
singumą patvirtinančio įrodymo ar pagrindimo, kad 
sulauktų pritarimo. Tas, kuris klaustų arba, kita ver- 
tus, bandytų pagrįsti, kodėl neįmanoma, kad tas pats daik- 
tas būtų ir nebūtų, būtų laikomas stokojančiu sveiko 
proto. Pačiame šiame teiginyje glūdi jo šviesa ir aki- 
vaizdumas, ir jam nereikalingas joks kitas įrodymas: 

tas, kuris supranta [jį sudarančius] žodžius, pripažįsta 
jį dėl jo paties, kitaip niekas niekada negalėtų jo įtikinti 
tai padaryti. Bet jeigu tokia pati tvirčiausia dorovinė 
taisyklė, sudaranti visų visuomeninių dorybių pagrin- 
dą, kaip „Elkis taip, kaip norėtum, kad su tavimi elg- 
tųsi“, būtų pateikta Žmogui, kuris anksčiau niekada 
nėra jos girdėjęs, tačiau sugeba suprasti jos prasmę, 
argi nebūtų absurdiška, jeigu jis nepaklaustų, kodėl? Ir 
argi tas, kuris ją pateikė, neprivalėtų įrodyti jam jos 
teisingumą ir pagrįstumą? Tai aiškiai parodo, kad ji 
nėra įgimta, nes jeigu ji būtų įgimta, ji negalėtų nei 
reikalauti, nei gauti jokio įrodymo, bet būtinai turėtų 
būti (bent jau vos tik išgirsta ir suprasta) priimta ir 
pripažinta kaip neginčijama tiesa, kuria žmogus jokiu 
būdu negali abejoti. Taigi visų šių dorovinių taisyklių 
teisingumas aiškiai priklauso nuo kažko kito, pirmes- 
nio už jas, iš ko jos turi būti išvestos; to negalėtų būti, 
jeigu jos būtų įgimtos ar bent jau savaime akivaizdžios. 

5. Tai, kad žmonės turi laikytis susitarimų, iš tiesų 
yra svarbi ir neginčijama dorovinė taisyklė. Tačiau 
krikščionis, kuris tikisi laimės ir nelaimės kitame gyve- 
nime, paklaustas, kodėl žmogus turi laikytis žodžio, 
nurodys tokį pagrindą: nes Dievas, kurio galioje yra am- 
žinasis gyvenimas ir mirtis, to iš mūsų reikalauja. Hob- 
beso šalininkas paklaustas atsakys: nes to reikalauja 
visuomenė, ir Leviatanas*? nubaus tave, jeigu tu jo ne- 
silaikysi. O jeigu būtų buvęs paklaustas kuris nors iš 
senovės filosofų pagonių, jis būtų atsakęs: nes elgtis 
kitaip nedora, nedera Žmogaus orumui ir priešinga do- 
rybei, didžiausiam žmogaus prigimties tobulumui. 

6. Iš to natūraliai kyla didžiulė žmonių nuomonių 
apie dorovines taisykles įvairovė — ją lemia laimės, 

kurios jie tikisi ar kurią sau siūlo, skirtumai; taip nega- 
lėtų būti, jeigu praktiniai principai būtų įgimti ir paties 
Dievo ranka įspausti mūsų sieloje. Aš sutinku, kad Die- 
vo buvimas pasireiškia daugybe būdų ir kad paklus- 
numas, kurį turime jam rodyti, taip atitinka proto švie- 
są, jog didžioji žmonijos dalis patvirtina prigimtinį 
įstatymą; tačiau, mano nuomone, reikia pripažinti, kad 
kai kurios dorovinės taisyklės gali gauti tik labai bendrą 
žmonijos pritarimą, nežinant ir nepripažįstant tikrojo 
dorovės pagrindo, kuriuo gali būti tik Dievo, reginčio 
žmones tamsoje, savo ranka dalijančio apdovanojimus 
ir bausmes ir turinčio pakankamai galios, kad privers- 
tų atsakyti patį išdidžiausią nusikaltėlį, valia ir įstaty- 
mas. Kadangi Dievas nesutraukomais saitais sujungė 
dorybę ir visuomenės laimę ir dorybės reiškimąsi padarė 
būtiną visuomenei išsaugoti ir aiškiai naudingą visiems, 
su kuriais dorybingas žmogus susiduria, nenuostabu, 
kad kiekvienas ne tik pripažįsta, bet ir rekomenduoja 
ir giria šias taisykles kitiems, nes yra įsitikinęs, kad 
jam bus naudinga, jeigu jie jų laikysis. Skatinamas in- 
tereso ar įsitikinimo, jis gali išgirti kaip šventus tuos 
dalykus, kuriuos pamynus ir paniekinus jis pats nega- 
lės jaustis saugus ir ramus. Nors tai nė kiek nesumen- 
kina šioms taisyklėms aiškiai būdingo dorovinio ir am- 
žinojo privalumo, tačiau parodo, jog tai, kad Žmonės 
žodžiais jas išoriškai pripažįsta, neįrodo, kad jos yra 
įgimti principai. Juo labiau tai neįrodo, kad žmonės 
vidujai, savo sieloje, pripažįsta jas kaip nepažeidžia- 
mas savo veiklos taisykles, nes matome, jog savanau- 
diškumas ir šio gyvenimo išskaičiavimai verčia jas iš- 
oriškai išpažinti ir joms pritarti daugelį žmonių, kurių 
veiksmai pakankamai įrodo, kad jie beveik nekreipia 

dėmesio į šias taisykles paliepusį Įstatymų leidėją ir į 
pragarą, kurį jis įruošė nubausti tiems, kurie jas pa- 
žeidžia. 

7. Jeigu mes iš mandagumo daugumos žmonių pri- 
sipažinimų nelaikysime pernelyg nuoširdžiais, tačiau 
manysime, kad jų veiksmai paaiškina jų mintis, įsiti- 
kinsime, kad jiems nebūdinga tokia vidinė pagarba 
šioms taisyklėms ir toks visiškas įsitikinimas jų tikrumu 
ir privalumu. Didysis dorovės principas — „Elgtis taip, 
kaip norėtum, kad su tavim būtų elgiamasi“ — labiau 
giriamas negu vykdomas. Tačiau sulaužyti šią taisyklę 
negali būti didesnis blogis negu mokyti kitus, kad tai 
nėra nei dorovinė, nei privaloma taisyklė; tai būtų be- 
protybė ir prieštarautų tam interesui, kurį Žmonės au- 
koja patys ją sulaužydami. Galimas daiktas, bus tiki- 
nama, kad sąžinė sulaiko mus nuo tokių pažeidimų, ir 
taip bus išsaugotas taisyklės vidinis privalumas ir tvir- 
tumas. 

8. Į tai aš atsakau, jog neabejoju, kad daugelis žmo- 
nių gali pritarti kai kurioms dorovinėms taisyklėms, 
nors jos ir neįrašytos jų širdyje, ir įsitikinti jų privalu- 
mu tuo pačiu būdu, kaip jie pažįsta kitus dalykus. Kiti 
gali susidaryti tokį požiūrį dėl auklėjimo, draugijos, 
šalies papročių įtakos; šis įsitikinimas, kad ir kaip jis bū- 
tų įgytas, paskatins veikti sąžinę, kuri yra ne kas kita, 
kaip mūsų pačių nuomonė arba sprendimas apie mū- 
sų pačių veiksmų dorumą ar netinkamumą. Ir jeigu 
sąžinė būtų įrodymas, kad yra įgimtų principų, tai įgim- 
tais principais galėtų būti priešingybės, nes kai kurie 
žmonės, turintys tokią pačią sąžinę, daro tai, ko kiti 
vengia. 

12. Sakoma, jog taisyklės sulaužymas neįrodo, kad 
ji nežinoma. Aš su tuo sutinku, bet sakau, kad jeigu 
apskritai leidžiama ją kur nors sulaužyti, tai įrodo, jog ji 
nėra įgimta. Pavyzdžiui, imkime kurią nors iš tų taisyk- 
lių, kurias tik nedaugelis Žmonių turi įžūlumo atmesti 
ar neapdairumo jomis suabejoti, nes jos yra akivaiz- 
džiausios žmogaus proto išvados ir atitinka prigimti- 
nius didžiausios žmonių dalies polinkius. Jeigu kuri 
nors iš jų gali būti laikoma prigimties įspausta, manau, 
kad nė viena neturi didesnės teisės pretenduoti būti 
įgimta, kaip ši: „Tėvai, saugokite ir mylėkite savo vai- 
kus“. Ką jūs turite galvoje sakydami, kad tai yra įgim- 
ta taisyklė? Arba kad tai yra įgimtas principas, kuris 
visomis aplinkybėmis sužadina ir nukreipia visų žmo- 
nių veiksmus, arba kad tai yra tiesa, įspausta žmonių 
intelekte, kurią jie, vadinasi, žino ir jai pritaria? Tačiau 
nė viena iš šių prasmių ji nėra įgimta. Pirma, kad tai 
nėra principas, darantis įtaką visiems Žmonių veiks- 
mams, aš įrodžiau anksčiau pateiktais pavyzdžiais; be 
to, norint rasti nesirūpinimo savo vaikais, blogo elge- 
sio su jais ar netgi jų numarinimo pavyzdžių, nereikia 
jų ieškoti toli, Mingrelijoje ar Peru, ir nereikia į tai žiū- 
rėti tik kaip į kai kurių laukinių ir barbariškų tautų 
žiaurumą, jeigu prisiminsime, kad graikai ir romėnai 
turėjo paplitusį paprotį be gailesčio ir sąžinės grauži- 
mo pamesti savo nekaltus kūdikius ir nesmerkė jo. An- 
tra, kad tai yra įgimta tiesa, kurią Žino visi Žmonės, 
taip pat yra klaidinga. Juk „Tėvai, saugokite savo vai- 
kus“ ne tik nėra įgimta tiesa, — tai apskritai nėra tiesa, 
tai paliepimas, o ne teiginys, taigi jis negali būti teisin- 
gas arba klaidingas. Kad jam galėtų būti pritarta kaip 
teisingam, jis turi būti suformuluotas kaip teiginys, pa- 

vyzdžiui, toks: „Tėvų pareiga yra saugoti savo vai- 
kus“. Tačiau kas yra pareiga, neįmanoma suprasti be 
įstatymo, o įstatymo neįmanoma žinoti ar numanyti 
be įstatymų leidėjo arba be apdovanojimo ir bausmės; 
taigi neįmanoma, kad šis ar kuris nors kitas praktinis 
principas būtų įgimtas, t.y. įspaustas intelekte kaip pa- 
reiga, jeigu nelaikomos įgimtomis Dievo, įstatymo, pri- 
valėjimo, bausmės ir anapusinio gyvenimo idėjos. Juk 
kad šiame gyvenime už taisyklės sulaužymą nebau- 
džiama ir kad, vadinasi, ji neturi įstatymo galios šaly- 
se, kur visuotinai pripažinti papročiai jai prieštarauja, 
yra savaime akivaizdu. Tačiau šios idėjos anaiptol nėra 
įgimtos (o visos jos turėtų būti įgimtos, jeigu tokie da- 
lykai kaip pareiga būtų įgimti), ir net ne kiekvienas 
išprusęs ar mąstantis Žmogus, jau nekalbant apie vi- 
sus, turi jas aiškias ir ryškias; o kad viena iš jų, kuri 
labiausiai iš visų panaši į įgimtą, nėra tokia (aš turiu 
galvoje Dievo idėją), manau, iš kito skyriaus bus visiš- 
kai akivaizdu kiekvienam supratingam Žmogui. 

13. Aš manau, iš to, kas pasakyta, galima tvirtai 
padaryti išvadą, kad nė viena praktinė taisyklė, kuri kur 
nors visuotinai ir su leidimu laužoma, negali būti laikoma 
įgimta, nes neįmanoma, kad žmonės nesigėdydami ir 
nesibaimindami, drąsiai ir ramiai laužytų taisyklę, ku- 
rią, kaip jie aiškiai Žino, nustatė Dievas ir tikrai nubaus 
už jos sulaužymą (o jie turėtų tai Žinoti, jeigu ji būtų 
įgimta), nubaus taip, kad pažeidėjui iš jos sulaužymo 
nebūtų jokios naudos. Be tokio žinojimo Žmogus nie- 
kada negali būti tikras, kad kas nors yra jo pareiga. 
Įstatymo nežinojimas arba abejojimas juo, viltis, kad 
pavyks viską nuslėpti nuo įstatymų leidėjo ar išvengti 
jo galios, ir panašūs dalykai gali paskatinti Žmones 

pasiduoti kilusiam troškimui; bet įsivaizduokime, kad 
žmogus mato kaltę ir bausmę už ją, nusižengimą ir 
ugnį, pasirengusią jį nubausti, gundantį malonumą ir 
regimai pakeltą ir pasirengusią atkeršyti Visagalio ran- 
ką (o jis turi tai matyti, jeigu pareiga yra įspausta in- 
telekte), ir tada pasakykite man, ar įmanoma, kad, tu- 
rėdami tokią perspektyvą, taip tikrai žinodami, žmonės 
taip lengvabūdiškai, be jokio sąžinės graužimo nusi- 
žengtų įstatymui, kuris įrašytas juose neišdildomais 
ženklais ir kuris yra jiems prieš akis, kai jie jį pažei- 
džia? Argi Žmonės, jausdami savyje visagalio įstatymų 
leidėjo įspaustus priesakus, gali akiplėšiškai ir nerū- 
pestingai niekinti ir trypti kojomis pačius švenčiau- 
sius jo įsakymus? Ir pagaliau argi įmanoma, kad tuo 
metu, kai Žmogus šitaip atvirai nepaiso įgimto įstaty- 
mo ir įstatymų leidėjo, visi liudininkai ir netgi Žmonių 
valdytojai ir valdovai, kupini tų pačių jausmų įstaty- 
mui ir įstatymų leidėjui, nebylūs žiūrėtų į tai pro 
pirštus, nerodydami nepasitenkinimo ir nė kiek nekal- 
tindami? Veiklos principai iš tiesų glūdi žmonių troš- 
kimuose, bet jie anaiptol nėra įgimti doroviniai prin- 
cipai, ir jeigu jiems būtų duota visiška laisvė, jie 
paskatintų žmones visai sugriauti dorovę. Dorovės įsta- 
tymai yra nustatyti kaip apynasris, kad pažabotų šiuos 
besaikius troškimus, o tai jie gali padaryti tik apdova- 
nojimais ir bausmėmis, nusveriančiomis tą pasitenki- 
nimą, kurio tikimasi iš įstatymo pažeidimo. Taigi jeigu 
kas nors yra įspausta visų Žmonių intelekte kaip įsta- 
tymas, visi žmonės turi tikrai ir neišvengiamai žinoti, 
kad pažeidę šį įstatymą bus tikrai ir neišvengiamai nu- 
bausti. Juk jeigu Žmonės gali nežinoti arba abejoti tuo, 
kas įgimta, tuščiai laikomasi įgimtų principų ir įtikinė- 

jama juos esant: jie visai negarantuoja teisingumo ir 
tikrumo (į kuriuos pretenduoja), ir žmonės lieka tokio- 
je pačioje neapibrėžtoje ir nepastovioje būklėje, kaip ir 
be jų. Su įgimtu įstatymu turi būti susijęs akivaizdus, 
neabejotinas žinojimas, jog neišvengiamai gresia baus- 
mė, pakankamai didelė, kad nekiltų noras jį pažeisti, 
jeigu tik nemanoma, kad kartu su įgimtu įstatymu yra 
ir įgimta evangelija. Aš nenorėčiau būti klaidingai su- 
prastas, esą kadangi aš neigiu įgimtą įstatymą, tai pri- 
pažįstu tik pozityvius įstatymus. Yra didžiulis skirtu- 
mas tarp įgimto įstatymo ir prigimtinio įstatymo, tarp 
to, kas nuo pat pradžių įspausta mūsų intelekte, ir to, 
ko mes nežinome, tačiau galime sužinoti pasitelkę sa- 
vo prigimtinius sugebėjimus ir tinkamai juos taikyda- 
mi. Ir aš manau, jog tie, kurie puola į priešingus kraš- 
tutinumus ir arba teigia esant įgimtą įstatymą, arba 
neigia, kad yra įstatymas, kuris pažįstamas prigimties 
šviesos dėka, t.y. be pozityvaus apreiškimo pagalbos, 
vienodai nukrypsta nuo tiesos. 


Ketvirtas skyrius 


KITI SAMPROTAVIMAI APIE ĮGIMTUS PRINCI- 
PUS, IR TEORINIUS, IR PRAKTINIUS 


1. Jeigu tie, kurie mus įtikinėja esant įgimtus prin- 
cipus, juos imtų ne kaip visumą, bet atskirai nagrinėtų 
šiuos teiginius sudarančias dalis, jie tikriausiai nebūtų 
tokie greiti patikėti, kad pastarieji yra įgimti, nes jeigu 
nėra įgimtos šias tiesas sudarančios idėjos, tai nejma- 
noma, kad iš jų sudaryti teiginiai būtų įgimti arba kad 
mes gimtume žinodami juos. Juk jeigu idėjos nėra įgim- 
tos, buvo toks metas, kai intelekte šių principų nebuvo, 

taigi jie nėra įgimti, bet yra kilę iš kokio nors kito šal- 
tinio. Juk ten, kur nėra pačių idėjų, negali būti jų žino- 
jimo, pritarimo joms, jokių mintinių ar žodinių teigi- 
nių apie jas. 

2. Jeigu mes įdėmiai stebėsime naujagimius, nedaug 
teturėsime pagrindo manyti, kad jie atsineša į pasaulį 
daug idėjų. Juk, išskyrus galbūt neaiškias alkio, trošku- 
lio, šilumos ir kai kurių skausmų, kuriuos jie galėjo 
justi įsčiose, idėjas, juose nėra nė ženklo kokių nors api- 
brėžtų idėjų, ypač idėjų, atitinkančių žodžius, sudarančius 
tuos bendruosius teiginius, kurie laikomi įgimtais princi- 
pais. Galima pastebėti, kaip vėliau palaipsniui idėjos 
įsiskverbia į jų sielą, tačiau tik tiek jų ir tik tos, kurias 
jiems teikia patyrimas ir jiems pasitaikančių daiktų ste- 
bėjimas; to galėtų pakakti įtikinti mums, kad jos nėra 
sieloje įspausti pirmapradžiai ženklai. 

3. Teiginys „Neįmanoma, kad tas pats daiktas būtų 
ir nebūtų“ tikrai yra įgimtas principas, jeigu tik tokių 
esama. Bet ar galima manyti arba sakyti, kad negalimy- 
bė ir tapatumas yra dvi įgimtos idėjos? Ar jos yra tokios, 
kurias visi žmonės turi ir atsineša į pasaulį? Ar jos yra 
tos idėjos, kurias vaikai turi pirmiausia ir anksčiau už 
visas įgytąsias? Jeigu jos yra įgimtos, jos turi būti to- 
kios. Ar negalimybės ir tapatumo idėjas vaikas turi pir- 
miau nei balto ar juodo, saldaus ar kartaus idėjas? Ar dėl 
to, kad žino šį principą, jis daro išvadą, jog pelynu 
įtrintas Žindukas yra ne tokio paties skonio, prie kokio 
jis yra įpratęs? Ar tai, kad vaikas tikrai Žino teiginį 
„Impossibile est idem esse et non esse“?, padeda jam at- 
skirti motiną nuo svetimo Žmogaus ir skatina pirmąją 
mylėti, o nuo antrojo bėgti? Ar siela reguliuoja save ir 
savo pritarimą vadovaudamasi idėjomis, kurių dar 

niekada neturėjo? Ar intelektas daro išvadas remda- 
masis principais, kurių jis dar niekada nežinojo ir ne- 
suprato? Pavadinimai „negalimybė“ ir „tapatumas“ Žy- 
mi dvi idėjas, kurios anaiptol nėra įgimtos ar mūsų 
atsineštos į pasaulį, ir, manau, reikės didelio atidumo 
ir dėmesio, kad teisingai jas sudarytume savo intelek- 
te. Mes toli gražu neatsinešame jų į pasaulį, jos taip 
toli nuo kūdikių ir vaikų minčių, jog, mano nuomone, 
ištyrę įsitikinsime, kad ir daugelis suaugusių Žmonių 
jų stokoja. 

4. Jeigu tapatumas (apsiribokime šiuo pavyzdžiu) yra 
įgimtas įspaudas ir, vadinasi, toks aiškus ir akivaizdus 
mums, kad mes būtinai turime jį Žinoti nuo pat lopšio, 
labai norėčiau, kad kas nors septynmetis ar septynias- 
dešimtmetis man atsakytų, ar žmogus, būtybė, suside- 
danti iš sielos ir kūno, bus tas pats Žmogus, kai jo 
kūnas pasikeis? Ar Euforbas ir Pitagoras, turėję tą pa- 
čią sielą, buvo tas pats Žmogus, nors juos skyrė keli 
šimtmečiai? Be to, argi ir gaidys, turėjęs tą pačią sielą, 
nebuvo tas pats, kaip ir juodu’? Galbūt iš to paaiškės, 
jog mūsų vienodumo idėja nėra tokia apibrėžta ir aiški, 
kad galėtų būti laikoma mums įgimta. Juk jeigu tos 
įgimtos idėjos nėra tokios aiškios ir ryškios, kad būtų 
visuotinai žinomos ir natūraliai pripažįstamos, jos ne- 
gali būti bendrųjų ir neabejotinų tiesų objektas, bet ne- 
išvengiamai bus nuolatinio netikrumo priežastis. Aš 
manau, kad kiekvieno turima tapatumo idėja nebus to- 
kia pati, kokią turėjo Pitagoras ir tūkstančiai kitų jo 
sekėjų. Tai kuri iš jų bus tikroji? Kuri bus įgimta? O gal 
yra dvi skirtingos tapatumo idėjos, ir abi įgimtos? 

5. Ir tegu niekas nemano, kad mano čia pateikti 
klausimai dėl tapatumo yra grynos, tuščios spekuliaci- 

jos; jeigu taip ir būtų, jų pakaktų įrodyti, kad žmonių 
intelekte nėra įgimtos tapatumo idėjos. Tam, kas bent 
kiek įdėmiau susimąstys apie prisikėlimą, turėdamas 
galvoje, kad dieviškasis teisėjas Paskutinio teismo die- 
ną skirs palaimą arba kančias aname gyvenime tiems 
patiems Žmonėms, kurie gerai arba blogai elgėsi šiame 
gyvenime, tikriausiai bus nelengva nuspręsti, kas pa- 
daro žmogų tą patį arba kas sudaro tapatumą, ir jis 
nesiryš manyti, kad jis ir visi, netgi patys vaikai, natū- 
raliai turi aiškią tapatumo idėją. 

6. Ištirkime matematikos principą „Visuma yra di- 
desnė už dalį“. Jis, kap aš suprantu, yra vienas iš tų, 
kurie laikomi įgimtais principais. Esu tikras, kad jis 
turi tokią pačią teisę būti laikomas tokiu, kaip ir bet 
kuris kitas; tačiau niekas negali jo laikyti tokiu, jeigu 
atsižvelgia į tai, kad jame glūdinčios visumos ir dalies 
idėjos yra visiškai santykinės; pozityvios idėjos, kurioms 
jos iš tikrųjų ir tiesiogiai priklauso, yra tįsumas ir skai- 
čius, o visuma ir dalis yra tik jų santykiai. Taigi jeigu 
visuma ir dalis yra įgimtos idėjos, tįsumas ir skaičius 
taip pat turi būti įgimtos: neįmanoma turėti santykio 
idėjos, visiškai neturint daikto, kuriam jis priklauso ir 
kuriuo yra pagrįstas, idėjos. Tačiau ar žmonių intelekte 
yra natūraliai įspaustos tįsumo ir skaičiaus idėjos, aš 
palieku ištirti tiems, kurie gina įgimtus principus. 

7. Kad „Dievas turi būti garbinamas“, yra, be abejo, 
tokia didi tiesa, kokia tik gali įsiskverbti į Žmogaus 
intelektą, ir nusipelno būti pirmuoju iš praktinių prin- 
cipų. Ir vis dėlto jos jokiu būdu negalima laikyti įgim- 
ta, jeigu nėra įgimtos Dievo ir garbinimo idėjos. Kad idé- 
jos, kurią Žymi žodis „garbinimas“, nėra vaikų intelekte 
ir kad ji nėra ženklas, iš pat pradžių įspaustas sieloje, 

manau, lengvai sutiks kiekvienas, kuris atsižvelgs į tai, 
kiek nedaug suaugusių Žmonių turi aiškų ir apibrėžtą 
garbinimo supratimą. Ir, man regis, negali būti nieko 
juokingesnio, kaip sakyti, kad vaikai turi įgimtą prak- 
tinį principą „Dievas turi būti garbinamas“, bet kad jie 
nežino, kas yra tas Dievo garbinimas, kuris yra jų pa- 
reiga. Tačiau tęsiu toliau. 

8. Jeigu kokia nors idėja gali būti laikoma įgimta, tai 
dėl daugelio priežasčių labiausiai iš visų tokia gali bū- 
ti laikoma Dievo idėja, nes sunku suprasti, kaip galėtų 
būti įgimti doroviniai principai be įgimtos dievybės idė- 
jos. Be įstatymų leidėjo sąvokos neįmanoma turėti įsta- 
tymo ir privalėjimo jo laikytis sąvokos. Be ateistų, ku- 
rie buvo pastebėti tarp senovės Žmonių ir įamžinti 
istorijos metraščiuose, argi laivyba pastaraisiais amžiais 
prie Saldanijos įlankos**, Brazilijoje**, Borandėjuje***, 
Karibų salose ir kitur nesurado ištisų tautų, neturėju- 
sių nei Dievo sąvokos, nei religijos? Nicholaus del Te- 
cho In literis, ex Paraguaria de Caaiguarum conversione 
rašo taip****: „Reperi eam gentem nullum nomen habere, 
guod Deum, et Hominis animam significet, nulla sacra ha- 
bet, nulla idola“!?. Tai pavyzdžiai tautų, kur neišlavinta 
prigimtis buvo palikta pati sau, be rašto ir mokymo 
pagalbos, be menų ir mokslų ugdomojo poveikio. Ta- 
čiau yra ir tokių tautų, kurios viso to turėjo į valias ir 
vis dėlto stokoja Dievo idėjos ir pažinimo, nes netinka- 


* Roe in Thėvenot, t. i, pt. i, p. 2°. 

** Lėry, ch. 16". 

*** La Martiniėre, P. M. de. Voyages des pays septentrionaux, 1676, 
p. 201. Terry, E. A Voyage to East-India, 1655, p. 17. Ovington, J. A 
Voyage to the Suratt, 1696, p. 489!!. 

**** In Relatio triplex de rebus Indicis Caaiguarum, 1654, p. 43. 

mai nukreipė savo mintis šia linkme. Neabejoju, kad ir 
kiti ne mažiau už mane nustebs sužinoję, jog ir siamie- 
čiai priklauso prie jų. Bet šiuo klausimu tegu jie krei- 
piasi į neseniai ten buvusį Prancūzijos karaliaus pa- 
siuntinį*9, kuris ne geresnes žinias pateikia ir apie 
pačius kinus**. Jeigu mes netikėsime La Loubėre'u, tai 
ir Kinijos misionieriai, net patys jėzuitai, kurie didžiai 
giria kinus, visi iki vieno pripažįsta ir tikina mus, kad 
„Išsimokslinusiųjų“, arba litterati, luomas, kuris laikosi 
senosios kinų religijos, ir valdantysis sluoksnis suside- 
da iš vienų ateistų (žr. dominikono Ferdinando Nava- 
riečio!* „Ataskaitą apie Kinijos imperiją“ A. ir J. Chur- 
chillių Kelionių rinkinio (1704) I tome ir Historia Cultus 
Sinensium (1700)). Ir jeigu mes įsigilinsime į ne tokių 
tolimų tautų gyvenimą ir samprotavimus, tikriausiai 
turėsime pernelyg didelį pagrindą baimintis, kad la- 
biau civilizuotose šalyse daugelis neturi savo sielose 
ryškaus ir aiškaus dievybės įspaudo ir kad iš sakyklų 
sklindantys skundai dėl bedievystės nėra nepagrįsti. Ir 
nors dabar tik kai kurie ištvirkę niekšai įžūliai šitai 
prisipažįsta, tačiau jeigu pareigūnų kalavijo ar kaimy- 
nų pasmerkimo baimė neverstų žmonių prikąsti liežu- 
vį, mes tikriausiai išgirstume apie tai ir iš daugelio 
kitų, kurie, jeigu tik nereikėtų bijoti bausmės ar gėdos, 
taip pat atvirai prisipažintų savo bedievystę, kaip jos 
laikosi gyvenime. 

21. Prie to norėčiau pridurti: jeigu yra įgimtų idėjų, 
idėjų intelekte, apie kurias intelektas iš tiesų nemąsto, 
jos turi būti įstrigusios atmintyje ir iš ten prisiminimo 

* La Loubère, S. de. Du royaume de Siam, 1691, t. i, ch. 9, § 15 et 


seg.; ch. 20, § 22; ch. 22, § 6. 
** Ibid., t. i, ch. 20, § 4; ch. 23. 

turi būti ištraukiamos į šviesą, t.y. kai jos prisimena- 
mos, jos turi būti žinomos kaip ankstesni intelekto su- 
vokiniai, nebent prisiminimas gali būti be prisimini- 
mo. Juk prisiminti reiškia suvokti ką nors atsimenant 
arba įsisąmoninant, kad tai buvo žinoma arba suvokta 
anksčiau; be šito kiekviena idėja, patenkanti į intelektą, 
yra nauja, o ne prisimenama: įsisąmoninimas, kad ši 
idėja buvo intelekte anksčiau, ir yra tai, kas skiria pri- 
siminimą nuo visų kitų mąstymo būdų. Kiekviena idė- 
ja, kuri niekada nebuvo intelekto suvokta, niekada ne- 
buvo intelekte. Kiekviena intelekte esanti idėja arba yra 
esamasis suvokinys, arba buvo esamasis suvokinys ir 
yra intelekte taip, kad atmintis ją vėl gali padaryti esa- 
muoju suvokiniu. Visada, kai idėja pateikiama esa- 
mam suvokimui be atminties pagalbos, ji intelektui at- 
rodo visiškai nauja ir iki tol nežinota. Kai atmintis 
pateikia kokią nors idėją esamam suvokimui, įsisąmo- 
ninama, kad ji čia buvo anksčiau ir nėra visiškai inte- 
lektui svetima. Tegu kiekvienas stebėdamas įsitikina, 
ar taip nėra. Ir todėl aš norėčiau, kad pateiktų pavyzdį 
įgimta laikomos idėjos, kurią (dar prieš jos įspaudimą 
tais būdais, apie kuriuos bus kalbama toliau) kas nors 
galėtų atgaivinti ir prisiminti kaip idėją, kurią anksčiau 
žinojo, — be ankstesnio suvokimo įsisąmoninimo nėra 
prisiminimo, ir ta idėja, kuri įsigauna į intelektą be šio 
įsisąmoninimo, nėra prisimenama, arba įsigauna ne iš 
atminties, ir apie ją negalima sakyti, kad ji buvo inte- 
lekte iki pastarojo pasirodymo. Juk to, ko šiuo momen- 
tu nėra akiratyje arba atmintyje, jokiu būdu nėra ir 
intelekte, — tarsi niekada nebūtų ten buvę. Įsivaiz- 
duokime vaiką, kuris turėjo regėjimą, kol pažino ir iš- 
moko skirti spalvas; tačiau paskui katarakta užtraukė 

langus, ir keturiasdešimt ar penkiasdešimt metų jis gy- 
vena visiškoje tamsoje ir per tą laiką visiškai užmiršo 
kadaise turėtas spalvų idėjas. Taip atsitiko vienam ne- 
regiui, su kuriuo man kartą teko kalbėtis, — jis neteko 
regėjimo vaikystėje, susirgęs raupais, ir apie spalvas 
nutuokė ne daugiau už tą, kuris gimė aklas. Aš klau- 
siu, ar galima sakyti, kad šis žmogus tada turėjo savo 
intelekte spalvų idėjų, ar turėjo jų daugiau už tą, kuris 
gimė aklas? Manau, jog niekas nepasakys, kad vienas 
ir kitas apskritai turėjo savo intelekte spalvų idėją. Jo 
katarakta pašalinama, ir tada jis įgyja spalvų idėjas (ku- 
rių neprisimena) de novo — atgautas regėjimas pertei- 
kia jas jo intelektui, ir tai įvyksta be jokio ankstesnio jų 
žinojimo įsisąmoninimo. Jas dabar jis gali atgaivinti ir 
sužadinti intelekte tamsoje. Šiuo atveju apie visas spal- 
vų idėjas, kurios, kai jų nėra akiratyje, gali būti atgai- 
vintos įsisąmoninant, kad jos buvo žinomos anksčiau, 
taigi yra atmintyje, sakoma, kad jos yra intelekte. Tuo 
remdamasis aš teigiu, kad jeigu kokia nors idėja, ku- 
rios šiuo momentu nėra akiratyje, yra intelekte, ji yra 
jame tik todėl, kad ji yra atmintyje; o jeigu jos nėra 
atmintyje, jos nėra ir intelekte; o jeigu ji yra atmintyje, 
atmintis negali jos aktualizuoti be suvokimo, kad ji 
iškyla iš atminties, t.y. kad ji anksčiau buvo žinoma ir 
dabar prisimenama. Taigi jeigu yra įgimtų idėjų, jos 
turi būti atmintyje, kitaip jų visai nėra intelekte; o jeigu 
jos yra atmintyje, jos gali būti atgaivintos be jokio iš- 
orinio įspaudo; ir kai jos atsiranda intelekte, jos prisi- 
menamos, t.y. kartu su jomis kyla suvokimas, kad jos 
intelektui nėra visiškai naujos. Tarp to, kas yra atmin- 
tyje, arba intelekte, ir to, ko joje nėra, yra toks pastovus 
ir būdingas skirtumas: kai tai, ko nėra atmintyje, atsi- 

randa joje, atsiranda kaip visiškai nauja ir anksčiau 
nežinoma, o kai atmintis pateikia tai, kas yra atmintyje 
arba intelekte, tai neatrodo nauja, bet intelektas randa 
tai savyje ir Žino, kad tai buvo jame anksčiau. Taip 
galima patikrinti, ar intelekte esama kokių nors įgimtų 
idėjų prieš tai, kai jas įspaudžia pojūtis arba refleksija. 
Aš mielai susipažinčiau su žmogumi, kuris pradėjęs 
protauti ar kitu metu prisiminė kurią nors iš jų ir ku- 
riam nuo pat gimimo jos niekada nebuvo naujos. Jei 
kas nors sakys, kad intelekte yra idėjų, kurių nėra at- 
mintyje, norėčiau, kad jis pats paaiškintų ir supranta- 
mai pateiktų tai, ką pasakė. 

23. Darau išvadą: kai kurios idėjos anksti randasi 
visų Žmonių intelekte, kai kurios tiesos kyla iš idėjų 
iškart, kai tik intelektas iš jų sudaro teiginius; kad būtų 
atrastos ir pripažintos kitos tiesos, reikalinga sutvarky- 
tų idėjų seka, deramas jų palyginimas ir atidžiai pada- 
rytos išvados. Kai kurios pirmosios rūšies tiesos dėl jų 
bendro ir lengvo pripažinimo klaidingai buvo laiko- 
mos įgimtomis; tačiau iš tiesų idėjos ir sąvokos negims- 
ta kartu su mumis, kaip ir menai bei mokslai, nors kai 
kurios iš jų tikrai anksčiau už kitas pateikiamos mūsų 
sugebėjimams ir todėl yra visuotiniau pripažįstamos, 
bet tai priklauso ir nuo to, kaip panaudojami mūsų 
kūno organai ir mūsų protiniai sugebėjimai: Dievas su- 
teikė žmonėms sugebėjimus ir priemones, kad naudodamiesi 
jomis jie galėtų atrasti, pripažinti ir išsaugoti tiesas. Di- 
džiulis žmonių sąvokų skirtingumas atsiranda dėl to, 
kad jie skirtingai panaudoja savo sugebėjimus: vieni 
(ir tokių yra dauguma), linkę pasikliauti, netinkamai 
taiko savo sugebėjimą pritarti, tingiai leisdami pajung- 
ti savo intelektą kitų paliepimams ir valdžiai tose 

teorijose, kurias jų pareiga yra nuodugniai patikrinti, o 
ne aklai jomis patikėti; kiti, sutelkiantys savo mintis tik 
į nedaugelį dalykų, pakankamai gerai juos pažįsta ir 
įgyja nuodugnių žinių apie juos, tačiau nieko nežino 
apie visa kita, nes niekada neleido savo mintims imtis 
kitų tyrinėjimų. Antai kad trys trikampio kampai yra 
lygūs dviem statiesiems kampams, yra tokia tikra tie- 
sa, kokia tik gali būti, — mano nuomone, ji akivaiz- 
desnė už daugelį tų teiginių, kurie laikomi principais; 
ir vis dėlto milijonai Žmonių, gerai išmanančių kitus 
dalykus, visai šito nežino, nes jie niekada nemąstė apie 
tokius kampus; o tas, kuris tikrai žino šį teiginį, gali 
visiškai nieko neišmanyti apie kitų tos pačios matema- 
tikos teiginių, tokių pat aiškių ir akivaizdžių kaip šis, 
teisingumą, nes tirdamas šias matematikos tiesas jis 
staiga sustojo ir toliau nebesileido. Tas pat gali atsitikti 
su mūsų dievybės buvimo sąvokomis. Juk nors nėra 
tiesos, kurią žmogus galėtų atskleisti akivaizdžiau nei 
Dievo egzistavimą, vis dėlto tas, kuris pasitenkins daik- 
tais tokiais, kokius juos randa šiame pasaulyje, nes jie 
tarnauja jo malonumams ir aistroms, ir nesigilins į jų 
priežastis, tikslus ir įstabius įtaisus, uoliai ir įdėmiai 
nemąstys apie tai, gali ilgai gyventi neturėdamas to- 
kios esybės sąvokos. Ir jeigu kas nors pokalbio metu 
įdiegs tokią sąvoką į jo galvą, jis, galimas daiktas, ja 
patikės; tačiau jeigu jis niekada jos neištirs, jo Žinojimas 
nebus nė kiek tobulesnis už to, kuris išgirdęs, kad trys 
trikampio kampai yra lygūs dviem statiesiems, patiki 
tuo neištyręs įrodymo ir gali sutikti su tuo kaip su 
tikėtina nuomone, tačiau nieko nežino apie jos teisin- 
gumą, nors jo sugebėjimai, jeigu jis tinkamai juos tai- 
kytų, galėtų tai aiškiai ir akivaizdžiai jam parodyti. 

Tačiau tai tik tarp kitko, kad parodyčiau, kaip labai 
mūsų žinojimas priklauso nuo sugebėjimų, kuriais gamta 
mus apdovanojo, teisingo taikymo ir kaip mažai — nuo 
įgimtų principų, kurie veltui laikomi būdingais visiems 
žmonėms ir juos nukreipiančiais ir kuriuos, jeigu jie 
būtų, visi žmonės turėtų žinoti, kitaip jie būtų bever- 
čiai; o kadangi nė vienas Žmogus jų nežino ir negali 
atskirti nuo kitų įgytų tiesų, pagrįstai galime padaryti 
išvadą, kad jų nėra. 

26. Tolesnio dėstymo tikslas — parodyti, kaip intelektas 
čia veikia; prieš pereidamas prie jo, pirmiausia pasaky- 
siu, kad, norėdamas nuvalyti kelią prie pagrindų, ma- 
no laikomų vieninteliais teisingais ir galinčiais pagrįs- 
ti tas sąvokas, kurias mes galime įgyti apie savo pačių 
pažinimą, privalėjau paaiškinti priežastis, paskatinu- 
sias mane suabejoti įgimtais principais. Ir kadangi kai 
kurie iš prieš juos nukreiptų argumentų kyla iš visuo- 
tinai paplitusių nuomonių, aš buvau priverstas kai ku- 
riuos dalykus laikyti savaime suprantamais, — šito sun- 
ku išvengti kiekvienam, kieno užduotis yra parodyti 
kokio nors principo klaidingumą arba neįtikimumą: 
poleminiuose pokalbiuose atsitinka taip pat, kaip ir 
šturmuojant miestus, — jeigu Žemė, ant kurios išdės- 
tytos baterijos, tvirta, niekas neklausia, iš ko ji paimta 
ir kam priklauso, jei tik ji yra tinkama aukštuma šiam 
tikslui. Tačiau tolesnėje šio traktato dalyje, kurioje steng- 
siuosi, kiek man padės mano patirtis ir stebėjimai, su- 
kurti vieningą ir darnų statinį, aš tikiuosi pastatyti jį 
ant tokio pagrindo, kad man nereikės sutvirtinti jo at- 
ramomis ir ramsčiais, kurie remiasi į skolintus ar iš- 
maldautus pamatus; o jeigu paaiškėtų, kad pastačiau 
oro pilį, bent jau pasistengsiu, kad ji būtų vientisa ir 

nuosekli. Aš įspėju skaitytoją, jog jis nesitikėtų akivaiz- 
džių, neginčijamų įrodymų, jeigu man nesuteikiama 
privilegija, kurią dažnai pasisavina kiti, - kad mano 
principai būtų laikomi savaime suprantamais; tačiau 
aš neabejoju, kad ir tokiu atveju sugebėsiu įrodinėti. 
Principų, kuriais remiuosi, labui pasakysiu tik tiek, kad 
aš galiu tik palikti spręsti žmonėms remiantis išanksti- 
nio nusistatymo nepaveiktu savo patyrimu ir stebėji- 
mu, ar jie yra teisingi, ar ne; šito pakanka žmogui, 
kuris prisipažįsta norįs tik atvirai ir laisvai išdėstyti 
savo paties spėjimus apie iš dalies tamsoje skendintį 
dalyką ir neturi jokio kito tikslo, kaip tik bešališkai 
ištirti tiesą. 


Antra knyga 


APIE 
IDĖJAS 


Pirmas skyrius 


APIE IDĖJAS APSKRITAI IR JŲ KILMĘ 


1. Kadangi kiekvienas žmogus suvokia, kad jis mąsto 
ir kad tai, kuo mąstydamas užsiima intelektas, yra ja- 
me esančios idėjos, nekyla abejonių, kad žmonės savo 
intelekte turi įvairių idėjų, tokių kaip tos, kurias išreiš- 
kia žodžiai „baltumas“, „kietumas“, „saldumas“, „mąs- 
tymas“, „judėjimas“, „žmogus“, „dramblys“, „armija“, 
„girtumas“ ir kiti; taigi pirmiausia reikia išsiaiškinti, 
kaip žmogus jas įgyja. Žinau pripažintą teoriją, kad 
žmonės turi įgimtas idėjas ir nuo pat jų buvimo pra- 
džios įspaustus jų intelekte pirmapradžius ženklus. Šią 
nuomonę aš jau smulkiai išanalizavau ir manau, kad 
bus daug lengviau sutikti su tuo, ką pasakiau ankstes- 
nėje knygoje, kai parodysiu, iš kur intelektas gali gauti 
visas idėjas, kurias jis turi, kokiais būdais ir kokiomis 
pakopomis jos gali patekti į intelektą; čia aš apeliuoju 
į kiekvieno stebėjimą ir patyrimą. 

2. Tarkime, kad intelektas yra, taip sakant, švarus 
popieriaus lapas be jokių ženklų, be jokių idėjų. Kaip 
jis jas įgyja? Iš kur jis įgyja tas didžiules jų atsargas, 
kurių beveik neišsenkamą įvairovę nupiešė jame veikli 
ir beribė Žmogaus vaizduotė? Iš kur jis gauna visą sam- 
protavimų ir pažinimo medžiagą? Į tai aš atsakau vie- 

nu žodžiu: iš patyrimo — juo grindžiamas visas mūsų 
pažinimas, iš jo jis galų gale kyla. Mūsų stebėjimas, 
nesvarbu, ar stebime išorinius juslėmis suvokiamus objek- 
tus, ar vidinius mūsų intelekto veiksmus, kuriuos patys su- 
vokiame ir apie kuriuos mąstome, pateikia mūsų intelektui 
visą mąstymo medžiagą. Štai du pažinimo šaltiniai, iš 
kurių kyla visos idėjos, kurias mes turime ar natūraliai 
galime turėti. 

3. Pirma, mūsų jutimai, nukreipti į atskirus juslėmis 
suvokiamus objektus, perduoda intelektui atskirus skir- 
tingus daiktų suvokinius priklausomai nuo tų įvairių 
būdų, kuriais šie objektai jas veikia. Taip mes įgyjame 
geltonumo, baltumo, karščio, šalčio, minkštumo, kietumo, 
kartumo, saldumo idėjas ir visas tas, kurias vadiname 
juslėmis suvokiamomis kokybėmis, — sakydamas, kad 
jutimai perduoda jas intelektui, aš turiu galvoje, kad 
jie iš išorinių objektų perduoda intelektui tai, kas suke- 
lia čia šiuos suvokinius. Šį didžiulį daugumos mūsų 
turimų idėjų, visiškai priklausomų nuo mūsų jutimų ir 
per juos patenkančių į intelektą, šaltinį aš vadinu PO- 
JŪČIU. 

4. Antra, kitas šaltinis, iš kurio patyrimas aprūpina 
intelektą idėjomis, yra mūsų pačių intelekto vidinių veiks- 
mų su jo turimomis idėjomis suvokimas; kai siela ima 
mąstyti apie šiuos veiksmus ir juos svarstyti, jie patei- 
kia intelektui kitą grupę idėjų, kurių negalima įgyti iš 
išorinių daiktų. Tokios idėjos yra suvokimas, mąstymas, 
abejojimas, tikėjimas, samprotavimas, pažinimas, norėjimas 
ir visokie kitokie mūsų intelekto veiksmai; kai mes 
juos įsisąmoniname ir stebime savyje, mūsų intelektas 
iš jų gauna tokias ryškias idėjas, kokias mes gauname 
iš mūsų jusles veikiančių kūnų. Šį idėjų šaltinį kiekvie- 

nas žmogus visiškai turi savyje, ir nors tai nėra juti- 
mas, nes neturi nieko bendra su išoriniais objektais, 
vis dėlto yra labai panašus į jį ir pakankamai tiksliai 
galėtų būti vadinamas vidiniu jutimu. Tačiau kadangi 
pirmąjį aš vadinu pojūčiu, šį vadinu REFLEKSIJA, nes jis 
teikia tik tokias idėjas, kokias intelektas įgyja mąstyda- 
mas apie savo paties vidinius veiksmus. Toliau kalbė- 
damas apie refleksiją aš turėsiu galvoje (norėčiau, kad 
mane taip suprastų) intelekto atliekamą savo paties 
veiksmų ir jų pobūdžio stebėjimą, dėl kurio intelekte 
atsiranda šių veiksmų idėjos. Aš sakau, kad šie du šal- 
tiniai, t.y. išoriniai materialūs daiktai kaip POJŪČIO ob- 
jektai ir mūsų pačių intelekto vidiniai veiksmai kaip 
REFLEKSIJOS objektai, yra vienintelės versmės, iš kurių 
gauna pradžią visos mūsų idėjos. Terminą „veiksmai“ 
aš čia vartoju plačiąja prasme, kaip apimantį ne tik 
intelekto veiksmus su savo idėjomis, bet ir kai kuriuos 
kartais iš jų kylančius afektus, tokius kaip kokios nors 
minties sukeliamas pasitenkinimas ar nepasitenkinimas. 

5. Man atrodo, kad intelekte nė su žiburiu nerasi 
jokių idėjų, kurios nebūtų gautos iš vieno iš šių dviejų 
šaltinių. Išoriniai objektai aprūpina intelektą juslėmis suvo- 
kiamų kokybių idėjomis, kurios visos yra jų mums suke- 
liami skirtingi suvokiniai, o mąstymas aprūpina intelektą 
savo paties veiksmų idėjomis. 

Kai mes visiškai ištirsime juos ir įvairias jų formas, 
derinius bei santykius, pamatysime, kad juose glūdi 
visos mūsų idėjų atsargos ir kad mūsų intelekte nėra 
nieko, kas nebūtų patekę vienu iš šių dviejų būdų. 
Tegu kiekvienas išanalizuoja savo paties mintis ir nuo- 
dugniai ištiria savo intelektą, o paskui tegu pasako man, 
ar visos jo turimos pirmapradės idėjos nėra jo juslių 

objektų arba jo intelekto veiksmų, laikomų jo refleksijos 
objektais, idėjos. Kad ir kokia didžiulė Žinių masė, jo 
manymu, būtų čia sukaupta, griežtai peržvelgęs jas jis 
pamatys, kad jo intelekte nėra kitokių idėjų, tik tos, ku- 
rias įspaudė vienas iš šių dviejų šaltinių, nors galbūt jos 
yra be galo įvairiai intelekto sujungtos ir išplėstos, kaip 
vėliau pamatysime. 

6. Tas, kas įdėmiai ištirs ką tik atėjusio į šį pasaulį 
vaiko būklę, nedaug teturės pagrindo manyti, kad jis 
gausiai aprūpintas idėjomis, kurios turi tapti jo būsimo 
žinojimo dalyku. Jis jas įgyja palaipsniui. Ir nors aki- 
vaizdžių ir įprastų savybių idėjos įsispaudžia anksčiau, 
negu atmintis pradeda registruoti laiką ir tvarką, vis 
dėlto dažnai tai atsitinka gerokai vėliau, negu vaikas 
susiduria su kai kuriomis neįprastomis savybėmis, tad 
tik nedaugelis žmonių negali prisiminti, kaip pradėjo 
jas pažinti. Ir jeigu būtų verta taip elgtis, be jokios 
abejonės, būtų galima padaryti taip, kad vaikas, kol 
suaugs, turėtų labai mažai net paprastų idėjų. Tačiau 
kadangi visi atėję į šį pasaulį yra apsupti kūnų, kurie 
nuolat ir skirtingai juos veikia, daugybė įvairių idėjų 
įspaudžiamos į vaikų sielą, nesvarbu, ar tuo rūpina- 
masi, ar ne. Kai tik atmerki akis, visur aplink mirgu- 
liuoja šviesa ir spalvos; garsai ir kai kurios lytėjimu suvo- 
kiamos savybės įkyriai dirgina atitinkamas jusles ir jėga 
įsibrauna į sielą; ir vis dėlto, aš manau, visi lengvai 
sutiks, kad jeigu vaikas būtų laikomas tokioje vietoje, 
kur jis, kol suaugs, niekada nematytų jokių kitų spal- 
vų, išskyrus juodą ir baltą, jis neturėtų purpurinės ar 
žalios spalvos idėjų, lygiai kaip tas, kuris nuo vaikystės 
niekada neragavo austrių ar ananaso, neturi jų savito 
skonio idėjų. 

7. Taigi Žmonės įgyja daugiau ar mažiau paprastų 
idėjų iš išorės priklausomai nuo to, su didesne ar ma- 
žesne objektų įvairove jie susiduria, ir iš vidinės jų in- 
telekto veiklos priklausomai nuo to, daugiau ar ma- 
žiau jie mąsto apie ją. Juk nors tas, kuris kontempliuoja 
savo intelekto veiksmus, negali neturėti suprantamų ir 
aiškių jų idėjų, vis dėlto jeigu jis nenukreips savo min- 
čių šia linkme ir įdėmiai jų neapsvarstys, neturės aiškių 
ir ryškių visų savo intelekto veiksmų ir viso to, ką jame 
galima pastebėti, idėjų, kaip neturės visų atskirų kokio 
nors peizažo ar laikrodžio dalių ir judesių idėjų tas, 
kuris nenukreips į juos savo žvilgsnio ir atidžiai nepa- 
sidomės visomis jų dalimis. Paveikslas ar laikrodis ga- 
li būti padėtas taip, kad jis kasdien susidurs su jais, 
tačiau turės tik miglotą visų juos sudarančių dalių idė- 
ją, kol pats įdėmiai neapsvarstys jos kiekvienos atskirai. 

8. Iš to mes matome priežastį, kodėl dauguma vai- 
kų gana vėlai įgyja savo pačių intelekto veiksmų idėjas, 
o kai kurie visą gyvenimą neturi labai aiškių ir tobulų 
didžiosios jų dalies idėjų. Mat nors jie nuolat čia vyks- 
ta, tačiau, tarsi klaidžiojančios šmėklos, jie neįspau- 
džia pakankamai gilių įspaudų, kurie paliktų intelekte 
aiškias, ryškias, patvarias idėjas, kol intelektas neatsi- 
gręžia į vidų, į patį save, nemąsto apie savo paties veiks- 
mus ir nepadaro jų savo kontempliacijos objektais. Vai- 
kai, ką tik atėję į šį pasaulį, yra apsupti naujų daiktų, 
kurie, be paliovos įkyriai dirgindami jų jusles, nuolat 
nukreipia į save intelektą, pasirengusį atkreipti dėmesį 
į tai, kas nauja, ir linkusį džiaugtis besikeičiančių ob- 
jektų įvairove. Taigi pirmaisiais metais paprastai dai- 
romasi aplink ir tuo mėgaujamasi. Žmogaus užduotis 

tuo metu — susipažinti su tuo, ką galima aptikti išorė- 
je; augdami nuolat sutelkę dėmesį į išorinius pojūčius, 
jie retai deramai apmąsto tai, kas vyksta jų viduje, kol 
sulaukia brandesnio amžiaus, o kai kurie — beveik 
niekada. 

9. Klausti, kada žmogus turi pirmąsias idėjas, — tai 
klausti, kada jis pradeda suvokti, nes turėti idėjų ir 
suvokti yra tas pat. Žinau, yra tokia nuomonė, kad 
siela visada mąsto ir kad ji nuolat turi savyje esamus 
idėjų suvokinius, kol tik egzistuoja; tas esamas mąsty- 
mas esąs neatskiriamas nuo sielos, kaip esamas tįsu- 
mas neatskiriamas nuo kūno); jeigu tai tiesa, tai klaus- 
ti, kada prasideda Žmogaus idėjos, yra tas pat, kaip 
klausti, kada prasideda jo siela. Juk, pasak šios nuo- 
monės, siela ir jos idėjos, kaip ir kūnas ir jo tįsumas, 
pradės egzistuoti tuo pačiu metu. 

10. Tačiau ar sielą reikia laikyti egzistuojančia pir- 
miau, ar vienu metu, ar šiek tiek vėliau už pirmąsias 
organizacijos užuomazgas, arba gyvybės pradus kūne, 
aš palieku spręsti tiems, kurie yra geriau apgalvoję šį 
klausimą. Aš prisipažįstu turįs vieną iš tų bukų sielų, 
kurios nesuvokia savęs visada kontempliuojančios idė- 
jas ir negali suprasti, kodėl sielai labiau būtina visada 
mąstyti, negu kūnui — visada judėti: mano supratimu, 
idėjų suvokimas sielai yra tas pat, kas judėjimas kū- 
nui, — ne jos esmė, bet vienas iš jos veiksmų. Todėl 
kad ir kokiu būdingu sielos veiksmu būtų laikomas 
mąstymas, vis dėlto nebūtina manyti, kad ji turi visa- 
da mąstyti, visada veikti. Tai galbūt yra begalinio viso 
ko Kūrėjo ir Sergėtojo, kuris „nei snaudžia, nei mie- 
ga“, privilegija, tačiau nebūdinga baigtinei būtybei, 
bent jau žmogaus sielai. Iš patyrimo mes tikrai žino- 

me, kad kartais mąstome, ir iš to darome teisingą išva- 
dą, kad mumyse yra kažkas, kas turi sugebėjimą mąs- 
tyti. Tačiau ar ši substancija mąsto visą laiką, ar ne, 
mes tikrai galime žinoti tik tiek, kiek mus moko paty- 
rimas. Juk sakyti, kad esamas mąstymas yra esmingas 
sielai ir neatskiriamas nuo jos, — vadinasi, ginčijamą 
klausimą laikyti išspręstu ir neieškoti argumentų jam 
įrodyti, o tai būtina padaryti, jeigu teiginys nėra savai- 
me akivaizdus. Tačiau aš kreipiuosi į visus Žmones: 
argi teiginys „Siela visada mąsto“ yra savaime akivaiz- 
dus teiginys, kuriam visi pritaria iškart jį išgirdę? Abe- 
joju, ar aš mąsčiau visą praėjusią naktį, ar ne; klausi- 
mas kyla dėl fakto, todėl pateikti kaip jo įrodymą 
hipotezę, kuri kaip tik ir yra ginčo objektas, — vadina- 
si, išsisukinėti nuo įrodymo: tokiu būdu galima įrodyti 
bet ką, užtenka tarti, kad visi laikrodžiai, kol muša 
švytuoklė, mąsto, ir jau įrodyta ir nekelia abejonių, kad 
mano laikrodis mąstė visą praėjusią naktį. Tačiau tas, 
kuris nenori savęs apgaudinėti, turi kurti savo hipote- 
zę remdamasis faktais ir įrodinėti ją remdamasis jusli- 
niu patyrimu, o ne pernelyg pasikliauti faktais remda- 
masis savo hipoteze, t.y. dėl to, kad jis mano, jog taip 
yra; toks įrodymo būdas tolygus teigimui, kad aš bū- 
tinai turėjau mąstyti visą praėjusią naktį, nes kitas ma- 
no, kad visada mąstau, nors aš pats negaliu suvokti, 
kad visada tai darau. 

Tačiau savo nuomonę įsimylėję Žmonės gali ne tik 
tarti ginčijamus dalykus, bet ir remtis klaidingais fak- 
tais. Kaip kitaip būtų galima primesti man išvadą, kad 
daikto nėra, nes miegodami mes jo nejuntame? Aš nesa- 
kau, kad žmogus neturi sielos, nes miegodamas jos 
nejaučia, bet aš sakau, kad jis negali mąstyti bet kuriuo 

metu, budėdamas ar miegodamas, šito nejausdamas. 
Tai, kad jaustume, yra būtina tik mūsų minčių atžvil- 
giu, ir nieko kito; jų atžvilgiu tai yra ir visada bus 
būtina, kol mes negalėsime mąstyti šito neįsisąmonin- 
dami. 

11. Aš sutinku, kad budinčio Žmogaus siela nieka- 
da nebūna be minčių, nes tai yra budėjimo sąlyga. Ta- 
čiau ar miegas be sapnų nėra viso Žmogaus, ne tik 
kūno, bet ir sielos, būsena — budinčiam Žmogui verta 
apie tai pamąstyti, nes sunku suvokti, kad būtų galima 
mąstyti ir šito neįsisąmoninti. Jeigu miegančio žmogaus 
siela mąsto šito neįsisąmonindama, aš klausiu, ar šitaip 
mąstydama ji patiria malonumą ar kančią, ar gali būti 
laiminga arba nelaiminga? Esu tikras, kad Žmogui šitai 
neįmanoma, lygiai kaip ir lovai ar žemei, ant kurios jis 
guli. Būti laimingam ar nelaimingam šito neįsisąmoni- 
nant man atrodo visiškai nesuderinama ir neįmanoma. 
O jeigu siela, kai kūnas miega, gali pati sau mąstyti, 
džiaugtis, nerimauti, patirti malonumą ar kančią, o 
žmogus šito neįsisąmonina ir nedalyvauja, tada iš tik- 
rųjų miegantis Sokratas ir budintis Sokratas yra ne tas 
pats asmuo — Sokrato siela, kai jis miega, ir Sokratas 
žmogus, susidedantis iš kūno ir sielos, kai jis budi, yra 
du asmenys, nes budintis Sokratas nieko nežino ir ne- 
sirūpina ta savo sielos laime ar nelaime, kurią ji patiria 
pati sau viena, kai jis miega visai šito nesuvokdamas, 
lygiai kaip jis nieko nežino apie Indijoje gyvenančio 
žmogaus, kurio nepažįsta, laimę ar nelaimę. Juk jeigu 
mes visiškai atmesime savo veiksmų ir pojūčių įsisą- 
moninimą, ypač malonumo ir kančios, ir su tuo susi- 
jusį suinteresuotumą, bus sunku suprasti, kas sudaro 
asmenybės tapatumą. 

12. Šie žmonės sako, kad siela giliai miegodama 
mąsto. Tuo metu, kai mąsto ir suvokia, ji, žinoma, gali 
patirti malonumą ar nerimą, lygiai kaip ir kitus suvo- 
kinius, ir ji būtinai turi įsisąmoninti savo pačios suvoki- 
nius. Tačiau visa tai ji turi pati sau viena, o miegantis 
žmogus, aišku, viso to neįsisąmonina. Tarkime, kad 
Kastoro siela, kai jis miega, atsiskiria nuo jo kūno, — 
tai nėra neįmanoma prielaida žmonėms, su kuriais aš 
čia turiu reikalą ir kurie taip kilniaširdiškai visiems 
kitiems gyvūnams suteikia gyvenimą be mąstančios 
sielos. Taigi tie žmonės negali laikyti neįmanomu da- 
lyku ar prieštaravimu to, kad kūnas gali gyventi be 
sielos ir kad siela gali egzistuoti ir mąstyti arba suvok- 
ti, net suvokti laimę ir nelaimę, be kūno. Taigi, kaip 
sakau, tarkime, kad Kastoro siela jam miegant atsisky- 
rė nuo jo kūno pati sau viena pamąstyti. Be to, tarki- 
me, kad mąstymo vieta ji pasirenka kito žmogaus kū- 
ną, pavyzdžiui, Polukso?, kuris miega be sielos. Juk 
jeigu Kastoro siela gali mąstyti tuo metu, kai Kastoras 
miega, o Kastoras to niekada neįsisąmonina, nesvarbu, 
kokią vietą ji pasirenka, kad joje mąstytų. Taigi čia 
mes turime dviejų žmonių kūnus su viena siela jiems 
abiem ir tariame, kad jie miega ir budi pakaitomis, o 
siela vis mąsto budinčiame žmoguje, bet miegantis 
žmogus šito niekada neįsisąmonina, niekada nė kiek 
nesuvokia. Tad aš klausiu, ar Kastoras ir Poluksas, tu- 
rintys tik vieną sielą jiems abiem, kuri viename iš jų 
mąsto ir suvokia tai, ko kitas niekada neįsisąmonina ir 
kas jam nerūpi, nėra dvi tokios pat skirtingos asme- 
nybės, kokios buvo Kastoras ir Herkulis*, Sokratas ir 
Platonas? Ir argi vienas iš jų negalėtų būti labai laimin- 
gas, o kitas — labai nelaimingas? Lygiai dėl tos pačios 

priežasties tie, kurie verčia sielą mąstyti pačią sau vieną, 
žmogui šito neįsisąmoninant, padaro sielą ir žmogų 
dviem asmenybėmis. Juk, aš manau, niekas nesusies 
asmenybės tapatumo su tuo, kad siela yra susijungusi 
su tomis pačiomis materijos dalelėmis. Jeigu tai būtų 
būtina tapatumui, dėl nepaliaujamo mūsų kūno dale- 
lių tekėjimo nė vienas žmogus negalėtų būti ta pati 
asmenybė dvi dienas ar du momentus iš eilės. 

13. Taigi, man atrodo, kiekvienas mieguistas knap- 
telėjimas sukrečia doktriną tų, kurie moko, kad siela 
visada mąsto. Bent jau tų, kurie miegodami nesapnuoja, 
niekada nebus galima įtikinti, kad kartais jiems neži- 
nant jų mintys keturias valandas dirba, ir jeigu jie būtų 
užklupti kaip tik tuo metu ir pažadinti per vidurį šios 
kontempliacijos miegant, jie negalėtų nieko apie ją pa- 
aiškinti. 

14. Galimas daiktas, pasakys, kad siela mąsto net 
giliausiai miegant, tačiau tai neišlieka atmintyje. Labai sun- 
ku suvokti, kad miegančio Žmogaus siela šiuo momentu 
mąsto, o kitu momentu, kai žmogus budi, ji neprisime- 
na ir neįstengia prisiminti nieko iš visų šių minčių, ir 
norint priversti tuo patikėti, nepakanka tiesiog šitai teig- 
ti, bet reikia geresnio įrodymo. Juk kas galėtų įsivaiz- 
duoti — be jokių sunkumų, tiesiog dėl to, kad taip 
sakoma, — jog didžioji dalis žmonių visą gyvenimą po 
keletą valandų kasdien mąsto apie ką nors, bet jeigu jų 
paklaustum apie tai, net per vidurį šių minčių, jie vi- 
siškai nieko negalėtų prisiminti? 

Dauguma žmonių, mano manymu, didžiąją dalį 
miego nesapnuoja. Kartą pažinojau žmogų, išsimoks- 
linusį ir turėjusį neblogą atmintį, kuris man papasako- 
jo niekada gyvenime nesapnavęs, kol susirgęs karštli- 

ge, nuo kurios tada buvo ką tik išgijęs ir kuri jį užklu- 
po dvidešimt penkerių ar šešerių metų. Aš manau, kad 
pasaulyje galima rasti daugiau tokių pavyzdžių, bent 
jau tarp savo pažįstamų kiekvienas ras pakankamai 
pavyzdžių tokių Žmonių, kurie daugumą naktų ne- 
sapnuoja. 

15. Dažnai mąstyti ir niekada nė vienos akimirkos neiš- 
laikyti šito atmintyje yra labai nenaudinga mąstymo rūšis, 
o siela taip mąstydama labai menkai tepranoksta — 
jeigu apskritai pranoksta — veidrodį, kuris nuolat pri- 
ima daugybę įvairių vaizdų ar idėjų, bet nė vienos ne- 
išlaiko: jos išnyksta ir dingsta, ir jų nelieka nė pėdsako; 
veidrodis niekada netampa geresnis nuo tokių idėjų, 
kaip ir siela — nuo tokių minčių. Galbūt man pasakys, 
kad budinčio žmogaus kūno materija užsiima mąsty- 
mu ir panaudojama jam ir kad minčių prisiminimą 
išsaugo smegenyse įspausti įspaudai ir tokio mąstymo 
jose palikti pėdsakai, tačiau kad tada, kai miegantis žmo- 
gus nesuvokia sielą mąstant, siela mąsto pati sau viena 
ir, kadangi nepanaudoja kūno organų, nepalieka jame jo- 
kių įspaudų, taigi ir jokio tokių minčių prisiminimo. Ne- 
minėdamas vėl iš šios prielaidos išplaukiančio absur- 
do apie dvi skirtingas asmenybes, aš toliau atsakau, 
jog apie tas idėjas, kurias intelektas gali įgyti ir kon- 
templiuoti be kūno pagalbos, pagrįstai galima padary- 
ti išvadą, kad jis gali ir išsaugoti jas be kūno pagalbos, 
kitaip siela ar bet kuri atskira dvasia turės mažai nau- 
dos iš mąstymo. Jeigu ji neprisimena savo pačios min- 
čių, jeigu ji negali kaupti jų, kad galėtų jomis pasinau- 
doti, ir nesugeba esant reikalui jų atgaminti, jeigu ji 
negali mąstyti apie tai, kas praėjo, ir pasinaudoti savo 
ankstesne patirtimi, samprotavimais ir kontempliacijo- 

mis, dėl ko ji mąsto? Tie, kurie padaro sielą mąstančiu 
daiktu, tokiu atveju padaro ją ne ką kilnesne esybe nei 
tie, kuriuos jie smerkia už tai, kad jie laiko sielą sub- 
tiliausiomis materijos dalimis. Dulkėse parašyti žen- 
klai, kuriuos nupučia pirmas vėjo dvelktelėjimas, arba 
atomų krūvoje ar gyvybinėse dvasiose įspausti įspau- 
dai apskritai yra tik tiek naudingi ir suteikia dalykui 
tik tiek kilnumo, kaip ir sielos mintys, kurios žūsta 
mąstant ir, kartą dingusios iš akių, išnyksta amžinai ir 
nepalieka apie save jokio prisiminimo. Gamta niekada 
nedaro puikių daiktų, kurie būtų menkai naudingi ar 
visai nenaudingi, ir sunku įsivaizduoti, kad mūsų be 
galo išmintingas Kūrėjas būtų sukūręs tokį nuostabų 
sugebėjimą kaip mąstymo galia, sugebėjimą, artimiau- 
sią jo paties nesuvokiamos esybės tobulumui, tam, kad 
jis būtų taip tuščiai ir nenaudingai panaudojamas bent 
jau ketvirtadalį čia jam skirto laiko — kad nuolat mąs- 
tytų neprisimindamas nė vienos iš minčių, nepadary- 
damas nieko gero nei sau, nei kitiems ir neduodamas 
jokios naudos jokiai kitai kūrinijos daliai. Aš manau, 
kad ištyrę mes niekur visatoje nerastume tokio grubios 
ir bejuslės materijos judėjimo, kuris būtų taip mažai 
panaudojamas ir eikvojamas taip visiškai veltui. 

16. Tiesa, kartais mes turime suvokimo miegant pa- 
vyzdžių ir išsaugome šias mintis atmintyje, tačiau tiems, 
kurie susipažinę su sapnais, nereikia aiškinti, kokios 
jos daugiausia būna absurdiškos ir padrikos, kaip men- 
kai atitinka protingos būtybės tobulumą ir tvarką. Aš 
mielai įsitikinčiau štai kuo: ar siela, kai ji mąsto pati 
sau viena, tarsi būtų atskirta nuo kūno, veikia ne taip 
protingai, kaip susijungusi su juo, ar ne. Jeigu jos at- 

skiros mintys yra ne tokios protingos, tada šie žmonės 
turi teigti, kad sielos protingo mąstymo tobulumas pri- 
klauso nuo kūno, o jeigu ne, tai keista, kaip mūsų sap- 
nai galėtų būti dažniausiai tokie menkaverčiai ir ne- 
protingi, kad siela neišsaugotų nė vieno iš savo 
protingesnių pokalbių su pačia savimi ir apmąstymų. 

17. Norėčiau, kad tie, kurie taip įsitikinę sako mums, 
kad siela iš tiesų visada mąsto, taip pat pasakytų, ko- 
kios yra tos idėjos, kurios yra vaiko sieloje iki jos susi- 
jungimo su kūnu ar pačiu susijungimo momentu, kol 
jam dar nė vienos iš jų nepateikė pojūtis. Mano many- 
mu, mMiegančio žmogaus sapnai perdėm susideda iš bu- 
dinčio žmogaus idėjų, tik dažniausiai laisvai susietų tar- 
pusavyje. Keista, jeigu siela turi savo pačios idėjų, 
kilusių ne iš pojūčio ar refleksijos (kaip turėtų būti, jeigu 
ji mąstytų anksčiau negu gautų kokius nors įspaudus 
iš kūno), iš kurių nė vienos ji, uždarai mąstydama (taip 
uždarai, kad pats Žmogus šito nesuvokia), neišsaugo 
net tuo momentu, kai pabunda iš jų, ir nedžiugina žmo- 
gaus naujais atradimais. Kam gali atrodyti protinga, 
kad siela, miegodama atsiskyrusi, daugybę valandų 
mąsto, tačiau niekada neaptinka nė vienos idėjos, ku- 
rios nebūtų pasiskolinusi iš pojūčio ar refleksijos, ar bent 
jau neišsaugo atmintyje jokių kitų, tik tokias, kurios 
yra kilusios iš kūno, taigi dvasiai turi būti mažiau bū- 
dingos? Keista, kad siela nė karto per visą Žmogaus 
gyvenimą neprisimena nė vienos iš savo grynųjų įgim- 
tų minčių ir tų idėjų, kurias ji turėjo, kol dar nieko 
nebuvo pasiskolinusi iš kūno, niekada neparodo bu- 
dinčiam Žmogui jokių kitų idėjų, tik tas, kurios atsi- 
duoda indu ir akivaizdžiai yra kilusios iš šio susijun- 
gimo [su kūnu]. Jeigu ji visada mąsto, taigi turėjo idėjas 

anksčiau negu susijungė su kūnu ar gavo iš jo idėjų, 
galima padaryti tik tokią prielaidą, kad miegodama ji 
prisimena savo įgimtas idėjas ir kad tuo metu, kai ji, 
atsiskyrusi nuo kūno, mąsto pati sau viena, idėjos, ku- 
riomis ji užsiima, bent jau kartais, yra tos natūralesnės 
ir įgimtos idėjos, kurias ji turėjo savyje ir kurios nėra 
kilusios iš kūno ar jos pačios veiksmų su jomis; kadan- 
gi budintis žmogus jų niekada neprisimena, iš šios prie- 
laidos mes turime padaryti išvadą, kad arba siela pri- 
simena kažką, ko neprisimena Žmogus, arba atmintis 
išsaugo tik tokias idėjas, kurios yra kilusios iš kūno ar 
intelekto veiksmų su jomis. 

18. Džiaugčiausi, jeigu iš tų žmonių, kurie taip įsi- 
tikinę skelbia, kad Žmogaus siela arba — o tai yra tas 
pat — žmogus visą laiką mąsto, išgirsčiau, kaip jie 
šitai sužino, be to, kaip jie sužino, kad patys mąsto, jeigu 
patys šito nesuvokia. Bijau, kad tai reiškia būti tikram be 
įrodymų ir Žinoti nesuvokus; įtariu, kad tai miglotas 
požiūris, pasitelktas paremti hipotezei, o ne viena iš tų 
akivaizdžių tiesų, kurių akivaizdumas verčia mus jas 
pripažinti arba kasdienis patyrimas rodo, kad būtų įžū- 
lu jas neigti. Daugių daugiausia apie tai galima pasa- 
kyti štai ką: gali būti, kad siela visą laiką mąsto, tačiau 
ne visada išsaugo tai atmintyje. O aš teigiu, jog lygiai 
taip pat įmanoma, kad siela ne visą laiką mąsto, ir tai, 
kad kartais ji nemąsto, yra kur kas labiau įtikima negu 
tai, kad ji dažnai mąsto, ir mąsto ilgai, ir jau kitą aki- 
mirką po to nesuvokia, jog mąstė. 

19. Manyti, kad siela mąsto, o žmogus šito nesuvo- 
kia, — vadinasi, kaip buvo sakyta, iš vieno Žmogaus 
padaryti dvi asmenybes. Ir jeigu gerai įsigilinsime į tai, 
ką sako šie Žmonės, kils įtarimas, kad jie iš tiesų taip 

elgiasi. Juk tie, kurie mums sako, kad siela visada mąs- 
to, niekada, kiek aš prisimenu, nesako, kad žmogus 
visada mąsto. Ar gali būti taip, kad siela mąstytų, o 
žmogus ne? Arba kad žmogus mąstytų ir šito neįsisą- 
monintų? Jeigu taip kalbėtų kiti, tai tikriausiai būtų 
palaikyta paistalais. Jeigu jie sako, kad Žmogus visada 
mąsto, bet ne visada šitai įsisamonina, tai lygiai taip 
pat gali pasakyti, kad kūnas yra tįsus, bet neturi dalių. 
Juk pasakymas, kad kūnas yra tįsus neturėdamas da- 
lių, yra lygiai toks pat suprantamas, kaip ir pasaky- 
mas, kad kas nors mąsto šito neįsisąmonindamas arba 
nesuvokdamas. Tie, kurie taip kalba, turėtų tiek pat 
pagrindo pasakyti, jeigu to prireiktų jų hipotezei, kad 
žmogus visada yra alkanas, bet ne visada šitai jaučia, 
tuo tarpu alkis kaip tik ir yra tas pojūtis, kaip mąsty- 
mas yra įsisąmoninimas, kad žmogus mąsto. Jeigu jie 
sako, kad žmogus save visada įsisąmonina mąstantį, 
aš klausiu, iš kur jie šitai Žino? Įsisąmoninimas yra to, 
kas vyksta paties žmogaus sieloje, suvokimas. Ar kitas 
žmogus gali suvokti, kad aš ką nors įsisąmoninu, jei aš 
pats šito nesuvokiu? Nė vieno Žmogaus Žinojimas čia 
negali peržengti jo paties patyrimo ribų. Pažadinkite 
žmogų iš gilaus miego ir paklauskite, apie ką jis tuo 
momentu mąstė. Jeigu jis pats nieko nežino, apie ką 
tada mąstė, tai tas, kuris gali jį patikinti, kad jis tikrai 
mąstė, turi būti nuostabus pranašas. Argi jis neturėtų 
dar daugiau pagrindo patikinti žmogų, kad šis nemie- 
gojo? Tai jau peržengia filosofijos ribas ir mažių ma- 
žiausiai turi būti apreiškimas, atskleidžiantis kitam ma- 
no sielos mintis, kai aš pats negaliu jų ten rasti. Tie, 
kurie gali tikrai matyti, kad aš mąstau, kai aš pats šito 
negaliu suvokti ir pareiškiu, jog nemąstau, ir gali ma- 

tyti, kad šunys ar drambliai nemąsto, nors pastarieji 
pateikia visus mąstymo įrodymus, kokius tik įmano- 
ma įsivaizduoti, išskyrus vien tai, kad mums šito ne- 
pasako, turi turėti tikrai skvarbų žvilgsnį. Kai kam jie 
gali atrodyti netgi pranokstantys rozenkroicerius: atro- 
do, kad lengviau pasidaryti kitų nematomam, negu 
padaryti matomas man kito mintis, kurių jis pats ne- 
mato’. Bet užtenka tik apibrėžti sielą kaip visada mąs- 
tančią substanciją, ir darbas padarytas. Jeigu toks api- 
brėžimas turi kokią nors galią, nežinau, kokiam tikslui 
jis gali tarnauti, nebent daugeliui žmonių sukelti įtari- 
mą, kad jie apskritai neturi sielos, nes įsitikina, jog 
didžiąją gyvenimo dalį praleidžia nemąstydami. Nė 
vienas iš man žinomų apibrėžimų, nė viena iš kokios 
nors sektos prielaidų neturi tokios galios, „kurios pa- 
kaktų sugriauti tvirtam patyrimui; ir galbūt kaip tik 
apsimetimas, kad žinoma daugiau nei suvokiama, su- 
kelia pasaulyje tiek daug tuščių ginčų ir triukšmo. 

20. Todėl aš nematau jokio pagrindo tikėti, kad siela 
mąsto anksčiau, nei jutimai parūpina jai idėjų, apie kurias 
ji galėtų mąstyti; šių idėjų vis gausėja, jos išsaugomos, 
taigi siela lavindamasi tobulina savo sugebėjimą mąs- 
tyti įvairiose srityse, lygiai kaip vėliau, jungdama šias 
idėjas ir apmąstydama savo pačios veiksmus, ji didina 
jų atsargas ir lavina sugebėjimą įsiminti, įsivaizduoti, 
samprotauti bei kitus mąstymo būdus. 

21. Tas, kuris pats semiasi Žinių iš stebėjimo ir pa- 
tyrimo ir savo hipotezių nepaverčia gamtos dėsniais, 
naujagimyje aptiks ne kažin kiek daug mąstyti įpratu- 
sios sielos ženklų, o dar mažiau — apskritai kokio nors 
samprotavimo. Vis dėlto sunku įsivaizduoti, kad pro- 
tinga siela tiek daug mąstytų ir visiškai nesamprotau- 

tų. Tas, kuris atsižvelgs į tai, kad ką tik į pasaulį atėję 
kūdikiai didžiąją laiko dalį praleidžia miegodami ir 
retai kada budi — tik tada, kai arba alkis verčia juos 
ieškoti krūties, arba koks nors skausmas (pats įkyriau- 
sias iš visų pojūčių) ar koks kitas stiprus poveikis kū- 
nui verčia sielą jį suvokti ir į jį atsiliepti. Sakau, tas, 
kuris atsižvelgs į tai, tikriausiai ras pagrindo manyti, 
kad vaisius motinos įsčiose nedaug skiriasi nuo augalo: di- 
džiąją laiko dalį jis praleidžia nesuvokdamas ir nemąs- 
tydamas, nieko daugiau neveikdamas, kaip tik miego- 
damas tokioje vietoje, kur jam nereikia ieškotis maisto, 
kur jį supa visada vienodai malonus ir beveik tokios 
pačios sudėties skystis, kur jo akys nemato šviesos, o 
ausys, būdamos užspaustos, yra nelabai imlios gar- 
sams, ir kur maža arba visai nėra objektų įvairovės ar 
kaitos, kuri sužadintų jutimus. 

22. Sekite vaiką nuo jo gimimo ir stebėkite laiko da- 
romus pokyčius, ir pamatysite, kaip intelektas, per ju- 
timus įgydamas vis daugiau idėjų, vis labiau pabunda, 
mąsto tuo daugiau, kuo daugiau turi medžiagos mąs- 
tymui. Po kurio laiko jis pradeda pažinti objektus, ku- 
rie, kaip geriausiai jam pažįstami, paliko patvarius įspū- 
džius. Antai jis pamažu pradeda pažinti žmones, su 
kuriais kasdien bendrauja, ir skirti juos nuo svetimų; 
tai rodo, kad jis pradeda išsaugoti ir skirti jutimų pa- 
teikiamas idėjas, ir kyla iš to. Lygiai taip pat mes gali- 
me stebėti, kaip intelektas palaipsniui tobulina šį savo 
sugebėjimą ir pereina prie kitų sugebėjimų — idėjų 
išplėtimo, jungimo ir abstrahavimo, samprotavimo apie 
jas ir viso to apmąstymo — taikymo; apie tai aš vėliau 
turėsiu progą pakalbėti plačiau. 

23. Jeigu paklaustų, kada žmogus pradeda tureti idė- 
jų, manau, kad teisingas atsakymas būtų toks: kai jis 
pirmą kartą patiria pojūtį. Kadangi pasirodo, jog inte- 
lekte nėra jokių idėjų, kol jutimai jam jų nesuteikia, aš 
manau, kad idėjos intelekte atsiranda kartu su pojū- 
čiu — tokiu įspūdžiu ar judėjimu kurioje nors kūno 
dalyje, kuris sukelia intelekte tam tikrą suvokimą. At- 
rodo, kaip tik šiems įspūdžiams, padarytiems mūsų 
juslėms išorinių objektų, intelektas pirmiausia ir pri- 
taiko tokius savo veiksmus, kuriuos mes vadiname su- 
vokimu, įsiminimu, svarstymu, samprotavimu ir t.t. 

24. Ilgainiui intelektas pradeda apmąstyti savo pa- 
ties veiksmus su per pojūčius gautomis idėjomis ir taip 
pasirūpina naujų idėjų, kurias aš vadinu refleksijos idė- 
jomis. Šie įspūdžiai, padaryti mūsų juslėms išorinių ob- 
jektų, kurie yra išoriniai mūsų intelekto atžvilgiu, ir 
paties intelekto veiksmai, kylantys iš vidinių ir savybin- 
gų jo galių, kurie jo apmąstomi taip pat tampa jo kon- 
templiacijos objektais, yra, kaip sakiau, viso pažinimo 
šaltinis. Taigi pirmasis Žmogaus intelekto sugebėjimas 
yra tas, kad intelektas yra pritaikytas priimti įspūdžius, 
kuriuos jam daro arba išoriniai objektai per jusles, ar- 
ba jo paties veiksmai, kai jis juos apmąsto. Tai pirmasis 
žmogaus žingsnis kokio nors atradimo linkme ir tas 
pagrindas, ant kurio kuriamos visos sąvokos, kurias jis 
kada nors natūraliai įgys šiame pasaulyje. Visos di- 
dingos, virš debesų iškylančios ir patį dangų pasie- 
kiančios mintys kyla čia, čia yra jų pagrindas; visoje 
toje didžiulėje erdvėje, kurioje klaidžioja intelektas, vi- 
sose atitrauktose spekuliacijose, atrodytų, išaukštinan- 
čiose intelektą, jis nė kiek neištrūksta už tų idėjų, ku- 
rias jam kontempliuoti pateikia juslė ar refleksija. 

25. Šioje dalyje intelektas yra tik pasyvus, ir ne nuo jo 
paties priklauso, ar jis turės šiuos pradus ir, taip sa- 
kant, pažinimo medžiagą, ar ne. Juk dauguma mūsų 
juslių objektų įperša mūsų intelektui savo atskiras idė- 
jas, norime mes to ar ne, ir mūsų intelekto veiksmai 
neleis mums neturėti bent jau migloto supratimo apie 
jas. Nė vienas Žmogus negali visiškai nežinoti, ką jis 
daro, kai mąsto. Intelektas ne ką labiau gali atsisakyti 
turėti šias paprastas idėjas, kai jos yra jam pateiktos, 
arba pakeisti jas, kai jos yra įspaustos, arba išbraukti 
jas ir pats susikurti naujas, nei veidrodis gali atmesti, 
pakeisti ar ištrinti atvaizdus, arba idėjas, kuriuos jame 
sukuria priešais jį padėti objektai. Kai mus supantys 
kūnai įvairiai veikia mūsų organus, intelektas yra pri- 
verstas priimti įspūdžius ir negali išvengti su jais su- 
sijusių idėjų suvokimo. 


Antras skyrius 
APIE PAPRASTAS IDĖJAS 


1. Norint geriau suprasti mūsų pažinimo prigimtį, 
pobūdį ir apimtį, reikia rūpestingai paisyti vieno daly- 
ko apie mūsų turimas idėjas — kad kai kurios iš jų yra 
paprastos, o kai kurios sudėtinės. 

Nors mūsų jusles veikiančios kokybės pačiuose daik- 
tuose yra taip sujungtos ir sumišusios, kad jos neatski- 
riamos ir tarp jų nėra jokio atstumo, tačiau aišku, kad 
intelekte jų sukuriamos idėjos įeina per jutimus papras- 
tos ir nesumišusios. Juk nors regėjimas ir lytėjimas daž- 
nai iš to paties objekto tuo pačiu metu priima skirtin- 
gas idėjas, nes žmogus iškart mato judėjimą ir spalvą, 
ranka junta to paties vaško gabalėlio minkštumą ir 

šiltumą, tačiau šitaip pačiame objekte sujungtos pa- 
prastos idėjos yra tokios pat visiškai skirtingos, kaip ir 
tos, kurias pateikia skirtingos juslės. Žmogaus junta- 
mas ledo gabalo šaltumas ir kietumas intelekte yra to- 
kios pat skirtingos idėjos, kaip lelijos kvapas ir baltu- 
mas ar kaip cukraus skonis ir rožės kvapas, ir žmogui 
negali būti nieko suprantamesnio už aiškų ir ryškų šių 
paprastų idėjų suvokimą; kiekviena tokia idėja, pati sa- 
vaime nesudėtinė, apima tik vieną vieningą vaizdinį ar- 
ba sąvoką intelekte ir yra nesuskaidoma į skirtingas 
idėjas. 

2. Šios paprastos idėjos, viso mūsų pažinimo me- 
džiaga, pateikiamos ir parūpinamos intelektui tik tais 
dviem anksčiau minėtais būdais, t.y. per pojūtį ir reflek- 
siją. Kai intelektas yra aprūpintas šiomis paprastomis 
idėjomis, jis turi galią jas pakartoti, lyginti ir jungti į 
beveik begalinę įvairovę, taigi pagal norą gali sudaryti 
naujas sudėtines idėjas. Tačiau nei labiausiai išgirtas 
nuovokumas, nei labiausiai išplėstas intelektas, kad ir 
kokia būtų mąstymo sparta ir įvairovė, negali išrasti ar 
sukurti intelekte nė vienos naujos paprastos idėjos, kuri 
nebūtų patekusi anksčiau minėtais būdais, ir jokia in- 
telekto jėga negali sunaikinti tų, kurios jau yra čia; žmo- 
gaus valdžia šiame mažame jo paties intelekto pasau- 
lyje yra beveik tokia pati, kaip ir didžiuliame matomų 
daiktų pasaulyje, kuriame jo galia, kad ir kaip suma- 
niai ir su įgudimu ji būtų taikoma, negali nieko dau- 
giau, kaip tik jungti ir skaidyti po ranka esančias me- 
džiagas, tačiau negali sukurti nė mažiausios naujos 
medžiagos dalelės ar sunaikinti nors vieną jau egzis- 
tuojančios medžiagos atomą. Kiekvienas, kuris pamė- 
gins sudaryti savo intelekte kokią nors paprastą idėją, 

kurios nėra gavęs per jutimus iš išorinių objektų ar per 
refleksiją iš savo paties intelekto veiksmų su jomis, pa- 
sijus toks pat bejėgis. Norėčiau, kad kas nors pamėgin- 
tų įsivaizduoti skonį, kuris niekada nedirgino jo go- 
murio, arba susidaryti idėją aromato, kurio niekada nėra 
uostęs; jeigu jis galės tai padaryti, tada aš sutiksiu ir su 
tuo, kad neregys turi spalvų idėjas, o kurčias žmogus — 
teisingas ir ryškias garsų sąvokas. 

3. Štai kodėl, nors mes ir negalime manyti, kad Die- 
vas negalėtų sukurti būtybės su kitokiais organais ir 
turinčios daugiau būdų perduoti intelektui Žinias apie 
kūniškus daiktus nei tie penki paprastai išvardijami, 
kuriuos jis suteikė Žmogui, vis dėlto aš manau, jog 
niekas negali įsivaizduoti kūnų, kad ir kaip jie būtų su- 
daryti, jokių kitų kokybių, iš kurių būtų galima apie 
juos sužinoti, išskyrus garsus, skonius, kvapus, regi- 
mas ir lytėjimu suvokiamas savybes. O jeigu Žmonės 
būtų sukurti tik su keturiomis juslėmis, tos kokybės, 
kurios yra penktosios juslės objektas, būtų taip toli nuo 
mūsų žinojimo, vaizduotės ir supratimo, kokios dabar 
galbūt yra kokybės, susijusios su šeštąja, septintąja ar 
aštuntąja jusle, — neigti, kad jas galėtų turėti kokios 
nors kitos būtybės kurioje nors kitoje šios plačios ir 
milžiniškos visatos dalyje, reikštų pernelyg didelį pa- 
sitikėjimą savimi. Tas, kuris nesipuikuos esąs viršesnis 
už visus daiktus, bet atsižvelgs į šio statinio begalinu- 
mą ir didžiulę įvairovę, pasireiškiančią toje mažoje ir 
nereikšmingoje jo dalyje, su kuria jis susiduria, bus 
linkęs manyti, kad kitose jo buveinėse gali būti kitų ir 
kitokių protingų būtybių, apie kurių sugebėjimus jis 
tiek pat mažai Žino ir supranta, kaip viename iš indau- 
jos stalčių uždarytas kirminas — apie Žmogaus jusles 

ir intelektą; tokia įvairovė ir pranašumas pridera Kū- 
rėjo išminčiai ir galiai. Aš čia laikiausi įprastos nuomo- 
nės, kad žmogus turi tik penkias jusles, nors galbūt jų 
pagrįstai galima būtų suskaičiuoti ir daugiau; tačiau 
abi prielaidos vienodai tinka dabartiniam mano tikslui. 


Trečias skyrius 
APIE VIENOS JUSLĖS IDĖJAS 


1. Kad geriau suprastume idėjas, kurias gauname iš 
pojūčio, būtų neprošal aptarti jas skirtingų būdų, ku- 
riais jos prisiartina prie mūsų intelekto ir tampa paste- 
bimos, atžvilgiu. 

Taigi, pirma, yra tokių, kurios patenka į mūsų inte- 
lektą tik per vieną juslę. 

Antra, kitos pateikia save intelektui per daugiau nei 
vieną juslę. 

Trečia, kitos gaunamos vien tik iš refleksijos. 

Ketvirta, yra tokių, kurios nusitiesia sau kelią ir pa- 
teikiamos intelektui visais jutimo ir refleksijos būdais. 

Mes aptarsime jas skyrium pagal šiuos kelis skir- 
snius. 

Pirma, kai kurios idėjos patenka tik per vieną juslę, kuri 
yra specialiai pritaikyta joms priimti. Antai šviesa ir 
spalvos, pavyzdžiui, balta, raudona, geltona, mėlyna 
ir įvairūs jų laipsniai ar atspalviai ir mišiniai, pavyz- 
džiui, žalia, skaisčiai raudona, purpurinė, jūros žalu- 
mo ir kitos, patenka tik per akis. Visų rūšių triukšmai, 
garsai ir tonai — tik per ausis. Įvairūs skoniai ir kva- 
pai — per nosį ir gomurį. Ir jeigu šie organai arba ner- 
vai — tie kanalai, kuriais jie iš išorės patenka į audien- 
ciją smegenyse, į intelekto priimamąjį (jei galiu taip 

pavadinti), — yra taip pažeisti, kad neatlieka savo funk- 
cijų, tai šios idėjos neturi jokio šalutinio įėjimo, per kurį 
galėtų patekti, jokio kito būdo, kuriuo galėtų pasiro- 
dyti ir būti intelekto suvoktos. 

Svarbiausios iš su lytėjimu susijusių idėjų yra šilu- 
ma, šaltis ir tankis; visos kitos, kurias sudaro beveik 
vien tik juslėmis suvokiama konfigūracija, pavyzdžiui, 
glotnumas ir šiurkštumas, arba stipresnis ar ne toks 
stiprus dalių sukibimas, pavyzdžiui, kietumas ir minkš- 
tumas, tvirtumas ir trapumas, yra pakankamai akivaiz- 
džios. 

2. Aš manau, kad nėra reikalo vardyti visas atskiras 
paprastas idėjas, susijusias su kiekviena jusle. Iš tiesų tai 
ir neįmanoma, net jei bandytume |tai padaryti], nes su 
daugeliu juslių susijusių jų yra gerokai daugiau, negu 
mes turime joms pavadinimų. Kvapų įvairovė beveik to- 
kia pat didelė, o gal dar didesnė, kaip kūnų rūšių pa- 
saulyje, ir dauguma jų neturi pavadinimų. Paprastai 
šioms idėjoms išreikšti pasitenkiname žodžiais „kvap- 
nus“ ir „dvokiantis“, tačiau tuo iš esmės pasakome ne 
ką daugiau, kaip pavadindami jas maloniomis ar ne- 
maloniomis: nors rožės ir žibuoklės kvapas yra malo- 
nus, tačiau tai tikrai labai skirtingos idėjos. Ne ką ge- 
riau vardais aprūpinti ir skirtingi skoniai, kurių idėjas 
gauname per gomurį. Saldus, kartus, rūgštus, aitrus ir 
sūrus — štai beveik visi epitetai, kuriuos mes turime 
pavadinti begalinei skonių įvairovei: juk ne tik beveik 
kiekvienos būtybių rūšies, bet ir įvairių to paties auga- 
lo, vaisiaus ar gyvūno dalių skoniai skiriasi. Tą patį 
galima pasakyti apie spalvas ir garsus. Todėl čia pa- 
teikdamas paprastų idėjų apžvalgą pasitenkinsiu ap- 
tardamas tik tas iš jų, kurios yra svarbiausios mūsų 

dabartiniam tikslui arba kurios pačios savaime mažiau 
pastebimos, nors jos labai dažnai įeina į mūsų sudėti- 
nes idėjas; prie jų, mano manymu, galima priskirti tan- 
kį, todėl jį ir nagrinėsiu kitame skyriuje. 


Ketvirtas skyrius 


APIE TANKĮ 


1. Tankio idėją mums pateikia lytėjimas; ją sukelia 
kūno pasipriešinimas, kurį pastebime, kai jo vietą sten- 
giasi užimti kitas kūnas, kol pirmasis ją užleidžia. Nė- 
ra kitos idėjos, kurią pojūčiai pateiktų mums pastoviau 
negu tankio idėją. Ar judame, ar esame rimtyje, nesvar- 
bu, kokioje padėtyje esame, mes visuomet jaučiame po 
savimi esant kažką, kas mus palaiko ir neleidžia mums 
grimzti gilyn; ir tie kūnai, kuriuos mes kasdien liečia- 
me, leidžia mums suvokti, kad, būdami tarp mūsų ran- 
kų, jie su neįveikiama jėga trukdo suartėti toms rankų 
dalims, kurios juos spaudžia. Tai, kas šitaip trukdo 
suartėti dviem vienas link kito judantiems kūnams, aš 
vadinu tankiu. Aš nesiginčysiu, ar ši žodžio „tankus“ 
reikšmė artimesnė jo pradinei reikšmei nei ta, kuria jį 
vartoja matematikai; pakanka to, kad, mano nuomone, 
nors įprastinė tankio sąvoka ir nepateisina tokios var- 
tosenos, bet ir neprieštarauja jai; tačiau jeigu kam nors 
atrodo, kad geriau tai vadinti nepralaidumu, aš su juo 
sutinku. Tik aš pamaniau, jog terminas „tankis“ labiau 
tinka išreikšti šiai idėjai ne tik dėl to, kad jį įprasta 
vartoti šia prasme, bet ir dėl to, kad jame glūdi dau- 
giau pozityvumo negu termine „nepralaidumas“, ku- 
ris yra negatyvus ir yra veikiau tankio padarinys, o ne 
pats tankis. Iš visų idėjų ši idėja atrodo artimiausiai ir 

esmingiausiai susijusi su kūnu, nes ji aptinkama ir įsi- 
vaizduojama tik materijoje ir niekur kitur. Ir nors mū- 
sų juslės aptinka ją tik materijos masėje, pakankamai 
didelėje, kad sukeltų mums pojūtį, tačiau intelektas, 
kartą gavęs šią idėją iš tokių didesnių juslėmis suvo- 
kiamų kūnų, įžvelgia ją ir tiria, kaip ir formą, mažiau- 
siose galinčiose egzistuoti materijos dalelėse ir įsitiki- 
na ją esant neatskiriamai susijusią su kūnu, kad ir kur 
jis būtų ir kad ir kaip kistų. 

2. Ši idėja susijusi su kūnu, ir per ją mes suvokiame, 
kad kūnas užpildo erdvę. Erdvę užpildančio kūno idėją 
sudaro tai, jog kai mes įsivaizduojame tankios sub- 
stancijos užimtą erdvę, suvokiame, kad ji užima ją taip, 
jog neįleidžia į ją jokios kitos tankios substancijos ir 
visada trukdys susiliesti dviem kitiems vienas kito link 
tiesia linija judantiems kūnams, nebent ji pasitrauktų 
iš jų tarpo jų judėjimui nelygiagrečia kryptimi. Tokią 
erdvės užpildymo idėją mums pakankamai pateikia kū- 
nai, su kuriais paprastai susiduriame. 

3. Tas pasipriešinimas, dėl kurio kūnas neįleidžia 
kitų kūnų į jo užimamą vietą, yra toks didelis, kad 
jokia jėga, nors ir kokia stipri ji būtų, negali jo įveikti. 
Visi pasaulio kūnai, spausdami vandens lašą iš visų 
pusių, niekada neįveiks jo, kad ir kokio gležno, pasi- 
priešinimo jų suartėjimui, kol nepašalins jo iš savo ke- 
lio; tuo mūsų tankio idėja skiriasi ir nuo grynosios erdvės, 
kuri negali nei priešintis, nei judėti, ir nuo įprastos 
kietumo idėjos. Juk galima įsivaizduoti vienas nuo kito 
nutolusius du kūnus, kurie gali suartėti nepaliesdami 
ar neišstumdami jokio tankaus kūno, kol jų paviršiai 
susiliečia; tokiu būdu, aš manau, mes gauname aiškią 
erdvės be tankio idėją. Mat, nekalbėdamas apie kokio 

nors atskiro kūno sunaikinimą, aš klausiu, ar Žmogus 
negali turėti kokio nors vieno vienintelio kūno judėji- 
mo idėjos, be to, kad jo vietą nedelsiant užimtų koks 
nors kitas kūnas? Aš manau, akivaizdu, kad gali: vie- 
no kūno judėjimo idėja tiek pat mažai susijusi su kito 
kūno judėjimo idėja, kaip vieno kūno kvadratinės for- 
mos idėja — su kito kūno kvadratinės formos idėja. Aš 
neklausiu, ar kūnai egzistuoja taip, kad vieno kūno 
judėjimas iš tikrųjų neįmanomas be kito kūno judėji- 
mo. Vienaip ar kitaip išspręsti šį klausimą reikštų iš- 
spręsti nepateikus įrodymų tuštumos klausimą. Aš klau- 
siu, ar negalima turėti vieno judančio kūno, kitiems 
esant rimtyje, idėjos? Manau, kad niekas šito neneigs. 
O tokiu atveju vieta, kurią jis paliko, duoda mums 
grynos erdvės be tankio, kurią kitas kūnas gali užimti 
be jokio pasipriešinimo ar kokio nors postūmio, idėją. 
Kai siurblio stūmoklis pakeltas, erdvė, kurią jis užėmė 
vamzdyje, yra tokia pati nepriklausomai nuo to, ar ki- 
tas kūnas judės paskui stūmoklį, ar ne; be to, jeigu 
vieno kūno judėjimo nelydi kito, su pirmuoju tik susi- 
liečiančio, kūno judėjimas, čia nėra jokio prieštaravi- 
mo. Tokio judėjimo būtinumas grindžiamas tik prielai- 
da, kad pasaulis yra užpildytas, bet ne aiškiomis erdvės 
ir tankio idėjomis, kurios yra tokios pat skirtingos, kaip 
ir pasipriešinimas ir nesipriešinimas, postūmis ir ne- 
stūmis. Kad Žmonės turi erdvės be kūno idėjas, aiškiai 
rodo patys jų ginčai dėl tuštumos, kaip parodyta kitoje 
vietoje. 

4. Tankis skiriasi nuo kietumo ir tuo, kad tankis yra jo 
užimamos erdvės užpildymas ir visiškas kitų kūnų pa- 
šalinimas iš jos, tuo tarpu kietumas yra tvirta materijos 
dalelių sankiba, dėl kurios susidaro juslėmis suvokia- 

mo dydžio masė, taigi visuma nelengvai keičia savo 
formą. Iš tiesų mes vadiname daiktus kietais ir minkš- 
tais tik mūsų pačių kūno sandaros atžvilgiu: kietu pa- 
prastai vadiname tą, kuris greičiau suteikia mums 
skausmą, o ne pakeičia savo formą spaudžiamas ku- 
rios nors mūsų kūno dalies; o tą, kuris pakeičia savo 
dalelių išsidėstymą lengvai ir neskausmingai paliestas, 
priešingai, vadiname minkštu. 

Tačiau tai, kad sunku pakeisti juslėmis suvokiamų 
dalelių tarpusavio išsidėstymą arba visumos formą, kie- 
čiausiam pasaulyje kūnui suteikia ne daugiau tankio 
negu minkščiausiam: deimantas nėra nė kiek tankes- 
nis už vandenį. Juk nors du glotnūs dviejų marmuro 
luitų paviršiai lengviau priartės vienas prie kito, jeigu 
tarp jų bus tik vanduo arba oras, negu tuo atveju, jeigu 
tarp jų bus deimantas, tačiau ne dėl to, kad deimanto 
dalelės yra tankesnės negu vandens dalelės ar labiau 
priešinasi, bet dėl to, kad vandens daleles lengviau 
atskirti vienas nuo kitų, todėl jos lengviau bus pašalin- 
tos šoniniu judėjimu ir leis suartėti dviem marmuro 
luitams. Bet jeigu būtų galima išvengti jų pašalinimo 
šiuo šoniniu judėjimu, jos amžinai trukdytų suartėti 
šiems dviem marmuro luitams ne mažiau kaip dei- 
mantas, ir jėga įveikti jų pasipriešinimą būtų lygiai 
taip pat neįmanoma, kaip ir įveikti deimanto dalelių 
pasipriešinimą. Minkščiausias pasaulyje kūnas taip pat 
nenugalimai priešinsis kitų dviejų kūnų susijungimui, 
jeigu nebus pašalintas iš jų kelio, bet pasiliks tarp jų, 
kaip ir pats kiečiausias, kokį tik galima aptikti ar įsi- 
vaizduoti. Tas, kuris menkai tesipriešinantį minkštą kū- 
ną gerai pripildys oro ar vandens, netruks patirti jo 
pasipriešinimą. Kas mano, kad tik kieti kūnai trukdo 

jo rankoms suartėti, galbūt malonėtų atlikti bandymą 
su oru, pripūstu į futbolo kamuolį. Bandymas, kuris, 
kaip man pasakojo, buvo atliktas Florencijoje su tuš- 
čiaviduriu auksiniu rutuliu, pripildytu vandens ir san- 
dariai užkimštu, dar geriau parodo tokio minkšto kū- 
no, kaip vanduo, tankį. Kai šitaip pripildytas auksinis 
rutulys buvo įdėtas į presą, kuris veikė varomas didžiu- 
lės veržlių jėgos, vanduo prasiskverbė pro šio labai 
tankaus metalo poras ir, neradęs viduje vietos labiau 
suartėti jo dalelėms, išsiveržė į išorę, kur išrasojo lyg 
rasa, taigi iškrito lašais pirma, negu rutulio sienelės 
pasidavė stipriam jį suslėgusios mašinos spaudimui“. 

5. Šia tankio idėja kūno tįsumas atskiriamas nuo erd- 
vės tįsumo: kūno tįsumas yra ne kas kita, kaip tankių, 
atskiriamų, judrių dalelių sankiba arba vieningumas, o 
erdvės tįsumas — netankių, neatskiriamų ir nejudrių 
dalelių vieningumas. Nuo kūnų tankio taip pat priklauso 
jų savitarpio postūmis, pasipriešinimas ir judėjimas į priekį. 
Kai kurie žmonės (prie jų aš priskiriu ir save) yra įsi- 
tikinę, kad jie turi aiškias ir ryškias grynosios erdvės ir 
tankio idėjas ir gali mąstyti apie erdvę, kurioje nėra 
nieko, kas priešintųsi kūnui arba kūno būtų skatinama 
judėti į priekį. Jie mano, kad ši jų turima grynosios 
erdvės idėja yra tokia pat aiški, kaip ir bet kuri kūno 
tisumo idėja, kurią jie gali turėti: atstumo tarp priešin- 
gų įgaubtų paviršių dalių idėja be tarp jų esančių tan- 
kių dalelių idėjos yra tokia pat aiški, kaip ir su ja; kita 
vertus, jie yra įsitikinę, kad, skyrium nuo grynosios 
erdvės idėjos, jie turi idėją kažko tokio, kas užpildo erd- 
vę, kas kitų kūnų postūmio būtų skatinama judėti į 
priekį arba priešintųsi jų judėjimui. Jeigu yra tokių, 
kurie neturi šių dviejų atskirų idėjų, bet suplaka jas į 

vieną, aš nesuprantu, kaip Žmonės, turintys tą pačią 
idėją skirtingais pavadinimais arba skirtingas idėjas tuo 
pačiu pavadinimu, tokiu atveju gali susikalbėti geriau, 
negu žmogus, kuris nėra aklas ar kurčias ir turi skir- 
tingas skaisčiai raudonos spalvos ir trimito garso idė- 
jas, galėtų samprotauti apie skaisčiai raudoną spalvą 
su neregiu, mano minimu kitoje vietoje, įsivaizdavu- 
siu, kad skaisčiai raudonos spalvos idėja primena tri- 
mito garsą. 

6. Jeigu kas nors paklaus manęs, kas yra tankis, aš 
pasiųsiu jį pasiklausti savo jutimų. Tegu jis pasideda 
tarp rankų titnagą arba futbolo kamuolį ir pabando 
sujungti jas, tada jis sužinos. Jeigu jam atrodo, kad tai 
nepakankamai gerai paaiškina, kas yra tankis ir kas jį 
sudaro, aš pažadu pasakyti jam, kas jis yra ir kas jį 
sudaro, kai jis pasakys man, kas yra mąstymas ir kas 
jį sudaro, arba paaiškins, kas yra tįsumas arba judėji- 
mas, — tai tikriausiai atrodo daug lengviau. Mūsų tu- 
rimos paprastos idėjos yra tokios, kokių jų mus išmoko 
patyrimas; tačiau jeigu tuo nepasitenkindami mes 
stengsimės žodžiais paaiškinti jas intelekte, mums sek- 
sis ne ką geriau nei kalbomis praskaidrinti neregio sie- 
los sutemas ir įkalbėti jam šviesos ir spalvų idėjas. Prie- 
žastį, kodėl taip yra, aš nurodysiu kitoje vietoje. 


Šeštas skyrius 
APIE PAPRASTAS REFLEKSIJOS IDĖJAS 


1. Kai siela, ankstesniuose skyriuose minimas idėjas 
gaunanti iš išorės, nukreipia savo žvilgsnį į vidų, į pa- 
čią save, ir stebi savo pačios veiksmus su turimomis 
idėjomis, šitaip ji gauna kitas idėjas, kurios lygiai taip 

pat gali būti jos kontempliacijos objektas, kaip ir bet 
kuri iš išorinių daiktų gaunama idėja. 

2. Du didieji ir svarbiausieji sielos veiksmai, kurie 
dažniausiai tyrinėjami ir kurie pasitaiko taip dažnai, 
kad kiekvienas norintis gali pastebėti juos savyje, — 
tai 

suvokimas, arba mąstymas, 
ir norėjimas, arba valios aktas. 

Mąstymo galia vadinama intelektu, o norėjimo galia 
vadinama valia; abi šios sielos galios arba gebos vadi- 
namos sugebėjimais. Apie kai kuriuos šių paprastų re- 
fleksijos idėjų modusus, tokius kaip atsiminimas, skyri- 
mas, samprotavimas, sprendimas, pažinimas, tikėjimas ir 
kt., aš turėsiu progą pakalbėti vėliau. 


Septintas skyrius 


APIE PAPRASTAS POjJŪČIO IR REFLEKSIJOS 
IDĖJAS 


1. Yra kitų paprastų idėjų, prasiskverbiančių į inte- 

lektą visais jutimo ir refleksijos būdais, kaip antai: 
malonumas arba pasitenkinimas ir jo priešybė, 
kančia arba nepasitenkinimas, 
galia, 
egzistavimas, 
vienovė. 

2. Malonumas arba nepasitenkinimas, viena arba kita 
prisijungia prie beveik visų mūsų pojūčio ir refleksijos 
idėjų; vargu ar yra koks nors išorinis mūsų juslių dir- 
giklis arba kokia nors vieniša mintis mūsų sieloje, ku- 
rie neįstengtų sukelti mums malonumo arba kančios. Ma- 
lonumu ir kančia aš norėčiau vadinti visa tai, kas mus 

džiugina ar kankina, nesvarbu, ar tai sukelia mūsų sie- 
los mintys, ar kas nors, kas veikia mūsų kūną. Juk ar 
mes vadinsime tai pasitenkinimu, džiaugsmu, malo- 
numu, laime ir t.t., ar, kita vertus, nepasitenkinimu, 
rūpesčiu, skausmu, kančia, sielvartu, nelaime ir t.t., tai 
yra tik skirtingi to paties dalyko laipsniai ir priklauso 
malonumo ir kančios, pasitenkinimo ar nepasitenkinimo 
idėjoms, — šiuos pavadinimus aš dažniausiai vartosiu 
žymėti šioms dviem idėjų rūšims. 

3. Be galo išmintingas mūsų būties Kūrėjas, sutei- 
kęs mums galią judinti ar palikti ramybėje įvairias sa- 
vo kūno dalis, kaip mums atrodo tinkama, ir judinant 
jas judėti patiems ir judinti kitus gretimus kūnus — o 
tai ir yra visi mūsų kūno veiksmai, — taip pat suteikęs 
mūsų intelektui galią įvairiais atvejais pasirinkti, apie 
kurią iš savo idėjų mąstyti, ir įdėmiai bei kruopščiai 
ištirti tą ar kitą objektą, malonėjo su kai kuriomis min- 
timis ir kai kuriais pojūčiais susieti pasitenkinimo suvo- 
kimą, kad paskatintų mus tiems mąstymo ir judėjimo 
veiksmams, kuriuos mes sugebame atlikti. Jeigu pasi- 
tenkinimas būtų visiškai atskirtas nuo visų mūsų išori- 
nių pojūčių ir vidinių minčių, mes neturėtume pagrin- 
do teikti pirmenybę kuriai nors minčiai ar veiksmui 
prieš kitus, nerūpestingumui prieš dėmesingumą ar ju- 
dėjimui prieš rimtį. Taigi mes nejudintume savo kūno 
ir neduotume darbo savo intelektui, bet leistume min- 
tims (jei galima taip pasakyti) plaukti pasroviui, be 
jokios krypties ir tikslo, o intelekto idėjoms, tarsi ne- 
reikšmingiems šešėliams, leistume pasirodyti čia kaip 
papuola, nekreipdami į jas dėmesio. Tokiu atveju žmo- 
gus, kad ir kokiais intelekto ir valios sugebėjimais jis 
būtų apdovanotas, būtų dykinėtojas, neveikli būtybė ir 

leistų laiką tik tingiai, apatiškai svajodamas. Todėl mū- 
sų išmintingasis Kūrėjas su įvairiais objektais ir mūsų 
iš jų gaunamomis idėjomis, taip pat su įvairiomis mūsų 
mintimis malonėjo susieti jas lydintį malonumą, be to, 
su įvairiais objektais nevienodu mastu, kad tie sugebė- 
jimai, kuriais jis mus apdovanojo, negalėtų tik dykinė- 
ti ir likti mūsų visiškai nepanaudoti. 

4. Kančia lygiai taip pat veiksmingai ir naudingai 
paskatina mus dirbti, kaip ir malonumas, nes mes esa- 
me lygiai taip pat pasirengę pasitelkti savo sugebėji- 
mus tam, kad išvengtume pirmosios, kaip ir tam, kad 
patirtume antrąjį; reikėtų atkreipti dėmesį tik į vieną 
dalyką — kad kančią mums dažnai sukelia tie patys daly- 
kai ir idėjos, kurie sukelia malonumą. Šis glaudus jų ry- 
šys, dažnai verčiantis mus patirti kančią dėl pojūčių, iš 
kurių tikėjomės malonumo, suteikia mums dar vieną 
progą žavėtis mūsų Kūrėjo išmintimi ir gerumu, — 
siekdamas išsaugoti mūsų būtį, jis susiejo kančią su 
daugelio dalykų sąlyčiu su mūsų kūnu, kad įspėtų mus 
apie žalą, kurią jie gali padaryti, tarsi patardamas lai- 
kytis nuo jų atokiau. Tačiau siekdamas ne šiaip mus 
išsaugoti, bet išsaugoti visas dalis ir organus tobulus, 
jis daugeliu atvejų susiejo kančią kaip tik su tomis idė- 
jomis, kurios teikia mums malonumą. Antai šiluma, 
kuri, būdama tam tikro laipsnio, yra mums labai ma- 
loni, šiek tiek ją padidinus tampa nepaprasta kančia; 
pats maloniausias iš visų juslėmis suvokiamų dalykų 
yra šviesa, tačiau jeigu jos per daug, jeigu ji stipresnė, 
negu dera mūsų akims, ji sukelia labai skausmingą 
pojūtį. Gamta taip išmintingai ir maloningai sutvarkė, 
jog kai koks nors objektas savo poveikio jėga pažei- 
džia jutimo organus, kurių sandara negali nebūti labai 

subtili ir jautri, kančia įspėja mus, kad atsitrauktume 
anksčiau, negu organas bus visiškai sugadintas ir atei- 
tyje nebegalės atlikti jam būdingų funkcijų. Apsvarstę 
tuos objektus, kurie sukelia kančią, tikrai įsitikinsime, 
kad būtent tokia yra kančios paskirtis ir nauda. Antai 
nors stipri šviesa yra nepakenčiama mūsų akims, ta- 
čiau visiška tamsa nė kiek jų nevargina, nes nesukelia 
jose jokio trikdančio judėjimo, ir šis subtilus organas 
išlieka nepažeistas, natūralios būklės. Tačiau stiprus 
šaltis kankina mus, kaip ir šiluma, nes jis lygiai taip 
pat sutrikdo temperatūrą, kuri būtina gyvybei išsaugoti 
ir įvairioms kūno funkcijoms atlikti ir kurią sudaro 
tam tikras saikingas šilumos kiekis arba, jeigu norite, 
nepastebimų mūsų kūno dalelių judėjimas, vykstantis 
tam tikrose ribose. 

5. Greta viso to, mes galime rasti kitą priežastį, ko- 
dėl Dievas paskleidė įvairius malonumo ir kančios laips- 
nius visuose mus supančiuose ir veikiančiuose daiktuose ir 
sumaišė juos beveik visame kame, su kuo susiduria 
mūsų mintys ir jutimai: kad, įžvelgdami netobulumą, 
nepasitenkinimą ir pilnatviškos laimės stoką visuose 
džiaugsmuose, kuriuos mums gali suteikti kūrinija, mes 
stengtumėmės džiaugsmo šaltinio ieškoti Jame, su ku- 
riuo bus „džiaugsmo pilnatvė“ ir kurio „dešinėje - am- 
žina linksmybė“". 

6. Nors tai, ką aš čia pasakiau, tikriausiai nepaaiš- 
kins mums malonumo ir kančios idėjų geriau už mūsų 
pačių patyrimą, kuris mums yra vienintelis būdas jas 
įgyti, tačiau priežasties, kodėl jie yra susiję su daugeliu 
kitų idėjų, svarstymas, padėsiantis mums deramai įver- 
tinti visų dalykų Aukščiausiojo Valdovo išmintį ir ge- 
rumą, galbūt nenutolins nuo šių tyrinėjimų pagrindinio 

tikslo: juk pažinti ir garbinti Jį yra visų mūsų minčių 
svarbiausias tikslas ir tikroji visų intelektų veikla. 

7. Egzistavimas ir vienovė yra dvi kitos idėjos, kurias 
intelektui siūlo kiekvienas išorinis objektas ir kiekvie- 
na vidinė idėja. Kai idėjos yra mūsų intelekte, mes trak- 
tuojame jas kaip šiuo metu esančias jame, lygiai kaip 
mes laikome daiktus šiuo metu esančiais šalia mūsų, o 
tai reiškia, kad jie egzistuoja arba turi būtį. Visa tai, ką 
galime laikyti vienu daiktu, nesvarbu, ar tai yra reali 
būtybė, ar idėja, pateikia intelektui vienovės idėją. 

8. Galia taip pat yra viena iš tų paprastų idėjų, ku- 
rias mes gauname iš pojūčio ir refleksijos. Juk matyda- 
mi, kad panorėję galime judinti įvairias savo kūno da- 
lis, kurios nejudėjo, ir stebėdami poveikius, kuriuos 
gamtiniai kūnai gali daryti vienas kitam ir kuriuos kiek- 
vieną akimirką patiria mūsų juslės, mes abiem šiais 
būdais gauname galios idėją. 

9. Greta šių, yra dar viena idėja, kurią mums patei- 
kia jutimai, tačiau dar labiau nuolat perša tai, kas vyksta 
mūsų pačių intelekte, — tai yra nuoseklumo idėja. Juk 
jeigu mes pažvelgsime tiesiogiai į save ir susimąstysi- 
me apie tai, ką ten matome, įsitikinsime, kad mūsų 
idėjos visada, kai nemiegame ar ką nors mąstome, eina 
grandine, viena išeina, kita ateina, ir taip be perstojo. 

10. Jeigu tai ir ne visos, tai bent jau (mano nuomo- 
ne) pačios svarbiausios iš tų paprastų idėjų, kurias turi 
intelektas ir iš kurių susideda jo visos kitos Žinios; jas 
visas jis gauna dviem anksčiau minėtais būdais — per 
pojūtį ir refleksiją. 

Tegu niekas nemano, kad tai yra pernelyg siauros 
ribos reikštis imliam žmogaus intelektui, pakylančiam 
virš Žvaigždžių ir neišsitenkančiam pasaulio ribose, 

dažnai mintimis persikeliančiam net už tolimiausių ma- 
terijos platumų ir nukeliaujančiam į tą nesuvokiamą 
tuštumą. Aš sutinku su visu tuo, bet noriu, kad man 
parodytų kokią nors paprastą idėją, kuri nebūtų gauta 
vienu iš šių anksčiau minėtų būdų, arba kokią nors su- 
dėtinę idėją, kuri nebūtų sudaryta iš šių paprastų idėjų. Ir 
visai nebus keista manyti, kad šių kelių paprastų idėjų 
pakanka užimti greičiausiai minčiai ar didžiausiam su- 
gebėjimui ir duoti medžiagos visam įvairiam visos 
žmonijos pažinimui ir dar įvairesnėms fantazijoms bei 
nuomonėms, jeigu atsižvelgsime į tai, kiek žodžių ga- 
lima sudaryti iš įvairių dvidešimt keturių raidžių? de- 
rinių, arba jeigu Žengsime žingsnį toliau ir pamąstysi- 
me apie įvairovę derinių, kuriuos galima sudaryti tik 
su viena iš minėtų idėjų — skaičiaus idėja; jų atsargos 
neišsenkamos ir išties begalinės, o kokią didžiulę ir 
neaprėpiamą sritį matematikams teikia vien tik tįsumas! 


Aštuntas skyrius 


KAI KURIE TOLESNI SAMPROTAVIMAI 
APIE MŪSŲ PAPRASTAS IDĖJAS 


1. Kalbant apie paprastas pojūčio idėjas, reikia turėti 
galvoje, jog viskas, kas gamtoje yra taip sudaryta, kad 
veikia mūsų jusles ir sukelia sieloje kokį nors suvokinį, 
kartu intelekte sukuria paprastą idėją; nesvarbu, kokia 
yra jos išorinė priežastis, kai mūsų skiriamasis sugebė- 
jimas ją pastebi, siela į ją Žiūri ir ją traktuoja kaip realią 
pozityvią idėją intelekte, lygiai kaip ir bet kurią kitą, 
nors galbūt jos priežastis yra tik tai, kad objektas ko 
nors stokoja. 

2. Taigi šilumos ir šalčio, šviesos ir tamsos, balto ir 
juodo, judėjimo ir rimties idėjos yra vienodai aiškios ir 
pozityvios idėjos intelekte, nors galbūt kai kurios iš jas 
sukuriančių priežasčių yra tik tai, kad objektai, iš kurių 
mūsų juslės gauna šias idėjas, ko nors stokoja. Apžvelg- 
damas jas, intelektas jas visas traktuoja kaip aiškias 
pozityvias idėjas, neatsižvelgdamas į jas sukūrusias prie- 
žastis: toks tyrimas susijęs ne su idėja, kokia ji yra in- 
telekte, bet su šalia mūsų egzistuojančių daiktų pri- 
gimtimi. Tai yra du visiškai skirtingi dalykai, ir juos 
reikia kruopščiai skirti; vienas dalykas yra suvokti ir 
pažinti balto ar juodo idėją ir visiškai kitas — ištirti, 
kokios tai turi būti dalelės ir kaip išsidėsčiusios pavir- 
šiuje, kad daiktas atrodytų baltas arba juodas. 

3. Tapytojas ar dažytojas, niekada netyrinėjęs šių 
idėjų priežasčių, turi savo intelekte baltos ir juodos, ir 
kitų spalvų idėjas taip pat aiškiai, tobulai ir ryškiai, o 
galbūt ir kur kas ryškiau negu filosofas, kuris gilinosi 
į jų prigimtį ir manosi žinąs, kiek kiekviena iš jų savo 
priežasties požiūriu yra pozityvi ar negatyvi; juodo idė- 
ja jo intelekte yra ne mažiau pozityvi negu balto idėja, 
nors šios spalvos priežastis išoriniame objekte gali būti 
tik stokojimas. 

4. Jeigu mano dabartinio sumanymo tikslas būtų 
ištirti natūralias suvokimo priežastis ir būdą, aš nuro- 
dyčiau tokį pagrindą, kodel neigiama priežastis, bent jau 
kai kuriais atvejais, gali sukurti pozityvią idėją: kadangi 
visus mūsų pojūčius sukelia tik skirtingi mūsų gyvy- 
binių dvasių, įvairiai skatinamų išorinių objektų, judė- 
jimo laipsniai ir būdai, tai kokio nors ankstesnio judė- 
jimo susilpnėjimas būtinai turi sukelti naują pojūtį, kaip 
ir jo pakitimas ar sustiprėjimas, ir taip sukurti naują 

idėją, kuri priklauso tik nuo skirtingo gyvybinių dva- 
sių judėjimo šiame organe. 

5. Aš čia nespręsiu, ar taip yra iš tikrųjų, tik raginu 
kiekvieną pasiremti savo paties patyrimu: ar žmogaus 
šešėlis, kuris yra ne kas kita, kaip šviesos nebuvimas 
(ir kuo labiau nėra šviesos, tuo ryškesnis šešėlis), kai 
žmogus žiūri į jį, nesukelia jo intelekte tokios pat aiš- 
kios ir pozityvios idėjos, kaip ir pats Žmogus, tačiau 
nutviekstas ryškios saulės šviesos? Ir šešėlio paveiks- 
las yra pozityvus dalykas. Iš tiesų mes turime neigia- 
mus pavadinimus, žyminčius ne tiesiogiai pozityvias idé- 
jas, bet jų nebuvimą, pavyzdžiai, „beskonis“, „tyla“, 
„Niekas“ ir kt.; šie žodžiai Žymi pozityvias idėjas, pa- 
vyzdžiui, „skonis“, „garsas“, „būtybė“, nurodydami jų 
nebuvimą. 

6. Taigi iš tiesų galime sakyti, kad matome tamsą. 
Juk jeigu įsivaizduosime visiškai tamsią angą, iš ku- 
rios nesklinda jokia šviesa, tai, be abejo, galima matyti 
jos kontūrus arba ją galima nupiešti; o gal rašalas, ku- 
riuo aš rašau, sukuria kokią nors kitą idėją? Mano čia 
nurodytos pozityvių idėjų neigiamos priežastys atitin- 
ka paplitusią nuomonę, tačiau iš tiesų sunku nustatyti, 
ar iš neigiamų priežasčių tikrai randasi kokios nors 
idėjos, kol nenustatyta, ar rimtis labiau yra stokojimas 
negu judėjimas. 

7. Norint geriau atskleisti mūsų idėjų prigimtį ir su- 
prantamai apie jas kalbėti, bus patogiau jas atskirti, 
nes jos yra mūsų intelekto idėjos arba suvokiniai, o kita 
vertus, jos yra materijos modifikacijos kūnuose, suke- 
liančios mums tokius suvokinius; tada mes negalėsime 
manyti (kaip tikriausiai paprastai būna), kad jos yra 
tikslūs kažko, kas vidujai būdinga objektui, atvaizdai 

ir atspindžiai, — dauguma intelekte esančių juslinių idėjų 
nė kiek ne panašesnės į ką nors egzistuojantį šalia mū- 
sų, negu jas žymintys pavadinimai yra panašūs į mū- 
sų idėjas, nors jie gali mums jas sužadinti, kai tik mes 
juos išgirstame. 

8. Viską, ką intelektas suvokia savyje arba kas yra 
tiesioginis suvokimo, mąstymo ar supratimo objektas, 
aš vadinu idėja; galią sukelti mūsų intelekte kokią nors 
idėją aš vadinu to dalyko, kuriame glūdi ši galia, koky- 
be. Antai sniego gniūžtė turi galią sukelti mums balto, 
šalto ir apskrito idėjas, todėl galias sukelti mums šias 
kokybėmis, o kadangi jos yra mūsų intelekto pojūčiai 
arba suvokiniai, aš vadinu jas idėjomis; kai aš kartais 
kalbu apie idėjas kaip apie glūdinčias pačiuose daik- 
tuose, šitai reikia suprasti taip, kad aš turiu galvoje tas 
objektų kokybes, kurios jas mums sukelia. 

9. Šitaip traktuojamos daiktų kokybės yra tokios. 

Pirma, tai tos kokybės, kurios yra visiškai neatski- 
riamos nuo kūno, nesvarbu, koks yra jo būvis; tos, 
kurias jis visada išsaugo, kad ir kokius virsmus ir po- 
kyčius patirtų, kad ir kokia jėga jį veiktų; tos, kurias 
juslė visada aptinka kiekvienoje materijos dalelėje, pa- 
kankamai didelėje, kad būtų suvokiama, ir kurias in- 
telektas laiko neatskiriamomis nuo kiekvienos materi- 
jos dalelės, nors ir pernelyg mažos, kad galėtume 
suvokti ją juslėmis. Antai paimkite kviečio grūdą, pa- 
dalykite jį pusiau, — kiekviena dalis dar tebeturi tankį, 
tįsumą, formą ir judrumą; padalykite jį dar kartą, ir jis 
vis tiek išsaugos tas pačias kokybes; dalykite taip to- 
liau, kol dalys taps nepastebimos, — kiekviena iš jų 
turi išsaugoti visas šias kokybes. Juk dalijimas (o tai 

yra viskas, ką malūnėlis ar grūstuvas, ar koks nors 
kitas daiktas daro su kitu, smulkindamas jį į nepastebi- 
mas dalis) niekada iš jokio kūno negali atimti nei tan- 
kio, tįsumo ar formos, nei judrumo, bet tik padaro du 
ar daugiau atskirų materijos gabalų iš to, kas anksčiau 
buvo vienas gabalas; visos tos atskiros masės, laikomos 
daugybe atskirų kūnų, po dalijimo sudaro tam tikrą 
skaičių. Šias kokybes aš vadinu pradinėmis arba pirmi- 
nėmis kūno kokybėmis; manau, mes galime pastebėti, 
kaip jos sukelia mums paprastas idėjas, pavyzdžiui, tan- 
kio, tįsumo, formos, judėjimo ar rimties ir skaičiaus. 

10. Antra, tai tos kokybės, kurios iš tiesų pačiuose 
daiktuose yra ne kas kita, kaip galios, sukeliančios 
mums įvairius pojūčius dėl jų pirminių kokybių, t. y. jų 
nepastebimų dalelių dydžio, formos, sandaros ir judė- 
jimo, — tai spalvos, garsai, skoniai ir t.t. Jas aš vadinu 
antrinėmis kokybėmis. Prie jų galima pridėti trečiąją rūšį 
kokybių, kurios laikomos tik galiomis, tačiau yra to- 
kios pat realios objektų kokybės, kaip ir tos, kurias aš, 
laikydamasis įprastinės vartosenos, vadinu kokybėmis, 
tačiau norėdamas išskirti vadinu jas antrinėmis kokybė- 
mis. Juk ugnies galia sukurti naują vaško ar molio spal- 
vą ar konsistenciją dėl jos pirminių kokybių yra tokia 
pat ugnies kokybė, kaip ir jos turima galia sukelti man 
naują šilumos ar degimo idėją ar pojūtį, kurio anksčiau 
nebuvau patyręs, dėl tų pačių pirminių kokybių, t.y. 
jos nepastebimų dalelių dydžio, sandaros ir judėjimo. 

11. Kitas dalykas, kurį reikia aptarti, — kaip kūnai 
sukelia mums idėjas; akivaizdu, kad tai įvyksta per po- 
stūmį, vieninteliu būdu, kuriuo mes galime įsivaizduo- 
ti kūnus veikiant. 

12. Jeigu išoriniai objektai nėra susieti su mūsų in- 
telektu, kai sukelia jame idėjas, bet mes vis dėlto suvo- 
kiame objektų, pavieniui veikiančių mūsų jusles, pra- 
dines kokybes, akivaizdu, kad tam tikras judėjimas per 
mūsų nervus ar gyvybines dvasias, per tam tikras mū- 
sų kūno dalis turi būti perduodamas į smegenis arba 
pojūčio buveinę, kad sukeltų mūsų intelekte atskiras tų 
objektų idėjas. O kadangi regimo dydžio kūnų tįsumą, 
formą, skaičių ir judėjimą regėjimas gali suvokti per 
atstumą, akivaizdu, kad iš jų į akis turi keliauti tam 
tikri pavieniui nepastebimi kūnai ir taip perduoti į sme- 
genis tam tikrą judėjimą, kuris sukelia mums mūsų tu- 
rimas jų idėjas. 

13. Galime įsivaizduoti, kad tuo pačiu būdu, ku- 
riuo mums sukeliamos šių pradinių kokybių idėjos, t.y. 
mūsų jusles veikiant nepastebimoms dalelėms, sukeliamos ir 
antrinių kokybių idėjos. Juk akivaizdu, jog yra kūnų, ir 
labai daug, kurie yra tokie maži, kad jokia mūsų juslė 
negali patirti jų dydžio, formos ar judėjimo, kaip aiš- 
kiai rodo oro ir vandens dalelės ir kitos, gerokai už jas 
mažesnės, galbūt tiek pat mažesnės už oro ar vandens 
daleles, kiek oro ar vandens dalelės mažesnės už žir- 
nius ar krušą; dabar tarkime, kad įvairūs tokių dalelių 
judėjimai ir formos, dydis ir skaičius, veikdami įvai- 
rius mūsų jutimo organus, sužadina mums tuos įvai- 
rius pojūčius, kuriuos mums teikia kūnų spalvos ir 
kvapai, pavyzdžiui, kad žibuoklė tokių nepastebimų 
ypatingos formos ir dydžio materijos dalelių postū- 
miu, skirtingais jų judėjimo laipsniais ir modifikacijo- 
mis sukelia mūsų intelekte mėlynos spalvos ir malo- 
naus šios gėlės kvapo idėjas. Nėra neįmanoma 
įsivaizduoti, kad Dievas susiejo šias idėjas su tokiais 

judėjimais, į kuriuos jos visiškai nepanašios, lygiai kaip 
nėra neįmanoma įsivaizduoti, kad jis susiejo skausmo 
idėją su mūsų kūną pjaustančio plieno gabalo judėji- 
mu, į kurį ši idėja visiškai nepanaši. 

14. Tai, ką aš pasakiau apie spalvas ir kvapus, taip 
pat tinka skoniams, garsams ir kitoms panašioms juslė- 
mis suvokiamoms kokybėms, kurios, kad ir kokį realumą 
joms per klaidą priskirtume, iš tiesų pačiuose objek- 
tuose yra niekas, tik galia sukelti mums įvairius pojū- 
čius, ir priklauso nuo šių pirminių kokybių, t.y., kaip 
minėjau, nuo dalelių dydžio, formos, sandaros ir ju- 
dėjimo. 

15. Manau, iš to nesunku įžvelgti, jog kūnų pirminių 
kokybių idėjos panašios į jas, ir jų modeliai iš tiesų egzis- 
tuoja pačiuose kūnuose, tačiau antrinių kokybių mums 
teikiamos idėjos yra visiškai į jas nepanašios. Pačiuose kū- 
nuose nėra nieko, kas būtų panašu į mūsų idėjas. Jos 
yra tik kūnų, kuriuos mes vadiname pagal jas, galia 
sukelti mums šiuos pojūčius; tai, kas idėjoje yra saldu, 
mėlyna arba šilta, pačiuose kūnuose yra tik tam tikras 
nepastebimų dalelių dydis, forma ir judėjimas, ku- 
riuos mes taip vadiname. 

16. Liepsna vadinama karšta ir švytinčia, sniegas — 
baltu ir šaltu, mana — balta ir saldžia pagal tas idėjas, 
kurias mums sukelia. Paprastai manoma, kad šios ko- 
kybės kūnuose yra tas pat, kas tos idėjos yra mumyse, 
kad vienos yra visiškai panašios į kitas, kaip veidrody- 
je, ir daugumai Žmonių atrodytų labai keista, jeigu kas 
nors sakytų kitaip. Tačiau tas, kuris atkreips dėmesį į 
tai, kad ta pati ugnis, kuri tam tikru atstumu sukelia 
mums šilumos pojūtį, labiau priartėjus sukelia visiškai 
kitokį skausmo pojūtį, turi susimąstyti apie tai, kokį 

pagrindą jis turi sakyti, kad šilumos idėja, kurią jam 
suteikė ugnis, iš tiesų yra ugnyje, o skausmo idėja, kurią 
ta pati ugnis suteikė jam tuo pačiu būdu, neglūdi ugny- 
je. Kodėl baltumas ir šaltumas yra sniege, o skausmas — 
ne, jeigu sniegas sukelia mums ir vieną, ir kitą idėją ir 
gali tai padaryti ne kitaip, kaip tik savo tankių dalelių 
dydžiu, forma, skaičiumi ir judėjimu? 

17. Tam tikras ugnies ar sniego dalelių dydis, skaičius, 
forma ir judėjimas tikrai glūdi juose nepriklausomai nuo 
to, ar kieno nors juslės juos suvokia, ar ne, todėl tai 
galima pavadinti realiomis kokybėmis, nes jos realiai eg- 
zistuoja šiuose kūnuose. Tačiau šviesa, karštis, baltumas 
ar šaltumas juose yra nė kiek ne realiau, negu šleikštulys ar 
skausmas — manoje. Pašalinkite šiuos pojūčius, tegu 
akys nemato šviesos ar spalvų, ausys negirdi garsų, 
tegu gomurys nejunta skonio, o nosis neužuodžia kva- 
po, ir visos spalvos, skoniai, kvapai ir garsai, kurie yra 
tokios atskiros idėjos, išnyks, liausis egzistavę ir bus 
redukuoti į savo priežastis, t.y. į dalelių dydį, formą ir 
judėjimą. 

18. Apčiuopiamo dydžio manos gabalėlis gali su- 
teikti mums apskritos arba kvadratinės formos idėją, o 
perkeliamas iš vienos vietos į kitą — judėjimo idėją. Ši 
judėjimo idėja pateikia jį tokį, koks jis iš tikrųjų yra 
judančioje manoje; apskritimas ar kvadratas yra tokie 
patys ir idėjoje, ir tikrovėje, ir intelekte ir manoje; judė- 
jimas ir forma iš tikrųjų yra manoje, nesvarbu, ar mes 
juos pastebime, ar ne, — su tuo mielai sutiks kiekvie- 
nas. Be to, savo dalelių dydžiu, forma, struktūra ir 
judėjimu mana turi galią sukelti mums šleikštulio, o 
kartais aštraus skausmo ar dieglių pojūčius. Kad šios 
šleikštulio ir skausmo idėjos neglūdi manoje, bet yra jos 

poveikio mums rezultatas, ir kad jų niekur nėra, kai 
mes jų nejuntame, — su tuo taip pat kiekvienas leng- 
vai sutiks. Ir vis dėlto sunku žmones įtikinti, kad sal- 
dumas ir baltumas iš tikrųjų neglūdi manoje, bet yra ma- 
nos, jos dalelių judėjimo, dydžio ir formos poveikio 
akims ir gomuriui rezultatas, kaip manos sukeltas skaus- 
mas ir šleikštulys neabejotinai yra ne kas kita, kaip jos 
nepastebimų dalelių dydžio, judėjimo ir formos povei- 
kio (kaip buvo parodyta, kūnas gali daryti poveikį tik 
šiais dalykais) skrandžiui ir žarnoms rezultatas, tarsi 
mana negalėtų veikti akių ir gomurio ir taip sukurti 
intelekte atskiras ryškias idėjas, kurių jis pats neturi, 
kaip, mūsų pripažinimu, ji gali veikti žarnas ir skrandį 
ir taip sukurti ryškias idėjas, kurių jis pats neturi. Visos 
šios idėjos yra manos dalelių dydžio, formos, skaičiaus 
ir judėjimo poveikio įvairioms mūsų kūno dalims re- 
zultatas, todėl reikalingas koks nors paaiškinimas, ko- 
dėl tos idėjos, kurias sukelia akys ir gomurys, labiau 
laikomos iš tikrųjų glūdinčiomis manoje negu tos, ku- 
rias sukelia skrandis ir žarnos, arba kodėl skausmas ir 
šleikštulys, idėjos, kurios yra manos poveikio rezulta- 
tas, turėtų būti laikomi niekur neegzistuojančiais, kai 
jie nejuntami, tuo tarpu saldumas ir baltumas, tos pa- 
čios manos poveikis kitoms kūno dalims tokiu pat ne- 
žinomu būdu, turėtų būti laikomi glūdinčiais manoje, 
kai jie nematomi ir nejuntamas jų skonis. 

19. Atkreipkime dėmesį į raudoną ir baltą porfyro? 
spalvas. Neleiskime šviesai kristi ant jo, ir jo spalvos 
išnyks, jis daugiau nebeteiks mums tokių idėjų; o kai 
šviesa grįš, jis vėl teiks mums šiuos vaizdinius. Ar ga- 
lima manyti, kad šviesos buvimas arba nebuvimas 
sukelia kokius nors realius porfyro pokyčius ir kad 

baltumo ir raudonumo idėjos iš tikrųjų glūdi porfyre, 
kai jis yra šviesoje, nors aišku, kad tamsoje jis neturi 
jokios spalvos? Iš tiesų porfyrui ir dieną, ir naktį būdin- 
gas toks dalelių išsidėstymas, kad kai šviesos spindu- 
liai atsispindi nuo vienų šio kieto akmens dalių, tai 
mums teikia raudonumo idėją, o kai nuo kitų — baltu- 
mo idėją; jame pačiame niekada nėra nei baltumo, nei 
raudonumo, yra tik tokia sandara, kuri turi galią su- 
kelti mums tokį pojūtį. 

20. Sugrūskite migdolą, ir švari balta spalva pasida- 
rys purvina, o saldų skonį pakeis aliejaus skonis. Ko- 
kius realius kūno pokyčius gali sukelti grūdimas grūs- 
tuvu, išskyrus jo sandaros pokyčius? 

21. Šitaip išskyrę idėjas ir padarę jas suprantamas, 
mes galbūt galėsime paaiškinti, kaip tas pats vanduo 
tuo pačiu metu gali per vieną ranką teikti šalčio idėją, 
o per kitą — šilumos, nors neįmanoma, kad tas pats 
vanduo, jeigu tos idėjos iš tikrųjų glūdėtų jame, būtų 
kartu ir karštas, ir šaltas. Juk jeigu mes įsivaizduosime, 
kad šiluma, kurią junta mūsų rankos, yra ne kas kita, kaip 
tam tikros rūšies ir tam tikro laipsnio judėjimas smulkiau- 
siose mūsų nervų dalelėse, arba gyvybinėse dvasiose, galė- 
sime suprasti, kaip yra įmanoma, kad tas pats vanduo 
tuo pačiu metu gali sukelti šilumos pojūtį vienoje ran- 
koje ir šalčio — kitoje; formai tai niekada nebūdin- 
ga — tai, kas per vieną ranką sukėlė rutulio idėją, nie- 
kada per kitą ranką nesukelia kvadrato idėjos. Tačiau 
jeigu šilumos ir šalčio pojūčiai yra ne kas kita, kaip 
mažiausių mūsų kūno dalelių judėjimo sustiprėjimas 
ar susilpnėjimas, sukeltas kokio nors kito kūno kor- 
puskulų, nesunku suprasti, kad jeigu judėjimas vieno- 
je rankoje bus stipresnis negu kitoje ir jeigu prie abiejų 

rankų bus pridėtas kūnas, kurio mažiausiose dalelėse 
judėjimas bus stipresnis negu vienoje iš rankų ir sil- 
pnesnis negu kitoje, jis sustiprins vienos iš rankų judė- 
jimą ir susilpnins jį kitoje, ir taip sukels skirtingus nuo 
to priklausančius šilumos ir šalčio pojūčius. 

22. Ką tik pateiktuose samprotavimuose aš leidausi 
į fizikinius tyrinėjimus šiek tiek giliau, negu galbūt 
buvau ketinęs. Tačiau kadangi buvo būtina bent kiek 
paaiškinti pojūčio prigimtį ir išryškinti skirtumą tarp 
kūnų kokybių ir jų intelekte sukeliamų idėjų, nes be šito 
neįmanoma suprantamai apie jas kalbėti, tikiuosi, kad 
man bus atleista už šį nedidelį nuklydimą į gamtos 
filosofiją, — juk mūsų dabartiniame tyrinėjime būtina 
skirti kūnų pirmines ir realias kokybes, kurios visuomet 
glūdi juose (t.y. tankį, tįįsumą, formą, skaičių ir judėji- 
mą ar rimtį) ir kartais yra mūsų suvokiamos (t.y. kai 
kūnai, kuriuose jos glūdi, yra pakankamai dideli, kad 
juos būtų galima skirti pavieniui), nuo tų antrinių ir 
priskirtų kokybių, kurios yra tik šių pirminių kokybių 
įvairių derinių galios, kai jos veikia aiškiai neskiria- 
mos; iš to mes taip pat galime sužinoti, kurios idėjos 
yra ir kurios nėra panašios į ką nors, kas realiai egzis- 
tuoja kūnuose, mūsų vadinamuose pagal jas. 

23. Taigi, jeigu mes teisingai traktuosime kūnus, 
jiems būdingos trijų rūšių kokybės. 

Pirma, jų tankių dalelių dydis, forma, skaičius, išsi- 
dėstymas ir judėjimas ar rimtis. Šios kokybės yra juose 
nepriklausomai nuo to, ar mes jas suvokiame, ar ne; 
kai jos yra tokio dydžio, kad galime jas aptikti, mes 
per jas gauname daikto, koks jis yra pats savaime, idė- 
ją, — tai yra akivaizdu iš dirbtinių daiktų. Šias koky- 
bes aš vadinu pirminėmis kokybėmis. 

Antra, kiekviename kūne glūdinti galia savo nepa- 
stebimomis pirminėmis kokybėmis ypatingu būdu veikti 
kurią nors iš mūsų juslių ir taip sukelti mums skirtingas 
įvairių spalvų, garsų, kvapų, skonių ir t.t. idėjas. Šios 
kokybės paprastai vadinamos juslėmis suvokiamomis 
kokybėmis. 

Trečia, kiekviename kūne glūdinti galia dėl ypatin- 
gos jo pirminių kokybių sandaros sukelti tokius kito kūno 
dydžio, formos, sandaros ir judėjimo pokyčius, kad jis ki- 
taip veiktų mūsų jusles negu iki tol. Antai saulė turi 
galią padaryti vašką baltą, o ugnis šviną — skystą. 
Šios kokybės paprastai vadinamos galiomis. 

Pirmąsias iš jų, kaip jau sakiau, tiktų vadinti realio- 
mis, pradinėmis arba pirminėmis kokybėmis, nes jos glūdi 
pačiuose daiktuose nepriklausomai nuo to, ar jie suvo- 
kiami, ar ne, ir nuo jų įvairių modifikacijų priklauso 
antrinės kokybės. 

Kitų dviejų rūšių kokybės yra tik galios įvairiai veikti 
kitus daiktus, galios, atsirandančios dėl įvairių šių pir- 
minių kokybių modifikacijų. 

24. Nors dvi pastarosios kokybių rūšys yra tik galios, 
ir ne kas kita kaip galios, susijusios su įvairiais kitais 
kūnais ir atsirandančios dėl pradinių kokybių įvairių 
modifikacijų, tačiau paprastai apie jas manoma kitaip. 
Antrosios rūšies kokybės, t.y. galios teikti mums įvairias 
idėjas per mūsų jusles, traktuojamos kaip šitaip mus 
veikiančios realios daiktų kokybės; tačiau trečiosios rūšies 
kokybės vadinamos ir laikomos tik galiomis, pavyzdžiui, 
šilumos ir šviesos idėjos, kurias mes gauname per akis 
ar lytėjimą iš saulės, paprastai laikomos saulėje egzis- 
tuojančiomis realiomis kokybėmis ir šiuo tuo daugiau ne- 
gu tiesiog jos galiomis. Tačiau kai mes traktuojame 

saulę siedami ją su vašku, kurį ji tirpdo ar balina, į 
atsiradusį vaško baltumą ir minkštumą mes žiūrime 
ne kaip į saulėje glūdinčias kokybes, bet kaip į jos galių 
poveikio rezultatą; tuo tarpu, jeigu traktuosime teisin- 
gai, šios šviesos ir šilumos kokybės, kurios yra mano 
suvokiniai, kai saulė mane sušildo ar apšviečia, glūdi 
saulėje ne kitaip, negu joje glūdi vaško pokyčiai, atsi- 
randantys, kai jis pabąla arba suminkštėja. Visos jos 
vienodai yra saulėje glūdinčios galios, priklausančios 
nuo jos pirminių kokybių, dėl kurių ji vienais atvejais 
gali taip pakeisti kai kurių nepastebimų mano akių ir 
rankų dalelių dydį, formą, sandarą ar judėjimą, kad 
tuo sukeltų man šviesos ar šilumos idėją, o kitais atve- 
jais ji gali taip pakeisti nepastebimų vaško dalelių dy- 
dį, formą, sandarą ar judėjimą, kad jos sugebėtų su- 
teikti man ryškias baltumo ir skystumo idėjas. 

25. Priežastis, kodėl vienos paprastai yra laikomos rea- 
liomis kokybėmis, o kitos — tik paprastomis galiomis, atro- 
do, yra ta, kad mūsų turimos įvairių spalvų, garsų ir 
kitos idėjos neturi savyje nieko, kas būtų susiję su dy- 
džiu, forma ar judėjimu, todėl mes nesame linkę laiky- 
ti jas šių pirminių kokybių rezultatais, nes mūsų juslės 
nejunta jų poveikio kuriant šias idėjas ir tarp jų nėra 
jokio išorinio panašumo ar apčiuopiamo ryšio. Joms 
susidarant pojūtis neaptinka nieko, kas būtų susiję su 
dalelių dydžiu, forma ar judėjimu, o protas negali pa- 
rodyti, kaip kūnai savo dydžiu, forma ar judėjimu ga- 
lėtų sukurti intelekte mėlynumo ar geltonumo ir kitas 
idėjas, todėl mes taip lengvai įsivaizduojame, kad šios 
idėjos yra panašios į ką nors, kas realiai egzistuoja pa- 
čiuose objektuose. Tačiau kitais atvejais, kai kūnai sa- 
vo poveikiu pakeičia vienas kito kokybes, mes aiškiai 

įsitikiname, kad sukurtoji kokybė paprastai yra visiš- 
kai nepanaši į nieką, kas glūdi ją sukuriančiame daik- 
te, todėl mes ją ir laikome tiesiog galios poveikio re- 
zultatu. Antai nors, gavę iš saulės šilumos ar šviesos 
idėją, esame linkę ją laikyti tokios saulės kokybės suvo- 
kiniu ir atvaizdu, tačiau kai matome, kaip vaškas ar 
šviesus veidas pakeičia spalvą veikiamas saulės, mes 
negalime įsivaizduoti, kad tai yra ko nors glūdinčio 
saulėje suvokinys ar atvaizdas, nes pačioje saulėje mes 
nerandame šių skirtingų spalvų. Kadangi mūsų juslės 
gali pastebėti dviejų skirtingų išorinių objektų juslėmis 
suvokiamų kokybių panašumą ar nepanašumą, mes 
gana lengvai darome išvadą, kad kokios nors juslėmis 
suvokiamos kokybės susidarymas kokiame nors daik- 
te yra grynos galios poveikio rezultatas, o ne kokios 
nors realiai veiksnyje glūdėjusios kokybės perdavimas, 
kai ją sukūrusiame daikte nerandame jokios tokios jus- 
lėmis suvokiamos kokybės. Tačiau mūsų juslės negali 
aptikti jokio nepanašumo tarp mums sukeltos idėjos ir 
ją sukeliančio objekto kokybės, todėl mes linkę įsivaiz- 
duoti, kad mūsų idėjos yra ko nors glūdinčio objektuo- 
se atvaizdai, o ne tam tikrų galių, glūdinčių jų pirmi- 
nių kokybių modifikacijoje, poveikio rezultatas, nes 
mums sukeltos idėjos yra nė kiek nepanašios į tas pir- 
mines kokybes. 

26. Padarykime išvadą: be šių jau minėtų kūnų pir- 
minių kokybių, t.y. jų tankių dalelių dydžio, formos, 
tįsumo, skaičiaus ir judėjimo, visa kita, dėl ko mes pa- 
stebime kūnus ir skiriame juos vieną nuo kito, yra ne 
kas kita, kaip įvairios juose glūdinčios galios, priklau- 
sančios nuo šių pirminių kokybių, dėl kurių jie gali 
arba tiesiogiai veikdami mūsų kūną sukelti mums įvai- 

rias skirtingas idėjas, arba veikdami kitus kūnus taip 
pakeisti jų pirmines kokybes, kad jie sugebėtų sukelti 
mums kitokias idėjas nei prieš tai. Mano manymu, pir- 
mąsias iš jų galima pavadinti tiesiogiai suvokiamomis 
antrinėmis kokybėmis, o antrąsias — tarpiškai suvokiamo- 
mis antrinėmis kokybėmis. 


Devintas skyrius 


APIE SUVOKIMĄ 


1. Suvokimas yra pirmasis intelekto sugebėjimas, 
taikomas mūsų idėjoms, o kartu jis yra pirmoji ir pa- 
prasčiausia idėja, kurią mums teikia refleksija, ir kai 
kas jį vadina mąstymu apskritai. Tačiau „mąstymas“ 
(thinking) anglų kalboje šiam žodžiui būdinga reikšme 
žymi tą intelekto veiksmų su savo idėjomis rūšį, kai 
intelektas yra aktyvus ir traktuoja viską su tam tikru 
valingu dėmesiu. Tuo tarpu gryno suvokimo atveju in- 
telektas yra daugiausia tik pasyvus ir negali nesuvokti 
to, ką suvokia. 

2. Kas yra suvokimas, kiekvienas geriau supras pa- 
mąstęs apie tai, ką jis pats daro, kai mato, girdi, lyti ir 
t.t. ar mąsto, negu iš kokių nors mano samprotavimų. 
Kas mąsto apie tai, kas vyksta jo paties intelekte, nega- 
li šito nepastebėti. O tam, kas nemąsto, jokie žodžiai 
pasaulyje neduos jokio supratimo apie tai. 

3. Tikra yra štai kas: kad ir kokių pokyčių atsirastų 
kūne, jeigu jie nepasiekia intelekto, nėra jokio suvoki- 
mo; kad ir kokie poveikiai būtų padaryti išorinėms 
dalims, jeigu jie nepastebimi viduje, nėra jokio suvoki- 
mo. Ugnis gali deginti mūsų kūną darydama jam ne 
didesnį poveikį negu pliauskai, jeigu judėjimas nebus 

perduotas į smegenis ir intelekte nebus sužadintas karš- 
čio jutimas arba skausmo idėja, — tai ir yra tikrasis 
suvokimas. 

4. Kaip dažnai pats Žmogus gali pastebėti, kad jo 
intelektas, giliai pasinėręs į tam tikrų objektų kontem- 
pliavimą ir kruopščiai tiriantis čia glūdinčias idėjas, 
nepastebi skambančių kūnų poveikio klausos organui, 
nors toks pat jų sukeltas pokytis paprastai sukurdavo 
garso idėją. Organas gali patirti pakankamą postūmį, 
tačiau jeigu intelektas neatkreips į jį dėmesio, nebus 
jokio suvokimo; ir nors ausyje vyks judėjimas, kuris 
paprastai sukurdavo garso idėją, joks garsas nebus gir- 
dimas. Pojūčio nebuvimą šiuo atveju lemia ne koks 
nors organo trūkumas ar tai, kad Žmogaus ausys yra 
veikiamos silpniau negu kitais kartais, kai jis girdėda- 
vo, — nors tai, kas paprastai sukeldavo idėją, ir paten- 
ka per įprastinį organą, tačiau intelekto nepastebima, 
neįspaudžia sieloje jokios idėjos, todėl nėra jokio suvo- 
kimo. Taigi ten, kur yra jutimas arba suvokimas, iš tikrųjų 
sukeliama tam tikra idėja ir ji yra intelekte. 

5. Todėl aš neabejoju, kad vaikai, patirdami savo 
juslėmis objektus, veikiančius juos įsčiose, gauna kai ku- 
rias idėjas prieš gimdami kaip neišvengiamą juos su- 
pančių kūnų arba jų patiriamų nepriteklių ir ligų po- 
veikio rezultatą; manau (jeigu galima spėlioti apie 
dalykus, kuriuos nelabai galima patikrinti), kad tarp jų 
yra dvi idėjos — alkio ir šilumos, — kurias vaikai tik- 
riausiai įgyja vienas iš pirmųjų ir su kuriomis jie vargu 
ar kada nors išsiskiria. 

6. Tačiau nors būtų protinga tarti, kad vaikai gauna 
kai kurias idėjas prieš ateidami į pasaulį, vis dėlto šios 
paprastos idėjos toli gražu nėra tie įgimti principai, ku- 

riuos kai kas gynė, o mes anksčiau atmetėme. Čia mi- 
nimos idėjos yra pojūčio rezultatas, jas sukelia tik pa- 
tiriami kūno dirginimai, taigi jos priklauso tik nuo ko 
nors išorinio intelekto atžvilgiu ir atsiradimo būdo po- 
žiūriu nuo kitų idėjų, gaunamų per pojūčius, skiriasi 
tik tuo, kad yra ankstesnės laiko atžvilgiu; tuo tarpu 
įgimti principai laikomi turinčiais visai kitokią prigim- 
tį — jie patenką į intelektą ne dėl kokių nors atsitikti- 
nių kūno pokyčių ar poveikio jam, bet esą tarsi pir- 
mapradžiai ženklai, įspausti jame nuo pat pirmosios jo 
būties ir tapsmo akimirkos. 

7. Kaip mes pagrįstai galime tarti, kad kai kurios 
idėjos gali būti įdiegtos į vaikų intelektą įsčiose, nes jos 
yra naudingos jų gyvybiniams poreikiams ir buvimui 
čia, taip po gimimo pirmiausia įspaudžiamos tos idėjos, 
kurios yra pirmos jiems pasitaikančios juslėmis suvokiamos 
kokybės; šviesa nėra pati nereikšmingiausia iš jų ir tu- 
rinti silpniausią poveikį. O kaip godžiai intelektas sie- 
kia apsirūpinti tokiomis idėjomis, kurios nesusijusios 
su skausmu, galime numanyti stebėdami naujagi- 
mius — kad ir kaip juos paguldytum, jie visada atgrę- 
žia akis į tą vietą, iš kurios sklinda šviesa. Tačiau iš pat 
pradžių geriausiai žinomos idėjos labai skiriasi priklau- 
somai nuo įvairių aplinkybių, kuriomis vaikas pirmą 
kartą pasirodo pasaulyje, todėl tvarka, kuria įvairios 
idėjos pirmą kartą patenka į intelektą, taip pat yra labai 
įvairi ir neapibrėžta, be to, ne taip jau ir svarbu ją 
žinoti. 

8. Toliau, kalbėdami apie suvokimą, turime atkreipti 
dėmesį į tai, kad suaugusių žmonių per pojūtį gaunamas 
idėjas dažnai pakeičia sprendimas, o jie šito net nepastebi. 
Kai mes pasidedame prieš akis apskritą vienspalvį 

rutulį, pavyzdžiui, auksinį, alebastrinį ar juodojo gin- 
taro spalvos, akivaizdu, kad taip į mūsų intelektą įspau- 
džiama įvairiai šešėliuoto plokščio apskritimo, nuo ku- 
rio mūsų akis pasiekia įvairių laipsnių šviesa ir 
ryškumas, idėja. Tačiau kadangi iš patyrimo esame įpra- 
tę suvokti, kokį vaizdą mums paprastai sukelia išgaubti 
kūnai ir kokius šviesos atspindžio pokyčius sukelia kū- 
nų juslėmis suvokiamų formų skirtumai, sprendimas 
iš įpročio vaizdą iškart pakeičia jo priežastimi. Taigi 
tai, kas iš tiesų yra formą sudaranti šešėlių ar spalvų 
įvairovė, sprendimas padaro formos požymiu ir susi- 
kuria išgaubtos formos ir vienos spalvos suvokinį, 
nors mūsų iš to gaunama idėja yra įvairiai nuspalvinta 
plokštuma, kaip akivaizdu tapyboje. Kad tai paaiškin- 
čiau, įterpsiu čia labai sumanaus ir uolaus mokslinin- 
ko, skatinančio tikrojo pažinimo pažangą, išsimoksli- 
nusio ir garbingo pono Molyneux!? uždavinį, kurį jis 
man prieš kelis mėnesius malonėjo atsiųsti laiške; šis 
uždavinys yra toks: „Įsivaizduokime aklą gimusį žmo- 
gų, kuris dabar yra suaugęs ir išmokęs lytėjimu skirti 
iš to paties metalo padarytus ir labai panašaus dydžio 
kubą ir rutulį, — palietęs vieną ir kitą, jis gali pasakyti, 
kuris iš jų yra kubas, o kuris rutulys. Dabar įsivaiz- 
duokime, kad kubas ir rutulys padėti ant stalo, o ne- 
regys praregėjo; klausiu, ar nepalytėjęs jų jis regėjimu 
dabar galėtų atskirti ir pasakyti, kuris yra rutulys, o 
kuris kubas?“ Į tai įžvalgus ir protingas [šio uždavi- 
nio] pateikėjas atsako: „Ne. Nors jis įgijo patyrimą, kaip 
rutulys ir kaip kubas veikia jo lytėjimą, tačiau dar 
nepatyrė, kad tai, kas taip ar šitaip veikia jo lytėjimą, 
turi taip ar šitaip veikti jo regėjimą, arba kad išsikišęs 
kubo kampas, kuris nevienodai spaudė jo ranką, atro- 

dys jo akiai toks, koks jis atrodo kube.“!! Aš sutinku 
su šio mąstančio džentelmeno, kurį turiu garbės va- 
dinti savo draugu, atsakymu į šį klausimą ir manau, 
kad neregys, tik pamatęs juos, negalėtų iš pirmo žvilgs- 
nio tikrai pasakyti, kuris yra rutulys, o kuris kubas, 
nors palietęs jis neklysdamas juos nurodytų ir teisin- 
gai atskirtų, apčiuopęs jų formų skirtumą. Išdėstęs tai, 
palieku skaitytojui progą apmąstyti, kiek daug už ką 
jis turi būti dėkingas patyrimui, tobulėjimui ir įgytoms 
sąvokoms ten, kur mano negaunąs iš jų jokios naudos 
ar pagalbos, juolab kad šis pastabus džentelmenas to- 
liau priduria, jog, paskatintas mano knygos, pateikęs šį 
uždavinį įvairiems labai sumaniems žmonėms, tačiau beveik 
nesutikęs tokių, kurie iškart, dar neišgirdę jo argumentų ir 
jų neįtikinti, būtų atsakę taip, kaip jam atrodo teisinga. 
9. Tačiau, mano nuomone, taip atsitinka ne su viso- 
mis mūsų idėjomis, o tik su tomis, kurias pateikia regė- 
jimas. Kadangi regėjimas, pati pagauliausia iš visų mū- 
sų juslių, perduoda mūsų intelektui šviesos ir spalvų 
idėjas, kurios yra būdingos tik šiai juslei, ir, be to, vi- 
siškai kitokias erdvės, formos ir judėjimo idėjas, kurių 
įvairūs skirtumai pakeičia tikrojo regėjimo objekto, t.y. 
šviesos ir spalvų, vaizdą, mes įprantame spręsti apie 
vieną iš kito. Daugeliu atvejų pagal nusistovėjusį įpro- 
tį daiktų, su kuriais mes susiduriame dažniausiai, at- 
žvilgiu tai atliekama nuolat ir taip greitai, kad tai, kas 
yra mūsų sprendimo suformuota idėja, mes laikome 
mūsų pojūčio suvokimu, taigi vienas, t.y. pojūčio su- 
vokimas, tarnauja tik sužadinti kitai, o pats vargu ar 
yra pastebimas, kaip žmogus, kuris įdėmiai ir supra- 
tingai skaito arba klauso, beveik nepastebi rašmenų ar 
garsų, bet kreipia dėmesį į jų jam sužadinamas idėjas. 

10. Neturėtume stebėtis, kad į tai kreipiama tiek 
mažai dėmesio, jeigu turėsime galvoje, kaip labai grei- 
tai yra atliekami intelekto veiksmai; juk kaip jis pats lai- 
komas neužimančiu erdvės, neturinčiu tįsumo, taip ir 
jo veiksmai atrodo nereikalaujantys laiko, rodosi, kad 
akimirksniu jų atliekama labai daug. Aš sakau tai ly- 
gindamas su kūno veiksmais. Kiekvienas, kuris pasi- 
stengs apie tai susimąstyti, gali lengvai tuo įsitikinti 
stebėdamas savo paties mintis. Kaip greitai, tarsi aki- 
mirksniu, mūsų intelektas aprėpia žvilgsniu visas įro- 
dymo, kurį tikrai galima pavadinti ilgu, turint galvoje 
laiką, kurio prireiks jam išdėstyti žodžiais ir palaips- 
niui perduoti kitam, dalis! Antra, mes ne itin stebėsi- 
mės, kad šitai vyksta mumyse taip nepastebimai, jeigu 
atsižvelgsime į tai, kaip dėl lengvumo, kurį įgyjame 
įpratę daryti tam tikrus dalykus, dažnai darome juos 
patys to nepastebėdami. Įpročiai, ypač susiformavę la- 
bai anksti, galų gale įgalina mus atlikti veiksmus, kurių 
dažnai nepastebime. Kiek kartų per dieną mes uždengia- 
me akis vokais nesuvokdami, kad atsiduriame visiško- 
je tamsoje? Žmonės, įpratę vartoti kokį nors priežodį, 
beveik kiekviename sakinyje ištaria garsus, į kuriuos 
atkreipia dėmesį kiti, tačiau jie patys jų negirdi ir ne- 
pastebi. Todėl visai nekeista, kad mūsų intelektas savo 
pojūčio idėją dažnai pakeičia savo sprendimo idėja ir 
priverčia vieną tarnauti kitai mums visai to nepastebint. 

15. Taigi suvokimas yra pirmasis žingsnis į pažinimą ir 
pirmoji jo pakopa, visos jo medžiagos įeiga; kuo mažiau 
juslių turi žmogus ar kuri nors kita būtybė, kuo ma- 
žiau ir kuo blankesnių įspūdžių jos sukelia, kuo sil- 
pnesni yra jiems taikomi sugebėjimai, tuo labiau jie 

yra nutolę nuo to pažinimo, kuris būdingas kai ku- 
riems Žmonėms. Yra didžiulė suvokimo laipsnių įvai- 
rovė (tuo galima įsitikinti iš žmonių), tačiau jo negali- 
ma neabejotinai aptikti įvairiose gyvūnų rūšyse, juo 
labiau atskiruose jų individuose. Čia man pakaks pa- 
žymėti, kad suvokimas yra pirmasis visų mūsų proti- 
nių sugebėjimų veiksmas, per jį į mūsų intelektą pa- 
tenka visos mūsų žinios. Be to, aš esu linkęs manyti, 
kad būtent suvokimas, jo žemiausioji pakopa yra ski- 
riamoji riba tarp gyvūnų ir žemesniųjų gyvų būtybių 
rūšių. Tačiau apie tai aš užsimenu tik tarp kitko, tai tik 
mano spėjimas, ir nagrinėjamam klausimui visai netu- 
ri reikšmės, ką apie tai nuspręs mokslininkai. 


Dešimtas skyrius 


APIE IŠSAUGOJIMĄ 


1. Kitas intelekto sugebėjimas, kurio dėka jis žengia 
tolesnį žingsnį pažinimo link, yra tas, kurį aš vadinu 
išsaugojimu, arba iš pojūčio ar refleksijos gautų papras- 
tų idėjų išlaikymu. Tai vyksta dviem būdais. Pirmasis 
būdas, kai į intelektą patekusi idėja kurį laiką išlaiko- 
ma jo akiratyje, vadinamas kontempliacija. 

2. Kitas išsaugojimo būdas yra galia vėl atgaivinti 
mūsų intelekte tas idėjas, kurios po to, kai buvo įspaus- 
tos, išnyko arba, dingusios iš akių, buvo tarsi atidėtos 
į šalį; taip mes darome, kai įsivaizduojame šilumą ar 
šviesą, geltoną ar saldų tada, kai paties objekto nėra. 
Tai atmintis, kuri yra tarsi mūsų idėjų saugykla. Ka- 
dangi ribotas žmogaus intelektas negali iškart matyti 
ir kontempliuoti daug idėjų, buvo būtina turėti sau- 
gyklą, kur būtų galima sukrauti šias idėjas, kad kitu 

metu jis galėtų jomis pasinaudoti. Tačiau kadangi mū- 
sų idėjos yra ne kas kita, kaip esami intelekto suvoki- 
niai, kurie liaujasi buvę kuo nors, kai jie nesuvokiami, 
šis mūsų idėjų sukrovimas atminties saugykloje reiškia 
tik tai, jog intelektas daugeliu atvejų turi galią atgai- 
vinti kada nors įgytus suvokinius, papildomai susie- 
damas su jais suvokimą, kad jis anksčiau yra juos tu- 
rėjęs. Šia prasme sakoma, kad mūsų idėjos yra atmintyje, 
nors iš tiesų jų niekur nėra, o yra tik intelekto sugebė- 
jimas panorėjus vėl jas atgaivinti ir tarsi iš naujo nu- 
piešti jas ant savęs — kai kurias sunkiau, kai kurias 
lengviau, kai kurias ryškiau, kai kurias blankiau. Bū- 
tent dėl šio sugebėjimo apie mus sakoma, kad mes 
turime intelekte visas tas idėjas, kurias, nors jų šiuo 
momentu ir nekontempliuojame, galime pateikti mūsų 
žvilgsniui, priversti vėl pasirodyti ir tapti mūsų min- 
čių objektais nepasitelkę į pagalbą tų juslėmis suvokia- 
mų kokybių, kurios pirmąsyk jas įspaudė. 

3. Dėmesys ir kartojimas labai padeda įtvirtinti idėjas 
atmintyje, tačiau iš pat pradžių giliausią ir-patvariausią 
įspūdį, žinoma, padaro tos idėjos, kurios yra susijusios 
su malonumu ar kančia. Kadangi svarbiausias juslių už- 
davinys yra atkreipti mūsų dėmesį į tai, kas žaloja mū- 
sų kūną arba yra jam naudinga, gamta išmintingai su- 
tvarkė (kaip buvo parodyta) taip, kad su daugelio idėjų 
suvokimu būtų susijusi kančia, kuri, vaikams atstoda- 
ma samprotavimą ir mąstymą, o suaugusių Žmonių 
atveju veikdama greičiau už samprotavimą, ir jauną, ir 
seną verčia vengti kančią sukeliančių dalykų taip sku- 
biai, kaip tai reikalinga jų išlikimui, ir įtvirtina ir vie- 
nų, ir kitų atmintyje įspėjimą ateičiai. 

4. Dėl įvairių idėjų įspaudimo į atmintį patvarumo 
laipsnių, tai galime pastebėti, kad kai kurios iš jų atsi- 
rado intelekte objektui paveikus jusles tik kartą ir ne 
daugiau kaip kartą; į kitas, nors jos daugiau kaip kartą 
pateikė save juslėms, nelabai buvo kreipiamas dėme- 
sys: intelektas, arba neatidus kaip vaikų, arba užsiė- 
męs kuo kitu, kaip suaugusių žmonių, sutelkusių dė- 
mesį į kokį nors vieną dalyką, negiliai įsispaudžia 
atspaudą. Kai kurių žmonių, kuriems idėjos yra rūpes- 
tingai ir pakartotinai įspaustos, atmintis yra labai sil- 
pna arba dėl jų kūno ypatumų, arba dėl kokios nors 
kitos kliaudos. Visais šiais atvejais idėjos intelekte grei- 
tai išblėsta ir dažnai visai išnyksta iš intelekto, palik- 
damos ne ką daugiau pėdsakų ar išliekančių ženklų 
negu šešėliai, slenkantys per javų laukus; intelektas 
taip jų stokoja, lyg niekada nebūtų jų turėjęs. 

5. Taigi daugelis tų idėjų, kurios radosi vaikų inte- 
lekte tuo metu, kai jie pradėjo patirti pojūčius (kai ku- 
rios iš jų, pavyzdžiui, kai kurių malonumų ir skausmų 
idėjos, radosi dar prieš jiems gimstant, o kai kurios kū- 
dikystėje), jeigu vėlesniame gyvenime jos vėl nepasi- 
kartoja, visiškai prarandamos, nepalikdamos nė men- 
kiausio pėdsako. Tuo galima įsitikinti iš Žmonių, kurie 
dėl kokio nors nelaimingo atsitikimo labai jauni nete- 
ko regėjimo, — jų spalvų idėjos, kurios tebuvo menkai 
įsidėmėtos ir nebebuvo kartojamos, visiškai išdilo; po 
kelerių metų jų intelekte nebeliko jokio supratimo ar 
atsiminimo apie spalvas, kaip ir intelekte žmonių, ku- 
rie gimė akli. Tiesa, kai kurių žmonių atmintis yra la- 
bai gera, tiesiog stebuklinga; ir vis dėlto, kaip atrodo, 
visos mūsų idėjos nuolat blėsta, net tos, kurios įsirėžu- 
sios giliausiai ir į geriausią atmintį turinčius intelektus, 

taigi jeigu jos kartais neatnaujinamos pakartotinai nu- 
kreipiant jusles ar refleksiją į tas objektų rūšis, kurios 
pirmąkart jas sukėlė, atspaudas išsitrina ir galiausiai 
nieko nebegalima įžiūrėti. Taigi mūsų jaunystės idėjos, 
kaip ir vaikai, dažnai miršta anksčiau už mus, ir mū- 
sų intelektai simbolizuoja mums kapus, prie kurių mes 
artėjame: nors žalvaris ir marmuras lieka, tačiau įrašai 
yra laiko ištrinti ir raižiniai išdilę. Paveikslai mūsų inte- 
lekte nupiešti blunkančiomis spalvomis, ir jeigu jie kartais 
neatnaujinami, išblėsta ir išnyksta. Kokią įtaką tam turi 
mūsų kūno sandara ir mūsų gyvybinių dvasių pobū- 
dis ir ar smegenų ypatumai lemia tą skirtumą, kad 
vienų smegenys išsaugo ant jų nupieštus ženklus tarsi 
marmuras, kitų — tarsi smiltainis, dar kitų — ne ką 
geriau už smėlį, aš čia nenagrinėsiu, nors galimas daik- 
tas, kad kūno sandara kartais turi įtakos atminčiai, nes 
dažnai matome, jog liga visiškai ištrina iš intelekto vi- 
sas jo idėjas, o karštinės liepsna per keletą dienų paver- 
čia dulkėmis ir maišatimi visus tuos vaizdinius, kurie 
atrodė tokie patvarūs, tarsi išraižyti marmure. 


Vienuoliktas skyrius 


APIE SKYRIMĄ IR KITUS INTELEKTO 
VEIKSMUS 


1. Kitas sugebėjimas, kurį mes pastebime savo inte- 
lekte, yra sugebėjimas skirti (discerning) ir atskirti (dis- 
tinguishing) įvairias jo turimas idėjas. Nepakanka turė- 
ti miglotą ko nors suvokimą apskritai; jeigu intelektas 
neturi aiškaus skirtingų objektų ir jų kokybių suvoki- 
mo, jis labai nedaug tesugebės pažinti, nors mus vei- 
kiantys kūnai veiktų mus taip pat, kaip dabar, o inte- 

lektas nuolat būtų pasinėręs į mąstymą. Nuo šio suge- 
bėjimo atskirti vieną daiktą nuo kito priklauso akivaiz- 
dumas ir tikrumas kai kurių net labai bendrų teiginių, 
kurie buvo laikomi įgimtomis tiesomis, nes Žmonės, 
neįžvelgę tikrosios priežasties, kodėl šiems teiginiams 
visuotinai pritariama, susiejo tai tik su vienodais įgim- 
tais įspaudais, tuo tarpu iš tiesų šis pritarimas priklau- 
so nuo intelekto aiškaus skiriamojo sugebėjimo, dėl kurio 
jis suvokia dvi idėjas kaip tokias pačias arba kaip skir- 
tingas. Bet plačiau apie tai vėliau. 

2. Aš čia nenagrinėsiu, kiek tikslaus idėjų atskyrimo 
viena nuo kitos netobulumą lemia jutimo organų sil- 
pnumas arba kliaudos, arba intelekto skvarbumo, lavi- 
nimo ar dėmesio stoka, arba kai kuriems charakteriams 
būdingas ūmumas ir skubotumas; pakanka pažymėti, 
kad tai yra vienas iš veiksmų, kuriuos intelektas gali 
reflektuoti ir stebėti savyje. Jo visam kitam Žinojimui 
tai atsiliepia taip: kiek šis sugebėjimas pats savaime 
yra silpnas arba neteisingai taikomas atskirti vienam 
daiktui nuo kito, tiek mūsų sąvokos yra miglotos, o 
mūsų protas ir sprendimo galia sutrikdyti arba suklai- 
dinti. Gatavų idėjų turėjimas atmintyje po ranka lemia 
proto gyvumą, o turėjimas jų nemiglotų ir galėjimas 
subtiliai atskirti vieną daiktą nuo kito, jeigu tarp jų yra 
bent menkiausias skirtumas, didele dalimi lemia spren- 
dimo tikslumą ir proto aiškumą, kuriuo vienas žmo- 
gus pranoksta kitą. Tai tikriausiai gali šiek tiek paaiš- 
kinti tą plačiai pastebimą dalyką, kad labai sąmojingi 
ir guvios atminties Žmonės ne visuomet turi aiškiausią 
sprendimo galią ar giliausią protą. Sąmojingumas iš es- 
mės yra idėjų parinkimas ir guvus bei įvairus sujungi- 
mas tų iš jų, kurioms būdingas tam tikras panašumas 

ar atitikimas, taip nupiešiant vaizduotėje malonius pa- 
veikslus ir patrauklius reginius; sprendimas, priešingai, 
yra visai kas kita — tai kruopštus atskyrimas viena 
nuo kitos tų idėjų, tarp kurių galima aptikti bent men- 
kiausią skirtumą, kad nesuklaidintų panašumas ir kad 
dėl giminiškų bruožų vienas daiktas nebūtų palaiky- 
tas kitu. Šis veikimo būdas visiškai priešingas metafo- 
rai ir užuominai, kurios didžiąja dalimi lemia sąmojo 
patrauklumą ir žavesį; sąmojis gyvai veikia vaizduotę, 
todėl patinka visiems Žmonėms, — jo grožis atsisklei- 
džia iš pirmo žvilgsnio, ir nereikia jokių minties pa- 
stangų norint ištirti, kokia jame glūdi tiesa ar prasmė. 
Intelektas, nesistengdamas pažvelgti giliau, ilsisi pa- 
tenkintas paveikslo patrauklumu ir vaizduotės gyvu- 
mu; imtis tirti jį remiantis griežtomis tiesos ir sveiko 
kad jis yra kažkas tokio, kas ne visai jas atitinka. 

3. Gerai atskirti mūsų idėjas labiausiai padeda jų 
aiškumas ir apibrėžtumas; kai jos tokios yra, dėl jų nekils 
jokios painiavos ar klaidos, nors jutimai perduotų jas 
(kaip kartais būna) iš to paties objekto įvairiais atvejais 
skirtingai ir, atrodytų, klystų. Antai nors karščiuojan- 
čiam žmogui cukrus, kuris kitais atvejais jam teikia 
saldumo pojūtį, atrodys kartaus skonio, tačiau šio žmo- 
gaus intelekte kartaus idėja bus tokia aiški ir skirtinga 
nuo saldaus idėjos, tarsi jis būtų paragavęs tik tulžies. 
Tai, kad tos pačios rūšies kūnas vienu metu sukelia 
vieną, o kitu metu kitą skonio idėją, ne ką labiau supai- 
nioja saldaus ir kartaus idėjas negu tai, kad tas pats 
cukraus gabalėlis vienu metu sukelia intelekte balto ir 
saldaus arba balto ir apskrito idėjas, supainioja šias dvi 
idėjas. O oranžinės ir žydros spalvos idėjos, kurias suke- 

lia intelekte tas pats lignum nephriticum ekstrakto! kie- 
kis, yra ne mažiau skirtingos už tų pačių spalvų idėjas, 
sukeltas dviejų visiškai skirtingų kūnų. 

4. Jų LYGINIMAS vienos su kita tįsumo, laipsnio, lai- 
ko, vietos ar kokių nors kitų dalykų požiūriu yra kitas 
intelekto veiksmas su savo idėjomis, ir kaip tik nuo jo 
priklauso visas tas didžiulis būrys idėjų, kurias apima 
terminas „santykis“; apie jo apimties platumą aš turė- 
siu progą pakalbėti vėliau. 

5. Kiek šis sugebėjimas būdingas gyvūnams, neleng- 
va nustatyti. Aš manau, kad jie visai jo neturi: nors jie 
tikriausiai turi kai kurių pakankamai ryškių idėjų, vis 
dėlto, man atrodo, tik žmogaus intelektui būdingas su- 
gebėjimas po to, kai jis deramai atskyrė kokias nors 
idėjas, kad suvoktų jas esant visiškai skirtingas, taigi 
dvi, apmąstyti jas ir apsvarstyti, kokiomis aplinkybė- 
mis jas galima lyginti. Todėl, mano manymu, gyvūnai 
lygina savo idėjas tik tam tikrų jutimais suvokiamų ap- 
linkybių, susijusių su pačiais objektais, atžvilgiu. Kito 
sugebėjimo lyginti, kurį matome esant būdingą žmo- 
nėms, susijusio su bendromis idėjomis ir naudingo tik 
abstraktiems samprotavimams, gyvūnai, kaip tikriau- 
siai galime tarti, neturi. 

6. Kitas veiksmas, kurį galime pastebėti intelektą 
atliekant su savo idėjomis, yra SUDĖTIS, — jis sujungia 
kai kurias per pojūtį ir refleksiją gautas paprastas idė- 
jas ir sudaro iš jų sudėtines idėjas. Sudėties veiksmui 
galima priskirti ir DIDINIMO veiksmą: nors jame sudė- 
tis reiškiasi ne taip aiškiai kaip sudėtingesnėse idėjose, 
vis dėlto tai yra įvairių idėjų, tik tos pačios rūšies, jun- 
gimas. Antai sudėję keletą vienetų mes gauname tuzi- 

no idėją, o sudėję kartotines kelių perčų idėjas, mes su- 
darome furlongo idėją“. 

7. Ir šiuo atžvilgiu gyvūnai, mano nuomone, labai 
atsilieka nuo Žmonių. Nors jie suvokia ir išlaiko drau- 
ge kai kuriuos paprastų idėjų derinius — pavyzdžiui, 
šeimininko pavidalas, kvapas ir balsas tikriausiai su- 
daro šuns turimą jo sudėtinę idėją arba yra daugelis 
skirtingų požymių, iš kurių šuo pažįsta jį, — tačiau aš 
nemanau, kad jie patys kada nors jas sudėtų ir sudary- 
tų sudėtines idėjas. Tikriausiai net ir tais atvejais, kai 
mes manome juos turint sudėtines idėjas, tai tėra tik 
viena paprasta idėja, nukreipianti juos pažinti kai ku- 
riuos dalykus, kuriuos jie regėjimu, ko gero, skiria sil- 
pniau, nei mes įsivaizduojame. Antai aš turiu patiki- 
mų žinių, kad kalė žindys lapiukus, žais su jais ir mylės 
juos lygiai taip pat, kaip savo šunyčius, ir vietoj jų, 
jeigu tik sugebėsite padaryti taip, jog vieną kartą jie 
žįstų ją taip ilgai, kad jos pienas persunktų juos. O tie 
gyvūnai, kurie iškart atsiveda daug jauniklių, atrodo, 
visai nežino, kiek jų yra, nes nors jie labai nerimauja 
dėl kiekvieno jauniklio, kuris iš jų atimamas jiems ma- 
tant ar girdint, tačiau jeigu vienas ar du pavagiami iš 
jų, kai jų nėra arba be triukšmo, jie, regis, visai jų ne- 
pasigenda ir nesuvokia, kad jauniklių sumažėjo. 

8. Kai pasikartojantys pojūčiai įtvirtina idėjas vaikų 
atmintyje, jie palaipsniui pradeda mokytis vartoti žen- 
klus. O kai jie įgunda naudotis kalbos organais, kad 
išgautų artikuliuotus garsus, jie pradeda vartoti žo- 
džius, kad perteiktų savo idėjas kitiems. Šiuos žodinius 
ženklus jie kartais perima iš kitų, o kartais kuria pa- 
tys, — tai rodo nauji ir neįprasti pavadinimai, kuriuos 

dažnai duoda daiktams vaikai, kai jie tik pradeda var- 
toti kalbą. 

9. Žodžiai yra mūsų vidinių idėjų išoriniai ženklai, 
o tas idėjas mes gauname iš atskirų daiktų; taigi jeigu 
kiekviena mūsų įgyta idėja turės atskirą pavadinimą, 
pavadinimams nebus galo. Kad taip neatsitiktų, inte- 
lektas apibendrina atskiras idėjas, gautas iš atskirų ob- 
jektų, traktuodamas jas taip, kaip jos pasirodo intelek- 
te, skyrium nuo visų kitų esinių ir realios būties 
aplinkybių, tokių kaip laikas, vieta ar kitos susijusios 
idėjos. Tai vadinama ABSTRAHAVIMU — iš atskirų daik- 
tų įgytos idėjos tampa bendrais visų tos pačios rūšies 
daiktų atstovais, o jų pavadinimai, bendri pavadini- 
mai, tinka visam tam, kas atitinka šias abstrakčias idė- 
jas. Tokius tikslius, nuogus atvaizdus sieloje, kai ne- 
svarstoma, kaip, kada ar su kokiais kitais jie čia atsirado, 
intelektas atsideda (kartu su paprastai su jais siejamais 
pavadinimais) kaip kriterijus skirstyti į rūšis realiems 
daiktams, atitinkantiems šiuos pavyzdžius, ir atitinka- 
mai jiems pavadinti. Antai šiandien matydamas, kad 
kreida ar sniegas yra tokios pačios spalvos, kokios va- 
kar jis matė pieną, intelektas kreipia dėmesį tik į šią 
apraišką, padaro ją visų šios rūšies daiktų požymiu ir, 
pavadinęs ją baltumu, šiuo garsu žymi tą pačią koky- 
bę, kad ir kur ji būtų įsivaizduojama ar pasitaikytų; 
taip sukuriamos bendrosios sąvokos — ir idėjos, ir ter- 
minai. 

10. Galima abejoti tuo, ar gyvūnai kokiu nors mastu 
sudeda ir plečia savo idėjas tokiu būdu, tačiau, manau, 
aš galiu tvirtai teigti, kad sugebėjimo abstrahuoti jie vi- 
sai neturi ir kad bendrųjų idėjų turėjimas yra tai, kas 
visiškai skiria žmogų nuo gyvūnų, yra tobulumas, kurio 

gyvūnų sugebėjimai jokiu būdu negali pasiekti. Juk 
akivaizdu, jog mes nematome jokių pėdsakų, rodan- 
čių, kad jie vartoja bendruosius ženklus Žymėti uni- 
versalioms idėjoms, todėl pagrįstai galime manyti, kad 
jie neturi sugebėjimo abstrahuoti, arba kurti bendrą- 
sias idėjas, nes nevartoja žodžių ar kokių nors kitų ben- 
drųjų ženklų. 

14. Tokie, mano manymu, yra pirmieji intelekto su- 
gebėjimai ir veiksmai, kuriuos jis pasitelkia tam, kad 
suprastų; ir nors jis atlieka juos su visomis savo idėjo- 
mis apskritai, tačiau mano iki šiol pateikti pavyzdžiai 
buvo susiję iš esmės su paprastomis idėjomis. Prieš pra- 
dėdamas kalbėti apie sudėtines idėjas, šių sugebėjimų 
aiškinimą aš sujungiau su paprastų idėjų aiškinimu dėl 
štai tokių priežasčių. 

Pirma, kadangi kai kurie iš šių sugebėjimų taikomi 
pirmiausia iš esmės paprastoms idėjoms, tai, vadovau- 
damiesi paprastu prigimties metodu, mes galime pa- 
sekti ir atskleisti jų radimąsi, vystymąsi ir laipsnišką 
tobulėjimą. 

Antra, stebėdami intelekto sugebėjimų veiksmus su 
paprastomis idėjomis, kurios paprastai daugumos žmo- 
nių intelekte yra aiškesnės, tikslesnės ir ryškesnės už 
sudėtines idėjas, mes galime geriau ištirti ir sužinoti, 
kaip intelektas abstrahuoja, įvardija, lygina ir atlieka 
kitus savo veiksmus su tomis idėjomis, kurios yra su- 
dėtinės ir dėl kurių mes esame kur kas labiau linkę 
klysti. 

Trečia, patys šie intelekto veiksmai su per pojūčius 
įgytomis idėjomis, kai apie juos mąstoma, sudaro kitą 
grupę idėjų, gautų iš to kito mūsų pažinimo šaltinio, 
kurį aš vadinu refleksija, ir todėl gali būti nagrinėjami 

šioje vietoje po paprastų pojūčio idėjų. Aš dabar tik už- 
siminiau apie sudėtį, lyginimą, abstrahavimą ir kt., nes 
turėsiu progą pakalbėti apie tai plačiau kitose vietose. 

15. Taigi aš pateikiau glaustą ir, manau, teisingą 
pirmųjų žmogaus pažinimo pradmenų istoriją: iš kur inte- 
lektas ima savo pirmuosius objektus, kaip jis daro pa- 
žangą ir pamažu pradeda kaupti tas idėjas, iš kurių 
turi būti formuojamas visas tas pažinimas, kurį jis gali 
įgyti; ar aš esu teisus, tai palieku paliudyti patyrimui 
ir stebėjimui, nes geriausias būdas prieiti tiesą — tai 
ištirti daiktus tokius, kokie jie iš tiesų yra, o ne teigti, 
kad jie yra tokie, kokius mes juos įsivaizduojame pa- 
tys arba kokius išmokė įsivaizduoti kiti. 

16. Tiesą sakant, tai yra vienintelis būdas, kokį aš su- 
gebėjau rasti, kuriuo daiktų idėjos patenka į intelektą. Jei- 
gu kiti žmonės turi įgimtų idėjų arba įteigtų principų, 
jie turi teisę jais naudotis, ir jeigu jie yra tikri dėl jų, 
kiti negali neigti jų pranašumo prieš kaimynus. Aš ga- 
liu kalbėti tik apie tai, ką aptinku savyje ir kas dera su 
tomis sąvokomis, kurios, kaip atrodo, priklauso nuo 
mano išdėstytų pagrindų ir atitinka šį metodą, visas jo 
dalis ir laipsnius, jeigu mes ištirsime visą įvairaus am- 
Žiaus, įvairių šalių ir įvairaus išsilavinimo Žmonių gy- 
venimą. 

17. Aš ketinu ne mokyti, bet tyrinėti, todėl negaliu 
čia dar kartą nepripažinti, kad išoriniai ir vidiniai po- 
jūčiai yra vieninteliai žinių keliai į intelektą, kuriuos aš 
galiu surasti. Kiek aš galiu atskleisti, jie yra vieninteliai 
langai, per kuriuos į šį tamsų kambarį skverbiasi šviesa. 
Mat, mano manymu, intelektas labai panašus į kamerą, 
į kurią visiškai nepatenka šviesa ir kurioje palikta tik 
mažytė anga įleisti išoriniams regimiems atvaizdams, 

arba išorinių daiktų idėjoms; jeigu į tokį tamsų kambarį 
patenkantys vaizdai galėtų čia pasilikti ir taip tvarkin- 
gai gulėti, kad prireikus juos būtų galima rasti, tai bū- 
tų labai panašu į žmogaus intelektą jo santykio su vi- 
sais regėjimo objektais ir jų idėjomis atžvilgiu. 

Tokie yra mano spėjimai apie tuos būdus, kuriais 
intelektas įgyja ir išsaugo paprastas idėjas ir jų modu- 
sus drauge su kai kuriais kitais veiksmais jų atžvilgiu. 
Dabar aš pereinu prie išsamesnės šių paprastų idėjų ir 
jų modusų analizės. 


Dvyliktas skyrius 
APIE SUDĖTINES IDĖJAS 


1. Iki šiol mes nagrinėjome tas idėjas, kurias suvok- 
damas intelektas yra tik pasyvus; tai yra tos paprastos 
idėjos, kurias gauname per anksčiau minėtus pojūtį ir 
refleksiją, — intelektas negali susikurti nė vienos iš 
tokių idėjų ir negali turėti jokios idėjos, kuri visiškai 
nesusidėtų iš jų. Tačiau intelektas, visiškai pasyviai su- 
vokdamas visas savo paprastas idėjas, atlieka kai ku- 
riuos savo veiksmus, kuriais iš jo paprastų idėjų, kaip 
viso kito medžiagos ir pagrindo, formuojamos kitos. 
Intelekto veiksmai, kuriais pasireiškia jo galios papras- 
tų idėjų atžvilgiu, iš esmės yra šie: 1) kelių paprastų 
idėjų sujungimas į vieną sudėtinę; taip sudaromos vi- 
sos sudėtinės idėjos; 2) antrasis veiksmas yra dviejų 
idėjų, paprastų ar sudėtinių, susiejimas ir sugretinimas, 
kad jas būtų galima iškart apžvelgti nesujungus į vie- 
ną; tokiu būdu intelektas įgyja visas santykių idėjas; 
3) trečiasis veiksmas yra jų atskyrimas nuo visų kitų 
idėjų, su kuriomis susijęs jų realus egzistavimas; tai 

vadinama abstrahavimu, ir taip sudaromos visos ben- 
drosios intelekto idėjos. Tai rodo, kad Žmogaus galios 
ir jų veikimo būdas ir materialiame, ir intelektiniame 
pasaulyje yra daugmaž tie patys. Abiejuose medžiaga 
yra tokia, kad žmogus neturi galios nei ją sukurti, nei 
sunaikinti, ir viskas, ką jis gali padaryti, — tai jungti 
dalykus arba gretinti juos, arba visiškai juos atskirti. 
Nagrinėti sudėtines idėjas aš čia pradėsiu nuo pirmojo 
iš šių veiksmų ir tinkamoje vietoje pereisiu prie kitų 
dviejų. Kadangi paprastos idėjos, kaip galima pastebė- 
ti, egzistuoja susijungusios į įvairius derinius, intelek- 
tas turi sugebėjimą kelias sujungtas idėjas traktuoti kaip 
vieną idėją, ir ne tik kaip jos yra sujungtos išoriniuose 
objektuose, bet ir kaip jis pats jas sujungia. Idėjas, taip 
sudarytas iš kelių sujungtų paprastų idėjų, aš vadinu 
sudėtinėmis; tokios idėjos yra grožis, dėkingumas, žmogus, 
armija, visata; nors šios idėjos yra sudėtos iš įvairių pa- 
prastų idėjų arba iš sudėtinių idėjų, sudarytų iš papras- 
tų, tačiau intelektas panorėjęs jas nagrinėja kiekvieną 
skyrium kaip vieną vientisą dalyką ir vadina vienu 
pavadinimu. 

2. Dėl šio sugebėjimo pakartoti ir jungti savo idėjas 
intelektas turi didžiulę galią įvairinti ir gausinti savo 
mąstymo objektus, be galo plėsdamas tai, ką jam pa- 
teikė pojūtis ar refleksija, tačiau visa tai neperžengia tų 
paprastų idėjų, kurias jis gavo iš šių dviejų šaltinių ir 
kurios yra pirminė visų jo derinių medžiaga, ribų. Juk 
visos paprastos idėjos yra gautos iš pačių daiktų, ir iš 
jų intelektas gali turėti ne daugiau kaip tai ir ne ką kita 
kaip tai, kas jam pateikiama. Jis negali turėti kitų jus- 
lėmis suvokiamų kokybių idėjų, išskyrus tas, kurios iš 
išorės patenka per jutimus, ar kokių nors mąstančios 

substancijos kitos rūšies veiksmų idėjų, išskyrus tuos, 
kuriuos jis aptinka savyje. Bet kartą įgijęs šias papras- 
tas idėjas, jis nebeapsiriboja tik stebėjimu ir tuo, kas 
pateikiama jam iš išorės: pasitelkęs savo paties galią, 
jis gali sujungti turimas idėjas ir sudaryti naujas sudėti- 
nes idėjas, kurių jis niekada nėra gavęs taip sujungtų. 

3. Mano nuomone, visas sudėtines idėjas, kad ir kiek 
jos būtų jungiamos ir skaidomos, nors jų skaičius būtų 
begalinis, o įvairovė, kuria jos užpildo žmonių mintis 
ir duoda joms peno, beribė, vis dėlto galima suskirsty- 
ti į tokius tris skyrius: 

1) modusai, 
2) substancijos, 
3) santykiai. 

4. Modusais aš vadinu tokias sudėtines idėjas, ku- 
rios, kad ir kaip jos būtų sujungtos, neturi savyje sava- 
rankiško egzistavimo prielaidos, bet yra laikomos pri- 
klausomomis nuo substancijų arba jų savybėmis; tokios 
yra idėjos, žymimos žodžiais „trikampis“, „dėkingu- 
mas“, „žmogžudystė“ ir kt. Jeigu žodį „modusas“ aš 
vartoju čia kiek kitokia prasme negu įprasta, prašau 
man atleisti: samprotavimuose, kurie skiriasi nuo vi- 
suotinai pripažintų pažiūrų, neišvengiama arba kurti 
naujus žodžius, arba senus vartoti šiek tiek kitokia 
reikšme, — šiuo atveju tai, ko gero, yra labiau pri- 
imtina. 

5. Dvi šių modusų rūšys nusipelno atskiro aptarimo; 
pirma, yra tokių modusų, kurie yra tik tos pačios pa- 
prastos idėjos atmainos arba įvairūs deriniai, be jokios 
kitos idėjos priemaišos, pavyzdžiui, tuzinas ar dvide- 
šimt yra ne kas kita, kaip sudėtos tam tikro skaičiaus 
atskirų vienetų idėjos; šiuos modusus aš vadinu papras- 

tais, nes jie neperžengia vienos paprastos idėjos ribų. 
Antra, yra modusų, sudarytų iš įvairių rūšių paprastų 
idėjų, sujungtų tam, kad sudarytų vieną sudėtinę idėją: 
pavyzdžiui, grožis yra tam tikras spalvos ir formos de- 
rinys, sukeliantis žiūrovo pasitenkinimą; vagystė, kuri 
yra slaptas ko nors turėjimo pasikeitimas be savininko 
sutikimo, aiškiai yra kelių įvairių rūšių idėjų derinys; 
tokius modusus aš vadinu mišriais. 

6. Antra, substancijų idėjos yra tokie paprastų idėjų 
deriniai, kurie laikomi pateikiančiais įvairius atskirus 
savarankiškai egzistuojančius daiktus ir kuriuose ta- 
riama arba miglota substancijos kaip tokios idėja visa- 
da yra pirmoji ir svarbiausioji. Antai jeigu su substan- 
cija bus sujungta tam tikros neryškios balkšvos spalvos 
idėja, taip pat tam tikro svorio, kietumo, kalumo ir ly- 
dumo idėjos, mes turėsime švino idėją; su substancija 
sujungtos tam tikros formos, sugebėjimo judėti, mąs- 
tyti ir samprotauti idėjos sudaro įprastą žmogaus idėją. 
Substancijų idėjos taip pat būna dviejų rūšių: vienos 
yra vieninių skyrium egzistuojančių substancijų idėjos, 
pavyzdžiui, žmogaus ar avies, kitos yra sudarytos iš su- 
jungtų kelių tokių idėjų, pavyzdžiui, žmonių armija ar- 
ba avių banda; kiekviena iš tokių kuopinių idėjų, suda- 
rytų sujungus kelias substancijas, yra tokia pat vieninė 
idėja, kaip ir žmogaus ar vieneto idėja. 

7. Trečia, paskutinė sudėtinių idėjų rūšis yra tai, ką 
mes vadiname santykiu, — jį sudaro idėjų nagrinėjimas 
ir lyginimas vienos su kita. 

Įvairias šių idėjų rūšis mes aptarsime, kai ateis jų 
eilė. 

8. Jeigu paseksime savo intelekto raidą ir įdėmiai 
stebėsime, kaip jis kartoja, sudeda ir sujungia iš pojūčio 

ar refleksijos gautas paprastas idėjas, mes nueisime to- 
liau negu iš pirmo žvilgsnio galėtume tikėtis. Aš ma- 
nau, kad jeigu mes atidžiai stebėsime mūsų sąvokų 
radimąsi, pamatysime, jog net pačios neaiškiausios idė- 
jos, kad ir kaip jos atrodytų nutolusios nuo jutimo ar 
kokio nors mūsų intelekto veiksmo, vis dėlto yra tik 
tokios, kokias jas sau suformuoja intelektas, kartoda- 
mas ir jungdamas idėjas, gautas arba iš juslių objektų, 
arba iš savo paties veiksmų su jais; taigi net tos plačios 
ir abstrakčios idėjos yra kilusios iš pojūčio ar refleksijos ir 
yra ne kas kita, kaip tai, ką intelektas, įprastai pasitel- 
kęs savo sugebėjimus ir taikydamas juos idėjoms, gau- 
toms iš juslių objektų ar veiksmų su jais, kuriuos stebi 
savyje, gali pasiekti ir pasiekia. Tai aš pasistengsiu pa- 
rodyti remdamasis mūsų turimomis erdvės, laiko ir be- 
galybės idėjomis, taip pat kai kuriomis kitomis, kurios 
atrodo labiausiai nutolusios nuo šių šaltinių. 


Tryliktas skyrius 


APIE PAPRASTUS MODUSUS, IR PIRMIAUSIA 
APIE PAPRASTUS ERDVĖS MODUSUS 


1. Nors ankstesnėje dalyje aš dažnai minėjau pa- 
prastas idėjas, kurios iš tiesų yra viso mūsų pažinimo 
medžiaga, tačiau aš kalbėjau daugiau apie būdą, ku- 
riuo jos patenka į intelektą, o ne apie tai, kaip jos ski- 
riasi nuo kitų sudėtingesnių idėjų, todėl tikriausiai ne- 
pakenks kai kurias iš jų aptarti iš naujo šiuo požiūriu 
ir ištirti įvairias tos pačios idėjos modifikacijas, kurias in- 
telektas arba randa daiktuose egzistuojančias, arba ga- 
li sukurti savyje be kokio nors išorinio objekto ar pa- 
šalinės įtakos pagalbos. 

Šios kokios nors vienos paprastos idėjos modifikacijos 
(kurias, kaip sakiau, aš vadinu paprastais modusais) in- 
telekte yra tokios pat visiškai skirtingos ir atskiros idė- 
jos, kaip ir labiausiai viena nuo kitos nutolusios ar prie- 
šingos idėjos. Juk dvejeto idėja lygiai taip pat skiriasi 
nuo vieneto idėjos, kaip mėlynumo idėja — nuo šilumos 
idėjos arba kiekviena iš jų — nuo bet kokio skaičiaus 
idėjos, bet vis dėlto ji yra sudaryta tik iš pakartotos pa- 
prastos vieneto idėjos, o sujungti tokie pakartojimai su- 
daro atskirus paprastus tuzino, groso!*, milijono modusus. 

2. Pradėsiu nuo paprastos erdvės idėjos. Aš jau paro- 
džiau (sk. IV), kad erdvės idėją mes įgyjame regėjimu 
ir lytėjimu; mano manymu, tai taip akivaizdu, jog nėra 
reikalo įrodinėti, kad Žmonės regėjimu suvokia atstu- 
mą tarp skirtingų spalvų kūnų arba tarp to paties kū- 
no dalių, kaip nėra reikalo įrodinėti, kad jie mato pa- 
čias spalvas; ne mažiau akivaizdu ir tai, kad jie gali 
suvokti tai tamsoje apčiuopdami ir lytėdami. 

3. Ši erdvė, traktuojama tik kaip nuotolis tarp dvie- 
jų daiktų, neatsižvelgiant į nieką, kas yra tarp jų, va- 
dinama atstumu; o jeigu imamas ilgis, plotis ir aukštis, 
aš manau, ją galima pavadinti tūriu. Tįsumo terminas 
paprastai taikomas jai nepriklausomai nuo to, kaip ji 
traktuojama. 

4. Kiekvienas skirtingas atstumas yra skirtinga erd- 
vės modifikacija, ir kiekviena bet kokio skirtingo atstumo, 
arba erdvės, idėja yra paprastas šios idėjos modusas. Prak- 
tiniais tikslais ir dėl įpročio matuoti žmonės įtvirtina 
savo intelekte tam tikrų nustatytų ilgių idėjas, tokias 
kaip colis, pėda, jardas, sieksnis, mylia, Žemės skersmuo ir 
kt., kurios yra visiškai skirtingos idėjos, sudarytos tik iš 
erdvės idėjos. Kai tokie nustatyti ilgiai arba erdvės matai 

tampa gerai žinomi žmonių mąstymui, jie gali kiek 
tinkami kartoti juos savo intelekte, nemaišydami jų ir 
nejungdami su kūno ar ko nors kito idėja, ir susidaryti 
linijinių, kvadratinių ar kubinių pėdų, jardų ar sieksnių 
idėjas čia, tarp visatos kūnų, ar kur nors už tolimiausių 
visų kūnų ribų ir, pridėdami jas vieną prie kitos, kiek 
tik nori išplėsti savo erdvės idėją. Šis sugebėjimas pa- 
kartoti ar padvigubinti bet kurią mūsų turimą bet ko- 
kio atstumo idėją ir pridėti ją prie ankstesnės kiek tik 
norime kartų, niekada negalint sustoti ar prieiti kokią 
nors ribą, leidžia išplėsti ją kiek tik norime ir yra tai, 
kas teikia mums neaprėpiamybės idėją. 

5. Kita šios idėjos modifikacija yra ne kas kita, kaip 
baigtinio tįsumo arba apribotos erdvės dalių tarpusa- 
vio santykis. Lytėjimas aptinka jį juslėmis suvokiamuo- 
se kūnuose, kurių ribos tampa mums pasiekiamos, o 
akis įžvelgia iš kūnų ir spalvų, kurių ribos yra jos aki- 
ratyje; stebėdama, kaip nubrėžiamos jų ribos — arba 
tiesiomis linijomis, sudarančiomis gerai įžiūrimus kam- 
pus, arba kreivėmis, kur negalima aptikti jokių kam- 
pų, — ir nagrinėdama jas, kaip jos yra susijusios viena 
su kita visose bet kurio kūno ar erdvės ribų dalyse, ji 
įgyja idėją, kurią mes vadiname forma ir kuri pateikia 
intelektui begalinę įvairovę. Juk, greta didžiulės skir- 
tingų formų, realiai egzistuojančių sukibusiose materi- 
jos masėse, įvairovės, intelektas dėl savo sugebėjimo 
keisti erdvės idėją ir taip sukurti vis naujus derinius, 
kartojant savo paties idėjas ir jungiant jas savo nuožiū- 
ra, turi savo Žinioje tikrai neišsenkamas formų atsar- 
gas. Taigi jis gali gausinti formas in infinitum”. 

6. Intelektas turi sugebėjimą pakartoti bet kokio il- 
gio, einančio tiesia kryptimi, idėją ir sujungti ją su kita, 

einančia ta pačia kryptimi, ir taip padvigubinti tiesios 
linijos ilgį arba sujungti ją su kita, pakrypusia taip, 
kaip jam atrodo tinkama, ir taip sudaryti kokį nori 
kampą; be to, sugebėdamas sutrumpinti bet kurią įsi- 
vaizduojamą liniją atimdamas iš jos pusę arba ketvir- 
tadalį, arba kokią nori dalį ir negalėdamas užbaigti 
tokio dalijimo, jis gali sudaryti bet kokio dydžio kam- 
pą. Jo kraštines sudarančias linijas jis gali padaryti ko- 
kio nori ilgio, o toliau jungdamas jas su kitomis įvai- 
raus ilgio linijomis įvairiais kampais, kol apribos visą 
erdvę, jis akivaizdžiai gali gausinti formas ir pavidalo, 
ir apimties atžvilgiu in infinitum; visos jos yra tik dau- 
gybė skirtingų paprastų erdvės modusų. 

Tą patį, ką jis gali daryti su tiesėmis, gali daryti ir 
su kreivėmis arba su kreivėmis ir tiesėmis kartu; tą 
patį, ką jis gali daryti su linijomis, gali daryti ir su 
paviršiais; tai gali sukelti mums tolesnių minčių apie 
begalinę formų įvairovę, kurią intelektas sugeba su- 
kurti ir taip gausinti paprastus erdvės modusus. 

7. Kitą idėją, įeinančią į šį skyrių ir priklausančią 
šiai grupei, mes vadiname vieta. Kaip paprastoje erd- 
vėje mes atsižvelgiame į atstumo tarp dviejų kūnų ar 
taškų santykį, taip vietos idėjoje mes atsižvelgiame į 
atstumo tarp kokio nors daikto ir dviejų ar daugiau 
taškų, kuriuos laikome išlaikančiais tą patį atstumą vie- 
nas nuo kito, taigi esančiais rimtyje, santykį. Juk jeigu 
mes šiandien randame ką nors tokiu pačiu atstumu, 
kaip ir vakar, nuo dviejų ar daugiau taškų, kurių at- 
stumas vienas nuo kito per tą laiką nepasikeitė ir su 
kuriais mes tada jį lyginome, sakome, kad daiktas liko 
toje pačioje vietoje; tačiau jeigu jis pastebimai pakeitė 
savo atstumą nuo kurio nors iš šių taškų, mes sakome, 


155 


II. APIE IDĖJAS 


kad jis pakeitė savo vietą, nors, paprastai kalbant ir 
turint galvoje įprastinę vietos sampratą, mes ne visuo- 
met tiksliai pastebime atstumą nuo konkrečių taškų, 
bet veikiau pastebime atstumą nuo juslėmis suvokia- 
mų objektų didesnių dalių, su kuriomis, mūsų many- 
mu, vietą užimantis daiktas yra susijęs, ir jo atstumą 
nuo jų mes turime pagrindo pastebėti. 

8. Antai apie šachmatų figūras, stovinčias tuose pa- 
čiuose šachmatų lentos langeliuose, kur mes jas pali- 
kome, sakome, kad jos visos yra toje pačioje vietoje, arba 
nepajudintos, nors galbūt šachmatų lenta per tą laiką 
buvo pernešta iš vieno kambario į kitą, nes mes lygi- 
name jas tik su šachmatų lentos dalimis, išlaikančio- 
mis tą patį atstumą viena nuo kitos. Taip pat mes sa- 
kome, kad šachmatų lenta yra toje pačioje vietoje, kurioje 
buvo, jeigu ji lieka toje pačioje kajutės dalyje, nors gal- 
būt laivas, kuriame ji yra, visą tą laiką plaukia. Ir apie 
laivą sakoma, kad jis yra toje pačioje vietoje, turint gal- 
voje, kad jis išlaikė tą patį atstumą nuo gretimo kranto 
dalių, nors galbūt Žemė apsisuko ratu, taigi ir šachma- 
tų figūros, ir lenta, ir laivas pakeitė vietą tolimesnių kū- 
nų, išlaikiusių tą patį atstumą vienas nuo kito, atžvil- 
giu. Bet kadangi atstumas nuo tam tikrų lentos dalių 
nustato šachmatų figūrų vietą, atstumas nuo tam tikrų 
kajutės dalių (su kuriomis lyginame) nustato šachma- 
tų lentos vietą, o pagal tam tikras Žemės dalis mes 
nustatome laivo vietą, tai šiais atžvilgiais apie tuos da- 
lykus galima tiksliai pasakyti, kad jie yra toje pačioje 
vietoje, nors jų atstumas nuo kai kurių kitų daiktų, į 
kuriuos mes šiuo atveju nekreipėme dėmesio, pasikei- 
tė, jie neabejotinai pakeitė vietą šiuo atžvilgiu, ir mes 

patys taip manysime, kai turėsime progą palyginti juos 
su šiais kitais daiktais. 

9. Bet kadangi Žmonės šią atstumo modifikaciją, ku- 
rią mes vadiname vieta, sukūrė bendram labui, kad ją 
pasitelkę galėtų nustatyti konkrečią daiktų vietą, kai 
turi galimybę ją nustatyti, jie ima ir nustato šią vietą tų 
gretimų daiktų, kurie geriausiai tinka jų dabartiniams 
tikslams, atžvilgiu, nekreipdami dėmesio į kitus daik- 
tus, kurie geriau nustatytų to paties daikto vietą kitam 
tikslui. Antai šachmatų lentoje kiekvienos figūros vieta 
nustatoma tik langeliais suskirstytame medžio gabale; 
nustatyti ją kaip nors kitaip prieštarautų šiam tikslui; 
tačiau jeigu tos pačios figūros yra sudėtos į krepšį ir 
kas nors paklaus, kur yra juodųjų karalius, derės nuro- 
dyti vietą pasakant kambario dalį, kurioje jis yra, o ne 
šachmatų lentos atžvilgiu, nes vieta, kur jis dabar yra, 
nustatoma kitu tikslu nei tada, kai žaidžiant jis stovėjo 
ant šachmatų lentos, taigi turi būti nustatoma kitų kū- 
nų atžvilgiu. Vadinasi, jeigu kas nors paklaus, kurioje 
vietoje yra eilės, pasakojančios Niso ir Eurialo istoriją, 
visai netiks nustatyti šią vietą sakant, kad jos yra to- 
kioje Žemės dalyje ar Bodley'o bibliotekoje!*; teisingai 
vieta bus nustatoma nurodant Vergilijaus kūrinių da- 
lis, o teisingas atsakymas bus toks, kad šios eilės yra 
maždaug jo Eneidos devintosios knygos viduryje ir kad 
jos visą laiką nuolat buvo toje pačioje vietoje nuo to 
laiko, kai Vergilijus buvo išspausdintas; tai yra tiesa, 
nors pati knyga buvo judinama tūkstančius kartų, nes 
čia vietos idėja pasitelkiama tik norint sužinoti, kurioje 
knygos dalyje yra ši istorija, kad prireikus mes Žinotu- 
me, kur jos ieškoti, ir galėtume pasinaudoti ja. 

10. Aš manau, aišku, kad mūsų vietos idėja, kaip 
minėjau, yra ne kas kita, kaip tokia santykinė kokio 
nors daikto padėtis, ir su tuo nesunku sutikti, jeigu 
turėsime galvoje, kad negalime turėti jokios visatos vie- 
tos idėjos, tačiau galime turėti visų jos dalių idėją; mat, 
be to, mes neturime jokių nustatytų, skirtingų, atskirų 
daiktų, nuo kurių visatą galėtume įsivaizduoti esant 
tam tikru atstumu, idėjos, viskas už jos yra viena vie- 
nalytė erdvė arba tįsumas, kur intelektas neranda jo- 
kios įvairovės, jokių ženklų. Pasakymas, kad pasaulis 
yra kur nors, reiškia tik tai, kad jis egzistuoja; nors ši 
frazė susijusi su vieta, ji Žymi tik jo egzistavimą, o ne 
buvimo vietą. Jeigu kas nors sugebės nustatyti ir savo 
intelektu aiškiai ir ryškiai įsivaizduoti visatos vietą, jis 
galės pasakyti mums, ar ji juda, ar ramiai stovi neišski- 
riamoje begalinės erdvės tuštumoje; tačiau iš tiesų Žodis 
„Vieta“ kartais turi nelabai aiškią prasmę ir žymi erd- 
vę, kurią užima koks nors kūnas; šia prasme visata yra 
kokioje nors vietoje. Vadinasi, vietos idėją mes įgyjame 
tuo pačiu būdu kaip ir erdvės idėją (pirmoji yra tik 
atskiras ribotas jos aspektas), t.y. regėjimu ir lytėjimu, 
kurie teikia mūsų intelektui tįsumo ar atstumo idėjas. 

11. Kai kas norėtų mus įtikinti, kad kūnas ir tįsumas 
yra tas pats dalykas; jie kaitalioja žodžių prasmę, nors aš 
nenorėčiau jų tuo įtarti, nes jie labai griežtai smerkė 
kitų filosofiją už tai, kad ji perdėm grindžiama abejo- 
tinų ar nereikšmingų terminų neapibrėžta prasme ar 
apgaulingu tamsumu. Todėl jeigu kūnu ir tįsumu jie 
laiko tą patį, ką ir kiti žmonės, t.y. kūnu laiko tai, kas 
yra tankus ir tįsus, kieno dalis galima atskirti ir įvai- 
riais būdais judinti, o Hįsumu laiko tik erdvę, esančią 
tarp šių tankių vientisų dalių ribų ir jų užimamą, tai 

jie sumaišo vieną su kita labai skirtingas idėjas. Aš krei- 
piuosi į kiekvieno Žmogaus mąstymą — argi erdvės 
idėja nesiskiria nuo tankio idėjos taip pat, kaip ir nuo 
skaisčiai raudonos spalvos idėjos? Iš tiesų tankis negali 
egzistuoti be tįsumo, ir skaisčiai raudona spalva negali 
egzistuoti be tįsumo, tačiau tai nekliudo šioms idėjoms 
būti skirtingoms. Daugelio idėjų egzistavimui ir suvo- 
kimui yra būtinos kitos idėjos, kurios vis dėlto yra vi- 
siškai skirtingos. Judėjimas negali egzistuoti ar būti su- 
vokiamas be erdvės, bet vis dėlto judėjimas nėra erdvė, 
o erdvė nėra judėjimas; erdvė gali egzistuoti be judė- 
jimo, ir tai yra visiškai skirtingos idėjos; tokios pat, aš 
manau, yra erdvės ir tankio idėjos. Tankis yra tokia 
nuo kūno neatskiriama idėja, jog nuo jos priklauso tai, 
kad jis užpildo erdvę, jo sąlytis [su kitais daiktais), 
postūmis ir judėjimo perdavimas dėl postūmio. Ir jei- 
gu tai, kad mąstymas neapima tįsumo idėjos, būtų ar- 
gumentas siekiant įrodyti, kad dvasia skiriasi nuo kū- 
no, Mano manymu, tas pats argumentas lygiai taip pat 
galiotų norint įrodyti, kad erdvė nėra kūnas, nes ji neap- 
ima tankio idėjos; erdvė ir tankis yra tokios pat skirtingos 
idėjos, kaip mąstymas ir tįsumas, ir lygiai taip pat in- 
telekte visiškai atskiriamos viena nuo kitos. Taigi aki- 
vaizdu, kad kūnas ir tįsumas yra dvi skirtingos idėjos. 
Juk: 

12. Pirma, tisumas neapima nei tankio, nei pasiprie- 
šinimo kūno judėjimui, o kūnas apima. 

13. Antra, grynosios erdvės dalys yra neatskiriamos 
viena nuo kitos, taigi vientisumo negalima suskaidyti 
nei realiai, nei mintimis. Tegu kas nors atskiria vieną 
jos dalį nuo kitos, ją pratęsiančios, bent jau mintimis. 
Iš tikrųjų dalyti ir atskirti, mano manymu, reiškia at- 

skyrus dalis vieną nuo kitos sudaryti du paviršius ten, 
kur prieš tai buvo vientisa, o dalyti mintimis reiškia 
sudaryti intelekte du paviršius ten, kur prieš tai buvo 
vientisa, ir traktuoti juos kaip atskirtus vieną nuo kito; 
tai galima padaryti tik su daiktais, kurie, intelekto po- 
žiūriu, gali būti atskirti, o juos atskyrus gali įgyti nau- 
jus atskirus paviršius, kurių jie tuomet neturi, bet gali 
turėti. Tačiau, mano manymu, nė vienas iššių atskyrimo 
būdų, nei realus, nei mintinis, netinka grynajai erdvei. 

Tiesa, žmogus gali imti tokio dydžio erdvės dalį, 
kuri atitinka pėdą arba yra jai proporcinga, nekreipda- 
mas dėmesio į visa kita; iš tikrųjų tai yra dalies nagri- 
nėjimas, bet ne mintinis atskyrimas ar dalijimas, nes 
žmogus negali atskirti mintimis, nenagrinėdamas dviejų 
vienas nuo kito atskirtų paviršių, kaip jis negali iš tik- 
rųjų dalyti, nesudarydamas dviejų vienas nuo kito at- 
skirtų paviršių; tačiau dalies nagrinėjimas nėra atsky- 
rimas. Žmogus gali nagrinėti saulės šviesą be jos 
šilumos arba kūno judrumą be jo tįsumo, nemąstyda- 
mas apie jų atskyrimą. Viena yra tik dalies nagrinėji- 
mas, apsiribojant kuo nors vienu, ir kas kita yra abiejų 
nagrinėjimas kaip egzistuojančių skyrium. 

14. Trečia, grynosios erdvės dalys yra nejudrios, ir 
tai kyla iš jų neatskiriamumo, nes judėjimas yra ne kas 
kita, kaip atstumo tarp kurių nors dviejų daiktų kiti- 
mas; tai neįmanoma tarp neatskiriamų dalių, vadinasi, 
jos amžinai turi būti rimtyje viena kitos atžvilgiu. 

Taigi apibrėžta paprastos erdvės idėja aiškiai ir pa- 
kankamai atskiria ją nuo kūno, nes jos dalys yra neat- 
skiriamos, nejudrios ir nesipriešina kūno judėjimui. 

15. Jeigu kas nors manęs paklaustų, kas yra ta erdvė, 
apie kurią aš kalbu, aš pasakysiu jam, jeigu jis pasakys 

man, kas yra jo tįsumas. Pasakyti, kaip paprastai daro- 
ma, kad tįsumas yra partes extra partes!” turėjimas, reiš- 
kia tik pasakyti, kad tįsumas yra tįsumas. Ką aš dau- 
giau sužinosiu apie tįsumo prigimtį, jeigu man pasakys, 
kad tįsumas yra tįsių dalių, išorinių tįsių dalių atžvilgiu, 
turėjimas, t.y. kad tįsumas susideda iš tįsių dalių? Pana- 
šiai būtų, jeigu kieno nors paklaustas, kas yra pluoš- 
tas, aš atsakyčiau, kad tai yra daiktas, sudarytas iš ke- 
lių pluoštų. Ar tai padėtų jam geriau suprasti, kas yra 
pluoštas, negu jis suprato prieš tai? Ir ar jis veikiau 
neturėtų pagrindo manyti, kad aš ketinau iš jo pasi- 
juokti, o ne rimtai jį pamokyti? 

16. Tie, kurie teigia, kad erdvė ir kūnas yra tas pat, 
pateikia tokią dilemą: arba ši erdvė yra kas nors, arba 
ji yra niekas; jeigu tarp kūnų nieko nėra, jie būtinai 
turi liestis; jeigu tariama, kad kas nors tarp jų yra, jie 
klausia: ar tai yra kūnas, ar dvasia? Į tai aš atsakau 
kitu klausimu: kas jiems pasakė, kad yra ar gali būti 
tik tankios esybės, kurios negali mąstyti, ir mąstančios 
esybės, kurios neturi tįsumo? Juk tik tai jie turi galvoje, 
vartodami terminus „kūnas“ ir „dvasia“. 

17. Jeigu paklaus (kaip paprastai būna), ar ši erdvė 
be kūno yra substancija, ar akcidencija, aš iškart atsaky- 
siu, kad nežinau, ir nesigėdysiu savo nežinojimo, kol 
klausiantieji neparodys man aiškios, apibrėžtos substan- 
cijos idėjos. 

18. Aš kiek įmanydamas stengiuosi išvengti tų pa- 
klydimų, kuriems mes esame linkę pasiduoti, laikyda- 
mi žodžius daiktais. Jeigu mes, keldami triukšmą ne- 
turinčiais aiškios ir apibrėžtos reikšmės garsais, dėsimės 
žiną tai, ko visiškai nežinome, tai neišgelbės mūsų nuo 
nežinojimo. Savo nuožiūra sukurti pavadinimai ne- 

pakeičia daiktų prigimties ir nepadeda jų suprasti, nes 
jie yra tik apibrėžtų idėjų ženklai ir išraiška. Norėčiau, 
kad tie, kurie teikia tokią didelę reikšmę šių keturių 
skiemenų — substancija — skambesiui, susimąstytų apie 
tai, ar, taikomas begaliniam nesuvokiamam Dievui, 
baigtinei dvasiai ir kūnui, kaip jie daro, šis pavadini- 
mas turi tą pačią prasmę ir ar jis žymi tą pačią idėją, 
kai kiekviena iš šių trijų tokių skirtingų esybių vadina- 
ma substancija? Jeigu taip, tai ar iš to neišplaukia, kad 
Dievas, dvasios ir kūnas, sutapdami ta pačia bendra 
substancijos prigimtimi, skiriasi tik tuo, kad yra skirtin- 
gos šios substancijos modifikacijos, kaip, pavyzdžiui, 
akmuo ir žvirgždas, būdami kūnu ta pačia prasme ir 
sutapdami bendra kūno prigimtimi, skiriasi tik tuo, 
kad yra šios bendros materijos modifikacijos? Tai jau 
labai šiurkšti doktrina. Jeigu jie sako, kad taiko šį pa- 
vadinimą Dievui, baigtinėms dvasioms ir materijai tri- 
mis skirtingomis reikšmėmis ir kad jis žymi vieną idė- 
ją, kai sakoma, jog Dievas yra substancija, kitą — kai 
saulė vadinama substancija, ir trečią — kai taip vadina- 
mas kūnas, taigi jeigu pavadinimas „substancija“ Žymi 
tris atskiras skirtingas idėjas, jie gerai padarytų, jeigu 
paaiškintų šias skirtingas idėjas ar bent jau duotų joms 
tris skirtingus pavadinimus, kad apsaugotų tokią svar- 
bią sąvoką nuo painiavos ir klaidų, kurios natūraliai 
atsiranda taip įvairiai vartojant tokį abejotiną termi- 
ną, — labai sunku įtarti jį turint tris skirtingas reikš- 
mes, nes įprastinėje vartosenoje jis vargu ar turi bent 
vieną aiškią ir apibrėžtą reikšmę. O jeigu jie šitaip gali 
sudaryti tris skirtingas substancijos idėjas, kas trukdo 
kitam sudaryti ir ketvirtą? 

19. Tie, kurie pirmieji susidūrė su akcidencijų, kaip 
tam tikrų realių daiktų, kurie turi būti kam nors būdin- 
gi, sąvoka, buvo priversti išrasti žodį „substancija“ joms 
laikyti!8. Jeigu vargšas indų filosofas (įsivaizdavęs, kad 
Žemei irgi reikia ko nors, kas ją laikytų) būtų sugalvo- 
jęs šį Žodį „substancija“, jam nebūtų reikėję vargti ir 
ieškoti dramblio jai paremti bei vėžlio paremti dram- 
bliui, — žodis „substancija“ puikiausiai būtų tai pada- 
ręs. Ir klausiantysis indų filosofo atsakymą, kad būtent 
substancija laiko Žemę, nors jis ir nežino, kas tai yra, 
būtų galėjęs laikyti geru, kaip mes laikome pakanka- 
mu atsakymu ir gera doktrina Europos filosofų teiginį, 
kad būtent substancija, nors jie ir nežino, kas tai yra, 
laiko akcidencijas. Taigi mes neturime jokios idėjos, kas 
yra substancija, o turime tik miglotą ir neaiškią idėją, ką 
ji daro. 

20. Kad ir ką šiuo atveju darytų mokyti Žmonės, 
vargu ar protingas amerikietis, tiriantis daiktų prigim- 
tį, laikytų deramu paaiškinimu, jeigu jam, norinčiam 
pažinti mūsų architektūrą, pasakytų, kad kolona yra 
toks daiktas, kurį laiko pagrindas, o pagrindas yra tai, 
kas laiko koloną. Ar toks paaiškinimas kaip šis jam 
neatrodytų kaip pasišaipymas iš jo, o ne kaip moky- 
mas? O apie knygas nenusimanantis žmogus būtų la- 
bai dosniai supažindintas su jų prigimtimi ir jose esan- 
čiais dalykais, jeigu jam pasakytų, kad visos mokslo 
knygos susideda iš popieriaus ir raidžių ir kad raidės 
yra dalykai, esantys popieriuje, o popierius yra daik- 
tas, kuriame yra raidės: puikus būdas įgyti aiškias rai- 
džių ir popieriaus idėjas! Bet jeigu lotyniški žodžiai 
inhaerentia ir substantia būtų išversti aiškiais juos atitin- 
kančiais anglų kalbos žodžiais ir pavadinti „tai, kas 

laikosi“ (sticking on) ir „atrama“ (under-propping), jie 
geriau atskleistų mums didį substancijos ir akcidencijų 
doktrinos aiškumą ir parodytų, kuo jos yra naudingos 
sprendžiant filosofijos klausimus. 

21. Tačiau grįžkime prie mūsų erdvės idėjos. Jeigu 
netariame, kad kūnas yra begalinis (manau, niekas to 
neteigs), aš paklausčiau: jeigu Dievas būtų įkurdinęs 
žmogų kūniškų būtybių pasaulio pakraštyje, ar jis ga- 
lėtų ištiesti ranką už savo kūno ribų? Jeigu galėtų, tai 
ištiestų savo ranką ten, kur prieš tai buvo erdvė be 
kūno; o jeigu čia jis išskėstų pirštus, tarp jų tebebūtų 
erdvė be kūno. Jeigu jis negalėtų ištiesti rankos, taip 
turėtų būti dėl kokios nors išorinės kliūties (juk mes 
tariame, kad jis yra gyvas ir sugeba judinti savo kūno 
dalis, kaip jis sugeba dabar; savaime tai nėra neįmano- 
ma, jeigu Dievas taip panorėtų, arba bent jau Dievui 
nėra neįmanoma jį taip judinti); tada aš klausiu, ar tai, 
kas trukdo jam ištiesti ranką į išorę, yra substancija, ar 
akcidencija, kas nors ar niekas? Ir kai jie išspręs šį klau- 
simą, sugebės nuspręsti, kas yra tai, kas yra arba gali 
būti tarp dviejų kūnų, esančių tam tikru atstumu vie- 
nas nuo kito, kas nėra kūnas ir neturi tankio. Tuo tar- 
pu argumentas, kad ten, kur niekas nekliudo (kaip yra 
už visų kūnų kraštinių ribų), išjudintas kūnas gali ju- 
dėti toliau, yra bent jau ne prastesnis už argumentą, 
kad ten, kur tarp dviejų kūnų nieko nėra, jie būtinai 
turi liestis, — juk tarpe esančios grynos erdvės pakanka 
pašalinti tarpusavio sąlyčio būtinybei, bet tuščios erd- 
vės kelyje nepakanka sustabdyti judėjimui. Tiesa yra 
tokia: šie Žmonės turi arba prisipažinti, kad kūną jie 
laiko begaliniu, nors ir nenori šito pasakyti, arba teigti, 
kad erdvė nėra kūnas. Aš mielai susitikčiau su mąstan- 

čiu žmogumi, kuris erdvės ribas mintimis gali nusta- 
tyti geriau negu trukmės arba tikisi mintimis pasiekti 
vienos ir kitos kraštą. Vadinasi, jeigu jo amžinybės idė- 
ja yra begalinė, tokia yra ir neaprėpiamybės idėja — jos 
abi yra arba vienodai baigtinės, arba begalinės. 

22. Toliau, tie, kurie teigia, kad erdvė negali egzis- 
tuoti be materijos, ne tik kūną turi laikyti begaliniu, bet 
taip pat turi neigti Dievo galią sunaikinti bet kurią 
materijos dalelę. Manau, niekas neneigs, kad Dievas 
gali padaryti galą visam materijos judėjimui, suteikti 
visiems visatos kūnams visiškos ramybės ir rimties būvį 
ir tęsti jį kiek panorės. Tas, kuris tars, kad tokios vi- 
suotinės rimties metu Dievas gali sunaikinti šią knygą 
arba ją skaitančiojo kūną, būtinai turi pripažinti tuštu- 
mos galimybę; juk akivaizdu, kad erdvė, kurią užpildė 
sunaikinto kūno dalys, pasiliks ir bus erdvė be kūno. 
Mat supantys kūnai, būdami visiškoje rimtyje, sudaro 
nepramušamą sieną ir tokioje padėtyje padaro taip, kad 
jokiam kūnui yra visiškai neįmanoma įsibrauti į šią 
erdvę. Iš tiesų būtinas vienos materijos dalelės judėji- 
mas į tą vietą, iš kurios pasitraukė kita materijos dale- 
lė, yra tik prielaidos apie pilnį išvada, todėl reikia ge- 
riau pagrįsti šią prielaidą, nepasitenkinti tariamu faktu, 
kurio niekada negalima patvirtinti eksperimentu; mū- 
sų pačių aiškios ir apibrėžtos idėjos akivaizdžiai mus 
įtikina, kad tarp erdvės ir tankio nėra jokio būtino ryšio, 
nes mes galime suvokti vieną be kito. O tie, kurie gin- 
čijasi teigdami arba neigdami tuštumą, kartu pripažįs- 
ta, kad jie turi skirtingas tuštumos ir pilnio idėjas, t.y. 
kad jie turi tįsumo be tankio idėją, nors ir neigia jos 
egzistavimą, arba jie apskritai dėl nieko nesiginčija. Mat 
tie, kurie taip smarkiai pakeičia žodžių reikšmę, kad 

tįsumą vadina kūnu ir, vadinasi, visa kūno esme laiko 
tik gryną tįsumą be tankio, kalbėdami apie tuštumą 
neišvengiamai kalba nesąmones, nes tįsumas neįma- 
nomas be tįsumo. Juk tuštuma, ar mes teigiame, ar nei- 
giame jos egzistavimą, žymi erdvę be kūno, ir niekas, 
kas nenori materijos laikyti begaline ir atimti iš Dievo 
galią sunaikinti bet kurią jos dalelę, negali neigti paties 
jos egzistavimo galimybės. 

23. Tačiau kad surastume tuštumą, nereikia eiti taip 
toli, už kraštinių visatos kūnų ribų, ar apeliuoti į Die- 
vo visagalybę, — mano manymu, ją esant akivaizdžiai 
rodo mūsų akiratyje ir šalimais esančių kūnų judėji- 
mas. Norėčiau, jog kas nors padalytų kokio tik nori 
dydžio tankų kūną taip, kad tankios dalys galėtų lais- 
vai judėti aukštyn žemyn visomis kryptimis tų pavir- 
šių ribose, tačiau jame neliktų tuščios erdvės, net tokio 
dydžio kaip mažiausia dalelė, į kurias jis padalijo mi- 
nėtąjį tankų kūną. Ir jeigu ten, kur mažiausia padalyto 
kūno dalelė yra garstyčios grūdelio dydžio, reikalinga 
garstyčios grūdelio dydžio tuščia erdvė, kad būtų vie- 
tos laisvai judėti padalyto kūno dalims jo paviršių ri- 
bose, tai ten, kur materijos dalelės yra 100 000 000 
kartų mažesnės už garstyčios grūdelį, tuščios erdvės, 
kurioje nėra tankios materijos, turi būti 100 000 000-oji 
garstyčios grūdelio dalis; juk jeigu ji reikalinga vienu 
atveju, tai reikalinga ir kitu, ir taip in infinitum. Tebū- 
nie ši tuščia erdvė kokia tik nori maža, ji sugriauna 
pilnio hipotezę. Juk jeigu gali būti tuščia erdvė be kū- 
no, lygi mažiausiai dabar gamtoje egzistuojančiai ma- 
terijos dalelei, tai ji vis tiek tebėra erdvė be kūno ir 
sudaro tokį pat didžiulį skirtumą tarp erdvės ir kūno, 
tarsi ji būtų 4692 ydoua!?, toks didelis atstumas, kaip 

ir bet kuris kitas gamtoje. Todėl jeigu judėjimui reika- 
lingą tuščią erdvę mes tarsime esant lygią ne mažiau- 
siai padalytos tankios materijos dalelei, bet jos dešim- 
tajai arba tūkstantajai daliai, iš to visuomet išplauks ta 
pati išvada apie erdvę be materijos. 

24. Tačiau kadangi čia kalbama apie tai, ar erdvės 
arba tįsumo idėja tapati kūno idėjai, reikia įrodyti ne tuš- 
tumos, bet jos idėjos realų egzistavimą; akivaizdu, kad 
žmonės ją turi, kai tyrinėja arba ginčijasi, yra tuštuma 
ar ne. Juk jeigu jie neturėtų erdvės be kūno idėjos, ne- 
galėtų kelti jos egzistavimo klausimo; ir jeigu jų turi- 
ma kūno idėja neapimtų šio to daugiau nei paprastą 
erdvės idėją, jie negalėtų abejoti pasaulio pilniu, ir kelti 
klausimą, ar yra erdvė be kūno, būtų taip pat absur- 
diška, kaip ir klausti, ar yra erdvė be erdvės arba kū- 
nas be kūno, nes tai būtų tik skirtingi tos pačios idėjos 
pavadinimai. 


Keturioliktas skyrius 


APIE TRUKMĘ IR PAPRASTUS JOS MODUSUS 


1. Yra kita atstumo, arba ilgio, rūšis; jos idėją mums 
teikia ne patvarios erdvės dalys, bet trumpalaikės ir 
nuolat žūstančios sekos dalys. Tai mes vadiname truk- 
me; paprasti jos modusai yra įvairūs jos ilgiai, kurių 
aiškias idėjas mes turime, pavyzdžiui, valandos, dienos, 
metai ir t.t., laikas ir amžinybė. 

2. Galimas daiktas, iškilaus žmogaus atsakymas pa- 
klaususiam, kas yra laikas, — „Si non rogas intelligo“ 
(tai reiškia: „Kuo daugiau aš mąstau apie jį, tuo ma- 
žiau jį suprantu“) — galėjo įtikinti, kad laikas, paro- 
dantis visus kitus dalykus, pats niekaip nepasirodo. 

Manoma, ir ne be pagrindo, kad trukmės, laiko ir amži- 
nybės prigimtyje glūdi kažkas sunkiai suprantama. Ta- 
čiau kad ir kokios mums nesuprantamos atrodytų šios 
idėjos, aš neabejoju, kad jeigu mes pasektume jas iki 
patjų ištakų, tai vienas iš viso mūsų pažinimo šaltinių, 
t.y. pojūtis ar refleksija, sugebėtų pateikti mums šias 
idėjas tokias pat aiškias ir ryškias, kaip ir daugelį kitų, 
kurios laikomos kur kas mažiau neaiškiomis, ir mes 
pamatytume, kad pati amžinybės idėja yra kilusi iš to 
paties bendro šaltinio, kaip ir kitos mūsų idėjos. 

3. Kad teisingai suprastume laiką ir amžinybę, turi- 
me įdėmiai išnagrinėti, kokia yra mūsų turima trukmės 
idėja ir kaip mes ją įgijome. Kiekvienam stebinčiam, 
kas vyksta jo paties intelekte, akivaizdu, kad yra gran- 
dinė idėjų, kurios jo intelekte nuolat eina viena po ki- 
tos, kol jis budi. Įvairių idėjų pasirodymo viena po ki- 
tos mūsų intelekte refleksija kaip tik ir pateikia mums 
sekos idėją, o atstumas tarp bet kurių šios sekos dalių, 
arba tarp bet kurių dviejų idėjų pasirodymo mūsų in- 
telekte, ir yra tai, ką mes vadiname trukme. Juk kol 
mes mąstome arba kol mūsų intelektas suvokia vieną 
po kitos įvairias idėjas, mes žinome, kad tikrai egzis- 
tuojame; taigi mūsų pačių arba ko nors kito, kas atitin- 
ka kokių nors idėjų seką mūsų intelekte, egzistavimą 
arba jo tąsą mes vadiname mūsų pačių arba kokio nors 
kito dalyko, egzistuojančio drauge su mūsų mąstymu, 
trukme. 

4. Kad sekos ir trukmės sąvoką mes gauname iš šio 
šaltinio, t.y. iš viena po kitos pasirodančių mūsų inte- 
lekte idėjų grandinės refleksijos, man atrodo aišku dėl 
to, jog trukmę mes suvokiame tik nagrinėdami keičian- 
čių viena kitą mūsų intelekte idėjų grandinę. Kai ši 

idėjų seka nutrūksta, kartu nutrūksta ir mūsų trukmės 
suvokimas; kiekvienas tai aiškiai patiria, kol giliai mie- 
ga — nesvarbu, ar valandą, ar dieną, ar mėnesį, ar 
metus; kol miega arba nemąsto, jis visiškai nesuvokia 
daiktų trukmės, ji jam visai neegzistuoja, ir jam atro- 
do, kad tarp to momento, kai liovėsi mąstyti, ir to 
momento, kai vėl pradėjo mąstyti, nėra jokio atstumo. 
Neabejoju, kad lygiai tas pat būtų ir budinčiam žmo- 
gui, jeigu jis galėtų išlaikyti intelekte tik vieną idėją ir 
nebūtų jų kaitos ir sekos; matome, kad tas, kuris labai 
įdėmiai sutelkia savo mintis prie vieno dalyko ir, kol 
yra įnikęs į šiuos uolius apmąstymus, mažai tepastebi 
jo intelekte praslenkančių idėjų seką, pražiūri didelę 
dalį trukmės, ir laikas jam atrodo trumpesnis negu yra 
iš tikrųjų. Ir jeigu miegas paprastai sujungia nutolu- 
sias trukmės dalis, taip yra dėl to, kad tuo metu mūsų 
intelekte nėra jokios idėjų sekos. Juk jeigu miegodamas 
žmogus sapnuoja ir jo intelektas suvokia vieną po ki- 
tos daugybę įvairių idėjų, tai sapnuodamas jis junta 
trukmę ir jos ilgumą. Iš to man visiškai aišku, kad truk- 
mės idėjas žmonės gauna iš idėjų, kurias jie stebi kei- 
čiančias viena kitą savo intelekte, grandinės refleksijos; 
be tokio stebėjimo jie negalėtų turėti trukmės sąvokos, 
kad ir kas vyktų pasaulyje. 

5. Iš tiesų savo paties minčių sekos ir skaičiaus re- 
fleksija įgijęs trukmės sąvoką arba idėją, žmogus gali 
taikyti šią sąvoką dalykams, egzistuojantiems, kai jis 
nemąsto, kaip regėjimu arba lytėjimu įgijęs kūnų tįsu- 
mo idėją gali taikyti ją tokiems atstumams, kai nemato 
ir nejunta jokio kūno. Todėl nors Žmogus nesuvokia 
jam miegant ar nemąstant praėjusios trukmės ilgumo, 
tačiau kadangi jis jau stebėjo periodišką dienų ir naktų 

kaitą ir įsitikino, kad jų trukmė iš pažiūros yra dėsnin- 
ga ir pastovi, tai taręs, jog, kol jis miegojo arba nemąs- 
tė, ši kaita tęsėsi tokiu pačiu būdu, kaip ji paprastai 
vykdavo kitu metu, jis, sakau, gali įsivaizduoti truk- 
mės, praėjusios jam miegant, ilgumą ir į jį atsižvelgti. 
Tačiau jeigu Adomas ir Ieva (kol jie buvo pasaulyje 
vieni) vietoj įprastinio nakties miego būtų išmiegoję be 
pertrūkio visas dvidešimt keturias valandas, jie būtų 
nesugrąžinamai praradę tų dvidešimt keturių valandų 
trukmę ir niekuomet nebūtų įtraukę jų į savąjį laiko 
skaičiavimą. 

6. Taigi reflektuodami įvairių idėjų pasirodymą viena po 
kitos mūsų intelekte mes įgyjame sekos sąvoką; jeigu kas 
mano, kad mes ją įgyjame veikiau per jusles, stebėda- 
mi judėjimą, tas tikriausiai pasvarstęs sutiks su mani- 
mi, jog net judėjimas sukuria jo intelekte sekos idėją 
kaip tik dėl to, kad sukuria čia nenutrūkstamą išskiria- 
mų idėjų grandinę. Juk žiūrėdamas į iš tikrųjų judantį 
kūną Žmogus nesuvokia jokio judėjimo, jeigu tas judė- 
jimas nesukuria pastovios viena po kitos einančių idėjų 
grandinės, — antai ramioje jūroje, nematydamas že- 
mės, gražią dieną Žmogus gali ištisą valandą žiūrėti į 
saulę arba į jūrą, arba į laivą ir nepastebėti jokio jų 
judėjimo, nors neabejotinai du, o gal ir visi šie objektai 
per tą laiką nukeliavo nemažą atstumą; bet kai tik jis 
pastebės, kad pasikeitė vieno iš jų atstumas nuo kurio 
nors kito kūno, kai tik šis judėjimas sukels jam kokią 
nors naują idėją, jis iškart suvoks, kad tai buvo judėji- 
mas. Tačiau jeigu kur nors visi Žmogų supantys daik- 
tai ir jis pats yra rimtyje ir nesuvokia jokio judėjimo, 
tai jeigu tą ramybės valandą jis mąstys, suvoks, kad 
įvairios jo paties minčių idėjos pasirodo jo intelekte vie- 

na po kitos, ir taip pastebės ir aptiks seką, nors ir ne- 
galėjo stebėti jokio judėjimo. 

7. Mano manymu, kaip tik dėl to mes nesuvokiame 
labai lėtų judėjimų, nors jie ir būtų pastovūs: šitaip ju- 
dant nuo vienos pastebimos dalelės prie kitos atstu- 
mas keičiasi taip lėtai, kad tai sukelia mums naujas 
idėjas tik praėjus dideliems laiko tarpams. Ir kadangi 
tai nesukelia mūsų intelekte iškart viena po kitos ei- 
nančių idėjų grandinės, mes nesuvokiame judėjimo; ju- 
dėjimas yra nuolatinė seka, ir mes negalime suvokti 
šios sekos be nuolatinės jos sukeliamų įvairių idėjų 
sekos. 

8. Kita vertus, mes nesuvokiame judant ir tų daiktų, 
kurie juda taip greitai, kad nedaro aiškaus poveikio jus- 
lėms įvairiais aiškiai skiriamais jų judėjimo tarpsniais 
ir nesukelia intelekte jokios idėjų grandinės. Juk jeigu 
kas nors juda ratu greičiau, negu mūsų idėjos paprastai 
eina viena po kitos intelekte, mes nesuvokiame jo ju- 
dėjimo, mums atrodo, kad tai yra vientisas uždaras 
ratas iš tam tikros medžiagos ar tam tikros spalvos, o 
ne judanti rato dalis. 

9. Taigi aš palieku kitiems spręsti, ar tikėtina, kad, 
kai mes budime, mūsų idėjos eina viena po kitos inte- 
lekte tam tikrais atstumais, šiek tiek panašiai kaip at- 
vaizdai vidinėje žibinto, kuris sukasi įkaitintas Žvakės, 
pusėje. Nors toks jų pasirodymas grandine kartais gali 
būti spartesnis, o kartais lėtesnis, tačiau, mano many- 
mu, budinčiame žmoguje jis nelabai įvairuoja: atrodo, 
yra tam tikros ribos, kaip sparčiai ar lėtai šios idėjos gali 
eiti viena po kitos mūsų intelekte, ir jų negalima nei 
sulėtinti, nei paspartinti. 

10. Šis keistas mano spėjimas remiasi pastebėjimu, 
kad bet kuriai iš mūsų juslių padarytuose įspūdžiuose 
seką mes galime suvokti tik tam tikru mastu; jeigu jis 
sparčiai viršijamas, sekos jutimas prarandamas net ir 
tais atvejais, kai akivaizdu, kad seka tikrai yra. Tarki- 
me, kad patrankos šovinys skrieja per kambarį ir nu- 
traukia Žmogaus galūnę ar kokią kitą jo kūno dalį; 
visiškai aišku, kad jis turi iš eilės kirsti dvi kambario 
sienas, taip pat akivaizdu, kad pirma jis turi paliesti 
vieną kūno dalį, paskui kitą ir taip iš eilės; ir vis dėlto 
aš esu tikras, kad niekas, kas kada nors patyrė skaus- 
mą sužeistas tokio šūvio arba girdėjo smūgį į dvi at- 
stumo skiriamas sienas, negalėjo suvokti jokios sekos — 
nei tokio greito smūgio sukelto skausmo, nei garso. 
Tokią trukmės dalį kaip ši, kurioje mes nesuvokiame 
jokios sekos, galima pavadinti akimirksniu; ji mūsų in- 
telekte užima tik vienos idėjos laiką, be po jos einančios 
kitos idėjos, ir dėl to mes nesuvokiame jokios sekos. 

11. Tas pat atsitinka ir tada, kai judėjimas yra toks 
lėtas, kad nepateikia juslėms nenutrūkstamos šviežių 
idėjų grandinės taip greitai, kaip mūsų intelektas geba 
priimti naujas idėjas; kadangi atsiranda vietos kitoms 
mūsų pačių minčių idėjoms įsiskverbti į mūsų intelektą 
tarp tų idėjų, kurias mūsų juslėms pateikia judantis 
kūnas, judėjimo jutimas prarandamas, ir nors kūnas iš 
tikrųjų juda, jis atrodo esąs rimtyje, nes jo pastebimas 
atstumas nuo kurių nors kitų kūnų nesikeičia taip spar- 
čiai, kaip mūsų intelekte idėjos paprastai eina viena po 
kitos grandine; tai akivaizdu laikrodžių rodyklių, sau- 
lės laikrodžių šešėlių ir kitų pastovių, bet lėtų judėji- 
mų atvejais, kai nors po tam tikro tarpsnio iš pasi- 

keitusio atstumo mes pastebime, kad pajudėta, tačiau 
paties judėjimo nesuvokiame. 

12. Taigi man atrodo, kad pastovi ir taisyklinga bu- 
dinčio Žmogaus idėjų seka yra, taip sakant, visų kitų 
sekų matas ir kriterijus; jeigu kurie nors dalykai eina 
vienas po kito greičiau negu mūsų idėjos, kaip, pavyz- 
džiui, du garsai ar skausmo pojūčiai ir kt., eidami vie- 
nas po kito, užima tik vienos idėjos trukmę, arba jeigu 
koks nors judėjimas arba seka yra tokia lėta, kad ne- 
spėja su idėjomis mūsų intelekte arba atsilieka nuo jų 
kaitos spartumo, kaip tada, kai viena ar kelios idėjos 
savo įprastine tėkme įsiskverbia į mūsų intelektą tarp 
tų idėjų, kurias pateikia regėjimui skirtingi pastebimi 
judančio kūno atstumai, arba tarp vienas po kito ei- 
nančių garsų ar kvapų, tada pastovios nenutrūksta- 
mos sekos jutimas taip pat prarandamas, ir mes jos 
nesuvokiame, bet suvokiame ją su tam tikrais rimties 
tarpsniais. 


Šešioliktas skyrius 


APIE SKAIČIŲ 


1. Tarp visų mūsų idėjų nėra tokios, kuri turėtų dau- 
giau būdų patekti į intelektą ir būtų paprastesnė už 
vieneto, arba vieno, idėją, — ji neturi nė šešėlio įvairo- 
vės ar sudėtingumo; šią idėją pateikia kiekvienas ob- 
jektas, su kuriuo susiduria mūsų juslės, kiekviena mū- 
sų intelekto idėja, kiekviena mūsų sielos mintis. Todėl 
ji pati artimiausia mūsų mąstymui ir, derėdama su vi- 
sais kitais dalykais, yra pati bendriausia mūsų idėja. 
Juk skaičių galima taikyti žmonėms, angelams, veiks- 


173 


II. APIE IDĖJAS 


mams, mintims, — viskam, kas egzistuoja ar gali būti 
įsivaizduojama. 

2. Kartodami šią idėją intelekte ir sudėdami šiuos 
pakartojimus mes prieiname sudėtines jos modusų idé- 
jas. Antai prie vieno pridėję vieną gauname sudėtinę 
poros idėją; sudėję dvylika vienetų, gauname sudėtinę 
tuzino idėją; taip pat gauname dvidešimt, milijoną ar 
bet kurį kitą skaičių. 

3. Paprasti skaičiaus modusai skiriasi labiausiai iš visų; 
dėl kiekvieno paties mažiausio pokyčio — vienetu — 
derinys tampa visiškai skirtingas ir nuo paties artimiau- 
sio skaičiaus, ir nuo paties tolimiausio; du skiriasi nuo 
vieno taip pat, kaip ir du šimtai, dvejeto idėja skiriasi 
nuo trejeto idėjos taip pat, kaip visos Žemės dydis ski- 
riasi nuo trupinėlio. Kas kita yra kiti paprasti modu- 
sai, kurių atveju ne taip lengva, o gal ir neįmanoma 
atskirti dvi gretimas idėjas, kurios iš tikrųjų yra skirtin- 
gos. Kas pabandytų surasti skirtumą tarp šio popie- 
riaus baltumo ir artimiausio jo atspalvio arba galėtų 
sudaryti skirtingas kiekvieno paties mažiausio tįsumo 
padidėjimo idėjas? 

4. Kiekvieno skaičiaus moduso aiškumas ir skirtingu- 
mas nuo visų kitų, net pačių artimiausių, verčia mane 
manyti, kad jeigu skaičiais grindžiami įrodymai ir nė- 
ra akivaizdesni ir tikslesni už tįsumu paremtus įrody- 
mus, tai vis dėlto jie yra bendresni vartojimo atžvilgiu 
ir apibrėžčiau taikomi. Todėl, kad skaičių idėjos yra 
apibrėžtesnės ir lengviau skiriamos negu tįsumo idėjos, 
kur ne taip lengva pastebėti ar išmatuoti kiekvieną ly- 
gybę ar viršijimą; todėl, kad mūsų mintys erdvėje ne- 
gali pasiekti tam tikro apibrėžto mažumo, kurio ribų 
negalima peržengti, kaip, pavyzdžiui, vieneto, ir dėl to 

negali būti surastas kokio nors mažiausio viršijimo kie- 
kis ar proporcija, tuo tarpu skaičių atveju tai yra aiš- 
ku — kaip buvo sakyta, 91 taip pat skiriasi nuo 90, 
kaip ir nuo 9000, nors 91 yra artimiausias tiesioginis 90 
padidėjimas. Kitaip yra tįsumo atveju, kur to, kas yra 
šiek tiek daugiau už pėdą ar colį, neįmanoma atskirti 
nuo pėdos ar colio etalono; ir iš linijų, kurios atrodo 
vienodo ilgio, viena gali būti ilgesnė už kitą nesuskai- 
čiuojamomis dalelėmis; ir niekas negali nurodyti kam- 
po, kuris būtų mažiausiai didesnis už statųjį. 

5. Kaip buvo sakyta, pakartodami vieneto idėją ir 
jungdami ją su kitu vienetu, mes sudarome iš jų vieną 
kuopinę idėją, vadinamą dvejetu. Ir kas gali tai daryti ir 
tęsti taip toliau, vis pridėdamas po vienetą prie pasku- 
tinės gautos kuopinės skaičiaus idėjos, kuriai jis davė 
pavadinimą, gali skaičiuoti arba gauti įvairių vienas 
nuo kito skirtingų vienetų junginių idėjas tol, kol jis 
turi pavadinimų tolesniems skaičiams ir atminties iš- 
saugoti šioms sekoms ir jų įvairiems pavadinimams; 
visas skaičiavimas yra ne kas kita, kaip dar vieno viene- 
to pridėjimas ir sumos, kaip aprėpiamos viena idėja, 
pavadinimas nauju arba atskiru vardu arba ženklu, 
kad ją būtų galima atpažinti tarp pirmesnių ir paskes- 
nių skaičių ir atskirti nuo kiekvieno mažesnio ar di- 
desnio vienetų daugio. Taigi kas gali dėti vienetą prie 
vieneto, paskui prie dviejų ir taip toliau tęsti skaičiavi- 
mą, duodamas atskirą pavadinimą kiekvienam toles- 
niam sekos nariui, ir, kita vertus, atimdamas po viene- 
tą iš kiekvienos sumos gali grįžti atgal ir mažinti jas, 
gali įgyti visas skaičių idėjas, kiek jam leidžia jo kalbos 
ribos arba kurioms jis turi pavadinimus, tačiau, ko ge- 
ro, ne daugiau. Juk įvairūs paprasti skaičių modusai 

mūsų intelekte yra ne kas kita, kaip įvairūs vienetų 
deriniai, kurie nepasižymi jokia įvairove ir gali skirtis 
tik didesniu ar mažesniu dydžiu, todėl kiekvienam at- 
skiram deriniui pavadinimas arba ženklas atrodo rei- 
kalingesnis negu bet kuriai kitai idėjų rūšiai. Be tokių 
pavadinimų arba ženklų mes vargu ar galėtume pasi- 
naudoti skaičiais skaičiuodami, ypač kai deriniai susi- 
deda iš didžiulės daugybės vienetų, — jeigu juos su- 
dėsime, tačiau neduosime pavadinimo arba ženklo, kad 
galėtume atskirti būtent šį junginį, bus sunku išvengti, 
kad jie nesusimaišytų į krūvą. 


Septynioliktas skyrius 
APIE BEGALYBĘ 


1. Kas nori sužinoti, kokia yra ta idėja, kurią mes 
vadiname begalybe, geriausiai gali tai padaryti išnagri- 
nėdamas, kam intelektas priskiria begalybę betarpiš- 
kiausiai ir kas jį paskatina ją sudaryti. 

Man regis, kad baigtybę ir begalybę intelektas trak- 
tuoja kaip kiekybės modusus ir pirmiausia, pradėjęs juos 
vartoti, priskiria juos tik tiems dalykams, kurie suside- 
da iš dalių ir gali didėti ar mažėti pridedant arba at- 
imant mažiausias dalis; tokios yra erdvės, trukmės ir 
skaičiaus idėjos, kurias mes aptarėme ankstesniuose sky- 
riuose. Iš tiesų mes negalime nebūti tikri, kad didysis 
Dievas, kurio dėka ir iš kurio yra visi daiktai, yra ne- 
suvokiamai begalinis; tačiau kai mes taikome šiai pir- 
majai ir aukščiausiajai Esybei savo begalybės idėją mū- 
sų silpname ir ribotame mąstyme, mes pirmiausia tai 
darome jos trukmės ir buvimo visur atžvilgiu ir, mano 
manymu, veikiau perkeltine prasme jos galios, išmin- 

ties, gerumo ir kitų atributų, kurie iš tiesų yra neišsen- 
kami, nesuvokiami ir t.t., atžvilgiu. Juk kai mes vadi- 
name juos begaliniais, turime galvoje tik tokią šios be- 
galybės idėją, kuri susijusi su mąstymu ar spėjimu apie 
tokį Dievo galios, išminties ir gerumo veiksmų ar ob- 
jektų skaičių ar mastą, kurie niekada negali būti įsi- 
vaizduojami tokie dideli, kad šie atributai jų visada 
nepranoktų ir neviršytų visa begalinio skaičiaus bega- 
lybe, nors ir kiek mes juos daugintume savo mintyse. 
Aš nesidedu galįs pasakyti, kokie šie atributai yra Die- 
ve, kuris be galo pranoksta mūsų ribotus sugebėjimus 
ir yra jiems nepasiekiamas; be abejonės, jiems būdin- 
gas visas įmanomas tobulumas; bet aš sakau, kad toks 
yra mūsų jų suvokimo būdas ir tokios yra mūsų jų 
begalybės idėjos. 

2. Taigi baigtybę ir begalybę intelektas traktuoja kaip 
masto ir trukmės modifikacijas; toliau reikia išsiaiškin- 
ti štai ką: kaip intelektas prie jų prieina? Dėl baigtybės 
idėjos, tai nėra labai sunku. Akivaizdžios tįsumo dalys, 
veikiančios mūsų jusles, atsineša į intelektą baigtybės 
idėją; įprastiniai sekos tarpsniai, kuriais matuojamas lai- 
kas ir trukmė, tokie kaip valandos, dienos ir metai, yra 
riboti dydžiai. Sunku suprasti, kaip mes prieiname prie 
beribių amžinybės ir neaprėpiamybės idėjų, nes objektai, 
su kuriais susiduriame, net apytikriai arba santykiškai 
nepriartėja prie tokio dydžio. 

3. Kiekvienas, turintis kokio nors nustatyto erdės 
dydžio idėją, pavyzdžiui, pėdos, įsitikina, kad gali ją 
pakartoti ir, pridėjęs ją prie pirmosios, sudaryti dviejų 
pėdų idėją, o pridėjęs trečią — trijų pėdų idėją ir t.t., ir 
niekada nebus galo šiems pridėjimams — arba tos pa- 
čios pėdos idėjos, arba, jeigu panorės, dvigubos pėdos, 

arba kokios nors kitos jo turimos ilgio idėjos, pavyz- 
džiui, mylios arba Žemės skersmens, arba orbis mag- 
nus?! skersmens. Nesvarbu, kurią iš šių idėjų imtų, kiek 
kartų ją dvigubintų ar kaip nors kitaip didintų, jis pa- 
matys, kad, kiek tinkamas mintyse dvigubinęs ir didi- 
nęs savo idėją, turi ne daugiau pagrindo sustoti ir nė 
per plauką labiau nepriartėjo prie tokio sumavimo pa- 
baigos negu pačioje pradžioje; kadangi galia didinti 
savo erdvės idėją toliau pridedant išlieka tokia pati, jis 
susidaro begalinės erdvės idėją. 

4. Manau, kad tokiu būdu intelektas gauna begali- 
nės erdvės idėją. Visiškai kitas klausimas — išsiaiškinti, 
ar intelektas turi realiai egzistuojančios tokios beribės erd- 
vės idėją, nes mūsų idėjos ne visuomet yra įrodymas, 
kad daiktai egzistuoja; tačiau kadangi jau užsiminėme 
apie tai, manau, jog galiu pasakyti, kad mes esame 
linkę laikyti šią erdvę pačią savaime esant iš tikrųjų 
beribę, — taip manyti mus savaime skatina erdvės ar- 
ba paplitimo idėja. Nesvarbu, ar šią idėją traktuojame 
kaip kūno tįsumą, ar kaip egzistuojančią skyrium, be 
jokios ją užpildančios tankios materijos (mes ne tik tu- 
rime tokios tuščios erdvės idėją, bet, manau, remdama- 
sis kūno judėjimu aš įrodžiau, kad ji būtinai egzistuo- 
ja), neįmanoma, kad intelektas kada nors galėtų rasti 
arba tarti kokią nors jos pabaigą arba būtų kur nors 
sustabdytas skverbdamasis į šią erdvę, kad ir kaip toli 
siektų jo mintys. Jokios kūniškos ribos, net deimanti- 
nės sienos, jokiu būdu negali sustabdyti tolesnio inte- 
lekto skverbimosi į erdvę ir tįsumą, o veikiau jį pa- 
lengvina ir sustiprina. Juk ten, kur driekiasi kūnas, 
niekas negali abejoti tįsumu; o kai mes pasiekiame kraš- 
tines kūno ribas, kas ten gali sustabdyti intelektą ir 

įtikinti jį, kad čia erdvė baigiasi, jeigu jis pastebi, kad 
taip nėra, juo labiau kai yra įsitikinęs, kad pats kūnas 
gali judėti į ją? Juk jeigu kūno judėjimui būtina, kad 
tarp kūnų būtų tuščia erdvė, nors ir kokia maža, ir 
jeigu kūnas gali judėti šioje tuščioje erdvėje ar per ją, 
juo labiau kad bet kokia materijos dalelė gali judėti tik 
tuščioje erdvėje, visada bus aišku ir akivaizdu, kad 
kūno galimybė judėti tuščioje erdvėje už galutinių kū- 
no ribų yra tokia pati, kaip ir jo galimybė judėti tuščio- 
je erdvėje, įsiterpusioje tarp kūnų; tuščios grynos erd- 
vės, nesvarbu, ar ji yra tarp, ar už visų kūnų ribų, idėja 
yra visiškai ta pati, skiriasi ne pobūdžiu, bet dydžiu, ir 
nėra nieko, kas trukdytų kūnui judėti joje. Taigi kad ir 
kur mintimis atsidurtų intelektas, ar tarp kūnų, ar toli 
nuo jų visų, niekur šioje vienodoje erdvės idėjoje jis 
negali rasti jokių ribų, jokios pabaigos, todėl neišven- 
giamai turi padaryti išvadą, kad dėl pačios kiekvienos 
jos dalies prigimties ir idėjos ji iš tikrųjų yra begalinė. 
5. Kaip dėl aptikto savo sugebėjimo pakartoti kiek 
tik norime kartų bet kurią erdvės idėją mes įgyjame 
neaprėpiamybės idėją, lygiai taip pat, galėdami pakar- 
toti mūsų intelekto turimą bet kokio ilgumo trukmės 
idėją ir begalinį skaičiaus pridėjimą, mes prieiname am- 
žinybės idėją. Juk mes įsitikiname, kad negalime prieiti 
tokių kartojamų idėjų galo, kaip negalime prieiti skai- 
čiaus kartojimo galo, — kiekvienas mato, kad negali to 
padaryti. Bet vienas klausimas — ar mes turime amži- 
nybės idėją, ir visai kas kita — Žinoti, ar yra kokia nors 
reali esybė, kurios trukmė yra amžina. Šiuo klausimu aš 
sakau, kad tas, kas pripažįsta ką nors egzistuojant da- 
bar, neišvengiamai turi prieiti ką nors amžina. Bet aš 
jau kalbėjau apie tai kitoje vietoje, todėl čia apie tai 

daugiau nieko nesakysiu ir pereisiu prie kai kurių kitų 
samprotavimų apie mūsų begalybės idėją. 

6. Jeigu begalybės idėją mums iš tiesų pateikia suge- 
bėjimas be galo kartoti savo pačių idėjas, kurį aptinka- 
me savyje, galima paklausti, kodėl mes nepriskiriame be- 
galybės kitoms idėjoms, kaip ją priskiriame erdvės ir trukmės 
idėjoms, nes mūsų intelektas gali jas pakartoti taip pat 
lengvai ir taip pat dažnai, kaip ir kitas; tačiau niekas 
niekada nemąsto apie begalinį saldumą ar begalinį bal- 
tumą, nors gali kartoti saldaus ar balto idėją taip pat 
dažnai, kaip ir jardo ar dienos idėjas. Į tai aš atsakau: 
visos idėjos, kurios laikomos turinčiomis dalis ir gali 
didėti pridedant kokias nors lygias ar mažesnes dalis, 
kartojamos pateikia mums begalybės idėją, nes dėl šio 
begalinio kartojimo tolydžio tęsiasi didėjimas, kuriam 
negali būti pabaigos. Tačiau kitų idėjų atveju taip nėra. 
Juk prie didžiausios mano dabar turimos tįsumo ar 
trukmės idėjos pridėjus kokią nors pačią mažiausią da- 
lelę ji padidėja, tačiau jeigu prie tobuliausios mano tu- 
rimos balčiausio baltumo idėjos aš pridėsiu kitą mažes- 
nio ar tokio paties baltumo idėją (baltesnio baltumo 
idėjos, negu mano turimoji, aš negaliu pridėti), tai nė 
kiek nepadidins ir neišplės mano idėjos; todėl skirtin- 
gos baltumo ir panašios idėjos vadinamos laipsniais. Iš 
dalių susidedančios idėjos gali didėti kiekvienąkart pri- 
dėjus pačią mažiausią dalelę, tačiau jeigu jūs paimsite 
baltumo idėją, kurią vakar jūsų regėjimui pateikė vie- 
nas sniego gniužulas, ir kitą baltumo idėją, kurią teikia 
šiandien matomas kitas sniego gniužulas, ir sudėsite 
jas savo intelekte, jos tarsi susijungs ir susilies į vieną, 
ir baltumo idėja nė kiek nepadidės; o jeigu prie dides- 
nio baltumo laipsnio pridėsime mažesnį, ne tik jo nepa- 

didinsime, bet netgi sumažinsime. Tų idėjų, kurios ne- 
susideda iš dalių, negalima padidinti kiek norime, ir 
jos negali peržengti ribų to, ką Žmonės yra gavę per 
jusles; tuo tarpu erdvė, trukmė ir skaičius, kurie gali 
didėti juos kartojant, palieka intelekte begalinės erd- 
vės, skirtos tam, kas daugiau, idėją, ir mes negalime 
įsivaizduoti, kad kur nors yra galas tolesniam pridėji- 
mui ar ėjimui į priekį; taigi tik šios idėjos perša mūsų 
intelektui mintį apie begalybę. 


Aštuonioliktas skyrius 


APIE KITUS PAPRASTUS MODUSUS 


1. Nors ankstesniuose skyriuose aš parodžiau, kaip 
nuo paprastų per pojūčius gautų idėjų intelektas priei- 
na net prie begalybės (nors ji gali atrodyti labiausai 
nutolusi nuo juslinio suvokimo, tačiau galiausiai joje 
nėra nieko, kas nebūtų sudaryta iš paprastų idėjų, per- 
duotų intelektui jutimų ir paskui sujungtų dėl intelek- 
to sugebėjimo pakartoti savo paties idėjas), — nors, sa- 
kau, galbūt šių paprastų juslinių idėjų paprastų modusų 
pavyzdžių pakaktų norint parodyti, kaip intelektas prie 
jų prieina, vis dėlto aš metodo sumetimais glaustai ap- 
žvelgsiu dar keletą kitų, o tada pereisiu prie sudėtin- 
gesnių idėjų. 

2. Slysti, riedėti, griūti, vaikščioti, šliaužti, bėgti, šokti, 
šokinėti, liuoksėti ir daugybė kitų žodžių, kuriuos būtų 
galima išvardyti, yra tokie žodžiai, kuriuos išgirdęs 
kiekvienas suprantantis kalbą iškart turi savo intelekte 
skirtingas idėjas, ir jos yra ne kas kita, kaip įvairios 
judėjimo modifikacijos. Judėjimo modusai atitinka tįsu- 
mo modusus; spartus ir letas yra dvi skirtingos judėji- 

mo idėjos, kurių matai sudaryti sudėjus laiko tarpsnius 
ir erdvės atstumus; taigi tai yra sudėtinės idėjos, ap- 
imančios laiką, erdvę ir judėjimą. 

3. Panaši yra ir garsų įvairovė. Kiekvienas artiku- 
liuotas žodis yra skirtinga garso modifikacija; iš to ma- 
tome, kad tokių modifikacijų dėka klausa gali aprū- 
pinti intelektą beveik begaliniu skaičiumi skirtingų idėjų. 
Be skirtingų paukščių ir gyvulių riksmų, garsų modi- 
fikacijas sudaro ir sujungtų skirtingo ilgio natų įvairo- 
vė, sudaranti sudėtinę idėją, vadinamą melodija, kurią 
muzikantas gali turėti intelekte negirdėdamas ir neiš- 
duodamas visiškai jokio garso, reflektuodamas šių gar- 
sų, tyliai šitaip jungiamų jo vaizduotėje, idėjas. 

4. Spalvų modusai taip pat yra labai įvairūs; kai 
kuriuos mes pastebime kaip įvairius tos pačios spalvos 
laipsnius ar, kaip jie yra vadinami, atspalvius. Tačiau 
kadangi mes labai retai naudos ar malonumo dėlei su- 
darome spalvų derinius, bet paprastai atsižvelgiame ir 
į formą, kuri čia taip pat vaidina tam tikrą vaidmenį, 
kaip yra, pavyzdžiui, tapybos, audimo, siuvinėjimo ir 
kitais atvejais, tai spalvos, kurias pastebime, paprastai 
priklauso mišriems modusams, nes susideda iš įvairių 
rūšių idėjų, t.y. iš formos ir spalvos, kaip, pavyzdžiui, 
grožis, vaivorykštė ir t.t. 

5. Visi mišrūs skoniai ir kvapai taip pat yra modusai, 
sudaryti iš paprastų šių jutimų idėjų. Bet kadangi pa- 
prastai mes neturime jiems pavadinimų, mažiau juos 
pastebime ir negalime jų išreikšti raštu, todėl neišvar- 
dijęs jų turiu palikti juos skaitytojo apmąstymams ir 
patyrimui. 

6. Apskritai galima pasakyti, kad tie paprasti modu- 
sai, kurie yra laikomi tik skirtingais tos pačios paprastos 

idėjos laipsniais, nors daugelis iš jų patys savaime yra 
visiškai skirtingos idėjos, paprastai neturi atskirų pavadi- 
nimų ir netraktuojami kaip skirtingos idėjos, kai skirtu- 
mas tarp jų yra labai menkas. Ar žmonės nepaiso šių 
modusų ir neduoda jiems pavadinimų dėl to, kad ne- 
turi matų tiksliai jiems atskirti, ar dėl to, kad taip juos 
atskyrus tas Žinojimas neduotų jokios bendros ar būti- 
nos naudos, — aš palieku apie tai pamąstyti kitiems; 
mano tikslui pakanka parodyti, kad visos paprastos 
mūsų idėjos patenka į mūsų intelektą per pojūčius ir 
refleksiją ir kad, kai intelektas jas turi, jis gali įvairiai 
jas kartoti ir jungti, ir taip sudaryti naujas sudėtines 
idėjas. Tačiau nors baltumas, raudonumas, saldumas ir 
t.t. nebuvo modifikuoti ar paversti sudėtinėmis idėjo- 
mis sudarant įvairius derinius, kad būtų pavadinti ir 
suskirstyti į rūšis, bet kai kurios kitos paprastos idėjos, 
kaip antai anksčiau nurodytos vieneto, trukmės, judė- 
jimo ir kitos idėjos, taip pat galios ir mąstymo, kaip tik 
taip buvo modifikuotos ir sudarė didžiulę sudėtinių 
idėjų, turinčių pavadinimus, įvairovę. 

7. Mano manymu, taip atsitiko štai dėl ko: žmonėms 
didžiulę reikšmę turėjo tai, kad Žmogus gyveno tarp 
žmonių, todėl pažinti žmones, jų veiksmus ir pranešti 
apie juos vieni kitiems buvo užvis reikalingiausia; tai- 
gi jie ir sudarė labai subtiliai modifikuotas veiksmų 
idėjas ir davė šioms sudėtinėms idėjoms pavadinimus, 
kad lengviau galėtų prisiminti ir samprotauti apie tuos 
dalykus, su kuriais kasdien susidurdavo, be didelių 
užuolankų ir daugžodžiavimų, ir kad lengviau ir grei- 
čiau suprastų tuos dalykus, apie kuriuos turėdavo nuo- 
lat pateikti ir gauti Žinias. Kad taip iš tiesų yra ir kad 
žmonės, sudarydami įvairias sudėtines idėjas ir duoda- 

mi joms pavadinimus, daugiausia vadovavosi bendru 
kalbos tikslu (kalba yra labai trumpas ir patogus bū- 
das perteikti vienas kitam savo mintis), akivaizdu iš 
pavadinimų, kurie buvo sugalvoti įvairiuose amatuo- 
se ir taikomi įvairioms sudėtinėms modifikuotų veiks- 
mų, būdingų įvairioms profesijoms, idėjoms siekiant 
spartumo jiems vadovaujant ar kalbant apie juos. To- 
kios idėjos paprastai nesusiformuoja intelekte tų žmo- 
nių, kurie neišmano šių veiksmų. Todėl didžioji dalis 
ta pačia kalba kalbančių Žmonių nesupranta jas Žy- 
minčių žodžių. Pavyzdžiui, žodžiai „kapojimas“, „grę- 
žimas“, „košimas“, „distiliavimas“ Žymi tam tikras 
sudėtines idėjas, kurios retai būna kieno nors intelekte, 
išskyrus keletą tų, kurių specifinis darbas kiekviename 
žingsnyje pateikia jas jų mąstymui, todėl šiuos pavadi- 
nimus paprastai supranta ne visi, bet tik kalviai ir che- 
mikai; jie sukūrė šiais žodžiais žymimas sudėtines idė- 
jas ir davė joms pavadinimus arba gavo juos iš kitų, 
todėl kai bendraudami jie išgirsta šiuos pavadinimus, 
jų intelektas iškart suvokia šias idėjas; pavyzdžiui, „dis- 
tiliavimas“ apima visas paprastas valymo, išvalyto 
skysčio supylimo atgal ant likusios medžiagos ir pa- 
kartotinio valymo idėjas. Taigi matome, kad yra di- 
džiulė įvairovė paprastų idėjų, pavyzdžiui, skonių ir 
kvapų, kurios neturi pavadinimų, o dar daugiau yra 
tokių modusų, — ar dėl to, kad jie ne visų buvo paste- 
bėti, ar dėl to, kad jie nebuvo tokie naudingi, jog žmo- 
nės atkreiptų į juos dėmesį savo reikaluose ir pokal- 
biuose, jie negavo pavadinimų, taigi nelaikomi rūšimis. 
Tai mes turėsime progą plačiau aptarti vėliau, kai kal- 
bėsime apie žodžius. 

APIE MĄSTYMO MODUSUS 


1. Kai intelektas nukreipia žvilgsnį į vidų, į patį 
save, ir kontempliuoja savo paties veiksmus, pirmiau- 
sia jis aptinka mąstymą. Jame intelektas mato didžiulę 
modifikacijų įvairovę, ir iš čia jis gauna skirtingas idė- 
jas. Pavyzdžiui, suvokimas, kuris faktiškai lydi kiek- 
vieną išorinio objekto poveikį kūnui, yra su juo susijęs 
ir skiriasi nuo visų kitų mąstymo modifikacijų, pateikia 
intelektui atskirą idėją, kurią mes vadiname pojūčiu ir 
kuri, taip sakant, iš tiesų yra kiekvienos idėjos kelias į 
intelektą per jusles. Ta pati idėja, kai ji vėl kyla be tokio 
paties objekto poveikio išoriniam jutimo organui, yra 
atsiminimas (remembrance); jeigu intelektas vėliau jos 
ieško ir sunkiai, dėdamas daug pastangų, suranda ir ji 
vėl patenka į jo akiratį, tai yra prisiminimas (recollec- 
tion); jeigu intelektas ilgai ir įdėmiai svarsto idėją, tai 
yra kontempliacija; kai idėjos plaukia mūsų sieloje, o in- 
telektas nemąsto apie jas arba nekreipia į jas dėmesio, 
tokiu atveju yra tai, ką prancūzai vadina ržverie2 (mū- 
sų kalba vargu ar turi tam pavadinimą); kai pastebi- 
mos ir, taip sakant, įregistruojamos atmintyje tos idė- 
jos, kurios pačios atsiranda (juk, kaip jau sakiau kitoje 
vietoje, kai budime, mūsų intelekte visuomet yra vie- 
na po kitos einančių idėjų grandinė), tai yra dėmesys; 
kai intelektas labai uoliai ir savo nuožiūra sutelkia 
žvilgsnį į kurią nors idėją, svarsto ją visais atžvilgiais ir 
neatsitraukia nuo jos dėl įprastinio kitų idėjų piršimosi, 
tada yra tai, ką mes vadiname susitelkimu arba tyrinė- 
jimu; miegas be sapnų yra atvanga nuo visų idėjų. O 
pats sapnavimas yra buvimas intelekte idėjų (tuo metu 

išoriniai jutimai liaujasi, todėl išoriniai objektai nesu- 
vokiami įprastu greitumu), kurių nepateikia jokie iš- 
oriniai objektai ar žinoma priežastis ir kurios atsiranda 
visai ne intelekto nuožiūra ar jam vadovaujant. Dar 
lieka išsiaiškinti, ar tai, ką vadiname ekstaze, nėra sap- 
navimas atviromis akimis. 

2. Tai keletas pavyzdžių tų įvairių mąstymo modusų, 
kuriuos intelektas gali stebėti savyje ir turėti tokias pat 
skirtingas jų idėjas, kaip baltumo ir raudonumo, kvadrato 
ar apskritimo. Aš neketinu jų visų išvardyti ar nuodug- 
niai nagrinėti šios refleksijos būdu gaunamų idėjų se- 
kos; tai sudarytų visą tomą. Mano dabartiniam tikslui 
pakanka remiantis keliais pavyzdžiais parodyti, kokios 
rūšies yra šios idėjos ir kaip intelektas prie jų prieina, 
juolab kad vėliau aš turėsiu progą išsamiau aptarti sam- 
protavimą, sprendimą, norėjimą ir pažinimą, kurie yra vieni 
iš svarbiausių intelekto veiksmų ir mąstymo modusų. 

3. Bet galbūt tai nebus nedovanotinas nukrypimas, 
visiškai nesusijęs su mūsų dabartiniu tikslu, jeigu mes 
čia aptarsime įvairias mąstančio intelekto būsenas, kurias 
visiškai natūraliai rodo anksčiau minėti dėmesio, rêve- 
rie, sapnavimo ir kiti pavyzdžiai. Kiekvienas iš savo 
patyrimo žino, kad budinčio žmogaus intelekte visuo- 
met yra vienokių ar kitokių idėjų, tačiau intelektas krei- 
pia į jas dėmesį nevienodu mastu. Kartais intelektas 
taip uoliai atsideda tam tikrų objektų kontempliacijai, 
kad svarsto jų idėjas visais atžvilgiais, pastebi jų santy- 
kius ir aplinkybes, kiekvieną dalį apžvelgia taip skrupu- 
lingai ir su tokiu atsidėjimu, kad tai užgožia visas ki- 
tas mintis ir jis nekreipia dėmesio į tuo metu juslėms 
daromus įprastinius poveikius, kurie kitu metu sukeltų 
labai juntamus suvokinius; kitąkart jis tiesiog stebi sa- 

vyje viena po kitos einančių idėjų grandinę, nenukreip- 
damas jų ir nė viena nesusidomėdamas, o kartais jis 
leidžia praeiti joms beveik visiškai nepastebėtoms, tar- 
si blyškiems šešėliams, nepaliekantiems jokio įspūdžio. 

4. Aš manau, kiekvienas patyrė savyje šį skirtumą 
tarp intelekto susitelkimo ir atsipalaidavimo mąstant, ku- 
rių yra daugybė įvairių laipsnių — nuo uolaus tyrinė- 
jimo iki visiško dėmesio nekreipimo. Pasekite tai dar 
šiek tiek toliau, ir jūs rasite intelektą miegant tarsi at- 
siskyrusį nuo jutimų ir nepasiekiamą tiems jutimo or- 
ganų dirginimams, kurie kitu metu sukelia labai gyvas 
ir suvokiamas idėjas. Man čia nėra reikalo pateikti pa- 
vyzdžių tų Žmonių, kurie pramiega audringas naktis 
negirdėdami griaustinio ir nematydami žaibų ar ne- 
jausdami, kaip dreba namas, nors visa tai labai gerai 
junta tie, kurie budi. Bet šitaip atsitraukęs nuo jutimų 
intelektas dažnai išsaugo dar laisvesnį ir padrikesnį 
mąstymo būdą, kurį vadiname sapnavimu; pagaliau gi- 
lus miegas visiškai užtraukia uždangą ir padaro galą 
visoms apraiškoms. Aš manau, beveik kiekvienas pats 
yra tai patyręs, ir jo paties stebėjimai nesunkiai jį tuo 
įtikina. Iš to aš padarysiu tokią tolesnę išvadą: kadangi 
intelektas įvairiu metu gali sąmoningai pasirinkti įvai- 
rius mąstymo laipsnius ir kartais netgi mąstančio žmo- 
gaus intelektas gali būti taip atsipalaidavęs, kad jo min- 
tys tokios miglotos ir neaiškios, jog jų beveik ir nėra, 
O pagaliau, pasitraukęs į tamsą giliame miege, jis visiš- 
kai pameta iš akių bet kokias idėjas, — kadangi, sakau, 
tai yra akivaizdus faktas, nuolat patvirtinamas patyri- 
mo, aš klausiu, ar negali būti tikėtina, kad mąstymas 
yra sielos veiksmas, o ne jos esmė? Juk veikėjų veiksmų 
atveju visiškai įmanomas susitelkimas ir atsipalaidavi- 

mas, tačiau daiktų esmę sunku įsivaizduoti galinčią 
pasiduoti tokiems pokyčiams. Bet tai tik tarp kitko. 


Dvidešimtas skyrius 


APIE MALONUMO IR KANČIOS MODUSUS 


1. Iš paprastų idėjų, kurias mes gauname per pojū- 
čius ir refleksiją, dvi labai svarbios yra kančia ir malonu- 
mas. Juk kaip kūno pojūtis būna arba tiesiog pats sa- 
vaime, arba susijęs su kančia ar malonumu, taip ir mintis, 
arba intelekto suvokinys, būna arba tiesiog pati savai- 
me, arba susijusi su malonumu ar kančia, su pasitenki- 
nimu ar nemalonumu — vadinkite tai kaip norite. Šių 
idėjų, kaip ir kitų paprastų idėjų, negalima aprašyti, jų 
pavadinimų neįmanoma apibrėžti; jas, kaip ir kitas jus- 
lių teikiamas paprastas idėjas, galima pažinti tik paty- 
rimu. Juk apibrėžti jas kaip gėrio ar blogio pasireiški- 
mą yra ne kas kita, kaip padaryti jas žinomas mums 
priverčiant mus mąstyti apie tai, ką jaučiame savyje 
gėriui ir blogiui įvairiai veikiant mūsų intelektą, nes 
gėris ir blogis skirtingai mus paveikia arba yra skirtin- 
gai mūsų traktuojami. 

2. Taigi dalykai yra geri ar blogi tik malonumo ar 
kančios atžvilgiu. Gėriu mes vadiname tai, kas gali su- 
teikti mums ar sustiprinti malonumą arba sumažinti kan- 
čią, arba suteikti mums ar išsaugoti kokio nors kito gėrio 
turėjimą ar kokio nors blogio nebuvimą. Blogiu, priešingai, 
mes vadiname tai, kas gali sukelti mums ar sustiprinti 
kančią arba susilpninti malonumą, arba suteikti mums kokį 
nors blogį ar atimti iš mūsų kokį nors gėrį. Aš turiu gal- 
voje kūno arba sielos malonumą ir kančią, kaip jie pa- 

prastai yra skiriami, nors iš tiesų tai yra tik skirtingos 
intelekto būsenos, kartais sukeliamos kūno sutrikimų, 
kartais — intelekto minčių. 

3. Malonumas ir kančia ir tai, kas juos sukelia, — 
gėris ir blogis — yra tos ašys, apie kurias sukasi mūsų 
aistros. Ir jeigu mes mąstysime apie save ir stebėsime, 
kaip jos veikia mus įvairiomis aplinkybėmis, kokias 
intelekto modifikacijas ar nuotaikas, kokius vidinius 
pojūčius (jeigu juos galima taip pavadinti) mums su- 
kelia, galėsime susidaryti mūsų aistrų idėjas. 

4. Antai kiekvienas, mąstantis apie savo turimą pa- 
sitenkinimo, kurį jam gali suteikti koks nors esamas 
arba nesamas daiktas, idėją, turi idėją, kurią vadiname 
meile. Juk kai žmogus rudenį, valgydamas vynuoges, 
arba pavasarį, kai jų nėra, sako, kad jis mėgsta vynuo- 
ges, jam teikia malonumą ne kas kita, kaip vynuogių 
skonis; jeigu dėl kokio nors sveikatos ar organizmo 
pokyčio jų skonis jam nebeteiktų malonumo, apie jį 
nebebūtų galima pasakyti, kad jis mėgsta vynuoges. 

5. Priešingai, mintį apie kančią, kurią koks nors esa- 
mas arba nesamas daiktas gali mums sukelti, vadina- 
me neapykanta. Jeigu mano uždavinys čia būtų gilintis 
toliau, ne tik į grynas mūsų aistrų idėjas, kaip jos pri- 
klauso nuo įvairių malonumo ir kančios modifikacijų, 
aš pažymėčiau, kad mūsų meilė ir neapykanta negyviems 
ir bejusliams daiktams paprastai remiasi tuo malonu- 
mu ir kančia, kuriuos mes patiriame juos naudodami 
ir kaip nors taikydami mūsų juslėms, nors taip jie ir 
būtų sunaikinami. Tuo tarpu neapykanta ar meilė būty- 
bėms, gebančioms patirti laimę ar nelaimę, dažnai yra 
nemalonumas ar pasitenkinimas, kurį mes patiriame 

svarstydami patį jų buvimą ar laimę. Antai kai žmogui 
jo vaikų ar draugų gyvenimas ir gerovė teikia nuola- 
tinį pasitenkinimą, sakoma, kad jis nepaliaujamai juos 
myli. Tačiau reikia pažymėti, kad mūsų meilės ir neapy- 
kantos idėjos yra tik intelekto nusiteikimai malonumo ir 
kančios apskritai atžvilgiu, nesvarbu, kas juos mums 
sukelia. 

6. Nepasitenkinimas, kurį žmogus patiria, kai nėra 
kokio nors daikto, kurio turėjimas sukelia pasitenkini- 
mo idėją, yra tai, ką vadiname troškimu; jis yra stipres- 
nis ar silpnesnis priklausomai nuo to, didesnis ar ma- 
žesnis yra tas nepasitenkinimas. Beje, čia galbūt bus 
naudinga pažymėti, kad nepasitenkinimas žmogui yra 
svarbiausias, o gal net vienintelis akstinas dirbti ir veik- 
ti. Juk kad ir koks gėris būtų siūlomas, jeigu jo nebu- 
vimas nesukelia jokio nemalonumo ar kančios, jeigu 
žmogus be jo yra ramus ir patenkintas, jis netrokšta ir 
nesiekia jo; nėra nieko daugiau, išskyrus paprastą pa- 
syvų norėjimą (velleity) — šis terminas žymi žemiau- 
sią troškimo laipsnį, artimą visiškam jo nebuvimui, kai 
nepasitenkinimas dėl ko nors neturėjimo yra toks men- 
kas, kad sukelia žmogui tik silpną norėjimą ir neska- 
tina veiksmingai ar energingai imtis priemonių tam 
įgyti. Troškimą taip pat nuslopina ar susilpnina mintis 
apie siūlomo gėrio negalimumą ar nepasiekiamumą, 
nes dėl šio motyvo nepasitenkinimas išnyksta arba su- 
silpnėja. Mes galėtume plėtoti savo mintis toliau, jeigu 
tai čia pritiktų. 

Dvidešimt pirmas skyrius 
APIE GALIĄ 


1. Kasdien iš juslių sužinodamas apie paprastų idė- 
jų, kurias jis stebi išoriniuose objektuose, pokyčius ir 
pastebėdamas, kaip viena baigiasi ir išnyksta, o kita, 
kurios anksčiau nebuvo, pradeda egzistuoti, mąstyda- 
mas apie tai, kas vyksta jame pačiame, ir stebėdamas 
nuolatinę savo idėjų kaitą, kartais sukeliamą išorinių 
objektų poveikio juslėms, kartais — jo paties pasirinki- 
mo, ir iš to, ką nuolat stebėjo vykstant, darydamas 
išvadą, kad panašūs pokyčiai ir ateityje vyks tuose pa- 
čiuose daiktuose, sukelti tų pačių veiksnių ir tais pa- 
čiais būdais, intelektas vieno daikto atžvilgiu pripažįs- 
ta galimybę, kad kuri nors paprasta jo idėja gali 
pasikeisti, o kito daikto atžvilgiu pripažįsta galimybę, 
kad jis gali sukelti šį pokytį; taip jis prieina idėją, kurią 
mes vadiname galia. Antai mes sakome, kad ugnis turi 
galią išlydyti auksą, t.y. suardyti jo nepastebimų dale- 
lių sukibimą, vadinasi, jo kietumą, ir paversti jį skys- 
čiu, o auksas turi galią būti išlydytas; kad saulė turi 
galią išbalinti vašką, o vaškas turi galią būti saulės iš- 
balintas — geltonumas sunaikinamas, o vietoj jo ran- 
dasi baltumas. Šiais ir panašiais atvejais mes imame 
galią suvokiamų idėjų pokyčių atžvilgiu. Juk kokį nors 
daikto pokytį ar jo poveikį kam nors mes galime pa- 
stebėti tik iš matomo jo juslinių idėjų pokyčio, o bet 
kokį įvykusį pokytį suvokiame tik suvokę kai kurių jo 
idėjų pokytį. 

2. Taip traktuojama galia esti dvejopa, būtent galinti 
arba sukelti, arba patirti kokį nors pokytį; pirmąją ga- 
lima pavadinti aktyvia, antrąją — pasyvia galia. Galbūt 

verta ištirti, ar materija nėra visiškai stokojanti aktyvios 
galios, tuo tarpu jos kūrėjas Dievas iš tiesų yra aukš- 
čiau už visą pasyvią galią, ir ar tarpinė sukurtųjų dva- 
sių būsena nėra vienintelė, galinti turėti ir aktyvią, ir 
pasyvią galią. Dabar aš nesiimsiu šito tirti, nes mano 
dabartinis uždavinys yra išsiaiškinti ne šios galios šal- 
tinį, bet kaip mes prieiname prie jos idėjos. Tačiau ka- 
dangi aktyvios galios sudaro didžiulę dalį mūsų turimų 
gamtinių substancijų sudėtinių idėjų (kaip vėliau pa- 
matysime) ir aš, laikydamasis bendro supratimo, kal- 
bu apie jas kaip apie tokias, vis dėlto jos tikriausiai iš 
tiesų nėra tokios aktyvios galios, kaip mūsų skubotos 
mintys yra linkusios jas įsivaizduoti; todėl aš nuspren- 
džiau, kad nebus netinkama šia užuomina nukreipti 
mūsų mintis prie samprotavimų apie Dievą ir dvasias, 
kad turėtume aiškesnę aktyvios galios idėją. 

3. Aš pripažįstu, kad galia apima tam tikrą santykį 
(santykį su veiksmu ar pokyčiu), — argi mūsų idėjos, 
kad ir kokios rūšies jos būtų, jeigu atidžiau į jas įsigi- 
linsime, jo neapima? Argi mūsų tįsumo, trukmės ir 
skaičiaus idėjos neapima jose slypinčio dalių santykio? 
Kur kas labiau matyti, kad forma ir judėjimas apima 
kažką santykiška; o kas yra juslėmis suvokiamos ko- 
kybės, tokios kaip spalvos, kvapai ir kt., jeigu ne įvai- 
rių kūnų galios mūsų suvokimo atžvilgiu, ir t.t.? O 
jeigu jos imamos pačiuose daiktuose, argi jos nepri- 
klauso nuo dalelių dydžio, formos, sandaros ir judėji- 
mo? Visa tai apima tam tikros rūšies santykį. Todėl, 
manau, mūsų galios idėja tikrai gali užimti vietą tarp 
kitų paprastų idėjų ir būti laikoma viena iš jų, nes, kaip 
vėliau turėsime progą pažymėti, ji yra viena iš tų, ku- 

rios sudaro svarbiausiąją mūsų sudėtinių substancijų 
idėjų sudedamąją dalį. 

4. Beveik visų rūšių juslėmis suvokiami dalykai pa- 
teikia mums pasyvios galios idėją. Mes negalime nepa- 
stebėti, kad daugelio iš jų juslėmis suvokiamos koky- 
bės, net pačios jų substancijos nepaliaujamai kinta, todėl 
mes pagrįstai laikome jas linkusiomis ir toliau taip pat 
kisti. Ne mažiau turime ir aktyvios galios (tai yra tiks- 
lesnė žodžio „galia“ reikšmė) pavyzdžių. Kai pastebi- 
mas koks nors pokytis, intelektas turi tarti esant kokią 
nors jėgą, galinčią sukelti šį pokytį, lygiai kaip ir paties 
daikto galimybę patirti šį pokytį. Tačiau vis dėlto, jei- 
gu atidžiau į tai įsigilinsime, kūnai per jusles nepatei- 
kia mums tokios aiškios ir ryškios aktyvios galios idėjos, 
kokią mes įgyjame reflektuodami savo intelekto veiks- 
mus. Kadangi galia visada susijusi su veiksmu ir yra 
tik dvi veiksmų rūšys, kurių idėjas mes turime, būtent 
mąstymas ir judėjimas, tai pasvarstykime, iš kur mes 
gauname aiškiausias šiuos veiksmus sukeliančių galių 
idėjas. 1) Mąstymo idėjos kūnas mums visai neteikia; ją 
mes gauname tik iš refleksijos. 2) Kūnas neteikia mums 
ir jokios judėjimo pradžios idėjos. Rimtyje esantis kū- 
nas nesuteikia mums jokios judinti galinčios aktyvios 
galios idėjos; o kai jis pats yra išjudintas, tas judėjimas 
yra jame veikiau potyris, o ne veiksmas. Juk kai ka- 
muoliukas paklūsta biliardo lazdos smūgiui, tai yra ne 
kamuoliuko veiksmas, bet tik potyris; o kai šis kamuo- 
liukas postūmiu išjudina kitą jo kelyje esantį kamuo- 
liuką, jis tik perduoda judėjimą, kurį yra gavęs iš kito 
kūno, ir pats praranda jo tiek, kiek kitas gauna; stebė- 
dami, kaip kūnas tik perduoda, bet ne sukelia judėji- 
mą, mes gauname tik labai miglotą kūną judinančios 

aktyvios galios idėją. Juk galios, sugebančios ne sukelti 
veiksmą, bet tęsti potyrį, idėja yra labai miglota. Toks 
yra kūno judėjimas, sukeltas kito kūno, — jame sukel- 
to pokyčio iš rimties į judėjimą tąsa ne ką daugiau yra 
veiksmas, negu yra veiksmas jo formos pokyčio dėl to 
paties smūgio tąsa. Judėjimo pradžios idėją mes gau- 
name tik reflektuodami tai, kas vyksta mumyse pa- 
čiuose, — juk iš patyrimo įsitikiname, kad vien tik pa- 
norėję, vien tik intelekto mintimi mes galime judinti 
savo kūno dalis, kurios anksčiau buvo rimtyje. Taigi 
man atrodo, kad stebėdami kūnų veiksmus pasitelkę 
savo jusles mes susidarome labai netobulą, miglotą ak- 
tyvios galios idėją, nes jie patys savaime nesuteikia mums 
galios, galinčios pradėti kokį nors veiksmą, judėjimą ar 
mintį, idėjos. Bet jeigu kas nors mano, kad stebėdamas 
kūnų postūmius vienas kitam susidaro aiškią galios idė- 
ją, tai visiškai atitinka mano tikslą, nes pojūtis yra vie- 
nas iš tų būdų, kuriais intelektas įgyja idėjas; man tik 
atrodė, kad čia būtų ne pro šalį tarp kitko išsiaiškinti, 
ar reflektuodamas savo paties veiksmus intelektas ne- 
įgyja aiškesnės aktyvios galios idėjos negu iš išorinių 
pojūčių. 

5. Aš manau, akivaizdu bent jau tai, kad mes aptin- 
kame savyje galią pradėti įvairius intelekto veiksmus ir 
kūno judesius ar nuo jų susilaikyti, tęsti juos ar už- 
baigti vien tik intelekto, liepiančio arba, taip sakant, 
įsakančio atlikti tam tikrą atskirą veiksmą arba jo ne- 
atlikti, minties arba nusistatymo dėka. Ši sielos galia 
liepti apsvarstyti tam tikrą idėją arba susilaikyti nuo 
jos svarstymo, arba vietoj kurios nors kūno dalies rim- 
ties pasirinkti jos judėjimą ir atvirkščiai kiekvienu at- 
skiru atveju yra tai, ką mes vadiname valia. Realus šios 

galios taikymas paliepiant atlikti kokį nors atskirą veiks- 
mą ar susilaikyti nuo jo yra tai, ką mes vadiname va- 
lios aktu arba norėjimu. Susilaikymas nuo šio veiksmo 
dėl tokio intelekto liepimo ar įsakymo vadinamas va- 
lingu. O jeigu koks nors veiksmas atliekamas be tokios 
intelekto minties, jis vadinamas nevalingu. Suvokimo 
galia yra tai, ką mes vadiname intelektu. Suvokimas, 
kurį mes padarome intelekto aktu, yra trijų rūšių: 
1) mūsų intelekto idėjų suvokimas; 2) ženklų reikšmių 
suvokimas; 3) kokių nors mūsų idėjų ryšio arba prieš- 
taravimo, atitikimo arba neatitikimo suvokimas. Visos 
jos priskiriamos intelektui, arba suvokimo galiai, tačiau 
tik dviejų paskutiniųjų atveju praktika leidžia sakyti, 
kad mes suprantame (understand). 

6. Šios sielos galios, būtent suvokimo ir pasirinkimo, 
paprastai vadinamos kitu vardu; paprastai sakoma, kad 
intelektas ir valia yra du sielos sugebėjimai — šis žodis 
būtų pakankamai tikslus, jeigu jis, kaip ir visi kiti žo- 
džiai, būtų vartojamas taip, kad nesukeltų painiavos 
žmonių mintyse dėl daromos prielaidos (kuri, įtariu, 
būdavo daroma), jog jis Žymi tam tikras realias sieloje 
glūdinčias esybes, kurios atlieka šiuos supratimo ir no- 
rėjimo veiksmus. Juk kai mes sakome, kad valia yra 
įsakomasis ir aukščiausiasis sielos sugebėjimas, kad ji 
yra arba nėra laisva, kad ji lemia Žemesniuosius suge- 
bėjimus, kad ji paklūsta intelekto liepimams ir t.t., tai 
nors šiuos ir panašius pasakymus tie, kurie įdėmiai 
seka savo pačių idėjas ir kreipia savo mintis vadovau- 
damiesi daugiau daiktų akivaizdumu, o ne žodžių 
skambėjimu, gali suprasti aiškia ir apibrėžta prasme, 
vis dėlto, kaip sakiau, aš manau, kad toks kalbėjimo 
apie sugebėjimus būdas daugelį suklaidino ir suforma- 

vo painią sampratą, jog mumyse glūdi daug įvairių 
veikiančiųjų jėgų, turinčių savo atskiras sritis ir įga- 
liojimus, kurios įsako, paklūsta ir atlieka įvairius veiks- 
mus kaip daugelis atskirų esybių; tai didele dalimi lė- 
mė ginčus, neaiškumą ir netikrumą su jomis susijusiais 
klausimais. 

7. Manau, kiekvienas jaučia savyje galią pradėti sa- 
vyje įvairius veiksmus arba susilaikyti nuo jų, tęsti juos 
arba nutraukti. Apmąstant šios intelekto galios žmo- 
gaus veiksmams, kurią kiekvienas jaučia savyje, mastą 
kyla laisvės ir būtinybės idėja. 

8. Kadangi visus veiksmus, kurių idėjas mes turime, 
apima, kaip buvo sakyta, šie du — mąstymas ir judė- 
jimas, tai kiek Žmogus turi galią mąstyti arba nemąs- 
tyti, judėti arba nejudėti priklausomai nuo jo paties 
intelekto pasirinkimo ar nurodymo, tiek jis yra laisvas. 
Kur veikti ar susilaikyti nėra vienodai Žmogaus galio- 
je, kur daryti ar nedaryti nepriklauso vienodai nuo tai 
nurodančio jo intelekto pasirinkimo, ten žmogus nėra 
laisvas, nors veiksmas gali būti ir valingas. Taigi laisvės 
idėja yra kokio nors veikėjo galios atlikti kokį nors at- 
skirą veiksmą arba susilaikyti nuo jo pagal intelekto 
sprendimą ar mintį ir taip vienam iš jų atiduoti pirme- 
nybę prieš kitą idėja; kur veikėjas neturi galios atlikti 
nė vieno iš šių veiksmų pagal savo norą, ten jis nėra 
laisvas — tas veikėjas yra valdomas būtinybės. Taigi 
laisvės negali būti ten, kur nėra minties, nėra norėjimo, 
nėra valios; tačiau gali būti mintis, gali būti valia, gali 
būti norėjimas ten, kur nėra laisvės. Tai gali paaiškėti 
trumpai aptarus vieną ar du akivaizdžius pavyzdžius. 

9. Teniso kamuoliuko niekas nelaiko laisvai veikian- 
čių, nesvarbu, ar jis juda išjudintas raketės smūgio, ar 

vis dar ramiai guli. Jeigu pabandysime surasti priežas- 
tį, pamatysime, jog taip yra dėl to, kad mes neįsivaiz- 
duojame teniso kamuoliuko mąstančio, taigi turinčio 
kokį nors norą ar teikiančio pirmenybę judėjimui prieš 
rimtį arba atvirkščiai; todėl jis ir neturi laisvės, nėra 
laisvai veikiantis; bet koks jo judėjimas ir rimtis pajun- 
giami mūsų būtinybės idėjai ir vadinami būtinais. Lygiai 
taip pat į vandenį krintantis žmogus (sugriuvus tiltui 
po juo) šiuo atveju neturi laisvės, nėra laisvai veikian- 
tis. Nors jam būdingas norėjimas, nors jis pasirinktų 
nekristi, o ne kristi, tačiau susilaikyti nuo šio veiksmo 
ne jo galioje, jo norėjimas negali sustabdyti ar nutrauk- 
ti šio veiksmo, ir todėl šiuo atveju jis nėra laisvas. Ir 
žmogaus, sudavusio sau ar draugui mėšlungišku ran- 
kos judesiu, kurio jis neturi galios norėjimu arba inte- 
lekto nurodymu sustabdyti ar nuo jo susilaikyti, nie- 
kas nelaikys šiuo atžvilgiu turinčiu laisvę; kiekvienas jį 
užjaus kaip veikiantį iš būtinybės ir prievarta. 

10. Arba tarkime, kad kietai miegantis žmogus bu- 
vo perneštas į kambarį, kuriame yra asmuo, kurį jis 
trokšta pamatyti ir pasikalbėti su juo, ir užrakintas ja- 
me, taigi ne jo galioje yra išeiti; jis pabunda ir džiau- 
giasi atsidūręs tokioje trokštamoje draugėje, ir mielai 
joje pasilieka, t.y. jis verčiau nori pasilikti, o ne išeiti. 
Aš klausiu, argi jis nepasilieka savo noru? Manau, nie- 
kas tuo nesuabejos; ir vis dėlto akivaizdu, kad, būda- 
mas užrakintas kambaryje, jis nėra laisvas nepasilikti, 
jis neturi laisvės išeiti. Taigi laisvė yra idėja, susijusi ne 
su norėjimu ar pirmenybės teikimu, bet su asmeniu, 
turinčiu galią daryti ką nors arba susilaikyti nuo dary- 
mo priklausomai nuo to, kaip pasirinks ar nurodys 
intelektas. Mūsų laisvės idėja siekia tiek pat, kaip ir ši 

galia, ir nė kiek ne toliau. Juk ten, kur suvaržymai 
apriboja šią galią arba prievarta panaikina tą sugebė- 
jimo veikti arba susilaikyti nuo veiksmo indiferentiš- 
kumą, ten laisvė, o kartu ir mūsų supratimas apie ją 
iškart nutrūksta. 

11. Pakankamai tokių pavyzdžių, o dažnai ir dau- 
giau nei pakankamai, mums teikia mūsų kūnas. Žmo- 
gaus širdis plaka ir kraujas teka, ir ne jo galioje kokia 
nors mintimi ar norėjimu tai sustabdyti; vadinasi, šių 
veiksmų atžvilgiu, kur rimtis nepriklauso nuo jo pasi- 
rinkimo ir neatsirastų jo intelekto sprendimu, jeigu jis 
jai teiktų pirmenybę, žmogus nėra laisvai veikiantis. Mėš- 
lungiški judesiai trauko jo kojas, ir, kad ir kaip norėda- 
mas, jokia savo intelekto galia jis negali sustabdyti jų 
judėjimo (kaip yra sergant ta keista liga, vadinama cho- 
rea Sancti Viti“3), bet be paliovos šoka; jis ne laisvai 
atlieka šį veiksmą, bet verčiamas būtinybės judėti, kaip 
ir krintantis akmuo ar raketės smūgiuotas teniso ka- 
muoliukas. Kita vertus, paralyžius arba kaladės truk- 
do jo kojoms paklusti intelekto sprendimui, jeigu jis 
norėtų perkelti kūną į kitą vietą. Visais šiais atvejais 
nėra laisvės, nors netgi paralitikas ramiai sėdi visiškai 
valingai, kai jis teikia pirmenybę ramybei prieš judėji- 
mą. Taigi valingumas yra ne būtinybės, bet nevalingumo 
priešybė. Juk žmogus gali teikti pirmenybę tam, ką jis 
gali daryti, o ne tam, ko negali; savo esamai būklei 
prieš jos nebuvimą ar permainą, nors būtinybė šią būklę 
pačią savaime padarė nepakeičiamą. 

12. Kaip yra su kūno judesiais, lygiai taip pat yra ir 
su mūsų intelekto mintimis: kai mintis yra tokia, kad 
mes turime galią jos imtis arba ją atidėti priklausomai 
nuo intelekto pasirinkimo, esame laisvi. Budintis žmo- 

gus, pajungtas būtinybei nuolat turėti intelekte kokių 
nors idėjų, nėra laisvas mąstyti arba nemąstyti, lygiai 
kaip jis nėra laisvas padaryti taip, kad jo kūnas liestų 
kokį nors kitą kūną arba jo neliestų; tačiau dažnai nuo 
jo pasirinkimo priklauso, ar jis nukreips savo mintis 
nuo vienos idėjos prie kitos, ir tada savo idėjų atžvilgiu 
jis yra toks pat laisvas, kaip ir kūnų, į kuriuos remiasi, 
atžvilgiu, — panorėjęs jis gali pasitraukti nuo vieno 
prie kito. Tačiau kai kurių idėjų intelektas, kaip ir kū- 
nas kai kurių judesių, tam tikromis aplinkybėmis ne- 
gali išvengti, negali atsikratyti net ir didžiausiomis jam 
įmanomomis pastangomis. Kankinimų suole Žmogus 
nėra laisvas pašalinti skausmo idėją ir smagintis kitais 
apmąstymais; kartais audringa aistra pasiglemžia mū- 
sų mintis, kaip uraganas sugriebia mūsų kūnus, nepa- 
likdama mums laisvės mąstyti apie kitus dalykus, ku- 
riuos mes mieliau pasirinktume. Bet kai tik intelektas 
atgauna galią nutraukti arba tęsti, pradėti kurį nors iš 
šių išorinių kūno ar vidinių minčių judėjimų ar susilai- 
kyti nuo jų priklausomai nuo to, kam, jo manymu, 
derėtų teikti pirmenybę, mes vėl laikome Žmogų lais- 
vai veikiančiu. 

13. Kur visiškai nėra minties ar galios veikti arba 
susilaikyti nuo veiksmo pagal minties nurodymą, ten 
reiškiasi būtinybė. Kai veikėjui būdingas norėjimas, ta- 
čiau pradėti ar tęsti kurį nors veiksmą yra priešinga 
tam, kam teiktų pirmenybę jo intelektas, tai vadinama 
prievarta; kai sukliudyti atlikti kokį nors veiksmą ar 
nutraukti jį yra priešinga jo norėjimui, tai vadinama 
suvaržymu. Veikiančiosios jėgos, kurioms visiškai ne- 
būdinga nei mintis, nei norėjimas, visur yra būtinosios 
veikiančiosios jėgos. 

14. Jeigu iš tiesų taip yra (kaip aš įsivaizduoju esant), 
palieku apsvarstyti, ar tai negalėtų padėti užbaigti tą 
ilgai narpliojamą ir, mano nuomone, neprotingą, nes 
nesuprantamą, klausimą, būtent — ar žmogaus valia yra 
laisva, ar ne. Juk jeigu aš neklystu, tai iš to, ką pasa- 
kiau, išplaukia, kad klausimas pats savaime yra visiš- 
kai neteisingas ir klausti, ar Žmogaus valia yra laisva, 
yra lygiai taip pat beprasmiška, kaip ir klausti, ar jo 
miegas greitas arba ar jo dorybė kvadratinė: laisvė taip 
menkai tesusijusi su valia, kaip judėjimo greitumas su 
miegu ar kvadratiškumas su dorybe. Kiekvienas pasi- 
juoks iš tokių absurdiškų klausimų kaip šie, nes aki- 
vaizdu, kad judėjimo modifikacijos nesusijusios su mie- 
gu, o formos skirtumai nesusiję su dorybe; manau, jog 
kiekvienas gerai tai apsvarstęs suvoks, kad laisvė, kuri 
yra tik galia, būdinga tik veikiančiosioms jėgoms ir 
negali būti valios, kuri taip pat yra tik jėga, savybė ar 
modifikacija. 

15. Paaiškinti vidinius veiksmus ir pateikti aiškias 
jų sąvokas žodžiais taip sunku, kad aš turiu įspėti skai- 
tytoją, jog mano vartojami pasakymai „įsakymas“, „nu- 
rodymas“, „pasirinkimas“, „pirmenybės teikimas“ ir 
kiti nepakankamai aiškiai išreikš norėjimą, jeigu jis ne- 
susimąstys apie tai, ką pats daro, kai nori. Pavyzdžiui, 
„pirmenybės teikimas“, kuris, atrodo, geriausiai išreiš- 
kia valios aktą, išreiškia jį netiksliai. Juk nors žmogus 
teiktų pirmenybę skraidymui prieš vaikščiojimą, kas 
gali sakyti jį šito norint? Aišku, kad norėjimas yra inte- 
lekto, sąmoningai reiškiančio savo valdžią, kurią jis 
siekia turėti kurio nors žmogaus sugebėjimo atžvilgiu 
įtraukdamas jį į kokį nors atskirą veiksmą ar sulaiky- 
damas nuo jo, aktas. O kas yra valia, jeigu ne sugebė- 

jimas tai daryti? Ir ar šis sugebėjimas iš tiesų yra kas 
nors daugiau nei galia — intelekto galia nukreipti sa- 
vo mintį atlikti, tęsti ar nutraukti kokį nors veiksmą, 
kiek tai priklauso nuo mūsų? Ar galima paneigti, kad 
kiekviena veikiančioji jėga, turinti galią mąstyti apie 
savo pačios veiksmus ir teikti pirmenybę vieno arba 
kito veiksmo atlikimui arba susilaikymui nuo jo, turi 
sugebėjimą, vadinamą valia? Vadinasi, valia yra ne kas 
kita, kaip tokia galia. Kita vertus, laisvė yra žmogaus 
galia atlikti kokį nors atskirą veiksmą arba susilaikyti 
nuo jo priklausomai nuo to, kam tuo metu teikia pir- 
menybę jo intelektas — veiksmo atlikimui ar susilaiky- 
mui nuo jo, o tai yra tas pat, kaip pasakyti — priklau- 
somai nuo to, ko jis pats nori. 

16. Taigi aišku, kad valia yra ne kas kita, kaip viena 
galia ar sugebėjimas, o laisvė — kita galia ar sugebėji- 
mas; todėl klausti, ar valia turi laisvę, reiškia klausti, ar 
viena galia turi kitą galią, ar vienas sugebėjimas turi 
kitą sugebėjimą; toks klausimas iš pirmo žvilgsnio at- 
rodo pernelyg absurdiškas, kad sukeltų ginčus ar rei- 
kalautų atsakymo. Kas nemato, kad galios priklauso 
tik veikiančiosioms jėgoms ir yra tik substancijų, o ne pačių 
galių savybės? Vadinasi, taip kelti klausimą (būtent — 
ar valia yra laisva) iš esmės reiškia klausti, ar valia yra 
substancija, veikiančioji jėga, ar bent jau tarti, kad taip 
yra, nes iš tikrųjų laisvės negalima priskirti niekam 
kitam. Jeigu laisvės, tiksliai kalbant, negalima priskirti 
galiai, tai ją galima priskirti žmogui būdingai galiai 
sukelti jo kūno dalių judėjimą arba susilaikyti nuo jo 
sukėlimo priklausomai nuo to, kas pasirenkama ar kam 
teikiama pirmenybė; bet kaip tik dėl to žmogus ir va- 
dinamas laisvu, ir tai yra pati laisvė. O jeigu kas nors 

paklaustų, ar laisvė yra laisva, galima būtų įtarti, kad 
jis nesupranta ką sakąs, ir laikyti jį vertu Mido ausų” 
— šis Žinodamas, kad žodis “turtingas” kilęs iš turto 
turėjimo, klausė, ar patys turtai yra turtingi. 

17. Nors pavadinimas „sugebėjimas“, kurį žmonės 
davė galiai, vadinamai valia, ir kuris paskatino juos 
kalbėti apie valią kaip apie veikiančiąją, dėl jo tikrąją 
prasmę paslepiančio vartojimo gali šiek tiek sušvelnin- 
ti šį absurdiškumą, vis dėlto valia iš tiesų reiškia tik 
galią ar sugebėjimą teikti pirmenybę arba pasirinkti; ir 
kai valia, vadinama sugebėjimu, laikoma tuo, kuo ji 
yra, — tik sugebėjimu ką nors daryti, lengvai savaime 
išryškėja pasakymo, kad ji yra laisva arba nelaisva, 
absurdiškumas. Jeigu būtų protinga tarti ir sakyti suge- 
bėjimus esant atskiras galinčias veikti esybes (mes taip 
ir darome sakydami, kad valia įsako arba valia yra lais- 
va), tai pritiktų ir sukurti kalbantį sugebėjimą, vaikščio- 
jantį sugebėjimą ir šokantį sugebėjimą, atliekančius šiuos 
veiksmus, kurie yra ne kas kita, kaip skirtingi judėjimo 
modusai, kaip valią ir intelektą mes padarome sugebėji- 
mais, atliekančiais pasirinkimo ir suvokimo veiksmus, 
kurie yra ne kas kita, kaip skirtingi mąstymo modusai. 
Kaip sakome, kad valia pasirenka arba kad intelektas 
suvokia, ar kaip paprastai sakoma, kad valia valdo in- 
telektą arba intelektas paklūsta ar nepaklūsta valiai, ly- 
giai tokį pat pagrindą turėtume sakyti, kad dainuoja 
dainuojantis sugebėjimas, o šoka šokantis sugebėjimas; 
apskritai lygiai tokie pat teisingi ir suprantami būtų 
pasakymai, kad kalbėjimo galia valdo dainavimo galią 
arba kad dainavimo galia paklūsta ar nepaklūsta kal- 
bėjimo galiai. 


202 


21. APIE GALIĄ 


18. Vis dėlto toks kalbėjimo būdas įsigalėjo ir, mano 
nuomone, sukėlė didelę painiavą. Visa tai yra skirtin- 
gos sielos ar žmogaus galios atlikti įvairius veiksmus, 
ir jis taiko jas, kaip jam atrodo tinkama. Tačiau galios 
atlikti vieną veiksmą neveikia galia atlikti kitą veiks- 
mą. Mąstymo galia neveikia pasirinkimo galios, o pa- 
sirinkimo galia neveikia mąstymo galios, lygiai kaip 
šokimo galia neveikia dainavimo galios, o dainavimo 
galia neveikia šokimo galios, — kiekvienas, kas susi- 
mąstys apie tai, lengvai tai supras. Ir vis dėlto kaip tik 
tai mes teigiame, kai sakome, kad valia veikia intelektą 
arba kad intelektas veikia valią. 

19. Aš sutinku, kad ta ar kita esama mintis gali būti 
norėjimo ar Žmogaus galios pasirinkti taikymo aksti- 
nas ar kad esamas intelekto pasirinkimas gali būti da- 
bartinio mąstymo apie tą ar kitą dalyką priežastis, kaip 
tam tikros melodijos dainavimas šiuo metu gali būti 
akstinas šokti tam tikrą šokį, o tam tikro šokio šokimas 
šiuo metu gali būti akstinas dainuoti tam tikrą melodi- 
ją. Tačiau visais šiais atvejais ne viena galia veikia kitą, 
bet siela veikia ir taiko šias galias; tai žmogus atlieka 
veiksmą, tai veikiančioji jėga turi galią arba sugeba 
veikti. Juk galios yra santykiai, o ne veikiančiosios jėgos; 
tik tai, kas turi galią ar neturi galios veikti, yra arba nėra 
laisva, o ne pati galia. Laisvė arba nelaisvė gali būti 
būdinga tik tam, kas turi galią ar neturi galios veikti. 

20. Taip samprotauti paskatino priskyrimas sugebė- 
jimams to, kas jiems nebūdinga; tai, kad į intelekto ty- 
rinėjimus drauge su sugebėjimų pavadinimu buvo įdieg- 
ta jų veikimo sąvoka, mano nuomone, tiek pat mažai 
pastūmėjo į priekį šios mūsų dalies pažinimą, kaip 

panašiai išrastų sugebėjimų ilgalaikis vartojimas ir mi- 
nėjimas kūno veiksmų atžvilgiu mažai padėjo įgyti me- 
dicinos žinių. Aš neneigiu, kad ir kūnui, ir sielai bū- 
dingi sugebėjimai: ir vienas, ir kita turi veikiančiąsias 
galias, kitaip negalėtų veikti. Juk niekas, kas nesugeba 
veikti, negali veikti, o kas nesugeba veikti, neturi galios 
veikti. Neneigiu aš ir to, kad šie ir panašūs žodžiai turi 
turėti vietą įprastinėje kalbos vartosenoje, dėl kurios 
jie ir paplito. Visiškai atmesti juos būtų pernelyg dirb- 
tinis dalykas; ir pati filosofija, nors ji ir nemėgsta įman- 
trių apdarų, vis dėlto pasirodydama viešumoje turi būti 
mandagi ir vilkėti pagal įprastą madą bei kalbėti kraš- 
te įprasta kalba, kiek ją galima suderinti su tiesa ir 
suprantamumu. Bet klaida buvo ta, kad apie sugebė- 
jimus buvo kalbama ir jie buvo įsivaizduojami kaip 
įvairios veikiančiosios jėgos. Juk į klausimą, kas virški- 
na mėsą mūsų skrandyje, buvo parengtas labai aiškus 
atsakymas — virškinamasis sugebėjimas. Kas priver- 
čia ką nors išeiti iš mūsų kūno? Išvaromasis sugebėji- 
mas. Kas judina? Judinamasis sugebėjimas. Lygiai taip 
pat sieloje intelektinis sugebėjimas, arba intelektas, su- 
pranta; pasirenkamasis sugebėjimas, arba valia, nori arba 
įsako; trumpai tariant, tai reiškia, kad sugebėjimas virš- 
kinti virškina, sugebėjimas judinti judina, o sugebėji- 
mas suprasti supranta. Juk „sugebėjimas“, „gebėjimas“ 
ir „galia“, mano nuomone, yra tik skirtingi to paties 
dalyko pavadinimai; jeigu tai persakysime supranta- 
mesniais žodžiais, tokie pasakymai, manau, reikš, kad 
virškinimo veiksmą atlieka tai, kas sugeba virškinti, 
judėjimo — tai, kas sugeba judinti, o supratimo — tai, 
kas sugeba suprasti. Ir iš tiesų būtų labai keista, jeigu 

būtų kitaip, lygiai kaip būtų keista, jeigu Žmogus būtų 
laisvas, nesugebėdamas būti laisvas. 

21. Taigi grįžkime prie laisvės tyrinėjimo; aš ma- 
nau, kad teisingas bus ne klausimas, ar valia yra laisva, bet 
klausimas, ar žmogus yra laisvas. 

1) Aš manau, jog kiek kiekvienas savo intelekto, 
teikiančio pirmenybę tam tikro veiksmo atlikimui prieš 
jo neatlikimą ar atvirkščiai, nurodymu arba pasirinki- 
mu gali padaryti, kad jis būtų ar nebūtų atliekamas, 
tiek jis yra laisvas. Juk jeigu aš mintimi, valdančia ma- 
no piršto judėjimą, galiu priversti jį, esantį rimtyje, ju- 
dėti arba atvirkščiai, akivaizdu, kad šiuo atžvilgiu aš 
esu laisvas; jeigu aš panašia intelekto mintimi, teikian- 
čia pirmenybę vienam prieš kitą, galiu arba ištarti žo- 
džius, arba tylėti, aš esu laisvas kalbėti arba tylėti; ir 
kiek siekia ši galia veikti arba neveikti žmogaus minties, 
teikiančios pirmenybę kam nors vienam, sprendimu, tiek jis 
yra laisvas. Juk ar galime įsivaizduoti ką nors laisvesnį 
nei tada, kai jis turi galią daryti tai, ką nori? Kiek kiek- 
vienas, teikdamas pirmenybę kokio nors veiksmo atli- 
kimui prieš jo neatlikimą arba rimčiai prieš kokį nors 
veiksmą, gali atlikti šį veiksmą arba išlikti rimtyje, tiek 
jis gali daryti tai, ką nori. Toks pirmenybės teikimas 
veiksmui prieš jo nebuvimą yra jo norėjimas, ir vargu 
ar galime pasakyti, kaip įsivaizduoti kokią nors būtybę 
laisvesnę nei tada, kai ji gali daryti tai, ką nori. Taigi 
veiksmų tokios jo galios ribose atžvilgiu žmogus atro- 
do esąs laisvas tiek, kiek laisvė gali padaryti jį laisvą. 

22. Tačiau smalsus žmogaus intelektas, norėdamas 
atsikratyti, kiek tai įmanoma, bet kokios minties apie 
kaltumą, net jei tektų pastatyti save į blogesnę padėtį 
nei lemtingos būtinybės padėtis, tuo nepasitenkina: lais- 

vė, jeigu ji nesiekia toliau, nepasitarnaus jam; taigi tei- 
ginys, kad žmogus apskritai nėra laisvas, jeigu jis nėra 
toks pat laisvas norėti, koks jis yra laisvas daryti tai, ką 
nori, laikomas geru argumentu. Todėl Žmogaus lais- 
vės atžvilgiu keliamas tolesnis klausimas, ar žmogus 
yra laisvas norėti; aš manau, kaip tik tai ir turima gal- 
voje, kai ginčijamasi dėl to, ar valia yra laisva. Šiuo 
klausimu mano nuomonė tokia. 

23. 2) Kadangi norėjimas, arba valios aktas, yra veiks- 
mas, o laisvė yra galia veikti arba neveikti, žmogus ne- 
gali būti laisvas norėjimo arba valios akto atžvilgiu, jeigu 
koks nors jo galioje esantis veiksmas buvo pateiktas jo min- 
tims kaip turintis būti atliktas tuoj pat. Priežastis čia labai 
aiški: kadangi veiksmas, priklausomas nuo Žmogaus 
valios, neišvengiamai turi arba neturi būti atliktas, o jo 
atlikimas arba neatlikimas visiškai priklauso nuo jo va- 
lios sprendimo ir pasirinkimo, tai jis negali išvengti 
norėjimo, kad šis veiksmas būtų ar nebūtų atliktas; 
absoliučiai būtina, kad jis norėtų vieno arba kito, t.y. 
teiktų pirmenybę vienam prieš kita, nes viena iš dviejų 
būtinai turi įvykti, ir tai, kas įvyksta, įvyksta dėl jo 
intelekto pasirinkimo ir sprendimo, taigi dėl to, kad jis 
to norėjo, — juk jeigu jis nebūtų norėjęs, tai ir nebūtų 
įvykę. Taigi norėjimo akto atžvilgiu žmogus tokiais at- 
vejais nėra laisvas: laisvė yra galia veikti arba neveikti, 
kurios valios akto atžvilgiu Žmogus tokioje situacijoje 
neturi. Neišvengiamai būtina teikti pirmenybę žmo- 
gaus galioje esančio veiksmo atlikimui arba susilaiky- 
mui nuo jo, jeigu tai buvo taip pateikta žmogaus min- 
tims: žmogus būtinai turi norėti vieno arba kito, ir 
pirmenybės teikimas arba norėjimas būtinai lems veiks- 
mą arba susilaikymą nuo jo, ir tai bus tikrai savanoriš- 

ka; tačiau kadangi Žmogus negali išvengti valios akto 
arba pirmenybės teikimo vienam iš dviejų, šio norėji- 
mo akto atžvilgiu Žmogus yra pajungtas būtinybei, tai- 
gi negali būti laisvas, jeigu būtinybė ir laisvė negali 
egzistuoti kartu ir žmogus negali būti kartu ir laisvas, 
ir susaistytas. 

24. Taigi akivaizdu, kad visais atvejais, kai žmogui 
siūloma dabar atlikti veiksmą, jis nėra laisvas norėti ar 
nenorėti, nes jis negali susilaikyti norėjęs: laisvė yra galia 
veikti arba susilaikyti nuo veiksmo, ir tik tai. Apie ra- 
miai sėdintį žmogų sakoma, kad jis yra laisvas, nes 
jeigu panorės, jis gali vaikščioti. Tačiau jeigu ramiai sė- 
dintis žmogus neturi galios pasijudinti, jis nėra laisvas; 
panašiai į bedugnę krentantis žmogus, nors jis juda, 
nėra laisvas, nes panorėjęs jis negali sustabdyti šio ju- 
dėjimo. Kadangi taip yra, aišku, kad vaikščiojantis žmo- 
gus, kuriam pasiūloma nustoti vaikščioti, nėra laisvas 
nuspręsti, ar jam vaikščioti, ar nevaikščioti, arba nenu- 
spręsti: jis būtinai turi pasirinkti viena arba kita — 
vaikščioti arba nevaikščioti; tas pat yra ir visų kitų 
veiksmų, kurie yra mūsų galioje ir mums taip pasiūlo- 
mi, atveju, o tokie yra didžioji dauguma veiksmų. Pa- 
lyginti su didžiule daugybe valingų veiksmų, vykstan- 
čių mūsų gyvenime vienas po kito kiekvienu momentu, 
kai mes budime, tokių veiksmų, apie kuriuos galvoja- 
me arba kurie pasiūlomi valiai dar prieš tai, kai jie turi 
būti atlikti, yra labai nedaug. Kaip aš parodžiau, visų 
tokių veiksmų atveju intelektas norėjimo atžvilgiu ne- 
turi galios veikti arba neveikti, kuri kaip tik ir yra lais- 
vė; šiuo atveju intelektas neturi galios susilaikyti nuo 
norėjimo, jis negali išvengti kokio nors sprendimo jų 
atžvilgiu, — kad ir koks trumpas būtų svarstymas, kad 

ir kokia greita būtų mintis, ji arba palieka Žmogų toje 
pačioje būklėje, kurioje jis buvo prieš susimąstydamas, 
arba pakeičia ją, arba tęsia veiksmą, arba nutraukia jį. 
Iš to akivaizdu, kad intelektas įsako ir liepia viena, 
teikdamas tam pirmenybę prieš kita arba nepaisyda- 
mas kito, todėl tąsa arba pasikeitimas neišvengiamai 
tampa valingi. 

25. Taigi, kadangi daugeliu atvejų žmogus nėra lais- 
vas norėti ar nenorėti, toliau klausiama, ar žmogus yra 
laisvas norėti to, kas iš dviejų dalykų jam patinka, — judėti 
ar būti rimtyje. Šio klausimo absurdiškumas pats savai- 
me toks akivaizdus, kad jau vien tai gali pakankamai 
įtikinti, jog laisvė nesusijusi su valia. Juk klausti, ar 
žmogus yra laisvas norėti to, kas jam patinka, — judėti 
ar būti rimtyje, kalbėti ar tylėti, yra tas pat, kaip klaus- 
ti, ar žmogus gali norėti to, ko jis nori, ar jam gali pa- 
tikti tai, kas patinka. Man atrodo, į šį klausimą nerei- 
kalingas atsakymas, o tie, kurie gali šito klausti, turi 
tarti esant vieną valią, lemiančią kitos veiksmus, dar 
kitą, lemiančią pirmosios veiksmus, ir taip toliau in 
infinitum. 

26. Kad išvengtume šių ir panašių absurdų, negali 
būti nieko naudingesnio, kaip nustatyti mūsų intelekte 
apibrėžtas svarstomų dalykų idėjas. Jeigu laisvės ir va- 
lios akto idėjos būtų gerai įtvirtintos mūsų intelekte ir 
mes, kaip ir dera, turėtume jas čia visada, kai dėl jų 
kyla klausimų, manau, kad tada būtų daug lengviau 
pašalinti didžiąją dalį sunkumų, gluminančių žmonių 
mintis ir supainiojančių jų intelektą, ir mes suprastu- 
me, kur neaiškumą lėmė miglota žodžių reikšmė, o 
kur — dalyko prigimtis. 

27. Taigi pirmiausia reikia gerai įsidėmėti, kad laisvė 
yra kokio nors veiksmo atlikimo arba neatlikimo priklausy- 
mas nuo to, ar mes jo norime, o ne kokio nors veiksmo ar 
jo priešybės priklausymas nuo to, kam mes teikiame pirme- 
nybę. Ant uolos stovintis žmogus yra laisvas šokti dvi- 
dešimt jardų žemyn į jūrą ne todėl, kad jis turi galią 
pasielgti priešingai, t.y. šokti dvidešimt jardų į viršų, 
nes to jis negali padaryti, bet jis yra laisvas dėl to, kad 
turi galią šokti arba nešokti. Tačiau jeigu stipresnė jėga 
negu jo paties tvirtai laiko jį arba stumia Žemyn, šiuo 
atveju jis nebėra laisvas, nes atlikti šį atskirą veiksmą 
arba susilaikyti nuo jo jau nebėra jo galioje. Žmogus, 
uždarytas dvidešimties pėdų ilgio ir dvidešimties pė- 
dų pločio kambaryje, būdamas prie šiaurinės kamba- 
rio sienos, yra laisvas nueiti dvidešimt pėdų į pietus, 
nes jis gali jas nueiti arba nenueiti, tačiau kartu jis nėra 
laisvas pasielgti priešingai, t.y. nueiti dvidešimt pėdų 
į šiaurę. 

Taigi tai ir yra laisvė — būtent tai, kad mes galime 
veikti arba neveikti priklausomai nuo to, kaip mes pa- 
sirenkame arba norime. 

28. Antra, mes turime prisiminti, kad valios aktas 
arba norėjimas yra intelekto, nukreipiančio savo mintį 
atlikti kokį nors veiksmą ir taip pareiškiančio savo ga- 
lią jį atlikti, aktas. Kad išvengčiau daugžodžiavimo, 
prašyčiau leisti čia veiksmą suprasti ir kaip susilaikymą 
nuo kokio nors siūlomo veiksmo: nors ramiai sėdėti ar 
tylėti, kai siūloma vaikščioti ar kalbėti, yra tik susilaiky- 
mas, tačiau tai lygiai taip pat reikalauja valios sprendi- 
mo ir dažnai turi tokių pat reikšmingų pasekmių, kaip 
ir priešingi veiksmai, todėl šiuo pagrindu taip pat vi- 
siškai gali būti laikoma veiksmais. Tai aš sakau dėl to, 

kad nebūčiau klaidingai suprastas, jeigu trumpumo dė- 
lei taip pasakysiu. 

29. Trečia, kadangi valia yra ne kas kita, kaip inte- 
lekto galia nukreipti veikiančiuosius žmogaus sugebė- 
jimus į judėjimą ar rimtį, kiek jie priklauso nuo tokio 
nukreipimo, tai teisingas ir tikslus atsakymas į klausi- 
mą „Kas lemia valią?“ bus: „Intelektas“. Juk bendro- 
sios nukreipiančiosios galios vieną ar kitą konkrečią 
kryptį nustato ne kas kitas, kaip pats veikiantysis as- 
muo, tam tikru konkrečiu būdu parodantis savo turi- 
mą galią. Jeigu šis atsakymas nepatenkina, tai aišku, 
kad klausimo „Kas lemia valią?“ prasmė yra tokia: kas 
verčia intelektą kiekvienu konkrečiu atveju nukreipti 
savo bendrąją nukreipiančiąją galią į vieną ar kitą kon- 
kretų judėjimą ar rimtį? Į tai aš atsakau: akstinas tęsti 
tą pačią būseną arba veiksmą yra tik dabartinis pasi- 
tenkinimas jais; akstinas pakeisti visuomet yra tam tik- 
ras nepasitenkinimas -- niekas, išskyrus tam tikrą nepa- 
sitenkinimą, neskatina mūsų pakeisti būseną arba atlikti 
kokį nors naują veiksmą. Tai yra didysis akstinas, ska- 
tinantis intelektą veikti; trumpumo dėlei pavadinsime 
jį valios lėmimu, — tai aš paaiškinsiu plačiau. 

30. Bet prieš pereinant prie to pirmiau būtina pasa- 
kyti, kad nors anksčiau aš stengiausi valios aktą išreikš- 
ti žodžiais „pasirinkimas“, „pirmenybės teikimas“ ir 
panašiais terminais, žyminčiais ir troškimą, ir norėjimą, 
stokodamas kitų žodžių, Žyminčių tą intelekto aktą, 
kurio teisingas pavadinimas yra „norėjimas“ arba „va- 
lios aktas“, tačiau kadangi šis aktas yra labai papras- 
tas, kiekvienas trokštantis suprasti, kas tai yra, geriau 
tai suvoks mąstydamas apie savo paties intelektą ir 
stebėdamas, ką jis daro, kai nori, negu iš įvairių artiku- 

liuotų garsų. Šis įspėjimas būti atidiems ir nesileisti 
suklaidinamiems pasakymų, nepakankamai išryškinan- 
čių valios ir įvairių visiškai nuo jos skirtingų intelekto 
veiksmų skirtumą, man atrodo juo labiau būtinas dėl 
to, kad, kaip aš įsitikinau, valia dažnai būdavo painio- 
jama su aistromis, ypač su troškimu, ir viena būdavo 
pateikiama kaip kita — net tokių žmonių, kurie neno- 
rėtų būti laikomi neturinčiais labai aiškių dalykų sąvo- 
kų ir nelabai aiškiai rašiusiais apie juos. Man atrodo, 
kad tai buvo nemenka neaiškumų ir klaidų šiuo klau- 
simu priežastis, todėl šito, kiek tai įmanoma, būtina 
vengti. Kas nukreips savo mintis į vidų, į tai, kas vyks- 
ta jo intelekte, kai jis nori, pamatys, kad valia, arba 
norėjimo galia, yra susijusi tik su tuo atskiru intelekto 
sprendimu, kuriuo intelektas stengiasi vien tik minti- 
mi pradėti, tęsti ar nutraukti kokį nors veiksmą, kurį 
jis mano esant jo galioje. Tai, jeigu įsigilinsime, aiškiai 
parodo, kad valia visiškai skiriasi nuo troškimo, kuris to 
paties veiksmo atžvilgiu gali turėti visiškai priešingą 
kryptį negu ta, kuria mus nukreipia valia. Žmogus, ku- 
riam aš negaliu atsakyti, gali įpareigoti mane išsakyti 
kitam tokius argumentus, kuriuos dėstydamas aš ga- 
liu norėti, kad jie jo neįtikintų. Šiuo atveju aišku, kad 
valia ir troškimas susiduria. Aš noriu tokio veiksmo, 
kuris kreipia viena linkme, tuo tarpu mano troškimas 
kreipia kita linkme, visiškai priešinga. Žmogus, ištik- 
tas stipraus podagros priepuolio galūnėse, jaučia, kad 
galvos sunkumas ar apetito stoka skrandyje išnyko, ir 
trokšta, kad palengvėtų ir kojų ar rankų skausmai (vi- 
sur, kur yra skausmas, yra troškimas nuo jo išsivaduo- 
ti), tačiau kol jis supranta, kad skausmo pašalinimas 
gali pernešti kenksmingus skysčius į gyvybiškai svar- 

besnę kūno dalį, jo valia niekada nesiryžta kokiam nors 
veiksmui, kuris galėtų padėti pašalinti šį skausmą. Iš 
to akivaizdu, kad troškimas ir norėjimas yra du skirtingi 
intelekto veiksmai ir, vadinasi, kad valia, kuri yra ne 
kas kita, kaip norėjimo galia, kur kas labiau skiriasi nuo 
troškimo. 

31. Taigi grįžkime prie klausimo „Kas lemia valią 
mūsų veiksmų atžvilgiu?“ Gerai pagalvojęs, aš esu lin- 
kęs manyti, kad tai yra ne didesnis numatomas gėris, 
kaip paprastai tariama, bet tam tikras šiuo metu žmo- 
gų kankinantis nepasitenkinimas, kuris dažniausiai yra 
labiausiai slegiantis. Kaip tik jis nuosekliai lemia valią 
ir skatina ją tiems veiksmams, kuriuos mes atliekame. 
Šį nepasitenkinimą galime pavadinti tuo, kas jis yra, — 
troškimu, kuris yra intelekto nepasitenkinimas stoko- 
jant kokio nors nesamo gėrio. Visos kūno kančios, kad 
ir kokios jos būtų, ir bet koks intelekto nerimas yra 
nepasitenkinimas, o su juo visada susijęs ir sunkiai nuo 
jo atskiriamas troškimas, lygus patiriamai kančiai ar 
nepasitenkinimui. Juk troškimas yra ne kas kita, kaip ne- 
pasitenkinimas stokojant nesamo gėrio, o patiriamo 
skausmo atžvilgiu palengvėjimas yra tas nesamas gė- 
ris; kol tas palengvėjimas nepasiektas, galime vadinti jį 
troškimu, nes niekas nepatiria kančios, kurios nenorėtų 
palengvinti, ir šito troškimas yra lygus kančiai ir neat- 
skiriamas nuo jo. Be šio troškimo palengvinti kančią, 
yra ir nesamo pozityvaus gėrio troškimas, ir šiuo atve- 
ju troškimas ir nepasitenkinimas taip pat yra lygūs. Kiek 
mes trokštame kokio nors nesamo gėrio, tiek mes ken- 
čiame dėl jo. Tačiau šiuo atveju bet koks nesamas gėris 
nesukelia kančios, prilygstančios šiam gėriui būdingam 
ar jam priskiriamam dydžiui, kaip bet kokia kančia 


212 


21. APIE GALIĄ 


sukelia jai lygų troškimą, nes gėrio stokojimas ne visa- 
da yra kančia, o kentėjimas — visada. Todėl nesamą 
gėrį galima traktuoti ir svarstyti be troškimo. Bet kiek 
kur nors yra troškimo, tiek ten yra ir nepasitenkinimo. 

32. Kad troškimas yra nepasitenkinimo būsena, greitai 
pamatys kiekvienas, kas susimąstys apie save. Kas ne- 
pajuto troškime to, ką išminčius sako apie viltį (kuri 
nelabai nuo jo skiriasi) — kad atidėta ji „susargdina 
širdį“? proporcingai troškimo stiprumui ir kartais taip 
sustiprina nepasitenkinimą, jog Žmonės aimanuoja: 
„Duok man vaikų“, duok man trokštamą dalyką, 
„antraip aš mirsiu!“%? Pats gyvenimas su visais jo 
džiaugsmais tampa nepakeliama našta, kai ilgai ir ne- 
paliaujamai kamuoja toks nepasitenkinimas. 

33. Gėris ir blogis, esami ar nesami, iš tiesų veikia 
intelektą, tačiau tai, kas kartais tiesiogiai nukreipia va- 
lią atlikti kiekvieną valingą veiksmą, yra į kokį nors 
nesamą gėrį — arba negatyvų, koks yra skausmo 
numalšimas kenčiančiam, arba pozityvų, koks yra ma- 
lonumo teikiamas pasitenkinimas, — nukreipto 
troškimo keliamas nepasitenkinimas. Kad būtent šis ne- 
pasitenkinimas nukreipia valią atlikti vienas po kito ei- 
nančius valingus veiksmus, kurie sudaro didžiąją dalį 
mūsų gyvenimo ir įvairiais keliais veda mus į įvairius 
tikslus, aš pasistengsiu parodyti remdamasis ir patyri- 
mu, ir dalyko esme. 

34. Kai žmogus yra visiškai patenkintas savo būk- 
le — o taip yra tada, kai jis nejaučia visiškai jokio ne- 
pasitenkinimo, — koks jam lieka darbštumas, koks veiks- 
mas, kokia valia, išskyrus tuos, kuriais siekiama pratęsti 
šią būklę? Tuo kiekvieną įtikins savęs paties stebėji- 
mas. Taigi mes matome, kad išmintingasis mūsų Kū- 

rėjas, remdamasis mūsų sandara ir būdu ir žinoda- 
mas, kas lemia valią, įdėjo į žmogų nepasitenkinimą, ku- 
rį sukelia alkis, troškulys ir kiti natūralūs troškimai, 
pasireiškiantys kiekvienas savo laiku, kad jis skatintų 
ir nukreiptų jų valią išsaugoti save ir pratęsti savo gi- 
minę. Aš manau, galime padaryti išvadą, kad jeigu 
mūsų valiai nukreipti ir paskatinti mus veikti pakaktų 
grynos šių gerų tikslų, į kuriuos mus veda įvairūs ne- 
pasitenkinimai, kontempliacijos, mes nepatirtume nė vie- 
nos iš šių natūralių kančių, o galbūt šiame pasaulyje 
patirtume nedaug kančių arba visai jų nepatirtume. 
„Verčiau tuoktis negu degti“, — sako šv. Paulius; iš 
to mes galime matyti, kas iš esmės traukia Žmones 
prie vedybinio gyvenimo džiaugsmų. Jaučiamas sil- 
pnas deginimas veikia mus stipriau, negu traukia ar 
vilioja didesni ateities malonumai. 

42. Taigi pilnutinė laimė yra didžiausias mums įma- 
nomas malonumas, o nelaimė — didžiausia kančia; ma- 
žiausias to, ką galima vadinti laime, laipsnis yra tokia 
atvanga nuo kančių ir toks dabar patiriamas malonu- 
mas, be kurių niekas negali būti patenkintas. Kadangi 
malonumą ir kančią mums sukelia tam tikrų objektų 
poveikis mūsų sielai ar kūnui ir, be to, skirtingo laips- 
nio, tai, kas gali sukelti mums malonumą, mes vadina- 
me gėriu, o tai, kas gali sukelti kančią, vadiname blo- 
giu — tik dėl tos priežasties, kad tai gali sukelti mums 
malonumą ar kančią, kurie ir sudaro mūsų laimę ir 
nelaimę. Toliau, nors tai, kas gali sukelti kokio nors 
laipsnio malonumą, savaime yra gėris, o tai, kas gali 
sukelti kokio nors laipsnio kančią, yra blogis, dažnai 
pasitaiko, kad mes jų taip nevadiname, kai jie varžosi 
su didesniu tos pačios rūšies dalyku, nes kai jie varžo- 

si, malonumo ir kančios laipsnis taip pat teisingai yra 
labai svarbus. Taigi, jeigu mes teisingai vertinsime tai, 
ką vadiname gėriu ir blogiu, įsitikinsime, kad tai labai 
priklauso nuo sugretinimo, nes kiekvieno mažesnio 
kančios laipsnio, lygiai kaip ir kiekvieno didesnio 
malonumo laipsnio priežastis turi gėrio prigimtį ir at- 
virkščiai. 

51. Taigi didžiausias protingos prigimties tobulu- 
mas yra uolus ir nepaliaujamas tikros ir tvirtos laimės 
siekimas, o rūpinimasis savimi, kad įsivaizduojamos 
laimės klaidingai nepalaikytume tikra, yra būtinas mū- 
sų laisvės pagrindas. Kuo stipriau mes saistomi nepa- 
liaujamo laimės apskritai, kuri mums yra didžiausias 
gėris ir kuria, kaip tokia, visuomet vadovaujasi mūsų 
troškimai, siekimo, tuo esame laisvesni nuo būtinybės 
nukreipti savo valią į kokį nors atskirą veiksmą ir nuo 
būtinybės nusileisti savo troškimui, siekiančiam kokio 
nors atskiro gėrio, kuris atrodo pasirinktinas, kol dera- 
mai neištyrėme, ar jis nukreiptas į mūsų tikrąją laimę, 
ar nesuderinamas su ja. Todėl, kol tyrimas nesuteiks 
mums išsamių Žinių apie tai, kaip reikalauja dalyko 
svarba ir atvejo pobūdis, dėl būtinybės teikti pirmeny- 
bę tikrajai laimei ir jos siekti kaip mūsų didžiausio 
gėrio būsime priversti atskirais atvejais susilaikyti nuo 
mūsų troškimo patenkinimo. 

52. Tokia yra ta ašis, apie kurią sukasi protingų bū- 
tybių laisvė joms nepaliaujamai siekiant ir uoliai ieš- 
kant tikrosios palaimos, — kad atskirais atvejais jos 
gali susilaikyti nuo šių ieškojimų, kol apsidairys ir su- 
sižinos, ar tam tikras siūlomas arba trokštamas daiktas 
susijęs su jų pagrindiniu tikslu ir sudaro realią to, kas 
joms yra didžiausias gėris, dalį; juk jų prigimties po- 

linkis į laimę ir jos siekimas įpareigoja jas ir yra paska- 
ta rūpintis nesuklysti ar nepražiūrėti jos, taigi neišven- 
giamai verčia jas būti atsargias, apdairias, gerai apsi- 
galvoti nukreipiant savo atskirus veiksmus, kurie yra 
priemonės jai pasiekti. Ta pati būtinybė, kuri verčia 
mus siekti tikrosios palaimos, su tokia pačia jėga ska- 
tina susilaikyti, apsvarstyti, ištirti kiekvieną iš vienas po 
kito kylančių troškimų — ar jų patenkinimas nekliudo 
mūsų tikrajai laimei ir nenukreipia mūsų nuo jos. Man 
atrodo, kad tai yra didžiulis baigtinių protingų būty- 
bių pranašumas, ir aš noriu, kad būtų gerai apsvarsty- 
ta, ar visos Žmonių laisvės, kurią jie turi, kuri jiems 
įmanoma ar gali būti naudinga ir nuo kurios priklauso 
jų veiksmų kaita, didysis šaltinis ir taikymas nėra tai, 
kad jie gali susilaikyti nuo savo troškimų ir neleisti jiems 
nukreipti jų valią į kokį nors veiksmą, kol jie deramai 
ir teisingai neištyrė jo teikiamo gėrio ir blogio, kaip to 
reikalauja dalyko svarba. Tai mes galime padaryti; tai 
padarę mes atlikome savo pareigą, padarėme viską, 
kas yra mūsų galioje, ir viską, kas iš tikrųjų reikalinga. 
Kadangi valia numato žinojimą, kuriuo turi remtis jos 
pasirinkimas, viskas, ką mes galime padaryti, — tai 
nenukreipti savo valios, kol neištyrėme trokštamo daly- 
ko teikiamo gėrio ir blogio. Kas eina po to, eina kaip 
viena su kita susijusių išvadų, kurios visos priklauso 
nuo sprendimo paskutiniojo nurodymo, grandinė; mū- 
sų galioje pateikti šį nurodymą paskubom ir probėgš- 
mais žvilgtelėjus arba deramai ir gerai ištyrus — paty- 
rimas mums rodo, kad daugeliu atvejų mes galime 
susilaikyti ir iškart nepatenkinti bet kokio troškimo. 
53. Bet jeigu koks nors nepaprastas jaudulys (kaip 
kartais atsitinka) visiškai užvaldo mūsų sielą, kaip, pa- 

vyzdžiui, kankinimų sukeliamas skausmas, arba dėl 
audringo nepasitenkinimo, kurį sukelia meilė, pyktis ar 
kuri nors kita stipri aistra, mes netenkame savitvardos 
ir minčių laisvės ir nebesame tokie savo intelekto šei- 
mininkai, kad galėtume nuodugniai apmąstyti ir dera- 
mai ištirti, Dievas, kuris žino mūsų neatsparumą, ap- 
gailestauja dėl mūsų silpnumo, nereikalauja iš mūsų 
daugiau, negu mes galime padaryti, ir mato, kas buvo 
mūsų galioje, o kas — ne, teis mus kaip geras ir gai- 
lestingas tėvas. Tačiau kadangi savo elgesį teisingai 
nukreipsime į tikrąją laimę tik tada, jei susilaikysime ir 
pernelyg skubotai nenusileisime savo troškimams, jei 
suvaldysime ir pažabosime aistras, kad mūsų intelek- 
tas galėtų laisvai ištirti ir bešališkai pateikti savo spren- 
dimą, kaip tik tai turėtų būti svarbiausias mūsų rūpes- 
tis ir siekimas. Mes turėtume stengtis, kad mūsų 
intelektas pajustų, kas yra tikrasis daiktams būdingas 
gėris ar blogis, ir neleisti, kad galimas gėris, kuris pri- 
pažįstamas ar tariamas esąs didelis ir svarbus, išslystų 
iš mūsų minčių, nepalikdamas jokio potraukio jam, jo- 
kio jo troškimo, kol, deramai neapsvarstę jo tikrosios 
vertės, nesuformavome savo sieloje jį atitinkančio po- 
linkio ir nesužadinome savyje nepasitenkinimo dėl to, 
kad jo stokojame ar bijome jį prarasti. Ir kiek tai yra 
kiekvieno žmogaus galioje, kiekvienas, darydamas to- 
kius sprendimus, kuriuos gali įvykdyti, lengvai gali tai 
išmėginti. Ir tegu niekas nesako, kad negali valdyti 
savo aistrų, negali sukliudyti joms prasiveržti ir pastū- 
mėti jį imtis veiksmų, nes tai, ką jis gali padaryti val- 
dovo ar didžio žmogaus akivaizdoje, jis gali padaryti, 
jei panorės, ir būdamas pats vienas ar Dievo akivaiz- 
doje. 


217 


II. APIE IDĖJAS 


56. Jeigu gerai pasversime šiuos dalykus, manau, 
susidarysime aiškų požiūrį į žmogaus laisvės pobūdį. 
Aišku, kad laisvė yra galia daryti arba nedaryti, daryti 
arba susilaikyti — kaip mes norime. To negalima pa- 
neigti. Bet kadangi, kaip atrodo, tai apima tik tuos žmo- 
gaus veiksmus, kurie susiję su norėjimu, toliau kyla 
klausimas, ar žmogus yra laisvas norėti, ar ne. Į tai 
buvo atsakyta, kad daugeliu atvejų Žmogus nėra lais- 
vas susilaikyti nuo valios akto: jis turi įvykdyti savo 
valios aktą, dėl kurio siūlomas veiksmas bus arba atlik- 
tas, arba neatliktas. Tačiau vis dėlto yra vienas atvejis, 
kai žmogus yra laisvas norėjimo atžvilgiu, — tai yra 
tolimo gėrio kaip siektino tikslo pasirinkimas. Čia žmo- 
gus gali sulaikyti pasirinkimo aktą ir nenuspręsti nei 
už, nei prieš siūlomą dalyką, kol ištirs, ar jis iš tiesų 
pagal savo prigimtį ir padarinius gali padaryti jį lai- 
mingą, ar ne. Mat po to, kai jis pasirinko jį ir dėl to jis 
tapo jo laimės dalimi, jis sužadina troškimą ir atitinka- 
mai — nepasitenkinimą, kuris lemia jo valią ir skatina 
siekti pasirinkto dalyko visais jam pasitaikančiais at- 
vejais. Čia mes galime matyti, kaip atsitinka, kad žmo- 
gus gali pelnytai užsitraukti bausmę, nors neabejotina, 
kad atlikdamas visus atskirus veiksmus, kurių jis nori, 
jis nori, ir būtinai nori, to, ką tuo metu laiko gėriu. 
Nors jo valią visuomet lemia tai, ką jo intelektas laiko 
gėriu, tačiau tai jo nepateisina, nes pernelyg skubotai 
pasirinkdamas jis primetė sau klaidingus gėrio ir blo- 
gio matus, kurie, kad ir kokie jie būtų apgaulingi ir 
klaidingi, visam jo tolesniam elgesiui daro tokią pačią 
įtaką, tarsi jie būtų tikri ir teisingi. Jis sugadino savo 
skonį ir turi būti atsakingas sau už šito sukeltą ligą ir 
mirtį. Amžinasis įstatymas ir daiktų prigimtis neturi 


218 


21. APIE GALIĄ 


būti pakeisti, kad prisitaikytų prie jo klaidingo pasirin- 
kimo. Jeigu laisvės ištirti, kas realiai ir iš tiesų priside- 
da prie jo laimės, nepaisymas ar piktnaudžiavimas ja 
suklaidina jį, dėl tokiu atveju jį ištinkančių nesėkmių 
reikia kaltinti jo paties pasirinkimą. Jis turėjo galią su- 
laikyti savo sprendimą; ji buvo jam duota, kad jis ga- 
lėtų ištirti savo paties laimę ir pasirūpinti ja, ir Žiūrėti, 
kad nebūtų apgautas. Ir jis niekada negalėjo nuspręsti, 
kad jam geriau būti negu nebūti apgautam dėl jam 
tokio svarbaus ir rūpimo dalyko. 

Tai, kas pasakyta, gali mums atskleisti ir priežastį, 
kodėl žmonės šiame pasaulyje teikia pirmenybę skir- 
tingiems dalykams ir siekia laimės priešingais būdais. 
Tačiau kadangi žmonės laimės ir nelaimės klausimais 
visada yra pastovūs ir nuoširdūs, vis dar lieka klausi- 
mas, kodėl žmonės dažnai teikia pirmenybę tam, kas yra 
blogiau, o ne tam, kas geriau, ir pasirenka tai, kas, jų 
pačių prisipažinimu, padarė juos nelaimingus. 

69. Taigi paskutinis su šiuo dalyku susijęs klausi- 
mas yra toks: ar žmogus turi galią pakeisti su bet ko- 
kios rūšies veiksmu susijusį malonumą arba nemalo- 
numą? Akivaizdu, kad daugeliu atvejų jis gali. Žmonės 
gali ir turi pataisyti savo skonį ir suteikti jį tam, kas jo 
neturi arba jie mano, kad neturi. Intelekto skoniai to- 
kie pat įvairūs kaip ir kūno ir, kaip ir šie, taip pat gali 
būti pakeisti; klaidinga manyti, kad veiksmams būdin- 
go nemalonumo ar neutralumo Žmonės negali pakeisti 
į malonumą ir troškimą, jeigu jie padarys tai, kas yra 
jų galioje. Kai kuriais atvejais tai padarys deramas ap- 
svarstymas, o daugeliu atvejų — praktika, uolumas ir 
paprotys. Duonos ar tabako galima nemėgti dėl abe- 
jingumo jiems ar pasibjaurėjimo, nors ir įrodyta, kad 

jie naudingi sveikatai; iš pradžių protas ir apmąstymas 
rekomenduoja juos ir paskatina išmėginti, o vartojami 
jie laikomi maloniais arba įprotis padaro juos tokius. 
Visiškai neabejotina, kad tas pat yra ir dorybės atveju. 
Veiksmai yra malonūs ar nemalonūs arba patys savai- 
me, arba traktuojami kaip priemonės pasiekti dides- 
niam ir labiau trokštamam tikslui. Skaniai pagaminto 
maisto, atitinkančio žmogaus skonį, valgymas gali jau- 
dinti sielą dėl paties su valgymu susijusio malonumo, 
be ryšio su jokiu kitu tikslu; sveikatos ir stiprybės (ku- 
rioms šis maistas yra naudingas) teikiamo malonumo 
apmąstymas gali suteikti naują skonį, galintį priversti 
mus praryti neskanius vaistus. Pastaruoju atveju veiks- 
mas tampa malonesnis ar nemalonesnis tik dėl to, kad 
atsižvelgiama į tikslą ir žmogus yra daugiau ar ma- 
žiau įsitikinęs, jog veiksmas nukreiptas į jį arba būtinai 
su juo susijęs; tačiau paties veiksmo teikiamas malo- 
numas geriausiai patiriamas arba sustiprinamas dėl 
įpročio ir praktikos. Pabandę mes dažnai susitaikome 
su tuo, į ką iš tolo žvelgėme su pasibjaurėjimu, ir pa- 
kartotinai vartodami pamėgstame tai, kas galbūt pir- 
mąkart paragavus mums nepatiko. Įpročiai turi stip- 
raus žavesio ir tam, prie ko priprantame, suteikia tokį 
didelį patrauklumą, susijusį su lengvumu ir malonu- 
mu, kad mes negalime susilaikyti neatlikę veiksmų, 
kuriuos įprastinė praktika pritaikė mums ir dėl to 
mums rekomenduoja, ar bent jau ramiai juos praleisti. 
Nors tai visiškai akivaizdu ir patyrimas aiškiai rodo 
kiekvienam, kad jis gali tai padaryti, tačiau šios žmo- 
nių elgesio siekiant laimės pusės taip nepaisoma, kad 
jeigu pasakysiu, jog žmonės dalykus ar veiksmus gali 
padaryti sau malonesnius ar nemalonesnius ir taip atsi- 

kratyti to, ką pagrįstai galima kaltinti dėl didžiosios 
dalies jų suklydimų, tai tikriausiai bus palaikyta para- 
doksu. Mada ir viešoji nuomonė nustatė klaidingas są- 
vokas, auklėjimas ir paprotys — blogus įpročius, tikro- 
ji dalykų vertė iškreipta, žmonių skonis sugadintas. 
Reikia dėti pastangas tai ištaisyti, ir priešingi įpročiai 
pakeis mūsų malonumus ir suteiks skonį tam, kas bū- 
tina ar palanku mūsų laimei. Kiekvienas turi prisipa- 
Žinti, kad gali tai padaryti; ir kai laimė prarasta ir žmo- 
gų užklumpa nelaimė, jis prisipažįsta, kad blogai 
padarė šito nepaisydamas, ir smerkia save už tai; aš 
klausiu kiekvieno — argi jis dažnai šitaip nesielgė? 
70. Dabar aš plačiau nekalbėsiu apie klaidingus spren- 
dimus ir to, kas yra Žmonių galioje, nepaisymą, dėl 
kurio žmonės suklaidina save. Tai sudarytų ištisą to- 
mą, ir tai ne mano uždavinys. Tačiau kad ir kokia klai- 
dinga sąvoka arba gėdingas to, kas yra jų galioje, ne- 
paisymas galėtų iškreipti žmones iš kelio į laimę ir 
išblaškyti juos, kaip matome, po tokius skirtingus gy- 
venimo kelius, vis dėlto neabejotina, kad dorovė, grin- 
džiama jos tikraisiais pagrindais, negali nenulemti kiek- 
vieno Žmogaus, kuris susimąstys, pasirinkimo; tas, kas 
nebus tokia protinga būtybė, kad rimtai susimąstytų 
apie begalinę laimę ir nelaimę, būtinai turi pasmerkti 
save už tai, kad nepasinaudoja savo intelektu taip, kaip 
derėtų. Atlyginimas ir bausmės kitame gyvenime, ku- 
rias Visagalis nustatė, kad priverstų laikytis jo įstaty- 
mo, yra pakankamai svarios, kad lemtų pasirinkimą 
prieš visus galimus šio gyvenimo malonumus ar kan- 
čias, kai amžinasis gyvenimas traktuojamas kaip gry- 
na galimybė, kuria niekas negali abejoti. Tas, kas pripa- 

žįsta, kad išskirtinė ir begalinė laimė yra tik galimas 
gero gyvenimo čia padarinys, o priešinga būklė — ga- 
limas atpildas už nedorą gyvenimą, turi prisipažinti 
sprendžiąs labai neteisingai, jeigu jis neprieina prie iš- 
vados, jog dorybingam gyvenimui ir tvirtai vilčiai, kad 
gali stoti amžinoji palaima, reikia teikti pirmenybę prieš 
nedorą gyvenimą ir tos baisios nelaimingos būklės, kuri, 
labai galimas daiktas, gali ištikti kaltuosius, baimę ar- 
ba geriausiu atveju prieš baisų netikrumą laukiant su- 
naikinimo. Akivaizdu, kad taip yra, net jeigu dorybin- 
gas gyvenimas čia teiktų tik kančias, o nedoras — 
nepaliaujamą malonumą; tačiau dažniausiai būna vi- 
sai priešingai, ir nedorėliai nedaug kuo gali pasigirti, 
net iš to, ką jie šiuo metu turi, o jeigu gerai apsvarsty- 
sime visus dalykus, manau, kad jiems čia netgi teks 
blogiausioji dalis. Tačiau kai ant vienos svarstyklių lėkš- 
tės padedama begalinė laimė, o ant kitos — begalinė 
nelaimė, jeigu blogiausia, kas gali ištikti suklydusį die- 
vobaimingą Žmogų, yra geriausia, ką gali pasiekti nuo- 
dėmingasis elgdamasis teisingai, kas, būdamas sveiko 
proto, ryžtųsi rizikuoti? Kas, nepraradęs sveiko proto, 
pasirinks susidurti su begalinės nelaimės galimybe, — 
juk jeigu ir pavyktų jos išvengti, vis dėlto jis nieko 
nelaimėtų iš tos rizikos. Kita vertus, protingas Žmogus 
niekuo nerizikuoja begalinės laimės, kurią gali įgyti, 
jeigu jo lūkesčiai išsipildys, atžvilgiu. Jeigu geras žmo- 
gus teisingai elgiasi, jis yra amžinai laimingas; jeigu jis 
klysta, jis nėra nelaimingas, jis nieko nejaučia. Kita ver- 
tus, jeigu nedorėlis teisingai elgiasi, jis nėra laimingas; 
jeigu jis klysta, yra be galo nelaimingas. Argi sprendi- 
mas, neįžvelgiantis, kuriai pusei šiuo atveju reikia teikti 
pirmenybę, nėra akivaizdžiai klaidingas? Aš čia nieko 

nekalbėjau apie būsimojo gyvenimo tikrumą ar tiki- 
mybę, ketindamas čia parodyti klaidingą sprendimą, kurį 
kiekvienas, po tam tikrų svarstymų atiduodantis pir- 
menybę trumpalaikiams nedoro gyvenimo malonu- 
mams, nors žino, ir tikrai žino, kad būsimasis gyveni- 
mas yra bent jau galimas, turi prisipažinti formuluojąs 
remdamasis savo paties principais, išdėstytais kaip 
patinka. 


Dvidešimt antras skyrius 


APIE MIŠRIUS MODUSUS 


1. Ankstesniuose skyriuose aptarėme paprastus mo- 
dusus ir pateikėme įvairių svarbiausių iš šių modusų 
pavyzdžių, kad parodytume, kas jie yra ir kaip mes 
prie jų prieiname, o dabar turime aptarti tuos modu- 
sus, kuriuos vadiname mišriais; tokie modusai yra su- 
dėtinės idėjos, kurias mes žymime pavadinimais „įsi- 
pareigojimas“, „girtumas“, „melas“ ir t.t., — kadangi 
jos susideda iš skirtingų rūšių paprastų idėjų įvairių 
derinių, aš jas pavadinau mišriais modusais, kad atskir- 
čiau jas nuo paprastesnių modusų, kurie susideda tik 
iš paprastų tos pačios rūšies idėjų. Šie mišrūs modusai 
yra tokie paprastų idėjų deriniai, kurie laikomi ne bū- 
dingais kokių nors tvariai egzistuojančių realių būty- 
bių požymiais, bet pabiromis ir nepriklausomomis idė- 
jomis, kurias intelektas sujungia, ir tuo jie skiriasi nuo 
substancijų sudėtinių idėjų. 

2. Patyrimas mums rodo, kad intelektas yra visiškai 
pasyvus savo paprastų idėjų atžvilgiu ir visas jas gau- 
na dėl daiktų egzistavimo ir poveikio, tokias, kokias 
jas pateikia pojūtis ir refleksija, o pats nesugeba suda- 

ryti nė vienos idėjos. Bet jeigu mes įdėmiai įsigilinsime 
į tas idėjas, kurias aš vadinu mišriais modusais ir apie 
kurias mes dabar kalbame, pamatysime, kad jų šaltinis 
yra visiškai kitas. Intelektas dažnai pasitelkia aktyvią ga- 
lią sudarydamas įvairius tokius derinius: turėdamas pa- 
prastas idėjas, jis gali jungti jas į įvairius derinius ir 
taip sudaryti daugybę įvairių sudėtinių idėjų nesigilin- 
damas, ar jos egzistuoja taip drauge gamtoje. Aš ma- 
nau, tokios idėjos todėl ir vadinamos sąvokomis, kad jos 
tarsi kilo ir nuolat egzistuoja veikiau žmonių mintyse, 
o ne daiktų realybėje, ir sudaryti tokioms idėjoms pa- 
kanka, kad intelektas sujungtų jų dalis ir kad jos derin- 
tųsi intelekte nepriklausomai nuo to, ar jos turi kokią 
nors realią būtį, nors aš neneigiu, kad kai kurios iš jų 
galėjo būti gautos iš stebėjimo ir kad kai kurios pa- 
prastos idėjos egzistuoja tokiais deriniais, kaip jos yra 
sujungtos intelekte. Juk žmogus, pirmąkart susidaręs 
veidmainystės idėją, galėjo pirmiausia įgyti ją stebėda- 
mas žmogų, kuris stengėsi apsimesti turįs gerų savy- 
bių, nors jų neturėjo, arba galėjo susidaryti šią idėją 
intelekte neturėdamas jokio ją atitinkančio pavyzdžio. 
Juk akivaizdu, kad tuo metu, kai radosi kalbos ir žmo- 
nių visuomenės, kai kurios iš tų sudėtinių idėjų, kurios 
kilo iš žmonių nusistatytos santvarkos, būtinai turėjo 
būti Žmonių intelekte anksčiau, negu jos egzistavo kur 
nors kitur, ir kad buvo vartojama daugybė pavadini- 
mų, žyminčių tokias sudėtines idėjas, taigi kad tokios 
idėjos buvo sudarytos anksčiau, negu atsirado jų žymi- 
mi deriniai. 

3. Žinoma, dabar, kai kalbos jau susiformavusios ir 
jose gausu žodžių, žyminčių tokius derinius, šios su- 
dėtinės idėjos paprastai gaunamos aiškinant jas Žymin- 

čius terminus. Kadangi jos yra sujungtų paprastų idėjų 
deriniai, šias paprastas idėjas žyminčiais žodžiais jos 
gali būti pateiktos kiekvieno, suprantančio šiuos žo- 
džius, intelektui, nors realus daiktų egzistavimas nie- 
kada nepateikė jo intelektui tokio sudėtinio paprastų 
idėjų derinio. Antai Žmogus gali įgyti šventvagystės ar 
žmogžudystės idėją išvardijus jam šiais žodžiais žymi- 
mas paprastas idėjas, nors jis niekada nematė nė vieno 
iš šių nusikaltimų. 

4. Kadangi kiekvienas mišrus modusas susideda iš 
daugelio skirtingų paprastų idėjų, atrodo, pagrįstai ga- 
lima paklausti, kas jam suteikia vienumą ir kaip toks api- 
brėžtas daugis gali sudaryti tik vieną idėją, jeigu toks 
derinys ne visuomet egzistuoja gamtoje. Į tai aš atsa- 
kau: aišku, kad vienumą jam suteikia intelekto, sujun- 
giančio šias įvairias paprastas idėjas ir traktuojančio jas 
kaip vieną sudėtinę idėją, susidedančią iš tokių dalių, 
aktas; tokio vienumo požymis arba tai, kas paprastai 
laikoma jo užbaigimu, yra šiam deriniui duotas vienas 
pavadinimas. Juk kaip tik pagal mišrių modusų pava- 
dinimus Žmonės paprastai reguliuoja savo požiūrį į 
įvairias jų rūšis ir retai pripažįsta ar mano, kad koks 
nors paprastų idėjų skaičius sudaro vieną sudėtinę idé- 
ją, išskyrus tuos derinius, kurie turi pavadinimus. An- 
tai nors seno Žmogaus nužudymas pagal savo prigimtį 
lygiai taip pat gali būti sujungtas į vieną sudėtinę idėją, 
kaip ir tėvo nužudymas, tačiau kadangi nėra pavadi- 
nimo, tiksliai žyminčio pirmąjį veiksmą, kaip pavadi- 
nimas „tėvažudystė“ žymi antrąjį, jis nelaikomas at- 
skira sudėtine idėja ar veiksmų rūšimi, skirtinga nuo 
jaunuolio ar bet kokio kito žmogaus nužudymo. 

5. Jeigu mes gilinsimės toliau, kad sužinotume, kas 
verčia žmones įvairius paprastų idėjų derinius padaryti 
skirtingais ir, taip sakant, nustatytais modusais, o kitų, 
kurios dėl pačių dalykų prigimties lygiai taip pat gali 
būti jungiamos ir sudaryti skirtingas idėjas, nepaisyti, 
įsitikinsime, kad šito priežastis yra kalbos tikslas. Ka- 
dangi kalbos tikslas yra žymėti žmonių mintis arba 
padėti jiems perteikti jas vienas kitam taip greitai, kaip 
tik įmanoma, jie paprastai padaro sudėtiniais modu- 
sais ir įvardija tokius idėjų derinius, kuriuos dažnai 
vartoja gyvenime ir pokalbiuose, o kitus, kuriuos jiems 
retai pasitaiko proga paminėti, palieka laisvus ir be 
pavadinimo, kuris susietų juos į vieną visumą: jie ge- 
riau pasirenka prireikus išvardyti juos sudarančias idė- 
jas pateikdami jas žyminčius atskirus pavadinimus, ne- 
gu varginti savo atmintį gausindami sudėtines idėjas 
kartu su jų pavadinimais, kuriuos jiems tik retai pasi- 
taikys proga pavartoti arba nepasitaikys niekada. 

6. Tai parodo mums, kaip atsitinka, kad kiekvienoje 
kalboje yra daug atskirų žodžių, kurių negalima išversti 
kokiu nors vienu kitos kalbos žodžiu. Juk vienos tautos 
įvairūs papročiai, įpročiai ir elgsena padaro jai artimus 
ir būtinus įvairius idėjų derinius, kurių kita tauta nie- 
kada neturėjo progos sudaryti arba galbūt nekreipė į 
juos dėmesio; be abejo, su jais susiejami pavadinimai, 
kad būtų išvengta ilgų apibūdinimų tų dalykų, apie 
kuriuos kasdien kalbama, ir jų intelekte jie tampa skir- 
tingomis sudėtinėmis idėjomis. Pavyzdžiui, graikų kal- 
bos žodis ódotpaxıouoóç ir lotynų kalbos žodis proscrip- 
tio’ neturėjo tikslių atitikmenų kitose kalbose, nes jie 
žymėjo sudėtines idėjas, kurių nebuvo kitų tautų žmo- 
nių intelekte. Ten, kur nebuvo tokio papročio, nebuvo 

ir jokios tokio veiksmo sąvokos, visai nebuvo vartoja- 
mi tokie šių terminų sujungtų ir, taip sakant, surištų 
idėjų deriniai, todėl kitose šalyse nebuvo ir jų pavadi- 
nimų. 

7. Iš to mes taip pat galime įžvelgti priežastį, kodel 
kalbos nuolat kinta, įveda naujus ir atmeta senus termi- 
nus. Kadangi papročių ir nuomonių pokyčiai pateikia 
naujus idėjų derinius, apie kuriuos būtina dažnai mąs- 
tyti ir kalbėti, tai, siekiant išvengti ilgų apibūdinimų, 
su jais susiejami nauji pavadinimai, ir taip jie tampa 
naujomis sudėtinių modusų rūšimis. Kiekvienas, kas 
pasistengs išvardyti visas idėjas, kurias žymi žodžiai 
„Nuosprendžio vykdymo atidėjimas“ arba „apeliacija“, 
ir vietoj kiekvieno iš šių pavadinimų pateiks apibūdi- 
namąjį pasakymą, kad paaiškintų kam nors jų prasmę, 
pamatys, kokį skaičių įvairių idėjų šitokiu būdu aprė- 
pia vienas trumpas garsas ir kiek šitaip sutaupoma 
mūsų laiko ir kvapo. 

8. Nors aš turėsiu progą aptarti šitai plačiau, kai 
kalbėsiu apie žodžius ir jų vartojimą, tačiau negalėjau 
čia neskirti dėmesio mišrių modusų pavadinimams; šie 
modusai yra trumpalaikiai ir netvarūs paprastų idėjų 
deriniai, tik trumpai egzistuojantys ne kur kitur, kaip 
žmonių intelekte, bet ir čia — tik tol, kol apie juos 
mąstoma, ir tik savo pavadinimuose jie atrodo nuolat ir 
tvariai egzistuoją; todėl šios rūšies idėjų pavadinimai la- 
bai lengvai palaikomi pačiomis idėjomis. Antai jeigu 
imsime gilintis, kur egzistuoja triumfo arba apoteozės 
idėjos, tai akivaizdu, kad nė viena iš jų negali egzistuo- 
ti kur nors pačiuose daiktuose; šiems veiksmams at- 
likti reikia laiko, todėl jos niekada negalėjo egzistuoti 
drauge; o dėl žmonių intelekto, kuriame, kaip mano- 

ma, įkurdintos šių veiksmų idėjos, tai čia jos egzistuoja 
irgi labai nepatikimai, todėl mes esame linkę sieti jas 
su mums jas sukeliančiais pavadinimais. 

9. Taigi yra trys būdai, kuriais mes įgyjame sudėtines 
mišrių modusų idėjas. 1) Iš patyrimo ir stebėdami pačius 
daiktus; antai matydami, kaip grumiasi ar fechtuojasi 
du vyrai, mes įgyjame grumtynių ar fechtavimosi idė- 
ją. 2) Išrasdami arba savo nuožiūra susiedami savo in- 
telekte įvairias paprastas idėjas; pavyzdžiui, tas, kuris 
pirmasis išrado spaudą arba graviravimą, turėjo šių 
veiksmų idėjas savo intelekte dar tada, kai jie neegzis- 
tavo. 3) Dažniausiai — aiškindami veiksmų, kurių nie- 
kada nematėme, ar judėjimų, kurių negalime matyti, 
pavadinimus, išvardydami ir šitaip, taip sakant, pateik- 
dami savo vaizduotei visas tas idėjas, kurios juos suda- 
ro ir yra jų sudedamosios dalys. Pojūčio ir refleksijos 
dėka aprūpinę savo intelektą paprastomis idėjomis ir iš 
praktikos gavę jas žyminčius pavadinimus, naudoda- 
miesi šiais pavadinimais mes galime pateikti kitam bet 
kokią sudėtinę idėją, kurią norėtume padaryti jam su- 
prantamą, tokią, kad joje būtų tik tos paprastos idėjos, 
kurias jis Žino ir vadina tais pačiais pavadinimais, kaip 
ir mes. Juk visas mūsų sudėtines idėjas galiausiai gali- 
ma suskaidyti į paprastas idėjas, iš kurių jos susideda 
ir pirmiausia yra sudarytos, nors galbūt jų betarpiškos 
sudedamosios dalys, jeigu galima taip pasakyti, taip 
pat yra sudėtinės idėjos. Pavyzdžiui, mišrus modusas, 
kurį žymi žodis „melas“, susideda iš šių paprastų idė- 
jų: 1) artikuliuoti garsai, 2) tam tikros idėjos kalbančio- 
jo intelekte, 3) šie žodžiai yra šių idėjų ženklai, 4) šie 
ženklai sujungti teigimu arba neigimu kitaip, negu jų 
žymimos idėjos yra sujungtos kalbančiojo intelekte. Ma- 

nau, nėra reikalo toliau plėtoti tos sudėtinės idėjos, ku- 
rią vadiname melu, analizę; to, ką pasakiau, pakanka 
parodyti, kad ji sudaryta iš paprastų idėjų; tik įŽeisčiau 
ir varginčiau skaitytoją, jeigu apsunkinčiau jį smulkiau 
išvardydamas visas atskiras paprastas idėjas, įeinan- 
čias į šią sudėtinę idėją, — remdamasis tuo, kas pasa- 
kyta, jis pats būtinai sugebės tai padaryti. Tą patį ga- 
lima padaryti su visomis mūsų sudėtinėmis idėjomis: 
kad ir kaip jos būtų sujungtos ir sudėtos, visas jas ga- 
liausiai galima suskaidyti į paprastas idėjas, kurios vi- 
sos yra mūsų turimo ar galimo pažinimo ir mąstymo 
medžiaga. Mes neturėsime pagrindo baimintis, kad taip 
intelektas apribojamas pernelyg menku idėjų skaičiu- 
mi, jeigu susimąstysime apie tai, kokią neišsenkamą 
paprastų modusų atsargą mums pateikia vien tik skai- 
čius ir forma. Tad lengvai galime įsivaizduoti, kad miš- 
rūs modusai, leidžiantys sudaryti įvairiausius skirtingų 
paprastų idėjų ir jų begalinių modusų derinius, toli gra- 
Žu nėra negausūs ir menki. Taigi iš karto pamatysime, 
jog niekam nereikia baimintis, kad jis pristigs laisvės ir 
erdvės, kur galėtų klaidžioti jo mintys, nors, mano nuo- 
mone, jos apsiriboja tik paprastomis idėjomis, gautomis 
iš pojūčio ir refleksijos, ir įvairiais jų deriniais. 

10. Verta pasidomėti, kurios iš mūsų paprastų idėjų 
buvo daugiausiai modifikuojamos ir turėjo daugiausiai iš jų 
sudarytų mišrių modusų su jiems duotais pavadinimais; tai 
buvo šios trys idėjos — mąstymas, judėjimas (šios dvi 
idėjos apima visus veiksmus) ir galia, iš kurios, kaip 
manoma, kyla šie veiksmai. Aš teigiu, kad šios papras- 
tos idėjos — mąstymo, judėjimo ir galios — buvo la- 
biausiai modifikuojamos ir iš jų modifikacijų buvo 
sudaryta daugiausiai sudėtinių modusų, turinčių 

pavadinimus. Kadangi veikla yra labai svarbi žmonijai 
ir su ja susiję visi įstatymai, nenuostabu, kad buvo 
atkreiptas dėmesys į įvairius mąstymo ir judėjimo mo- 
dusus, jų idėjos buvo pastebėtos ir kaupiamos atminty- 
je, joms buvo suteikti pavadinimai, — be šito įstatymai 
negalėtų būti gerai sudaryti, negalėtų būti slopinamos 
ydos ir netvarka. Be tokių pavadinimus turinčių sudė- 
tinių idėjų tarp žmonių nebūtų įmanomas sklandus ben- 
dravimas, todėl žmonės ir turi veiksmų, kurie skiriasi 
savo priežastimis, priemonėmis, objektais, tikslais, įran- 
kiais, laiku, vieta ir kitomis aplinkybėmis, taip pat šiems 
veiksmams tinkamų jų galių modusų nusistovėjusius 
pavadinimus bei taria jų intelekte esant nusistovėju- 
sias jų idėjas; pavyzdžiui, drąsa yra galia kalbėti ar 
daryti kitų akivaizdoje tai, ką ketiname, be baimės ar 
sutrikimo; graikai drąsų kalbėjimą vadina atskiru pa- 
vadinimu zappnoía; kai žmogaus galia, ar sugebėji- 
mas, ką nors daryti yra įgyta dažnai atliekant tą patį 
dalyką, šią idėją mes vadiname įpročiu; kai ji nekan- 
trauja ir yra pasirengusi kiekviena proga pasireikšti 
veiksmu, mes vadiname ją polinkiu. Antai irzlumas yra 
polinkis arba palinkimas būti piktam. 

Taigi ištirkime bet kuriuos veiksmo modusus, pa- 
vyzdžiui, svarstymą ir pritarimą, kurie yra intelekto 
veiksmai, arba bėgimą ir kalbėjimą, kurie yra kūno veiks- 
mai, arba kerštą ir nužudymą, kurie yra jų abiejų veiks- 
mai, ir įsitikinsime, kad jie yra tik paprastų idėjų rinki- 
niai, — Šios idėjos drauge sudaro sudėtines idėjas, kurias 
žymi šie pavadinimai. 

11. Galia yra tas šaltinis, iš kurio kyla visi veiksmai, 
todėl substancijos, kuriose glūdi šios galios, vadina- 
mos priežastimis, kai ši galia pasireiškia veiksmu; o šito- 

kiu būdu sukurtos substancijos, arba paprastos idėjos, 
kurias kokiam nors subjektui pateikia šios jėgos veiki- 
mas, vadinamos pasekmėmis. Veiklumas, kuriuo suku- 
riama nauja substancija arba idėja, šią galią taikančia- 
me subjekte vadinamas veiksmu, o subjekte, kuriame 
pakeičiama arba sukuriama kokia nors paprasta idėja, 
jis vadinamas poveikio patyrimu; nors šis veiklumas gali 
būti labai įvairus, o jo pasekmės — beveik begalinės, 
vis dėlto, aš manau, mes galime įsivaizduoti, kad pro- 
tingose būtybėse tai yra ne kas kita, kaip mąstymo ir 
norėjimo modusai, o kūnuose — ne kas kita, kaip ju- 
dėjimo modifikacijos. Aš sakau, kad, mano nuomone, 
mes negalime įsivaizduoti jį esant ką nors kita, išsky- 
rus šiuos du dalykus. Prisipažįstu, kad neturiu jokio 
kito kokias nors pasekmes sukeliančio veiksmo sąvo- 
kos ar idėjos, išskyrus šiuos, taigi jis yra visiškai sveti- 
mas mano mąstymui, supratimui ir Žinojimui ir man 
toks pat tamsus, kaip kitos penkios juslės arba kaip 
spalvų idėjos neregiui; todėl daugelis žodžių, kurie atrodo 
reiškią kokį nors veiksmą, iš tikrųjų Žymi visai ne veiks- 
mą, arba modus operandi“?, bet tiktai pasekmę kartu su 
kai kuriomis veikiamo subjekto padėties aplinkybėmis, 
arba veikiančiąją priežastį; pavyzdžiui, kūrimas ir nai- 
kinimas neapima jokios veiksmo ar būdo, kuriais jie 
atliekami, idėjos, o apima tik priežasties ir padaryto 
dalyko idėją. Ir kai valstietis sako, kad šaltis užšaldo 
vandenį, tai nors ir atrodo, kad žodis „užšaldyti“ ap- 
ima tam tikrą veiksmą, iš tiesų jis žymi ne ką kita, kaip 
pasekmę — kad vanduo, kuris prieš tai buvo skystas, 
pasidarė kietas ir tankus, — neapimdamas jokios veiks- 
mo, kuriuo tai padaryta, idėjos. 

12. Aš manau, čia nebūtina pažymėti, kad nors ga- 
lia ir veiksmas sudaro didžiąją dalį mišrių modusų, 
kurie turi pavadinimus, yra gerai žinomi Žmonių inte- 
lektui ir paplitę jų kalboje, tačiau nera neįmanomos ir 
kitos paprastos idėjos bei įvairūs jų deriniai; manau, 
kad juo labiau nebūtina išvardyti visus nusistovėjusius 
mišrius modusus ir jų pavadinimus. Tai sudarytų di- 
džiosios dalies žodžių, vartojamų teologijos, etikos, tei- 
sės, politikos ir įvairių kitų mokslų, žodyną. Viskas, ko 
reikia dabartiniam mano tikslui, — tai parodyti, ko- 
kios rūšies idėjas aš vadinu mišriais modusais, kaip inte- 
lektas jas įgyja ir kad jos yra paprastų idėjų, gautų iš 
pojūčio ir refleksijos, deriniai; manau, kad šitai aš pa- 
dariau. 


Dvidešimt trečias skyrius 
APIE MŪSŲ SUDĖTINES SUBSTANCIJŲ IDĖJAS 


1. Intelektas, turintis, kaip aš sakiau, daugybę pa- 
prastų idėjų, kurias jam pateikia juslės, nes jos glūdi 
išoriniuose daiktuose, arba savo paties veiksmų reflek- 
sija, taip pat pastebi, kad tam tikras skaičius šių pa- 
prastų idėjų visuomet esti kartu. Kadangi jos laikomos 
priklausančiomis vienam daiktui, o žodžiai tinka žy- 
mėti bendrosioms sąvokoms ir vartojami greitam susi- 
žinojimui, tai šitaip viename subjekte sujungtos pa- 
prastos idėjos vadinamos vienu pavadinimu, o dėl 
neapdairumo paskui esame linkę apibūdinti ir trak- 
tuoti kaip vieną paprastą idėją tai, kas iš tiesų yra dau- 
gelio idėjų derinys, nes, kaip jau sakiau, neįsivaizduo- 
dami, kaip šios paprastos idėjos gali egzistuoti pačios 

savaime, įprantame tarti esant tam tikrą substratą, ku- 
riame jos egzistuoja ir iš kurio randasi; šį substratą 
mes vadiname substancija. 

2. Taigi jeigu kas nors sumanys pasitikrinti dėl savo 
grynosios substancijos apskritai sąvokos, įsitikins, kad jis 
neturi kitokios substancijos idėjos, kaip tik prielaidą apie 
nežinia kokį tų kokybių, kurios geba sukelti mums pa- 
prastas idėjas ir kurios paprastai vadinamos akcidenci- 
jomis, pagrindą. Jeigu kieno nors paklaustų, kas yra 
tas objektas, kuriam būdinga spalva ar svoris, jis galė- 
tų atsakyti tik taip: tai yra tankios tįsios dalys; o jeigu 
jo pasiteirautų, kas yra tai, kam būdingas šis tįsumas 
ir tankis, jis būtų ne ką geresnėje padėtyje nei anksčiau 
minėtasis indas, kuris aiškino, kad pasaulis laikosi ant 
didžiulio dramblio; paklaustas, ant ko laikosi dram- 
blys, jis atsakė, kad ant didžiulio vėžlio; tačiau vėl spau- 
džiamas pasakyti, ant ko laikosi plačianugaris vėžlys, 
jis atsakė: „Ant kažko, nežinau, ant ko“. Taip ir mes 
čia, kaip ir kitais atvejais, kai vartojame žodžius netu- 
rėdami aiškių ir ryškių idėjų, kalbame kaip vaikai, ku- 
rie paklausti, kas yra koks nors daiktas, kurio jie neži- 
no, iškart pateikia patenkinamą atsakymą, kad tai yra 
kažkas; iš tiesų toks atsakymas, nesvarbu, ar jį pateikia 
vaikai, ar suaugusieji, reiškia tik tai, kad jie nežino, kas 
tai yra, kad jie neturi jokios daikto, kurį dedasi pažįstą 
ir apie kurį kalba, atskiros idėjos ir visiškai nieko neži- 
no apie jį, nieko nenutuokia. Taigi mūsų turima idėja, 
kuriai mes duodame bendrą substancijos pavadinimą, 
yra ne kas kita, kaip tariamas, tačiau nežinomas tų 
kokybių, kurias matome egzistuojant, pagrindas; ka- 
dangi mes įsivaizduojame, kad jos negali egzistuoti si- 
ne re substante, be ko nors, kas jas laikytų, tą jų pagrin- 

dą mes vadiname substantia — tikrąja šio žodžio pras- 
me tai reiškia „stovintis po kuo nors“ arba „laikantis“. 

3. Taip sudarę miglotą ir santykinę substancijos ap- 
skritai idėją, imdami tokius paprastų idėjų derinius, ku- 
rie, kaip rodo patyrimas ir žmonių juslių duomenys, 
buvo pastebėti egzistuojant kartu ir todėl laikomi ky- 
lančiais iš tam tikros substancijos vidinės sandaros ar 
nežinomos esmės, mes gauname atskirų substancijų rū- 
šių idėjas. Taip mes įgyjame Žmogaus, arklio, aukso, 
vandens ir kitas idėjas, ir tegu kiekvienas iš savo paty- 
rimo pasako, ar jis turi kokią nors kitą aiškią šių sub- 
stancijų idėją, kuri yra ne tik tam tikrų paprastų idėjų 
egzistavimo drauge idėja. Pastebimos įprastos geležies 
ar deimanto kokybės, sudėtos drauge, sudaro tikrąją 
sudėtinę šių substancijų idėją, kurią kalvis ar juvelyras 
paprastai žino geriau negu filosofas, — kad ir apie 
kokią substancinę formą pastarasis kalbėtų, jis neturi 
jokios kitos šių substancijų idėjos, išskyrus susidarytą 
iš tų paprastų idėjų, kurias galima jose aptikti; tik mes 
turime atkreipti dėmesį į tai, kad mūsų sudėtinės sub- 
stancijų idėjos, greta visų tų paprastų idėjų, iš kurių jos 
yra sudarytos, visuomet apima miglotą kažko, kam jos 
priklauso ir kame glūdi, idėją. Todėl kalbėdami apie 
kokią nors substancijos rūšį mes sakome, kad tai yra 
daiktas, turintis tokias ar kitokias kokybes: kaip kūnas 
yra daiktas, pasižymintis tįsumu, forma ir sugebantis 
judėti, dvasia yra daiktas, sugebantis mąstyti, taip kie- 
tumas, purumas ir galia pritraukti geležį yra, kaip mes 
sakome, kokybės, kurias galima aptikti magnete. To- 
kie ir panašūs posakiai rodo, kad substancija visuomet 
laikoma kažkuo greta tįsumo, formos, tankio, judėji- 

mo, mąstymo ar kitų idėjų, kurias galima stebėti, nors 
mes nežinome, kas tai yra. 

4. Todėl kai mes kalbame ar mąstome apie kokią 
nors atskirą kūniškų substancijų rūšį, tokią kaip arklys, 
akmuo ir t.t., tai nors mūsų turima jų idėja yra tik tų 
juslėmis suvokiamų kokybių, kurias mes paprastai ap- 
tinkame susijungusias daiktuose, vadinamuose arkliu 
ar akmeniu, įvairių paprastų idėjų deriniai ar junginiai, 
vis dėlto, negalėdami suvokti, kaip jos galėtų egzistuo- 
ti vienos arba viena kitoje, tariame jas egzistuojant ko- 
kiame nors bendrame objekte ir jo laikomas; tą jų pa- 
grindą mes pavadiname substancija, nors tikrai neturime 
daikto, kurį laikome pagrindu, aiškios ir apibrėžtos 
idėjos. 

5. Tas pat atsitinka ir su sielos veiksmais, t.y. su 
mąstymu, samprotavimu, bijojimu ir t.t., — mes nema- 
nome, kad jie egzistuoja patys savaime, ir nesupranta- 
me, kaip jie gali priklausyti kūnui arba būti jo sukelti, 
todėl esame linkę manyti, kad tai yra tam tikros kitos 
substancijos, kurią vadiname dvasia, veiksmai. Iš to aki- 
vaizdu, jog kadangi mes neturime jokios kitos materi- 
jos idėjos ar sąvokos, o tik kaip kažko, kame egzistuoja 
daugybė šių juntamų kokybių, veikiančių mūsų jusles, 
tai tardami substanciją, kurioje glūdi mąstymas, žinoji- 
mas, abejojimas, judėjimo galia ir t.t., mes turime tokią 
pat aiškią dvasios substancijos sąvoką, kokią turime kūno: 
vieną iš jų tariame esant (nežinodami, kas tai yra) tų 
paprastų idėjų, kurias gauname iš išorės, substratą, o 
kitą tariame esant (lygiai taip pat nežinodami, kas tai 
yra) tų veiksmų, kuriuos patiriame savyje, substratą. 
Taigi aišku, kad materijos kūniškosios substancijos idėja 
yra taip pat toli nuo mūsų sąvokų ir supratimo, kaip 

ir dvasinės substancijos, arba dvasios, idėja; todėl iš to, 
kad neturime jokios dvasios substancijos sąvokos, mes 
negalime padaryti išvados, kad ji neegzistuoja, lygiai 
kaip dėl tos pačios priežasties negalime neigti kūno 
egzistavimo: teigti, kad kūno nėra, nes mes neturime 
aiškios ir apibrėžtos materijos substancijos idėjos, lygiai 
taip pat protinga, kaip ir sakyti, kad nėra dvasios, nes 
mes neturime aiškios ir apibrėžtos dvasios substancijos 
idėjos. 

6. Todėl, kad ir kokia būtų paslėpta ir abstrakti sub- 
stancijos apskritai prigimtis, visos mūsų turimos atskirų 
įvairių substancijų rūšių idėjos yra ne kas kita, kaip pa- 
prastų idėjų, drauge egzistuojančių tokioje, nors ir ne- 
žinomoje, jų vienybės priežastyje, dėl kurios visuma 
egzistuoja pati savaime, įvairūs deriniai. Kaip tik dėl 
tokių paprastų idėjų derinių mes įsivaizduojame atski- 
ras substancijų rūšis; tokios yra įvairių jų rūšių idėjos, 
kurias mes turime savo intelekte, ir tik tokias idėjas 
mes pažymime kitiems jų rūšiniais pavadinimais, pa- 
vyzdžiui, „žmogus“, „arklys“, „saulė“, „vanduo“, „ge- 
ležis“; išgirdęs šiuos žodžius, kiekvienas suprantantis 
kalbą susidaro savo intelekte derinį tų įvairių paprastų 
idėjų, kurias jis paprastai stebėdavo ar įsivaizduodavo 
drauge egzistuojant šiuo pavadinimu ir kurias visas jis 
taria glūdint tame nežinomame bendrame subjekte, ku- 
ris pats niekur kitur neglūdi, ir, taip sakant, prie jo 
prisišliejusias. Tuo tarpu akivaizdu, kad kiekvienas, įsi- 
gilinęs į savo paties mintis, įsitikins, kad jis neturi jo- 
kios kitos kokios nors substancijos idėjos, ar tai būtų 
auksas, ar arklys, ar geležis, ar žmogus, ar sieros rūgštis, 
ar duona, išskyrus idėjas tų juslėmis suvokiamų koky- 
bių, kurias jis taria glūdint joje, darydamas prielaidą 

apie substratą, taip sakant, laikantį tas kokybes arba 
paprastas idėjas, kurias jis stebėdavo egzistuojant susi- 
jungusias drauge. Antai kas yra saulės idėja, jeigu ne 
sankaupa tokių paprastų idėjų, kaip šviesa, šiluma, ap- 
skritumas, pastovus taisyklingas judėjimas tam tikru 
atstumu nuo mūsų, ir galbūt kai kurių kitų priklauso- 
mai nuo to, kaip tiksliai tas, kuris mąsto ir kalba apie 
saulę, pastebėjo tas juslėmis suvokiamas kokybes, idė- 
jas arba savybes, kurios būdingos daiktui, jo vadina- 
mam saule. 

7. Juk tobuliausią kurios nors atskiros substancijų 
rūšies idėją turi tas, kuris yra surinkęs ir sujungęs dau- 
giausiai joje egzistuojančių paprastų idėjų; prie jų rei- 
kia priskirti jos aktyvias galias ir pasyvius sugebėji- 
mus — nors jie ir nėra paprastos idėjos, tačiau šiuo 
atžvilgiu trumpumo dėlei juos gana paranku prie jų 
priskirti. Antai galia pritraukti geležį yra tos substan- 
cijos, kurią vadiname magnetu, sudėtinės idėjos viena iš 
idėjų, o galia būti pritrauktam yra sudėtinės idėjos, ku- 
rią vadiname geležimi, dalis, — šios galios laikomos 
būdingomis šių daiktų kokybėmis. Kadangi kiekviena 
substancija joje aptinkamomis galiomis gali tiek pakeis- 
ti kai kurias kitų daiktų juslėmis suvokiamas kokybes, 
tiek sukelti mums tas paprastas idėjas, kurias mes gau- 
name tiesiogiai iš jos, tai šiomis naujomis kitiems daik- 
tams įdiegtomis juslėmis suvokiamomis kokybėmis ji 
atskleidžia mums tas galias, kurios per jas tarpiškai 
veikia mūsų jusles taip pat dėsningai, kaip daikto jus- 
lėmis suvokiamos kokybės veikia jas tiesiogiai: pavyz- 
džiui, juslėmis mes tiesiogiai suvokiame ugnies šilumą 
ir spalvą, kurios, jeigu gerai įsigilinsime, yra ne kas 
kita, kaip ugnies galios sukelti mums šias idėjas; juslė- 

mis mes suvokiame ir medžio anglies spalvą bei trapu- 
mą ir taip pažįstame dar vieną ugnies galią — pakeisti 
medžio spalvą ir tankį. Pirmuoju atveju ugnis tiesio- 
giai, o antruoju atveju — tarpiškai atskleidžia mums 
šias įvairias galias, kurias mes dėl to laikome ugnies 
kokybių dalimi ir taip jas padarome ugnies sudėtinės 
idėjos dalimi. Visos tos galios, kurias mes pažįstame, 
apsiriboja tik tų daiktų, kuriuos jos veikia, kai kurių 
juslėmis suvokiamų kokybių pakeitimu, taip privers- 
damos juos pateikti mums naujas juslines idėjas; kaip 
tik dėl to aš ir priskyriau šias galias prie paprastų idė- 
jų, sudarančių sudėtines substancijų rūšių idėjas, nors 
pačios savaime šios galios iš tiesų yra sudėtinės idėjos. 
Ir aš norėčiau būti suprastas šia plačiąja prasme, kai 
paminiu kurią nors iš šių galimybių tarp paprastų idėjų, 
kurias prisimena mūsų intelektas, kai mes mąstome 
apie atskiras substancijas. Juk būtina atsižvelgti į įvai- 
rias jose glūdinčias galias, jeigu norime susidaryti tei- 
singas ir apibrėžtas įvairių substancijų rūšių sąvokas. 

8. Neturėtume stebėtis tuo, kad galios sudaro didžiąją 
dalį mūsų substancijų sudėtinių idėjų, nes jų antrinės ko- 
kybės yra tokios, kad daugiausia iš esmės pasitarnauja 
atskirti substancijoms vienai nuo kitos ir paprastai su- 
daro žymią įvairių substancijų rūšių sudėtinių idėjų 
dalį. Kai mūsų juslės nepajėgia atskleisti mums kūnų 
smulkiausių dalelių dydžio, struktūros ir formos, nuo 
kurių priklauso jų tikroji sandara ir skirtumai, mes esa- 
me priversti pasinaudoti jų antrinėmis kokybėmis kaip 
būdingais požymiais ir ženklais, kuriais remdamiesi 
susidarome intelekte jų idėjas ir skiriame jas vieną nuo 
kitos; visos šios antrinės kokybės, kaip buvo parodyta, 
yra ne kas kita, kaip tik galios. Antai opijaus spalva ir 

skonis, kaip ir jo migdomosios ar skausmą malšinan- 
čios savybės, yra tik galios, priklausančios nuo jo pir- 
minių kokybių, dėl kurių jis gali daryti įvairų poveikį 
įvairioms mūsų kūno dalims. 

9. Idėjos, sudarančios mūsų sudėtines kūniškųjų sub- 
stancijų idėjas, yra šių trijų rūšių. Pirma, tai daiktų pir- 
minių kokybių, kurias mums atskleidžia juslės ir ku- 
rios būdingos daiktams ir tada, kai mes jų nesuvokiame, 
idėjos; tokios kokybės yra kūno dalių dydis, forma, skai- 
čius, išsidėstymas ir judėjimas, — jos iš tikrųjų glūdi 
juose nepriklausomai nuo to, ar mes jas pastebime, ar 
ne. Antra, juslėmis suvokiamos antrinės kokybės, ku- 
rios priklauso nuo pirmųjų ir yra ne kas kita, kaip šių 
substancijų galios per jusles sukelti mums įvairias idė- 
jas, — šios idėjos neglūdi pačiuose daiktuose, nebent 
tik taip, kaip kas nors glūdi savo priežastyje. Trečia, 
kiekvienai substancijai mūsų priskiriamas gebėjimas su- 
kelti ar patirti tokius pirminių kokybių pokyčius, kad 
taip pakeista substancija sukeltų mums kitokias idėjas 
negu prieš tai, — tai vadinama aktyviomis ir pasyvio- 
mis galiomis, ir visos šios galios, kiek mes žinome apie 
jas ar turime kokią nors jų sąvoką, apsiriboja tik jusli- 
nėmis paprastomis idėjomis. Juk kad ir kokius smul- 
kiausių geležies dalelių pokyčius turėtų galią sukelti 
magnetas, mes neturėtume jokios jo galios kaip nors 
veikti geležį sąvokos, jeigu jos neatskleistų juslėmis su- 
vokiamas geležies judėjimas; aš neabejoju, kad kūnai, 
su kuriais kasdien susiduriame, turi galią sukelti tūks- 
tančius vienas kito pokyčių, apie kuriuos mes net ne- 
įtariame, nes jie niekada nepasireiškia juslėmis suvo- 
kiamais padariniais. 

10. Taigi galios tikrai sudaro didžiąją dalį mūsų sudė- 
tinių substancijų idėjų. Kas ištirs savo sudėtinę aukso 
idėją, įsitikins, kad kai kurios ją sudarančios idėjos yra 
tik galios, kaip antai galia lydytis, tačiau nesusinaikinti 
ugnyje, galia tirpti karališkajame vandenyje“? yra idė- 
jos, tokios pat būtinos susidaryti mūsų sudėtinei aukso 
idėjai, kaip ir jo spalvos ir svorio idėjos, kurios, jeigu 
deramai jas apsvarstysime, taip pat yra ne kas kita, 
kaip skirtingos galios. Juk, tiesą sakant, geltonumas iš 
tiesų neglūdi aukse, bet yra aukso galia sukelti mums 
šią idėją veikiant mūsų akis, kai jis yra tinkamoje švie- 
soje; o šiluma, kuri neatskiriama nuo mūsų saulės idė- 
jos, iš tikrųjų yra saulėje ne daugiau negu balta spalva, 
kurią ji suteikia vaškui. Ir viena, ir kita vienodai yra 
saulės galios, kurios jos nepastebimų dalelių judėjimu 
ir forma taip veikia žmogų, kad jis įgyja šilumos idėją, 
ir taip veikia vašką, kad jis įgyja sugebėjimą sukelti 
žmogui baltumo idėją. 

11. Jeigu mūsų juslės būtų pakankamai stiprios, kad 
galėtų skirti smulkiausias kūnų daleles ir tikrąją san- 
darą, nuo kurios priklauso jų juslėmis suvokiamos ko- 
kybės, neabejoju, kad jos sukeltų mums visiškai kito- 
kias idėjas; tai, kas dabar yra geltona aukso spalva, 
išnyktų, ir vietoj jos mes matytume nuostabų tam tikro 
dydžio ir formos dalelių audinį. Tai mums aiškiai at- 
skleidžia mikroskopai: tai, kas plikai akiai atrodo tam 
tikra spalva, šitaip sustiprinus mūsų jusles pasirodo 
esą visiškai kas kita; šitaip pasikeitęs, taip sakant, mū- 
sų įprastiniam žvilgsniui spalvoto daikto smulkiausių 
dalelių dydžio mastas sukelia mums kitokias idėjas, ne- 
gu sukeldavo anksčiau. Pavyzdžiui, smėlis arba su- 
grūstas stiklas, kurie plikai akiai atrodo nepermatomi 

ir balti, per mikroskopą atrodo skaidrūs; šitaip mato- 
mas plaukas netenka savo ankstesnės spalvos ir yra 
beveik visai perregimas, su ryškių žėrinčių spalvų prie- 
maiša, atsirandančia lūžtant spinduliams deimantuose 
ar kituose skaidriuose kūnuose. Kraujas plikai akiai 
atrodo visiškai raudonas, tačiau per gerą mikroskopą, 
leidžiantį įžiūrėti smulkesnes jo dalis, matyti tik kele- 
tas raudonų rutuliukų, plaukiojančių skaidriame skys- 
tyje, ir nežinia, kaip atrodytų šie rutuliukai, jeigu būtų 
surasti stiklai, kurie galėtų juos padidinti dar tūkstantį 
ar dešimt tūkstančių kartų. 

12. Be galo išmintingas mūsų ir visų mus supančių 
daiktų Kūrėjas pritaikė mūsų jusles, sugebėjimus ir or- 
ganus gyvenimo patogumams ir tiems reikalams, ku- 
riuos mes čia turime atlikti. Mes sugebame juslėmis 
pažinti ir skirti daiktus ir taip juos ištirti, kad galėtume 
pasinaudoti jais ir įvairiais būdais pritaikyti juos šio 
gyvenimo reikmėms. Mes pakankamai giliai įžvelgė- 
me, kaip puikiai jie sumanyti ir koks nuostabus jų po- 
veikis, kad stebėtumėmės jų Kūrėjo išmintimi, galia ir 
gerumu ir jį girtume. Mes nestokojame sugebėjimų įgyti 
tokį pažinimą kaip šis, kuris atitinka mūsų dabartinę 
būklę. Tačiau, atrodo, suteikti mums tobulą, aiškų ir 
adekvatų daiktų pažinimą neįėjo į Dievo sumanymą; 
tikriausiai tai pranoksta bet kokios baigtinės būtybės 
supratimą. Mums suteikti sugebėjimai (kad ir kokie 
atbukę ir silpni) pakankamai įžvelgti kūrinijoje, kad 
pažintume Kūrėją ir savo pareigą, ir mes turime tikrai 
užtektinai sugebėjimų, kad galėtume pasirūpinti gyve- 
nimo patogumais; tai ir yra mūsų šio pasaulio reikalai. 
Tačiau jeigu mūsų juslės pasikeistų, taptų gyvesnės ir 
stipresnės, daiktų išvaizda ir išorė mums atrodytų vi- 

siškai kitokia ir, esu linkęs manyti, būtų nesuderinama 
su mūsų egzistavimu ar bent jau su gerove toje visatos 
dalyje, kurioje mes gyvename. Kas susimąstys apie tai, 
kaip menkai mūsų organizmas gali pakelti persikėli- 
mą į tokias atmosferos dalis, kurios yra tik šiek tiek 
aukščiau už tas, kuriose mes paprastai kvėpuojame, 
turės pagrindo būti patenkintas, kad šiame Žemės ru- 
tulyje, mums suteiktoje buveinėje, išmintingasis Kūrė- 
jas pritaikė vienus prie kitų mūsų organus ir juos vei- 
kiančius kūnus. Jeigu mūsų klausa būtų tūkstantį kartų 
jautresnė negu dabar, kaip mus trikdytų nesiliaujantis 
triukšmas! Ramiausioje vienumoje mums būtų sunkiau 
miegoti arba mąstyti, negu griaudint aplinkui jūros mū- 
šiui. Juo labiau jeigu kieno nors regėjimas, labiausiai 
pamokoma mūsų juslė, būtų tūkstantį ar šimtą tūks- 
tančių kartų aštresnis negu dabar pasitelkęs geriausią 
mikroskopą, tada jis plika akimi matytų daiktus, kelis 
milijonus kartų mažesnius už mažiausius dabar jo ma- 
tomus objektus, ir daug labiau priartėtų prie kūniškų 
daiktų smulkiausių dalelių sandaros ir judėjimo atsklei- 
dimo, ir tikriausiai įgytų daugelio iš jų vidinės sanda- 
ros idėjas; tačiau tada jis atsidurtų visiškai kitokiame 
pasaulyje negu kiti žmonės: niekas jam ir kitiems ne- 
atrodytų tas pats daiktas, visų daiktų regimos idėjos 
būtų skirtingos. Taigi aš abejoju, ar jis galėtų kalbėtis 
su kitais žmonėmis apie regėjimo objektus arba daly- 
vauti pokalbyje apie spalvas, nes šie dalykai jiems at- 
rodytų visiškai skirtingai. Ir tikriausiai toks aštrus ir 
jautrus regėjimas nepakeltų ryškios saulės šviesos ar 
net aiškios dienos šviesos, iškart galėtų suvokti tik la- 
bai mažą kokio nors objekto dalį, ir tai tik iš labai ne- 
didelio atstumo. Ir jeigu pasitelkęs tokias mikroskopi- 

nes akis (jeigu galiu jas taip pavadinti) žmogus galėtų 
giliau nei paprastai įsiskverbti į kūnų slaptą sandarą ir 
pagrindinį audinį, iš tokio pasikeitimo jis neturėtų di- 
delės naudos, jeigu toks aštrus regėjimas nepadėtų jam 
nueiti į turgų ar biržą, jeigu jis iš reikiamo atstumo 
nepamatytų daiktų, kurių turi vengti, ir jeigu neatskir- 
tų jam pasitaikančių daiktų pagal tas juslėmis suvokia- 
mas kokybes, pagal kurias juos skiria kiti. Žmogus, 
turintis tokį aštrų regėjimą, kad mato smulkiausių laik- 
rodžio spyruoklės dalelių išsidėstymą ir pastebi, nuo 
kokios ypatingos sandaros ir postūmio priklauso jos 
stangrus judėjimas, be abejo, atskleis kai ką nuosta- 
baus; tačiau jeigu taip įtaisytos akys negalės iškart ap- 
rėpti rodyklės ir ciferblato ženklų ir iš tolo pamatyti, 
kiek valandų, tai jų savininkui nedaug bus naudos iš 
tokio aštrumo, kuris, atskleidęs jam slaptą mechaniz- 
mo dalių sandarą, neleis naudotis juo. 

13. Čia leiskite man išsakyti vieną keistą spėjimą: 
kadangi turime tam tikrą pagrindą manyti (jeigu gali- 
ma bent kiek pasikliauti pranešimu apie daiktus, kurių 
mūsų filosofija negali paaiškinti), kad dvasios gali įgy- 
ti įvairaus dydžio, formos ir dalelių sandaros kūnų 
pavidalą, tai ar vienas didelis pranašumas, kurį kai 
kurios iš jų turi prieš mus, nėra tai, kad jos gali susi- 
daryti ir susiformuoti tokius jutimo ar suvokimo orga- 
nus, kurie atitiktų jų dabartinį tikslą ir objekto, kurį jos 
ketina ištirti, sąlygas? Juk kaip savo žiniomis pranoktų 
visus tas Žmogus, kuris sugebėtų taip pakeisti savo 
akių, šios vienintelės juslės, sandarą, kad jos pasižy- 
mėtų visais įvairiais regėjimo laipsniais, kuriuos mes 
išmokome patirti pasitelkę stiklus (iš pradžių atsitikti- 
nai aptiktus). Kokių stebuklų atskleistų tas, kuris galė- 

tų taip pritaikyti akis visų rūšių objektams, kad pano- 
rėjęs matytų kraujo ir kitų gyvūnų syvų smulkiausių 
dalelių formą ir judėjimą taip aiškiai, kaip kitais kar- 
tais mato pačių gyvūnų pavidalą ir judėjimą. Tačiau 
jeigu dabartinėje mūsų būklėje nekintami mūsų jutimo 
organai būtų taip sudaryti, kad atskleistų kūnų smul- 
kiausių dalelių formą ir judėjimą, nuo kurių priklauso 
dabar mūsų pastebimos jų juslėmis suvokiamos koky- 
bės, iš to tikriausiai mes neturėtume jokios naudos. 
Dievas neabejotinai sukūrė mus taip, kaip dabartinėje 
mūsų būklėje mums yra geriausia. Jo dėka mes esame 
prisitaikę gyventi greta kūnų, kurie mus supa ir su 
kuriais mes turime reikalą; ir nors turimais sugebėji- 
mais mes negalime tobulai pažinti daiktų, tačiau jie 
pakankamai gerai tarnauja tiems anksčiau minėtiems 
mūsų tikslams, kurie mums yra labai svarbūs. Prašau 
skaitytojo atleisti man, kad dėstau jam tokią laukinę 
fantaziją apie aukštesnių už mus būtybių suvokimo 
būdus; tačiau kad ir kokia keista ji būtų, abejoju, ar 
mes galime kaip nors kitaip įsivaizduoti angelams bū- 
dingą pažinimo būdą, o ne remdamiesi tuo, ką aptin- 
kame ir matome savyje. Ir nors mes negalime nepripa- 
žinti, kad begalinė Dievo galia ir išmintis gali sukurti 
būtybes, apdovanotas tūkstančiais kitokių sugebėjimų 
ir išorinių daiktų pažinimo būdų negu mūsų turimieji, 
tačiau mūsų mintys negali siekti toliau, negu leidžia 
mūsų sugebėjimai, todėl net mūsų spėjimai negali per- 
žengti idėjų, kurias mums teikia pojūtis ir refleksija, 
ribų. Bent jau prielaida, kad angelai kartais įgyja kūnų 
pavidalą, neturėtų mūsų stulbinti, nes kai kurie iš se- 
niausių ir mokslingiausių Bažnyčios tėvų, atrodo, tikėjo, 

kad jie turėjo kūną; tikra yra tai, kad jų egzistavimo 
forma ir būdas mums yra nežinomi. 

14. Bet grįžkime prie mūsų nagrinėjamo klausimo — 
prie mūsų turimų substancijų idėjų ir būdų, kuriais jas 
įgyjame; aš teigiu, kad mūsų rūšinės substancijų idėjos 
yra ne kas kita, kaip tam tikro skaičiaus paprastų idėjų, 
kurios laikomos sujungtomis viename daikte, derinys. Nors 
paprastai šios substancijų idėjos vadinamos paprasto- 
mis sąvokomis, o jų pavadinimai — paprastais termi- 
nais, tačiau iš tiesų jos yra sudėtinės ir sujungtinės. 
Pavyzdžiui, idėja, kurią žymime pavadinimu „gulbė“, 
yra balta spalva, ilgas kaklas, raudonas snapas, juodos 
kojos, pėdos su plėve — visa tai atitinkamo dydžio — 
ir galia plaukioti vandenyje bei kelti tam tikrą triukš- 
mą, o Žmogui, kuris ilgai stebėjo šią paukščių rūšį, 
galbūt ir kai kurios kitos savybės, kurios visos telpa į 
paprastas juslines idėjas, sujungtas viename bendrame 
objekte. 

15. Greta materialių juslėmis suvokiamų substanci- 
jų sudėtinių idėjų, apie kurias aš ką tik kalbėjau, iš 
paprastų idėjų, kurias mums teikia kasdien mūsų pati- 
riami sielos veiksmai, tokie kaip mąstymas, suprati- 
mas, norėjimas, pažinimas, galia pradėti veiksmą ir t.t., 
egzistuojančių drauge kurioje nors substancijoje, mes 
galime susidaryti sudėtinę nematerialios dvasios idėją. Ši- 
taip, sujungę mąstymo, suvokimo, laisvės ir galios ju- 
dinti save ir kitus daiktus idėjas, mes gauname tokį pat 
aiškų nematerialių substancijų suvokinį ir sąvoką, kaip 
ir materialių substancijų. Juk sujungę mąstymo ir no- 
rėjimo arba galios sukelti ar sustabdyti kūnišką judė- 
jimą idėjas ir susieję jas su substancija, kurios aiškios 
idėjos neturime, mes gauname nematerialios dvasios 

idėją; tuo tarpu sujungę sukibusių tankių dalelių ir ga- 
lios būti judinamam idėjas, susietas su substancija, ku- 
rios pozityvios idėjos taip pat neturime, gauname ma- 
terijos idėją. Pirmoji idėja yra tokia pat aiški ir ryški, 
kaip ir antroji: mąstymo ir kūno judinimo idėjos yra 
tokios pat aiškios ir ryškios, kaip ir tįsumo, tankio bei 
pasidavimo judinimui idėjos. Juk mūsų substancijos idėja 
abiem atvejais yra vienodai neaiški arba jos iš viso nė- 
ra: ji yra tik tariamas „nežinia kas“, turintis laikyti tas 
idėjas, kurias vadiname akcidencijomis. Tik dėl reflek- 
sijos stokos mes esame linkę manyti, kad mūsų juslės 
neparodo mums nieko kito, išskyrus materialius daik- 
linsime, vienodai pateikia mums abiejų gamtos pusių — 
dvasinės ir kūniškosios — vaizdą. Juk kai matydamas, 
girdėdamas ir t.t. aš Žinau, kad šalia manęs yra tam 
tikra kūniška esybė, šio pojūčio objektas, aš tikriau Ži- 
nau, kad manyje yra tam tikra dvasinė esybė, kuri ma- 
to ir girdi. Aš turiu būti tikras, kad tai negali būti gry- 
nos bejuslės materijos aktas, kad jis niekada nebūtų 
įmanomas be nematerialios mąstančios esybės. 

16. Turėdami sudėtinę ko nors tįsaus, turinčio for- 
mą, spalvą ir visas kitas juslėmis suvokiamas kokybes 
idėją, kuri yra viskas, ką mes žinome apie daiktą, mes 
esame taip toli nuo kūno substancijos idėjos, tarsi visiš- 
kai nieko nežinotume; nors mes įsivaizduojame gerai 
pažįstą materiją ir žmonės yra įsitikinę, kad suvokia ir 
žino daug kūnų kokybių, tačiau įsigilinus tikriausiai 
paaiškės, kad pirminių su kūnais susijusių idėjų jie turi 
ne daugiau negu su nematerialia dvasia susijusių idėjų, ir 
jos nėra nė kiek aiškesnės. 

17. Mūsų turimos pirminės kūną, kaip dvasios priešy- 
bę, apibūdinančios idėjos yra tankių ir, vadinasi, atskiria- 
mų dalelių sukibimas ir galia perduoti judėjimą postūmiu. 
Manau, kad kaip tik šios pirmapradės idėjos yra būdin- 
gos ir savybingos kūnui, nes forma yra ne kas kita, 
kaip baigtinio tįsumo pasekmė. 

18. Mūsų turimos dvasią apibūdinančios idėjos yra mąs- 
tymas ir valia, arba galia mintimi išjudinti kūną, ir iš jos 
išplaukianti laisvė. Juk kaip kūnas negali postūmiu ne- 
perduoti savo judėjimo kitam kūnui, su kuriuo, esan- 
čiu rimtyje, jis susiduria, taip siela panorėjusi gali išju- 
dinti kūnus arba susilaikyti nuo šito. Egzistavimo, 
trukmės ir judrumo idėjos yra bendros abiem. 

19. Nėra jokio pagrindo laikyti keistu dalyku tai, 
kad aš priskiriu dvasiai judrumą; juk neturėdamas kito- 
kios judėjimo idėjos, išskyrus atstumo nuo kitų esybių, 
kurios laikomos esančiomis rimtyje, kitimą, ir matyda- 
mas, kad dvasios, kaip ir kūnai, gali veikti tik ten, kur 
jos yra, ir kad dvasios įvairiu metu veikia įvairiose 
vietose, negaliu visoms baigtinėms dvasioms nepriskirti 
vietos keitimo (apie begalinę dvasią aš čia nekalbu). 
Mano siela, būdama tokia pat reali esybė kaip ir mano 
kūnas, tikrai sugeba keisti atstumą nuo bet kokio kito 
kūno ar esybės, kaip ir pats kūnas, taigi sugeba judėti. 
Ir jeigu matematikas gali nagrinėti tam tikrą atstumą 
tarp dviejų taškų arba jo pakitimą, tai neabejotinai ga- 
lima įsivaizduoti atstumą tarp dviejų dvasių ir jo pa- 
kitimą ir taip įsivaizduoti jų judėjimą, jų priartėjimą 
viena prie kitos arba nutolimą. 

20. Kiekvienas savyje pastebi, kad jo siela gali mąs- 
tyti, norėti ir veikti jo kūną toje vietoje, kur ji yra, ta- 
čiau negali veikti kūno, esančio už šimto mylių nuo 

jos. Niekas negali įsivaizduoti, kad jo siela gali mąstyti 
ar judinti kūną Oksforde, kai jis yra Londone, ir negali 
nežinoti, kad, būdama sujungta su jo kūnu, per visą 
kelionę iš Oksfordo į Londoną ji nuolat keičia vietą, 
kaip ir jį vežanti karieta ar arklys, ir, manau, tikrai 
galima sakyti, kad visą tą laiką ji juda; o jeigu nesutin- 
kama, kad tai pateikia mums pakankamai aiškią jos 
judėjimo idėją, manau, ją pateiks jos atsiskyrimas nuo 
kūno mirties atveju, nes man atrodo neįmanoma laiky- 
ti sielą išeinančia iš kūno arba paliekančia jį ir vis dėlto 
neturėti jos judėjimo idėjos. 

21. Jeigu kas nors sakytų, kad siela negali keisti 
vietos, nes ji neturi jokios vietos, nes dvasios yra ne in 
loco, bet ubi“!, tai, manyčiau, dabar, tokiame amžiuje, 
kai nelabai linkstama stebėtis ar leistis suklaidinamiems 
tokių nesuprantamų išvedžiojimų, šitoks kalbėjimo bū- 
das daugeliui neatrodys labai svarus. Tačiau jeigu kas 
nors mano, kad toks skyrimas turi kokią nors prasmę 
ir jį galima pritaikyti mūsų dabartiniam tikslui, norė- 
čiau, kad jis išdėstytų jį suprantama kalba ir rastų joje 
argumentų, įrodančių, kad nematerialios dvasios ne- 
gali judėti. Iš tiesų judėjimo negalima priskirti Die- 
vui — ne dėl to, kad jis nematerialus, bet dėl to, kad jis 
yra begalinė dvasia. 

22. Dabar mūsų turimą sudėtinę nematerialios dva- 
sios idėją palyginkime su sudėtine kūno idėja ir pažiūrė- 
kime, ar viena iš jų nėra neaiškesnė už kitą ir kuri yra 
neaiškiausia. Mūsų turima kūno idėja, mano manymu, 
yra tįsi tanki substancija, gebanti perduoti judėjimą po- 
stūmiu; mūsų turima mūsų sielos, kaip nematerialios 
dvasios, idėja — tai mąstančios ir turinčios galią valia 
arba mintimi sukelti kūno judėjimą substancijos idėja. 

Tokios, mano manymu, yra mūsų sudėtinės sielos ir kū- 
no, kaip dviejų priešybių, idėjos; o dabar ištirkime, kuri iš 
jų yra neaiškesnė ir sunkiau suprantama. Aš Žinau, jog 
žmonės, kurių mintys pasinėrusios į materiją ir kurie 
taip pajungė savo intelektą juslėms, kad retai kada mąs- 
to apie ką nors kita, yra linkę sakyti, kad jie negali 
suprasti mąstančio daikto, ir tai tikriausiai yra tiesa; 
tačiau aš teigiu, kad jeigu gerai įsigilins, jie ne ką ge- 
riau galės suprasti ir tįsų daiktą. 

23. Jeigu kas nors sakosi nežinąs, kas jame mąsto, 
jis turi galvoje, kad nežino, kokia yra to mąstančio daik- 
to substancija; aš sakau, kad ne geriau jis Žino ir tai, 
kokia yra to tankaus daikto substancija. Toliau, jeigu 
jis sakosi nežinąs, kaip jis mąsto, aš atsakau: jis taip 
pat nežino, kaip yra tįsus, kaip tankios kūno dalys yra 
sujungtos arba sukabintos, kad sudarytų tįisumą. Nors 
oro dalelių slėgiu galima paaiškinti įvairių materijos da- 
lelių, kurios yra didesnės už oro daleles ir turi mažes- 
nes poras negu oro korpuskulos, sukibimą, tačiau oro 
svoris arba slėgis negali paaiškinti paties oro dalelių 
sukibimo arba būti jo priežastis. O jeigu eterio ar ko- 
kios nors kitos subtilesnės už orą materijos slėgis gali 
sujungti ir tvirtai laikyti drauge oro dalelės sudedamą- 
sias dalis, kaip ir kitus kūnus, vis dėlto jis negali būti 
sąsaja pačiam sau ir išlaikyti drauge dalių, sudarančių 
šios materia subtilis? kiekvieną mažiausią korpuskulą. 
Taigi kad ir kokia išradinga yra ši hipotezė, aiškinanti, 
kad juslėmis suvokiamų kūnų dalis išlaiko drauge ki- 
tų išorinių nepastebimų kūnų slėgis, ji neapima paties 
eterio dalių; juo akivaizdžiau ji įrodo, kad kitų kūnų 
dalis išlaiko drauge išorinis eterio slėgis ir negali būti 
jokios kitos suprantamos jų sukibimo ir susijungimo 

priežasties, juo labiau ji palieka mus nežinioje dėl pa- 
ties eterio korpuskulų dalių sukibimo, — mes negali- 
me įsivaizduoti jų neturint dalių, nes jos yra kūnai ir 
dalijamos, nei kaip jų dalys sukibusios, jeigu joms stin- 
ga tos sukibimo priežasties, kuri pateikiama kaip visų 
kitų kūnų dalių sukibimo priežastis. 

24. Tačiau iš tiesų jokio aplinkinio skysčio slėgis, kad 
ir koks didelis jis būtų, negali būti suprantama tankių 
materijos dalių sukibimo priežastis. Nors toks slėgis gali 
sukliudyti atplėšti vieną nuo kito du nugludintus pa- 
viršius jiems statmena kryptimi, kaip rodo bandymas 
su dviem nugludintomis marmuro plokštėmis, tačiau 
jis nė kiek negali sukliudyti atskirti juos judėjimu šiems 
paviršiams lygiagrečia kryptimi. Kadangi aplinkinis 
skystis, turintis visišką laisvę užimti kiekvieną erdvės 
tašką, paliktą dėl tokio šoninio judėjimo, šitaip sujung- 
tų kūnų tokiam judėjimui priešinasi ne daugiau, negu 
jis priešintųsi kūno judėjimui, jeigu šis iš visų pusių 
būtų apsuptas skysčio ir neliestų jokio kito kūno, tai, 
vadinasi, jeigu nebūtų jokios kitos sukibimo priežas- 
ties, visos kūnų dalys turėtų būti lengvai atskiriamos 
tokiu šoniniu slystančiu judėjimu. Juk jeigu eterio slė- 
gis yra pakankama sukibimo priežastis, ten, kur ši prie- 
žastis neveikia, negali būti jokio sukibimo. O kadangi 
jis negali priešintis tokiam šoniniam atskyrimui (kaip 
buvo parodyta), tai jokioje įsivaizduojamoje plokštu- 
moje, kertančioje kokią nors materijos masę, negali bū- 
ti sukibimo, kaip jo nėra tarp dviejų nugludintų pavir- 
šių, kurie visada, nepaisant jokio įsivaizduojamo 
skysčio slėgio, lengvai nuslys vienas nuo kito. Taigi, 
ko gero, kad ir kokią aiškią mes manytume turį kūno 

tįsumo idėją, kuri yra ne kas kita, kaip tankių dalelių 
sukibimas, tas,kuris gerai apsvarstys ją savo intelekte, 
turės pagrindą padaryti išvadą, kad jam lygiai taip pat 
lengva turėti aiškią idėją, kaip siela mąsto, kaip ir idėją, kaip 
kūnas yra tįsus. Juk kadangi kūnas yra tįsus ne daugiau 
ir ne kitaip, kaip tik dėl jo tankių dalelių susijungimo 
ir sukibimo, mes labai blogai suprastume kūno Hįsumą 
nesuprasdami, kas sudaro jo dalelių susijungimą ir su- 
kibimą; o tai man atrodo taip pat nesuprantama, kaip 
ir mąstymo būdas ir tai, kaip jis vyksta. 

25. Aš sutinku, kad daugelis žmonių paprastai ste- 
bisi, kaip kam nors gali atrodyti keblu tai, ką, jų ma- 
nymu, jie kasdien stebi. Jie nedelsdami paklaus: „Argi 
mes nematome, kad kūnų dalelės būna tvirtai sukibu- 
sios? Ar yra kas nors paprasčiau? Kokių abejonių dėl 
to gali kilti?“ Tą patį aš sakau apie mąstymą ir valingą 
judėjimą: argi mes nepatiriame jo kiekvieną akimirką 
savyje, taigi ar galima juo abejoti? Aš pripažįstu, kad 
faktas yra akivaizdus; tačiau jeigu mes pažvelgsime į 
tai atidžiau ir pasvarstysime, kaip jis vyksta, manau, 
sutriksime ir vienu, ir kitu atveju ir taip pat menkai 
suprasime, kaip kūno dalelės sukimba, kaip ir tai, kaip 
mes patys suvokiame arba judame. Norėčiau, kad kas 
nors man suprantamai paaiškintų, kaip aukso ar bron- 
zos dalelės (kurios ką tik lydinyje buvo taip lengvai 
atskiriamos viena nuo kitos, kaip vandens ar smėlio 
laikrodžio dalelės) per kelias akimirkas taip susijungia 
ir taip tvirtai prisišlieja viena prie kitos, kad stipriausia 
žmogaus rankų jėga negali jų atskirti; manau, kad mąs- 
tančiam Žmogui čia bus keblu pateikti patenkinamą 
atsakymą savo paties ar kito žmogaus intelektui. 

26. Kūneliai, sudarantys tą skystį, kurį mes vadina- 
me vandeniu, yra tokie nepaprastai maži, jog man ne- 
teko girdėti, kad kas nors per mikroskopą (aš girdėjau, 
kad kai kurie iš jų padidina 10 000 kartų, o kai kurie — 
net daug daugiau nei 100 000 kartų?*) dėtųsi aiškiai 
matęs jų dydį, formą ar judėjimą; o vandens dalelės 
taip menkai susijusios viena su kita, kad net mažiausia 
jėga jas pastebimai atskiria. Maža to, jeigu mes ištirsi- 
me jų nepaliaujamą judėjimą, turėsime sutikti, kad jos 
nesukibusios viena su kita; tačiau tegu tik stoja stiprus 
šaltis, ir jos susijungia, sukietėja, šie mažyčiai atomai 
sukimba, ir nepanaudojus didelės jėgos jų neįmanoma 
atskirti. Kas sugebės surasti saitus, taip stipriai susie- 
jančius šias palaidų kūnelių krūvas, kas sugebės at- 
skleisti tą rišamąją medžiagą, taip tvirtai priklijuojan- 
čią jas vieną prie kitos, tas atskleis didžią ir dar 
nežinomą paslaptį; tačiau ir tai padaręs jis dar bus pa- 
kankamai toli nuo to, kad suprantamai paaiškintų kū- 
no tįsumą (kuris yra jo tankių dalelių sukibimas), kol 
negalės parodyti, kas sudaro šių saitų, arba šios riša- 
mosios medžiagos, arba mažiausios egzistuojančios ma- 
terijos dalelės, dalių jungtį arba sutvirtinimą. Iš to pa- 
aiškėja, kad ištyrus ši pirminė ir tariamai akivaizdi kūno 
kokybė pasirodys esanti tokia pat nesuprantama, kaip 
ir visa, kas susiję su mūsų siela, ir kad tankią tįsią sub- 
stanciją taip pat sunku įsivaizduoti, kaip ir mąstančią ne- 
materialią substanciją, nesvarbu, kokių prieštaravimų 
būtų pateikiama prieš šį teiginį. 

27. Šiek tiek išplėtokime savo mintį: tas slėgis, kuris 
pasitelkiamas paaiškinti kūnų sukibimui, yra toks pat 
nesuprantamas, kaip ir pats sukibimas. Juk jeigu ma- 
teriją laikysime baigtine, kokia ji, be abejonės, yra, te- 

gu kas nors mąstydamas nuklysta prie visatos ribų ir 
pažiūri, kokius jis gali įsivaizduoti įmanomus lankus, 
kokius ryšius, laikančius šią materiją taip stipriai su- 
spaustą, kad dėl to plienas įgyja savo tvirtumą, o dei- 
manto dalelės — kietumą ir neišardomumą. Jeigu ma- 
terija yra baigtinė, ji turi turėti ribas, ir turi būti kas 
nors, kas neleistų jai išsklisti į dalis. Jeigu kas nors, 
stengdamasis išvengti šio keblumo, puls į prielaidos 
apie materijos begalinumą gelmes, tegu jis pasvarsto, 
ar tuo jis bent kiek nušvies kūno sukibimą ir ar, aiškin- 
damas jį pačia absurdiškiausia ir nesuprantamiausia 
prielaida, padarys jį bent kiek suprantamesnį; kai ištir- 
sime kūno tįsumo (kuris yra ne kas kita, kaip tankių 
dalelių sukibimas) prigimtį, priežastį ar būdą, jis mums 
nebus nė kiek aiškesnis ar apibrėžtesnis negu mąsty- 
mo idėja. 

28. Kita mūsų turima kūno idėja yra galia perduoti 
judėjimą postūmiu, o kita sielos idėja yra galia sukelti 
judėjimą mintimi. Kasdienis patyrimas mums aiškiai 
pateikia šias idėjas — vieną kūno, o kitą — mūsų sie- 
los; tačiau jeigu ir čia mes imsimės tirti, kaip tai vyks- 
ta, lygiai taip pat būsime nežinioje. Juk apie judėjimo per- 
davimą postūmiu, kai vienas kūnas praranda tiek 
judėjimo, kiek jo gauna kitas (o tai yra paprasčiausias 
atvejis), mes negalime susidaryti kitokio supratimo, tik 
kaip apie judėjimo perėjimą iš vieno kūno į kitą, — 
manau, tai yra lygiai taip pat neaišku ir nesupranta- 
ma, kaip ir tai, kaip mūsų siela gali judinti ar sustab- 
dyti mūsų kūną mintimi, o mes kiekvieną akimirką 
matome ją tai darant. Judėjimo padidėjimas dėl postū- 
mio, kurį pastebime arba tikime kartais įvykstant, yra 
dar sunkiau suprantamas. Kasdienis patyrimas mums 

akivaizdžiai liudija ir postūmio, ir minties sukeliamą 
judėjimą, tačiau mums labai sunku suprasti būdą, kaip 
tai vyksta: abiem atvejais mes esame vienodai keblioje 
padėtyje. Taigi kai mes svarstome judėjimą, perduoda- 
mą kūno arba dvasios, su dvasia susijusi idėja yra bent 
jau tokia pat aiški, kaip ir ta, kuri susijusi šu kūnu. Jeigu 
mes nagrinėsime judėjimo aktyvią galią arba varomąją 
jėgą, jeigu galiu taip ją pavadinti, dvasioje ji yra daug 
aiškesnė negu kūne, nes du nejudantys kūnai, padėti 
vienas šalia kito, niekada nepateiks mums kitokios jų 
galios judinti vienas kitą idėjos, išskyrus pasiskolintą 
judėjimą; tuo tarpu siela kasdien mums pateikia akty- 
vios galios judinti kūnus idėjas, ir todėl mums vertėtų 
pasvarstyti, ar aktyvi galia nėra skiriamasis dvasių po- 
žymis, o pasyvi galia — materijos. Iš to galima spėti, 
kad sukurtos dvasios nėra visiškai atskirtos nuo mate- 
rijos, nes jos yra ir aktyvios, ir pasyvios. Grynoji dva- 
sia, t.y. Dievas, yra tik aktyvi; grynoji materija yra tik 
pasyvi; tas esybes, kurios yra ir aktyvios, ir pasyvios, 
galime laikyti abiejų dalininkėmis. Tačiau kad ir kaip 
ten būtų, aš manau, jog mes turime tiek pat daug ir 
tokių pat aiškių su dvasia susijusių idėjų, kaip ir susi- 
jusių su kūnų; ir vienų, ir kitų substancija mums yra 
vienodai nežinoma, mąstymo idėja dvasioje yra tokia 
pat aiški, kaip tįsumo idėja kūne, o judėjimo perdavi- 
mas mintimi, kurį mes priskiriame dvasiai, yra toks 
pat akivaizdus, kaip ir jo perdavimas postūmiu, kurį 
priskiriame kūnui. Nuolatinis patyrimas įgalina mus 
pastebėti ir vieną, ir kitą, nors mūsų ribotas intelektas 
negali suprasti nė vieno iš jų. Juk kai intelektas nori 
pažvelgti už tų pirmapradžių idėjų, kurias mums tei- 
kia pojūtis ir refleksija, ir įsiskverbti į jų priežastis ir 

susidarymo būdą, mes įsitikiname, kad jis neatsklei- 
džia nieko, išskyrus savo trumparegiškumą. 

29. Taigi pojūtis mus įtikina, kad yra tankios tįsios 
substancijos, o refleksija — kad yra mąstančios sub- 
stancijos; patyrimas liudija mums, kad tokie dalykai 
egzistuoja ir kad pirmieji turi galią judinti kūną postū- 
miu, o antrieji — mintimi. Patyrimas, sakau, kiekvieną 
akimirką pateikia mums aiškias ir vienų, ir kitų idėjas. 
Tačiau už šių idėjų, kaip gautų iš jų atitinkamų šalti- 
nių, mūsų sugebėjimai neprasiskverbia. Jeigu mes im- 
tumėmės toliau tirti jų prigimtį, priežastis ir būdą, tj- 
sumo prigimties nesuvoktume aiškiau, nei suvokiame 
mąstymo prigimtį. Jeigu norėtume nuodugniau jas pa- 
aiškinti, vieną taip pat lengva paaiškinti, kaip ir kitą; 
suvokti, kaip mums nežinoma substancija išjudina kū- 
ną mintimi, nėra sunkiau nei suvokti, kaip mums ne- 
žinoma substancija išjudina kūną postūmiu. Taigi at- 
skleisti, kas sudaro su kūnu susijusias idėjas, mes 
sugebame nė kiek ne geriau negu atskleisti, kas sudaro 
su dvasia susijusias idėjas. Dėl to man atrodo tikėtina, 
kad iš pojūčio ir refleksijos mūsų gaunamos paprastos 
idėjos yra mūsų minčių ribos, už kurių intelektas, kad 
ir kaip stengtųsi, nė kiek negali prasiskverbti ir negali 
nieko atskleisti, kai mėgina išgauti ką nors apie šių 
idėjų prigimtį ir paslėptas priežastis. 

30. Trumpai tariant, mūsų turimą dvasios idėją paly- 
ginę su mūsų turima kūno idėja matome štai ką: dva- 
sios substancija mums yra nežinoma, ir kūno substan- 
cija mums yra lygiai tokia pat nežinoma. Mes turime 
ryškias, aiškias dviejų pirminių kūno kokybių, arba 
savybių, — tankių sukibusių dalelių ir postūmio — 
idėjas; lygiai taip pat mes žinome ir turime dviejų 

pirminių dvasios kokybių, arba savybių, — mąstymo 
ir veikimo galios, t.y. galios pradėti ar sustabdyti įvai- 
rias mintis ar judėjimus, — ryškias ir aiškias idėjas. 
Mes taip pat turime įvairių kūnams būdingų kokybių 
idėjas — aiškias ir ryškias idėjas; šios kokybės yra ne 
kas kita, kaip įvairios sukimbančių tankių dalelių tįsu- 
mo ir jų judėjimo modifikacijos. Lygiai taip pat mes 
turime įvairių mąstymo modusų, pavyzdžiui, tikėji- 
mo, abejojimo, ketinimo, bijojimo, vylimosi — tai yra 
ne kas kita, kaip įvairūs mąstymo modusai, — idėjas. 
Mes taip pat turime norėjimo ir iš jo kylančio kūno 
judėjimo, taip pat dvasios judėjimo kartu su kūnu — 
nes, kaip buvo parodyta, dvasia sugeba judėti, — idėjas. 

31. Pagaliau jeigu ši nematerialios dvasios sąvoka 
galbūt sudaro tam tikrų sunkumų, kuriuos nelengva 
paaiškinti, dėl to neigti tokių dvasių egzistavimą arba 
abejoti juo mes turime ne daugiau pagrindo negu neigti 
kūno egzistavimą arba abejoti juo, nes kūno sąvoka 
susijusi su tam tikrais keblumais, kuriuos mums labai 
sunku, o galbūt ir neįmanoma paaiškinti ar suprasti. 
Norėčiau, kad man parodytų mūsų dvasios sąvokoje 
ką nors painesnio ar artimesnio prieštaravimui už tai, 
kas glūdi pačioje kūno sąvokoje, — bet kokio baigtinio 
tįsumo dalijamumas in infinitum, nesvarbu, ar mes jį 
pripažįstame, ar neigiame, verčia mus padaryti išva- 
das, kurių mūsų supratimas neįstengia paaiškinti ar 
suderinti, išvadas, kurios kelia didesnių keblumų ir 
yra akivaizdžiau absurdiškos negu visa tai, kas gali 
išplaukti iš nematerialios pažįstančiosios substancijos 
sąvokos. 

32. Tuo visai neturėtume stebėtis, nes, turėdami tik 
nedaugelį paviršutiniškų daiktų idėjų, kurias mums 

pateikia tik juslės iš išorės arba intelektas, mąstantis 
apie tai, ką jis patiria savo viduje, mes nieko daugiau 
nežinome; dar mažiau žinome apie daiktų vidinę san- 
darą ir tikrąją prigimtį, nes stokojame sugebėjimų, rei- 
kalingų įgyti tokiam pažinimui. Todėl patirdami ir at- 
skleisdami savyje galią valingai judėti ir jos pažinimą 
taip pat tikrai, kaip patiriame arba atskleidžiame išori- 
nių kūnų tankių dalelių sukibimą ir atsiskyrimą, kurie 
yra kūnų tįsumas ir judėjimas, būti patenkinti savo ne- 
materialios dvasios sąvoka ir jos egzistavimu mes turime 
lygiai tokį pat pagrindą, kaip ir būti patenkinti savo kūno 
sąvoka ir jo egzistavimu. Tai, kad mąstymas egzistuoja 
skyrium ir nepriklausomai nuo tankio, yra ne didesnis 
prieštaravimas negu tai, kad tankis egzistuoja skyrium 
ir nepriklausomai nuo mąstymo, nes jie abu yra viena 
nuo kitos nepriklausomos paprastos idėjos; aš nežinau, 
kodėl, turėdami vienodai aiškias ir ryškias mąstymo ir 
tankio idėjas, mes negalime tarti egzistuojant mąstantį 
daiktą be tankio, t.y. nematerialų, kaip mes tariame eg- 
zistuojant tankų daiktą be mąstymo, t.y. materiją, juo- 
lab kad įsivaizduoti, kaip mąstymas gali egzistuoti be 
materijos, nė kiek ne sunkiau nei įsivaizduoti, kaip ma- 
terija galėtų mąstyti. Juk visada, kai tik mes norime 
išeiti už šių per pojūtį ir refleksiją gautų paprastų idėjų 
ir toliau skverbtis į daiktų prigimtį, mus iškart apgau- 
bia nežinojimas ir migla, painiava ir sunkumai, ir mes 
negalime aptikti nieko daugiau, išskyrus savo pačių 
aklumą ir neišmanymą. Tačiau nepriklausomai nuo to, 
kuri iš šių sudėtinių idėjų — kūno ar nematerialios 
dvasios — yra aiškiausia, akivaizdu, kad jas sudaran- 
čios paprastos idėjos yra tik tos, kurias mums pateikė 

pojūtis ir refleksija; taip yra ir su visomis kitomis mū- 
sų substancijų idėjomis, net su paties Dievo idėja. 

33. Jeigu ištirsime mūsų turimą nesuvokiamos aukš- 
čiausiosios Esybės idėją, pamatysime, kad ją įgyjame 
tuo pačiu būdu ir kad mūsų turimos Dievo ir atskirų 
dvasių sudėtinės idėjos yra sudarytos iš per refleksiją 
gautų paprastų idėjų; pavyzdžiui, iš to, ką patiriame 
savyje, mes įgyjame egzistavimo ir trukmės, pažinimo 
ir galios, malonumo ir laimės ir įvairių kitų kokybių 
bei galių, kurias geriau turėti negu jų stokoti, idėjas; 
kai norime susidaryti tinkamiausią, kokią tik galime, 
aukščiausiosios Esybės idėją, mes, pasitelkę begalybės 
idėją, išplečiame kiekvieną iš šių idėjų ir sujungę jas 
sudarome sudėtinę Dievo idėją. O kad intelektas turi 
tokią galią išplėsti kai kurias per pojūtį ir refleksiją 
gautas idėjas, jau buvo parodyta. 

34. Jeigu aš įsitikinu, kad Žinau nedaugelį dalykų ir 
kai kuriuos iš jų, o galbūt net visus — netobulai, galiu 
susidaryti dvigubai didesnio žinojimo idėją, kurią vėl 
galiu padvigubinti tiek pat kartų, kiek galiu pridėti 
prie skaičiaus, ir taip galiu didinti pažinimo idėją plės- 
damas ją, kad ji apimtų visus egzistuojančius ar gali- 
mus daiktus. Tą patį aš galiu daryti ir su jų, t.y. visų 
jų kokybių, galių, priežasčių, pasekmių, santykių ir t.t., 
tobulesniu pažinimu, kol bus tobulai pažinta viskas, 
kas glūdi juose ar kokiu nors būdu gali būti su jais 
susiję, ir taip susidaryti begalinio ar beribio žinojimo 
idėją. Tą patį galima daryti su galia, kol prieiname prie 
to, ką vadiname begaliniu, taip pat su egzistavimo truk- 
me be pradžios ar pabaigos, ir taip susidaryti amžinos 
esybės idėją. Kai egzistavimo, galios, išminties ir visų 
kitų tobulybių (kurių kokias nors idėjas galime turėti), 


258 


23. APIE MŪSŲ SUDĖTINES SUBSTANCIJŲ IDĖJAS 


mūsų priskiriamų aukščiausiajai Esybei, kurią vadina- 
me Dievu, laipsnis ar mastas yra beribis ir begalinis, 
mes susidarome geriausią mūsų intelektui įmanomą 
jos idėją; aš sakau, kad visa tai daroma tokiu mastu 
išplečiant tas paprastas idėjas, kurias mums pateikia 
mūsų pačių intelekto veiksmų refleksija arba juslės, 
atspindinčios išorinius daiktus, kiek jas gali išplėsti be- 
galybė. 

35. Juk kaip tik begalybė, sujungta su mūsų turimo- 
mis egzistavimo, galios, žinojimo ir t.t. idėjomis, sudaro 
tą sudėtinę idėją, kurios dėka mes geriausiai įsivaiz- 
duojame aukščiausiąją Esybę. Nors savo esme (kurios 
mes tikrai nepažįstame, nes nežinome ir žvirgždo, mu- 
sės ar savo pačių tikrosios esmės) Dievas yra papras- 
tas ir nesudėtinis, vis dėlto, manau, aš galiu sakyti, 
kad mes neturime jokios kitos jo idėjos, išskyrus sudė- 
tinę egzistavimo, pažinimo, galios, laimės ir t.t., bega- 
linių ir amžinų, idėją; visos šios idėjos yra apibrėžtos, ir 
kai kurios iš jų, būdamos santykinės, yra sudėtos iš 
kitų; visos jos, iš pradžių gautos, kaip buvo parodyta, 
iš pojūčio ir refleksijos, sudaro mūsų turimą Dievo idėją 
arba sąvoką. 

36. Toliau reikia pažymėti, kad, išskyrus begalybę, 
nėra tokios Dievui mūsų priskiriamos idėjos, kuri ne- 
būtų ir mūsų turimos sudėtinės kitų dvasių idėjos da- 
lis. Kadangi mes galime turėti tik tas paprastas ne su 
kūnu, bet su kuo nors kitu susijusias idėjas, kurias mums 
teikia mūsų pačių intelekto veiksmų refleksija, dva- 
sioms mes negalime priskirti nieko kito, tik tai, ką gau- 
name iš jos; visi dvasių skirtumai, kuriuos mes galime 
nustatyti mąstydami apie jas, yra tik jų Žinojimo, ga- 
lios, trukmės, laimės ir t.t. masto ir laipsnių skirtumai. 

Kad susidarydami tiek dvasių, tiek kitų daiktų idėjas 
mes esame ribojami iš pojūčio ir refleksijos gaunamų idėjų, 
akivaizdu iš to, jog nors ir kaip mūsų turimos dvasių 
idėjos pranoktų tobulumu kūnų idėjas, vis dėlto mes 
negalime turėti jokios būdo, kuriuo jos atskleidžia vie- 
na kitai savo mintis, idėjos, nors neišvengiamai turime 
padaryti išvadą, kad atskiros dvasios, esybės, apdova- 
notos tobulesniu žinojimu ir didesne laime nei mes, 
būtinai turi turėti ir tobulesnį savo minčių perdavimo 
būdą nei mes, priversti naudotis kūniškais ženklais ir 
ypač garsais, kurie plačiausiai vartojami, nes yra ge- 
riausi ir greičiausi mums įmanomi ženklai. Tačiau ne- 
turėdami jokio tiesioginio perteikimo patyrimo, taigi ir 
jokios jo sąvokos, mes neturime jokios idėjos, kaip dva- 
sios, nevartojančios žodžių, gali greitai perteikti savo 
mintis ir juo labiau kaip dvasios, neturinčios kūno, ga- 
li būti savo minčių šeimininkės ir panorėjusios gali 
perduoti jas arba nuslėpti, nors mes būtinai turime tar- 
ti, kad jos turi tokią galią. 

37. Taigi mes matėme, kokios rūšies turime visų rūšių 
substancijų idėjas, kas jas sudaro ir kaip mes jas įgyja- 
me. Iš to, manau, visiškai akivaizdu štai kas. 

Pirma, visos mūsų įvairių substancijų rūšių idėjos 
yra ne kas kita, kaip paprastų idėjų deriniai, kartu ta- 
riant kažką, kam jos priklauso, kame jos glūdi, nors 
mes visiškai neturime aiškios ir ryškios šio tariamo 
kažko idėjos. 

Antra, visos paprastos idėjos, kurios, šitaip sujung- 
tos į vieną bendrą substratą, sudaro mūsų sudėtines 
įvairių substancijų rūšių idėjas, yra ne kas kita, kaip 
idėjos, kurias mes gavome iš pojūčio ir refleksijos. Taigi 
net tose idėjose, kurias mes tariamės geriausiai pažįstą 


260 


25. APIE SANTYKĮ 


ir kuriose labiausiai priartėjame prie savo daugiausiai 
išplėstų sąvokų supratimo, mes negalime išeiti už šių 
paprastų idėjų ribų. Ir net tose idėjose, kurios atrodo 
labiausiai nutolusios nuo viso to, su kuo mes susidu- 
riame, ir be galo pranoksta viską, ką mes galime su- 
vokti savyje reflektuodami arba pojūčiais atskleisti kituo- 
se daiktuose, mes negalime pasiekti nieko daugiau, 
išskyrus tas paprastas idėjas, kurias iš pradžių gavome 
iš pojūčio ar refleksijos; tai akivaizdu iš mūsų turimų 
sudėtinių angelų idėjų ir ypač iš paties Dievo idėjos. 

Trečia, dauguma paprastų idėjų, sudarančių mūsų 
sudėtines substancijų idėjas, deramai jas ištyrus paaiš- 
kėja esančios tik galios, kad ir kaip mes būtume linkę 
laikyti jas teigiamomis kokybėmis; pavyzdžiui, didžio- 
ji dauguma idėjų, sudarančių mūsų sudėtinę aukso idė- 
ją, yra geltonumas, didelis svoris, kalumas, lydumas, 
tirpimas karališkajame vandenyje ir t.t., sujungtos drau- 
ge nežinomame substrate; visos šios idėjos yra ne kas 
kita, kaip įvairūs santykiai su kitomis substancijomis, 
iš tiesų jų nėra aukse pačiame savaime, nors jos pri- 
klauso nuo tų realių ir pirminių jo vidinės sandaros 
kokybių, dėl kurių jis gali skirtingai veikti įvairias ki- 
tas substancijas ir būti jų veikiamas. 


Dvidešimt penktas skyrius 


APIE SANTYKĮ 


1. Greta intelekto turimų daiktų, egzistuojančių pa- 
čių savaime, paprastų ar sudėtinių idėjų, yra kitos idė- 
jos, kurias jis įgyja lygindamas juos vieną su kitu. Ką 
nors nagrinėdamas, intelektas neapsiriboja šiuo kon- 
krečiu objektu: jis gali perkelti bet kurią idėją, taip sa- 

kant, už jos pačios ar bent jau pažvelgti už jos, kad 
pamatytų, kaip ji dera su kokia nors kita idėja. Kai 
intelektas tiria vieną daiktą taip, kad jis, taip sakant, 
paima jį ir padeda greta kito ir kreipia savo žvilgsnį 
nuo vieno prie kito, šitai yra santykis ir atžvilgis, kaip 
ir rodo šie žodžiai; pozityviems daiktams duotus pa- 
vadinimus, nurodančius šį atžvilgį ir tarnaujančius žen- 
klais, nukreipiančiais mintis už paties pavadinto ob- 
jekto į kažką, kas skiriasi nuo jo, vadiname santykiniais, o 
šitaip sujungtus daiktus — susietais. Antai kai intelek- 
tas traktuoja Kajų kaip tokią pozityvią būtybę, jis įtrau- 
kia į šią idėją tik tai, kas iš tikrųjų egzistuoja Kajuje; 
pavyzdžiui, kai aš traktuoju jį kaip Žmogų, aš turiu 
galvoje ne ką kita, kaip sudėtinę rūšies „žmogus“ idėją. 
Panašiai sakydamas, kad Kajus yra baltasis žmogus, 
aš turiu tik mintį apie žmogų, kuriam būdinga ši balta 
odos spalva. Tačiau kai aš vadinu Kajų vyru, užsime- 
nu ir apie kitą asmenį, o kai vadinu jį baltesniu, užsi- 
menu apie kitą daiktą; abiem atvejais mano mintis nu- 
kreipta į kažką už Kajaus ir atsižvelgiama į du dalykus. 
O kadangi bet kokia idėja, paprasta ar sudėtinė, gali 
duoti intelektui dingstį šitaip sugretinti du dalykus ir, 
taip sakant, apžvelgti juos sykiu, nors jie tebelaikomi 
skirtingais, tai kiekviena iš mūsų idėjų gali būti santy- 
kio pagrindu. Antai pateiktame pavyzdyje vedybų su 
Sempronija sutartis ir ceremonija yra pavadinimo vy- 
ru arba vyro santykio priežastis, o balta spalva yra 
priežastis, kodėl Kajus vadinamas baltesniu už smil- 
tainį. 

2. Šie ir panašūs santykiai, išreiškiami santykiniais ter- 
minais, kuriuos atitinka kiti savo reikšme abipusiškai su jais 
susiję terminai, kaip antai „tėvas ir sūnus“, „didesnis ir 

mažesnis“, „priežastis ir pasekmė“, kiekvienam yra vi- 
siškai akivaizdūs, ir kiekvienas iškart suvokia santykį. 
Juk „tėvas ir sūnus“, „vyras ir žmona“ ir panašūs ko- 
reliatyvūs terminai atrodo taip glaudžiai vienas su ki- 
tu susiję ir dėl įpročio taip lengvai dera ir atitinka vie- 
nas kitą Žmonių atmintyje, kad įvardijus vieną iš jų 
mintys iškart nukreipiamos už taip pavadintų daiktų, 
ir kiekvienas pastebi taip aiškiai nurodytą santykį ir 
juo neabejoja. Tačiau tais atvejais, kai kalboje nėra ko- 
reliatyvių pavadinimų, santykį ne visuomet lengva pa- 
stebėti. „Sugulovė“, be abejonės, taip pat yra santyki- 
nis pavadinimas, kaip ir „Žmona“; tačiau kur kalbose 
šis ir panašūs žodžiai neturi koreliatyvių terminų, žmo- 
nės nėra labai linkę juos tokiais laikyti, nes jie neturi to 
aiškaus santykio požymio, kuris būdingas koreliatams, 
tarsi paaiškinantiems vienas kitą ir negalintiems egzis- 
tuoti kitaip, kaip tik drauge. Kaip tik dėl to daugelis tų 
pavadinimų, kurie, kaip paaiškėjo deramai juos išty- 
rus, apima akivaizdžius santykius, buvo pavadinti iš- 
oriniais. Tačiau visi pavadinimai, kurie nėra tik tušti 
garsai, turi. žymėti kokią nors idėją, kuri arba glūdi 
daikte, kuriam taikomas pavadinimas, ir tada yra po- 
zityvi ir traktuojama kaip susijusi su daiktu, kuriam 
duodamas pavadinimas, ir egzistuojanti jame, arba ran- 
dasi iš atžvilgio, kurį intelektas aptinka tarp to daikto 
ir ko nors, kas skiriasi nuo jo ir su kuo drauge jis jį 
tiria, ir tada ji apima santykį. 

3. Kitą santykinių terminų rūšį sudaro tie terminai, 
kurie nelaikomi nei santykiniais, nei išoriniais pavadi- 
nimais; iš pažiūros žymėdami kažką, kas objekte abso- 
liutu, jie paslepia numanomą, nors ir mažiau pastebi- 
mą santykį. Tokie yra atrodantys pozityvūs terminai 

„senas“, „didelis“, „netobulas“ ir t.t., kuriuos aš turė- 
siu progą išsamiau aptarti tolesniuose skyriuose. 

4. Toliau galima pažymėti, kad tokias pačias santy- 
kio idėjas gali turėti žmonės, turintys visiškai skirtin- 
gas siejamų, arba lyginamų, daiktų idėjas; pavyzdžiui, 
tie, kurie turi visiškai skirtingas žmogaus idėjas, gali su- 
tarti dėl tėvo sąvokos, — ši sąvoka yra pridėta prie 
substancijos, arba žmogaus, ir susijusi tik su tuo žmo- 
gumi vadinamos būtybės veiksmu, kuriuo ji prisideda 
prie tos pačios rūšies būtybės gimimo, kad ir koks bū- 
tų Žmogus. 

5. Taigi santykio esmę sudaro dviejų daiktų siejimas, 
arba lyginimas vieno su kitu; dėl šio lyginimo vienas 
iš jų arba abu gauna pavadinimus. Jeigu kuris nors iš 
šių daiktų pašalinamas arba nustoja egzistuoti, išnyks- 
ta ir santykis, o drauge ir iš jo kylantis pavadinimas, 
nors pačiame antrajame daikte neįvyksta jokių poky- 
čių: pavyzdžiui, Kajus, kurį šiandien aš laikau tėvu, 
rytoj nustos juo būti tik dėl sūnaus mirties, jame pačia- 
me neįvykus jokių pokyčių. Be to, vien tik intelektui 
pakeitus objektą, su kuriuo jis ką nors lygina, tas pats 
daiktas tuo pačiu metu gali turėti priešingą pavadini- 
mą; pavyzdžiui, Kajus, lyginamas su įvairiais asmeni- 
mis, teisingai gali būti vadinamas vyresniu ir jaunes- 
niu, stipresniu ir silpnesniu, ir t.t. 

6. Tai, kas egzistuoja ar gali egzistuoti arba būti 
traktuojama kaip vienas daiktas, yra pozityvų; ne tik 
paprastos idėjos ir substancijos, bet ir modusai yra po- 
zityvūs dalykai; nors dalys, iš kurių jie susideda, labai 
dažnai yra santykinės viena kitos atžvilgiu, tačiau ka- 
dangi visuma traktuojama kaip vienas daiktas ir suke- 
lia mums sudėtinę vieno daikto idėją, kuri mūsų inte- 

lekte yra tarsi vienas vaizdas, tai yra pozityvus arba 
absoliutus daiktas, arba idėja. Antai nors trikampio da- 
lys, lyginamos viena su kita, yra santykinės, tačiau vi- 
sumos idėja yra pozityvi absoliuti idėja. Tą patį galima 
pasakyti apie šeimą, melodiją ir t.t., nes santykis gali 
egzistuoti tik tarp dviejų daiktų, traktuojamų kaip du 
daiktai. Santykį visuomet turi sudaryti du daiktai arba 
dvi idėjos, arba pačios savaime iš tikrųjų atskiros, arba 
laikomos skirtingomis, ir turi būti pagrindas ar dings- 
tis jas lyginti. 

7. Apie santykį apskritai galima pasakyti štai ką. 

Pirma, nėra nė vieno dalyko — nei paprastos idėjos, 
nei substancijos, nei moduso, nei santykio, nei jų pava- 
dinimo, — kurio nebūtų galima beveik begalinį skaičių kar- 
tų nagrinėti kitų daiktų atžvilgiu, todėl tai sudaro ne- 
mažą dalį Žmonių minčių ir žodžių. Pavyzdžiui, vienas 
vienintelis žmogus gali iškart būti susijęs visais Šiais 
santykiais ir daugeliu kitų ir visus juos palaikyti: tėvas, 
brolis, sūnus, senelis, vaikaitis, uošvis, žentas, vyras, 
draugas, priešas, valdinys, generolas, teisėjas, globė- 
jas, klientas, profesorius, europietis, anglas, salietis, tar- 
nas, šeimininkas, valdytojas, vadas, aukštesnis, žemes- 
nis, didesnis, mažesnis, vyresnis, jaunesnis, amžininkas, 
panašus, nepanašus ir t.t. beveik be galo; jis gali suda- 
ryti tiek santykių, kiek gali būti dingsčių lyginti jį su 
kitais daiktais remiantis bet kokiu atitikimu, neatitiki- 
mu ar kokiu nors kitokiu atžvilgiu. Juk, kaip sakiau, 
santykis yra dviejų daiktų lyginimo arba jų nagrinėji- 
mo drauge ir suteikimo vienam iš jų arba abiem šiuo 
lyginimu grindžiamo pavadinimo, o kartais ir paties 
santykio pavadinimo būdas. 

8. Antra, toliau apie santykį galima pasakyti štai ką: 
nors jis neglūdi realiai egzistuojančiuose daiktuose, bet 
yra kažkas išoriška ir papildomai pridėta, tačiau idėjos, 
kurias žymi santykiniai žodžiai, dažnai yra aiškesnės 
ir ryškesnės už tų substancijų, su kuriomis jos susiju- 
sios, idėjas. Mūsų turima tėvo ar brolio sąvoka yra ge- 
rokai aiškesnė ir ryškesnė už mūsų turimą Žmogaus 
sąvoką, arba, jeigu norite, tėvystė yra toks dalykas, ku- 
rio aiškią sąvoką lengviau turėti negu Žmonijos. Man 
daug lengviau įsivaizduoti, kas yra draugas, negu kas 
yra Dievas, nes dažnai pakanka žinoti vieną veiksmą 
ar vieną paprastą idėją, kad įgyčiau santykio sąvoką, o 
tam, kad pažinčiau kokią nors substancinę esybę, bū- 
tinas tikslus įvairių idėjų derinys. Sunku įsivaizduoti, 
kad žmogus, lyginantis du daiktus, nežinotų, kokiu 
atžvilgiu juos lygina, taigi lygindamas kokius nors 
daiktus jis būtinai turi turėti labai aiškią šio santykio 
idėją. Vadinasi, santykių idėjos mūsų intelekte gali būti 
bent jau tobulesnės ir aiškesnės už substancijų idėjas. Mat 
paprastai sunku Žinoti visas paprastas idėjas, realiai 
glūdinčias kokioje nors substancijoje, tačiau dažniau- 
siai visai lengva Žinoti paprastas idėjas, sudarančias kokį 
nors santykį, apie kurį aš mąstau arba kurio pavadini- 
mą turiu; pavyzdžiui, lyginant du žmones vieno ben- 
dro tėvo atžvilgiu labai lengva susidaryti brolių idėjas, 
dar neturint tobulos žmogaus idėjos. Kadangi reikšmi- 
niai santykiniai žodžiai, kaip ir kiti, žymi tik idėjas, o 
pastarosios visos yra arba paprastos, arba sudarytos iš 
paprastų, tai norint Žinoti tikslią idėją, kurią Žymi san- 
tykinis terminas, pakanka turėti aiškų supratimą apie 
tai, kas yra santykio pagrindas; jį galima įgyti neturint 
tobulos ir aiškios daikto, kuriam jis priskiriamas, idė- 

jos. Pavyzdžiui, turėdamas supratimą, kad vienas 
paukštis padėjo kiaušinį, iš kurio išsirito kitas paukš- 
tis, aš turiu labai aiškią perekšlės ir jauniklio santykio 
tarp dviejų šv. Jokūbo parko kazuarų?* idėją, nors gal- 
būt turiu tik labai miglotą ir netobulą pačių šių paukš- 
čių idėją. 

9. Trečia, nors yra labai daug motyvų, dėl kurių 
daiktai gali būti lyginami vienas su kitu, taigi ir dau- 
gybė santykių, tačiau visi jie apsiriboja tomis paprasto- 
mis pojūčio ar refleksijos idėjomis, kurios, mano many- 
mu, sudaro viso mūsų žinojimo visą medžiagą, ir yra 
su jomis susiję. Kad būtų aiškiau, aš parodysiu tai rem- 
damasis reikšmingiausiais santykiais, apie kuriuos mes 
turime kokį nors supratimą, taip pat kai kuriais to- 
kiais, kurie atrodo labiausiai nutolę nuo jutimo ar re- 
fleksijos, — paaiškės, kad jų idėjas mes vis dėlto gauna- 
me iš ten, ir neliks abejonių, kad mūsų turimos jų 
sąvokos yra ne kas kita, kaip tam tikros paprastos idė- 
jos, taigi pirmiausia yra kilusios iš jutimo ar refleksijos. 

10. Ketvirta, kadangi santykis yra vieno daikto nag- 
rinėjimas drauge su kitu daiktu, išoriniu jo atžvilgiu, 
akivaizdu, kad visi žodžiai, būtinai nukreipiantys inte- 
lektą prie kokių nors kitų idėjų negu tos, kurios laiko- 
mos realiai egzistuojančiomis tame daikte, kuriam tai- 
komas žodis, yra santykiniai žodžiai; pavyzdžiui, 
„Žmogus“, „juodas“, „linksmas“, „susimąstęs“, „ištroš- 
kęs“, „piktas“, „tįsus“ ir panašūs žodžiai visi yra abso- 
liutūs, nes jie nežymi ir nenurodo nieko kito, išskyrus 
tai, kas realiai egzistuoja arba manoma, kad egzistuo- 
ja, šitaip pavadintame žmoguje; tačiau „tėvas“, „bro- 
lis“, „karalius“, „vyras; „juodesnis“, „linksmesnis“ ir 
t.t. yra Žodžiai, drauge su jų žymimu daiktu apiman- 

tys dar kažką atskira ir išoriška šio daikto egzistavimo 
atžvilgiu. 

11. Išdėstęs šias prielaidas apie santykį apskritai, da- 
bar aš keliais pavyzdžiais parodysiu, kaip visos mūsų 
turimos santykio idėjos yra sudarytos, kaip ir kitos, tik 
iš paprastų idėjų ir kad jos visos, kad ir kokios atrody- 
tų subtilios ar nutolusios nuo jutimo, galiausiai apsiri- 
boja paprastomis idėjomis. Pradėsiu nuo paties plačiau- 
sio santykio, kuriuo yra susiję visi egzistuojantys ar 
galintys egzistuoti daiktai, — tai yra priežasties ir pada- 
rinio santykis. Kitame skyriuje aš aptarsiu jo idėją, kaip 
ji kyla iš dviejų viso mūsų pažinimo šaltinių — pojūčio 
ir refleksijos. 


Dvidešimt šeštas skyrius 


APIE PRIEŽASTĮ IR PADARINĮ BEI KITUS 
SANTYKIUS 


1. Suvokdami juslėmis nuolatinę daiktų kaitą, mes 
negalime nepastebėti, kad įvairios atskiros kokybės ir 
substancijos pradeda egzistuoti ir kad tą egzistavimą 
joms suteikia deramas kokio nors kito daikto taikymas 
ir veikimas. Šis pastebėjimas ir pateikia mums prie- 
žasties ir padarinio idėjas. Tai, kas sukelia kokią nors 
paprastą ar sudėtinę idėją, vadiname bendru priežasties 
pavadinimu, o tai, kas sukeliama, — padariniu. Pavyz- 
džiui, pastebėję, kad substancijos, mūsų vadinamos vaš- 
ku, suskystėjimą, kuris yra paprasta idėja, prieš tai jai 
nebūdinga, nuolat sukelia tam tikro šilumos laipsnio 
veikimas, paprastą šilumos idėją vaško suskystėjimo 
atžvilgiu mes vadiname jo priežastimi, o suskystėji- 
mą — padariniu. Arba pastebėję, kad substancija „me- 

dis“, kuri yra tam tikras taip vadinamas paprastų idėjų 
derinys, dėl ugnies poveikio virsta kita substancija, va- 
dinama pelenais, t.y. kita sudėtine idėja, susidedančia 
iš paprastų idėjų derinio, visiškai skirtinga nuo tos su- 
dėtinės idėjos, kurią vadiname medžiu, ugnį pelenų at- 
žvilgiu mes laikome priežastimi, o pelenus — padari- 
niu. Taigi visa tai, kas, mūsų supratimu, padeda sukurti 
kokią nors atskirą paprastą idėją arba paprastų idėjų 
derinį, arba substanciją, arba modusą, kurių anksčiau 
nebuvo, arba prisideda prie to, mūsų intelekte yra su- 
siję priežasties santykiu ir mūsų yra taip vadinama. 

2. Taigi iš to, ką mūsų juslės gali atskleisti mums 
apie kūnų poveikį vienas kitam, susidaręs priežasties ir 
padarinio sąvoką — būtent kad priežastis yra tai, kas 
kokį nors kitą daiktą, paprastą idėją, substanciją arba 
modusą, priverčia pradėti būti, o padarinys yra tai, kas 
gavo pradžią iš kokio nors kito daikto, — intelektas 
įvairius daiktų šaltinius nesunkiai suskirsto į dvi rūšis. 

Pirma, kai padaromas visiškai naujas daiktas, toks, 
kad nė viena jo dalis niekada anksčiau neegzistavo, 
kaip yra tada, kai in rerum natura% pradeda egzistuoti 
nauja materijos dalelė, kuri prieš tai neturėjo būties; tai 
mes vadiname kūrimu. 

Antra, kai kūnas sudarytas iš dalelių, kurios visos 
egzistavo anksčiau, tačiau pats tas daiktas, taip suda- 
rytas iš anksčiau egzistavusių dalelių, kurios, imamos 
visos kartu, sudaro tokį paprastų idėjų derinį, anksčiau 
neegzistavo kaip šis žmogus, šis kiaušinis, rožė, vyšnia 
ir t.t. Kai tai susiję su substancija, sukurta įprastu na- 
tūraliu būdu dėl vidinės priežasties, kurią įdiegė ir pa- 
skatino veikti kokia nors išorinė veikiančioji jėga arba 
priežastis ir kuri veikia mums nesuvokiamais nepaste- 

bimais būdais, tai mes vadiname gimimu. Kai priežas- 
tis yra išorinė ir padarinį sukelia juslėmis suvokiamas 
pastebimų dalių atskyrimas ar sujungimas, šitai mes 
vadiname darymu; tokie yra visi dirbtiniai daiktai. Kai 
sukeliama kokia nors paprasta idėja, kurios anksčiau 
šiame objekte nebuvo, šitai vadinama pakeitimu. Taigi 
žmogus gimsta, o paveikslas padaromas; abu jie pa- 
keičiami, kai juose sukuriama kokia nors nauja juslė- 
mis suvokiama kokybė ar paprasta idėja, kurios juose 
anksčiau nebuvo; šitaip priversti egzistuoti daiktai, ku- 
rių anksčiau čia nebuvo, yra padariniai, o tie daiktai, 
kurie sukėlė šį egzistavimą, yra priežastys. Šiais ir vi- 
sais kitais atvejais galime pastebėti, kad priežasties ir 
padarinio sąvoka kyla iš idėjų, gautų per pojūtį ir re- 
fleksiją, ir kad šis santykis, kad ir koks jis būtų platus, 
galiausiai apsiriboja jomis. Juk tam, kad turėtume prie- 
žasties ir padarinio idėją, pakanka kokią nors paprastą 
idėją arba substanciją traktuoti kaip pradedančią egzis- 
tuoti dėl kokios nors kitos idėjos veikimo, nežinant šio 
veikimo būdo. 


Dvidešimt septintas skyrius 
APIE TAPATUMĄ IR SKIRTINGUMĄ?? 


1. Kita dingstis lyginti intelektui dažnai yra pats 
daiktų egzistavimas, kai, traktuodami ką nors kaip eg- 
zistuojantį tam tikroje konkrečioje vietoje ir konkrečiu 
metu, mes lyginame jį su juo pačiu, egzistuojančiu kitu 
metu, ir taip susidarome tapatumo ir skirtingumo idėjas. 
Kai mes matome, kad kas nors yra kokioje nors vietoje 
kokiu nors laiko momentu, esame tikri (kad ir kas tai 
būtų), jog tai yra tas pats daiktas, o ne kitas, kuris tuo 

pačiu metu egzistuoja kitoje vietoje, kad ir kokie pana- 
šūs ir neatskiriami jie būtų visais kitais atžvilgiais; ta- 
patumą sudaro tai, kad idėjos, kurioms jis priskiriamas, 
visiškai nesiskiria nuo tų, kokios jos buvo tuo momen- 
tu, kuriuo mes imame jų ankstesnį egzistavimą ir su 
kuriuo lyginame dabartinį. Niekada nematydami, kad 
du tos pačios rūšies daiktai egzistuotų toje pačioje vie- 
toje tuo pačiu metu, ir neįsivaizduodami, kad taip ga- 
lėtų būti, mes darome teisingą išvadą, jog koks nors 
daiktas, egzistuojantis kur nors kokiu nors metu, paša- 
lina visus tos pačios rūšies daiktus ir egzistuoja ten tik 
vienas pats. Todėl kai mes klausiame, ar kas nors yra 
tas pats, ar ne, tai visuomet yra susiję su kuo nors, kas 
egzistavo tam tikru metu tam tikroje vietoje ir tuo mo- 
mentu tikrai buvo tapatus sau pačiam ir niekam ki- 
tam; iš to išplaukia, jog vienas daiktas negali turėti 
dviejų egzistavimo pradžių, o du daiktai — vienos pra- 
džios, nes neįmanoma, kad du tos pačios rūšies daik- 
tai tuo pačiu momentu būtų arba egzistuotų toje pa- 
čioje vietoje arba kad tas pats daiktas būtų skirtingose 
vietose. Todėl tai, kas turėjo vieną pradžią, yra tas pats 
daiktas, o tai, kas turėjo laiko ir vietos atžvilgiu skir- 
tingą pradžią nei ši, yra ne tas pat, bet kas kita. Keb- 
lumų dėl šio santykio iškilo dėl to, kad buvo menkai 
rūpinamasi susidaryti tikslias tų daiktų, kuriems jis 
priskiriamas, sąvokas ir tam buvo skiriama mažai dė- 
mesio. 

2. Mes turime tik trijų rūšių substancijų idėjas: 1) Die- 
vas, 2) baigtinės dvasios, 3) kūnai. Pirma, Dievas netu- 
ri pradžios, yra amžinas, nekintamas ir visur esantis, 
todėl dėl jo tapatumo negali kilti abejonių. Antra, ka- 
dangi kiekviena iš baigtinių dvasių pradėjo egzistuoti 

apibrėžtu laiku ir apibrėžtoje. vietoje, tai santykis su 
tuo laiku ir ta vieta visuomet apibrėš kiekvienos iš jų 
tapatumą, kol ji egzistuoja. 

Trečia, tas pat galioja kiekvienai materijos dalelei, 
kuri yra ta pati, jeigu prie jos nepridėta ar iš jos neat- 
imta materijos. Nors šios trys substancijų rūšys, kaip 
mes jas vadiname, nepašalina viena kitos iš tos pačios 
vietos, tačiau mes galime įsivaizduoti tik taip, kad kiek- 
viena iš jų būtinai turi pašalinti bet kurią kitą tos pa- 
čios rūšies substanciją iš tos pačios vietos, kitaip tapa- 
tumo ir skirtingumo sąvokos ir pavadinimai būtų tušti 
ir nebūtų galima atskirti vienos nuo kitos substancijų 
ar ko nors kito. Pavyzdžiui, jeigu du kūnai galėtų tuo 
pačiu metu būti toje pačioje vietoje, tai šios dvi mate- 
rijos dalys turėtų būti tas pat, nesvarbu, ar jos didelės, 
ar mažos; maža to, visi kūnai turėtų būti tas pat. Juk 
dėl tos pačios priežasties, dėl kurios dvi materijos da- 
lelės gali būti vienoje vietoje, visi kūnai gali būti vie- 
noje vietoje; jeigu daroma tokia prielaida, ji pašalina 
skirtumą tarp vieno daikto ir daugiau negu vieno daik- 
to tapatumo ir skirtingumo ir padaro jį juokingą. Ta- 
čiau kadangi tai, kad du ar daugiau yra vienas, yra 
prieštaravimas, tapatumas ir skirtingumas yra gerai 
pagrįsti ir intelektui naudingi santykiai ir lyginimo bū- 
dai. Kadangi visi kiti daiktai yra tik modusai arba san- 
tykiai, galiausiai apsiribojantys substancijomis, kiekvie- 
no iš jų atskiro egzistavimo tapatumas ir skirtingumas 
taip pat bus apibrėžtas tuo pačiu būdu; negali kilti 
klausimo tik dėl dalykų, egzistuojančių nuosekliai vie- 
nas po kito, tokių kaip baigtinių būtybių veiksmai, pa- 
vyzdžiui, judėjimas ir mintis, kuriuos sudaro nenutrūks- 
tama sekos grandinė, skirtingumo, nes išnykdami tą 

pačią akimirką, kai prasideda, jie negali egzistuoti skir- 
tingu metu ar skirtingose vietose, kaip tvarios būtybės 
gali skirtingu metu egzistuoti skirtingose vietose; todėl 
nei judėjimas, nei mintis, imami skirtingu metu, negali 
būti tie patys, nes kiekviena jų dalis turi skirtingą eg- 
zistavimo pradžią. 

3. Iš to, kas pasakyta, nesunku įžvelgti, kas yra taip 
ieškomas principium individuationis’, — aišku, kad tai 
yra pats egzistavimas, apibrėžiantis kiekvienos rūšies 
daikto atskirą laiką ir vietą, kurie dviejų tos pačios 
rūšies daiktų negali būti bendri. Nors atrodo, kad tai 
lengviau suprasti paprastų substancijų ar modusų at- 
veju, tačiau jeigu įsigilinsime, tai nebus sunkiau ir su- 
dėtinių substancijų atžvilgiu, jeigu atkreipsime dėmesį 
į tai, kam tai taikoma; pavyzdžiui, tarkime, kad ato- 
mas, t.y. vieningas kūnas, turintis vieną nekintamą pa- 
viršių, egzistuoja apibrėžtu metu apibrėžtoje vietoje; 
akivaizdu, kad, imamas bet kuriuo savo egzistavimo 
momentu, jis tuo momentu yra tapatus sau pačiam. 
Juk, būdamas tuo momentu tuo, kas jis yra, ir nieku 
kitu, jis yra tas pats, ir tai turi tęstis tol, kol tęsiasi jo 
egzistavimas, nes tol jis bus tas pats, o ne kitas. Pana- 
šiai jeigu du ar daugiau atomų būtų sujungti drauge į 
tą pačią masę, pagal ankstesnę taisyklę kiekvienas iš 
šių atomų bus tas pats, ir kol jie egzistuoja sujungti 
drauge, masė, susidedanti iš tų pačių atomų, turi būti 
ta pati masė arba tas pats kūnas, kad ir kaip įvairiai 
būtų sumaišytos dalys; tačiau atėmus vieną iš šių ato- 
mų arba pridėjus vieną naują tai jau nebebus ta pati 
masė arba tas pats kūnas. Dėl gyvų būtybių, tai jų 
tapatumas priklauso ne nuo tų pačių dalelių masės, o 
nuo kažko kito. Mat jų atveju didelių materijos dalių 


273 


II. APIE IDĖJAS 


pokyčiai nepakeičia tapatumo: ąžuolas, iš sodinuko iš- 
augęs į didžiulį medį ir tada nupjautas, tebėra tas pats 
ąžuolas; kumeliukas, išaugęs į arklį, kuris kartais būna 
įmitęs, kartais sulysęs, visą laiką yra tas pats arklys, 
nors abiem šiais atvejais gali būti akivaizdžių dalių 
pasikeitimų; taigi iš tikrųjų nei vienu, nei kitu atveju 
materijos masės nėra tos pačios, nors ąžuolas iš tiesų 
yra tas pats ąžuolas, o arklys — tas pats arklys. Prie- 
žastis čia ta, kad šiais dviem — materijos masės ir 
gyvo kūno — atvejais tapatumas taikomas ne tam pa- 
čiam dalykui. 

4. Todėl mes turime ištirti, kuo ąžuolas skiriasi nuo 
materijos masės; man atrodo, štai kuo: pastaroji yra 
bet kaip sujungtų materijos dalelių sukibimas, o pir- 
masis yra toks dalelių išsidėstymas, kad jos sudaro 
ąžuolo dalis, ir tokia šių dalių organizacija, kuri tinka 
gauti ir paskirstyti maistui taip, kad būtų tęsiamas 
ąžuolo egzistavimas ir formuojama mediena, žievė, la- 
pai ir t.t. — tai ir yra augalo gyvenimas. Kadangi vie- 
nas augalas yra tai, kas turi tokią dalių organizaciją 
viename vientisame kūne, dalyvaujančiame viename 
bendrame gyvenime, tai yra tas pats augalas tol, kol jis 
dalyvauja tame pačiame gyvenime, nors tas gyveni- 
mas ir būtų perduotas naujoms materijos dalelėms, gy- 
vybiškai sujungtoms su gyvu augalu į tokią pačią vie- 
ningą organizaciją, atitinkančią šią augalų rūšį. Kadangi 
ši organizacija, bet kuriuo momentu būdinga kokiam 
nors materijos deriniui, yra šiame atskirame konkrečia- 
me daikte tai, kas jį skiria nuo visų kitų, ir yra tas 
individualus gyvenimas, kuris prieš šį momentą ir po 
jo nuolat egzistuoja tame pačiame nepastebimai viena 
kitą keičiančių dalių, sujungtų į gyvą augalo kūną, vie- 

ningume, tai jai būdingas tas tapatumas, dėl kurio au- 
galas yra tas pats ir visos jo dalys yra to paties augalo 
dalys visą laiką, kol jos egzistuoja sujungtos į šią vie- 
ningą organizaciją, gebančią visoms taip sujungtoms 
dalims suteikti bendrą gyvenimą. 

5. Gyvūnų atvejis nėra toks skirtingas, kad iš to ne- 
galima būtų įžvelgti, kas sudaro gyvūną ir išsaugo jo 
tapatumą. Kažkas panašaus yra mechanizmuose, ir jie 
gali padėti mums tai paaiškinti. Pavyzdžiui, kas yra 
laikrodis? Aišku, kad tai yra ne kas kita, kaip dalių 
organizacija arba sandara, pritaikyta tam tikram tiks- 
lui, kurį ji gali pasiekti panaudojus pakankamą jėgą. 
Jeigu mes tarsime, kad šis mechanizmas yra vieningas 
kūnas, kurio visos organiškos dalys atstatomos, padi- 
dinamos arba sumažinamos nuolat pridedant arba at- 
imant nepastebimas dalis, gyvenančias vieną bendrą 
gyvenimą, turėsime kažką labai panašaus į gyvūno kū- 
ną; skirtumas bus tik toks, kad gyvūno organizacijos 
tinkamumas ir judėjimas, kuris ir yra gyvenimas, pra- 
sideda kartu, nes judėjimas kyla iš vidaus, o mecha- 
nizmai jėgos, pastebimai kylančios iš išorės, dažnai sto- 
koja, kai sandara yra tvarkoje ir visiškai pritaikyta jai 
priimti. 

6. Tai taip pat parodo, kas sudaro to paties žmogaus 
tapatumą: tai yra ne kas kita, kaip nuolat keičiančių 
viena kitą materijos dalelių, kurios viena po kitos gy- 
vybiškai jungiasi su tuo pačiu organizmu, dalyvavi- 
mas tame pačiame vieningame gyvenime. Kas žmo- 
gaus tapatumą sies su kuo nors kitu, o ne, kaip ir kitų 
gyvūnų, su vienu tinkamai sudarytu kūnu, imamu tam 
tikru momentu ir nuo tol išsaugančiu vieningą gyveni- 
mo organizaciją, kai įvairios su juo sujungtos materijos 

dalelės nuolat keičia viena kitą, tam bus sunku pripa- 
žinti tuo pačiu žmogumi ir suaugusio, ir išprotėjusio, 
ir sveiko proto žmogaus gemalą remiantis bet kokia 
prielaida, dėl kurios bus neįmanoma, kad Setas, Izma- 
elis, Sokratas, Pilotas, šv. Austinas ir Cesare Borgia“? 
būtų tas pats žmogus. Juk jeigu tik sielos tapatumas 
padaro Žmogų tuo pačiu žmogumi, o materijos pri- 
gimtyje nėra nieko, dėl ko ta pati atskira dvasia nega- 
lėtų susijungti su skirtingais kūnais, tai bus įmanoma, 
kad šie Žmonės, gyvenę skirtingais amžiais ir turėję 
skirtingus charakterius, galėjo būti tas pats Žmogus; 
toks kalbėjimo būdas turi rastis iš labai keisto žodžio 
„Žmogus“ vartojimo, kai jis taikomas idėjai, iš kurios 
pašalintas kūnas ir pavidalas. Tokį kalbėjimo būdą dar 
sunkiau suderinti su sąvokomis tų filosofų, kurie pri- 
pažįsta sielų persikėlimą ir laikosi nuomonės, kad žmo- 
nių sielos dėl jų suklydimų gali būti išstumtos į gyvu- 
lių kūnus kaip į tinkamas buveines, turinčias organus, 
tinkamus patenkinti jų gyvuliškiems polinkiams. Tačiau 
aš manau, kad niekas, net ir tas, kuris yra įsitikinęs, 
kad Heliogabalo siela buvo vienoje iš jo kiaulių, nesa- 
kys, jog ta kiaulė buvo žmogus arba Heliogabalas*“. 
7. Vadinasi, ne substancijos vienumas apima visas 
tapatumo rūšis ar visais atvejais jį lemia; kad teisingai 
jį suprastume ir teisingai apie jį spręstume, turime iš- 
tirti, kokią idėją žymi žodis, kuriam jis taikomas: vie- 
nas dalykas yra būti ta pačia substancija, kitas — tuo 
pačiu žmogumi, ir trečias — ta pačia asmenybe, jeigu 
„asmenybė“, „žmogus“ ir „substancija“ yra trys pava- 
dinimai, žymintys tris skirtingas idėjas, nes kokia yra 
su tam tikru žodžiu susijusi idėja, toks turi būti ir tapa- 
tumas; jeigu į tai būtų kreipiama šiek tiek daugiau dė- 


276 


27. APIE TAPATUMĄ IR SKIRTINGUMĄ 


mesio, galbūt būtų išvengta didelės dalies tos painia- 
vos, kuri dažnai atsiranda šiuo klausimu, ir nemažų 
tariamų sunkumų, ypač susijusių su asmenybės tapatu- 
mu, kuriuos dėl to mes toliau trumpai aptarsime. 

8. Gyvūnas yra gyvas organizmas; vadinasi, tas pats 
gyvūnas, kaip pažymėjome, yra tas pats vieningas gy- 
venimas, perduodamas įvairioms materijos dalelėms, 
nuosekliai sujungiamoms į šį gyvą organizmą. Kad ir 
kas būtų kalbama apie kitus apibrėžimus, įdėmus ste- 
bėjimas neleidžia abejoti tuo, kad mūsų intelekte idėja, 
kurios ženklas mūsų lūpose yra žodis „žmogus“, yra 
ne kas kita, kaip tam tikros formos gyvūno idėja; aš 
manau, jog galiu būti tikras, kad kiekvienas, matyda- 
mas savo paties pavidalo ir sandaros būtybę, visada 
pavadins ją žmogumi, nors ji visą gyvenimą turėtų ne 
daugiau proto už katę ar papūgą, ir kad kiekvienas, 
išgirdęs katę ar papūgą samprotaujant, įrodinėjant ir fi- 
losofuojant, nevadins ir nelaikys jų nieku kitu, tik kate 
ar papūga ir sakys, kad pirmasis buvo kvailas, nepro- 
tingas žmogus, o kita — labai nuovoki, protinga papū- 
ga. Prielaidai apie protingą papūgą patvirtinti pakaks 
vieno labai garsaus autoriaus pasakojimo. Štai jo žo- 
džiai*: 

„Aš norėjau iš paties princo Maurice'o lūpų išgirsti 
paplitusios, tačiau visiškai įtikimos, dažnai iš daugelio 
kitų Žmonių girdėtos istorijos apie seną papūgą, kurią 
jis turėjo Brazilijoje, kai valdė šią šalį, paaiškinimą: ši 
papūga kalbėjo, klausinėjo ir atsakinėjo į paprastus 
klausimus kaip protinga būtybė, taigi jo palydos žmo- 


*Temple, Sir Wm. Memoirs of what past in Christendom, begun 
1672 to ... 1679. 1692, pp. 57—60*!. 

nės apskritai manė, kad ji apkerėta arba apsėsta, o vie- 
nas iš jo kapelionų, vėliau ilgai gyvenęs Olandijoje, 
nuo to laiko niekada negalėjo pakęsti papūgų ir saky- 
davo, kad jose visose tūno velnias. Aš girdėjau daug 
šios istorijos smulkmenų, patvirtintų Žmonių, kuriais 
būtų sunku netikėti, ir tai privertė mane paklausti prin- 
co Maurice'o, kaip ten iš tiesų buvo. Su jam įprastu 
tiesumu ir sausumu princas atsakė, kad tuose pasako- 
jimuose yra dalis tiesos, tačiau labai daug melo. Aš 
troškau sužinoti iš jo, kas čia buvo tiesa. Jis man trum- 
pai ir šaltai atsakė, kad atvykęs į Braziliją išgirdo apie 
tokią seną papūgą, ir nors jis nė kiek tuo netikėjo ir iki 
jos buvo geras gabalas kelio, jam buvo taip smalsu, 
kad jis pasiuntė jos; ji buvusi labai didelė ir labai sena, 
ir pirmąkart atsidūrusi kambaryje, kur buvo princas, 
apsuptas daugybės olandų, ji iškart pasakė: „Kokia bal- 
tųjų Žmonių draugija čia susirinkusi?“ Rodydami į prin- 
cą, jie paklausė, kas, jos manymu, esąs šis žmogus. Ji 
atsakė: „Kažkoks generolas“. Kai jie prinešė ją arčiau 
prie jo, jis paklausė jos: „D'où venez-vous?” Ji atsakė: 
„De Marinnan“. Princas: „A qui Zes-vous?“ Papūga: „A 
un Portugais”. Princas: „Que fais-tu là?” Papūga: „Je 
garde les poules”. Princas nusikvatojo ir tarė: „Vous gar- 
dez les poules?” Papūga atsakė: „Qui, moi, et je sais bien 
faire“*2 ir keturis ar penkis kartus sucypsėjo, kaip žmo- 
nės paprastai šaukia viščiukus. Aš pateikiau šio įdo- 
maus dialogo žodžius prancūziškai, taip, kaip princas 
Maurice'as man juos persakė. Aš jo paklausiau, kokia 
kalba kalbėjo papūga, ir jis atsakė, kad braziliškai. Aš 
paklausiau, ar jis supranta braziliškai; jis atsakė, kad 
ne, tačiau pasirūpinęs turėti šalia savęs du vertėjus — 
vienas buvęs olandas, kalbėjęs braziliškai, o kitas — 

brazilas, kalbėjęs olandiškai; jis klausinėjęs juos atski- 
rai ir po vieną, ir abu jie visiškai vienodai atsakę jam, 
ką sakė papūga. Aš negalėjau nepapasakoti šios keis- 
tos istorijos, nes ji tokia neįprasta, išgirsta iš pirmų 
lūpų ir gali būti laikoma nuostabia; aš drįstu sakyti, 
kad tas princas bent jau pats tikėjo visu tuo, ką man 
papasakojo, ir visada garsėjo kaip labai doras ir dievo- 
baimingas žmogus. Aš palieku gamtos tyrinėtojams 
samprotauti apie tai, o kitiems Žmonėms — tikėti tuo, 
kaip jiems patinka; tačiau tikriausiai nėra blogai kar- 
tais palengvinti ar pagyvinti rimtą pasakojimą tokiais 
nukrypimais, nesvarbu, ar jie vietoje, ar ne.“ 

Aš pasirūpinau, kad skaitytojas išsamiai susipažin- 
tų su šia istorija iš paties autoriaus žodžių, nes, man 
atrodo, jis nelaikė jos neįtikima; neįmanoma įsivaiz- 
duoti, jog toks gabus žmogus kaip jis, pakankamai su- 
pratingas, kad laiduotų už visus savo liudijimus, būtų 
dėjęs tiek pastangų, kad ne tik žmogų, kurį jis vadina 
savo draugu, bet ir princą, kurį pripažįsta esant nepa- 
prastai dorą ir dievobaimingą, glaudžiai susietų su is- 
torija — ir dar papasakota tokioje vietoje, su kuria ji 
neturi nieko bendra, — kurią jis būtinai laikytų juokin- 
ga, jeigu manytų esant neįtikimą. Aišku, kad ir prin- 
cas, patvirtinantis šią istoriją, ir autorius, pasakojantis 
ją jo vardu, vadina šią šnekutę papūga; aš klausiu kiek- 
vieno, manančio, kad šią istoriją buvo verta papasako- 
ti, ar, jeigu ši papūga ir visos kitos tos pačios rūšies 
būtybės visuomet kalbėtų, kaip, pasak princo žodžių, 
kalbėjo ši, — ar, sakau, jos nebūtų laikomos protingų 
gyvūnų rūšimi ir argi dėl viso to jos būtų pripažintos 
esančios žmonės, o ne papūgos? Mat aš manau, kad, 
daugumos žmonių nuomone, žmogaus idėją sudaro ne 

tik mąstančios arba protingos būtybės idėja, bet ir su ja 
sujungta tam tikrą pavidalą turinčio kūno idėja; o jeigu 
tokia yra Žmogaus idėja, tai to paties žmogaus idėją turi 
sudaryti ne tik tos pačios nematerialios dvasios, bet ir 
to paties ne iškart, bet palaipsniui kintančio kūno idėja. 

9. Po to, ką išdėstėme, kad nustatytume, kas sudaro 
asmenybės tapatumą, turime ištirti, ką reiškia žodis „as- 
menybė“; aš manau, kad tai yra mąstanti protinga bū- 
tybė, pasižyminti protu ir refleksija ir galinti traktuoti 
save kaip save, tą pačią mąstančią būtybę, skirtingu 
metu ir skirtingose vietose; tai įmanoma tik dėl sąmo- 
nės, kuri neatskiriama nuo mąstymo ir, kaip man atro- 
do, esmingai jam būdinga, nes neįmanoma, kad kas 
nors suvoktų nesuvokdamas, jog suvokia. Kai mes ma- 
tome, girdime, užuodžiame, jaučiame skonį, lytime, 
mąstome ar ko nors norime, žinome, kad tai darome. 
Taip visada yra su mūsų dabartiniais pojūčiais ir suvo- 
kimais, ir dėl to kiekvienas yra sau tai, ką jis vadina 
„Aš“, šiuo atveju neatsižvelgdamas į tai, ar tas pats 
„Aš“ tęsiasi toje pačioje, ar skirtingose substancijose. 
Kadangi sąmonė visuomet susijusi su mąstymu ir kaip 
tik ji lemia, kad kiekvienas yra tai, ką jis vadina „Aš“ 
ir pagal tai skiria save nuo visų kitų mąstančių būty- 
bių, tai būtent ji sudaro asmenybės tapatumą, t.y. protin- 
gos būtybės tapatumą. Ir kiek ši sąmonė gali būti nu- 
kreipta atgal į kokį nors praeities veiksmą ar mintį, 
tiek siekia šios asmenybės tapatumas: dabar tai yra tas 
pats „Aš“ kaip ir tada, ir veiksmą atliko tas pats „Aš“, 
kuris dabar apie jį mąsto. 

10. Tačiau toliau kyla klausimas, ar tai yra ta pati 
identiška substancija. Nedaugelis manytų turį pagrin- 
dą tuo abejoti, jeigu šie suvokiniai drauge su jų įsi- 

sąmoninimu visuomet išliktų intelekte, nes dėl to ta 
pati mąstanti būtybė visuomet būtų sąmoningai esanti 
ir, kaip būtų manoma, akivaizdžiai tapati sau pačiai. 
Tačiau, kaip atrodo, keblumų sudaro tai, kad šį įsisą- 
moninimą nuolat pertraukia užmaršumas, ir mūsų gy- 
venime nėra tokio momento, kai mes vienu žvilgsniu 
aprėptume visų mūsų praeities veiksmų grandinę; net 
geriausia atmintis pameta iš akių vieną dalį, kai žvel- 
gia į kitą, ir mes kartais, ir netgi didžiąją gyvenimo 
dalį, nemąstome apie savąjį „Aš“ praeityje, pasineria- 
me į savo dabartines mintis, o giliai miegodami visai 
nemąstome ar bent jau nemąstome su ta sąmone, kuri 
pastebi mūsų mintis budint; sakau, kadangi visais šiais 
atvejais mūsų sąmonė nutrūksta ir mes pametame iš 
akių savo būtąjį „Aš“, kyla abejonių, ar mes esame ta 
pati mąstanti būtybė, t.y. ta pati substancija, ar ne. Ta- 
čiau ar ši abejonė pagrįsta, ar ne, ji visai nesusijusi su 
asmenybės tapatumu, nes kalbama apie tai, kas sudaro 
tą pačią asmenybę, o ne apie tai, ar toje pačioje asmeny- 
bėje visuomet mąsto ta pati identiška substancija, o 
šiuo atveju tai visai neturi reikšmės, nes skirtingas sub- 
stancijas ta pati sąmonė (kurios dalininkės jos yra) su- 
jungia į vieną asmenybę, lygiai kaip skirtingus kūnus 
tas pats gyvenimas sujungia į vieną gyvūną, kurio ta- 
patumą šioje substancijų kaitoje išsaugo vieno nenu- 
trūkstamo gyvenimo vienumas. Kadangi žmogų pačiu 
savimi sau padaro ta pati sąmonė, tai tik nuo jos pri- 
klauso asmenybės tapatumas, nesvarbu, ar ji susijusi tik 
su viena individualia substancija, ar gali tęstis įvairio- 
se viena kitą keičiančiose substancijose. Kiek kokia nors 
protinga būtybė gali pakartoti kokio nors praeities 

veiksmo idėją taip pat jį įsisąmonindama, kaip ir iš 
pradžių, ir įsisąmonindama taip pat, kaip ir kokį nors 
dabarties veiksmą, tiek ji yra ta pati asmenybė. Kaip tik 
dėl to, kad įsisąmonina savo dabartines mintis ir veiks- 
mus, ji yra sau „Aš“ dabar ir bus tas pats „Aš“ tiek, 
kiek ta pati sąmonė gali aprėpti buvusius ar būsimus 
veiksmus, ir dėl laiko tarpo ar substancijos pasikeiti- 
mo nevirs dviem asmenybėmis, kaip žmogus netampa 
dviem žmonėmis dėl to, kad šiandien jis vilki kitus 
drabužius nei vakar ir protarpyje ilgai ar trumpai mie- 
gojo, — ta pati sąmonė sujungia šiuos laiko atskirtus 
veiksmus į tą pačią asmenybę, nesvarbu, kokios sub- 
stancijos padėjo juos atlikti. 

11. Kad taip yra, iš dalies mums rodo mūsų pačių 
kūnas, kurio visos dalelės, kol jos gyvybiškai sujung- 
tos su tuo pačiu mąstančiu sąmoningu „Aš“ ir mes 
jaučiame, kai jį liečia ir veikia, ir įsisąmoniname jį iš- 
tinkantį gėrį ar blogį, yra mūsų pačių, t.y. mūsų mąs- 
tančio sąmoningo „Aš“, dalis. Antai galūnės kiekvie- 
nam yra jo paties dalis; jis užjaučia jas ir rūpinasi jomis. 
Nukirskite ranką ir taip atskirkite ją nuo savo sąmo- 
nės, įsisąmoninančios šilumą, šaltį ir kitus jos potyrius, 
ir ji jau nebebus jūsų pačių dalis, kaip ir tolimiausia 
materijos dalelė. Taigi matome, kad substancija, kuri 
vienu metu sudarė asmenybę, kitu metu gali pasikeisti, 
tačiau asmenybės tapatumas nepasikeis, nes juk neabe- 
jojama, kad asmenybė yra ta pati, nors nukirstos galū- 
nės, kurios ką tik buvo jos dalis. 

12. Tačiau klausimas tas, ar ta pati mąstanti sub- 
stancija pakitusi gali būti ta pati asmenybė arba išliku- 
si ta pati būti skirtingomis asmenybėmis. 

Į tai aš atsakau, kad, pirma, tiems, kurie priskiria 
mąstymą grynai materialiai gyvūniškai sandarai, netu- 
rinčiai nematerialios substancijos, dėl to negali kilti jo- 
kių klausimų. Juk nesvarbu, ar jų prielaida teisinga, ar 
ne, aišku, kad, jų supratimu, asmenybės tapatumą iš- 
saugo kažkas kita, o ne substancijos tapatumas, kaip 
gyvūnų tapatumą išsaugo gyvenimo, o ne substancijos 
tapatumas. Todėl tie, kurie mąstymą priskiria tik ne- 
materialiai substancijai, prieš pradėdami ginčytis su 
šiais žmonėmis turi parodyti, kodėl asmenybės tapatu- 
mas negali būti išsaugotas kintant nematerialioms sub- 
stancijoms, arba atskirų nematerialių substancijų įvai- 
rovėje, kaip gyvūnų tapatumas išsaugomas kintant 
materialioms substancijoms, arba atskirų kūnų įvairo- 
vėje, jeigu tik jie nesakys, kad tą patį gyvūnų gyveni- 
mą sudaro viena nemateriali dvasia, kaip viena nema- 
teriali dvasia sudaro tą pačią Žmogaus asmenybę, — 
su tuo nesutiks bent jau kartezininkai iš baimės, kad ir 
gyvūnų nepadarytų mąstančiomis būtybėmis. 

13. Toliau, į pirmąją klausimo dalį, ar ta pati mąs- 
tanti substancija (jei tariama, kad mąsto tik nemateria- 
lios substancijos) pakitusi gali būti ta pati asmenybė, 
aš atsakau: apie tai gali spręsti tik tie, kurie žino, ko- 
kios rūšies substancijos mąsto ir ar praeities veiksmų 
įsisąmoninimas gali būti perkeltas iš vienos mąstan- 
čios substancijos į kitą. Aš sutinku, kad tai būtų ne- 
įmanoma, jeigu tas pats įsisąmoninimas būtų tas pats 
individualus veiksmas; tačiau kadangi tai yra tik pra- 
eities veiksmo dabartinis atvaizdavimas, dar reikia pa- 
rodyti, kodėl intelektui negali būti pavaizduota kaip 
buvę tai, ko iš tikrųjų niekada nebuvo. Todėl mums 
bus sunku nustatyti, kiek praeities veiksmų įsisąmoni- 

nimas yra susijęs su kokiu nors atskiru veikėju ir kitas 
galbūt negali jo turėti, kol sužinosime, kokios rūšies 
veiksmas negali būti atliktas be jį lydinčio reflektyvaus 
suvokimo akto ir kaip jį atlieka mąstančios substanci- 
jos, kurios negali mąstyti šito neįsisąmonindamos. Ta- 
čiau kadangi tai, ką mes vadiname tuo pačiu įsisąmoni- 
nimu, nėra tas pats individualus aktas, kodėl viena 
protinga substancija negalėtų pavaizduoti sau kaip jos 
pačios padaryto to, ko ji niekada nepadarė ir ką tik- 
riausiai padarė koks nors kitas veikėjas? Aš sakau, kad 
remiantis daiktų prigimtimi būtų sunku paaiškinti, ko- 
dėl toks vaizdinys negalėtų būti įmanomas be tikro 
fakto, panašiai kaip yra įmanomi įvairūs vaizdiniai sap- 
nuojant, kuriuos sapnuodami mes laikome tikrais. Kol 
neįgijome aiškesnio požiūrio į mąstančių substancijų 
prigimtį, tai, kad šito niekada nebūna, mes geriausiai 
galime paaiškinti Dievo gerumu — kadangi tai susiję 
su kiekvienos iš juslėmis apdovanotų jo sukurtų būty- 
bių laime ar nelaime, jis dėl lemtingos jų klaidos neper- 
kels iš vienos į kitą tokio įsisąmoninimo, kuris užtrau- 
kia apdovanojimą ar bausmę. Aš palieku apsvarstyti, 
kiek šitai gali būti argumentas prieš tuos, kurie mąsty- 
mą priskiria viena kitą keičiančių gyvybinių dvasių 
sistemai. Tačiau grįžtant prie mūsų svarstomo klausi- 
mo reikia pripažinti, kad jeigu tas pats įsisąmoninimas 
(kuris, kaip buvo parodyta, yra visiškai kas kita nei tas 
pats pavidalas arba kūno judėjimas) gali būti perkeltas 
iš vienos mąstančios substancijos į kitą, tai dvi mąstan- 
čios substancijos gali sudaryti tik vieną asmenybę. Juk 
jeigu išsaugomas tas pats įsisąmoninimas, nesvarbu, 
ar vienoje substancijoje, ar skirtingose substancijose, 
išsaugomas ir asmenybės tapatumas. 

14. Dėl antrosios klausimo dalies, ar, jeigu išlieka ta 
pati nemateriali substancija, gali būti dvi skirtingos as- 
menybės, tai, man regis, šis klausimas remiasi štai kuo: 
ar ta pati nemateriali būtybė, įsisąmoninusi savo anks- 
tesnės trukmės veiksmus, gali visiškai netekti savo 
ankstesniojo egzistavimo įsisąmoninimo, negrįžtamai 
jį prarasti ir, tarsi pradėjusi skaičiuoti iš naujo nuo naujo 
taško, turėti sąmonę, negalinčią peržengti šios naujos 
būklės ribų? Visi tie, kurie gina ankstesnįjį egzistavi- 
mą, aiškiai yra tokios nuomonės, nes jie pripažįsta, kad 
sieloje visiškai neišlieka to, ką ji veikė toje ankstesniojo 
egzistavimo būklėje arba visiškai skyrium nuo kūno, 
arba įkvėpusi gyvybę kokiam nors kitam kūnui, įsisą- 
moninimas; jeigu jie šito nepripažintų, patyrimas aiš- 
kiai liudytų prieš juos. Taigi, kadangi asmenybės tapa- 
tumas siekia tik tiek, kiek siekia sąmonė, tai anksčiau 
egzistavusi dvasia, kuri nepraleido daug amžių tylė- 
dama, būtinai turi sudaryti skirtingas asmenybes. Tar- 
kime, jog krikščionis platonikas ar pitagorininkas ma- 
no, kad jo siela egzistavo nuo to laiko, kai Dievas 
septintąją dieną baigė visus kūrimo darbus, ir įsivaiz- 
duoja, kad ji persikeldavo į įvairių žmonių kūnus, — 
antai aš sykį buvau sutikęs Žmogų, įsitikinusį, kad jo 
siela buvusi Sokrato siela (aš nesvarstysiu, ar tai pro- 
tinga; tik žinau, kad jis ėjo pareigas, kurios nebuvo 
nereikšmingos, ir buvo laikomas labai protingu žmo- 
gumi, o jo spausdinti darbai parodė, kad jis nestokojo 
nei gabumų, nei išsimokslinimo); ar kas nors pasaky- 
tų, kad jis, neįsisąmoninęs jokio Sokrato veiksmo ar 
minties, galėjo būti ta pati asmenybė kaip ir Sokratas? 
Tegu kiekvienas susimąsto apie save ir padaro išvadą, 
kad jame glūdi nemateriali dvasia, kad tai ji jame mąsto 

ir, nuolat kintant jo kūnui, išlaiko jį tą patį ir kad bū- 
tent ją jis vadina pačiu savimi; be to, tegu jis taria, kad 
tai yra ta pati siela, kurią turėjo Nestoras ar Tersitas“ 
Trojos apgulimo metu (juk sielos, kiek mes apie jas ką 
nors žinome, iš prigimties yra visiškai abejingos bet 
kokiai materijos dalelei, todėl tokia prielaida nėra aki- 
vaizdžiai absurdiška), — taip galėjo būti lygiai taip 
pat, kaip dabar ji gali būti kurio nors kito Žmogaus 
siela; tačiau ar dabar, neįsisąmoninęs jokio Nestoro ar 
Tersito veiksmo, jis suvokia ar gali suvokti save esant 
tą pačią asmenybę, kaip ir jie? Ar jis gali būti susijęs su 
jų veiksmais, priskirti juos sau pačiam ar laikyti juos 
savo paties veiksmais labiau nei kurio nors kito kada 
nors egzistavusio žmogaus veiksmus? Taigi, kadangi 
jo sąmonė neapima jokių nė vieno iš šių Žmonių veiks- 
mų, jis nė kiek ne daugiau yra tas pats „Aš“ su kuriuo 
nors iš jų, negu būtų tuo atveju, jeigu dabar jam gyvy- 
bę įkvepianti siela ar nemateriali dvasia būtų buvusi 
sukurta ir pradėjusi egzistuoti tada, kai ji pradėjo įkvėp- 
ti gyvybę jo dabartiniam kūnui, nors ir kaip būtų tikra 
tai, kad dvasia, kuri įkvėpė gyvybę Nestoro ar Tersito 
kūnui, yra visiškai ta pati, kuri dabar įkvepia gyvybę 
jo kūnui. Juk tai padarytų jį ta pačia asmenybe kaip 
Nestoras ne daugiau negu tai, jeigu kai kurios materi- 
jos dalelės, kurios kadaise buvo Nestoro dalis, dabar 
būtų šio žmogaus dalis: ta pati nemateriali substancija 
be tos pačios sąmonės, sujungta su kokiu nors kūnu, 
sudaro tą pačią asmenybę ne daugiau, negu ją sudaro 
ta pati materijos dalelė be sąmonės, sujungta su kokiu 
nors kūnu. Tačiau tegu jis sykį pajunta įsisąmoninęs 
kurį nors iš Nestoro veiksmų, ir tada jis jausis esąs ta 
pati asmenybė kaip ir Nestoras. 

15. Taigi mes nesunkiai galime įsivaizduoti tą pačią 
asmenybę po prisikėlimo, nors sandaros ir dalių po- 
žiūriu ne visiškai tokiame pačiame kūne, kokį ji turėjo 
čia, jeigu ta pati sąmonė susijusi su jame gyvenančia 
siela. Ir vis dėlto vargu ar kam nors pakaks vien tik 
sielos sudaryti tam pačiam žmogui keičiantis kūnams, 
išskyrus tuos, kurie sielą padaro žmogumi. Juk jeigu 
kunigaikščio siela, įsisąmoninusi praėjusį kunigaikščio 
gyvenimą, įeis į batsiuvio kūną, kai tik jį paliks jo pa- 
ties siela, ir įkvėps jam gyvybę, kiekvienas matys, kad 
tai bus ta pati asmenybė kaip ir kunigaikštis, atsakinga 
tik už kunigaikščio veiksmus; tačiau kas pasakys, kad 
tai tas pats Žmogus? Kūnas irgi dalyvauja sudarant 
žmogų ir, manau, šiuo atveju kiekvienam apibrėš žmo- 
gų, tuo tarpu siela su visomis jos kunigaikštiškomis 
mintimis nesudarys kito Žmogaus — kiekvienam, iš- 
skyrus jį patį, jis bus tas pats batsiuvys. Aš žinau, kad 
kasdienėje kalboje ta pati asmenybė ir tas pats Žmogus 
žymi tą patį dalyką. Ir iš tiesų kiekvienas visuomet yra 
laisvas kalbėti taip, kaip jam patinka, kokius nori arti- 
kuliuotus garsus taikyti kokioms nori idėjoms ir keisti 
juos taip dažnai, kaip nori. Tačiau kai mes norime iš- 
tirti, kas sudaro tą pačią dvasią, žmogų ar asmenybę, 
turime įtvirtinti savo intelekte dvasios, žmogaus ar asme- 
nybės idėjas; o kai nuspręsime, kaip mes jas supranta- 
me, mums nebus sunku kiekvienos iš jų ir panašių 
idėjų atžvilgiu nustatyti, kada jos yra tos pačios, o ka- 
da ne. 

16. Nors ta pati nemateriali substancija arba siela 
pati viena bet kur ir bet kokioje būklėje nesudaro to 
paties žmogaus, tačiau aišku, kad kiek tik ji gali nusi- 
driekti į praėjusius amžius, ji sujungia į tą pačią asme- 

nybę laiko atžvilgiu labai nutolusius egzistavimus ir 
veiksmus, lygiai kaip ir ką tik praėjusios akimirkos 
egzistavimą ir veiksmus, taigi tas, kas yra įsisąmoni- 
nęs dabartinius ir buvusius veiksmus, yra ta pati as- 
menybė, kuriai priklauso ir vieni, ir kiti. Jeigu aš bū- 
čiau lygiai taip pat įsisąmoninęs, kad mačiau Nojaus 
arką ir tvaną, kaip esu įsisąmoninęs, kad pernai žiemą 
mačiau patvinusią Temzę arba kad dabar aš rašau, tai 
negalėčiau abejoti, jog aš, dabar šitai rašantis, matęs 
patvinusią Temzę pernai Žiemą ir regėjęs pasaulinį tva- 
ną, yra tas pats „Aš“, kad ir kokioje substancijoje jis 
glūdėtų, kaip negaliu abejoti, jog aš, rašantis šitai, da- 
bar, kai rašau, esu tas pats „Aš“ (nesvarbu, ar mane 
sudaro visiškai ta pati substancija, materiali ar nema- 
teriali, ar ne), koks buvau vakar. Mat asmenybės tapa- 
tumui neturi reikšmės tai, ar šis dabartinis „Aš“ suda- 
rytas iš tos pačios, ar iš kitos substancijos, nes aš esu 
lygiai taip pat susijęs su prieš tūkstantį metų atliktu 
veiksmu, kurį šia savimone sau prisiskyriau, ir lygiai 
taip pat pagrįstai už jį atsakingas, kaip ir už tai, ką 
padariau praėjusią akimirką. 

17. „Aš“ yra ta sąmoninga mąstanti būtybė (nesvar- 
bu, iš kokios substancijos ji sudaryta — dvasinės ar 
materialios, paprastos ar sudėtinės), kuri jaučia ar įsi- 
sąmonina malonumą ir kančią, geba būti laiminga ar 
nelaiminga ir tiek rūpinasi savimi, kiek aprėpia ši są- 
monė. Antai kiekvienas žino, kad mažasis pirštelis, kol 
jį aprėpia ši sąmonė, yra „Aš“ dalis tiek pat, kaip ir tai, 
kas labiausiai yra tokia dalis. Jeigu atskyrus šį mažąjį 
pirštelį sąmonė liktų su juo ir paliktų kūną, akivaizdu, 
kad mažasis pirštelis būtų asmenybė, ta pati asmenybė, ir 
„Aš“ tada neturėtų nieko bendro su likusiu kūnu. Kaip 

šiuo atveju būtent sąmonė, pasiliekanti su substancija, 
kai viena dalis atskiriama nuo kitos, sudaro tą pačią 
asmenybę ir sukuria neperskiriamą „Aš“, taip yra ir lai- 
ko atžvilgiu nutolusios substancijos atveju. Tai, su kuo 
gali susijungti šios dabar mąstančios būtybės sąmonė, 
sudaro tą pačią asmenybę ir tą patį „Aš“ su ja, ir su 
niekuo daugiau, ir taip prisiskiria sau visus šios būty- 
bės veiksmus ir laiko juos savo pačios veiksmais, kiek 
aprėpia ši sąmonė, bet ne toliau, — tai suvoks kiekvie- 
nas mąstantis Žmogus. 

18. Šiuo asmenybės tapatumu grindžiama visa teisė 
bei apdovanojimo ir bausmės teisingumas: laimė ir ne- 
laimė yra tai, kuo kiekvienas rūpinasi savęs dėlei, ne- 
svarbu, kas ištinka bet kokią substanciją, kuri nėra su- 
jungta su šia sąmone arba jos veikiama. Juk, kaip 
akivaizdu iš mano ką tik pateikto pavyzdžio, jeigu są- 
monė pasiliktų su nupjautu mažuoju piršteliu, tai būtų 
tas pats „Aš“, kuris vakar rūpinosi visu kūnu kaip 
sudarančiu jo paties dalį, taigi dabar jo veiksmų nega- 
lėtų nepripažinti savo paties veiksmais. Tačiau jeigu 
tas pats kūnas gyventų toliau ir iškart po mažojo pirš- 
telio atskyrimo turėtų savo atskirą sąmonę, apie kurią 
mažasis pirštelis nieko nežinotų, ji visai nesirūpintų 
juo kaip savojo „Aš“ dalimi ir negalėtų laikyti savu 
kurio nors iš jo veiksmų, ir jam nebūtų galima kurio 
nors iš jų priskirti. 

19. Tai gali mums parodyti, kas sudaro asmenybės 
tapatumą, — ne substancijos tapatumas, bet, kaip jau 
sakiau, sąmonės tapatumas: jeigu Sokrato ir dabartinio 
Kvinboro mero sąmonė sutampa, jie yra ta pati as- 
menybė; jeigu tas pats Sokratas budėdamas ir miego- 
damas turi ne tą pačią sąmonę, budintis Sokratas ir 

miegantis Sokratas yra ne ta pati asmenybė. Bausti bu- 
dintį Sokratą už tai, ką mąstė miegantis Sokratas ir ko 
budintis Sokratas niekuomet neįsisąmonino, būtų tiek 
pat teisinga, kaip vieną iš dvynių bausti už tai, ką pa- 
darė kitas ir apie ką pirmasis nieko nežinojo, todėl, 
kad jie savo išore tokie panašūs, jog jų neįmanoma 
atskirti, — tokių dvynių yra tekę matyti. 

20. Tačiau, galimas daiktas, vis dėlto pateiks tokį 
prieštaravimą: tarkime, kad iš mano atminties visiškai 
išdilo kai kurios mano gyvenimo dalys ir aš praradau 
galimybę jas atgaivinti, taigi tikriausiai niekada jų vėl 
neįsisąmoninsiu, — argi aš nebesu ta pati asmenybė, 
kuri atliko tuos veiksmus, mąstė tas mintis, kurias aš 
kadaise įsisąmoninau, nors dabar ir užmiršau? Į tai aš 
atsakau, kad čia mes turime atkreipti dėmesį į tai, su 
kuo siejamas žodis „Aš“, o šiuo atveju jis siejamas tik 
su žmogumi. Kadangi manoma, kad tas pats Žmogus 
yra ta pati asmenybė, lengvai tariama, kad „Aš“ čia 
žymi ir tą pačią asmenybę. Tačiau jeigu tas pats žmo- 
gus skirtingu metu gali turėti skirtingas nesusijusias 
sąmones, tai nėra abejonės, kad tas pats žmogus skir- 
tingu metu bus skirtingos asmenybės; kaip matome, 
žmonės tai jaučia, kai iškilmingiausiai išdėsto savo nuo- 
mones, nes žmonių įstatymai nebaudžia pamišėlio už 
sveiko proto žmogaus veiksmus, o sveiko proto žmogaus — 
už tai, ką padarė pamišėlis, tuo pripažindami juos kaip 
dvi asmenybes; tai šiek tiek paaiškina ir mūsų posa- 
kiai, kai sakome, kad tasai yra „kaip nesavas“ arba „į 
save nepanašus“: šiomis frazėmis užsimenama, kad tie, 
kurie jas dabar vartoja ar bent jau pavartojo pirmieji, 
manė, kad „Aš“ pasikeitė, kad tas žmogus nebėra ta 
pati asmenybė. 

21. Tačiau vis dar sunku įsivaizduoti, kad Sokratas, 
tas pats atskiras Žmogus, būtų dvi asmenybės. Kad 
šiek tiek sau padėtume, turime išsiaiškinti, ką vadina- 
me Sokratu, arba tuo pačiu atskiru žmogumi. 

Tai turi būti arba, pirma, ta pati atskira, nemateriali, 
mąstanti substancija, trumpai tariant, ta pati siela, ir 
niekas kita. 

Arba, antra, ta pati gyva būtybė nepriklausomai nuo 
nematerialios sielos. 

Arba, trečia, ta pati nemateriali dvasia, sujungta su 
ta pačia gyva būtybe. 

Nesvarbu, kurią iš šių prielaidų imsime, neįmano- 
ma, kad asmenybės tapatumą sudarytų kas nors kita, 
išskyrus sąmonę, ar kad jis siektų toliau, nei siekia ji. 

Juk, remiantis pirmąja prielaida, reikia pripažinti, 
kad Žmogus, pagimdytas skirtingų moterų ir skirtingu 
metu, gali būti tas pats žmogus. Kas pritaria tokiam 
kalbėjimo būdui, turi sutikti, kad tas pats žmogus gali 
būti dviem skirtingomis asmenybėmis, kaip ir bet ku- 
rie du Žmonės, gyvenę skirtingais amžiais ir nieko ne- 
žinoję apie vienas kito mintis. 

Remiantis antrąja ir trečiąja prielaidomis, Sokratas 
šiame ir kitame gyvenime gali būti tas pats Žmogus tik 
vienu būdu — turėdamas tą pačią sąmonę; taigi jeigu 
žmogaus tapatumą sudaro tas pats dalykas, su kuriuo 
mes siejame asmenybės tapatumą, bus nesunku sutikti, 
kad tas pats žmogus yra ta pati asmenybė. Bet tada tie, 
kurie žmogaus tapatumą sieja tik su sąmone ir su nie- 
kuo kitu, turi pagalvoti apie tai, kaip Sokratą vaiką ir 
Sokratą po prisikėlimo jie padarys tuo pačiu žmogu- 
mi. Tačiau kad ir kas kai kuriems žmonėms sudarytų 
žmogų, taigi ir tą patį atskirą žmogų - o dėl to, ko gero, 

sutaria nedaugelis, — asmenybės tapatumą mes gali- 
me sieti tik su sąmone (kuri vienintelė sudaro tai, ką 
vadiname „Aš“), kad išvengtume didelių nesąmonių. 

22. Tačiau ar girtas Žmogus ir blaivus Žmogus nėra 
ta pati asmenybė, nes kodėl gi dar jis baudžiamas už 
tai, ką padarė būdamas girtas, nors po to niekada šito 
neįsisąmonino? Jis yra ta pati asmenybė lygiai tiek pat, 
kiek žmogus, kuris miegodamas vaikščioja ir daro ki- 
tus dalykus, yra tas pats Žmogus ir atsako už bet kokį 
miegant padarytą blogį. Žmonių įstatymai baudžia abu 
laikydamiesi teisingumo, atitinkančio jų pažinimo bū- 
dą: kadangi šiais atvejais jie negali patikimai atskirti, 
kas yra tikra, o kas apgaulė, nežinojimas esant girtam 
ar miegant nelaikomas pateisinimu. Nors bausmė sie- 
jama su asmenybe, o asmenybė — su sąmone, ir gir- 
tuoklis tikriausiai neįsisąmonina to, ką jis padarė, ta- 
čiau Žmonių teismai baudžia jį teisingai, nes faktas yra 
įrodymas prieš jį, o įsisąmoninimo stoka negali būti 
įrodymas jo naudai. Tačiau turime pagrindo manyti, 
kad Didžiąją Dieną, kai atsivers visų širdžių slėpiniai, 
niekas nebus verčiamas atsakyti už tai, apie ką jis nie- 
ko nežino, bet kiekvienam bus paskelbtas nuosprendis 
pagal tai, ar jo sąžinė jį kaltina, ar išteisina“. 

23. Tik sąmonė gali sujungti į tą pačią asmenybę 
nutolusius egzistavimus; substancijos tapatumas šito 
nepadarys, nes kad ir kokia būtų substancija, kad ir 
kaip ji būtų sudaryta, be sąmonės nėra asmenybės, — 
ir lavonas gali būti asmenybė lygiai taip pat, kaip bet 
kokia substancijos rūšis be sąmonės. 

Jeigu mes galėtume tarti dvi skirtingas nesusijusias 
sąmones, veikiančias tame pačiame kūne, vieną visada 
dieną, kitą naktį, ir, kita vertus, tą pačią sąmonę, vei- 

kiančią tam tikrais tarpsniais dviejuose skirtinguose kū- 
nuose, tai, klausiu, ar pirmuoju atveju dienos žmogus ir 
nakties žmogus nebūtų dvi tokios pat skirtingos asme- 
nybės, kaip Sokratas ir Platonas? Ir ar antruoju atveju 
viena asmenybė nebūtų dviejuose skirtinguose kūnuo- 
se, kaip Žmogus yra tas pats, vilkėdamas dviem skir- 
tingais drabužiais? Ir būtų visai neesminga sakyti, kad 
minėtais atvejais sąmonės tapatumas ir skirtingumas pri- 
klauso nuo nematerialių substancijų, atsinešančių ją į 
šiuos kūnus, tapatumo ir skirtingumo; nesvarbu, ar tai 
teisinga, ar ne, tai nekeičia dalyko esmės, nes akivaiz- 
du, kad asmenybės tapatumą vienodai lemia sąmonė ne- 
priklausomai nuo to, ar ši sąmonė susijusi su kokia 
nors atskira nematerialia substancija, ar ne. Jeigu su- 
tiksime, jog mąstanti substancija žmoguje būtinai turi 
būti tariama esanti nemateriali, akivaizdu, kad nema- 
teriali mąstanti būtybė kartais gali išsiskirti su savo 
ankstesne sąmone ir vėl ją susigrąžinti, kaip paaiškėja 
iš to, kad žmonės dažnai užmiršta savo praeities veiks- 
mus, o intelektas dažnai atgaivina atmintyje buvusią 
sąmonę, kurią jis prarado prieš ištisus dvidešimt metų. 
Padarykite taip, kad šie prisiminimo ir užmaršties tarps- 
niai reguliariai kaitaliotųsi dieną ir naktį, ir jūs turėsite 
dvi asmenybes su ta pačia nematerialia dvasia, kaip 
pirmuoju atveju — dvi asmenybes su tuo pačiu kūnu. 
Taigi „Aš“ apibrėžia ne substancijos tapatumas ar skir- 
tingumas, dėl kurio jis negali būti tikras, bet tik sąmo- 
nės tapatumas. 

26. Asmenybė, kaip aš ją suprantu, yra šio „Aš“ 
pavadinimas. Kur tik žmogus randa tai, ką jis vadina 
pačiu savimi, ten, aš manau, kitas gali sakyti, kad tai 
yra ta pati asmenybė. Tai teismo terminas, susijęs su 

veiksmais ir jų verte, taigi jis priskiriamas tik protin- 
goms būtybėms, gebančioms suprasti, kas yra įstaty- 
mas, laimė ir nelaimė. Ši asmenybė tik sąmonės dėka 
aprėpia ne tik dabartinį egzistavimą, bet ir buvusį; dėl 
to jai rūpi praeities veiksmai, ji tampa už juos atsakin- 
ga, laiko juos savo pačios veiksmais ir prisiskiria juos 
sau visiškai tuo pačiu pagrindu ir dėl tos pačios prie- 
žasties, kaip ir dabartinius veiksmus. Visa tai grindžia- 
ma laimės siekimu, neišvengiamu sąmonės palydovu, 
nes tai, kas įsisąmonina malonumą ir kančią, trokšta, 
kad tasai įsisąmoninantis „Aš“ būtų laimingas. Todėl 
jeigu kurių nors praeities veiksmų jos sąmonė negali 
suderinti arba susieti su dabartiniu „Aš“, jie negali rū- 
pėti jai labiau nei tuo atveju, jeigu jie niekada nebūtų 
buvę atlikti; o patirti malonumą arba kančią, t.y. apdo- 
vanojimą arba bausmę, už tokius veiksmus yra tas pat, 
kaip padaryti ką nors laimingą arba nelaimingą pačio- 
je jo egzistavimo pradžioje, visai niekuo nenusikaltusį. 
Juk jeigu tarsime, kad žmogus dabar yra baudžiamas 
už tai, ką jis padarė kitame gyvenime ir ko jo niekaip 
negalima priversti įsisąmoninti, tai koks bus skirtumas 
tarp tokios bausmės ir žmogaus, sukurto nelaimingo? 
Todėl atsižvelgdamas į tai apaštalas ir sako mums, kad 
Didžiąją Dieną, kai kiekvienas gaus pagal savo dar- 
bus, bus atverti visų širdžių slėpiniai. Nuosprendį pa- 
teisins visų asmenybių įsisąmoninimas, kad jos pačios — 
nesvarbu, kokiuose kūnuose jos pasirodo arba su ko- 
kiomis substancijomis yra susijusi ši sąmonė, — yra 
tos pačios, kurios atliko šiuos veiksmus, ir nusipelno 
bausmės už juos. 

1. Be minėtųjų daiktų lyginimo arba siejimo vienas 
su kitu laiko, vietos ir priežastingumo atžvilgiu atvejų, 
yra, kaip jau sakiau, ir daugybė kitų; kai kuriuos iš jų 
paminėsiu. 

Pirma, tai, ką aš paminėsiu pirmiausia, yra kokia 
nors viena paprasta idėja, kuri, galėdama turėti dalis ar 
laipsnius, suteikia galimybę lyginti vieną su kitu ob- 
jektus, kuriuose ji yra, šios paprastos idėjos atžvilgiu, 
pavyzdžiui, „baltesnis“, „saldesnis“, „didesnis“, „ly- 
gu“, „daugiau“ ir t.t. Šie santykiai, priklausantys nuo 
tos pačios paprastos idėjos lygybės ir perviršio įvai- 
riuose objektuose, gali būti pavadinti, jei patinka, pro- 
porciniais; kad jie susiję tik su tomis paprastomis idė- 
jomis, kurias pateikia pojūtis ar refleksija, yra taip 
akivaizdu, kad nėra reikalo tai įrodinėti. 

2. Antra, kitą galimybę lyginti daiktus vieną su kitu 
arba nagrinėti vieną daiktą taip, kad tas nagrinėjimas 
apimtų ir kokį nors kitą daiktą, teikia jų kilmės, arba 
pradžios, aplinkybės; kadangi vėliau jų negalima pa- 
keisti, tai nuo jų priklausantys santykiai yra tokie pat 
patvarūs, kaip ir objektai, su kuriais jie susiję; pavyz- 
džiui, tėvo ir sūnaus, brolių, pusbrolių ir t.t. santykiai yra 
nulemti kraujo bendrumo, kuris jiems būdingas nevie- 
nodu laipsniu; žemiečiai yra tie, kurie gimė toje pačio- 
je šalyje arba tame pačiame žemės ruože; šiuos santy- 
kius aš vadinu prigimtiniais, ir nesunku pastebėti, kad 
žmonės savo sąvokas ir žodžius pritaikė bendro gyve- 
nimo reikmėms, o ne daiktų tiesai ir sričiai. Juk neabe- 
jotina, kad tikrovėje įvairių kitų gyvūnų veislių tėvų ir 

jų jauniklių santykis yra toks pat, kaip ir žmonių, ta- 
čiau vis dėlto retai kada sakoma, kad šis bulius yra to 
veršiuko senelis ar kad šie du balandžiai yra pusbro- 
liai. Labai patogu, kad šiuos Žmonių santykius galima 
stebėti ir pažymėti apibrėžtais pavadinimais, nes įsta- 
tymuose ir kituose jų tarpusavio ryšiuose būna atvejų, 
kai Žmones reikia minėti ir atkreipti į juos dėmesį pa- 
gal šiuos santykius, iš kurių taip pat kyla įvairios pri- 
valomos žmonių tarpusavio pareigos; kadangi žmonės 
neturi beveik jokios ar visai jokios priežasties atsižvelgti 
į tokius gyvulių santykius, jie nematė reikalo duoti jiems 
apibrėžtus ir atskirus pavadinimus. Beje, šitai gali šiek 
tiek nušviesti mums skirtingą kalbų būklę ir vystymą- 
si; pritaikytos tik bendravimo patogumui, jos atitinka 
žmonių turimas sąvokas ir įprastinį keitimąsi minti- 
mis, o ne daiktų tikrovę ir sritį, ne įvairius galimus jų 
atžvilgius ir ne įvairius galimus abstrakčius samprota- 
vimus apie juos. Ten, kur Žmonės neturėjo filosofinių 
sąvokų, jie neturėjo ir terminų joms išreikšti; nieko nuo- 
stabaus, kad žmonės nesudarė pavadinimų tų dalykų, 
apie kuriuos jie neturėjo progos samprotauti. Iš to leng- 
va įsivaizduoti, kodėl kai kuriose šalyse Žmonės gali 
neturėti arklio pavadinimo, o kitose arklių genealogija 
rūpinamasi labiau nei savo pačių, jie gali turėti ne tik 
atskirų arklių pavadinimus, bet ir įvairių jų tarpusavio 
giminystės ryšių pavadinimus. 

3. Trečia, kartais daiktų nagrinėjimo vienas kito at- 
žvilgiu pagrindas yra tam tikras veiksmas, kurio kas 
nors imasi dėl moralinės teisės, galios ar privalėjimo 
ką nors padaryti. Antai generolas yra tas, kuris turi ga- 
lią vadovauti armijai; generolo vadovaujama armija yra 
ginkluotų Žmonių, privalančių paklusti vienam žmo- 

gui, visuma. Pilietis, arba miestelėnas, yra tas, kuris turi 
teisę į tam tikras privilegijas šioje ar kitoje vietoje. Vi- 
sus šios rūšies santykius, priklausančius nuo Žmonių 
valios arba visuomenės susitarimo, aš vadinu nustaty- 
taisiais arba laisvai prisiimtais; nuo prigimtinių santykių 
jie skiriasi tuo, kad jeigu ir ne visi, tai dauguma iš jų 
vienokiu ar kitokiu būdu gali būti pakeisti ir atskirtį 
nuo asmenų, kuriems kadaise buvo priskiriami, nesu- 
ardant taip susijusių substancijų. Nors visi šie santy- 
kiai, kaip ir kiti, yra abipusiai ir apima dviejų daiktų 
santykį vienas su kitu, tačiau kadangi vienas iš dviejų 
daiktų dažnai neturi santykinio šį santykį išreiškiančio 
pavadinimo, žmonės paprastai nekreipia į jį dėmesio 
ir dažniausiai nepastebi šio santykio; pavyzdžiui, visi 
lengvai sutiks, kad „patronas“ ir „klientas“ yra santy- 
kiai, tačiau „konsteblis““ ar „diktatorius“, pirmąkart 
išgirdus šiuos žodžius, iškart nelaikomi santykiais, nes 
tie, kurie yra valdomi diktatoriaus ar konsteblio, netu- 
ri atskiro pavadinimo, išreiškiančio jų santykį su vienu 
ar kitu, nors neabejotina, kad ir vienas, ir kitas turi tam 
tikrą galią kai kurių kitų Žmonių atžvilgiu ir todėl yra 
susijęs su jais taip pat, kaip patronas su savo klientu ar 
generolas su savo armija. 

4. Ketvirta, yra dar viena santykių rūšis, kurią su- 
daro žmonių valingų veiksmų derėjimas ar nesiderini- 
mas su taisykle, su kuria jie yra susiję ir pagal kurią 
apie juos sprendžiama; šiuos santykius, manau, gali- 
ma pavadinti doroviniais santykiais, nes jie suteikia pa- 
vadinimus mūsų doroviniams veiksmams; jie nusipel- 
no būti gerai ištirti, nes nėra tokios žinojimo srities, 
kurioje mes turėtume uoliau stengtis įgyti apibrėžtas 
idėjas ir kiek tik įmanoma vengti neaiškumo ir painia- 

vos. Žmonių veiksmai, kai mes susidarome įvairias su- 
dėtines jų ir įvairių jų tikslų, objektų, būdų bei aplin- 
kybių idėjas, yra, kaip buvo parodyta, mišrūs modusai, 
kurių didžioji dalis turi jiems priskirtus pavadinimus. 
Pavyzdžiui, jeigu mes tariame, kad dėkingumas yra 
pasirengimas pripažinti patirtą geradarystę ir atsily- 
ginti tuo pačiu, poligamija yra daugiau negu vienos 
žmonos turėjimas vienu metu, ir susidarome intelekte 
šias sąvokas, tai mes turime tiek apibrėžtų mišrių mo- 
dusų idėjų. Tačiau tai dar ne viskas, kas susiję su mūsų 
veiksmais; nepakanka turėti apibrėžtas jų idėjas ir Ži- 
noti, kokie pavadinimai priskiriami vieniems ar kitiems 
idėjų deriniams. Mums dar rūpi svarbesnis dalykas — 
žinoti, ar taip sudaryti veiksmai yra dorovės požiūriu 
geri, ar blogi. 

5. Gėris ir blogis, kaip buvo parodyta (kn. II, sk. XX, 
§ 2 ir sk. XXI, § 42), yra ne kas kita, kaip malonumas 
ar kančia, arba tai, kas mums teikia arba sukelia ma- 
lonumą arba kančią. Todėl dorovinis gėris yra tik mūsų 
valingų veiksmų derėjimas ar nesiderinimas su tam 
tikru įstatymu, pagal kurį įstatymų leidėjo valia ir ga- 
lia mums daromas gėris ar blogis; šį gėrį ir blogį, ma- 
lonumą ar kančią, įstatymų leidėjo potvarkiu laukian- 
čius mūsų už įstatymo laikymąsi ar pažeidimą, 
vadiname apdovanojimu ir bausme. 

6. Man atrodo, yra trys šių dorovės taisyklių arba 
įstatymų, kuriais žmonės paprastai remiasi ir pagal ku- 
riuos sprendžia apie savo veiksmų teisingumą ar ydin- 
gumą, rūšys ir trys skirtingi prievartos, arba apdova- 
nojimo ir bausmės, būdai. Kadangi būtų visiškai tuščias 
reikalas tarti esant nustatytą Žmogaus laisvų veiksmų 
taisyklę, su kuria nesiejamas joks prievartinis gėrio ir 

blogio primetimas, kad nulemtų jo valią, visur, kur 
mes tariame esant įstatymą, turime tarti ir tam tikrą 
apdovanojimą arba bausmę, susijusius su šiuo įstaty- 
mu. Viena protinga būtybė tuščiai nustatytų kitai veiks- 
mų taisyklę, jeigu ji neturėtų galios apdovanoti už tai- 
syklės laikymąsi ir bausti už nukrypimą nuo jos kokiu 
nors gėriu ir blogiu, kurie nėra natūralus paties veiks- 
mo rezultatas ir pasekmė. Jeigu tokios pasekmės būtų 
natūraliai naudingos arba nenaudingos, jos veiktų pa- 
čios savaime, be įstatymo. Tokia, jei neklystu, yra tik- 
roji visų įstatymų tikslia šio žodžio prasme prigimtis. 

7. Įstatymai, su kuriais žmonės paprastai sieja savo 
veiksmus, kad galėtų spręsti apie jų teisingumą ar ne- 
teisingumą, man regis, yra šie trys: 1) dieviškasis įstaty- 
mas, 2) pilietinis įstatymas, 3) nuomonės arba gero vardo 
įstatymas, jei galiu jį taip pavadinti. Pagal savo veiks- 
mų santykį su pirmuoju iš šių įstatymų Žmonės spren- 
džia, ar jų veiksmai yra nuodėmės, ar priedermės; pa- 
gal santykį su antruoju — ar jie yra nusikalstami, ar 
nekalti; pagal santykį su trečiuoju — ar jie yra dory- 
bės, ar ydos. 

8. Pirma, dieviškuoju įstatymu aš vadinu tą įstatymą, 
kurį Dievas nustatė žmonių veiksmams ir kurį jiems 
paskelbė arba prigimties šviesa, arba apreiškimo bal- 
sas. Manau, niekas nebus toks bukagalvis, kad neigtų, 
jog Dievas davė Žmonėms taisyklę, kuria jie turi vado- 
vautis. Jis turi teisę tai daryti, mes esame jo kūriniai; 
dėl savo gerumo ir išminties jis nukreipia mūsų veiks- 
mus į tai, kas geriausia; ir jis turi galią priversti laikytis 
šio įstatymo begalinės reikšmės ir trukmės apdovano- 
jimais ir bausmėmis kitame gyvenime, nes niekas ne- 
gali mūsų išplėšti iš jo rankų. Tai yra vienintelis tikras 

dorovinio teisingumo kriterijus; lygindami savo veiks- 
mus su šiuo įstatymu, žmonės sprendžia apie jų svar- 
biausiąjį dorovinį gėrį ar blogį, t.y. ar jie kaip priedermės 
arba nuodėmės gali suteikti jiems laimę ar nelaimę iš 
Visagalio rankų. 

9. Antra, pilietinis įstatymas, valstybės nustatyta tai- 
syklė, reguliuojanti jai priklausančių žmonių veiksmus, 
yra kita taisyklė, su kuria žmonės sieja savo veiksmus, 
kad galėtų spręsti, ar jie nusikalstami, ar ne. Šio įstaty- 
mo niekas neišleidžia iš akių, verčiantys jį vykdyti ap- 
dovanojimai ir bausmės visuomet po ranka ir atitinka 
jį nustatančią galią, kuri yra jėga valstybės, įsipareigo- 
jusios ginti žmonių, gyvenančių pagal jos įstatymus, 
gyvybę, laisvę ir turtą ir turinčios galią atimti gyvybę, 
laisvę ar gerą iš to, kuris nepaklūsta, — tai jam yra 
bausmė už įstatymo pažeidimus. 

10. Trečia, nuomonės arba gero vardo įstatymas. Visur 
tariama ir manoma, kad „dorybė“ ir „yda“ yra pava- 
dinimai, žymintys veiksmus, kurie iš prigimties yra 
teisingi ar klaidingi; kiek jie iš tiesų yra taip vartojami, 
tiek jie atitinka minėtąjį dieviškąjį įstatymą. Tačiau kad 
ir kas būtų tariama, akivaizdu, kad šie pavadinimai — 
„dorybė“ ir „yda“ — atskirais jų vartojimo atvejais įvai- 
rių pasaulio tautų ir Žmonių visuomenių nuolat priski- 
riami tik tokiems veiksmams, kurie kiekvienoje šalyje 
ir visuomenėje turi gerą vardą arba jį teršia. Neturėtų 
atrodyti keista, kad Žmonės visur vadina dorybe tuos 
veiksmus, kuriuos laiko pagirtinais, o yda vadina tai, 
ką mano esant peiktina, nes jie smerktų save, jeigu 
turėtų manyti, kad tai, už ką jie negalėtų pagirti, yra 
teisinga, o tai, už ką jie nepeikia, yra klaidinga. Taigi to, 
kas visur vadinama ir laikoma dorybe ir yda, matas yra 

tas pritarimas ar nepalankumas, gyrimas ar peikimas, 
kurie slaptu ir tyliu sutarimu įsigali pasaulyje įvairiose 
žmonių visuomenėse, gentyse ir draugijose ir dėl ku- 
rių įvairūs veiksmai įgyja tarp jų gerą arba blogą var- 
dą priklausomai nuo tos vietovės sprendimų, elgesio 
taisyklių ar papročių. Mat nors jungdamiesi į politines 
visuomenes žmonės perduoda valstybei teisę dispo- 
nuoti visa jų jėga ir negali panaudoti jos prieš kurį 
nors savo bendrapilietį labiau, negu leidžia šalies įsta- 
tymai, vis dėlto jie išsaugo galimybę turėti gerą ar blo- 
gą nuomonę apie tų Žmonių, tarp kurių jie gyvena ir 
su kuriais bendrauja, veiksmus, pritarti ar nepritarti 
jiems; šiuo pritarimu ir nepasitenkinimu jie nustato sa- 
vo tarpe tai, ką pavadins dorybe ir yda. 

11. Kad toks yra įprastinis dorybės ir ydos matas, pa- 
aiškės kiekvienam, kuris atsižvelgs į tai, kad nors vie- 
noje šalyje yda laikoma tai, kas kitoje pripažįstama dory- 
be ar bent jau ne yda, tačiau visur dorybė ir pagyrimas, 
yda ir peikimas yra neatskiriami. Dorybė visur yra tai, 
kas laikoma pagirtina, ir tik tai, kas nusipelno visuo- 
menės pagarbos, vadinama dorybe*. Dorybė ir pagyri- 


* Antrojo leidimo „Pratarmėje“ autorius, atsižvelgdamas į tai, 
kad žmonės dažnai būdavo linkę klaidingai jį suprasti, pridėjo štai 
ką: „Paskutinį tokio atvejo pavyzdį, neminint kitų, man pateikė 
sumanusis Samprotavimų apie žmogaus prigimtį autorius**. Jo posa- 
kių mandagumas ir stiliaus tiesumas neleidžia man manyti, kad jis 
būtų užbaigęs savo „Pratarmę“ nepagrįstu kaltinimu, esą tuo, ką aš 
pasakiau (kn. II, sk. XXVIII) apie trečiąją taisyklę, su kuria žmonės 
sieja savo veiksmus, aš bandžiau dorybę paversti yda, o ydą — dory- 
be, jeigu nebūtų klaidingai mane supratęs; to nebūtų galėję atsitikti, 
jeigu jis būtų pasistengęs įsigilinti į tai, kokį argumentą aš tada 
dėsčiau ir koks buvo svarbiausias šio skyriaus tikslas, pakankamai 
aiškiai išdėstytas ketvirtame ir tolesniuose skirsniuose. Juk aš čia 
stengiausi ne nustatyti dorovės taisykles, bet atskleisti dorovinių 
idėjų kilmę ir esmę ir išvardyti taisykles, kuriomis žmonės vado- 

mas yra taip glaudžiai susiję, kad dažnai vadinami tuo 
pačiu vardu. „Sunt sua praemia laudi”, — sako Vergili- 
jus“; ir Ciceronas: „Nihil habet natura praestantius, quam 


vaujasi doroviniuose santykiuose, nesvarbu, ar šios taisyklės yra 
teisingos, ar klaidingos; sutinkamai su tuo aš ir sakau, kas visur 
turi pavadinimą, tos vietovės kalboje atitinkantį mūsų žodžius „do- 
rybė“ ir „yda“, nekeičiantį dalykų esmės, nors žmonės paprastai spren- 
džia apie savo veiksmus ir pavadina juos pagal tos vietovės arba 
tikybos, kuriai jie priklauso, rodomą pagarbą ir papročius. 

Jeigu jis būtų pasistengęs apmąstyti tai, ką aš pasakiau I knygos 
III skyriaus 18-ame skirsnyje ir šio skyriaus 13, 14, 15 ir 20 skir- 
sniuose, jis būtų žinojęs, ką aš manau apie amžiną ir nekintamą to, 
kas teisinga ir kas neteisinga, esmę ir ką aš vadinu dorybe ir yda; ir 
jeigu jis būtų pastebėjęs, kad toje vietoje, kurią jis cituoja, aš tik 
nurodau, ką iš tikrųjų kiti vadina dorybe ir yda, jam nebūtų atrodę, 
kad šiuo atžvilgiu esama didelių prieštaravimų. Mat aš manau, kad 
nelabai klystu sakydamas, jog viena iš taisyklių, pasaulyje laikomų 
dorovinių santykių pagrindu arba matu, yra ta pagarba ir geras 
vardas, kurių įvairios veiksmų rūšys skirtingai nusipelno įvairiose 
žmonių visuomenėse ir pagal tai jų yra vadinamos dorybėmis arba 
ydomis; kad ir kokiu autoritetingu šaltiniu mokslingasis p. Low- 
de'as laikytų savo Senosios anglų kalbos žodyną, drįstu teigti, kad jis 
niekur nesako jam (jeigu juo remčiausi), jog tas pats veiksmas, ku- 
ris vienoje vietoje turi blogą vardą, laikomas ir vadinamas yda, ki- 
toje vietoje neturi gero vardo ir nevadinamas ir nelaikomas dorybe. 
Aš atkreipiau dėmesį į tai, jog Žmonės duoda dorybės ir ydos pava- 
dinimus vadovaudamiesi šia gero vardo taisykle, — tai viskas, ką 
aš padariau arba ką mane galima apkaltinti padarius, kad ydą pa- 
versčiau dorybe, o dorybę — yda. Tačiau gerasis Žmogus elgiasi tei- 
singai ir kaip liepia jo pašaukimas — būti budriam dėl tokių daly- 
kų ir nerimauti net dėl posakių, kurie, imami patys savaime, gali 
negerai skambėti ir sukelti įtarimą. 

Kadangi jo pareigos pateisina tokį jo uolumą, aš atleidžiu jam 
už tai, kad jis cituoja mano žodžius iš šio skyriaus 11-ojo skirsnio 
(„Įkvėptieji mokytojai savo pamokymuose nebijojo apeliuoti į vie- 
šąją nuomonę: „kas ... mylėtina, giriama, ... kas dorybinga ir šlovin- 
ga“ ir t.t. (Fil 4, 8)'), neatkreipdamas dėmesio į pasakytus prieš tai 
įvadinius žodžius, skambančius šitaip: „Todėl net sugedus papro- 
čiams būdavo gana gerai išlaikomos tikrosios prigimtinio įstatymo 
nubrėžtos ribos, kurios turėjo būti dorybės ir ydos norma. Taigi net 
įkvėptieji mokytojai savo pamokymuos“ ir t.t. Iš šių ir kitų šio skir- 
snio žodžių aišku, kad šią ištrauką iš šv. Pauliaus aš pateikiau ne 

honestatem, guam laudem, guam dignitatem, guam de- 
cus“*, — pasak jo, tai vis yra to paties dalyko pavadi- 
nimai (Tuscul. Quaest., lib. II, 20). Taip kalbėjo pagonių 


norėdamas įrodyti, kad to, ką žmonės vadina dorybe ir yda, bendras 
matas visame pasaulyje buvo geras vardas ir kiekvienos atskiros 
visuomenės papročiai, bet kad parodyčiau, jog, nors taip ir buvo, 
vis dėlto dėl mano čia nurodytų priežasčių žmonės, šitokiu būdu 
duodami pavadinimus savo veiksmams, dažniausiai nelabai nu- 
krypdavo nuo prigimtinio įstatymo, kuris yra toji nusistovėjusi ir 
nekintama taisyklė, pagal kurią jie turėtų spręsti apie savo veiksmų 
dorovinį teisingumą ir ydingumą ir atitinkamai vadinti juos dorybė- 
mis ar ydomis. Jeigu p. Lowde'as būtų į tai atsižvelgęs, jis būtų 
supratęs, kad šios ištraukos citavimas tokia prasme, kokia aš ją 
pateikiau, menkai pasitarnauja jo tikslui, ir, manau, būtų apsiėjęs 
be paaiškinimo, kurį prie jos priduria, kaip nelabai reikalingo. Ta- 
čiau aš viliuosi, jog šis antrasis leidimas pateiks jam įtikinamą atsa- 
kymą šiuo klausimu ir jog dabar šis dalykas yra taip išdėstytas, kad 
parodytų jam, jog nebuvo priežasties būgštauti. 

Nors esu priverstas nesutikti su jo „Pratarmės“ pabaigoje išsa- 
kyta nuomone dėl to, ką aš pasakiau apie dorybę ir ydą, tačiau dėl 
to, ką jis sako III skyriuje, p. 78, apie prigimties įspaudą arba įgimtas 
sąvokas, mes sutariame geriau, nei jis mano. Aš neneigsiu jo teisės 
išdėstyti klausimą taip, kaip jam patinka, kurią jis teigia p. 52, ypač 
kai jis dėsto jį nepalikdamas nieko, kas prieštarautų tam, ką pasa- 
kiau aš: pasak jo, įgimtos sąvokos yra sąlygiški dalykai, priklausantys 
nuo įvairių kitų aplinkybių sutapimo, idant siela jas aptiktų; viskas, ką 
jis pasako apie įgimtas, įspaustas, įrėžtas sąvokas (apie įgimtas idėjas jis 
visiškai nieko nekalba), galiausiai apsiriboja tik tuo, kad esama tam 
tikrų teiginių, kurių siela iš pat pradžių, arba Žmogui tik gimus, 
nežino, tačiau padedama išorinių jutimų ir tam tikro ankstesnio lavi- 
nimo dėka vėliau ji gali neabejotinai pažinti jų teisingumą; kaip tik 
tai aš teigiau savo pirmojoje knygoje. Aš manau, jog sakydamas, 
kad siela aptinka sąvokas, jis turi galvoje, kad ji pradeda jas pažinti, 
kitaip pasakymas, kad siela aptinka sąvokas, man yra visiškai ne- 
suprantamas; mano manymu, geriausiu atveju toks pasakymas yra 
čia visiškai netinkamas, klaidinantis žmonių mintis užuomina, esą 
šios sąvokos buvo intelekte prieš tai, kai siela jas aptiko, t.y. prieš tai, 
kai jos tapo žinomos, tuo tarpu iš tiesų prieš tai, kai jos tampa 
žinomos, intelekte jų nėra, yra tik sugebėjimas jas pažinti, kai dėl 
tų aplinkybių, kurios šiam sumaniam autoriui atrodo būtinos, suta- 
pimo, idant siela galėtų jas aptikti, jos patenka į mūsų žinojimo sritį. 

filosofai, kurie gerai suprato, kas sudaro jų dorybės ir 
ydos sąvokas. Ir nors tikriausiai atsitikdavo taip, kad 
dėl įvairių žmonių būdo, auklėjimo, papročių, elgesio 
taisyklių ar interesų skirtumų tai, kas vienoje vietoje 
buvo laikoma pagirtinu dalyku, kitoje neišvengdavo 
pasmerkimo, taigi įvairiose visuomenėse dorybės ir ydos 
įvairuodavo, tačiau iš esmės didžioji jų dalis visur bu- 
vo tos pačios. Kadangi nėra nieko natūralesnio, kaip 
pagarba ir gera nuomone skatinti tai, kas kiekvienam 
atrodo naudinga, ir peikti bei nepritarti tam, kas prie- 
šinga, nieko nuostabaus, kad pagarba ir diskreditacija, 
dorybė ir yda didele dalimi visur atitinka nekintamą 
Dievo įstatymo nustatytą teisingumo ir neteisingumo 
taisyklę: niekas taip tiesiogiai ir aiškiai neužtikrina ir 
nepriartina bendro žmonijos gėrio šiame pasaulyje, kaip 
paklusimas jo nustatytiems įstatymams, ir niekas ne- 
sukelia tokių nelaimių ir suirutės, kaip jų nepaisymas. 
Todėl žmonės, neatsižadėdami sveiko proto, supratin- 
gumo ir savo pačių interesų, kuriems jie visada yra 


P. 52jis tai išsako šitaip: „Šios įgimtos sąvokos nėra taip įspaus- 
tos į sielą, kad jos natūraliai ir būtinai atsiskleidžia (net vaikams ir 
silpnapročiams) be jokios išorinių jutimų ar tam tikro ankstesnio 
lavinimo pagalbos“. Čia jis sako „jos atsiskleidžia“, o p. 78 — kad 
„Siela jas aptinka“. Kai jis paaiškins sau ar kitiems, ką turi galvoje 
sakydamas, kad „siela aptinka įgimtas sąvokas“ ar kad „jos atsi- 
skleidžia“, ir kas yra tas „ankstesnis lavinimas“ ir „aplinkybės, idant“ 
jos būtų „aptiktos“, manau, įsitikins, jog šiuo klausimu tarp manęs 
ir jo yra nedaug prieštaravimų, išskyrus tai, kad jis vadina sąvokų 
aptikimu tai, ką aš paprasčiau vadinu pažinimu; tad aš turiu pagrin- 
do manyti, jog mano vardą šiuo atveju jis pasirinko tik dėl to, kad 
jam malonu mandagiai apie mane kalbėti, — su dėkingumu turiu 
pripažinti, kad taip jis elgiasi visur, kur tik mane mini, neapsieida- 
mas, kaip ir kai kurie kiti, be titulo, kurio aš nenusipelniau. 

ištikimi, apskritai negalėjo klysti ir savo pagyrimus ir 
pasmerkimą skirti tam, kas iš tiesų to nenusipelno. Net 
tie žmonės, kurie elgėsi kitaip, negalėjo pritarti netei- 
singai, nes tik nedaugelis yra taip sugedę, kad bent jau 
kituose nesmerktų tų ydų, kurios būdingos jiems pa- 
tiems, todėl net sugedus papročiams būdavo gana ge- 
rai išlaikomos tikrosios prigimtinio įstatymo nubrėž- 
tos ribos, kurios turėjo būti dorybės ir ydos norma. 
Taigi net įkvėptieji mokytojai savo pamokymuose ne- 
bijojo apeliuoti į viešąją nuomonę: „kas ... mylėtina, 
giriama, ... kas dorybinga ir šlovinga“ ir t.t. (Fil 4, 8). 

15. Kad teisingai suvoktume dorovinius veiksmus, tu- 
rime ištirti juos dviem požiūriais. Pirma, kokie jie yra 
patys savaime, sudaryti iš tam tikro paprastų idėjų de- 
rinio. Pavyzdžiui, „girtumas“ arba „melavimas“ žymi 
vienokį ar kitokį paprastų idėjų derinį, kurį aš vadinu 
mišriu modusu, ir šia prasme tai yra tokios pat pozity- 
vios absoliučios idėjos, kaip arklio gėrimas ar papūgos 
kalbėjimas. Antra, mūsų veiksmai traktuojami kaip ge- 
ri, blogi arba neutralūs, ir šiuo atžvilgiu jie yra santy- 
kiniai, nes tampa teisingi arba neteisingi, geri arba blo- 
gi dėl to, kad derinasi arba nesiderina su tam tikra 
taisykle; taigi kiek jie yra lyginami su tam tikra taisyk- 
le ir pagal tai pavadinami, jie sueina į santykį. Pavyz- 
džiui, iššūkis ir kovimasis su žmogumi, kaip tam tik- 
ras pozityvus modusas arba ypatinga veiksmo rūšis, 
kuri ypatingomis idėjomis skiriasi nuo visų kitų, vadi- 
namas dvikova; traktuojama Dievo įstatymo atžvilgiu, 
ji nusipelno būti vadinama nuodėme; traktuojama pa- 
pročių įstatymo atžvilgiu, kai kuriose šalyse ji nusipel- 
no būti vadinama narsumu ir dorybe, o traktuojama 

kai kurių valstybių municipalinių įstatymų atžvilgiu — 
mirtimi baudžiamu nusikaltimu. Šiuo atveju, kai po- 
zityvus modusas turi vieną pavadinimą, o jo santykis 
su įstatymu žymimas kitu pavadinimu, skirtumą taip 
pat lengva pastebėti, kaip ir substancijų atveju, kur 
vienas pavadinimas, pavyzdžiui, „Žmogus“, vartoja- 
mas žymėti daiktui, o kitas, pavyzdžiui, „tėvas“, — 
žymėti santykiui. 

16. Tačiau kadangi labai dažnai pozityvią veiksmo 
idėją ir jos dorovinį santykį apima vienas pavadinimas 
ir tas pats Žodis vartojamas žymėti tiek modusui ar 
veiksmui, tiek jo doroviniam teisingumui ar neteisin- 
gumui, į patį santykį kreipiama mažiau dėmesio ir daž- 
nai nedaroma skirtumo tarp veiksmo pozityvios idėjos ir jo 
santykio su kokia nors taisykle. Dėl tokio šių dviejų skir- 
tingų atžvilgių sumaišymo vadinant juos vienu termi- 
nu tie, kurie pernelyg lengvai pasiduoda garsų įspū- 
džiams ir yra linkę pavadinimus laikyti daiktais, dažnai 
spręsdami apie veiksmus yra suklaidinami. Antai kai 
iš kito paimama be jo žinios ar leidimo kas nors, kas 
yra jo, šitai tinkamai vadinama vagyste; tačiau kadangi 
šis pavadinimas paprastai suprantamas kaip reiškian- 
tis ir dorovinį veiksmo ydingumą ir žymintis jo prie- 
šingumą įstatymui, žmonės yra linkę smerkti viską, ką 
jie girdi vadinant vagyste, kaip blogą veiksmą, nesu- 
derinamą su teisingumo taisykle. Ir vis dėlto nors kar- 
do paėmimą slapta iš bepročio siekiant sukliudyti jam 
padaryti žalą iš tiesų galima pavadinti vagyste, tokio 
mišraus moduso pavadinimu, tačiau lyginant su Dievo 
įstatymu ir traktuojant šios aukščiausiosios taisyklės 
atžvilgiu tai nėra nuodėmė ar nusižengimas, nors pa- 
vadinime „vagystė“ paprastai glūdi tokia užuomina. 

APIE AIŠKIAS IR MIGLOTAS, RYŠKIAS 
IR PAINIAS IDĖJAS 


1. Aš parodžiau mūsų idėjų kilmę ir apžvelgiau įvai- 
rias jų rūšis, aptariau skirtumą tarp paprastų ir sudė- 
tinių idėjų ir apžvelgiau, kaip sudėtinės idėjos skaido- 
mos į modusų, substancijų ir santykių idėjas, — manau, 
kad tai būtina padaryti kiekvienam, norinčiam nuo- 
dugniai susipažinti su intelekto pažanga suprantant ir 
pažįstant daiktus. Gali atrodyti, kad aš jau pakanka- 
mai ilgai buvo sustojęs prie idėjų analizės, tačiau vis 
dėlto prašau leisti pateikti dar keletą samprotavimų 
apie jas. Pirmiausia apie tai, kad kai kurios idėjos yra 
aiškios, o kitos — miglotos, kai kurios ryškios, o kitos — 
painios. 

2. Kadangi intelekto suvokimą tinkamiausiai gali- 
ma paaiškinti žodžiais, susijusiais su regėjimu, apmąs- 
tę tai, ką vadiname regėjimo objektų aiškumu ir miglo- 
tumu, geriausiai suprasime, kas laikoma idėjų aiškumu 
ir miglotumu. Kadangi šviesa yra tai, kas atskleidžia 
mums matomus objektus, miglotu mes vadiname tokį 
objektą, kurį šviesa nepakankamai apšviečia, kad tiks- 
liai atskleistų mums pastebimą jo formą ir spalvas, ku- 
rias geresnėje šviesoje būtų galima įžiūrėti. Panašiai 
mūsų paprastos idėjos yra aiškios, kai jos yra tokios, 
kokias jas per gerai sutvarkytą jutimą ar suvokimą pa- 
teikia ar gali pateikti patys objektai, iš kurių jos yra 
gautos. Kol atmintis išsaugo jas tokias ir gali pateikti 
jas intelektui, kai tik jam pasitaiko proga jas nagrinėti, 
jos yra aiškios idėjos. Kiek jos stokoja šio pradinio tiks- 
lumo ar yra praradusios nors kiek savo pirmykščio 

gaivumo ir, taip sakant, laiko išblukintos ar aptrintos, 
tiek jos yra miglotos. Sudėtinės idėjos yra sudarytos iš 
paprastų idėjų, todėl jos yra aiškios, kai jas sudarančios 
idėjos yra aiškios ir kai yra apibrėžtas ir tikrai Žinomas 
kurią nors sudėtinę idėją sudarančių sudedamųjų da- 
lių skaičius ir išsidėstymas. 

3. Paprastų idėjų miglotumo priežastis, atrodo, yra ar- 
ba atbukę organai, arba labai silpni ir trumpalaikiai 
objektų sukelti įspūdžiai, arba atminties, nesugeban- 
čios išsaugoti jų tokių, kokios jos buvo gautos, silpnu- 
mas. Vėl grįžkime prie matomų objektų, kad jie pa- 
dėtų mums suprasti šį klausimą: jeigu suvokimo 
organuose arba sugebėjimuose, tarsi nuo šalčio sukie- 
tėjusiame vaške, antspaudas nepaliks įspaudo, nors pa- 
prastai su tokia jėga jį įspausdavo, arba jeigu jie, tarsi 
pernelyg minkštas vaškas, gerai jo neišlaikys, arba, tar- 
kime, vaškas bus tinkamos konsistencijos, tačiau ant- 
spaudas bus spaudžiamas su nepakankama jėga, kad 
paliktų aiškų įspaudą, — visais šiais atvejais antspau- 
do paliktas atspaudas bus miglotas. Manau, tolesni pa- 
aiškinimai čia nereikalingi. 

4. Kaip aiški idėja yra ta, kurią intelektas suvokia 
visiškai ir akivaizdžiai, kaip jis suvokia išorinius ob- 
jektus, deramai veikiančius gerai sutvarkytą organą, 
taip ryški idėja yra ta, kurią intelektas suvokia kaip skir- 
tingą nuo visų kitų idėjų; o paini idėja yra tokia, kurios 
negalima pakankamai gerai atskirti nuo kurios nors 
kitos idėjos, nuo kurios ji turėtų skirtis. 

5. Kas nors gali pasakyti, kad jeigu paini yra tik 
tokia idėja, kurios negalima pakankamai gerai atskirti 
nuo kurios nors kitos, nuo kurios ji turi skirtis, bus 
sunku surasti kur nors painią idėją. Juk kad ir kokia 

būtų idėja, ji gali būti tik tokia, kokią ją intelektas su- 
vokia esant; ir pats šis suvokimas pakankamai ją skiria 
nuo visų kitų idėjų, kurios negali būti kitokios, t.y. skir- 
tingos, jeigu jos nesuvokiamos kaip tokios. Todėl jokia 
idėja negali būti neatskiriama nuo kitos, nuo kurios ji 
turėtų skirtis, nebent jūs norite, kad ji skirtųsi nuo pa- 
čios savęs, nes nuo visų kitų ji akivaizdžiai skiriasi. 

6. Kad pašalintume šį keblumą ir padėtume sau tei- 
singai suprasti, kas sukelia tą painiavą, kuria bet kada 
galima apkaltinti idėjas, turime atsižvelgti į tai, jog skir- 
tingais pavadinimais žymimi dalykai yra laikomi 
pakankamai skirtingais, kad būtų skiriami, taigi kiek- 
viena rūšis bet kuriuo atveju, turėdama atskirą pava- 
dinimą, gali būti išskiriama ir aptariama skyrium. Nėra 
nieko akivaizdesnio už tai, kad didžioji dalis skirtingų 
pavadinimų yra laikomi Žyminčiais skirtingus daly- 
kus. Taigi, kadangi kiekviena Žmogaus turima idėja, 
kaip matyti, yra tai, kas ji yra, ir skiriasi nuo visų kitų 
idėjų, išskyrus save pačią, painią ją padaro tai, kad, 
būdama tokia, ji visiškai gali būti pavadinta kitu pava- 
dinimu, o ne tuo, kuriuo ji išreikšta; todėl skirtumas, 
dėl kurio dalykai (žymimi šiais dviem skirtingais pa- 
vadinimais) yra skirtingi ir kai kuriems iš jų priklauso 
vienas pavadinimas, o kitiems — kitas, dingsta, ir vi- 
siškai išnyksta skirtumas, kurį buvo ketinama išsaugo- 
ti vartojant šiuos skirtingus pavadinimus. 


Trisdešimtas skyrius 


APIE REALIAS IR FANTASTINES IDĖJAS 


1. Be to, ką mes jau pasakėme apie idėjas, yra ir kitų 
samprotavimų apie jas santykio su daiktais, iš kurių 

jos yra gautos arba kuriuos jas galima laikyti patei- 
kiančiomis, atžvilgiu; taigi, mano manymu, idėjas gali- 
ma skirstyti trejopai, ir jos yra: 

pirma, realios arba fantastinės; 

antra, adekvačios arba neadekvačios; 

trečia, teisingos arba klaidingos. 

Pirma, realiomis idėjomis aš laikau tokias idėjas, ku- 
rios turi pagrindą gamtoje, kurios atitinka realią daik- 
tų būtį ir egzistavimą, arba savo pirmavaizdį. Fantas- 
tinėmis arba chimeriškomis aš vadinu tokias idėjas, kurios 
neturi pagrindo gamtoje ir neatitinka tos būties realy- 
bės, su kuria jos tyliai siejamos kaip su savo pirma- 
vaizdžiu. Jeigu mes ištirsime įvairias minėtų idėjų rū- 
šis, įsitikinsime štai kuo. 

2. Pirma, visos mūsų paprastos idėjos yra realios, visos 
atitinka daiktų realybę, tačiau ne ta prasme, kad visos 
jos yra to, kas iš tiesų egzistuoja, atvaizdai ar vaizdi- 
niai, — kad yra priešingai, aš jau parodžiau visų kūnų 
kokybių, išskyrus pirmines, atžvilgiu. Tačiau nors bal- 
tumas ir šaltis glūdi sniege ne daugiau negu skaus- 
mas, vis dėlto šios baltumo ir šalčio, skausmo ir t.t. 
idėjos, kurios yra išoriniams daiktams būdingų galių 
poveikio mums rezultatas — joms mūsų Kūrėjas sky- 
rė sukelti mums tokius pojūčius, — yra mūsų realios 
idėjos, pagal kurias mes skiriame realiai pačiuose daik- 
tuose glūdinčias kokybes. Kadangi šių įvairių apraiš- 
kų paskirtis — būti ženklais, pagal kuriuos mes turime 
pažinti ir skirti daiktus, su kuriais susiduriame, mūsų 
idėjos taip pat tarnauja šiam mūsų tikslui ir taip pat 
yra realūs skiriamieji požymiai, nesvarbu, ar jos yra 
tik pastovūs poveikio rezultatai, ar tikslūs ko nors, kas 
glūdi pačiuose daiktuose, atvaizdai, nes šią realybę su- 

daro jų nekintamas apibrėžtos realių objektų sandaros 
atitikimas. Tačiau visai nesvarbu, ar jos atitinka šią 
sandarą kaip priežastį, ar kaip pirmavaizdį; pakanka, 
kad ji nuolat sukelia idėjas. Taigi visos mūsų paprastos 
idėjos yra realios ir teisingos, nes jos atitinka tas daiktų 
galias, kurios sukelia jas mūsų intelekte, ir tai yra vis- 
kas, ko reikia, kad jos būtų realios, o ne savavališkai 
prasimanytos. Juk paprastų idėjų atžvilgiu (kaip buvo 
parodyta) intelektas visiškai apsiriboja daiktų povei- 
kiu jam ir negali susidaryti daugiau paprastų idėjų, 
negu yra gavęs. 

3. Nors savo paprastų idėjų atžvilgiu intelektas yra 
visiškai pasyvus, tačiau, manau, galime pasakyti, kad 
jis nėra toks savo sudėtinių idėjų atžvilgiu; kadangi 
pastarosios yra sujungtų drauge ir vieną bendrą pava- 
dinimą turinčių paprastų idėjų deriniai, aišku, kad žmo- 
gaus intelektas turi tam tikrą laisvę sudarydamas šias 
sudėtines idėjas, — dėl ko dar galėtų atsitikti taip, kad 
vieno Žmogaus aukso ar teisingumo idėja skiriasi nuo 
kito, jei ne dėl to, kad jis į ją įdeda arba praleidžia 
kokią nors paprastą idėją, kurios kitas neįdeda ar ne- 
praleidžia? Taigi klausimas yra toks: kurie iš šių deri- 
nių yra realūs, o kurie — tik įsivaizduojami? Kurie 
deriniai atitinka daiktų realybę, o kurie — ne? Į tai aš 
atsakau taip. 

4. Antra, kadangi mišrūs modusai ir santykiai neturi 
kitos realybės, išskyrus realybę Žmogaus intelekte, tam, 
kad šios rūšies idėjos taptų realios, nereikia nieko dau- 
giau, tik kad jos būtų taip sudarytos, jog būtų jas ati- 
tinkančio egzistavimo galimybė. Šios idėjos, pačios bū- 
damos pirmavaizdžiais, negali skirtis nuo savo 
pirmavaizdžių, taigi negali būti chimeriškos, nebent kas 

nors įmaišytų į jas nesuderinamų idėjų. Iš tiesų, kadan- 
gi kai kurioms iš jų priskirti žinomos kalbos pavadini- 
mai, kuriais turintis jas savo intelekte nurodo jas ki- 
tiems, tai vien tik egzistavimo galimybės nepakanka: 
jos turi atitikti įprastą joms duoto pavadinimo reikš- 
mę, kad negalėtų būti laikomos fantastinėmis, kaip bū- 
tų, jeigu, pavyzdžiui, kas nors duotų pavadinimą „tei- 
singumas“ tokiai idėjai, kuri įprastinėje vartosenoje 
vadinama dosnumu. Tačiau toks fantastiškumas labiau 
susijęs su kalbos tinkamumu negu su idėjų realumu; 
juk Žmogaus nesutrikimas gresiant pavojui, ramus ap- 
svarstymas, ką būtų geriausia daryti, ir ryžtingas šio 
veiksmo atlikimas yra galimo veiksmo mišrus modu- 
sas arba sudėtinė idėja. Tačiau nesutrikti ištikus pavo- 
jui nepasitelkiant proto arba veiklos taip pat yra įma- 
noma, taigi tai yra tokia pat reali idėja, kaip ir pirmoji. 
Ši pirmoji idėja, turinti pavadinimą „drąsa“, šio pava- 
dinimo atžvilgiu gali būti teisinga arba klaidinga, tuo 
tarpu antroji, kol jai nepriskirtas visuotinai priimtas 
pavadinimas kokia nors žinoma kalba, negali būti kaip 
nors iškreipta, nes ji sudaryta siejant ją tik su ja pačia 
ir su niekuo kitu. 

5. Trečia, kadangi visos mūsų sudėtinės substancijų 
idėjos sudarytos šalia mūsų egzistuojančių daiktų at- 
žvilgiu ir turi būti substancijų, kokios jos yra iš tikrųjų, 
atvaizdai, jos yra realios tik tiek, kiek jos yra tokie 
paprastų idėjų deriniai, kaip jos iš tiesų yra sujungtos 
ir egzistuoja drauge daiktuose šalia mūsų. Priešingai, 
fantastinės yra tos, kurios sudarytos iš tokių paprastų 
idėjų derinių, kaip jos realiai niekada nebuvo sujung- 
tos, niekada nebuvo aptiktos drauge jokioje substanci- 
joje, pavyzdžiui, protinga būtybė, kurią sudaro arklio 


312 


31. APIE ADEKVAČIAS IR NEADEKVAČIAS IDĖJAS 


galva, sujungta su žmogaus pavidalo kūnu, t.y. tokia, 
kokie vaizduojami kentaurai*?; arba geltonas, labai ka- 
lus, lydus ir patvarus, tačiau lengvesnis už paprastą 
vandenį kūnas; arba vieningas neorganizuotas kūnas, 
sudarytas jutimo požiūriu iš vienodų dalių, kuriam 
būdingas suvokimas ir valingas judėjimas. Mes tikriau- 
siai nežinome, ar tokios substancijos kaip šios gali eg- 
zistuoti, ar ne, tačiau, kad ir kaip būtų, kadangi šios 
substancijų idėjos neatitinka jokio mums žinomo egzis- 
tuojančio pirmavaizdžio ir susideda iš tokių idėjų de- 
rinių, kurių niekada nematėme sujungtų jokioje sub- 
stancijoje, turime laikyti jas grynai įsivaizduojamomis; 
juo labiau tokios yra tos sudėtinės idėjos, kurių dalys 
yra nesuderinamos arba prieštarauja vienos kitoms. 


Trisdešimt pirmas skyrius 
APIE ADEKVAČIAS IR NEADEKVAČIAS IDĖJAS 


1. Kai kurios iš mūsų realių idėjų yra adekvačios, o 
kai kurios — neadekvačios. Adekvačiomis aš vadinu tas, 
kurios tiksliai atvaizduoja tuos pirmavaizdžius, iš ku- 
rių, intelekto manymu, jos yra gautos, kuriuos turi pa- 
teikti ir su kuriais jis jas sieja. Neadekvačios idėjos yra 
tos, kurios tik iš dalies ir nepilnai atvaizduoja tuos 
pirmavaizdžius, su kuriais yra siejamos. Iš to aišku 
štai kas. 

2. Pirma, kad visos mūsų paprastos idėjos yra adekva- 
čios. Kadangi jos yra ne kas kita, kaip tam tikrų daik- 
tuose glūdinčių galių, Dievo pritaikytų ir skirtų sukelti 
mums tokius pojūčius, poveikio rezultatai, jos negali 
neatitikti tų galių ir nebūti joms adekvačios; ir mes 
esame tikri, kad jos atitinka daiktų realybę. Antai jeigu 

cukrus sukelia mums idėjas, kurias vadiname baltumu 
ir saldumu, mes esame tikri, kad cukrus turi galią su- 
kelti mūsų intelekte šias idėjas, nes kitaip jis negalėtų 
jų sukelti. Ir kadangi kiekvienas pojūtis atitinka galią, 
veikiančią kurią nors iš mūsų juslių, taip sukelta idėja 
yra reali idėja (o ne intelekto, neturinčio galios sukelti 
paprastas idėjas, prasimanymas) ir negali nebūti adek- 
vati, nes ji būtinai turi atitikti tą galią; taigi visos pa- 
prastos idėjos yra adekvačios. Tiesa, tik nedaugelis iš 
daiktų, sukeliančių mums šias paprastas idėjas, mūsų 
yra pavadinti taip, tarsi jie būtų tik jų priežastys, bet 
[dauguma] — tarsi šios idėjos būtų realios esybės daik- 
tuose. Antai nors sakoma, kad ugnis ją palietus sukelia 
skausmą, taip nurodant galią sukelti mums skausmo 
idėją, tačiau ji taip pat vadinama šviesa ir šiluma, tarsi 
šviesa ir šiluma realiai būtų ugnyje kažkas daugiau 
nei galia sukelti mums šias idėjas, ir todėl jos yra vadi- 
namos kokybėmis, glūdinčiomis ugnyje, arba ugnies ko- 
kybėmis. Tačiau kadangi iš tiesų jos yra ne kas kita, 
kaip galia sukelti mums šias idėjas, tai šia prasme ma- 
ne ir reikia suprasti, kai aš kalbu apie antrines kokybes 
kaip apie esančias daiktuose arba apie jų idėjas kaip 
apie esančias objektuose, kurie mums jas sukelia. Nors 
tokie išraiškos būdai pritaikyti prie paprastų sąvokų, 
be kurių niekas negali būti teisingai suprastas, tačiau 
iš tiesų jie žymi tik daiktuose glūdinčias galias sukelti 
mums tam tikrus pojūčius, arba idėjas; jeigu nebūtų 
organų, tinkamų priimti regėjimui ir lytėjimui ugnies 
daromus įspūdžius ir su šiais organais sujungto intelekto 
priimti šviesos ir šilumos idėjoms, sukeliamoms ugnies 
ar saulės poveikio, šviesos ir šilumos pasaulyje būtų 
ne daugiau, negu jame būtų skausmo, jeigu nebūtų 

jokios juslėmis apdovanotos būtybės, kuri jį justų, nors 
saulė tebešviestų kaip dabar, o Etnos kalnas svaidytų 
liepsną aukščiau nei kada nors. Tankis, tįsumas ir jo 
ribos, forma drauge su judėjimu ir rimtimi, kurių idė- 
jas mes turime, realiai egzistuotų pasaulyje, kaip ir eg- 
zistuoja, nepriklausomai nuo to, ar jame būtų juslėmis 
apdovanotų būtybių, galinčių juos suvokti, ar ne, todėl 
šias kokybes mes turime pagrindo laikyti realiomis ma- 
terijos modifikacijomis ir priežastimis, sukeliančiomis 
mums visus įvairius kūnų teikiamus pojūčius. Tačiau 
kadangi šis tyrimas čia būtų ne vietoje, aš nesileisiu į 
jį, bet pamėginsiu parodyti, kokios sudėtinės idėjos yra 
adekvačios, o kokios — ne. 

3. Antra, mūsų sudėtinės modusų idėjos, savavališki 
paprastų idėjų, kurias intelektas sujungia nesiedamas 
jų su jokiais realiais pirmavaizdžiais arba kur nors eg- 
zistuojančiais nusistovėjusiais pavyzdžiais, deriniai, yra 
ir negali nebūti adekvačios idėjos. Kadangi jos yra skir- 
tos būti ne realiai egzistuojančių daiktų kopijomis, bet 
pirmavaizdžiais, intelekto sukurtais klasifikuoti ir pa- 
vadinti daiktams, jos negali nieko stokoti; kiekvienai iš 
jų būdingas toks idėjų derinys ir dėl to toks tobulumas, 
kokį intelektas ir buvo joms numatęs, todėl intelektas 
sutinka su jomis ir negali rasti jokio jų trūkumo. Antai 
turėdamas figūros, susidedančios iš trijų kraštinių, ku- 
rios susikirsdamos sudaro tris kampus, idėją, aš turiu 
užbaigtą idėją, ir man nereikia nieko daugiau, kad ji 
būtų tobula. Kad intelektas yra patenkintas šios savo 
idėjos tobulumu, aišku iš to, jog jis neįsivaizduoja, kad 
koks nors intelektas turi ar gali turėti užbaigtesnę ar 
tobulesnę daikto, kurį jis žymi žodžiu „trikampis“, jei- 
gu tarsime jį egzistuojant, idėją negu jo paties turima 

sudėtinė trijų kraštinių ir trijų kampų idėja, apimanti 
viską, kas yra ar gali būti jam esminga ar būtina idėjai 
užbaigti, kad ir kur ar kaip šis daiktas egzistuotų. Ta- 
čiau mūsų substancijų idėjų atveju yra kitaip. Mat čia, 
norėdami nukopijuoti daiktus, kaip jie realiai egzis- 
tuoja, ir atvaizduoti sau jų sandarą, nuo kurios pri- 
klauso visos jų savybės, mes suvokiame, kad mūsų 
idėjos neįgyja norimo tobulumo; mes pastebime, kad 
jos vis stokoja ko nors, nors mes norėtume, kad jos tai 
turėtų, ir todėl visos yra neadekvačios. Tačiau mišrūs 
modusai ir santykiai, kurie yra pirmavaizdžiai be pa- 
vyzdžių ir neturi ką atvaizduoti, išskyrus save pačius, 
negali nebūti adekvatūs, nes kiekvienas daiktas yra 
adekvatus pats sau. Tas, kuris pirmąkart sujungė su- 
vokto pavojaus, nesutrikimo iš baimės, ramaus apsvars- 
tymo, ką būtent reikia daryti, ir darymo nesutrikus ir 
neišsigandus pavojaus idėjas, tikrai turėjo savo intelek- 
te sudėtinę idėją, sudarytą iš tokio derinio; ir kadangi 
jis norėjo, kad ji būtų kaip tik tai, kas ji yra, ir apimtų 
tik tas paprastas idėjas, kurias apima, ji negalėjo nebūti 
adekvati idėja; ir kai jis atidėjo ją savo atmintyje, susie- 
jęs su ja pavadinimą „drąsa“, kad galėtų nurodyti ją 
kitiems ir pavadinti pagal tai kiekvieną veiksmą, kuris 
jam atrodys atitinkantis ją, jis turėjo matą matuoti ir 
pavadinti veiksmams, kiek jie atitinka ją. Šitaip suda- 
ryta ir atidėta kaip pavyzdys idėja būtinai turi būti adek- 
vati, nes ji susijusi tik su pačia savimi ir atsirado tik dėl 
pirmąkart sudariusiojo tokį derinį palankumo ir jo valia. 

4. Tačiau vėliau kas nors kitas, iš pokalbio su juo 
sužinojęs žodį „drąsa“, gali susidaryti ir pavadinti drąsa 
idėją, kuri skiriasi nuo to, ką pirmasis autorius vadino 
šiuo pavadinimu ir turėjo galvoje jį vartodamas. Ir šiuo 

atveju jeigu jis nori, kad jo idėja mąstyme atitiktų kito 
idėją, kaip kalbant jo vartojamas pavadinimas skambė- 
jimu atitinka pavadinimą to, iš kurio jį sužinojo, jo 
idėja gali būti labai klaidinga ir neadekvati. Kadangi šiuo 
atveju jis kito žmogaus idėją padaro savo idėjos pavyz- 
džiu mąstyme, kaip kito Žmogaus žodis ar garsas yra 
jo žodžio pavyzdys kalboje, jo idėja yra tokia netobula 
ir neadekvati, kiek ji nutolusi nuo pirmavaizdžio ir pa- 
vyzdžio, su kuriuo jis ją sieja ir kurį ketina išreikšti ir 
pažymėti jai taikomu pavadinimu, — jis nori, kad šis 
pavadinimas būtų kito Žmogaus idėjos (su kuria savo 
tikslia prasme jis iš pradžių buvo susietas) ir jo paties 
idėjos, kaip atitinkančios pirmąją, ženklas; jeigu jo pa- 
ties idėja tiksliai neatitinka pirmosios, ji yra klaidinga 
ir neadekvati. 

5. Vadinasi, kai intelektas šias sudėtines modusų idė- 
jas sieja su idėjomis kitos protingos būtybės intelekte, 
išreikštomis pavadinimais, kuriuos joms duodame, ir 
nori, kad jos atitiktų jas, jos gali būti labai netobulos, 
klaidingos ir neadekvačios, nes jos neatitinka to, ką in- 
telektas numato būti jų pirmavaizdžiu ir pavyzdžių; 
šiuo atžvilgiu tik modusų idėja gali būti klaidinga, ne- 
tobula ar neadekvati. Dėl to mūsų mišrių modusų idėjos 
labiausiai iš visų yra linkusios būti klaidingos, tačiau 
tai labiau susiję su kalbos tikslumu nei su žinojimo 
teisingumu. 

6. Trečia, aš jau parodžiau, kokias mes turime sub- 
stancijų idėjas. Šių idėjų santykis intelekte esti dvejopas: 
1) kartais jos siejamos su tariama realia kiekvienos daik- 
tų rūšies esme; 2) kartais jos skirtos tik tam, kad būtų 
realiai egzistuojančių daiktų vaizdai ir tų kokybių, ku- 
rias daiktuose galima aptikti, atvaizdai intelekte idėjų 

dėka. Abiem atvejais šios tų originalų ir pirmavaiz- 
džių kopijos yra netobulos ir neadekvačios. 

Pirma, žmonės paprastai substancijų pavadinimus 
vartoja žymėti daiktams, tardami, kad jie turi tam tik- 
ras realias esmes, dėl kurių priklauso vienai ar kitai 
rūšiai; o kadangi pavadinimai nežymi nieko kito, kaip 
tik žmogaus intelekte esančias idėjas, tai jie savo idėjas 
turi sieti su tokiomis realiomis esmėmis kaip su jų pir- 
mavaizdžiais. Kad žmonės (ypač išauklėti remiantis 
tomis žiniomis, kurių mokoma šioje pasaulio dalyje) iš 
tiesų taria esant tam tikras specifines substancijų es- 
mes, kurias atitinka kiekvienas įvairių jų rūšių indivi- 
das ir kurios jam būdingos, visai nereikia įrodinėti, 
netgi atrodytų keista, jei kas nors elgtųsi kitaip. Taigi 
daiktams, kurie esą skiriasi tokiomis specifinėmis rea- 
liomis esmėmis, jie paprastai duoda rūšinius pavadini- 
mus, pagal kuriuos klasifikuoja atskiras substancijas. 
Kas neįsižeistų, jeigu būtų suabejota, ar jis nevadina 
savęs žmogumi kokia nors kita prasme, o ne ta, kad 
jam būdinga reali žmogaus esmė? Tačiau jeigu jūs pa- 
klausite, kas yra tos realios esmės, paaiškės, kad žmo- 
nės nieko apie tai neišmano ir jų nežino. Iš to išplau- 
kia, kad jų intelekte esančios idėjos, siejamos su 
realiomis esmėmis kaip su nežinomais pirmavaizdžiais, 
turi būti tokios neadekvačios, kad jų visai negalima lai- 
kyti jų atvaizdais. Mūsų turimos substancijų sudėtinės 
idėjos, kaip buvo parodyta, yra tam tikri deriniai pa- 
prastų idėjų, kurios buvo pastebėtos nuolat egzistuo- 
jančios drauge, arba manoma, kad taip yra. Tačiau to- 
kia sudėtinė idėja negali būti kokios nors substancijos 
reali esmė, nes tada mūsų aptinkamos to kūno savy- 
bės priklausytų nuo šios sudėtinės idėjos ir būtų kildi- 

namos iš jos, ir jų būtinas ryšys su ja būtų Žinomas: 
pavyzdžiui, visos trikampio savybės priklauso nuo tri- 
jų erdvę apribojančių linijų sudėtinės idėjos ir, kiek jos 
gali būti aptiktos, yra kildinamos iš jos. Tačiau aišku, 
kad mūsų sudėtinės substancijų idėjos neapima tokių 
idėjų, nuo kurių priklauso visos kitos savybės, kurias 
galima jose aptikti. Įprastinė žmonių turima geležies 
idėja yra tam tikros spalvos, svorio ir kietumo kūnas, 
o savybė, kurią jie laiko priklausančia jai, yra kalumas. 
Tačiau tarp šios savybės ir šios sudėtinės idėjos ar ko- 
kios nors jos dalies nėra būtino ryšio, ir nėra didesnio 
pagrindo manyti, kad kalumas priklauso nuo tos spal- 
vos, svorio ir kietumo, negu manyti, kad ta spalva ar 
tas svoris priklauso nuo jos kalumo. Ir nors mes nieko 
nežinome apie tas realias esmes, vis dėlto nėra nieko 
labiau įprasto už tai, kad Žmonės daiktų rūšis sieja su 
tokiomis esmėmis. Atskirą materijos gabalėlį, sudaran- 
tį žiedą, kurį aš mūviu ant piršto, dauguma žmonių 
nedvejodami taria turint realią esmę, dėl kurios jis yra 
auksas ir iš kurios kyla tos kokybės, kurias iš jame 
randu, t.y. jo savita spalva, svoris, kietumas, lydumas, 
patvarumas, spalvos pakitimas dėl menkiausio sąlyčio 
su gyvsidabriu ir t.t. Kai aš imuosi tirti šią esmę, iš 
kurios kyla visos šios savybės, ir ieškoti jos, aiškiai 
suvokiu, kad negaliu jos surasti; daugių daugiausia, 
ką aš galiu padaryti, — tai tarti, jog kadangi tai yra ne 
kas kita, kaip kūnas, jo reali esmė, arba vidinė sanda- 
ra, nuo kurios priklauso šios kokybės, gali būti ne kas 
kita, kaip jo tankių dalelių forma, dydis ir ryšys; ka- 
dangi aš visai negaliu aiškiai suvokti nė vieno iš šių 
dalykų, negaliu turėti jo esmės, dėl kurios jam būdin- 
gas šis savitas spindintis geltonumas, didesnis negu 

kokio nors kito man žinomo tokio dydžio daikto svo- 
ris ir gebėjimas keisti spalvą dėl sąlyčio su gyvsidab- 
riu, idėjos. Jeigu kas nors sakys, kad reali esmė ir vidi- 
nė sandara, nuo kurios priklauso šios savybės, yra ne 
jo tankių dalelių forma (figure), dydis ir išsidėstymas 
ar ryšys, bet kažkas kita, kas vadinama jo ypatinga 
forma (form), aš dar mažiau turėsiu kokią nors jo rea- 
lios esmės idėją negu turėjau anksčiau, nes aš turiu 
tankių dalelių formos, dydžio ir išsidėstymo apskritai 
idėją, tačiau neturiu jokios idėjos, susijusios su ypatinga 
dalelių forma, dydžiu arba sujungimu, dėl kurių ran- 
dasi minėtosios kokybės, kurias aš aptinku šiame at- 
skirame materijos gabalėlyje ant mano piršto, o ne ki- 
tame materijos gabalėlyje, kuriuo smailinu plunksną, 
kuria rašau. Tačiau kai man sakoma, kad šio kūno es- 
mė yra kažkas be jo tankių dalelių formos, dydžio ir 
išsidėstymo, kažkas, kas vadinama substancine forma, 
aš prisipažįstu, kad neturiu jokios šios formos idėjos, 
tik garso „forma“ idėją, kuri gerokai nutolusi nuo jo 
realios esmės ar sandaros idėjos. Kaip aš nežinau šios 
atskiros substancijos realios esmės, lygiai taip pat ne- 
žinau ir kitų gamtinių substancijų realios esmės; prisi- 
pažįstu, kad aš visai neturiu jų esmių apibrėžtų idėjų, 
ir esu linkęs manyti, jog ir kiti, ištyrę savo pačių Žinias, 
įsitikins, kad šiuo klausimu jie yra tokioje pačioje ne- 
žinioje. 

7. Taigi, kai žmonės šiam atskiram materijos gaba- 
lėliui ant mano piršto duoda jau vartojamą bendrą pa- 
vadinimą ir vadina jį auksu, ar jie paprastai neduoda 
šio pavadinimo kaip priklausančio atskirai kūnų rū- 
šiai, turinčiai realią vidinę esmę, kurią turėdama ši at- 
skira substancija tampa šios rūšies substancija ir vadi- 

nama šiuo pavadinimu, arba ar nederėtų suprasti taip, 
kad jie duoda jį šitokiu būdu? Jeigu taip yra — o kad 
taip yra, akivaizdu, — pavadinimas, kuriuo daiktai žy- 
mimi kaip turintys šią esmę, pirmiausia turi būti sieja- 
mi su šia esme; vadinasi, idėja, kuriai duotas šis pava- 
dinimas, taip pat turi būti siejama su šia esme ir 
skiriama jai atvaizduoti. Tačiau kadangi tie, kurie ši- 
taip vartoja pavadinimus, nežino šios esmės, visos jų 
substancijų idėjos šiuo atžvilgiu turi būti neadekvačios, 
kaip neapimančios tos realios esmės, kurią intelekto 
joms numatyta apimti. 

8. Antra, nors tie, kurie, nepaisydami šios nenau- 
dingos prielaidos apie nežinomas realias esmes, pagal 
kurias skiriamos substancijos, stengiasi nukopijuoti pa- 
saulyje egzistuojančias substancijas sujungdami tų jus- 
lėmis suvokiamų kokybių, kurios aptinkamos jose kaip 
drauge egzistuojančios, idėjas, daug labiau priartėja prie 
jų atvaizdo negu tie, kurie įsivaizduoja nežinia kokias 
realias ypatingas esmes, tačiau ir jie neįgyja tobulai 
adekvačių tų substancijų, kurias norėtų taip nukopi- 
juoti savo intelekte, idėjų, ir šios kopijos tiksliai neap- 
ima visiškai visko, kas randama jų pirmavaizdžiuose. 
Juk substancijų kokybių ir galių, iš kurių mes sudaro- 
me jų sudėtines idėjas, yra tiek daug ir tokių įvairių, 
kad jokia Žmogaus sudėtinė idėja jų visų neapima. Kad 
mūsų abstrakčios substancijų idėjos neapima visų pa- 
prastų idėjų, sujungtų pačiuose daiktuose, akivaizdu iš 
to, jog Žmonės į savo sudėtinę kokios nors substancijos 
idėją retai sudeda visas paprastas idėjas, kurias jie žino 
joje egzistuojant. Stengdamiesi savo rūšinių pavadini- 
mų prasmę padaryti kuo aiškesnę ir sudarančią kuo 
mažiau keblumų, specifines substancijų rūšių idėjas jie 

sudaro daugiausia iš nedaugelio jose randamų papras- 
tų idėjų; tačiau kadangi šios idėjos turi ne didesnę pir- 
mapradę pirmenybę ir teisę būti įtrauktos ir sudaryti 
rūšinę idėją negu kitos, kurios paliekamos nuošalyje, 
aišku, kad abiem šiais atvejais mūsų substancijų idėjos 
yra netobulos ir neadekvačios. Visos paprastos idėjos, iš 
kurių mes sudarome sudėtines substancijų idėjas, yra 
galios (išskyrus tik kai kurių rūšių formą ir dydį); ka- 
dangi galios yra santykiai su kitomis substancijomis, 
mes niekada negalime būti tikri, kad Žinome visas ko- 
kio nors kūno galias, kol neištyrėme, kokių pokyčių jis 
gali sukelti kitose substancijose, su kuriomis įvairiai 
susiduria, ir kaip gali pakisti dėl jų poveikio; tačiau 
kadangi šito neįmanoma ištirti net kokio nors vieno 
kūno atžvilgiu, jau nekalbant apie visus, mes negalime 
turėti adekvačių substancijos idėjų, sudarytų iš visų jos 
savybių derinio. 

9. Tas, kuris pirmąkart susidūrė su substancijos rū- 
šies, kurią mes Žymime žodžiu „auksas“, gabalėliu, 
negalėjo protingai tarti, kad jo pastebėtas šio gabalėlio 
dydis ir forma priklauso nuo jo realios esmės ar vidi- 
nės sandaros. Todėl tai niekada neįėjo į jo šios kūnų 
rūšies idėją; kad sudarytų sudėtinę šios rūšies idėją, pir- 
miausia jis tikriausiai išskyrė būdingą jo spalvą ir svo- 
rį. Ir viena, ir kita yra galios, viena — veikti mūsų akis 
tam tikru būdu ir sukelti mums idėją, kurią vadiname 
„geltona“, kita — pakelti į viršų bet kokį kitą tokio 
paties dydžio kūną, kai jie padėti ant dviejų pusiausvi- 
rų svarstyklių lėkštelių vienas priešais kitą. Kitas gal- 
būt prijungs prie jų lydymosi ir patvarumo idėjas, kitas 
dvi pasyvias galias, susijusias su ugnies poveikiu auk- 
sui; dar kitas pridės jo kalumą ir tirpimą karališkajame 

vandenyje, kitas dvi galias, susijusias su kitų kūnų po- 
veikiu, keičiančiu jo išorinę formą arba suskaidančiu jį 
į nepastebimas daleles. Sujungtos šios idėjos arba dalis 
jų paprastai žmonių intelekte sudaro tos kūnų rūšies, 
kurią vadiname auksu, sudėtinę idėją. 

10. Tačiau niekas iš tų, kurie mąstė apie kūnų ap- 
skritai arba būtent šios jų rūšies savybes, negali abejo- 
ti, kad tai, kas vadinama auksu, turi be galo daug kitų 
savybių, kurių neapima ši sudėtinė idėja. Tie, kurie nuo- 
dugniau ištyrė šią rūšį, manau, galėtų išvardyti dešim- 
teriopai daugiau aukso savybių, kurios visos lygiai taip 
pat neatskiriamos nuo jo vidinės sandaros, kaip ir jo 
spalva ar svoris; jeigu kas nors žinotų visas šio metalo 
savybes, žinomas įvairiems žmonėms, galimas daik- 
tas, į sudėtinę aukso idėją įeitų šimtąkart daugiau idėjų, 
negu jų įeina į kokio nors vieno Žmogaus turimą jo 
idėją, ir vis dėlto tai tikriausiai nesudarytų nė tūkstan- 
tosios dalies to, ką jame galima aptikti, nes pokyčiai, 
kuriuos tas pats kūnas gali patirti ir sukelti kituose 
kūnuose, kai tinkamai naudojamas, gerokai pranoksta 
ne tik tai, ką mes Žinome, bet ir tai, ką galime įsivaiz- 
duoti. Tai neatrodys labai paradoksalu tam, kuris su- 
simąstys apie tai, kaip dar toli žmonėms iki vienintelės 
nelabai sudėtingos figūros — trikampio — visų savybių 
žinojimo, nors matematikai jau nemažai jų atskleidė. 

11. Taigi visos mūsų sudėtinės substancijų idėjos yra 
netobulos ir neadekvačios. Taip būtų ir su matematinė- 
mis figūromis, jeigu jų sudėtines idėjas turėtume susi- 
daryti tik surinkdami jų savybes kitų figūrų atžvilgiu. 
Kokia neapibrėžta ir netobula būtų mūsų elipsės idėja, 
jeigu mes neturėtume kitokios jos idėjos, išskyrus kai 
kurių jos savybių idėjas! Tuo tarpu savo aiškioje idėjoje 

turėdami visą šios figūros esmę, ja remdamiesi mes 
atskleidžiame šias savybes ir akivaizdžiai matome, kaip 
jos išplaukia iš jos ir yra nuo jos neatskiriamos. 

12. Taigi intelektas turi tris abstrakčių idėjų, arba 
nominalių esmių, rūšis. 

Pirma, paprastas idėjas, kurios yra čx7vza, arba kopi- 
jos, tačiau neabejotinai adekvačios. Jos skirtos išreikšti 
ne ką kita, kaip daiktuose glūdinčią galią sukelti inte- 
lekte tokį pojūtį, o šis pojūtis, kai jis sukeltas, gali būti 
tik šios galios poveikio rezultatas. Kadangi popierius, 
ant kurio rašau, turi galią šviesoje (aš kalbu laikyda- 
masis įprastinės šviesos sąvokos) sukelti man pojūtį, 
kurį aš vadinu „baltas“, tai gali būti tik tokios galios, 
glūdinčios kame nors, kas nėra intelekte, poveikio re- 
zultatas, nes intelektas neturi galios sukelti savyje to- 
kią idėją; kadangi ši paprasta idėja reiškia ne ką kita, 
kaip tokios galios poveikio rezultatą, ji yra reali ir adek- 
vati; baltumo pojūtis mano intelekte, popieriui būdin- 
gos galios jį sukelti poveikio rezultatas, yra visiškai 
adekvatus tai galiai, kitaip ši galia sukeltų kitokią idėją. 

13. Antra, substancijų sudėtinės idėjos taip pat yra ek- 
tipai, kopijos, tačiau netobulos, neadekvačios; šitai inte- 
lektui visiškai akivaizdu iš to, kad jis aiškiai suvokia, 
jog sudaręs kokios nors egzistuojančios substancijos 
paprastų idėjų derinį jis negali būti tikras, kad šis de- 
rinys tiksliai atitinka viską, kas glūdi toje substancijoje, 
nes, neištyręs visų kitų substancijų visų poveikių jai ir 
neaptikęs visų pokyčių, kuriuos ji patirtų ar sukeltų 
kitose substancijose, jis negali turėti tikslaus, adekva- 
taus visų jos aktyvių ir pasyvių sugebėjimų derinio, 
taigi negali turėti ir adekvačios kokios nors egzistuojan- 
čios substancijos galių ir santykių sudėtinės idėjos, o 

neadekvati idėja yra kaip tik ta substancijų sudėtinių 
idėjų rūšis, kurią mes turime. Ir pagaliau jeigu mes 
galėtume sudaryti arba iš tikrųjų sudarytume savo su- 
dėtinę idėją kaip tikslų visų bet kokios substancijos ant- 
rinių kokybių arba galių derinį, dėl to mes dar neturė- 
tume to daikto esmės idėjos. Kadangi mūsų pastebimos 
galios arba kokybės nėra reali tos substancijos esmė, 
bet priklauso nuo jos ir kyla iš jos, joks tokių kokybių 
derinys negali būti reali to daikto esmė. Todėl aišku, 
kad mūsų turimos substancijų idėjos nėra adekvačios, 
nėra tai, kuo intelektas joms numatė būti. Be to, žmo- 
gus neturi substancijos apskritai idėjos ir nežino, kas 
substancija yra pati savaime. 

14. Trečia, modusų ir santykių sudėtinės idėjos yra ori- 
ginalai ir pirmavaizdžiai, o ne kopijos, jos nėra sudary- 
tos remiantis kokios nors realios egzistencijos, su kuria 
joms intelekto skirta derintis ir tiksliai ją atitikti, pa- 
vyzdžiu. Kadangi jos yra tokie paprastų idėjų deriniai, 
kuriuos sujungia pats intelektas, ir tokie deriniai, iš 
kurių kiekvienas apima visiškai viską, ką jam intelekto 
numatyta apimti, jos yra galinčių egzistuoti modusų 
pirmavaizdžiai ir esmės, taigi yra skirtos ir priklauso 
tik tokiems modusams, kurie, kai jie egzistuoja, tiksliai 
atitinka šias sudėtines idėjas. Todėl modusų ir santykių 
idėjos negali nebūti adekvačios. 


Trisdešimt antras skyrius 


APIE TEISINGAS IR KLAIDINGAS IDĖJAS 


1. Nors teisingumas ir klaidingumas, tiksliai kal- 
bant, būdingas tik teiginiams, tačiau idėjos dažnai va- 
dinamos teisingomis arba klaidingomis (o kokie Žodžiai 

nevartojami labai plačia prasme ir šiek tiek nukryps- 
tant nuo jų tikslios tiesioginės reikšmės?); tačiau aš ma- 
nau, jog kai pačios idėjos vadinamos teisingomis ar klai- 
dingomis, tokio įvardijimo pagrindas vis dėlto yra koks 
nors slaptas arba numanomas teiginys, kaip pamatysi- 
me ištyrę atskirus atvejus, kai jos pavadinamos teisin- 
gomis arba klaidingomis. Visais šiais atvejais mes ap- 
tiksime tam tikrą teigimą arba neigimą, kuris yra tokio 
įvardijimo pagrindas. Kadangi mūsų idėjos yra tik pa- 
prasti mūsų intelekto vaizdiniai arba suvokiniai, apie 
jas pačias savaime negalima tiesiogiai ir paprastai pa- 
sakyti, kad jos yra teisingos arba klaidingos, lygiai kaip 
apie atskirą kokio nors daikto pavadinimą negalima 
pasakyti, kad jis teisingas arba klaidingas. 

2. Tiesa, ir apie idėjas, ir apie žodžius galima sakyti, 
kad jie yra teisingi metafizine žodžio „tiesa“ prasme, kaip 
apie visus kitus kokiu nors būdu egzistuojančius daik- 
tus sakoma, kad jie teisingi, t.y. iš tikrųjų yra tokie, 
kokie jie egzistuoja; nors galbūt net šia prasme teisin- 
gais vadinamuose daiktuose yra slapta sąsaja su mūsų 
idėjomis, laikomomis šios tiesos matu, o tai prilygsta 
intelekto teiginiui, tačiau paprastai į ją nekreipiama 
dėmesio. 

3. Tačiau čia, tirdami, ar mūsų idėjos gali būti teisin- 
gos arba klaidingos, mes turime galvoje ne šią metafizi- 
nę tiesos prasmę, bet įprastesnę šių žodžių reikšmę; 
taigi aš sakau, kad nė viena iš mūsų intelekto idėjų, 
kurios yra tik jo suvokiniai, arba vaizdiniai, nėra klai- 
dinga — kentauro idėja, kai ji atsiranda mūsų intelekte, 
nė kiek nėra klaidingesnė už pavadinimą „kentauras“, 
kai mūsų lūpos jį ištaria arba jis užrašomas ant popie- 
riaus. Kadangi teisingumas arba klaidingumas visuo- 

met yra tam tikras teigimas arba neigimas mintimis 
arba žodžiu, nė viena iš mūsų idėjų negali būti klaidin- 
ga, kol intelektas neišsako apie jas kokio nors sprendi- 
mo, t.y. neteigia arba neneigia ko nors apie jas. 

4. Kai intelektas kurią nors iš savo idėjų sieja su kuo 
nors, kas išoriška jų atžvilgiu, tada jas galima vadinti 
teisingomis arba klaidingomis. Mat šitaip siedamas inte- 
lektas daro numanomą prielaidą, kad jos atitinka tą 
daiktą; kadangi ši prielaida gali pasirodyti esanti tei- 
singa arba klaidinga, taip bus įvardijamos ir pačios idė- 
jos. Įprasčiausi atvejai, kai šitai atsitinka, yra šie. 

5. Pirma, kai intelektas taria, kad kokia nors jo idėja 
atitinka kitų žmonių intelekte esančią idėją, vadinamą 
tuo pačiu bendru pavadinimu, pavyzdžiui, kai inte- 
lektas mano, kad jo teisingumo, nuosaikumo, religijos idė- 
jos yra tokios pačios kaip tos, kurioms kiti žmonės duo- 
da šiuos pavadinimus, ir laiko jas tokiomis. 

Antra, kai intelektas mano, kad kokia nors jo idėja 
atitinka kokią nors realią egzistenciją. Antai iš dviejų idė- 
jų — Žmogaus ir kentauro, — kurios laikomos realių 
substancijų idėjomis, viena yra teisinga, kita klaidinga, 
nes viena atitinka tai, kas realiai egzistuoja, o kita ne. 

Trečia, kai intelektas kurią nors iš savo idėjų sieja su 
ta kokio nors daikto realia sandara ir esme, nuo kurios 
priklauso visos jo savybės; taigi jei ir ne visos, tai bent 
didžioji dauguma mūsų substancijų idėjų yra klai- 
dingos. 

6. Intelektas labai linkęs tyliai daryti tokias prielai- 
das apie savo paties idėjas. Tačiau jeigu šitai ištirsime, 
pamatysime, kad jis daro jas daugiausia, o gal ir vien 
tik apie savo abstrakčias sudėtines idėjas. Natūralus 
intelekto polinkis yra pažinimas, ir jis mato, kad jeigu 

imsis tik atskirų daiktų ir prie jų sustos, labai lėtai 
darys pažangą ir jo darbui nebus galo; todėl norėda- 
mas sutrumpinti savo kelią į pažinimą ir pasiekti, kad 
kiekvienas suvokimas aprėptų kuo daugiau, pirmiau- 
sia intelektas, idant sudarytų pagrindą lengviau plėsti 
savo pažinimą tiek kontempliuojant pačius pažįstamus 
daiktus, tiek aptariant juos su kitais, suriša juos į pluoš- 
tus ir taip suskirsto į rūšis, kad, įgijęs žinių apie kurį 
nors iš jų, nedvejodamas galėtų priskirti jas visai šiai 
rūšiai ir taip spartesniais žingsniais eitų į savo didįjį 
tikslą — pažinimą. Tai, kaip aš parodžiau kitoje vieto- 
je, ir yra priežastis, kodėl mes aprėpiame daiktus pla- 
čiomis idėjomis, vadinamomis genera ir species, t.y. gi- 
minėmis ir rūšimis. 

7. Todėl jeigu mes panorėsime įdėmiai pasekti inte- 
lekto judėjimą ir pažiūrėti, kokios krypties jis papras- 
tai laikosi siekdamas pažinimo, manau, pamatysime, 
kad kontempliuodamas ar pokalbio metu įgijęs kokią 
nors idėją, kuri jam atrodo galinti būti naudinga, inte- 
lektas pirmiausia išskiria ją, o po to duoda jai pavadi- 
nimą ir pasideda ją savo saugykloje, atmintyje, kaip 
apimančią daiktų rūšies, kurios ženklas visuomet turi 
būti šis pavadinimas, esmę. Dėl to dažnai galime pa- 
stebėti, kad kai kas nors mato naują jam nežinomos 
rūšies daiktą, iškart klausia, kas tai, turėdamas galvoje 
ne ką kita, kaip pavadinimą, tarsi pavadinimas suteik- 
tų daikto rūšies arba esmės, kurios ženklas jis iš tiesų 
yra ir su kuria jis, kaip paprastai manoma, siejamas, 
pažinimą. 

8. Tačiau kadangi ši abstrakti idėja yra mūsų inte- 
lekte kažkas tarp egzistuojančio daikto ir jam duoto 
pavadinimo, tai mūsų idėjose glūdi ir mūsų žinojimo 

teisingumas, ir mūsų kalbos tikslumas arba supranta- 
mumas. Štai kodėl žmonės taip linkę tarti, kad jų inte- 
lekte esančios abstrakčios idėjos atitinka šalia jų egzis- 
tuojančius daiktus, su kuriais jos yra siejamos, ir yra 
tapačios pavadinimams, kurie su jomis siejami ir kurie 
joms duoti šios kalbos vartosenos ir normų. Mat jiems 
atrodo, kad be tokio dvigubo jų idėjų atitikimo jie ir pa- 
tys neteisingai mąstytų apie daiktus, ir nesuprantamai 
kalbėtų apie juos kitiems. 

9. Taigi, pirma, aš sakau, kad kai apie mūsų idėjų 
teisingumą sprendžiama iš to, ar jos atitinka kitų žmonių 
idėjas, paprastai žymimas tuo pačiu pavadinimu, kai kurios 
iš jų gali būti klaidingos. Tačiau paprastos idėjos mažiau- 
siai iš visų gali būti tokios klaidinančios, nes žmogus savo 
juslėmis ir kasdieniu stebėjimu lengvai gali įsitikinti, 
kokios yra tos paprastos idėjos, kurias žymi įvairūs pa- 
prastai vartojami pavadinimai: jų yra nedaug, ir jeigu 
žmogus abejoja ar klysta dėl jų, jis lengvai gali jas iš- 
taisyti pasitelkęs objektus, kuriuose jas galima rasti. 
Todėl retai kas nors klysta pavadindamas paprastas 
idėjas arba duoda pavadinimą „raudonas“ žalio idėjai 
ar pavadinimą „saldus“ kartaus idėjai; dar mažiau žmo- 
nės linkę painioti su skirtingomis juslėmis susijusias 
idėjas ir spalvai duoti skonio pavadinimą ir t.t., — iš to 
akivaizdu, kad paprastos idėjos, kurioms jie duoda ko- 
kį nors pavadinimą, paprastai yra tapačios toms, ku- 
rias turi kiti ir kurias jie turi galvoje vartodami tuos 
pačius pavadinimus. 

10. Sudėtinės idėjos kur kas labiau gali būti klaidingos 
šiuos atžvilgiu, o sudėtinės mišrių modusų idėjos — kur 
kas labiau nei substancijų sudėtinės idėjos, nes tam tikros 
nepaprastos juslėmis suvokiamos substancijų (ypač tų, 

kurioms duodami įprasti ir iš kitų kalbų nepasiskolinti 
pavadinimai) kokybės, paprastai padedančios atskirti 
vieną rūšį nuo kitos, tuos, kuriems bent kiek rūpi, kaip 
jie vartoja savo žodžius, lengvai apsaugo nuo jų taiky- 
mo toms substancijų rūšims, su kuriomis jie visai ne- 
susiję. Tačiau mišrių modusų atveju mes esame kur 
kas mažiau tikri, nes nelengva nuspręsti apie įvairius 
veiksmus, ar juos reikia vadinti teisingumu, ar žiauru- 
mu, dosnumu ar išlaidumu. Taigi mūsų idėjos gali būti 
klaidingos kitų žmonių idėjų, turinčių tuos pačius pava- 
dinimus, atžvilgiu, ir mūsų intelekto idėja, kurią mes 
išreiškiame žodžiu „teisingumas“, galbūt yra tokia, kuri 
turėtų turėti kitą pavadinimą. 

11. Tačiau nepriklausomai nuo to, ar mūsų mišrių 
modusų idėjos labiau negu bet kurios kitos gali skirtis 
nuo kitų Žmonių idėjų, žymimų tuo pačiu pavadinimu, 
tikra yra bent jau tai, kad tokios rūšies klaidingumas mū- 
sų mišrių modusų idėjoms priskiriamas kur kas dažniau 
negu bet kurioms kitoms. Kai manoma, kad žmogus turi 
klaidingą teisingumo arba dėkingumo, arba garbės idėją, 
tai tik dėl tos priežasties, kad jo idėja neatitinka kitų 
žmonių idėjų, turinčių šiuos pavadinimus. 

12. Man atrodo, taip yra dėl to, kad abstrakčios miš- 
rių modusų idėjos yra Žmonių savavališkai sudaryti 
apibrėžtos paprastų idėjų visumos deriniai, taigi kiek- 
vienos rūšies esmė yra sudaryta tik žmonių, ir niekur 
neegzistuoja joks kitas juslėmis suvokiamas jos pavyz- 
dys, išskyrus patį pavadinimą arba šio pavadinimo api- 
brėžimą; šias savo mišrių modusų idėjas mes galime 
sieti kaip su pavyzdžiu, su kuriuo norėtume jas sude- 
rinti, tik su idėjomis tų Žmonių, kurie, kaip manoma, 
vartoja šiuos pavadinimus tiksliausia jų reikšme; taigi 

priklausomai nuo to, ar mūsų idėjos jas atitinka, ar ski- 
riasi nuo jų, jos laikomos teisingomis arba klaidingo- 
mis. Tiek apie mūsų idėjų teisingumą ir klaidingumą jų 
pavadinimų atžvilgiu. 

13. Antra, dėl mūsų idėjų teisingumo ir klaidingumo 
daiktų realaus egzistavimo atžvilgiu: kai tai laikoma jų 
teisingumo matu, tik mūsų sudėtinės substancijų idėjos 
gali būti vadinamos klaidingomis. 

14. Pirma, kadangi mūsų paprastos idėjos yra tik to- 
kie suvokiniai, kuriuos mums Dievas suteikė galimybę 
patirti, o išoriniams objektams davė galią juos mums 
sukelti pagal nustatytus dėsnius ir nustatytais būdais, 
atitinkančiais jo išmintį ir gerumą, nors mums ir nesu- 
vokiamais, jų teisingumas glūdi ne kur nors kitur, bet 
tuose vaizdiniuose, kurie mums sukeliami ir turi ati- 
tikti išoriniams objektams Dievo suteiktas galias, nes 
kitaip jie negalėtų būti mums sukelti; šitaip atitikda- 
mos tas galias, mūsų paprastos idėjos yra tai, kas jos ir 
turi būti, — teisingos idėjos. Ir joms negalima primesti 
klaidingumo, jeigu intelektas nusprendžia (o aš manau, 
kad daugumos Žmonių intelektas taip nusprendžia), 
kad šios idėjos yra pačiuose daiktuose. Išmintingasis 
Dievas nustatė jas kaip daiktų skiriamuosius požymius, 
pagal kuriuos mes galėtume atskirti vieną daiktą nuo 
kito ir esant reikalui pasirinkti kurį nors iš jų ir juo 
naudotis; nesvarbu, ar mes manome, kad mėlynumo 
idėja glūdi pačioje žibuoklėje, ar kad tik mūsų intelek- 
te, o pačiai žibuoklei būdinga tik galia sukelti ją dėl 
tam tikru būdu šviesos daleles atspindinčių jos dalelių 
sandaros, mūsų paprastos idėjos prigimtis dėl to nesi- 
keičia. Mat ši objekto sandara, dėl reguliaraus ir nuo- 
latinio poveikio sukelianti mums tą pačią mėlynumo 

idėją, padeda mūsų akims atskirti jį nuo bet kurio kito 
daikto, nesvarbu, ar šis skiriamasis žibuoklės požymis 
iš tikrųjų yra tik ypatinga dalelių sandara, ar pati ta 
spalva, kurios idėja (mūsų turima) yra tikslus jos at- 
spindys. Žibuoklė vadinama mėlyna remiantis šiuo vaiz- 
diniu, nesvarbu, ar šią idėją mums sukelia reali spalva, 
ar tik ypatinga jos sandara, nes pavadinimas „mėly- 
na“, tiksliai kalbant, reiškia ne ką kita, kaip šį žibuoklei 
būdingą skiriamąjį požymį, kurį mes įžvelgiame tik 
akimis; kad ir kas jį sudarytų, tiksliai tai žinoti mūsų 
sugebėjimai neįstengia, o jeigu mes turėtume sugebė- 
jimus tai įžvelgti, galbūt tai būtų mums nelabai nau- 
dinga. 

15. Mūsų paprastoms idėjoms neprimestų klaidingu- 
mo ir tai, jeigu dėl skirtingos mūsų organų struktūros 
būtų taip sutvarkyta, kad tas pats objektas įvairių žmo- 
nių intelekte tuo pačiu metu sukeltų skirtingas idėjas, pa- 
vyzdžiui, jeigu idėja, kurią vieno žmogaus intelekte su- 
kelia žibuoklė veikdama jo akis, būtų tapati kito 
žmogaus intelekte medetkos sukeltai idėjai ir atvirkščiai. 
Juk šito niekada nebūtų galima sužinoti, nes vieno žmo- 
gaus intelektas negali persikelti į kito žmogaus intelek- 
tą, kad suvoktų, kokius vaizdinius sukėlė jo organai, 
todėl visai nebūtų supainiotos nei idėjos, nei pavadini- 
mai ir nei vienose, nei kituose nebūtų jokio klaidingu- 
mo. Jeigu visi daiktai, turintys žibuoklės sandarą, nuolat 
sukeltų žmogui idėją, kurią jis vadina „mėlyna“, o tie, 
kurie turi medetkos sandarą, nuolat sukeltų idėją, kurią 
jis visada vadina „geltona“, tai kad ir kokie būtų šie 
vaizdiniai jo intelekte, jis sugebėtų savo reikmėms tei- 
singai skirti daiktus pagal šiuos vaizdinius, suprasti ir 
pažymėti šiuos skirtumus, nurodomus pavadinimais 

„Mėlyna“ ir „geltona“, tarsi šių gėlių sukelti vaizdi- 
niai ar idėjos jo intelekte būtų tokios pat, kaip idėjos 
kitų žmonių intelekte. Vis dėlto aš labai esu linkęs ma- 
nyti, kad kokio nors objekto įvairių žmonių intelekte 
sukeliamos juslinės idėjos dažniausiai būna labai arti- 
mos ir neatskiriamai panašios. Aš manau, galima pa- 
teikti daug argumentų šiai nuomonei paremti, tačiau 
kadangi tai neįeina į mano dabartinį uždavinį, aš čia 
netrukdysiu jais skaitytojo, bet tik atkreipsiu jo dėmesį 
į tai, kad priešinga prielaida, jeigu ją būtų galima įro- 
dyti, menkai prisidėtų tiek prie mūsų pažinimo tobu- 
linimo, tiek prie gyvenimo patogumų, taigi mums nė- 
ra reikalo trukdytis ir ją tirti. 

16. Manau, kad iš to, kas pasakyta apie mūsų pa- 
prastas idėjas, akivaizdu, jog nė viena iš mūsų paprastų 
idėjų negali būti klaidinga šalia mūsų egzistuojančių daik- 
tų atžvilgiu. Kadangi šių mūsų intelekto vaizdinių arba 
suvokinių teisingumą sudaro, kaip buvo sakyta, išori- 
niams objektams būdingų galių sukelti mums tokius 
vaizdinius per mūsų jusles atitikimas ir kiekvienas iš 
jų yra mūsų intelekte toks, koks jis yra, ir atitinka jį 
sukėlusią galią, vien tik kurią jis atvaizduoja, dėl šios 
priežasties arba tokio pavyzdžio atžvilgiu jis negali būti 
klaidingas. Mėlyna arba geltona, kartu arba saldu niekada 
negali būti klaidingos idėjos: šie suvokiniai intelekte 
yra kaip tik tokie, kokie jie ten yra, atitinkantys galias, 
kurioms Dievo skirta juos sukelti, taigi jie iš tiesų yra 
tai, kas jie yra ir kuo jiems skirta būti. Tiesa, pavadi- 
nimai gali būti vartojami klaidingai, tačiau šiuo atžvil- 
giu tai nesuteikia idėjoms jokio klaidingumo, kaip, pa- 
vyzdžiui, jeigu kalbos nemokantis žmogus purpurinę 
spalvą pavadintų skaisčiai raudona. 

17. Antra, ir mūsų sudėtinės modusų idėjos negali būti 
klaidingos ko nors realiai egzistuojančio esmės atžvilgiu, 
nes jokia mano turima sudėtinė kokio nors moduso 
idėja nesusijusi su jokiu egzistuojančiu ir gamtos su- 
kurtu pavyzdžiu; nemanoma, kad ji apima kokias nors 
kitas idėjas, išskyrus tas, kurias ji apima, ar kad atvaiz- 
duoja ką nors, išskyrus tą idėjų derinį, kurį ji atvaiz- 
duoja. Taigi turėdamas tokio žmogaus veiksmo, kai jis 
atsako sau tokį maistą, gėrimą, apdarą ir kitus gyveni- 
mo patogumus, kuriuos turi pakankamai išteklių ir tur- 
tų sau suteikti ir kurių reikalauja jo padėtis, idėją, aš 
turiu ne klaidingą idėją, bet tokią, kuri atvaizduoja veiks- 
mą, kokį aš jį matau arba įsivaizduoju, todėl ji negali 
būti nei teisinga, nei klaidinga. Tačiau kai šį veiksmą aš 
pavadinu nuosaikumu arba dorybe, tada idėją galima lai- 
kyti klaidinga, jeigu tuo nurodoma, kad veiksmas ati- 
tinka tą idėją, su kuria, tiksliai kalbant, siejamas pava- 
dinimas „nuosaikumas“, arba yra suderinamas su tuo 
įstatymu, kuris yra dorybės ir ydos matas. 

18. Trečia, mūsų sudėtinės substancijų idėjos, visos 
siejamos su pavyzdžiais pačiuose daiktuose, gali būti klai- 
dingos. Kad jos visos yra klaidingos, kai traktuojamos 
kaip daiktų nežinomų esmių atvaizdai, taip akivaizdu, 
jog nėra reikalo apie tai kalbėti. Todėl aš praleisiu šią 
chimerišką prielaidą ir aptarsiu jas kaip paprastų idėjų 
rinkinius intelekte, paimtus iš paprastų idėjų derinių, 
nuolat egzistuojančių drauge daiktuose, kurių pavyz- 
džių kopijomis substancijų idėjos yra laikomos. Šiuo 
santykio su daiktų egzistavimu atžvilgiu jos yra klai- 
dingos idėjos: 1) kai jos sujungia paprastas idėjas, kurios 
realiai egzistuojančiuose daiktuose nėra sujungtos, pa- 
vyzdžiui, kai su drauge egzistuojančiais arklio pavida- 

lu ir dydžiu į tą pačią sudėtinę idėją sujungiama galia 
loti kaip šuniui, — nesvarbu, kad šios trys idėjos sujun- 
giamos į vieną intelekte, gamtoje jos niekada nebūna 
sujungtos, todėl ši idėja gali būti pavadinta klaidinga 
arklio idėja. 2) Substancijų idėjos šiuo atžvilgiu būna 
klaidingos ir tuo atveju, kai iš kokio nors nuolat drauge 
egzistuojančių paprastų idėjų rinkinio tiesioginiu nei- 
gimu atskiriama kokia nors kita paprasta idėja, kuri 
visuomet esti sujungta su jomis. Antai jeigu prie aukso 
tįsumo, tankio, lydumo, ypatingo svorio ir geltonos 
spalvos kas nors mintyse prijungs didesnio patvarumo 
negu švino arba vario neigimą, galima sakyti, kad jis 
turi klaidingą sudėtinę idėją, lygiai kaip ir tuo atveju, 
kai prie šių kitų paprastų idėjų jis prijungia tobulo ab- 
soliutaus patvarumo idėją. Mat abiem atvejais sudėtinė 
aukso idėja, sudaryta iš tokių paprastų idėjų, kurios 
gamtoje nėra sujungtos, gali būti vadinama klaidinga. 
Tačiau jeigu kas nors šioje savo sudėtinėje idėjoje visiš- 
kai praleis patvarumo idėją ir faktiškai nei sujungs ją 
mintyse su kitomis, nei atskirs nuo jų, tai tokią idėją, 
mano manymu, reikia laikyti veikiau neadekvačia ir 
netobula, o ne klaidinga, nes nors ji apima ne visas 
paprastas idėjas, kurios yra sujungtos gamtoje, tačiau 
sujungia tik tas, kurios iš tikrųjų egzistuoja drauge. 
19. Nors aš parodžiau, atsižvelgdamas į įprastinį 
kalbėjimo būdą, kokia prasme ir kokiu pagrindu mūsų 
idėjos kartais gali būti vadinamos teisingomis arba klai- 
dingomis, tačiau jeigu mes šiek tiek labiau įsigilinsime 
į šį klausimą visais atvejais, kai kuri nors idėja vadina- 
ma teisinga arba klaidinga, pamatysime, kad čia remia- 
masi sprendimu, kurį intelektas padaro arba tariama, 
kad padaro, jog ji yra teisinga arba klaidinga. Kadangi 

teisingumo arba klaidingumo niekada nebūna be tam tikro 
teigimo arba neigimo, išsakyto arba numanomo, jį gali- 
ma rasti tik ten, kur ženklai sujungiami arba atskiriami 
priklausomai nuo daiktų, kuriuos jie žymi, atitikimo 
ar neatitikimo. Ženklai, kuriuos mes daugiausia varto- 
jame, yra idėjos arba žodžiai, iš kurių sudarome minti- 
nius arba žodinius teiginius. Teisingumas yra toks šių 
simbolių sujungimas arba atskyrimas, kuris atitinka pa- 
čių jais Žymimų daiktų atitikimą arba neatitikimą, o 
klaidingumas — priešingas, kaip bus išsamiau parodyta 
vėliau. 


Trisdešimt trečias skyrius 


APIE IDĖJŲ ASOCIACIJĄ?? 


1. Vargu ar yra bent vienas žmogus, kuris kitų žmo- 
nių nuomonėse, samprotavimuose ir veiksmuose ne- 
pastebėtų ko nors, kas jam atrodo keista ir iš tiesų 
savaime yra absurdiška. Kiekvienas yra pakankamai 
įžvalgus, kad pastebėtų net menkiausią tokį kito trū- 
kumą, jei tik jis nors kiek skiriasi nuo jo paties trūku- 
mų, ir yra linkęs jį smerkti remdamasis proto autorite- 
tu, nors jį patį būtų galima apkaltinti dar didesniu 
pažiūrų ir elgesio neprotingumu, kurio jis niekada ne- 
suvokia ir kuriuo jį būtų labai sunku, o gal ir neįma- 
noma įtikinti. 

2. Šitai lemia ne vien savimeilė, nors ji čia dažnai 
vaidina didelį vaidmenį. Tuo dažnai nusikalsta teisin- 
gai mąstantys Žmonės, nepasidavę išpuikimui ir savi- 
gyrai; daugeliu atvejų su nuostaba klausomės garbin- 
go Žmogaus, nesutinkančio su proto liudijimu, nors jis 

išdėstytas jam aiškiai kaip dieną, įrodinėjimų ir stebi- 
mės jo užsispyrimu. 

3. Dėl tokio pobūdžio neprotingumo paprastai kal- 
tinamas auklėjimas ir prietarai, ir dažniausiai visai tei- 
singai, tačiau taip neprasiskverbiama iki pačios nega- 
lios esmės ir pakankamai aiškiai neparodoma, iš kur ji 
kyla ir kur glūdi. Auklėjimas dažnai teisingai laikomas 
jos priežastimi, o prietaras yra geras bendras paties 
dalyko pavadinimas; tačiau vis dėlto, man regis, tas, 
kuris nori pasiekti pačias šios rūšies beprotybės išta- 
kas ir paaiškinti ją parodydamas, kaip šis trūkumas 
randasi labai blaiviuose ir protinguose intelektuose ir 
kas jį sudaro, turi žvelgti šiek tiek giliau. 

4. Man atleis, kad vadinu tai tokiu šiurkščiu žodžiu 
kaip “beprotybė”, jei atsižvelgs į tai, kad proto priešy- 
bė nusipelno tokio pavadinimo ir iš tiesų yra beproty- 
bė; vargu ar atsirastų žmogus, kuris būtų toks laisvas 
nuo jos, kad jeigu jis visada, visais atvejais ginčytųsi ar 
elgtųsi taip, kaip nuolat elgiasi kai kuriais atvejais, ne- 
būtų laikomas labiau tinkančiu beprotnamiui negu 
mandagiam pokalbiui. Aš čia turiu galvoje ne tuos at- 
vejus, kai jis yra apimtas nevaldomos aistros, bet pa- 
stovią, ramią jo gyvenimo tėkmę. Dar labiau šį šiurkš- 
tų pavadinimą ir nedėkingą didžiosios žmonių dalies 
apkaltinimą pateisina tai, kad, gilindamasis tarp kitko 
į beprotybės prigimtį (kn. II, sk. XI, § 13), aš įsitikinau, 
jog ji kyla iš tos pačios šaknies ir priklauso nuo tos 
pačios priežasties, apie kurią mes čia kalbame. Šis pa- 
ties dalyko svarstymas įpiršo man šią mintį tuo metu, 
kai aš visai negalvojau apie tą klausimą, kurį tiriu da- 
bar. Ir jeigu visi žmonės yra taip linkę į šią silpnybę, 
jeigu šis užkratas taip visuotinai pažeidžia žmones, juo 

labiau reikia stengtis išaiškinti jį ir tiksliai pavadinti, 
tuo paskatinant labiau rūpintis užkirsti jam kelią ir jį 
išgydyti. 

5. Kai kurios mūsų idėjos natūraliai atitinka viena 
kitą ir yra susijusios viena su kita; mūsų proto pareiga 
ir pranašumas — atsekti tai ir išlaikyti jas drauge, iš- 
saugoti tą jų junginį ir atitikimą, turintį pagrindą jų 
ypatingoje būtyje. Be šio, yra kitas idėjų ryšys, visiškai 
priklausantis nuo atsitiktinumo arba įpročio: pačios sa- 
vaime visai negiminiškos idėjos kai kurių žmonių inte- 
lekte sujungiamos taip, kad jas labai sunku atskirti, jos 
visuomet esti drauge, ir kai tik viena prasiskverbia į 
intelektą, iškart pasirodo ir kita, su ja susijusi; ir jeigu 
taip sujungtų idėjų yra daugiau nei dvi, drauge pasiro- 
do visa niekada neišskiriama jų šutvė. 

6. Tokį tvirtą gamtos nesujungtų idėjų derinį inte- 
lektas susidaro arba savavališkai, arba atsitiktinai; štai 
kodėl įvairių Žmonių jie būna labai įvairūs priklauso- 
mai nuo įvairių jų polinkių, auklėjimo, interesų ir t.t. 
Paprotys nustato intelekto mąstymo įpročius, taip pat 
valios sprendimų ir kūno judėjimų įpročius: visi jie 
atrodo esą tik gyvybinių dvasių judėjimo grandys — 
kartą paleistos, jos toliau eina tais pačiais takeliais, prie 
kurių yra įpratusios ir kurie dėl dažno mynimo virto 
lygiais takais, taigi judėti jais pasidarė lengva ir, taip 
sakant, natūralu. Kiek mes galime suvokti mąstymą, 
atrodo, kad būtent šitaip idėjos sukeliamos mūsų inte- 
lekte, o jeigu ne, tai šitai gali paaiškinti, kodėl idėjos, 
kartą išvestos į šį taką, eina viena po kitos įprasta gran- 
dine, kaip padeda paaiškinti tokius kūno judėjimus. 
Prie kokios nors melodijos pripratęs muzikantas pa- 
matys, kad kai tik ji suskamba jo galvoje, įvairių jos 

gaidų idėjos tvarkingai eina viena po kitos jo intelekte 
be jokių jo pastangų ir dėmesio taip taisyklingai, kaip 
jo pirštai tvarkingai spaudo vargonų klavišus, kad su- 
grotų pradėtą melodiją, nors jo išsiblaškiusios mintys 
klaidžiotų kur nors kitur. Ar natūrali šių idėjų, lygiai 
kaip ir taisyklingo pirštų judėjimo, priežastis yra jo 
gyvybinių dvasių judėjimas, šito aš nesiimu spręsti, 
kad ir kaip iš pateikto pavyzdžio šitai atrodo įtikima; 
tačiau tai gali mums šiek tiek padėti suvokti intelekti- 
nius įpročius ir idėjų susiejimą. 

7. Kad daugelio žmonių intelekte dėl įpročio susi- 
daro tokios idėjų asociacijos, šito, manau, neginčys nie- 
kas, kas įdėmiai tyrinėjo save ar kitus; su jomis tikriau- 
siai galima teisingai sieti daugelį pastebimų Žmonių 
simpatijų ir antipatijų, kurios veikia taip stipriai ir su- 
kelia tokius dėsningus rezultatus, tarsi būtų įgimtos; 
todėl jos taip ir vadinamos, nors iš pradžių jos kilo ne 
iš ko kito, o iš atsitiktinės dviejų idėjų sąsajos — ar dėl 
pirmojo įspūdžio stiprumo, ar dėl vėliau suteikto ma- 
lonumo jos buvo taip sujungtos, kad vėliau visuomet 
buvo drauge šio Žmogaus intelekte, tarsi jos būtų vie- 
na idėja. Aš sakau — dauguma antipatijų, aš nesakau, 
kad visos, nes kai kurios iš jų iš tiesų yra įgimtos, 
priklauso nuo mūsų pirmapradės sandaros ir gimė kar- 
tu su mumis; tačiau dauguma tų antipatijų, kurios lai- 
komos įgimtomis, būtų pripažintos kilusiomis iš nepa- 
stebėtų, nors galbūt ankstyvų įspūdžių arba iš pradžių 
tuščių fantazijų, kurios būtų pripažintos jų šaltiniu, jei- 
gu tik būtų įdėmiai ištirtos. Kai tik medaus persivalgęs 
suaugęs žmogus išgirsta jo pavadinimą, jo vaizduotė 
iškart sukelia skrandyje šleikštulį ir pykinimą, ir jis 
negali pakelti pačios medaus idėjos; prie jos iškart pri- 

sijungia kitos idėjos — nemėgimo, šleikštulio ir vėmi- 
mo, ir žmogus sutrinka, tačiau jis žino, iš kur kyla šis 
silpnumas, ir gali pasakyti, kaip jį ištiko šis negalavi- 
mas; jeigu tai būtų atsitikę persivalgius medaus vai- 
kystėje, padariniai būtų tie patys, tačiau priežastis bū- 
tų nustatyta klaidingai ir antipatija būtų laikoma įgimta. 

8. Aš kalbu apie tai ne dėl to, kad šiame samprota- 
vime labai būtina tiksliai skirti įgimtas ir įgytas antipa- 
tijas; aš atkreipiu į tai dėmesį kitu tikslu, būtent kad 
tie, kurie turi vaikų arba yra įpareigoti juos auklėti, 
manytų esant verta uoliai stebėti netinkamų idėjų sąsa- 
jų susidarymą jaunuolių galvose ir rūpestingai užkirsti 
tam kelią. Šis amžius ypač imlus ilgalaikiams įspū- 
džiams, ir nors tie įspūdžiai, kurie susiję su kūno svei- 
kata, protingus žmones paskatina susirūpinti ir apsi- 
saugoti nuo jų, tačiau esu linkęs abejoti, ar į tuos 
įspūdžius, kurie labiau susiję su siela ir apsiriboja in- 
telektu ar aistromis, nekreipiama kur kas mažiau dė- 
mesio, negu jie nusipelno, o į tuos, kurie susiję grynai 
su intelektu, man atrodo, dauguma Žmonių nekreipia 
jokio dėmesio. 

9. Toks klaidingas pačių savaime nesusijusių ir ne- 
priklausomų viena nuo kitos idėjų susiejimas mūsų in- 
telekte daro tokią įtaką ir turi tokią didelę galią klai- 
dingai nukreipti mūsų veiksmus, tiek dorovinius, tiek 
prigimtinius, aistras, samprotavimus ir pačias sąvokas, 
kad tikriausiai nėra kito tokio dalyko, kuris būtų la- 
biau vertas dėmesio. 

10. Piktųjų dvasių ir elfų idėjos iš tikrųjų su tamsa 
susijusios ne labiau nei su šviesa; tačiau jeigu kvaila 
auklė dažnai pirš jas vaiko intelektui ir sukels jas čia 
drauge, galimas daiktas, kad jis visą gyvenimą nebe- 

įstengs jų atskirti, ir tamsa vėliau visada sukels jam tas 
baisias idėjas, ir jos bus taip sujungtos, kad jis vienodai 
nebegalės pakęsti nė vienos iš jų. 

11. Žmogus patiria iš kito didelę skriaudą, vėl ir vėl 
galvoja apie tą Žmogų ir jo veiksmą ir įtemptai ir daug 
mąstydamas apie juos savo intelekte taip tvirtai sujun- 
gia šias dvi idėjas, kad beveik padaro iš jų vieną; kai jis 
pagalvoja apie tą žmogų, kartu jam į galvą iškart atei- 
na patirta kančia ir nemalonumas, taigi vargu ar jis 
skiria šias dvi idėjas ir bjaurisi tiek viena, tiek kita. Taip 
dažnai dėl menkų ir beveik nekaltų priežasčių kyla 
neapykanta, pasaulyje plinta ir tęsiasi kivirčai. 

12. Žmogus kokioje nors vietoje patyrė kančią ar 
negalavimą, matė, kaip kokiame nors kambaryje mirė 
jo draugas; nors šios idėjos iš prigimties neturi viena su 
kita nieko bendro, tačiau kai jo intelekte pasirodo tos 
vietos idėja, kartu su ja (kadangi įspūdis kartą buvo 
padarytas) kyla ir kančios bei nemalonumo idėja, jis 
painioja jas savo intelekte ir negali pakęsti nei vienos, 
nei kitos. 

13. Kai toks derinys sudarytas, kol jis gyvuoja, pro- 
tas negali mums padėti ir išvaduoti mus nuo jo pada- 
rinių. Būdamos mūsų intelekte, idėjos čia veikia pagal 
savo prigimtį ir aplinkybes; ir čia mes matome prie- 
žastį, kodėl laikas išgydo tam tikrus negalavimus, ku- 
riems protas, nors jis yra teisus ir šitai pripažįstama, 
neturi galios ir neįstengia vyrauti tuose žmonėse, ku- 
rie kitais atvejais yra linkę jo klausyti. Vaiko, kuris 
buvo kasdienė motinos akių šviesa ir jos sielos džiaugs- 
mas, mirtis išplėšia iš jos širdies visą gyvenimo paguo- 
dą ir suteikia jai visas įmanomas kančias; imkitės šiuo 
atveju guosti pasitelkę protą, ir jums sektųsi lygiai taip 

pat, kaip pamokslauti apie palengvėjimą kankinamam 
žmogui ir viltis protingais samprotavimais numalšinti 
jo plėšomų sąnarių skausmą. Kol laikas dėl atpratimo 
šio džiaugsmo ir jo netekties jausmo neatskirs nuo vai- 
ko idėjos, vis grįžtančios į jos atmintį, visi pareiškimai, 
kad ir kokie protingi, bus tušti; todėl kai kurie žmonės, 
kuriems šių idėjų ryšys niekada neišnyksta, visą gyve- 
nimą gedi ir nusineša į kapą neišdildomą sielvartą. 

14. Vienas mano draugas pažinojo Žmogų, visiškai 
išsigydžiusį nuo beprotybės labai nemalonia ir bjauria 
operacija. Šitaip pasveikęs džentelmenas po to visą gy- 
venimą su didžiuliu dėkingumu ir padėka laikė savo 
pasveikimą didžiausia geradarybe, kokią tik jis galėjo 
patirti; tačiau kad ir ką jam sakė dėkingumas ir protas, 
jis niekada negalėjo pakęsti matyti tą, kuris jį operavo: 
šis vaizdas sugrąžindavo nuo jo rankų patirtų kančių 
idėją, kuri buvo pernelyg stipri ir nepakeliama, kad jis 
galėtų ją ištverti. 

15. Daugelis vaikų, dėl mokykloje patiriamų kančių 
kaltindami knygas, už kurias buvo baudžiami, taip su- 
jungia šias idėjas, kad knyga jiems kelia pasibjaurėji- 
mą, ir jie paskui visą gyvenimą nesusitaiko su moky- 
musi ir naudojimusi jomis; taip skaitymas jiems tampa 
kančia, nors kitomis sąlygomis jis galbūt būtų teikęs 
jiems didžiulį malonumą gyvenime. Yra pakankamai 
patogių kambarių, kuriuose kai kurie žmonės negali 
mokytis, ir tokių formų indų, iš kurių jie negali gerti, 
kad ir kokie jie būtų švarūs ir patogūs, ir taip yra dėl 
kokių nors atsitiktinių idėjų, kurios su jais susiejamos 
ir padaro juos atstumiančius; kas nėra matęs Žmonių, 
subliūkštančių pasirodžius tam tikram asmeniui, pra- 
nokstančiam juos tik tuo, kad kadaise kokiomis nors 

aplinkybėmis jis įgijo jiems galią, arba jo draugijoje: 
autoriteto ir atstumo tarp jų idėja yra susijusi su šio 
asmens idėja, ir taip pajungtas Žmogus neįstengia jų 
atskirti. 

16. Tokios rūšies pavyzdžių visur yra tiek daug, 
kad jeigu aš pridursiu dar vieną, tai tik dėl smagaus jo 
keistumo. Kalbu apie jauną džentelmeną, kuris išmo- 
ko šokti, ir labai puikiai. Atsitiko taip, kad kambaryje, 
kuriame jis mokėsi, stovėjo sena skrynia, ir šio pui- 
kaus namų apyvokos daikto idėja taip susimaišė su 
visų jo šokių apsisukimais ir žingsniais, kad nors šia- 
me kambaryje jis galėjo nuostabiai puikiai šokti, tačiau 
tik tada, kai jame būdavo ši skrynia; ir jokioje kitoje 
vietoje jis negalėdavo gerai šokti, jeigu čia deramoje 
vietoje nestovėdavo ši ar kita panaši skrynia. Jeigu kils 
įtarimas, jog komiškos šio pasakojimo aplinkybės šiek 
tiek prasilenkia su tikrove, aš atsakysiu, kad prieš ke- 
lerius metus išgirdau jį tokį, kokį perteikiu, iš labai 
rimto ir garbingo Žmogaus, mačiusio visa tai savo aki- 
mis; drįstu sakyti, kad tik nedaugelis šitai skaitančių 
smalsių žmonių nesusidūrė su tokio pobūdžio pasako- 
jimais ar net įvykiais, panašiais į manąjį ar bent jau 
galinčiais jį patvirtinti. 

17. Šitokiu būdu įgyti intelektiniai įpročiai ir trūku- 
mai tokie pat dažni ir stiprūs, nors ne tokie pastebimi. 
Tarkime, jog dėl auklėjimo arba dėl to, kad apie tai 
daug mąstoma, būties ir materijos idėjos yra tvirtai su- 
jungtos; kol jos yra sujungtos intelekte, kokių jame gali 
būti sąvokų ir samprotavimų apie atskiras dvasias? 
Tarkime, kad įprotis nuo pat vaikystės sujungė Dievo 
idėją su kokia nors forma ir pavidalu; į kokius absur- 
dus apie dievybę bus linkęs šis intelektas! 

Tarkime, kad neklystamumo idėja neatskiriamai su- 
jungta su kokiu nors asmeniu ir šios dvi idėjos visuo- 
met drauge valdo intelektą; tuomet tai, kad vienas kū- 
nas iškart gali būti dviejose vietose, bus pripažinta tikra 
tiesa be tyrimo, dėl aklo tikėjimo, kai tik tariamai ne- 
klystantis asmuo įsakys ir reikalaus sutikti nesvarstant. 

18. Dėl kai kurių tokių klaidingų ir nenatūralių idė- 
jų derinių kyla nesutaikomų prieštaravimų tarp įvai- 
rių filosofinių ir religinių mokyklų, nes mes negalime 
įsivaizduoti, kad visi jų sekėjai savo valia apgaudinėtų 
save ir sąmoningai neigtų tiesą, kurią pateikia aiškus 
protas. Nors interesas šiuo atveju vaidina svarbų vaid- 
menį, tačiau nedera manyti, jog jis gali taip visuotinai 
sugadinti ištisas žmonių visuomenes, kad jie visi iki 
vieno sąmoningai palaikytų melą; reikia tarti, kad bent 
jau kai kurie daro tai, į ką pretenduoja visi, t.y. nuošir- 
džiai siekia tiesos; todėl turi būti kas nors, kas apakina 
jų intelektus ir neleidžia matyti to, ką jie laiko tikra 
tiesa, klaidingumo. Ištyrus paaiškės, kad nuoširdžių 
žmonių protus taip patraukia ir užrištomis akimis juos 
nuo sveiko proto nukreipia kaip tik tai, apie ką mes 
kalbame: keletas nepriklausomų ir viena su kita nesu- 
sijusių idėjų dėl auklėjimo, įpročio ir nuolatinio jų drau- 
gijos šurmulio taip sujungiamos jų intelekte, kad jos 
visuomet čia pasirodo drauge, ir jie nebegali mintyse 
jų atskirti, tarsi jos būtų viena idėja, ir jos veikia taip, 
tarsi būtų viena idėja. Šitai suteikia prasmę žargonui, 
įrodymą — absurdams, logiškumą — nesąmonei ir yra 
didžiosios dalies, vos nepasakiau — visų, pasaulyje 
daromų klaidų pagrindas; o jeigu taip ir nėra, tai yra 
bent jau pavojingiausia klaida, nes įsigalėjusi ji kliudo 
žmonėms matyti ir tyrinėti. Jeigu du patys savaime 


344 


33. APIE IDĖJŲ ASOCIACIJĄ 


atskiri daiktai regėjimui nuolat pasirodo sujungti, jei- 
gu akys mato sukibusius tuos daiktus, kurie yra nesu- 
jungti, nuo ko jūs pradėsite taisyti klaidas, kylančias iš 
dviejų idėjų, kurias žmonės taip įprato sujungti savo 
intelekte, kad vieną pakeičia kita ir, kaip aš esu linkęs 
manyti, dažnai patys to nesuvokdami? Pasidavę šiai 
apgaulei, žmonės nesileidžia įtikinami ir ploja sau kaip 
aistringiems kovotojams už tiesą, tuo tarpu iš tikrųjų 
jie kovoja dėl klaidos; dviejų skirtingų idėjų, iš kurių 
dėl įprastinio jų siejimo intelekte iš esmės pasidarė vie- 
na, supainiojimas prikemša jų galvas klaidingų pažiū- 
rų, O jų samprotavimus — klaidingų išvadų. 

19. Taigi aš pateikiau mūsų idėjų kilmės, rūšių ir 
apimties paaiškinimą, taip pat kai kuriuos kitus sam- 
protavimus apie šiuos (nežinau, ar galiu taip pasakyti) 
mūsų pažinimo instrumentus, arba medžiagą; meto- 
das, kurį aš pasirinkau iš pat pradžių, reikalauja, kad 
dabar iškart imčiausi parodyti, kaip intelektas jomis 
naudojasi ir kokias Žinias jos mums teikia. Po pirmo- 
sios bendros šio klausimo apžvalgos aš maniau, kad 
tai viskas, ką turiu padaryti; tačiau labiau įsigilinęs aš 
matau, kad tarp idėjų ir žodžių yra toks glaudus ryšys 
ir kad mūsų abstrakčios idėjos ir bendri žodžiai nuolat 
yra taip tarpusavyje susiję, jog neįmanoma aiškiai ir 
apibrėžtai kalbėti apie mūsų pažinimą, kuris visas su- 
sideda iš teiginių, pirmiausia neaptarus kalbos prigim- 
ties, vartojimo ir reikšmės; todėl tai ir turi būti kitos 
knygos užduotis. 


Trečia knyga 


APIE 
ŽODŽIUS 


Pirmas skyrius 
APIE ŽODŽIUS ARBA KALBĄ APSKRITAI 


1. Sumanęs Žmogų kaip visuomeninę būtybę, Die- 
vas ne tik sukūrė jį linkusį ir jaučiantį būtinybę ben- 
drauti su kitomis į jį panašiomis būtybėmis, bet ir pa- 
rūpino jam kalbą, kuri turėjo tapti didžiu įrankiu ir 
bendru visuomenės saitu. Todėl žmogaus organai iš pri- 
gimties sutvarkyti taip, kad tiktų sudaryti artikuliuotiems 
garsams, kuriuos mes vadiname žodžiais. Tačiau to ne- 
pakako sukurti kalbai, nes gana aiškiai tarti artikuliuo- 
tus garsus galima išmokyti ir papūgas bei kai kuriuos 
kitus paukščius, kurie vis dėlto anaiptol nesugeba 
kalbėti. 

2. Todėl, greta artikuliuotų garsų, buvo būtina, kad 
žmogus sugebėtų vartoti šiuos garsus kaip vidinių sąvokų 
ženklus ir žymėti jais savo intelekto idėjas, ir taip pa- 
daryti jas žinomas kitiems, kad žmonės galėtų perteik- 
ti vieni kitiems savo mintis. 

3. Tačiau ir to nepakako, kad žodžiai būtų tokie 
naudingi, kokie jie turėtų būti. Kad kalba būtų tobula, 
nepakanka, jog garsai galėtų tapti idėjų ženklais, jeigu 
šiais ženklais negalima naudotis kaip apimančiais įvai- 
rius atskirus daiktus: žodžių gausa apsunkintų jų varto- 
jimą, jeigu kiekvienam atskiram daiktui žymėti būtų 

reikalingas atskiras pavadinimas. Kad būtų pašalintas 
šis nepatogumas, kalba buvo toliau tobulinama varto- 
jant bendruosius terminus, vienu žodžiu imta Žymėti 
daugelį atskirų daiktų; tokio naudingo garsų vartoji- 
mo buvo pasiekta tik dėl idėjų, kurių ženklais jie tapo, 
skirtingumo: bendri tampa tie pavadinimai, kuriais Žy- 
mimos bendrosios idėjos, o atskiri lieka tie, kurie var- 
tojami Žymėti atskiroms idėjoms. 

4. Greta idėjas žyminčių pavadinimų, yra kitų žo- 
džių, kuriuos žmonės vartoja Žymėti ne idėjai, bet ko- 
kių nors paprastų arba sudėtinių, arba apskritai visų 
idėjų stokai ar nebuvimui; toks yra lotynų kalbos žodis 
„nihil“, mūsų kalbos žodžiai „nežinojimas“ ir „nevai- 
singumas“. Negalima sakyti, kad visi šie negatyvūs 
arba neigiami žodžiai visai nesusiję su idėjomis arba jų 
nežymi, nes tada jie būtų visiškai bereikšmiai garsai; 
jie susiję su pozityviomis idėjomis ir žymi jų nebuvimą. 

5. Mes šiek tiek priartėsime prie visų mūsų sąvokų 
ir pažinimo šaltinio, jeigu pastebėsime, kaip labai mū- 
sų žodžiai priklauso nuo įprastų juslinių idėjų ir kaip tie 
žodžiai, kurie vartojami Žymėti veiksmams ir sąvo- 
koms, gerokai nutolę nuo jutimo, kyla iš jo ir nuo aki- 
vaizdžiai juslinių idėjų perkeliami neaiškesnėms reikšmėms, 
ir žymi idėjas, kurių mes nepažįstame juslėmis; pavyz- 
džiui, „įsivaizduoti“, „suprasti“, „suvokti“, „sutikti“, 
„pajausti“, „įteigti“, „pasibjaurėjimas“, „trikdymas“, 
„Tamybė“ ir t.t. — visi šie žodžiai yra susiję su ju- 
slėmis suvokiamų daiktų veikimu, tačiau jie taikomi 
tam tikriems mąstymo būdams. „Dvasia“ savo pirmi- 
ne reikšme yra „kvėpavimas“, „angelas“ — „žiniane- 
šys“, ir aš neabejoju, kad jeigu mes galėtume pasekti 
šiuos žodžius iki pat jų šaltinių, įsitikintume, jog viso- 

se kalbose žodžiai, žymintys daiktus, nesusijusius su 
mūsų jutimais, iš pradžių kilo iš juslinių idėjų. Tuo 
remdamiesi mes galime spėti, kokios rūšies ir iš kur 
kilusios sąvokos buvo pirmųjų kalbos pradininkų gal- 
vose ir kaip prigimtis net pavadinant daiktus nejučio- 
mis įteigė žmonėms viso jų pažinimo pradus ir princi- 
pus; duodami pavadinimus, kurie galėjo padaryti 
žinomus kitiems visus jų pačių patiriamus poveikius 
ar kokias nors kitas idėjas, nesusijusias su jų jutimais, 
jie buvo priversti skolintis žodžius iš paprastai žinomų 
juslinių idėjų ir taip palengvinti kitiems suprasti savy- 
je patiriamus poveikius, neturinčius jokių išorinių 
juslėmis suvokiamų apraiškų; kai žmonės surado ži- 
nomus pavadinimus žymėti tiems vidiniams savo inte- 
lekto veiksmams ir susitarė dėl jų, jie turėjo pakanka- 
mai priemonių, kad pasitelkę žodžius padarytų 
žinomas visas kitas savo idėjas, nes jos galėjo susidėti 
tik arba iš išorinių juslinių suvokimų, arba iš vidinių 
jų intelekto veiksmų su jais: kaip buvo įrodyta, mes 
apskritai neturime jokių idėjų, išskyrus tas, kurias iš 
pradžių gauname arba iš išorinių juslėmis suvokiamų 
objektų, arba iš to, ką jaučiame savyje dėl vidinių mū- 
sų dvasios veiksmų, kuriuos įsisąmoniname savyje. 

6. Tačiau kad geriau suprastume kalbos kaip moky- 
mo ir pažinimo priemonės naudą ir galią, bus pravar- 
tu aptarti šiuos dalykus. 

Pirma, kam vartojant kalbą tiesiogiai duodami pavadi- 
nimai. 

Antra, kadangi visi pavadinimai (išskyrus tikrinius) 
yra bendri ir, vadinasi, žymi ne tą ar kitą vieną daiktą, 
bet daiktų rūšis ir klases, toliau būtinai reikės aptarti, 
kas yra daiktų rūšys ir giminės, arba, jeigu jums geriau 

patinka lotyniški pavadinimai, species ir genera, iš ko 
jos susideda ir kaip sudaromos. Šitai gerai ištyrę (kaip 
ir pridera), mes geriau matysime, kaip teisingai vartoti 
žodžius, kokie yra natūralūs kalbos pranašumai ir trū- 
kumai ir kokių priemonių reikia imtis, kad išvengtu- 
me dėl žodžių reikšmės neaiškumo ir neapibrėžtumo 
kylančių nepatogumų; be šito neįmanoma bent kiek 
aiškiau ir nuosekliau samprotauti apie pažinimą, ku- 
ris, kadangi jis kalba apie teiginius, ir daugiausia apie 
visuotinius teiginius, yra glaudžiau susijęs su žodžiais, 
negu tikriausiai manoma. 

Todėl tolesniuose skyriuose bus pateikti samprota- 
vimai šiais klausimais. 


Antras skyrius 
APIE ŽODŽIŲ REIKŠMĘ 


1. Nors žmogus turi daugybę įvairiausių minčių, ir 
tokių, kurios gali būti naudingos bei malonios ne tik 
jam pačiam, bet ir kitiems, tačiau visos jos yra jo sie- 
loje, nematomos ir paslėptos nuo kitų, ir pačios negali 
pasirodyti. Kadangi visuomenė negali patogiai ir pra- 
našiai gyventi, jeigu neįmanoma perteikti minčių, bu- 
vo būtina, kad Žmogus surastų tam tikrus išorinius 
juslėmis suvokiamus ženklus, kurie jo mintis sudaran- 
čias nematomas idėjas padarytų žinomas kitiems. Nie- 
kas taip netiko šiam tikslui — tiek dėl gausumo, tiek 
dėl greitumo, — kaip tie artikuliuoti garsai, kuriuos 
taip lengvai ir tokius įvairius jis jautėsi galįs išgauti. 
Taigi mes galime suprasti, kaip žodžiai, iš prigimties 
puikiai pritaikyti šiam tikslui, žmonių buvo pradėti 
vartoti kaip jų idėjų ženklai, — ne dėl kokio nors natū- 

ralaus ryšio tarp atskirų artikuliuotų garsų ir tam tikrų 
idėjų, nes tada visi žmonės turėtų tik vieną kalbą, bet 
dėl savavališko sujungimo, kuriuo tam tikras žodis sa- 
vavališkai buvo padarytas tam tikros idėjos ženklu. Taigi 
žodžiai vartojami kaip juslėmis suvokiami idėjų žen- 
klai, ir jų Žymimos idėjos yra jų tikroji ir tiesioginė 
reikšmė. 

2. Žmonės vartoja šiuos ženklus arba tam, kad už- 
fiksuotų savo mintis ir padėtų savo atminčiai, arba tam, 
kad, taip sakant, išreikštų savo idėjas ir parodytų jas 
kitiems: žodžiai savo pirmine arba tiesiogine reikšme žymi 
ne ką kita, kaip juos vartojančiojo intelekte esančias idėjas, 
kad ir kaip netobulai ar nerūpestingai šios idėjos būtų 
surinktos iš daiktų, kuriuos jos laikomos atvaizduojan- 
čiomis. Kai žmogus kalba kitam, jis nori, kad jį būtų 
galima suprasti, ir jo kalbos tikslas — kad tie garsai 
kaip ženklai padarytų jo idėjas žinomas klausytojui. 
Taigi tai, ką Žymi žodžiai, yra kalbančiojo idėjos, ir nie- 
kas jų negali vartoti tiesiogiai žymėti kam nors kitam, 
išskyrus savo paties idėjas, nes kitaip padarytų juos 
savo paties sąvokų ženklais, tačiau taikytų juos kitoms 
idėjoms, tad jie kartu ir būtų jo idėjų ženklai, ir nebūtų, 
taigi iš tikrųjų visai neturėtų jokios reikšmės. Būdami 
savavališki ženklai, žodžiai negali būti savavališki žen- 
klai, priskiriami daiktams, kurių žmogus nežino. Tai 
reikštų padaryti juos niekieno ženklais, ženklais be 
reikšmės. Žmogus negali padaryti savo žodžių daiktų 
kokybių arba kito intelekto sąvokų, kurių nėra jo pa- 
ties intelekte, ženklais. Kol Žmogus pats neturi kurių 
nors idėjų, jis negali tarti, kad jos atitinka kito Žmogaus 
sąvokas, ir negali vartoti jokių jų ženklų, nes tai būtų 
ženklai to, ko jis nežino, taigi iš tiesų būtų niekieno 

ženklai. Tačiau kai pasitelkęs kai kurias savo idėjas jis 
pateikia sau kitų žmonių idėjas, jeigu jis sutinka duoti 
joms tuos pačius pavadinimus, kuriuos duoda kiti žmo- 
nės, tai yra susiję su jo paties idėjomis, su jo turimomis 
idėjomis, o ne su idėjomis, kurių jis neturi. 

3. Tai yra būtina vartojant kalbą, todėl šiuo atžvil- 
giu visi — ir žinantys, ir nežinantys, ir mokyti, ir ne- 
mokyti — kalbėdami vartoja žodžius (kokia nors pras- 
me) vienodai. Kiekvieno žmogaus lūpose jie žymi jo turimas 
idėjas, kurias jis norėtų jais išreikšti. Metale, kurį girdi 
vadinant auksu, nepastebėjęs nieko, išskyrus ryškią, 
spindinčią geltoną spalvą, vaikas taiko Žodį „auksas“ 
tik savo šios spalvos idėjai ir niekam kitam, todėl jis 
vadina auksu ir tą pačią povo uodegos spalvą. Kitas 
geriau įsižiūrėjęs prie spindinčio geltonumo prideda 
didelį svorį, todėl kai jis vartoja garsą „auksas“, jis 
žymi sudėtinę spindinčios geltonos ir labai sunkios sub- 
stancijos idėją. Dar kitas prie šių kokybių prideda lydy- 
mąsi, ir tada žodis „auksas“ jam Žymi ryškų, geltoną, 
lydų ir labai sunkų kūną. Dar kitas prideda kalumą. 
Kiekvienas iš jų vartoja žodį „auksas“, kai jiems reikia 
išreikšti idėją, kuriai jie taiko šį Žodį; tačiau akivaizdu, 
kad kiekvienas gali taikyti jį tik savo paties idėjai ir 
negali padaryti jo ženklu tokios sudėtinės idėjos, ku- 
rios jis neturi. 

4. Tačiau nors žodžiai, kaip Žmonės juos vartoja, 
tiksliai ir tiesiogiai gali Žymėti tik tas idėjas, kurios yra 
kalbančiojo intelekte, vis dėlto mintimis jie slapta sieja 
juos su dviem kitais dalykais. 

Pirma, jie taria, kad jų žodžiai yra idėjų ženklai ir kitų 
žmonių, su kuriais jie bendrauja, intelekte; kitaip jie kal- 
bėtų tuščiai ir negalėtų būti suprasti, jeigu garsus, ku- 

riuos jie taiko vienai idėjai, klausantysis taikytų kitai, 
taigi jie kalbėtų dviem kalbomis. Tačiau šiuo atveju 
žmonės paprastai nesistengia ištirti, ar idėja, esanti jų ir 
tų, su kuriais jie kalbasi, intelekte, yra ta pati, bet ma- 
no, jog pakanka to, kad jie vartoja Žodį, jų supratimu, 
toje kalboje įprasta reikšme, ir taria, kad idėja, kurios 
ženklu jie padaro žodį, yra visiškai tapati tai, kuriai 
supratingi tos šalies žmonės duoda šį pavadinimą. 

5. Antra, norėdami, kad manytų, jog jie kalba ne 
šiaip apie tai, ką įsivaizduoja, bet apie daiktus, kaip jie 
iš tikrųjų egzistuoja, žmonės dažnai taria, kad jų žodžiai 
žymi ir tikrus daiktus. Tačiau kadangi tai labiau susiję 
su substancijomis ir jų pavadinimais, kaip tai, kas pa- 
sakyta anksčiau, galbūt buvo susiję su paprastomis idė- 
jomis ir modusais, apie šiuos du skirtingus žodžių varto- 
jimo būdus mes išsamiau kalbėsime tada, kai prieisime 
prie būtent mišrių modusų ir substancijų pavadinimų 
aptarimo; tačiau leiskite man čia pasakyti, kad žymė- 
dami žodžiais ką nors kita, išskyrus tas idėjas, kurias 
turime savo intelekte, mes klaidingai vartojame žo- 
džius, ir tai neišvengiamai sukelia jų reikšmės neaiš- 
kumą ir painiavą. 

6. Dėl žodžių toliau dar reikia atsižvelgti štai į ką. 
Pirma, kadangi jie tiesiogiai yra Žmonių idėjų ženklai 
ir, vadinasi, instrumentai, padedantys Žmonėms per- 
teikti savo sąvokas ir išreikšti vienas kitam jų sieloje 
esančias mintis ir vaizdinius, dėl nuolatinio vartojimo 
tarp tam tikrų garsų ir jų žymimų idėjų atsiranda toks 
ryšys, kad išgirsti pavadinimai beveik taip pat lengvai 
sukelia tam tikras idėjas, tarsi jusles iš tikrųjų būtų pa- 
veikę galintys jas sukelti objektai. Akivaizdu, kad taip 

yra visų aiškių juslėmis suvokiamų kokybių ir visų 
substancijų, su kuriomis dažnai ir artimai susiduria- 
me, atveju. 

7. Antra, nors tikroji ir tiesioginė žodžių reikšmė 
yra idėjos kalbančiojo intelekte, tačiau dėl įprastos var- 
tosenos mes nuo pat lopšio puikiai išmokstame kai 
kuriuos artikuliuotus garsus, ir jie visada be vargo yra 
mums ant liežuvio ir po ranka mūsų atmintyje; bet vis 
dėlto mes ne visada kruopščiai ištiriame ar tiksliai nu- 
statome jų reikšmę, todėl dažnai pasitaiko, kad žmonės 
net įdėmiai mąstydami sutelkia savo mintis daugiau į 
žodžius negu į daiktus. Be to, kadangi daugelis žodžių 
išmokstami anksčiau, negu sužinomos jais žymimos 
idėjos, kai kurie Žmonės, ne tik vaikai, bet ir suaugusie- 
ji, kai kuriuos žodžius taria kaip papūgos, tik todėl, 
kad juos išmoko ir priprato prie šių garsų. Tačiau ka- 
dangi žodžiai yra vartojami ir turi reikšmę, tarp garso 
ir idėjos yra pastovus ryšys, ir vienas yra skirtas Žymėti 
kitai; be tokios vartosenos žodžiai yra ne kas kita, kaip 
reikšmės neturintis triukšmas. 

8. Dėl ilgo ir įprasto vartojimo žodžiai, kaip buvo 
sakyta, taip nuolat ir lengvai sukelia žmonėms tam 
tikras idėjas, kad žmonės yra linkę manyti esant tarp jų 
natūralų ryšį. Tačiau kad žodžiai žymi tik būdingas 
žmonių idėjas ir tik del visiškai savavališko jų susiejimo, 
akivaizdu iš to, jog dažnai kitiems (net vartojantiems 
tą pačią kalbą) jie nesukelia tų pačių idėjų, kurių žen- 
klais jas laikome; kiekvienas Žmogus turi neliečiamą 
laisvę padaryti žodžius kokių tik nori idėjų ženklais, ir 
niekas neturi galios priversti kitus turėti savo intelekte 
tas pačias idėjas, kurias turi jis, kai jie vartoja tuos pa- 
čius žodžius, kuriuos vartoja jis. Todėl pats didysis 

Augustas! turėjęs galią valdyti pasaulį, prisipažino ne- 
galįs sudaryti naujo lotyniško žodžio, o tai reiškė, kad 
jis negalėjo savavališkai nustatyti, kokios idėjos ženklas 
turi būti koks nors garsas jo valdinių lūpose ir jų įpras- 
ta kalba. Iš tiesų paplitusi vartosena tyliu sutarimu vi- 
sose kalbose tam tikroms idėjoms priskiria tam tikrus 
garsus, ir tai taip apriboja šio garso reikšmę, kad jeigu 
žmogus nevartoja jo Žymėti tai pačiai idėjai, jis, tiesą 
sakant, nekalba. Leiskite man pridurti, kad jeigu žmo- 
gaus žodžiai nesukelia klausančiajam tų pačių idėjų, 
kurias jis kalbėdamas jais Žymi, jis kalba nesupranta- 
mai. Tačiau kad ir kokios būtų skirtingo žodžių varto- 
jimo — arba laikantis jų bendros reikšmės, arba tos 
ypatingos prasmės, kaip juos supranta tas, kuriam jie 
skiriami, — pasekmės, viena yra tikra: žmogui varto- 
jant juos, jų reikšmė apsiriboja jo idėjomis, nes nieko 
kito jie negali Žymėti. 


Trečias skyrius 
APIE BENDRUOSIUS TERMINUS 


1. Visi egzistuojantys daiktai yra atskiri, todėl gal 
atrodytų protinga, kad žodžiai, kurie turi būti pride- 
rinti prie daiktų — turiu galvoje jų reikšmę, — taip pat 
būtų tokie, tačiau matome, kad yra visai priešingai. 
Didžioji visas kalbas sudarančių žodžių dalis yra ben- 
drieji terminai, ir tai lėmė ne neišmanymas ar atsitikti- 
numas, bet protas ir būtinybė. 

Pirma, neįmanoma, kad kiekvienas atskiras daiktas turė- 
tų savo atskirą pavadinimą. Kadangi žodžių reikšmė ir 
vartosena priklauso nuo intelekto sukuriamo ryšio tarp 
idėjų ir garsų, kuriuos jis vartoja kaip jų ženklus, būti- 

na, kad duodamas daiktams pavadinimus intelektas 
turėtų ryškias daiktų idėjas, be to, išsaugotų atmintyje 
atskirą kiekvienai idėjai priklausantį pavadinimą, pri- 
skiriamą būtent šiai idėjai. Tačiau žmogaus sugebėjimų 
galia neįstengia sudaryti ir išsaugoti atmintyje ryškias 
visų atskirų daiktų, su kuriais susiduriame, idėjas: ir 
pačiame talpiausiame intelekte negali rastis vietos kiek- 
vienam Žmogaus pamatytam paukščiui ir gyvuliui, 
kiekvienam jo jusles paveikusiam medžiui ir augalui. 
Nors tai, kad kai kurie karvedžiai sugebėdavo vardu 
kreiptis į kiekvieną savo armijos karį, laikoma nuosta- 
bios atminties pavyzdžiu, lengvai galime suprasti prie- 
žastį, kodėl žmonės niekada nesistengė duoti vardą 
kiekvienai savo bandos aviai arba varnai, praskren- 
dančiai virš jų galvų, o juo labiau duoti atskirą pava- 
dinimą kiekvienam augalo lapui arba jų kelyje pasitai- 
kančiai smiltelei. 

3. Antra, jeigu tai būtų įmanoma, vis delto būtų ne- 
naudinga, nes nepasitarnautų svarbiausiajam kalbos 
tikslui. Žmonės tuščiai kauptų atskirų daiktų pavadi- 
nimus, kurie nepadėtų jiems perduoti savo minčių. 
Žmonės išmoksta pavadinimus ir vartoja juos kalbė- 
damiesi su kitais tik tam, kad juos būtų galima supras- 
ti, o tai pasiekiama tik tada, kai dėl vartojimo arba 
sutarimo garsas, kurį aš ištariu savo kalbos organais, jį 
girdinčio žmogaus intelekte sukelia idėją, su kuria kal- 
bėdamas aš jį sieju savajame. To negalima pasiekti su 
atskirais daiktais, kurių idėjos yra tik mano intelekte, 
siejamais pavadinimais, nes nesusipažinusiam su vi- 
sais tais atskirais daiktais, kuriuos esu pastebėjęs aš, jų 
pavadinimai negalėtų turėti reikšmės ar būti supran- 
tami. 

4. Trečia, net jeigu sutiktume, kad tai įmanoma (o aš 
taip nemanau), vis dėlto skirtingas kiekvieno atskiro daik- 
to pavadinimas nebūtų labai naudingas tobulinant pažinimą, 
kuris, nors ir grindžiamas atskirais daiktais, plečiasi 
remdamasis bendromis pažiūromis, kurias susidaryti 
tiesiogiai padeda daiktų suskirstymas į rūšis, vadina- 
mas bendrais pavadinimais. Šios rūšys su joms pri- 
klausančiais pavadinimais turi tam tikras ribas, jų ne- 
daugėja kas akimirką, viršijant tai, ką gali aprėpti 
intelektas ir ko reikalauja vartojimas. Todėl Žmonės 
dažniausiai prie jų sustoja, tačiau ne taip, kad kliudytų 
sau skirti atskirus daiktus priskiriant jiems pavadini- 
mus, kur šito reikalauja patogumas. Todėl kalbėdami 
apie savo pačių rūšį, su kuria jie daugiausia turi reika- 
lą ir dažnai turi progą minėti atskirus asmenis, jie var- 
toja tikrinius vardus, ir čia atskiri individai turi atski- 
rus pavadinimus. 

5. Be asmenų, atskirus pavadinimus paprastai taip 
pat turi šalys, miestai, upės, kalnai ir kitos panašios 
konkrečios vietos; taip yra dėl tos pačios priežasties: 
žmonėms dažnai reikia nurodyti jas skyrium ir, taip 
sakant, pateikti kitiems kalbantis su jais. Aš neabejoju, 
kad jeigu mes turėtume pagrindo apie atskirus arklius 
kalbėti taip pat dažnai, kaip apie atskirus žmones, pir- 
mųjų tikriniai vardai būtų mums tokie pat įprasti kaip 
ir antrųjų, ir „Bucefalas“? būtų toks pat vartojamas žo- 
dis, kaip ir „Aleksandras“. Štai kodėl mes matome, 
kad jojikų arkliai turi tikrinius vardus, pagal kuriuos 
jie juos pažįsta ir skiria, kaip paprastai savo tarnus, 
nes jiems dažnai tenka minėti vieną ar kitą konkretų 
arklį, kai jo nėra prieš akis. 

6. Kitas dalykas, kurį reikia aptarti, — kaip sudaromi 
bendrieji terminai. Juk visi egzistuojantys daiktai yra at- 
skiri, tai kaipgi mes prieiname prie bendrųjų terminų 
arba kur randame tas bendrąsias esmes, kurias, kaip 
tariama, jie žymi? Žodžiai tampa bendri, kai jie pada- 
romi bendrųjų idėjų ženklais, o idėjos tampa bendros, 
kai nuo jų atskiriamos laiko ir vietos aplinkybės ir vi- 
sos kitos idėjos, dėl kurių jos gali būti priskiriamos tik 
vienam ar kitam atskiram daiktui. Taip abstrahuotos 
idėjos įgyja sugebėjimą atvaizduoti daugiau negu vie- 
ną individą, iš kurių kiekvienas, atitikdamas šią abst- 
rakčią idėją, yra (kaip mes sakome apie jį) tos rūšies. 

7. Tačiau kad mūsų išvada apie tai būtų apibrėžtes- 
nė, tikriausiai nepakenktų pasekti mūsų sąvokas ir pa- 
vadinimus nuo pat jų pradžios ir pažiūrėti, kokiomis 
pakopomis mes einame pirmyn ir kokiais Žingsniais 
plečiame savo idėjas nuo pat kūdikystės. Nėra nieko 
akivaizdesnio už tai, kad asmenų, su kuriais kalbasi 
vaikai (imkime kaip pavyzdį tik juos), idėjos yra, kaip 
ir patys asmenys, tik atskiros. Auklės ir motinos idėjos 
jų intelekte yra gerai susiformavusios ir, kaip ir jų pa- 
veikslai jame, atvaizduoja tik šiuos individus. Pavadi- 
nimai, kuriuos jie pirmąkart joms davė, apsiriboja šiais 
individais; vaiko vartojami pavadinimai „auklė“ ir „ma- 
ma“ siejasi tik su šiais asmenimis. Vėliau, kai laikas ir 
išsamesnė pažintis padeda jiems pastebėti, kad pasau- 
lyje yra daugybė kitų daiktų, kurie kai kuriais ben- 
drais išorinio pavidalo bruožais ir įvairiomis kitomis 
savybėmis yra panašūs į jų tėvą bei motiną ir tuos 
asmenis, prie kurių jie yra pripratę, jie susidaro idėją, 
kuri, jų manymu, aprėpia šią daugybę atskirų asmenų; 
tokiai idėjai drauge su kitais jie duoda, pavyzdžiui, pa- 

vadinimą „žmogus“. Taip jie įgyja bendrą pavadinimą ir 
bendrą idėją. Šiuo atveju jie nesudaro nieko naujo, tik iš 
savo turimos Petro ir Jokūbo, Marijos ir Janinos sudė- 
tinės idėjos atmeta tai, kas kiekviename iš jų yra ypa- 
tinga, ir išlaiko tik tai, kas jiems visiems yra bendra. 

8. Tuo pačiu būdu, kuriuo jie įgyja bendrą žmogaus 
pavadinimą ir idėją, jie lengvai įgyja bendresnius pava- 
dinimus ir sąvokas. Antai pastebėję, jog įvairūs daiktai, 
kurie skiriasi nuo jų žmogaus idėjos ir negali būti vadi- 
nami šiuo pavadinimu, vis dėlto turi tam tikrų su žmo- 
gumi bendrų savybių, jie išlaiko tik šias savybes, su- 
jungia jas į vieną idėją ir vėl gauna kitą bendresnę idėją; 
davę jai pavadinimą, jie sudaro platesnės apimties ter- 
miną, ir ši nauja idėja sudaroma ne pridedant ką nors 
nauja, bet, kaip ir anksčiau, atmetant išorinį pavidalą 
ir kai kurias kitas savybes, kurias žymi pavadinimas 
„Žmogus“, ir išlaikant tik kūną, gyvybę, jusles ir sa- 
vaimingą judėjimą, kuriuos aprėpia pavadinimas 
„gyvūnas“. 

9. Kad būtent šitokiu būdu žmonės pirmąkart sudarė 
bendrąsias idėjas ir bendrus jų pavadinimus, manau, yra 
taip akivaizdu, jog tam nereikia jokių kitų įrodymų, 
tik stebėti save arba kitus ir įprastinius intelekto veiks- 
mus vykstant pažinimui; ir aš bijau, kad manantis, jog 
bendrosios esmės arba sąvokos yra kas nors kita, o ne 
tokios abstrakčios ir dalinės idėjos, sudarančios sudė- 
tingesnes idėjas, pirmąkart gautos iš atskirų daiktų, ne- 
žinos, kur jas rasti. Tegu kiekvienas pagalvoja ir pasa- 
ko man, kuo jo žmogaus idėja skiriasi nuo Petro ir 
Pauliaus idėjos arba jo arklio idėja — nuo Bucefalo idė- 
jos, jeigu ne tuo, kad atmeta tai, kas būdinga kiekvie- 
nam individui, ir iš tų įvairių atskirų daiktų atskirų 

sudėtinių idėjų išlaiko tik tai, kas jose yra bendra. Jeigu 
iš pavadinimais „žmogus“ ir „arklys“ žymimų sudėti- 
nių idėjų atmesime tik tuos ypatumus, kuriais jos ski- 
riasi, ir išlaikysime tik tuos, kurie joms yra bendri, ir iš 
jų sudarysime naują atskirą sudėtinę idėją, kuriai duo- 
sime pavadinimą „gyvūnas“, turėsime bendresnį ter- 
miną, apimantį, be Žmogaus, ir įvairias kitas būtybes. 
Iš gyvūno idėjos atmeskime juslę ir savaimingą judėji- 
mą, ir liekanti sudėtinė idėja, sudaryta iš paprastų kū- 
no, gyvybės ir maitinimosi idėjų, tampa bendresnė, žy- 
mima platesniu terminu vivens. Kad ilgiau nesustotume 
prie šių savaime akivaizdžių atskirybių, pasakysime, 
kad tokiu pačiu būdu intelektas prieina prie kūno, sub- 
stancijos ir galiausiai prie būties bei daikto sąvokų ir 
tokių bendrųjų terminų, kurie žymi bet kurią iš mūsų 
idėjų. Vadinasi, visa giminių ir rūšių paslaptis, dėl ku- 
rios kyla tiek triukšmo mokyklose ir į kurią kitur pa- 
grįstai kreipiama tiek mažai dėmesio, yra ne kas kita, 
kaip platesnės ar siauresnės abstrakčios idėjos, turin- 
čios pavadinimus. Pastovu ir nekintama čia yra tai, 
kad kiekvienas bendresnis terminas žymi tokią idėją, 
kuri yra tik kurios nors iš jo apimamų idėjų dalis. 

10. Tai gali parodyti mums priežastį, kodėl apibrėž- 
dami žodį — o tai yra ne kas kita, kaip jo reikšmės 
nurodymas — mes naudojamės gimine, arba artimiausiu 
jį apimančiu bendruoju žodžiu. Taip daroma ne dėl 
būtinybės, o tik siekiant išvengti įvairių paprastų idėjų, 
kurias žymi artimiausias bendrasis žodis, arba giminė, 
išvardijimo, o kartais galbūt ir gėdos dėl to, kad nesu- 
gebama šito padaryti. Tačiau nors apibrėžimas per ge- 
nus ir differentia (prašau leisti vartoti šiuos specialius 
terminus, nors jie lotyniškos kilmės, nes jie tiksliausiai 

atitinka sąvokas, kurioms Žymėti vartojami), — nors, 
sakau, apibrėžimas per genus yra trumpiausias būdas, 
tačiau, aš manau, galima suabejoti, ar jis yra geriau- 
sias. Esu tikras bent jau dėl to, kad jis nėra vienintelis, 
taigi ir absoliučiai būtinas. Juk apibrėžti reiškia ne ką 
kita, kaip žodžiais padėti kitiems suprasti, kokią idėją 
žymi apibrėžiamasis terminas, todėl geriausiai apibrė- 
žiama išvardijant tas paprastas idėjas, kurių derinys 
sudaro apibrėžiamojo termino reikšmę; o jeigu vietoj 
išvardijimo Žmonės yra įpratę vartoti artimiausią ben- 
drąjį terminą, tai ne dėl būtinumo ar didesnio aišku- 
mo, bet dėl greitumo ir patogumo. Aš manau, kad 
jeigu norinčiam sužinoti, kokią idėją žymi žodis „žŽmo- 
gus“, pasakytų, jog žmogus yra tanki tįsi substancija, 
kuriai būdinga gyvybė, juslė, savaimingas judėjimas ir 
sugebėjimas samprotauti, tai jis neabejotinai taip pat 
gerai suprastų termino „Žmogus“ reikšmę ir bent jau 
taip pat aiškiai žinotų juo žymimą idėją, kaip ir tada, 
jeigu jį apibrėžtų kaip „protingą gyvūną“; šis pavadi- 
nimas pateikiant sąvokų „gyvūnas“, „vivens“ ir „cor- 
pus“ apibrėžimus suskaidomas į šias išvardytas idė- 
jas. Aiškindamas terminą „Žmogus“, aš čia laikiausi 
mokyklose įprasto apibrėžimo, kuris nors gal ir nėra 
pats tiksliausias, tačiau yra pakankamai geras mano 
dabartiniam tikslui. Iš šio pavyzdžio galima matyti, 
kas davė akstiną taisyklei, kad apibrėžimas turi susi- 
dėti iš genus ir differentia; jis pakankamai aiškiai paro- 
do mums, kad ši taisyklė nėra labai reikalinga ir kad 
griežtas jos laikymasis neduoda didelės naudos. Juk 
apibrėžimai, kaip buvo sakyta, yra tik vieno žodžio 
paaiškinimas keliais kitais, kad galima būtų tikrai ži- 
noti jo reikšmę arba juo žymimą idėją, o kalbos ne vi- 

suomet yra taip sudarytos pagal logikos taisykles, kad 
kiekvieno termino reikšmę tiksliai ir aiškiai būtų gali- 
ma išreikšti dviem kitais. Patyrimas pakankamai mus 
įtikina, kad yra priešingai, o tie, kurie sukūrė šią tai- 
syklę, pasielgė nederamai duodami mums tiek mažai 
ją atitinkančių apibrėžimų. Tačiau išsamiau apie api- 
brėžimus kitame skyriuje. 

11. Grįžkime prie bendrųjų žodžių; iš to, kas pasa- 
kyta, aišku, kad bendrybė ir visuotinybė nesusijusios su 
realiu daiktų egzistavimu, bet yra išrastos ir sukurtos 
intelekto jo paties reikmėms ir susijusios tik su ženklais — 
žodžiais arba idėjomis. Žodžiai yra bendri, kaip buvo 
sakyta, kai jie vartojami kaip bendrųjų idėjų ženklai, 
taigi vienodai taikomi daugybei atskirų daiktų; o idėjos 
yra bendros tada, kai jos atvaizduoja daugelį atskirų 
daiktų; tačiau visuotinybė nesusijusi su pačiais daik- 
tais, kurie egzistavimo požiūriu visi yra atskiri, net ir 
tie žodžiai ir idėjos, kurie savo reikšme yra bendri. To- 
dėl kai mes atmetame atskirybes, likusios bendrybės 
yra tik mūsų pačių kūriniai: jų bendra esmė yra ne kas 
kita, kaip intelekto jiems suteiktas sugebėjimas žymėti 
arba atvaizduoti daugelį atskirų daiktų. Jų reikšmė yra 
ne kas kita, kaip Žmogaus intelekto jiems priskirtas 
santykis. 

12. Todėl kitas dalykas, kurį reikia aptarti, — kokios 
rūšies reikšmę turi bendrieji žodžiai? Juk akivaizdu, kad 
jie nežymi tiesiog vieno atskiro daikto, nes tada jie 
būtų ne bendrieji terminai, bet tikriniai vardai; kita 
vertus, taip pat akivaizdu, kad jie nežymi daugio, nes 
tada „Žmogus“ ir „žmonės“ žymėtų tą patį ir kaitymas 
skaičiumi (kaip tai vadina gramatikai) būtų nereikalin- 
gas ir nenaudingas. Taigi bendrieji žodžiai žymi daik- 

tų rūšį, ir kiekvienas iš jų tai atlieka todėl, kad yra 
abstrakčios intelekto idėjos ženklas; jeigu egzistuojan- 
tys daiktai atitinka šią idėją, jie klasifikuojami duodant 
šį pavadinimą arba priklauso šiai rūšiai, o tai yra tas 
pat. Iš to akivaizdu, kad rūšių esmės arba (jeigu labiau 
patinka lotyniškas žodis) daiktų species yra ne kas kita, 
kaip šios abstrakčios idėjos. Kadangi daikto priklausy- 
mą tam tikrai rūšiai lemia šios rūšies esmės turėjimas, 
o teisę į tam tikrą pavadinimą jam suteikia idėjos, su 
kuria susijęs šis pavadinimas, atitikimas, tai šios esmės 
turėjimas ir toks atitikimas turi būti tas pat, nes būti 
tam tikros rūšies ir turėti teisę į šios rūšies pavadinimą 
yra tas pat. Pavyzdžiui, būti žmogumi arba priklausyti 
„Žmogaus“ rūšiai ir turėti teisę į pavadinimą „Žmo- 
gus“ yra tas pat. Arba būti žmogumi ar priklausyti 
„Žmogaus“ rūšiai ir turėti žmogaus esmę yra tas pat. O 
kadangi būti žmogumi ar turėti teisę vadintis žmogumi 
gali tik tai, kas atitinka abstrakčią idėją, kurią Žymi 
pavadinimas „Žmogus“, o būti žmogumi ir turėti teisę 
priklausyti „Žmogaus“ rūšiai gali tik tai, kas turi šios 
rūšies esmę, iš to išplaukia, kad abstrakti idėja, kurią 
žymi pavadinimas, ir rūšies esmė yra tas pat. Iš to 
nesunku pastebėti, kad daiktų rūšių esmės ir, vadina- 
si, daiktų skirstymas į rūšis yra abstrahuojančio ir su- 
darančio šias bendrąsias idėjas intelekto kūrinys. 

13. Nenorėčiau, kad pamanytų, jog aš čia užmirštu, 
ojuo labiau — jog neigiu, kad kurdama daiktus gamta 
daugelį jų padaro panašių; nėra nieko akivaizdesnio 
už tai, ypač gyvulių veislių ir viso to, kas dauginasi iš 
sėklos, atveju. Ir vis dėlto, manau, galime sakyti, kad 
daiktų skirstymas į rūšis pagal jų pavadinimus yra in- 
telekto kūrinys: pastebėjęs daiktų panašumus, jis pasinau- 

doja jais sudaryti abstrakčioms bendrosioms idėjoms, ku- 
rias drauge su joms priskiriamais pavadinimais nu- 
stato intelekte kaip pavyzdžius ar formas (kaip tik šia 
prasme žodis „forma“ turi labai tinkamą reikšmę); jei- 
gu atskiri egzistuojantys daiktai ją atitinka, jie priski- 
riami tai rūšiai, turi tą pavadinimą arba priskiriami tai 
klasei. Ką mes dar darome, kai sakome, kad tai yra 
žmogus, o tai — arklys, tai — teisingumas, o tai — žiau- 
rumas, tai — laikrodis, o tai — rutuliukas, jei ne suskirs- 
tome daiktus duodami jiems įvairius rūšinius pavadi- 
nimus, nes jie atitinka tas abstrakčias idėjas, kurių 
ženklais mes padarėme šiuos pavadinimus? Ir kas yra 
šių nustatytų ir pavadinimais pažymėtų rūšių esmės, 
jei ne tos abstrakčios intelekto idėjos, kurios yra, taip 
sakant, ryšys tarp atskirų egzistuojančių daiktų ir pa- 
vadinimų, kuriuos jiems reikia priskirti? Kai bendri 
pavadinimai yra susiję su atskirais daiktais, šios abst- 
rakčios idėjos yra juos sujungiantis tarpininkas, taigi rū- 
šių esmės, kurias mes skiriame ir kurioms duodame 
pavadinimus, nėra ir negali būti kas nors kita, kaip 
būtent tokios abstrakčios mūsų intelekto idėjos. Todėl 
jeigu tariamos realios substancijų esmės skiriasi nuo 
mūsų abstrakčių idėjų, jos negali būti rūšių, į kurias 
mes skirstome daiktus, esmės. Dvi rūšys gali būti vie- 
na taip pat pagrįstai, kaip dvi skirtingos esmės gali 
būti vienos rūšies esme; ir aš klausiu, kokių gali arba 
negali įvykti arklio arba švino pokyčių, dėl kurių vienas 
arba kitas netaptų kitos rūšies? Jeigu daiktų rūšys nu- 
statomos remiantis mūsų abstrakčiomis idėjomis, į tai 
nesunku atsakyti; tačiau tas, kas šiuo atveju vadovau- 
sis tariamomis realiomis esmėmis, mano manymu, at- 
sidurs keblioje padėtyje ir niekada negalės žinoti, kada 

būtent koks nors daiktas nustoja priklausyti arklio arba 
švino rūšiai. 

14. Mano žodžiai, kad šios esmės arba abstrakčios 
idėjos (kurios yra pavadinimo priemonės ir rūšių ribos) 
yra intelekto kūrinys, nenustebins to, kuris susimąstys 
apie tai, kad bent jau įvairių žmonių sudėtinės idėjos 
dažnai yra skirtingi paprastų idėjų deriniai, todėl vie- 
nam godumas yra tai, kas kitam — nėra. Maža to, net 
abstrakčios substancijų idėjos, kurios atrodo gautos iš 
pačių daiktų, ne visuomet yra tos pačios; ne, net mums 
artimiausios, geriausiai žinomos rūšies abstrakti idėja 
nėra ta pati, nes ne kartą buvo suabejota, ar moters 
pagimdytas vaisius yra žmogus, netgi tiek, kad buvo 
ginčijamasi, ar jį reikia, ar nereikia maitinti ir krikštyti; 
to nebūtų galėję atsitikti, jeigu abstrakti idėja arba es- 
mė, su kuria susijęs pavadinimas „Žmogus“, būtų su- 
kurta gamtos, o nebūtų neapibrėžtas ir įvairus intelek- 
to sujungtų paprastų idėjų derinys, kurį jis paskui 
abstrahuoja ir duoda jam pavadinimą. Taigi iš tiesų 
kiekviena atskira abstrakti idėja yra atskira esmė, o tokias 
atskiras idėjas žymintys pavadinimai yra iš esmės skir- 
tingų daiktų pavadinimai. Antai apskritimas taip pat 
iš esmės skiriasi nuo ovalo, kaip avis nuo ožkos, o 
lietus taip pat iš esmės skiriasi nuo sniego, kaip van- 
duo nuo žemės, nes abstrakčios idėjos, kuri yra vieno 
daikto esmė, negalima perduoti kitam. Taigi bet kurios 
dvi abstrakčios idėjos, kurios kuo nors skiriasi viena 
nuo kitos, turinčios du skirtingus su jomis susietus pa- 
vadinimus, sudaro dvi atskiras rūšis, arba, jeigu nori- 
te, species, tokias pat iš esmės skirtingas, kaip du patys 
tolimiausi ar priešingi daiktai pasaulyje. 

15. Tačiau kadangi kai kas daiktų esmes laiko (ir 
nepasakytum, kad nepagrįstai) visiškai nežinomomis, 
galbūt būtų pravartu aptarti įvairias žodžio „esmė“ 
reikšmes. 

Pirma, esme (essence)galima laikyti kokio nors daik- 
to būtį, dėl kurios jis yra tai, kas yra. Antai daiktų esme 
galima vadinti realią vidinę, tačiau paprastai nežino- 
mą (substancijų atveju) jų sandarą, nuo kurios priklauso 
aptinkamos jų kokybės. Tokia yra tiesioginė pirmapra- 
dė šio žodžio reikšmė, kaip matyti iš jo darybos: essen- 
tia pirminė reikšmė yra tiesiog „būtis“. Šia prasme jis 
dar vartojamas tada, kai mes kalbame apie atskirų daik- 
tų esmę neduodami jiems jokio pavadinimo. 

Antra, kadangi mokyklose buvo daug mokoma ir 
diskutuojama apie genus ir species, žodis „esmė“ beveik 
prarado savo pirminę reikšmę ir vietoj realios daiktų 
sandaros buvo taikomas beveik vien tik dirbtinei genus 
ir species sandarai. Iš tiesų paprastai tariama, kad yra 
reali daiktų rūšių sandara, ir neabejotinai turi būti tam 
tikra reali sandara, nuo kurios priklausytų bet koks 
drauge egzistuojančių paprastų idėjų derinys. Tačiau 
akivaizdu, kad daiktai skirstomi į rūšis, arba species, 
duodant jiems pavadinimus tik kiek jie atitinka tam 
tikras abstrakčias idėjas, su kuriomis mes siejame šiuos 
pavadinimus, todėl kiekvienos genus, arba rūšies, esmė 
pasirodo esanti ne kas kita, kaip ta abstrakti idėja, ku- 
rią žymi gimininis arba rūšinis (jei man bus leista taip 
vadinti jį nuo žodžio „rūšis“, kaip aš vadinu „gimini- 
niu“ nuo žodžio „giminė“) pavadinimas. Ir mes pama- 
tysime, kad būtent šia prasme žodis „esmė“ vartojamas 
dažniausiai. Manau, kad šias dvi esmių rūšis nebus ne- 
tinkama pavadinti vieną — realia, kitą — nominalia esme. 

16. Nominali esmė taip glaudžiai susijusi su pavadini- 
mu, kad kurios nors daiktų rūšies pavadinimą galima 
priskirti tik tokiam atskiram daiktui, kuris turi šią esmę 
ir todėl atitinka tą abstrakčią idėją, kurios ženklas yra 
šis pavadinimas. 

17. Dėl kūniškų substancijų (kalbėsime tik apie jas) 
realios esmės esama, jeigu neklystu, dviejų nuomonių. 
Viena yra tų, kurie, vartodami žodį „esmė“ Žymėti ne- 
žinia kam, taria esant tam tikrą skaičių tokių esmių, 
pagal kurias yra sukurti visi gamtiniai daiktai, su ku- 
riomis kiekvienas iš jų yra tiksliai susijęs ir dėl to pri- 
klauso vienai ar kitai rūšiai. Kita, protingesnė nuomo- 
nė yra tų, kurie mano, kad visi gamtiniai daiktai turi 
realią, tačiau nežinomą savo nepastebimų dalelių san- 
darą, iš kurios kyla jų juslėmis suvokiamos kokybės, 
padedančios mums atskirti juos vieną nuo kito, kai 
mes turime galimybę skirstyti juos į rūšis, turinčias 
bendrus pavadinimus. Pirmoji iš šių nuomonių, 
teigianti, kad šios esmės yra tam tikras skaičius formų, 
arba šablonų, kuriose yra nulieti visi egzistuojantys 
gamtiniai daiktai ir su kuriomis jie yra vienodai susiję, 
mano manymu, gerokai supainiojo gamtinių daiktų pa- 
Žinimą. Tai, kad dažnai atsiranda išsigimusių visų rū- 
šių gyvūnų, taip pat silpnapročių ir kitokių keistų žmo- 
nių padarų, sudaro keblumų, nesuderinamų su šia hipoteze, 
nes neįmanoma, kad du daiktai, susiję tiksliai su ta 
pačia realia esme, turėtų skirtingas savybes, kaip ne- 
įmanoma, kad skirtingas savybes turėtų dvi figūros, 
susijusios su ta pačia realia apskritimo esme. Tačiau 
net jeigu nebūtų kitų argumentų prieš šią nuomonę, 
prielaida apie esmes, kurių negalima pažinti, bet kurios vis 

dėlto laikomos tuo, kas skiria daiktų rūšis, yra tokia 
visiškai nenaudinga ir nepravarti jokiai mūsų pažinimo 
daliai, jog jau vien to pakanka, kad ją atmestume ir 
pasitenkintume tokiomis daiktų rūšių, arba species, es- 
mėmis, kurios prieinamos mūsų pažinimui; kaip sakiau, 
jeigu rimtai įsigilinsime, įsitikinsime, kad tokios esmės 
yra ne kas kita, kaip tos abstrakčios sudėtinės idėjos, 
kurioms mes priskiriame atskirus bendrus pavadi- 
nimus. 

18. Taip suskirstę esmes į nominalias ir realias, toliau 
galime pastebėti, kad įvairių paprastų idėjų ir modusų 
rūšių jos visuomet yra tos pačios, o substancijų — visuo- 
met skirtingos. Antai figūra, apribojanti erdvę trimis li- 
nijomis, yra ir reali, ir nominali trikampio esmė; tai ne 
tik abstrakti idėja, su kuria siejamas bendras pavadini- 
mas, bet ir tikroji paties daikto essentia, arba būtis, tas 
pagrindas, iš kurio kyla visos jo savybės ir su kuriuo 
jos visos yra neatskiriamai susijusios. Tačiau visai ki- 
taip yra su tuo materijos gabalėliu, iš kurio padarytas 
žiedas ant mano piršto, — jo šios dvi esmės aiškiai yra 
skirtingos. Nuo jo nepastebimų dalelių realios sanda- 
ros priklauso visos tos jo savybės — spalva, svoris, 
lydumas, patvarumas ir t.t., — dėl kurių jis yra auksas 
arba turi teisę į šį pavadinimą, o tai ir yra jo nominali 
esmė, nes auksu gali būti vadinama tik tai, kieno savy- 
bės atitinka tą abstrakčią sudėtinę idėją, su kuria sieja- 
mas šis pavadinimas. Tačiau šį esmių skirtingumą, 
būdingą būtent substancijoms, mes turėsime progą iš- 
samiau aptarti, kai kalbėsime apie jų pavadinimus. 

APIE PAPRASTŲ IDĖJŲ PAVADINIMUS 


1. Nors visi Žodžiai, kaip aš parodžiau, tiesiogiai 
žymi tik idėjas kalbančiojo intelekte, tačiau geriau išty- 
rę pamatysime, kad paprastų idėjų, mišrių modusų (prie 
jų aš priskiriu ir santykius) ir gamtinių substancijų pava- 
dinimai kiekvienas turi kažką savita, kas skiria juos nuo 
kitų. Pavyzdžiui: 

2. Pirma, paprastų idėjų ir substancijų pavadinimai, su- 
sieti su abstrakčiomis intelekto idėjomis, kurias jie tie- 
siogiai Žymi, taip pat nurodo tam tikrą realią būtį, iš 
kurios buvo gautas jų pirminis pavyzdys. Tačiau miš- 
rių modusų pavadinimai apsiriboja intelekte esančiomis idė- 
jomis ir neveda minties toliau, kaip išsamiau pamaty- 
sime kitame skyriuje. 

3. Antra, paprastų idėjų ir modusų pavadinimai visada 
žymi ir realią, ir nominalią jų rūšių esmę. Tačiau gamtinių 
substancijų pavadinimai retai žymi, o gal ir niekada ne- 
žymi, dar ką nors, išskyrus nominalią šių rūšių esmę, 
kaip parodysime skyriuje, kuriame atskirai aptariami 
substancijų pavadinimai. 

4. Trečia, paprastų idėjų pavadinimų negalima apibrėžti, 
tuo tarpu visų sudėtinių idėjų pavadinimus — galima. 
Kiek man žinoma, iki šiol niekas neatkreipė dėmesio į 
tai, kokius žodžius galima apibrėžti, o kokius — ne; ši 
spraga (kaip aš esu linkęs manyti) neretai duoda dingstį 
dideliems ginčams ir lemia žmonių samprotavimų ne- 
aiškumą: vieni reikalauja apibrėžti terminus, kurių ne- 
galima apibrėžti, o kiti mano, kad jie turi pasitenkinti 
paaiškinimu, pateiktu pasitelkus bendresnį žodį ir jį 
apribojus (arba, vartojant specialius terminus, pasitel- 

kus giminę ir rūšinį skirtumą), net jeigu pateikus tokį 
taisyklę atitinkantį apibrėžimą klausytojai dažnai turi 
nė kiek ne aiškesnį žodžio reikšmės supratimą negu 
iki tol. Aš bent jau manau, kad parodydami, kuriuos 
žodžius galima apibrėžti, o kuriuos — ne ir kas sudaro 
gerą apibrėžimą, mes labai nenukrypsime nuo mūsų 
dabartinio tikslo, ir tai gali taip gerai nušviesti šių žen- 
klų ir mūsų idėjų prigimtį, kad nusipelno išsamesnio 
aptarimo. 

5. Aš čia nesivarginsiu įrodinėdamas, kad ne visus 
terminus galima apibrėžti remiantis ta seka in infini- 
tum, kurią mes, matyt, prieitume, jeigu tartume, kad 
visi terminai gali būti apibrėžti. Juk jeigu vieno apibrė- 
žimo terminus dar reikėtų apibrėžti pateikiant kitą api- 
brėžimą, kur pagaliau mes turėtume sustoti? Tačiau 
remdamasis mūsų idėjų prigimtimi ir mūsų žodžių 
reikšme aš parodysiu, kodėl vienus pavadinimus galima 
apibrėžti, o kitų — ne ir kokie jie yra. 

6. Aš manau, visi sutinka, kad apibrėžimas yra ne 
kas kita, kaip vieno žodžio reikšmės nurodymas keliais ki- 
tais nesinonimiškais terminais. Žodžių reikšmė yra tik 
tos idėjos, kurias jais Žymi vartojantis šiuos Žodžius, 
todėl kokio nors termino reikšmė yra nurodyta arba 
žodis yra apibrėžtas, kai idėja, kurios ženklas jis yra ir 
su kuria jis susietas kalbančiojo intelekte, tarsi atvaiz- 
duojama ir pateikiama kito žvilgsniui ir taip nustato- 
ma jos reikšmė; tai yra vienintelė apibrėžimų nauda ir 
tikslas, ir todėl vienintelis matas, rodantis, ar apibrėži- 
mas yra geras, ar ne. 

7. Padaręs šią prielaidą, aš sakau, kad paprastų idėjų 
pavadinimų, ir tik jų, negalima apibrėžti. Taip yra dėl to, 
kad skirtingi apibrėžimo terminai žymi skirtingas idė- 

jas, todėl visi kartu jie jokiu būdu negali pateikti idėjos, 
kuri visai nėra sudėtinė; todėl apibrėžimas, kuris yra 
ne kas kita, kaip vieno žodžio reikšmės nurodymas 
keliais kitais, iš kurių nė vienas nežymi to paties daly- 
ko, negali būti būdingas paprastų idėjų pavadinimams. 

8. Šio mūsų idėjų ir jų pavadinimų skirtumo nepai- 
symas sukėlė mokyklose tą nuostabią painiavą, kurią 
taip lengva pastebėti jų pateiktuose nedaugelio šių pa- 
prastų idėjų apibrėžimuose. Mat didžiąją jų dalį net šie 
apibrėžimų meistrai turėjo palikti nepaliestą vien dėl 
to, kad įsitikino, jog neįmanoma rasti jų apibrėžimo. 
Ar Žmogaus protas gali sugalvoti rafinuotesnį paistalą 
nei toks apibrėžimas: „To, kas egzistuoja kaip galimybė, 
veiksmas, kiek tai turi galimybę“, — jis suglumins kiek- 
vieną protingą žmogų, dar negirdėjusį šio savo absur- 
diškumu pagarsėjusio apibrėžimo ir turintį įspėti, ko- 
kio žodžio paaiškinimu jį galima laikyti. Jeigu Tulijus“, 
paklausęs olando, kas yra beweging’, būtų gavęs tokį 
paaiškinimą savo gimtąja kalba, kad tai yra actus entis 
in potentia quatenus in potentiaš, aš klausiu, ar galima 
įsivaizduoti, jog jis būtų galėjęs suprasti, ką Žymi žo- 
dis beweging, ar būtų įspėjęs, kokią idėją olandas pa- 
prastai turi savo intelekte ir nori nurodyti kitam, kai 
vartoja šį garsą? 

9. Ir šiuolaikiniams filosofams, kurie stengėsi atmesti 
mokyklų žargoną ir kalbėti suprantamai, ne ką geriau 
pasisekė apibrėžti paprastas idėjas arba aiškinant jų prie- 
žastis, arba kokiu nors kitu būdu. Argi atomistai, kurie 
judėjimą apibrėžia kaip persikėlimą iš vienos vietos į kitą, 
nepasitenkina tik pakeisdami vieną žodį kitu, jam si- 
nonimišku? Kas yra „persikėlimas“, jei ne „judėjimas“? 
Ir jeigu jų paklaustų, kas yra persikėlimas, ar jie galėtų 

apibrėžti jį geriau negu kaip judėjimą? Juk argi pasaky- 
mas, kad „persikėlimas yra judėjimas iš vienos vietos 
į kitą“, nėra bent jau toks pat tikslus ir suprantamas, 
kaip ir pasakymas, kad „judėjimas yra persikėlimas“ 
ir t.t.? Kai du žodžius, turinčius tą pačią reikšmę, mes 
pakeičiame vieną kitu, tai yra vertimas, o ne apibrėži- 
mas; jeigu vienas žodis yra geriau suprantamas negu 
kitas, vertimas gali padėti atskleisti, kokią idėją žymi 
nežinomas žodis, tačiau jis labai toli nuo apibrėžimo, 
nebent sakysime, kad kiekvienas anglų kalbos žodis 
žodyne yra atitinkamo lotyniško žodžio apibrėžimas ir 
žodis „judėjimas“ yra žodžio „motus“ apibrėžimas. Ge- 
rai įsigilinus paaiškės, kad ir kartezininkų pateiktas 
apibrėžimas, jog judėjimas yra nuoseklus vieno kūno pa- 
viršiaus dalių lietimasis su kito kūno paviršiaus dalimis, yra 
ne ką geresnis’. 

10. „Permatomumo, kiek jis yra permatomas, 
veiksmas“!? yra kitas peripatetinis paprastos idėjos api- 
brėžimas, kuris nors ir nėra absurdiškesnis už ankstes- 
nį judėjimo apibrėžimą, tačiau aiškiau parodo savo ne- 
naudingumą ir beprasmiškumą, nes patyrimas lengvai 
kiekvieną įtikins, kad žodžio „šviesa“ (kurį pretenduoja 
apibrėžti) reikšmės jis negali padaryti suprantamos ak- 
lam žmogui; tuo tarpu judėjimo apibrėžimas iš pirmo 
žvilgsnio neatrodo toks nenaudingas, nes išvengia to- 
kio patikrinimo. Ši paprasta idėja susidaroma tiek lytė- 
jimu, tiek regėjimu, todėl neįmanoma nurodyti tokio 
atvejo, kad žmogus neturėtų kito būdo įgyti judėjimo 
idėją, išskyrus šio pavadinimo apibrėžimą. Tie, kurie 
sako mums, kad šviesa yra daugybė mažų rutuliukų, 
greitai atsitrenkiančių į akies dugną, kalba supranta- 
miau negu mokyklos; tačiau kad ir kaip gerai būtų 

suprantami šie žodžiai, žmogui, anksčiau nesupratu- 
siam žodžio „šviesa“, šio žodžio žymima idėja netaps 
geriau Žinoma negu tuo atveju, jeigu jam pasakytų, 
kad šviesa yra ne kas kita, kaip rinkinys mažų teniso 
kamuoliukų, kuriuos fėjos kiaurą dieną daužo raketė- 
mis į kai kurių žmonių kaktas, aplenkdamos kitus. Net 
jeigu šį šviesos paaiškinimą pripažintume teisingu, vis 
dėlto šviesos priežasties idėja, kad ir kokia ji būtų tiks- 
li, pačios šviesos, kuri yra ypatingas mūsų suvokinys, 
idėją duos mums ne daugiau, negu aštraus plieno ga- 
balėlio formos ir judėjimo idėja duos mums skausmo, 
kurį jis gali sukelti, idėją. Kokio nors pojūčio priežastis 
ir pats pojūtis visų vienos juslės paprastų idėjų atveju 
yra dvi idėjos, ir dvi tokios skirtingos ir kiek tik įmano- 
ma viena nuo kitos nutolusios idėjos. Todėl kad ir kiek 
Descartes'o rutuliukai daužytųsi į dėl kataraktos apa- 
kusio Žmogaus akies tinklainę, dėl to jis niekada nesu- 
sidarys šviesos ar ko nors jai artimo idėjos, nors kuo 
puikiausiai suprastų, kas yra maži rutuliukai ir atsi- 
trenkimas į kitą kūną. Todėl kartezininkai labai gerai 
skiria šviesą, kuri yra mūsų pojūčio priežastis, ir jo 
mums sukeliamą idėją, kuri ir yra šviesa tiesiogine 
prasme. 


Penktas skyrius 


APIE MIŠRIŲ MODUSŲ IR SANTYKIŲ 
PAVADINIMUS 


1. Mišrių modusų pavadinimai yra bendri ir, kaip 
buvo parodyta, žymi daiktų rūšis, arba species, kurių 
kiekviena turi tik jai būdingą esmę. Šių rūšių esmės 
taip pat, kaip buvo parodyta, yra ne kas kita, kaip 

abstrakčios idėjos intelekte, kurioms duotas pavadini- 
mas. Taigi mišrių modusų pavadinimai ir esmės turi 
tik tai, kas jų yra bendra su kitomis idėjomis, tačiau 
jeigu ištirsime juos nuodugniau, įsitikinsime, kad jiems 
būdingi tam tikri ypatumai, kurie galbūt nusipelno mū- 
sų dėmesio. 

2. Pirmasis jų ypatumas, kurį pastebiu, yra tas, kad 
įvairių mišrių modusų rūšių abstrakčios idėjos arba, jei 
norite, esmės yra sudarytos intelekto, ir tuo jos skiriasi 
nuo paprastų idėjų esmių, kurių intelektas negali suda- 
ryti, tik gauna jas tokias, kokias jam pateikia jį veikian- 
čių daiktų realus egzistavimas. 

3. Kita vertus, šios mišrių modusų rūšių esmės ne tik 
yra intelekto sudarytos, bet sudarytos visiškai savavališ- 
kai, be pavyzdžių, nesiejant su jokiu realiai egzistuo- 
jančiu daiktu. Tuo jos skiriasi nuo substancijų esmių, 
suponuojančių tam tikrą realią būtį, iš kurios jos yra 
paimtos ir kurią atitinka. Tačiau sudarydamas mišrių 
modusų sudėtines idėjas intelektas yra laisvas tiksliai 
nesilaikyti daiktų egzistavimo. Kai kuriuos rinkinius 
jis sujungia ir išsaugo kaip skirtingas rūšines idėjas, 
tuo tarpu kitos, dažnai pasitaikančios gamtoje ir aiš- 
kiai nurodomos išorinių daiktų, lieka nepastebėtos, ne- 
gauna atskirų pavadinimų ir nedetalizuojamos. Mišrių 
modusų idėjų intelektas netiria daiktų realaus egzista- 
vimo atžvilgiu, kaip jis tiria sudėtines substancijų idė- 
jas, ir netikrina jų pagal pavyzdžius, susidedančius iš 
tokių ypatingų derinių gamtoje. Argi tam, kad sužino- 
tų, ar jo svetimavimo ar kraujomaišos idėja yra teisinga, 
žmogus ieškos jos kur nors tarp egzistuojančių daiktų? 
Arba ar ji teisinga dėl to, kad kas nors buvo tokio 
veiksmo liudininkas? Ne, čia pakanka, kad Žmonės to- 

kį rinkinį sujungtų į vieną sudėtinę idėją, kuri yra pir- 
mavaizdis ir rūšinė idėja nepriklausomai nuo to, ar toks 
veiksmas kada nors buvo atliktas in rerum natura, ar ne. 

4. Kad teisingai tai suprastume, turime išsiaiškinti, 
kas yra šių sudėtinių idėjų sudarymas, — tai yra ne ko- 
kios nors naujos idėjos sudarymas, bet intelekto jau 
anksčiau turėtų idėjų sujungimas. Čia intelektas pada- 
ro šiuos tris dalykus: pirma, jis pasirenka tam tikrą 
skaičių idėjų. Antra, jis susieja jas ir sudaro iš jų vieną 
idėją. Trečia, jis sujungia jas kokiu nors pavadinimu. 
Jeigu ištirsime, kaip intelektas atlieka šiuos veiksmus 
ir kiek jis yra laisvas, lengvai pastebėsime, kad šios 
mišrių modusų rūšių esmės yra intelekto kūrinys ir, 
vadinasi, kad pačios rūšys yra sukurtos žmonių. 

5. Kas susimąstys apie tai, kad mišrių modusų su- 
dėtinės idėjos gali būti sudarytos, abstrahuotos, pava- 
dintos ir taip gali būti sudaryta rūšis, nors dar neegzis- 
tavo nė vienas šios rūšies individas, negalės abejoti 
tuo, kad šios mišrių modusų idėjos yra sudarytos kaip 
savavališkas intelekto susietų idėjų derinys, nepriklau- 
somas nuo jokio pirmapradžio pavyzdžio gamtoje. Kas 
gali abejoti, kad šventvagystės ir svetimavimo idėjos galė- 
jo būti sudarytos Žmonių intelekte ir pavadintos, taigi 
ir šios mišrių modusų rūšys galėjo būti sudarytos anks- 
čiau, negu buvo padaryti šie nusižengimai, ir, būda- 
mos tik intelekte, galėjo būti aptariamos, svarstomos ir 
apie jas galėjo būti atskleidžiamos tam tikros tiesos 
lygiai kaip dabar, kai jos pernelyg dažnai realiai egzis- 
tuoja? Iš to aišku, kiek mišrių modusų rūšys yra sukurtos 
intelekto, kuriame jos esti taip pat tarnaudamos visiems 
tikrosios tiesos ir pažinimo tikslams, kaip ir realiai 
egzistuodamos; mes negalime abejoti, kad įstatymų 

leidėjai dažnai sukurdavo įstatymus apie tokias veiks- 
mų rūšis, kurios buvo tik jų intelekto kūrinys ir neeg- 
zistavo niekur kitur, išskyrus jų intelektą. Aš manau, 
niekas negali neigti, kad prisikėlimas buvo mišrių mo- 
dusų rūšis intelekte dar prieš realiai įvykdamas. 

6. Kad pamatytume, kaip savavališkai intelektas suda- 
ro šias mišrių modusų esmes, pakanka apžvelgti bet ku- 
rią iš jų. Šiek tiek į jas įsigilinę įsitikinsime, kad būtent 
intelektas įvairias išbarstytas savarankiškas idėjas su- 
jungia į vieną sudėtinę idėją ir duodamas joms bendrą 
pavadinimą padaro jas tam tikros rūšies esme, nesi- 
remdamas jokiais jų ryšiais gamtoje. Argi gamtoje žmo- 
gaus idėja labiau nei avies idėja susijusi su žudymo 
idėja, ir todėl tai buvo padaryta atskira veiksmo rūši- 
mi, žymima žodžiu „žmogžudystė“, o antruoju atve- 
ju — ne? Arba ar gamtoje tėvo santykio idėjos ryšys su 
nužudymu yra glaudesnis negu sūnaus ar kaimyno 
idėjos, ir todėl jos yra sujungtos į vieną sudėtinę idėją ir 
taip padarytos atskiros rūšies — tėvažudystės — esme, 
tuo tarpu kitos visai nesudaro atskiros rūšies? Tačiau 
nors tėvo ar motinos nužudymas yra atskira rūšis ir 
skiriasi nuo sūnaus ar dukters nužudymo, tačiau kai 
kuriais kitais atvejais ji apima ir sūnų bei dukrą, ne tik 
tėvą ir motiną, ir jie visi vienodai įeina į tą pačią rūšį, 
pavyzdžiui, į kraujomaišos rūšį. Taip mišrių modusų 
atveju intelektas savavališkai sujungia į sudėtines idė- 
jas tokias idėjas, kurias jam atrodo tinkama sujungti, 
tuo tarpu kitas, kurios gamtoje yra lygiai taip pat su- 
sijusios, palieka laisvas ir niekada nesujungia jų į vieną 
idėją, nes nėra reikalo, kad jos turėtų vieną pavadini- 
mą. Taigi akivaizdu, kad intelektas laisvai pasirinkda- 
mas susieja tam tikrą skaičių idėjų, kurios gamtoje su- 

sijusios viena su kita ne labiau negu kitos, kurias jis 
praleidžia. Dėl ko gi dar atkreipiamas dėmesys į tą 
ginklo dalį, kuria padaroma žaizda, ir sudaroma atski- 
ra rūšis, vadinama nudūrimu, o į ginklo formą ir me- 
džiagą neatsižvelgiama? Aš nesakau, kad tai daroma 
be priežasties, kaip mes ilgainiui pamatysime; aš sa- 
kau, kad tai daroma savo tikslų siekiančio intelekto 
laisvu pasirinkimu ir kad dėl to šios mišrių modusų 
rūšys yra intelekto kūrinys; ir nėra nieko akivaizdes- 
nio už tai, kad formuodamas šias idėjas intelektas daž- 
niausiai neieško jų pavyzdžių gamtoje ir savo sudaro- 
mų idėjų nesieja su realiu daiktų egzistavimu, bet 
sujungia tokias idėjas, kurios gali geriausiai pasitarnauti 
jo tikslams, nesusaistydamas savęs ko nors realiai eg- 
zistuojančio tiksliu atvaizdavimu. 

7. Tačiau nors šios sudėtinės idėjos, arba mišrių mo- 
dusų esmės, priklauso nuo intelekto ir jo sudaromos 
labai laisvai, vis dėlto jos nėra sudaromos kaip papuola ir 
nesumaišomos visiškai be jokio pagrindo. Nors šios 
sudėtinės idėjos ne visuomet yra nukopijuotos nuo gam- 
tos, tačiau jos visuomet tinka tam tikslui, dėl kurio 
kuriamos abstrakčios idėjos; ir nors jos yra deriniai ga- 
na padrikų idėjų, taip pat menkai tesusijusių, kaip ir 
įvairios kitos, kurių intelektas niekuomet nesusieja taip, 
kad sujungtų jas į vieną idėją, tačiau jos visuomet su- 
kuriamos tam, kad būtų patogu bendrauti, — tai yra 
svarbiausias kalbos tikslas. Kalba vartojama siekiant 
lengvai ir greitai perteikti trumpais garsais bendrąsias 
sąvokas, galinčias apimti ne tik gausybę atskirų daik- 
tų, bet ir didžiulę savarankiškų idėjų, sujungtų į vieną 
sudėtinę idėją, įvairovę. Todėl kurdami mišrių modu- 
sų rūšis žmonės kreipė dėmesį tik į tokius derinius, 

apie kuriuos jiems tekdavo kalbėtis vieniems su kitais. 
Šiuos jie sujungė į atskiras sudėtines idėjas ir davė joms 
pavadinimus, tuo tarpu kiti deriniai, kurie gamtoje yra 
taip pat glaudžiai susiję, liko padriki ir nesulaukė dė- 
mesio. Pavyzdžių nereikia toli ieškoti — imkime pa- 
čius žmonių veiksmus: jeigu žmonės sudarytų atskiras 
visos jiems būdingų veiksmų įvairovės abstrakčias idė- 
jas, jų skaičius turėtų būti begalinis, atmintis susipai- 
niotų jų gausybėje ir būtų perkrauta, o iš to nedaug 
tebūtų naudos. Žmonėms užtenka sudaryti ir pava- 
dinti tiek šių mišrių modusų sudėtinių idėjų, kiek, jų 
manymu, jiems prireikia pavadinimų įprastinėje jų rei- 
kalų tėkmėje. Jeigu nužudymo idėją jie sujungia su tė- 
vo ar motinos idėja ir taip sudaro atskirą rūšį, kuri 
skiriasi nuo sūnaus ar kaimyno nužudymo, tai daro 
dėl nevienodo nusikaltimo baisumo; bausmė už tėvo 
ar motinos nužudymą skiriasi nuo tos, kurią užtrau- 
kia sūnaus ar kaimyno nužudymas, todėl jiems atrodo 
būtina vadinti tai kitu pavadinimu, kuris ir yra šio 
atskiro derinio sukūrimo tikslas. Tačiau nors motinos 
ir dukters idėjos taip skirtingai traktuojamos nužudy- 
mo idėjos atžvilgiu, kad viena yra sujungta su ja ir 
sudaro atskirą abstrakčią idėją, turinčią pavadinimą, o 
kita — ne, bet kūniškų santykių atžvilgiu jas abi apima 
kraujomaišos pavadinimas, ir tik todėl, kad būtų pato- 
giau išreikšti vienu pavadinimu ir priskirti vienai rū- 
šiai tokius nedorus ryšius, kurie pranoksta kitus savo 
begėdiškumu, ir taip būtų išvengta daugžodžiavimo ir 
varginančių apibūdinimų. 

8. Kuklus įvairių kalbų mokėjimas lengvai kiekvie- 
ną įtikins šio teiginio teisingumu: akivaizdžiai matyti, 
kad vienoje kalboje yra daugybė žodžių, neturinčių ati- 

tikmenų kitoje. Tai aiškiai rodo, kad vienos šalies gy- 
ventojams pagal jų papročius ir gyvenimo būdą atrodė 
reikalinga sudaryti įvairias sudėtines idėjas ir duoti joms 
pavadinimus, tuo tarpu kiti jų niekada nesujungė į at- 
skiras idėjas. To nebūtų galėję atsitikti, jeigu šios rūšys 
būtų nuolatinės gamtos veiklos rezultatas, o ne inte- 
lekto sudaryti ir abstrahuoti deriniai, kuriuos galima 
pavadinti ir taip palengvinti bendravimą. Sunku bus 
rasti mūsų teisės terminus, kurie nėra tušti garsai, ati- 
tinkančius žodžius ispanų ar italų kalbose, kurios anaip- 
tol nėra skurdžios; manau, kad dar sunkiau juos būtų 
išversti į karibų ar vestų kalbas!!; o romėnų žodis ver- 
sura ar žydų žodis corban!? neturi jokių atitikmenų ki- 
tose kalbose, kodėl — aišku iš to, kas pasakyta. Be to, 
jeigu mes labiau įsigilinsime į šį klausimą ir tiksliai 
palyginsime skirtingas kalbas, pamatysime, kad nors 
jas sudaro žodžiai, kurie verčiant ir žodynuose laiko- 
mi atitinkančiais vienas kitą, tačiau vargu ar bent vie- 
nas iš dešimties sudėtinių idėjų, ypač mišriųjų modu- 
sų, pavadinimų žymi tiksliai tą pačią idėją kaip ir tas 
žodis, kuriuo jis perteikiamas žodynuose. Nėra įpras- 
tesnių ir paprastesnių idėjų už laiko, tįsumo ir svorio 
matus, ir lotyniški pavadinimai hora, pes, libra nesun- 
kiai perteikiami pavadinimais hour („valanda“), foot 
(„pėda“) ir pound („svaras“), tačiau vis dėlto nėra nie- 
ko akivaizdesnio už tai, kad tos idėjos, kurias romėnas 
siejo su šiais lotyniškais pavadinimais, labai skyrėsi 
nuo tų, kurias šiais angliškais žodžiais išreiškia anglas. 
Ir jeigu kuris nors iš jų vartotų matus, kuriems kalban- 
tys kita kalba davė savo pavadinimus, jis visiškai su- 
sipainiotų skaičiuodamas. Šie įrodymai yra pernelyg 
akivaizdūs, kad jais būtų galima abejoti; dar aiškiau 

tuo įsitikinsime iš abstraktesnių ir sudėtinių idėjų pa- 
vadinimų, tokių, kokie yra didžioji dalis sudarančiųjų 
dorovinius samprotavimus, — jeigu Žmonės iš smal- 
sumo palygintų tuos pavadinimus su tais, kuriais jie 
išversti į kitas kalbas, įsitikintų, kad tik labai nedauge- 
lis iš jų tiksliai atitinka visą pirmųjų reikšmės lauką. 

9. Aš skiriu tam ypatingą dėmesį, idant mes nesu- 
klystume dėl giminių ir rūšių ir jų esmių ir nemanytu- 
me, kad tai yra gamtos dėsningai ir nuolat sudaromi 
dalykai, realiai egzistuojantys daiktuose, — atidžiau 
ištyrus paaiškėja, jog; tai yra ne kas kita, kaip intelekto 
išradimas, kad būtų lengviau pažymėti tokius idėjų de- 
rinius, kuriuos dažnai reikia perteikti vienu bendruoju 
terminu, galinčiu apimti įvairius atskirus daiktus, kiek 
jie atitinka šią abstrakčią idėją. Ir nors dėl neapibrėžtos 
žodžio „rūšis“ reikšmės kai kam gali šiurkščiai skam- 
bėti mano teiginys, kad mišrių modusų rūšys yra su- 
kurtos intelekto, vis dėlto aš manau, jog niekas negali 
neigti, kad būtent intelektas sudaro tas abstrakčias su- 
dėtines idėjas, kurioms duodami rūšiniai pavadinimai. 
Ir jeigu tiesa (o tai yra tiesa), kad intelektas sukuria 
pavyzdžius, pagal kuriuos daiktai skirstomi į rūšis ir 
gauna pavadinimus, aš palieku apsvarstyti, kas nusta- 
to rūšies, arba species (man species ir rūšis skiriasi tik 
tuo, kad vienas yra lotyniškas posakis, o kitas — mūsiš- 
kas), ribas. 

10. Glaudus rūšių, esmių ir jų bendrų pavadinimų ry- 
šys, bent jau mišrių modusų atveju, išryškės vėliau, kai 
atkreipsime dėmesį į tai, kad, kaip atrodo, būtent pa- 
vadinimas išsaugo šias esmes ir suteikia joms ilgalaikę 
trukmę. Kadangi šių sudėtinių idėjų paskirų dalių ryšį 
sukuria intelektas, šis junginys, neturintis jokio pagrin- 

do gamtoje, vėl iširtų, jeigu nebūtų ko nors, kas tarsi 
sutvirtintų jį ir neleistų dalims išsibarstyti. Todėl nors 
būtent intelektas sudaro derinį, tačiau pavadinimas yra, 
taip sakant, tas mazgas, kuris tvirtai suriša jas į krūvą. 
Kokią didžiulę daugybę skirtingų idėjų sujungia žodis 
triumphus” ir pateikia mums kaip vieną rūšį! Jeigu šis 
žodis niekada nebūtų buvęs sudarytas arba būtų visiš- 
kai prarastas, mes, be jokios abejonės, galėtume turėti 
šių iškilmių aprašymus; tačiau aš manau, kad šias skir- 
tingas dalis į vieną vieningą sudėtinę idėją suvienija 
būtent tas žodis, kuris su ja susiejamas: be šio žodžio 
įvairios šių iškilmių dalys būtų laikomos sudarančio- 
mis vieną dalyką ne daugiau negu koks nors kitas re- 
ginys, kuris niekada nebuvo sujungtas į vieną sudėti- 
nę idėją, turinčią vieną pavadinimą. Taigi, kiek 
mišriuose modusuose esmei būtina vienybė priklauso 
nuo intelekto ir kiek šios vienybės tęstinumas ir įtvir- 
tinimas priklauso nuo pavadinimo, su kuriuo įprasti- 
nėje vartosenoje ji siejama, aš palieku aptarti tiems, 
kurie esmes ir rūšis laiko gamtoje realiai nustatytais 
dalykais. 

11. Sutinkamai su tuo matome, kad, kalbėdami apie 
mišrius modusus, žmonės retai įsivaizduoja ar laiko jų 
rūšimis kokius nors kitus modusus, išskyrus tuos, kuriuos 
nurodo pavadinimas; kadangi jie yra sukurti Žmogaus 
tik pavadinimo dėlei, neatkreipiamas dėmesys į jokias 
jų rūšis ir jos nelaikomos egzistuojančiomis, jeigu joms 
nepriskiriamas pavadinimas kaip ženklas, kad žmogus 
sujungė į vieną idėją kelias paskiras idėjas ir šiuo pava- 
dinimu suteikė patvarią vienybę dalims, kurios iškart 
jos netektų, kai tik intelektas atidėtų šią abstrakčią idė- 
ją ir liautųsi iš tiesų apie ją mąstęs. Tačiau kai su šia 

sudėtine idėja susietas pavadinimas, dėl kurio jos da- 
lys įgyja patvarią ir nekintamą vienybę, tada jos esmė, 
taip sakant, yra nustatyta, ir rūšis laikoma užbaigta. 
Juk kam atmintis turėtų apsunkinti save tokiais deri- 
niais, jeigu ne tam, kad abstrahuodama padarytų juos 
bendrus? Ir kam padaryti juos bendrus, jeigu ne tam, 
kad jie galėtų turėti bendrus pavadinimus, idant būtų 
patogiau kalbėtis ir bendrauti? Antai matome, kad žmo- 
gaus nužudymas špaga ar kirviu nelaikomas skirtin- 
gomis veiksmo rūšimis, tačiau jeigu špagos smaigalys 
pirmiausia įsmigs į kūną, tai laikoma atskira nužudy- 
mo rūšimi ten, kur ji turi atskirą pavadinimą, kaip yra 
Anglijoje, kur tai vadinama nudūrimu; tačiau kitoje ša- 
lyje, kur toks nužudymas nebuvo išskirtas ir negavo 
atskiro pavadinimo, jis nelaikomas atskira rūšimi. Ta- 
čiau nors kūniškų substancijų rūšių atveju būtent inte- 
lektas sukuria jų nominalią esmę, bet kadangi į ją 
sujungtoms idėjoms priskiriama vienybė gamtoje, nepri- 
klausomai nuo to, ar intelektas jas sujungia, ar ne, jos 
laikomos atskiromis rūšimis be jokios intelekto veik- 
los — be abstrahavimo ir šios sudėtinės idėjos pava- 
dinimo. 

12. Taip pat sutinkamai su tuo, kas pasakyta apie 
mišrių modusų esmes arba rūšis, kad jos veikiau yra in- 
telekto kūriniai, o ne gamtos padariniai, — sakau, su- 
tinkamai su tuo matome, kad jų pavadinimai nukreipia 
mūsų mintis į intelektą, bet ne toliau. Kai kalbame apie 
teisingumą ar dėkingumą, mes neįsivaizduojame nieko 
egzistuojančio, ką suvoktume, — mūsų mintys apsiri- 
boja abstrakčiomis šių dorybių idėjomis ir nesiskverbia 
toliau, kaip būna, kai kalbame apie arklį ar geležį, kurių 
rūšines idėjas mes svarstome ne tik kaip jos yra intelek- 


384 


6. APIE SUBSTANCIJŲ PAVADINIMUS 


te, bet ir kaip jos yra pačiuose daiktuose, kurie mums 
suteikia pirmapradžius šių idėjų pavyzdžius. Tačiau 
mišrių modusų, bent jau svarbiausios jų dalies, doro- 
vinių dalykų, atveju pirmapradžius pavyzdžius mes 
traktuojame kaip esančius intelekte ir jais remiamės 
skirdami atskirus dalykus pagal pavadinimus. Štai ko- 
dėl, mano manymu, šios mišrių modusų rūšių esmės 
vadinamos specialesniu pavadinimu — sąvokomis kaip 
turinčios ypatingą teisę būti siejamos su intelektu. 
13. Iš to mes taip pat galime sužinoti, kodėl mišrių 
modusų sudėtinės idėjos paprastai yra sudėtingesnės negu 
gamtinių substancijų idėjos. Kadangi jos yra intelekto, 
siekiančio tik savo paties tikslų ir kad būtų patogu 
glaustai išreikšti tas idėjas, kurias jis nori perteikti ki- 
tiems, kūriniai, jis dažnai labai laisvai sujungia į vieną 
abstrakčią idėją dalykus, kurie pagal savo prigimtį nie- 
kaip nesusiję, ir šitaip vienu terminu susieja didžiulę 
daugybę sudėtinių ir sudėtingų idėjų. Pavyzdžiui, pa- 
vadinimas „procesija“ — kokį mišinį savarankiškų as- 
menų, drabužių, žvakių, nurodymų, judesių idėjų ap- 
ima ši sudėtinė idėja, kurią Žmogaus intelektas 
savavališkai sudarė, kad išreikštų ją šiuo vienu pava- 
dinimu! Tuo tarpu substancijų rūšių sudėtinės idėjos 
paprastai yra sudarytos tik iš nedaugelio paprastų idė- 
jų, o gyvūnų rūšių atveju paprastai dvi idėjos — būtent 
formos ir balso — sudaro visą nominalią esmę. 


Šeštas skyrius 
APIE SUBSTANCIJŲ PAVADINIMUS 


1. Įprasti substancijų pavadinimai, kaip ir kiti bendrie- 
ji terminai, žymi rūšis: jie yra ne kas kita, kaip ženklai 

tokių sudėtinių idėjų, kurias atitinka ar gali atitikti įvai- 
rios atskiros substancijos — dėl to jas galima apimti 
viena bendra sąvoka ir pažymėti vienu pavadinimu. 
Aš sakau — atitinka ar gali atitikti, nes nors pasaulyje 
yra tik viena saulė, tačiau taip abstrahavus jos idėją, 
kad ją galėtų atitikti daugiau substancijų (jeigu jų būtų 
kelios), tai taip pat bus rūšis, tarsi saulių būtų tiek pat 
daug, kiek yra žvaigždžių. Tie, kurie mano, kad yra 
daug saulių ir kad Žmogui, esančiam reikiamu atstu- 
mu, kiekviena nejudanti žvaigždė atitinka pavadini- 
mu „saulė“ žymimą idėją, turi tam savų priežasčių; 
beje, tai gali mums parodyti, kiek daiktų rūšys arba, jei 
norite, genera ir species (šie lotyniški terminai reiškia 
man tą patį, kaip ir žodis „rūšis“) priklauso nuo tokių 
žmonių sudarytų idėjų derinių, o ne nuo tikrosios daiktų 
prigimties, nes nėra neįmanoma, kad tai, kas, tiksliai 
kalbant, vienam yra žvaigždė, kitam būtų saulė. 

2. Kiekvienos rūšies, arba species, matas ir riba, nu- 
statantys šią atskirą rūšį ir skiriantys ją nuo kitų, yra 
tai, ką mes vadiname jos esme; tai yra ne kas kita, kaip 
abstrakti idėja, su kuria susietas pavadinimas, taigi viskas, 
ką apima ši idėja, yra esminga šiai rūšiai. Nors tai yra 
visa mums žinoma gamtinių substancijų esmė, pagal 
kurią mes skirstome jas į rūšis, tačiau aš ją vadinu 
atskiru pavadinimu „nominali esmė“, kad skirčiau ją 
nuo tos realios substancijų sandaros, nuo kurios pri- 
klauso ši nominali esmė ir visos šios rūšies savybės ir 
kuri dėl to, kaip buvo sakyta, gali būti pavadinta realia 
esme: pavyzdžiui, aukso nominali esmė yra ta sudėtinė 
idėja, kurią Žymi žodis „auksas“, — tarkim, tebūnie tai 
geltonas tam tikro svorio, kalus, lydus ir patvarus kū- 
nas. O reali esmė yra nepastebimų šio kūno dalelių san- 

dara, nuo kurios priklauso šios kokybės ir visos kitos 
aukso savybės. Kaip labai jos skiriasi, nors abi vadina- 
mos esme, aišku iš pirmo žvilgsnio. 

3. Antai nors tikriausiai valingas judėjimas, juslė ir 
protas, sujungti su tam tikro pavidalo kūnu, sudaro 
sudėtinę idėją, su kuria aš ir kiti siejame pavadinimą 
„Žmogus“, taigi yra taip vadinamos rūšies nominali es- 
mė, tačiau niekas nesakys, kad ši sudėtinė idėja yra reali 
esmė ir visų veiksmų, kuriuos gali atlikti bet kuris šios 
rūšies individas, šaltinis. Visų šių mūsų sudėtinę idėją 
sudarančių savybių pagrindas yra kažkas visai kita, ir 
jeigu mes taip pažintume tą Žmogaus sandarą, iš kurios 
kyla jo sugebėjimai judėti, justi, mąstyti ir kitos galios 
ir nuo kurios priklauso jo toks įprastas pavidalas, kaip 
galbūt ją pažįsta angelai ir, žinoma, pažįsta jo Kūrėjas, 
mes turėtume visiškai kitą jo esmės idėją negu ta, kuri 
dabar sudaro mūsų šios rūšies apibrėžimą, kad ir ko- 
kia ji būtų. Ir mūsų atskiro žmogaus idėja taip skirtųsi 
nuo dabartinės, kaip garsaus Strasbūro laikrodžio!“ idė- 
ja, kurią turi žmogus, žinantis visas jo spyruokles, ra- 
tukus ir kitus įtaisus, skiriasi nuo tos, kurią turi į jį 
stebeilijantis kaimietis, matantis tik rodyklės judėjimą, 
girdintis laikrodžio dūžius ir pastebintis tik kai ku- 
riuos išorinius dalykus. 

4. Kad esme įprastine šio žodžio prasme susijusi su 
rūšimis ir kad paskirų daiktų atveju į jas atsižvelgiama 
tik tiek, kiek jie yra skirstomi į rūšis, paaiškėja štai iš 
ko: tereikia pašalinti tas abstrakčias idėjas, pagal kurias 
mes skirstome individus į rūšis ir duodame jiems ben- 
drus pavadinimus, ir mintis apie ką nors esminga ku- 
riam nors iš jų iškart išnyksta: mes neturime jokio su- 
pratimo apie vieną be kitos, o tai aiškiai rodo jų ryšį. 

Aš būtinai turiu būti tuo, kas esu, Dievas ir gamta 
mane tokį sukūrė, tačiau niekas iš to, ką aš turiu, nėra 
man esminga. Nelaimingas atsitikimas ar liga gali la- 
bai pakeisti mano spalvą ar pavidalą, karštinė ar nuo- 
krytis gali atimti man protą ar atmintį arba ir vieną, ir 
kitą, o apopleksija atima ir jausmus, ir protą, ir net 
gyvybę. Kitos mano pavidalą turinčios būtybės gali 
būti sukurtos su daugiau ir geresnių arba mažiau ir 
blogesnių sugebėjimų, negu turiu aš; o kitos gali turėti 
protą ir juslę turėdamos kitokį pavidalą ir kūną negu 
aš. Nė vienas iš šių dalykų nėra esmingas nei vienam, 
nei kitam, nei apskritai jokiam individui, kol intelektas 
to nesusiejo su kokia nors daiktų rūšimi, arba species; 
o po to iškart pagal šios rūšies abstrakčią idėją kas nors 
tampa esminga. Tegu kas nors įsigilina į savo paties 
mintis, ir jis pamatys, kad kai jis galvoja ar kalba apie 
tai, kas esminga, jam iškart ateina į galvą mintis apie 
tam tikrą rūšį arba sudėtinę idėją, kurią žymi koks nors 
bendras pavadinimas, ir kad būtent jos atžvilgiu apie 
vieną ar kitą kokybę sakoma, kad ji yra esminė. Taigi, 
jeigu paklaustų, ar turėti protą yra esminga man ar ku- 
riai nors kitai atskirai kūniškai būtybei, aš atsakyčiau — 
ne, ne daugiau, negu šiam baltam daiktui, ant kurio aš 
rašau, yra esminga būti išrašytam žodžiais. Tačiau jei- 
gu ši atskira būtybė bus priskirta rūšiai „žmogus“ ir 
gaus pavadinimą „žmogus“, tada protas yra esminė jos 
kokybė, nes tariama, kad protas yra sudėtinės idėjos, 
kurią Žymi pavadinimas „žmogus“, dalis, lygiai kaip 
daiktui, ant kurio aš rašau, bus esminga apimti žodžius, 
jeigu aš pavadinsiu jį traktatu ir priskirsiu jį šiai rūšiai. 
Taigi esminga ir neesminga yra susiję tik su mūsų abstrak- 
čiomis idėjomis ir joms priskiriamais pavadinimais; tai reiš- 

kia tik tai, kad jeigu koks nors atskiras daiktas neturi 
tų kokybių, kurias apima abstrakti idėja, žymima ko- 
kiu nors bendruoju terminu, jis negali būti priskirtas 
šiai rūšiai ir vadinamas tuo pavadinimu, nes ši abst- 
rakti idėja ir yra pati šios rūšies esmė. 

5. Taigi, jeigu kūno idėja, kaip mano kai kurie žmo- 
nės, yra vien tik tįsumas, arba erdvė, tada tankis nėra 
esmingas kūnui. Jeigu kiti idėją, kuriai duoda pavadini- 
mą „kūnas“, sudaro iš tankio ir tįsumo, tuomet tankis 
yra esmingas kūnui. Vadinasi, esminga laikoma tai ir tik 
tai, kas sudaro dalį sudėtinės idėjos, kurią žymi rūšies pa- 
vadinimas, ir be šios dalies joks atskiras daiktas negali 
būti priskirtas šiai rūšiai ir vadinamas šiuo pavadini- 
mu. Jeigu būtų rasta materijos dalelė, turinti visas ki- 
tas geležies kokybes, tačiau nepaklūstanti magnetui, 
nepasiduodanti jo traukai ir neįgaunanti iš jo krypties, 
argi kam nors kiltų klausimas, ar ji nestokoja ko nors 
esmingo? Juk būtų absurdiška klausti, ar realiai egzis- 
tuojantis daiktas nestokoja ko nors jam esmingo. Arba 
ar galima būtų aiškintis, ar tai sudaro esminį ir rūšinį 
skirtumą, ar ne, jeigu mes neturime kito mato tam, kas 
yra esminga arba sudaro rūšies ypatumą, išskyrus mūsų 
abstrakčias idėjas? Ir kalbėti apie rūšinius skirtumus 
gamtoje nesiejant jų su bendromis idėjomis ir pavadini- 
mais reiškia kalbėti nesuprantamai. Aš kiekvieno pa- 
klausčiau: ko pakanka sudaryti esminiam skirtumui 
gamtoje tarp dviejų atskirų daiktų, neatsižvelgiant į 
tam tikrą abstrakčią idėją, kuri laikoma rūšies esme ir 
matu? Jeigu atmesime visus tokius pavyzdžius ir ma- 
tus, įsitikinsime, kad atskiriems daiktams, kai jie ima- 
mi patys savaime, visos jų turimos kokybės yra vie- 
nodai esmingos, ir viskas, kas būdinga kiekvienam 

atskiram daiktui, bus jam esminga arba veikiau visai 
niekas nebus esminga. Nors galbūt klausimas, ar gele- 
žiai yra esminga būti traukiamai magneto, yra protin- 
gas, vis dėlto aš manau, kad visai nepritiktų ir būtų 
tuščias daiktas klausti, ar tai esminga atskirai materijos 
dalelei, su kuria aš smailinu plunksną, kuriai nepriski- 
riu pavadinimo „geležis“ ir nelaikau jos priklausančia 
tam tikrai rūšiai. Ir jeigu, kaip buvo sakyta, mūsų abst- 
rakčios idėjos, turinčios su jomis susietus pavadinimus, 
yra rūšies ribos, niekas negali būti joms esminga, išsky- 
rus tai, ką apima šios idėjos. 

6. Tiesa, aš dažnai kalbėjau apie realią esmę, kuri 
substancijų atveju skiriasi nuo tų abstrakčių jų idėjų, 
kurias aš vadinu jų nominalia esme. Šia realia esme aš 
vadinu realią kokio nors daikto sandarą, kuri yra visų 
jo savybių, sujungtų į nominalią esmę ir nuolat aptinka- 
mų egzistuojant drauge su ja, pagrindas, — tą ypatin- 
gą sandarą, kuri vidujai būdinga visiems daiktams be 
jokio ryšio su kuo nors išoriška. Tačiau esmė net šia 
prasme susijusi su rūšimi ir numato rūšį. Būdama ta 
realia sandara, nuo kurios priklauso savybės, ji būtinai 
numato daiktų rūšį, nes savybės priklauso tik rūšiai, o 
ne atskiriems daiktams; pavyzdžiui, jeigu aukso nomi- 
nalia esme laikysime tai, kad jis yra tam tikros būdin- 
gos spalvos ir svorio kūnas, pasižymintis kalumu ir 
lydumu, tai jo reali esmė yra ta materijos dalelių san- 
dara, nuo kurios priklauso šios kokybės ir jų junginys; 
ji taip pat yra jo tirpumo karališkajame vandenyje bei 
kitų su šia sudėtine idėja susijusių savybių pagrindas. 
Čia yra esmės ir savybės, bet tik tuomet, jeigu tariama 
rūšis arba bendroji abstrakti idėja, kuri laikoma nekin- 
tama; tačiau nėra tokios atskiros materijos dalelės, ku- 

riai kuri nors iš šių kokybių būtų priskirta kaip esmin- 
ga arba neatskiriama nuo jos. Tai, kas esminga, priklau- 
so jai kaip sąlyga, dėl kurios ji yra tos ar kitos rūšies; 
tačiau jeigu ji nustojama traktuoti kaip turinti tam tik- 
ros abstrakčios idėjos pavadinimą, nebėra nieko, kas 
būtų jai būtina, nieko, kas būtų neatskiriama nuo jos. 
Iš tiesų mes tik tariame substancijų realių esmių būtį, 
tiksliai nežinodami, kas jos yra; tačiau tai, kas susieja 
jas su rūšimi, yra nominali esmė, kurios numanomas 
pagrindas ir priežastis jos yra. 

7. Kitas dalykas, kurį reikia aptarti, — pagal kurią 
iš šių esmių substancijos skirstomos į rūšis, arba species; 
akivaizdu, kad pagal nominalią esmę. Juk būtent ją vie- 
ną Žymi pavadinimas, kuris yra rūšies ženklas. Todėl 
neįmanoma, kad kas nors apibrėžtų daiktų, kuriuos 
mes skirstome vartodami bendrus pavadinimus, rūšis, 
išskyrus tą idėją, kurios ženklas yra šis pavadinimas; 
kaip buvo parodyta, ji ir yra tai, ką mes vadiname 
nominalia esme. Kodėl mes sakome, kad tai yra arklys, 
o tai — mulas, tai — gyvūnas, o tai — žolė? Kaip koks 
nors atskiras daiktas priskiriamas tai ar kitai rūšiai, jei 
ne dėl to, kad jis turi tą nominalią esmę arba — o tai 
yra tas pat — atitinka tą abstrakčią idėją, su kuria yra 
susietas šis pavadinimas? Norėčiau, kad kiekvienas įsi- 
gilintų į savo mintis, kurios jam kyla girdint arba ta- 
riant kurį nors iš šių ar kitų substancijų pavadinimų, 
idant sužinotų, kokios rūšies esmes jie žymi. 

8. Kad daiktų rūšys mums yra ne kas kita, kaip jų su- 
skirstymas duodant atskirus pavadinimus pagal mūsų su- 
dėtinę idėją, o ne pagal tikslią, skirtingą nuo kitų, realią 
jų esmę, aišku iš to, jog daugelis atskirų daiktų, priskir- 
tų vienai rūšiai, vadinamų vienu bendru pavadinimu 

ir laikomų esančiais vienos rūšies, vis dėlto turi nuo jų 
realios sandaros priklausančių kokybių, kurios taip ski- 
riasi viena nuo kitos, kaip ir nuo kitų kokybių, kurios 
laikomos skirtingomis rūšies atžvilgiu. Tai lengvai pa- 
stebi visi susiduriantys su gamtiniais kūnais, o ypač 
dažnai liūdnas patyrimas tuo įtikina chemikus, kurie 
kartais tuščiai vienoje sieros, stibio ar sieros rūgšties 
dalyje ieško tų pačių kokybių, kurias aptiko kitose. Mat 
nors tai yra tos pačios rūšies kūnai, turintys tą pačią 
nominalią esmę ir tą patį pavadinimą, tačiau nuodug- 
niai tiriami jie dažnai atskleidžia tokias skirtingas ko- 
kybes, kad nepateisina labai atsargių chemikų lūkes- 
čių ir darbo. Tačiau jeigu daiktai būtų skirstomi į rūšis 
pagal jų realias esmes, surasti skirtingų savybių dvie- 
jose atskirose tos pačios rūšies substancijose būtų ly- 
giai taip pat neįmanoma, kaip ir surasti dviejų apskri- 
timų ar lygiašonių trikampių skirtingų savybių. Mums 
esmė iš tiesų yra tai, dėl ko kiekvienas atskiras daiktas 
priskiriamas tai ar kitai klasei arba — o tai yra tas pat — 
tam ar kitam bendram pavadinimui; kas dar tai galėtų 
būti, jei ne ta abstrakti idėja, su kuria yra susietas šis 
pavadinimas? Taigi iš tiesų esmė susijusi ne tiek su 
atskirų daiktų būtimi, kiek su jų bendrais pavadinimais. 

9. Iš tiesų mes negalime daiktų klasifikuoti ir skirstyti 
į rūšis, taigi ir pavadinti (o tai ir yra rūšiavimo tikslas) 
pagal jų realias esmes, nes mes jų nežinome. Substancijų 
pažinimo ir skyrimo atžvilgiu mūsų sugebėjimai pa- 
deda mums pasiekti tik tų juslinių idėjų, kurias jose 
pastebime, derinį; kad ir kaip kruopščiai ir tiksliai mes 
sugebėtume sudaryti šį derinį, vis dėlto jis yra labiau 
nutolęs nuo tikrosios vidinės sandaros, iš kurios kyla 
šios kokybės, negu, kaip sakiau, kaimiečio idėja skiriasi 

nuo garsaus Strasbūro laikrodžio, kurio jis mato tik 
išorinį pavidalą ir judesius, vidinio mechanizmo. Nėra 
tokio niekingo augalo ar gyvūno, kuris nestulbintų pla- 
čiausio intelekto. Nors įprastinis naudojimasis mus su- 
pančiais daiktais įveikia mūsų nuostabą, tačiau neap- 
saugo mūsų nuo neišmanymo. Kai mes imamės tirti 
akmenis, kuriais vaikščiojame, arba geležį, kurią kas- 
dien laikome rankose, tuojau įsitikiname, kad nežino- 
me jų sandaros ir negalime pateikti jokio įvairių aptin- 
kamų jų kokybių paaiškinimo. Akivaizdu, kad mes 
nežinome vidinės sandaros, nuo kurios priklauso jų 
savybės. Neieškokime pavyzdžių toli, imkime pačius 
paprasčiausius ir aiškiausius, kokius galime įsivaiz- 
duoti, kaip antai: kokia dalelių sandara, kokia reali 
esmė suteikia švinui ir stibiui lydumą, o medžiui ir 
akmenims — ne? Kas suteikia švinui ir geležiai kalu- 
mą, o stibiui ir akmenims — ne? O juk kiekvienas žino, 
kaip jie dar be galo toli nuo augalų ir gyvūnų subtilių 
mechanizmų ir nesuvokiamų realių esmių. Išmintin- 
giausiojo ir visagalio Dievo meistriškumas didžiulia- 
me visatos statinyje ir kiekvienoje jo dalyje kur kas 
labiau pranoksta paties smalsiausio ir sumaniausio 
žmogaus sugebėjimus ir supratimą, negu paties suma- 
niausio Žmogaus geriausias išradimas — nemokšiškiau- 
sios iš protingų būtybių sąvokas. Todėl mes tuščiai 
pretenduojame skirstyti daiktus į rūšis ir pavadinę pri- 
skirti juos tam tikroms klasėms pagal jų realias esmes, 
kurios anaiptol nėra mūsų atskleistos ir suprastos. Ne- 
regys gali taip pat lengvai suskirstyti daiktus pagal jų 
spalvą, o praradęs uoslę — atskirti leliją nuo rožės iš 
kvapo, kaip ir pagal jų vidinę sandarą, kurios jis neži- 
no. Kas mano sugebąs atskirti avis nuo ožkų pagal jų 

realias esmes, kurių jis nežino, tegu, jei nori, išmėgina 
savo įgūdžius rūšių, vadinamų „kazuarai“ ir „kveri- 
činčijos“!?, atžvilgiu ir pagal jų vidines realias esmes 
nustato šių rūšių ribas, nežinodamas juslėmis suvokia- 
mų kokybių sudėtinės idėjos, kurią kiekvienas iš šių 
pavadinimų žymi tose šalyse, kur randami šie gyvūnai. 

14. Norint suskirstyti į rūšis atskiras substancijas re- 
miantis įprastine prielaida, kad yra tam tikros tikslios 
daiktų esmės arba formos, pagal kurias visi egzistuojan- 
tys atskiri daiktai iš prigimties yra suskirstyti į rūšis, 
reikalingi šie dalykai. 

15. Pirma, reikia būti tikram, kad gamta kurdama 
daiktus visuomet siekia padaryti juos susijusius su tam 
tikromis susistemintomis, nustatytomis esmėmis, kurios 
turi būti visų kuriamų daiktų modeliai. Šį teiginį, pa- 
prastai pateikiamą tokia nenugludinta prasme, būtina 
geriau paaiškinti, kad su juo būtų galima visiškai 
sutikti. 

16. Antra, būtina žinoti, ar gamta visuomet pasiekia 
tą esmę, kurią ji numatė kurdama daiktus. Įvairiose 
gyvūnų rūšyse pasitaikantys nenormalūs ir išsigimę 
palikuonys visuomet duos mums pagrindą abejoti tuo, 
arba abejoti ir vienu, ir kitu. 

17. Trečia, būtina nustatyti, ar tie, kuriuos mes va- 
diname išsigimeliais, iš tiesų yra kitos rūšies scholastine 
žodžio „rūšis“ prasme, nes neabejotina, kad visa, kas 
egzistuoja, turi savo ypatingą sandarą, ir vis dėlto mes 
įsitikiname, jog kai kurie iš šių išsigimusių padarų turi 
nedaug arba visai neturi tų kokybių, kurios laikomos 
kylančiomis iš esmės ir susijusiomis su esme tos rūšies, 
iš kurios jie randasi ir kuriai tikriausiai priklauso pa- 
gal savo kilmę. 

18. Ketvirta, daiktų, kuriuos mes skirstome į rūšis, o 
suskirstę pavadiname, realios esmės turi būti žinomos, 
t.y. mes turime turėti jų idėjas. Tačiau kadangi mes 
nežinome šių keturių dalykų, tariamos realios daiktų es- 
mės nepraverčia mums skirstant substancijas į rūšis. 

19. Penkta, šiuo atveju vienintelė įsivaizduojama pa- 
galba būtų sudaryti tikslias daiktų savybių, kylančių iš 
jų skirtingų realių esmių, sudėtines idėjas ir pagal jas 
skirstyti juos į rūšis. Tačiau ir šito negalima padaryti, 
nes, nežinant pačios realios esmės, neįmanoma žinoti 
visų tų kokybių, kurios iš jos kyla ir yra taip su ja 
susijusios, kad trūkstant kurios nors vienos iš jų mes 
galime padaryti tvirtą išvadą, jog šios esmės čia nėra, 
taigi daiktas nėra tos rūšies. Mes niekada negalime ži- 
noti, kiek tiksliai yra nuo realios aukso esmės priklau- 
sančių savybių, kurių nors vienos trūkstant nebelieka 
aukso realios esmės, taigi ir aukso, jeigu nežinome pa- 
čios aukso realios esmės ir neapibrėžiame pagal ją šios 
rūšies. Vartodamas žodį „auksas“, aš čia turiu galvoje 
atskirą materijos gabalėlį, pavyzdžiui, paskutinę nu- 
kaltą ginėją. Juk jeigu jis savo įprastine reikšme čia 
žymėtų tą sudėtinę idėją, kurią aš ar kas nors kitas 
vadiname auksu, t.y. aukso nominalią esmę, tai būtų 
nesuprantama kalba: taip sunku parodyti įvairias žodžių 
reikšmes ir jų netobulumą, kai tam reikalui mes netu- 
rime nieko kito, išskyrus žodžius. 

21. Tačiau kadangi, kaip buvo pažymėta, mums rei- 
kalingi bendri žodžiai, nors mes ir nežinome daiktų 
realių esmių, viskas, ką mes galime padaryti, — tai 
surinkti tokį skaičių paprastų idėjų, kiek ištyrę mes ran- 
dame jų sujungtų drauge egzistuojančiuose daiktuose, 


395 


III. APIE ŽODŽIUS 


ir sudaryti iš jų vieną sudėtinę idėją. Nors tai ir nėra 
kokios nors egzistuojančios substancijos reali esmė, ta- 
čiau yra rūšinė esmė, kuriai priklauso mūsų pavadini- 
mas, ir gali būti sukeista su ja vietomis; šitaip mes bent 
jau galime patikrinti šių nominalių esmių teisingumą. 
Pavyzdžiui, kai kas teigia, kad kūno esmė yra tįsumas; 
jeigu taip yra, mes niekada negalime suklysti pakeis- 
dami patį daiktą jo esme. Taigi kalbėdami pakeiskime 
kūną tįsumu ir, užuot sakę „kūnas juda“, sakykime „tį- 
sumas juda“ ir pažiūrėkime, kas iš to išeis. Kas sakytų, 
kad vienas tįsumas postūmiu išjudina kitą tįsumą, jau 
vien šiuo posakiu pakankamai parodytų tokios sąvo- 
kos absurdiškumą. Ko nors esmė mūsų atžvilgiu yra 
visa sudėtinė idėja, kurią apima ir Žymi šis pavadini- 
mas; substancijų atveju, be įvairių jas sudarančių skir- 
tingų paprastų idėjų, ji visada apima miglotą substan- 
cijos idėją arba jų junginio nežinomo pagrindo ir 
priežasties idėją; todėl kūno esmė yra ne tiesiog tįsu- 
mas, bet tįsus tankus daiktas, ir pasakyti, kad tįsus 
tankus daiktas išjudina arba pastumia kitą, yra tas pat, 
kaip pasakyti, kad kūnas išjudina arba pastumia, ir yra 
lygiai taip pat suprantama. Panašiai pasakyti, kad pro- 
tingas gyvūnas gali kalbėti, yra tas pat, kaip pasakyti 
„Žmogus“. Tačiau niekas nesakys, kad protingumas gali 
kalbėti, nes jis nesudaro visos esmės, kuriai duodame 
pavadinimą „žmogus“. 

22. Pasaulyje yra būtybių, kurios iš išvaizdos pana- 
šios į mus, tačiau yra plaukuotos, nemoka kalbėti ir 
neturi proto. Esama silpnapročių, kurie iš išvaizdos 
yra visiškai tokie pat kaip mes, tačiau stokoja proto, o 
kai kurie iš jų — ir kalbos. Kalbama, kad yra būtybių 

(sit fides penes auctorem!“, tačiau kad tokių gali būti, čia 
nėra jokio prieštaravimo), kurios panašios į mus kalba, 
protu, išvaizda ir kitais dalykais, tačiau turi plaukuo- 
tas uodegas; taip pat yra tokių, kur vyrams neauga 
barzda, ir tokių, kur barzda auga moterims. Jeigu pa- 
klaustų, ar visos jos yra žmonės, ar ne, ar visos priklau- 
so žmonių rūšiai, aišku, kad klausimas susijęs tik su 
nominalia esme, nes tos iš jų, kurioms tinka žodžio 
„Žmogus“ apibrėžimas arba šiuo pavadinimu žymima 
sudėtinė idėja, yra žmonės, o kitos — ne. Tačiau jeigu 
būtų klausiama apie tariamą realią esmę ir ar šių įvai- 
rių būtybių vidinė sandara ir kūno sudėjimas rūšies 
požiūriu yra skirtingi, mums būtų visiškai neįmanoma 
atsakyti, nes tai nė kiek neįeina į mūsų rūšies idėją; 
mes tik turime pagrindo manyti, kad kai sugebėjimai 
ar išorinė sandara taip smarkiai skiriasi, vidinė sanda- 
ra nėra visiškai tokia pati. Bet klausti, koks realios vi- 
dinės sandaros skirtumas sudaro rūšinį skirtumą, yra 
tuščias daiktas, nes mūsų rūšių matai yra tik mūsų abst- 
rakčios idėjos, kurias mes Žinome, o ne vidinė sandara, 
kuri nėra jų dalis. Argi vien tik skirtingas odos plau- 
kuotumas yra silpnapročio ir beuodegės beždžionės 
skirtingos vidinės rūšinės sandaros požymis, jeigu jie 
sutampa išvaizda ir proto bei kalbos stokojimu? Ir argi 
proto ir kalbos stokojimas mums nėra silpnapročio ir 
protingo Žmogaus skirtingos realios sandaros ir rūšies 
požymis? Tas pat yra ir kitais atvejais, jeigu mes tei- 
giame, kad rūšių, arba species, skirtumas yra tvirtai nu- 
statytas realaus kūno sudėjimo ir slaptos daiktų san- 
daros. 

26. Kadangi akivaizdu, jog mes substancijas skirsto- 
me į rūšis ir pavadiname pagal jų nominalias, o ne pa- 

gal realias esmes, kitas dalykas, kurį reikia aptarti, — 
kaip ir kas sukuria šias esmes. Dėl pastarojo klausimo, 
tai akivaizdu, kad jas sukuria intelektas, o ne gamta: 
jeigu jos būtų gamtos kūrinys, jos negalėtų įvairių žmo- 
nių būti tokios įvairios ir skirtingos, kokias jas mums 
rodo esant patyrimas. Jeigu mes jas ištirsime, pamaty- 
sime, kad kurios nors vienos substancijų rūšies nomi- 
nali esmė ne visų Žmonių yra tokia pati, net tų rūšių, 
kurios mums yra geriausiai žinomos. Jeigu abstrakti 
idėja, turinti pavadinimą „Žmogus“, būtų gamtos su- 
kurta, ji negalėtų įvairių žmonių būti skirtinga ir vie- 
nam būti animal rationale, o kitam — animal implume 
bipes latis unguibus!. Kas pavadinimą „žmogus“ susie- 
ja su sudėtine idėja, susidedančia iš juslės ir savaimin- 
go judėjimo, sujungtų su tam tikros išvaizdos kūnu, 
turi vieną rūšies „Žmogus“ esmę, o tas, kuris toliau 
gilindamasis prideda protingumą, turi kitokią rūšies, 
kurią jis vadina „Žmogus“, esmę; taigi tas pats indivi- 
das, kuris vienam bus tikras žmogus, kitam nebus žmo- 
gus. Aš manau, vargu ar kas nors pripažins, kad rūšies 
„Žmogus“ esminis skiriamasis požymis yra gerai žino- 
ma stačia padėtis; ir vis dėlto nesunku pamatyti, kaip 
dažnai žmonės apibūdina gyvūnų rūšis veikiau pagal 
jų išvaizdą, o ne pagal kilmę, — juk ne kartą buvo 
ginčijamasi dėl to, ar kai kuriuos Žmonių naujagimius 
reikia palikti gyvus ir pakrikštyti, ar ne, vien todėl, 
kad savo išvaizda jie skyrėsi nuo įprastinio vaikų su- 
dėjimo, nežinant, ar jie taip pat apdovanoti protu, kaip 
ir vaikai, išlieti kitoje formoje: kai kurie iš jų, nors ir 
turintys įprastą išvaizdą, visą gyvenimą neparodo turį 
net tiek proto, kiek jo turi beždžionė ir dramblys, ir 
niekada niekaip neparodo, kad juos valdo protinga sie- 

la. Iš to akivaizdu, kad esminiu Žmonių rūšies požy- 
miu buvo laikomas išorinis pavidalas, vien tik kurio 
stoką buvo galima pastebėti, o ne proto sugebėjimas, 
apie kurį niekas negalėjo žinoti, ar atėjus metui jo bus 
stokojama, ar ne. Mokytas teologas ir teisininkas to- 
kiais atvejais turi atsisakyti savojo teologinio animal 
rationale apibrėžimo ir pakeisti jį kokia nors kita žmo- 
nių rūšies esme. Ponas Mėnage'as!* pateikia mums šiuo 
atžvilgiu vertą dėmesio pavyzdį. „Kai gimė šv. Marty- 
no vienuolyno abatas, — pasakoja jis, — savo išvaizda 
jis buvo taip menkai panašus į žmogų, kad ji veikiau 
liudijo jį esant išsigimėlį. Kurį laiką buvo svarstoma, 
ar jį krikštyti, ar ne. Vis dėlto jis buvo pakrikštytas ir 
laikinai paskelbtas žmogumi (kol laikas parodys, ką jis 
sugeba). Gamta suformavo jį taip nevykusiai, kad jis 
visą gyvenimą buvo vadinamas abatu Malotru, t.y. bai- 
dykle. Jis buvo iš Kano.“* Kaip matome, šis vaikas vos 
nebuvo pašalintas iš žmonių giminės tik dėl savo iš- 
vaizdos. Jis vos ne vos išsigelbėjo būdamas toks, koks 
yra, ir nėra jokios abejonės, kad jeigu jo išvaizda būtų 
buvusi dar mažumėlę keistesnė, jis būtų buvęs sunai- 
kintas kaip padaras, kuris negali būti laikomas žmo- 
gumi. Ir vis dėlto negalima nurodyti jokios priežasties, 
kodėl jame negalėtų glūdėti protinga siela, jeigu jo vei- 
do bruožai būtų šiek tiek kitokie, — kodėl šiek tiek 
ilgesnis veidas arba labiau priplota nosis, arba plates- 
nė burna, kaip ir visa kita jo nevykusioje išvaizdoje, 
negalėtų derėti su tokia siela, su tokiais sugebėjimais, 
kurie, nepaisant jo sudarkytos išvaizdos, padėjo jam 
užimti aukštą postą bažnyčioje. 


* Mėnagiana, 2 ėd. 1694, t. i, p. 278. 

27. Labai norėčiau žinoti, kas tada yra tikslios ir 
nejudamos šios rūšies ribos? Įsigilinus paaiškėja, kad nė- 
ra tokio dalyko, gamtos sukurto ir nustatyto tarp žmo- 
nių. Akivaizdu, kad mes nežinome nei šios, nei kurios 
nors kitos substancijų rūšies realios esmės, todėl mūsų 
nominaliose esmėse, kurias mes patys sudarome, jos 
yra tokios neapibrėžtos, kad jeigu įvairių žmonių pa- 
klaustų apie ką tik gimusį keistos išvaizdos naujagimį, 
ar tai žmogus, ar ne, nėra abejonės, jog atsakymai būtų 
skirtingi. To negalėtų būti, jeigu nominalios esmės, pa- 
gal kurias mes atribojame ir skiriame substancijų rūšis, 
nebūtų iš dalies laisvai žmogaus sukurtos, bet būtų 
tiksliai nukopijuotos nuo griežtai gamtos nustatytų ri- 
bų, pagal kurias ji skirsto visas substancijas į tam tik- 
ras rūšis. Kas imsis spręsti, kokiai rūšiai priklauso Li- 
ceto*!? minimas išsigimėlis su žmogaus galva ir kiaulės 
kūnu? Arba tie kiti, turėję žmogaus kūną ir gyvulių — 
šunų, arklių ir t.t. — galvas? Jeigu kurie nors iš šių 
padarų būtų gyvenę ir galėję kalbėti, būtų buvę dar 
kebliau. Jeigu viršutinė dalis iki juosmens būtų žmo- 
gaus, o apatinė — kiaulės, ar būtų žmogžudystė su- 
naikinti tokį padarą? Arba ar būtų reikėję tartis su vys- 
kupu dėl to, ar šis padaras pakankamai yra žmogus, 
kad jį būtų galima prileisti prie krikštyklos? Man pa- 
sakojo, kad prieš kelerius metus panašiomis aplinky- 
bėmis tai atsitiko Prancūzijoje. Gyvūnų rūšių ribos 
mums yra tokios neapibrėžtos, ir mes neturime kito jų 
mato, išskyrus savo pačių sudarytas sudėtines idėjas, 
be to, esame taip toli nuo tikro žinojimo, kas yra žmo- 
gus, nors tikriausiai bet koks abejojimas tuo bus laiko- 


* Liceto, F. De monstrorum causis... 1616, lib. i, c. 3 

mas dideliu neišmanymu. Ir vis dėlto, manau, galiu 
pasakyti, kad tikrosios šios rūšies ribos yra tokios ne- 
apibrėžtos, o tikslus jos nominalią esmę sudarančių 
paprastų idėjų skaičius anaiptol nėra nustatytas ir ge- 
rai žinomas, tad vis dar gali kilti labai esminių abejo- 
nių; aš manau, kad nė vienas iš mūsų jau turimų žo- 
džio „žmogus“ apibrėžimų ar šios rūšies gyvūnų 
aprašymų nėra toks tobulas ir tikslus, jog patenkintų 
dėmesingą smalsų žmogų, o juo labiau — jog sulauktų 
bendro pritarimo ir taptų tuo, kuo Žmonės visuomet 
remtųsi spręsdami apie abejotinus atvejus ir nutarda- 
mi, ar padarai, kurių gali pasitaikyti, turi gyventi ar 
mirti, turi būti pakrikštyti ar ne. 

28. Tačiau nors šios substancijų nominalios esmės yra 
sukurtos intelekto, vis dėlto jos nėra sukurtos taip sava- 
vališkai, kaip mišrių modusų esmės. Nominaliai esmei su- 
kurti būtina, pirma, kad ją sudarančios idėjos būtų taip 
sujungtos, kad sudarytų vieną idėją, nors ir kokia ji 
būtų sudėtinga. Antra, kad taip sujungtos atskiros idė- 
jos būtų tiksliai tos pačios, ne daugiau ir ne mažiau. 
Mat jeigu dvi abstrakčios sudėtinės idėjos skiriasi arba 
sudedamųjų dalių skaičiumi, arba jų rūšimi, jos suda- 
ro dvi skirtingas esmes, o ne tą pačią. Dėl pirmosios 
sąlygos, tai intelektas kurdamas sudėtines substancijų 
idėjas tik seka gamta ir nesujungia tokių idėjų, kurios 
nelaikomos sujungtomis gamtoje. Niekas avies balso 
nesujungia su arklio pavidalu arba švino spalvos su 
aukso svoriu ar patvarumu, kad sudarytų kokių nors 
realių substancijų sudėtines idėjas, jeigu nenori prikimšti 
galvą chimerų, o savo kalbą — nesuprantamų žodžių. 
Matydami, kad kai kurios kokybės visuomet yra susi- 
jungusios ir egzistuoja drauge, žmonės šiuo atžvilgiu 

kopijavo gamtą ir iš taip sujungtų idėjų sudarė savo 
sudėtines substancijų idėjas. Mat nors žmonės gali su- 
daryti kokias tik nori sudėtines idėjas ir duoti joms ko- 
kius tik nori pavadinimus, tačiau jeigu jie nori, kad 
juos suprastų, kai jie kalba apie realiai egzistuojančius 
dalykus, jie tam tikru mastu turi priderinti savo idėjas 
prie daiktų, apie kuriuos kalba; kitaip žmonių kalba 
primins Babelio bokštą, ir kiekvieno žmogaus žodžiai, 
suprantami tik jam pačiam, nebepadės bendrauti ir pa- 
tenkinti kasdienius gyvenimo poreikius, jeigu jų Žymi- 
mos idėjos tam tikru mastu neatitiks realiai egzistuo- 
jančių substancijų įprastinių apraiškų ir santykių. 

29. Antra, nors Žmogaus intelektas, sudarydamas sa- 
vo sudėtines substancijų idėjas, niekada nesujungia tokių 
idėjų, kurios realiai neegzistuoja arba nelaikomos eg- 
zistuojančiomis drauge, taigi jis iš tiesų perima šį jun- 
ginį iš gamtos, tačiau jo derinamų idėjų skaičius priklau- 
so nuo nevienodo sudarytojų atidumo, stropumo ir 
vaizduotės. Paprastai Žmonės pasitenkina nedaugeliu 
juslėmis suvokiamų akivaizdžių kokybių ir dažnai, o 
gal ir visada praleidžia kitas tokias pat svarbias ir taip 
pat tvirtai sujungtas, kaip ir tos, kurias jie ima. Yra dvi 
juslėmis suvokiamų substancijų rūšys: viena — orga- 
niniai kūnai, kurie dauginasi sėklomis; jų svarbiausioji 
kokybė ir būdingiausias rūšį apibrėžiantis bruožas yra 
išvaizda; todėl augalų ir gyvūnų atveju paprastai pa- 
sitenkinama tam tikrą formą turinčios tįsios tankios 
substancijos idėja. Kad ir kaip kai kurie Žmonės vertin- 
tų savąjį animal rationale apibrėžimą, vis dėlto aš esu 
tikras, kad jeigu pasitaikytų kalba ir protu apdovanota 
būtybė, neturinti įprastinės žmogaus išvaizdos, vargu 
ar ji būtų laikoma žmogumi, nors neabejotinai būtų 

animal rationale. Ir jeigu Bileamo asilė būtų visą gyve- 
nimą taip protingai kalbėjusi su savo šeimininku, kaip 
kalbėjosi vienąsyk??, abejoju, ar kas nors būtų pama- 
nęs ją esant vertą pavadinimo „žmogus“ arba būtų pri- 
pažinęs ją esant tos pačios rūšies, kaip ir jis pats. Kaip 
augalų ir gyvūnų atveju išvaizda, taip daugelio kitų 
kūnų, kurie dauginasi ne sėklomis, atveju spalva yra 
tai, į ką mes daugiausia kreipiame dėmesį ir kuo remia- 
mės. Antai kur pastebime aukso spalvą, esame linkę 
įsivaizduoti ir visas kitas kokybes, kurias apima mūsų 
sudėtinė idėja; paprastai šias dvi akivaizdžias kokybes, 
t.y. išvaizdą ir spalvą, mes laikome taip patikimai įvai- 
rias rūšis skiriančiomis idėjomis, kad matydami gerą 
paveikslą iškart sakome: „Tai liūtas, o tai rožė; tai auk- 
sas, o tai sidabrinė taurė“, remdamiesi tik formų ir 
spalvų skirtumais, kuriuos akiai atvaizduoja teptukas. 

30. Tačiau nors šito pakanka šiurkščioms ir miglo- 
toms sąvokoms ir tikslumu nepasižyminčiai kalbai bei 
mąstymui, vis dėlto žmonės anaiptol nesutaria, kiek tiks- 
liai paprastų idėjų arba kokybių, priklausančių bet kuriai 
daiktų rūšiai, žymi jos pavadinimas. Ir čia nėra nieko nuo- 
stabaus, nes norint nustatyti, kiek ir kokių paprastų 
idėjų gamtoje yra nuolat ir neatskiriamai susijusios ir 
visuomet randamos drauge tame pačiame objekte, rei- 
kia daug laiko, pastangų ir sumanumo, tikslaus tyri- 
mo ir ilgo nagrinėjimo. Dauguma žmonių stokoja ir 
laiko, ir polinkio, ir uolumo, kad bent pakenčiamai tai 
padarytų, ir pasitenkina keliomis akivaizdžiomis ir iš- 
orinėmis daiktų apraiškomis, pagal kurias lengvai ski- 
ria ir rūšiuoja juos kasdienio gyvenimo reikmėms, ir 
toliau jų netyrinėdami duoda jiems pavadinimus arba 
pritaiko jau vartojamus pavadinimus. Nors kasdieniuo- 

se pokalbiuose jie pakankamai gerai atlieka nedauge- 
lio akivaizdžių drauge egzistuojančių kokybių ženklų 
vaidmenį, tačiau nustatyta reikšme toli gražu neapima 
tiksliai apibrėžto paprastų idėjų skaičiaus, o juo labiau 
visų tų, kurios yra sujungtos gamtoje. Kas po tokio 
sąmyšio dėl genus ir species ir tiekos kalbų apie rūši- 
nius skirtumus susimąstys apie tai, kiek dar nedaug 
žodžių turi nustatytus apibrėžimus, pagrįstai gali įsi- 
vaizduoti, kad tiek daug triukšmo sukėlusios formos 
yra tik chimeros, nė kiek mums nenušviečiančios daik- 
tų rūšinės prigimties. O tas, kas atsižvelgs į tai, kad 
substancijų pavadinimai anaiptol neturi tokių reikšmių, 
dėl kurių sutartų visi jas vartojantys, turės pagrindo 
padaryti išvadą, kad nors visos substancijų nominalios 
esmės ir laikomos nukopijuotomis nuo gamtos, vis dėl- 
to visos jos ar bent jau dauguma jų yra labai netobu- 
los, nes įvairių žmonių šios sudėtinės idėjos yra suda- 
rytos labai skirtingai, todėl šios rūšių ribos yra tokios, 
kokias jas nustato žmonės, o ne gamta, jeigu tik gam- 
toje yra tokios iš anksto nustatytos ribos. Tiesa, dauge- 
lis atskirų substancijų gamtos yra taip sudarytos, kad 
atitinka viena kitą ir yra panašios viena į kitą, taigi 
duoda pagrindą skirstyti jas į rūšis. Tačiau kadangi 
mes rūšiuojame daiktus arba sudarome apibrėžtas rū- 
šis tam, kad galėtume jas pavadinti ir aprėptume ben- 
draisiais terminais, aš nematau, kaip, tiesą sakant, bū- 
tų galima sakyti, jog gamta nustato daiktų rūšių ribas 
arba, jeigu taip yra, jog mūsų nustatytos rūšių ribos 
nevisiškai sutampa su nustatytomis gamtos. Kadangi 
bendri pavadinimai mums reikalingi jau dabar, mes 
nelaukiame, kol bus visiškai atskleistos visos tos koky- 
bės, kurios mums geriausiai parodytų svarbiausius 

daiktų skirtumus ir sutapimus, bet patys dalijame juos 
į rūšis pagal tam tikras akivaizdžias apraiškas, kad, 
turėdami bendrus pavadinimus, galėtume lengviau per- 
teikti savo mintis apie juos. Nežinodami apie kokią 
nors substanciją nieko kito, išskyrus joje sujungtas pa- 
prastas idėjas, ir matydami, jog, kai kurie atskiri daiktai 
atitinka kitus kai kurių iš šių paprastų idėjų atžvilgiu, 
mes padarome šį derinį mūsų rūšine idėja ir duodame 
jai bendrą pavadinimą, kad užrašydami savo pačių 
mintis ir pokalbiuose su kitais galėtume vienu trumpu 
žodžiu apimti visus šią sudėtinę idėją atitinkančius at- 
skirus daiktus, nevardydami ją sudarančių paprastų 
idėjų, taigi negaištume laiko ir tuščiai nekalbėtume pa- 
teikdami nuobodžius aprašymus, kurių, kaip matome, 
turi griebtis norintys kalbėti apie naują daiktų rūšį, 
kuriai jie dar neturi pavadinimo. 

32. Jeigu Žemiausiųjų rūšių, arba pirminio individų 
suskirstymo, nominalią esmę sudarančių paprastų idėjų 
skaičius priklauso nuo įvairiai jas sujungiančio intelekto, 
tai dar akivaizdžiau, kad taip yra daugiau aprėpian- 
čiose klasėse, kurios logikos mokytojų yra vadinamos 
giminėmis. Tai yra tyčia netobulos sudėtinės idėjos, ir iš 
pirmo žvilgsnio matyti, jog kai kurios iš pačiuose daik- 
tuose randamų kokybių yra sąmoningai neįtrauktos į 
gimininės idėjas. Kaip sudarydamas įvairius atskirus 
daiktus apimančias bendrąsias idėjas intelektas neįtrau- 
kia laiko bei vietos idėjų ir kitų tokių, dėl kurių jos 
negalėtų apimti daugiau kaip vieno individo, taip su- 
darydamas kitas dar bendresnes idėjas, galinčias apim- 
ti įvairias rūšis, jis neįtraukia tų kokybių, kurios jas 
skiria, ir į naująjį derinį įjungia tik tokias idėjas, kurios 
yra bendros įvairioms rūšims. Tas pats patogumo 

sumetimas, kuris paskatino žmones įvairias iš Gvinė- 
jos ir Peru gaunamas geltonos medžiagos siuntas pa- 
vadinti vienu pavadinimu, skatina juos sudaryti vieną 
pavadinimą, galintį apimti ir auksą, ir sidabrą, ir kai 
kuriuos kitus įvairių rūšių kūnus. Tai padaroma ne- 
įtraukiant tų kokybių, kurios būdingos atskirai kiek- 
vienai rūšiai, ir išsaugant sudėtinę idėją, sudarytą iš 
joms visoms bendrų kokybių. Kai su ja susiejamas pa- 
vadinimas „metalas“, yra sukurta giminė, kurios esmė 
yra abstrakti idėja, apimanti tik kalumą ir lydumą, tam 
tikrą svorį ir patvarumą, būdingus kai kuriems įvairių 
rūšių kūnams, ir neįtraukianti spalvos bei kitų koky- 
bių, būdingų tik auksui ar tik sidabrui, ar kitoms rū- 
šims, kurias apima pavadinimas „metalas“. Iš to aišku, 
kad Žmonės, sudarydami bendrąsias substancijų idėjas, 
tiksliai nesilaiko gamtos jiems pateiktų pavyzdžių, nes 
nėra tokio kūno, kuriam būtų būdingas tik kalumas ir 
lydumas, be kitų tokių pat neatskiriamų kokybių. Ta- 
čiau sudarydami savo bendrąsias idėjas žmonės labiau 
siekia kalbos patogumo ir greito perdavimo trumpais 
ir talpiais ženklais negu tiksliai pažinti daiktų, kaip jie 
egzistuoja, tikrąją prigimtį, o formuodami savo abst- 
rakčias idėjas jie iš esmės siekė sukaupti įvairios apim- 
ties bendrų pavadinimų atsargą. Taigi šiuo giminių ir 
rūšių atveju giminė, arba platesnė sąvoka, apima tik 
dalį to, ką apima rūšis, o rūšis yra tik dalinė idėja to, ką 
galima rasti kiekviename individe. Todėl jeigu kas nors 
pamanys, kad žmogus, arklys, gyvūnas, augalas ir t.t. ski- 
riasi gamtos sukurtomis realiomis esmėmis, jis turi lai- 
kyti gamtą labai dosnia šių realių esmių, jeigu ji sukū- 
rė vieną kūnui, kitą gyvūnui, dar kitą arkliui ir visas 
šias esmes dosniai suteikė Bucefalui. Tačiau jeigu mes 

deramai įsigilinsime į tai, kaip sudaromos visos šios 
giminės ir rūšys, pamatysime, kad čia sukuriamas ne 
koks nors naujas daiktas, bet tik daugiau ar mažiau 
apimantys ženklai, kuriais mes keliais skiemenimis ga- 
lime išreikšti didžiulę daugybę atskirų daiktų, kiek jie 
atitinka daugiau ar mažiau bendras sąvokas, mūsų su- 
darytas šiam tikslui. Visais šiais atvejais galime paste- 
bėti, kad bendresnis terminas visuomet yra mažiau su- 
dėtinės idėjos pavadinimas ir kad kiekviena giminė yra 
tik dalinė jos apimamų rūšių sąvoka. Taigi jeigu šias 
abstrakčias bendras idėjas galima laikyti užbaigtomis, 
tai tik tam tikro santykio, nusistovėjusio tarp jų ir tam 
tikrų pavadinimų, vartojamų joms žymėti, atžvilgiu, 
bet ne kokio nors egzistuojančio gamtos sukurto daik- 
to atžvilgiu. 

33. Tai pritaikyta tikrajam kalbos tikslui — lengviau- 
siu ir trumpiausiu būdu perteikti mūsų mintims. Juk 
tas, kas nori spręsti ir kalbėti apie daiktus, atitinkan- 
čius sudėtinę tįsumo ir tankio idėją, visiems jiems žy- 
mėti turi vartoti tik žodį „kūnas“. Norintis prie šių 
idėjų prijungti kitas, žymimas žodžiais „gyvybė“, „jus- 
lė“ ir „savaimingas judėjimas“, pažymėti visam tam, 
kam būdingos šios idėjos, turi vartoti tik žodį „gyvū- 
nas“; o tas, kas sudarė sudėtinę kūno idėją, pridėda- 
mas gyvybę, juslę, judėjimą, sugebėjimą samprotauti 
ir tam tikrą išvaizdą, turi vartoti tik trumpą dviskie- 
menį žodį „Žmogus“ išreikšti visoms šią sudėtinę idėją 
atitinkančioms atskirybėms. Tai yra tikroji giminės ir 
rūšies paskirtis, ir žmonės daro tai neatsižvelgdami į 
realias esmes, arba substancines formas, kurios neįeina į 
mūsų žinojimo sritį, kai mąstome apie tuos daiktus, ir 
į mūsų žodžių reikšmę, kai kalbamės su kitais. 

34. Jeigu man reikėtų kalbėtis su kuo nors apie 
paukščių, kuriuos neseniai mačiau šv. Jokūbo parke, 
rūšį, tai, kad kiti mane suprastų, turėčiau pateikti tokį 
jų aprašymą: jie yra maždaug trijų ar keturių pėdų 
aukščio, apaugę kažkuo, kas iš dalies primena plunks- 
nas, iš dalies — plaukus, tamsiai rudos spalvos, be 
sparnų, tačiau vietoj jų turi dvi ar tris nedideles atau- 
gas, kurios nulinkusios žemyn kaip ispaniškojo karklo 
ūgliai; jų ilgos didelės kojos tik su trimis nagais, jie 
neturi uodegos; tačiau kai man pasakys, kad šios rū- 
šies pavadinimas — „kazuarai“, toliau kalbėdamasis 
aš galiu vartoti šį žodį Žymėti visai šiame aprašyme 
paminėtai mano sudėtinei idėjai, nors iš to žodžio, da- 
bar tapusio rūšies pavadinimu, nesužinau apie šios 
gyvūnų rūšies realią esmę arba sandarą nieko dau- 
giau, negu žinojau anksčiau, ir nors prieš sužinoda- 
mas šios paukščių rūšies pavadinimą aš tikriausiai Ži- 
nojau apie jų prigimtį tiek pat, kiek daugelis anglų 
žino apie gulbes ar garnius — tai yra gerai Žinomi 
Anglijoje paplitusių paukščių rūšių pavadinimai. 


Septintas skyrius 
APIE DALELYTES 


1. Be tų žodžių, kurie yra intelekte esančių idėjų 
pavadinimai, yra daugybė kitų, vartojamų žymėti ry- 
šiui, kuriuo intelektas susieja vieną su kita idėjas arba 
teiginius. Kad galėtų perteikti savo mintis kitiems, in- 
telektui reikalingi ne tik jo turimų idėjų ženklai, bet ir 
kiti, kuriais jis galėtų parodyti arba užsiminti apie tam 
tikrą savo paties veiksmą tuo metu, susijusį su tomis 

idėjomis. Tai jis padaro įvairiais būdais, pavyzdžiui, 
„yra“ ir „nėra“ yra bendri intelekto ženklai, žymintys 
teigimą arba neigimą. Tačiau, greta teigimo ir neigimo, 
be kurių žodžiai nėra nei teisingi, nei klaidingi, išsaky- 
damas savo mintis kitiems intelektas, kad suteiktų kal- 
bai rišlumą, susieja vieną su kita ne tik teiginių dalis, 
bet ir ištisus sakinius su įvairiais jų santykiais ir pri- 
klausiniais. 

2. Žodžiai, kuriais jis žymi ryšį, nustatomą tarp įvai- 
rių teiginių ar neiginių, sujungiamų į vientisą sampro- 
tavimą arba pasakojimą, paprastai vadinami dalelytė- 
mis; nuo teisingo jų vartojimo ypač priklauso gero 
stiliaus aiškumas ir grožis. Kad Žmogus teisingai mąs- 
tytų, nepakanka turėti mintyse aiškias ir ryškias idėjas 
ir pastebėti kai kurių iš jų atitikimą ar neatitikimą, — 
jis turi rišliai mąstyti ir Žiūrėti, kad jo mintys ir sam- 
protavimai būtų tarpusavyje susiję; o kad tinkamai iš- 
reikštų tokias sistemiškas ir protingas mintis, jis turi 
turėti žodžių, parodančių, kokį ryšį, apribojimą, skyrimą, 
priešstatą, pabrėžimą ir t.t. jis priskiria kiekvienai savo 
kalbos daliai. Apsirikęs šiuo atžvilgiu sugluminsi savo 
klausytoją, užuot jam pranešęs; todėl šie žodžiai, kurie 
iš esmės patys savaime nėra kokių nors idėjų pavadi- 
nimai, nuolat ir būtinai vartojami kalboje ir labai pa- 
deda žmonėms teisingai išreikšti savo mintis. 

3. Ši gramatikos dalis, ko gero, buvo taip apleista, 
kaip kai kurios kitos — pernelyg uoliai plėtojamos. 
Žmonėms nesunku vienam po kito rašyti apie links- 
nius ir gimines, nuosakas ir laikus, gerundijus?! ir sieki- 
nius. Šiems ir kitiems panašiems dalykams buvo skirta 
daug uolumo, o pačios dalelytės kai kuriose kalbose 
buvo suskirstytos į įvairius poskyrius, parodant didelį 


409 


III. APIE ŽODŽIUS 


tikslumą. Tačiau nors „prielinksniai“, „jungtukai“ ir 
t. t. yra gramatikoje gerai žinomi pavadinimai, o jų ap- 
imamos dalelytės yra kruopščiai suskirstytos į atskirus 
poskyrius, vis dėlto tas, kas norėtų nurodyti, kaip tei- 
singai vartoti dalelytes ir kokią jos turi reikšmę ir svar- 
bą, turi įdėti daugiau pastangų, įsigilinti į savo paties 
mintis ir įdėmiai stebėti įvairius savo intelekto nusitei- 
kimus kalbantis. 

4. Norint paaiškinti šiuos žodžius, neužtenka ir per- 
teikti juos, kaip paprastai daroma žodynuose, kitos kal- 
bos žodžiais, artimiausiais jiems savo reikšme, nes su- 
prasti, ką jie reiškia, paprastai vienodai sunku tiek 
vienoje, tiek kitoje kalboje. Visi jie yra tam tikro intelekto 
veiksmo arba užuominos ženklai, todėl norint juos teisin- 
gai suprasti reikia kruopščiai studijuoti įvairias pažiū- 
ras, nusiteikimus, požiūrius, polinkius, apribojimus, iš- 
imtis ir įvairias kitas intelekto mintis, kurioms mes arba 
visai neturime, arba labai stokojame pavadinimų. To- 
kių intelekto veiksmų yra be galo daug, kur kas dau- 
giau, negu daugumoje kalbų yra dalelyčių jiems iš- 
reikšti; todėl nederėtų stebėtis, kad dauguma šių 
dalelyčių turi skirtingas, o kartais bemaž priešingas 
reikšmes. Hebrajų kalboje yra dalelytė, susidedanti iš 
vienos vienintelės raidės, turinti, kiek prisimenu, sep- 
tyniasdešimt ar bent jau — tikrai Žinau — daugiau 
kaip penkiasdešimt reikšmių. 

5. Mūsų kalboje nėra geriau Žinomos dalelytės kaip 
„bet“, ir kiekvienas pasakantis, kad tai yra skiriamasis 
jungtukas, atitinkantis lotynų kalbos sed ar prancūzų 
kalbos mais, mano pakankamai jį paaiškinęs. Tačiau 
man atrodo, jog jis nurodo įvairius santykius, kuriuos 

intelektas suteikia įvairiems teiginiams arba jų dalims 
sujungdamas jas šiuo vienskiemeniu žodžiu. 

Pirma, „BET (but) jei nesakysime nieko daugiau“, — 
čia jis nurodo intelekto stabtelėjimą, jo judėjimo per- 
trūkį prieš prieinant pabaigą. 

Antra, „aš mačiau TIK (but) du augalus“, — čia jis 
parodo, kad intelektas apriboja prasmę tuo, kas pasa- 
kyta, ir neigia visa kita. 

Trečia, „tu meldiesi, BET (but) meldi ne to, kad Die- 
vas atvestų tave prie tikrosios religijos“. 

Ketvirta, „BET (but) kad jis sutvirtintų tą tikėjimą, 
kurį tu išpažįsti“. Pirmasis iš šių „bet“ nurodo intelek- 
to daromą prielaidą apie ką nors kita negu tai, kas 
turėtų būti; antrasis rodo, kad intelektas tiesiogiai prieš- 
priešina tai tam, kas pasakyta anksčiau. 

Penkta, „visi gyvūnai junta, O (but) šuo yra gyvū- 
nas“ — čia jis Žymi maždaug tai, kad antrasis teiginys 
yra sujungtas su pirmuoju kaip mažesnioji silogizmo 
prielaida. 

6. Prie šių neabejotinai būtų galima pridurti daugy- 
bę kitų šios dalelytės reikšmių, jeigu mano užduotis 
būtų ištirti visą jos apimtį ir aptarti ją visose vietose, 
kur ji pasitaiko; jeigu kas nors tai padarytų, abejoju, ar 
visais tais atvejais, kai ji vartojama, jai tiktų gramatikų 
jai duodamas pavadinimas „skiriamasis [jungtukas]“. 
Tačiau aš čia neketinu pateikti išsamaus šios rūšies 
ženklų paaiškinimo. Mano pateikti šios vienos dalely- 
tės pavyzdžiai gali paskatinti susimąstyti apie jų var- 
tojimą ir svarbą kalboje ir paakinti mus apsvarstyti 
įvairius mūsų intelekto veiksmus kalbantis, apie ku- 
riuos jis rado būdą užsiminti kitiems vartodamas šias 
dalelytes; kai kurios iš jų nuolat, o kitos tam tikrose 
konstrukcijose turi viso sakinio prasmę. 

Devintas skyrius 


APIE ŽODŽIŲ NETOBULUMĄ 


1. Iš to, kas buvo pasakyta ankstesniuose skyriuose, 
nesunku suprasti, kokia netobula yra kalba ir kaip dėl 
pačios žodžių prigimties daugelio iš jų reikšmė bemaž 
neišvengiamai kelia abejonių ir yra neapibrėžta. No- 
rint ištirti žodžių tobulumą ar netobulumą, pirmiausia 
reikia aptarti jų vartoseną ir tikslą, nes priklausomai 
nuo to, ar jie labiau, ar mažiau tinka jam pasiekti, jie 
yra daugiau ar mažiau tobuli. Ankstesnėje šio sampro- 
tavimo dalyje mums dažnai pasitaikydavo proga mi- 
nėti dvejopą žodžių vartoseną: 

pirma, siekiant užfiksuoti savo pačių mintis; 
antra, siekiant perteikti savo mintis kitiems. 

2. Dėl pirmosios vartosenos — kad užfiksuotume savo 
pačių mintis ir tuo padėtume savo atminčiai, dėl ko 
mes tarsi kalbamės su savimi, tai tam tinka bet kokie 
žodžiai. Kadangi garsai yra savavališkai pasirinkti ir 
neutralūs visokių idėjų ženklai, žmogus gali vartoti ko- 
kius tik nori žodžius, kad pažymėtų sau pačiam savo 
idėjas; ir čia žodžiai neturės jokio netobulumo, jeigu tik 
jis visada vartos tą patį ženklą tai pačiai idėjai, nes tada 
jis negalės nesuprasti savo paties žodžių prasmės, o tai 
ir sudaro teisingą kalbos vartoseną ir jos tobulumą. 

3. Antra, dėl perteikimo žodžiais, tai šiuo atveju var- 
tosena taip pat būna dvejopa: 

1) pilietinė, 
2) filosofinė. 

Pirma, pilietine žodžių vartosena aš vadinu tokį min- 
čių ir idėjų perteikimą žodžiais, kuris padeda palaikyti 
įprastinius pokalbius ir tarpusavio bendravimą, susi- 

jusį su kasdieniais reikalais ir žmonių visuomenės pilie- 
tinio gyvenimo reikmėmis. 

Antra, filosofine žodžių vartosena aš vadinu tokį jų 
vartojimą, kuris padeda perteikti tikslias daiktų sąvo- 
kas ir bendrais teiginiais išreikšti tikras ir neabejotinas 
tiesas, kuriomis intelektas gali pasikliauti ir pasiten- 
kinti siekdamas tikrojo pažinimo. Šios dvi vartosenos 
yra labai skirtingos ir, kaip matysime toliau, viena pa- 
sitenkina kur kas mažesniu tikslumu negu kita. 

4. Svarbiausias kalbos tikslas perteikiant mintis — 
būti suprastam, todėl žodžiai nelabai tinka šiam tikslui 
ir pilietinėje, ir filosofinėje kalboje, kai jie nesukelia 
klausančiajam tos pačios idėjos, kurią žymi kalbančiojo 
intelekte. Tačiau kadangi garsai nėra natūraliai susiję 
su mūsų idėjomis ir visa reikšmė yra jiems savavališkai 
priskirta Žmogaus, tai jų reikšmės abejotinumo ir neapib- 
rėžtumo, sudarančio tą netobulumą, apie kurį mes čia 
kalbame, priežastis veikiau yra jų žymimos idėjos, o ne 
garsų nesugebėjimas — vienų didesnis, kitų mažes- 
nis — Žymėti kokią nors idėją, nes šiuo atžvilgiu jie visi 
yra vienodai tobuli. 

Vadinasi, tai, kad vienų žodžių reikšmė yra labiau 
abejotina ir neapibrėžta negu kitų, lemia jų Žymimų 
idėjų skirtingumas. 

5. Kadangi žodžiai iš prigimties neturi jokios reikš- 
mės, norintys keistis mintimis ir suprantamai kalbėtis 
su kitais kokia nors kalba turi išmokti ir įsiminti kiek- 
vieno iš jų Žymimą idėją. Bet tai sunkiausia padaryti, 
kai: 

pirma, jų žymimos idėjos yra labai sudėtingos ir su- 
darytos iš didelio skaičiaus sujungtų idėjų; 

antra, jų Žymimos idėjos gamtoje neturi apibrėžto 
ryšio, taigi gamtoje neegzistuoja joks nustatytas pa- 
vyzdys, pagal kurį jas būtų galima ištaisyti ir sude- 
rinti; 

trečia, žodžio reikšmė remiasi pavyzdžiu, kurį sun- 
ku pažinti; 

ketvirta, žodžio reikšmė ir daikto reali esmė nevisiš- 
kai sutampa. 

Tokių keblumų kelia įvairių suprantamų žodžių 
reikšmė. Apie tuos, kurie yra visai nesuprantami, to- 
kius kaip paprastų idėjų, kurių kitas negali įgyti dėl 
organų ir sugebėjimų stokos, pavadinimai, pavyzdžiui, 
spalvų pavadinimai neregiui arba garsai kurčiajam, čia 
nėra reikalo kalbėti. 

Visais šiais atvejais mes susiduriame su žodžių ne- 
tobulumu, kurį aš išsamiau aptarsiu jų taikymo įvai- 
rioms mūsų idėjų rūšims atžvilgiu; mat ištyrę šiuos 
atvejus pamatysime, kad mišrių modusų pavadinimai daž- 
niau už kitus būna abejotini ir netobuli dėl pirmųjų dviejų 
priežasčių, o substancijų pavadinimai — daugiausia dėl ki- 
tų dviejų. 

6. Pirma, daugelio mišrių modusų pavadinimų reikš- 
mė yra labai neapibrėžta ir neaiški. 

I. Dėl dažnai pasitaikančio didelio šių sudėtinių idėjų 
sudėtingumo. Kad žodžiai padėtų bendrauti, būtina (kaip 
buvo sakyta), kad klausančiajam jie sukeltų tiksliai tą 
pačią idėją, kurią jie žymi kalbančiojo intelekte. Jei ši- 
taip nėra, žmonės pripildo vieni kitiems galvas triukš- 
mo ir garsų, tačiau neperteikia savo minčių ir neišdės- 
to vienas kitam savo idėjų, o juk tai yra pokalbio ir 
kalbos tikslas. Tačiau kai žodis žymi labai sudėtingą 
idėją, susidedančią iš kitų sudėtinių idėjų, žmonėms ne- 

lengva sudaryti ir įsiminti tą idėją taip tiksliai, kad pa- 
vadinimas įprastinėje vartosenoje žymėtų tiksliai tą pa- 
čią idėją be menkiausio nukrypimo. Dėl to atsitinka 
taip, kad labai sudėtingų idėjų pavadinimai, kokie daž- 
niausiai yra su dorove susiję Žodžiai, dviem skirtin- 
giems žmonėms retai turi tiksliai tą pačią reikšmę, nes 
vieno Žmogaus sudėtinė idėja retai sutampa su kito ir 
dažnai skiriasi nuo tos jo paties idėjos, kurią jis turėjo 
vakar arba turės rytoj. 

7. II. Kadangi mišrių modusų pavadinimai dažniausiai 
stokoja pavyzdžių gamtoje, pagal kuriuos būtų galima 
ištaisyti ir suderinti jų reikšmes, jie yra labai įvairūs ir 
abejotini. Jie yra intelekto, siekiančio pokalbyje savo 
tikslų, valia sujungtų ir su jo paties sąvokomis sude- 
rintų idėjų sankaupos, kuriomis jis stengiasi ne nuko- 
pijuoti kokį nors realiai egzistuojantį daiktą, bet pava- 
dinti daiktus ir suskirstyti juos į rūšis remdamasis tuo, 
ar jie atitinka jo sudarytus pirmavaizdžius, arba for- 
mas. Pirmasis pavartojęs žodžius „apgaulė“, „meilika- 
vimas“ arba „pajuoka“ savo nuožiūra sujungė idėjas, 
kurias pavadino šiais žodžiais; ir kaip yra su dabar 
kurioje nors kalboje pradedamais vartoti naujais mo- 
dusų pavadinimais, taip buvo ir su senais, kai jie buvo 
pradėti vartoti. Todėl intelekto valia sudarytų idėjų de- 
rinių pavadinimų reikšmė būtinai turi būti abejotina, 
jeigu tokių derinių niekur negalima rasti nuolat su- 
jungtų gamtoje ir negalima nurodyti pavyzdžių, prie 
kurių žmonės galėtų juos priderinti. Ką reiškia žodžiai 
„žmogžudystė“ ar „šventvagystė“, niekada negalima 
sužinoti iš pačių daiktų: yra daug šių sudėtinių idėjų 
dalių, kurios nematomos pačiame veiksme; intelekto 
ketinimas arba požiūris į šventus daiktus, sudarantis 

dalį žmogžudystės arba šventvagystės, nėra būtinai susi- 
ję su išoriniais ir regimais viena ar kita darančiojo veiks- 
mais, ir šautuvo gaiduko paspaudimas, kuriuo įvyk- 
doma žmogžudystė ir kuris, ko gero, šiuo atveju yra 
vienintelis regimas veiksmas, nėra natūraliai susijęs su 
kitomis idėjomis, sudarančiomis sudėtinę idėją, vadina- 
mą „žmogžudyste“. Jų junginys ir derinys priklauso 
tik nuo intelekto, kuris sujungia jas ir duoda vieną 
pavadinimą; tačiau kadangi jis sujungia jas be jokios 
taisyklės ar pavyzdžio, pavadinimo, žyminčio tokius 
savavališkus derinius, reikšmė įvairių žmonių intelek- 
te dažnai negalės nebūti skirtinga, nes vargu ar jie turi 
kokią nors nustatytą taisyklę, kuria patys vadovautųsi 
ir reguliuotų savo sąvokas tokiose savavališkose idė- 
jose. 

8. Tiesa, galima manyti, kad įprastinė vartosena, t.y. 
būdingumo taisyklė, šiek tiek padeda nustatyti reikš- 
mę kalboje, ir negalima neigti, kad iš dalies taip yra. 
Įprastinė vartosena gana neblogai nustato žodžių reikš- 
mę kasdieniam pokalbiui; tačiau kadangi niekas neturi 
galios nustatyti tikslias žodžių reikšmes arba apibrėžti, 
su kokiomis idėjomis jie turi būti siejami, įprastinės var- 
tosenos nepakanka, kad juos būtų galima pritaikyti fi- 
losofiniams samprotavimams, nes vargu ar yra toks 
kokios nors labai sudėtingos idėjos (jau nekalbant apie 
kitas) pavadinimas, kuris įprastinėje vartosenoje netu- 
rėtų labai plačios reikšmės ir, išlikdamas savo būdin- 
gos reikšmės ribose, negalėtų būti labai skirtingų idėjų 
ženklu. Be to, kadangi pačios būdingos reikšmės tai- 
syklė ir matas niekur nėra nustatyti, dažnai ginčijama- 
si dėl to, ar vienokia arba kitokia žodžio vartosena yra 
būdinga reikšmė kalboje, ar ne. Iš viso to akivaizdu, 

kad tokio pobūdžio labai sudėtingų idėjų pavadinimams 
natūraliai būdingas netobulumas — abejotina ir ne- 
apibrėžta reikšmė, ir net žmonėms, norintiems supras- 
ti vienas kitą, jie ne visuomet Žymi tą pačią idėją kal- 
bančiajam ir klausančiajam. Nors pavadinimai „šlovė“ 
ir „dėkingumas“ visos šalies žmonių lūpose reiškia tą 
patį, vis dėlto sudėtinė kuopinė idėja, kurią kiekvienas 
mąsto ir sieja su šiais pavadinimais, žmonių, vartojan- 
čių tą pačią kalbą, akivaizdžiai yra labai skirtinga. 

9. Būdas, kuriuo paprastai išmokstami mišrių modusų 
pavadinimai, taip pat nemažai prisideda prie jų reikšmės 
abejotinumo. Antai jeigu stebėsime, kaip vaikai mokosi 
kalbos, pamatysime, jog norėdami, kad vaikai supras- 
tų, ką Žymi paprastų idėjų arba substancijų pavadini- 
mai, žmonės paprastai rodo jiems daiktą, kurio idėją 
nori jiems perteikti, ir tada kartoja jiems jį žymintį pa- 
vadinimą: „baltas“, „saldus“, „pienas“, „cukrus“, „ka- 
tė“, „šuo“. Tačiau dėl mišrių modusų, ypač svarbiau- 
siųjų iš jų, su dorove susijusių Žodžių, tai garsai 
paprastai išmokstami pirmiausiai, o tada, norėdami su- 
žinoti, kokias sudėtines idėjas jie žymi, žmonės turi ar- 
ba kreiptis paaiškinimo į kitus (taip dažniausiai ir at- 
sitinka), arba pasikliauti savo pačių stebėjimais ir 
uolumu; o kadangi jie ne itin stengiasi surasti tikrą ir 
tikslią pavadinimų reikšmę, tai daugelio žmonių lūpo- 
se šie su dorove susiję Žodžiai tėra bemaž tik gryni 
garsai, ir jeigu jie turi kokią nors reikšmę, ji dažniau- 
siai yra labai bendra, neapibrėžta ir, vadinasi, miglota 
ir neaiški. Ir net tie, kurie atidžiau nustato savo sąvo- 
kas, vis dėlto sunkiai išvengia nepatogumų, kylančių 
dėl to, kad jiems jos žymi kitokias sudėtines idėjas nei 
tos, kurių ženklais jas padaro kiti žmonės, netgi pro- 

tingi ir stropūs. Ar būna tokių ginčų arba draugiškų 
pokalbių apie garbę, tikėjimą, malonę, religiją, bažnyčią ir 
t.t, iš kurių nebūtų aiškiai matyti, kad Žmonės turi 
skirtingas šių dalykų sąvokas? O tai reiškia, jog žmo- 
nės nesutaria dėl šių žodžių reikšmės ir savo intelekte 
žymi jais ne tas pačias sudėtines idėjas, tad visi dėl to 
kylantys ginčai vyksta tik dėl garso reikšmės. Taigi 
mes matome, kad nėra galo įstatymų — ir dieviškųjų, 
ir žmonių — aiškinimui: komentarai gimdo komenta- 
rus, paaiškinimai tampa nauja medžiaga paaiškini- 
mams, ir nėra galo šių su dorove susijusių žodžių reikš- 
mės apribojimui, skyrimui, keitimui. Šios žmonių 
sukurtos idėjos tą pačią galią tebeturinčių žmonių dau- 
ginamos in infinitum. Daugelis žmonių, kurie, pirmą- 
kart skaitydami Šventąjį Raštą arba kodekso straips- 
nius, buvo visiškai patenkinti supratę jų teksto prasmę, 
susipažinę su komentarais visiškai pasimetė, o tie pa- 
aiškinimai tik sukėlė arba sustiprino jų abejones ir pa- 
darė tekstą neaiškų. Aš nesakau manąs, jog komenta- 
rai nereikalingi, tik noriu parodyti, kokie iš prigimties 
neapibrėžti yra mišrių modusų pavadinimai net lūpo- 
se tų, kurie ketina ir sugeba kalbėti taip aiškiai, kaip 
tik kalba gali išreikšti jų mintis. 

10. Nėra reikalo atkreipti dėmesį į tai, kokį neaišku- 
mą šitai neišvengiamai suteikė Žmonių, gyvenusių se- 
niai praėjusiais laikais ir įvairiose šalyse, veikalams: 
daugybė šia linkme savo mintis nukreipusių mokytų 
žmonių veikalų pateikia daugiau negu pakankamai įro- 
dymų, liudijančių, kokio reikia dėmesio, uolumo, įžval- 
gumo ir supratingumo norint išsiaiškinti tikrąją senovės 
autorių prasmę. Tačiau mums labai svarbu išsiaiškinti 
tik tų veikalų prasmę, kuriuose glūdi arba tiesos, ku- 

riomis iš mūsų reikalaujama tikėti, arba įstatymai, ku- 
riems mes turime paklusti ir kurių klaidingas suprati- 
mas arba pažeidimas sudaro mums nepatogumų, tuo 
tarpu dėl kitų autorių, kurie dėstė tik savo pačių nuo- 
monę, raštų prasmės mes galime taip nesirūpinti, nes 
mums ne labiau būtina Žinoti jų nuomones, negu 
jiems — mūsų. Mūsų gėris ar blogis nepriklauso nuo 
jų nuosprendžių, todėl mes ramiai galime nežinoti jų 
sąvokų; taigi skaitydami juos mes galime padėti juos į 
šalį, jeigu jie nepakankamai aiškiai ir suprantamai var- 
toja žodžius, ir, niekaip jų neįžeisdami, taip nuspręsti 
sau: Si non vis intelligi, debes negligi??. 


Dešimtas skyrius 


APIE PIKTNAUDŽIAVIMĄ ŽODŽIAIS 


1. Greta kalbai natūraliai būdingo netobulumo ir 
neaiškumo bei painiavos, kurių taip sunku išvengti var- 
tojant žodžius, šiuo būdu bendraudami žmonės pada- 
ro įvairių tyčinių klaidų ir pasiduoda aplaidumui, ir dėl to 
šių ženklų reikšmė tampa ne tokia aiški ir apibrėžta, 
kokia ji natūraliai turėtų būti. 

2. Pirma, pirmasis ir akivaizdžiausias šios rūšies pik- 
tnaudžiavimas yra žodžių vartojimas be aiškių ir ryš- 
kių idėjų arba, dar blogiau, vartojimas ženklų, kurie 
nieko nežymi. Pastarieji būna dviejų rūšių. 

I. Visose kalbose galima aptikti tam tikrų Žodžių, 
kuriuos ištyrus paaiškės, kad nei savo atsiradimo mo- 
mentu, nei atitinkamai vartojami jie nežymi jokių aiš- 
kių ir ryškių idėjų. Jie daugiausia yra įdiegti įvairių 
filosofinių ir religinių sektų. Jų autoriai ar rėmėjai, norė- 

dami išreikšti kažką ypatinga, ko neapima įprastinės 
sąvokos, arba palaikyti kokius nors keistus požiūrius, 
arba pridengti tam tikrą savo hipotezės silpnumą, re- 
tai išsiverčia nenukalę naujų žodžių, tokių, kurie juos 
išnagrinėjus pagrįstai gali būti pavadinti bereikšmiais 
terminais. Kadangi, kai jie buvo sugalvoti, su jais nebu- 
vo siejamas joks apibrėžtas idėjų derinys arba bent jau 
buvo siejamas toks, kuris gerai ištyrus paaiškėja esąs 
nesuderinamas, nenuostabu, kad vėliau įprastinėje tos 
pačios grupės vartosenoje jie lieka tuščiais garsais, te- 
turinčiais menką reikšmę arba neturinčiais jokios reikš- 
mės tiems, kurie mano, jog pakanka dažnai juos kar- 
toti kaip savo bažnyčios ar mokyklos skiriamuosius 
požymius, visai nesukdami galvos dėl to, kokias bū- 
tent idėjas jie žymi. Čia man nėra reikalo pateikti krūvą 
pavyzdžių, kiekvienas skaitydamas ir kalbėdamasis ras 
jų pakankamai; o jeigu kas nori geriau jais apsirūpinti, 
tai didieji tokio pobūdžio terminų kalimo meistrai — 
turiu galvoje scholastus ir metafizikus (prie kurių, ma- 
nau, galima priskirti besiginčijančius paskutinių am- 
žių gamtos ir moralės filosofus) — puikiausiai gali jį 
patenkinti. 

3. II. Kiti piktnaudžiaudami žodžiais eina dar toliau 
ir bemaž nesistengia nevartoti žodžių, su kuriais jų 
pirminis Žymėjimas vargu ar sieja kokias nors aiškias 
ir ryškias idėjas, todėl dėl nedovanotino nerūpestingu- 
mo žodžius, su kuriais kalbos tikslumas susiejo labai 
svarbias idėjas, paprastai vartoja apskritai be jokios api- 
brėžtos reikšmės. „Išmintis“, „šlovė“, „malonė“ ir t.t. — 
šiuos žodžius gana dažnai taria kiekvieno Žmogaus 
lūpos, tačiau jeigu daugybės juos vartojančiųjų paklaus- 
tų, kaip jie juos supranta, jie atsidurtų aklavietėje ir 

nežinotų, ką atsakyti; tai aiškiai įrodo, kad nors jie ir 
išmoko šiuos garsus, kurie jiems nuolat sukasi ant lie- 
žuvio, tačiau jų intelekte nėra apibrėžtų idėjų, kurias 
šiais garsais reikėtų išreikšti kitiems. 

4. Žmonės, nuo pat lopšio įpratę išmokti lengvai su- 
prantamus ir įsimenamus žodžius anksčiau, negu sužino 
arba susidaro su jais siejamas arba daiktuose, kuriuos, 
kaip manoma, jie žymi, randamas sudėtines idėjas, pa- 
prastai taip daro visą gyvenimą ir, nesivargindami su- 
daryti savo intelekte apibrėžtas idėjas, vartoja savo žo- 
džius Žymėti turimoms netvirtoms ir miglotoms 
sąvokoms ir pasitenkina tais pačiais žodžiais, kuriuos 
vartoja kiti žmonės, tarsi pats jų garsas būtinai visuo- 
met turėtų tą pačią prasmę. Nors Žmonės išsiverčia su 
tuo kasdieniame gyvenime, tačiau kai jie būtinai nori, 
kad juos suprastų, rodo ženklus, kol to pasiekia; tuo 
tarpu kai jie pradeda samprotauti apie savo dogmas ar 
interesus, tas jų žodžių bereikšmiškumas aiškiai pri- 
pildo jų samprotavimus gausybės tuščio nesupranta- 
mo triukšmo ir paistalų, ypač dorovės klausimais, kur 
žodžiai daugiausia žymi daugybę savavališkai suda- 
rytų idėjų, kurios gamtoje nėra reguliariai ir nuolat su- 
jungtos, derinių, todėl dažnai galvojama tik apie jų 
tuščius garsus arba mažių mažiausiai su jais siejamos 
labai neaiškios ir neapibrėžtos sąvokos. Žmonės ima 
žodžius, kuriuos vartoja aplinkiniai, ir kad neatrody- 
tų, jog jie nežino, kas jais žymima, vartoja juos tvirtai, 
nesukdami galvos dėl tikrosios nustatytos reikšmės, ir, 
be šio patogumo, įgyja dar ir kitą pranašumą: nors 
tokiuose samprotavimuose jie retai būna teisūs, juos 
lygiai taip pat retai galima įtikinti klystant, nes steng- 
tis priversti atsikratyti klaidų žmones, neturinčius aiškių 

sąvokų, yra tas pat, kaip atimti būstą iš valkatos, ne- 
turinčio nuolatinės buveinės. Manau, kad yra būtent 
taip, ir kiekvienas įsižiūrėjęs į save ir kitus gali nu- 
spręsti, ar taip yra, ar ne. 

5. Antra, kitas didelis piktnaudžiavimas žodžiais yra 
nenuoseklus jų vartojimas. Sunku rasti samprotavimą 
kokiu nors klausimu, ypač keliančiu ginčus, kurį įdė- 
miai skaitydamas nepastebėtum, kad tie patys žodžiai 
(ir paprastai patys svarbiausieji samprotavime, apie ku- 
riuos sukasi ginčas) kartais žymi vieną paprastų idėjų 
derinį, kartais — kitą, o tai yra visiškas piktnaudžiavi- 
mas kalba. Žodžiai turi būti mano idėjų ženklai ir pa- 
daryti jas žinomas kitiems ne dėl kokios nors prigim- 
tinės jų reikšmės, bet dėl savavališkai jiems priskirtos, 
todėl kai aš kartais žymiu jais vieną dalyką, o kar- 
tais — kitą, tai yra aiški apgaulė ir piktnaudžiavimas, 
ir sąmoningai taip daryti galima tik iš didelio kvailu- 
mo arba iš dar didesnio nedorumo. Pokalbiuose ar sam- 
protavimuose tais pačiais žodžiais žymėti skirtingus 
paprastų idėjų derinius yra taip pat dora, kaip atsiskai- 
tant su kitu tais pačiais skaitmenimis kartais Žymėti 
vieną vienetų derinį, kartais — kitą, pavyzdžiui, skait- 
meniu 3 kartais Žymėti tris, kartais keturis, o kartais 
aštuonis. Norėčiau žinoti, kas sutiktų turėti reikalų su 
tokiais žmonėmis, kurie taip elgtųsi skaičiuodami? Tam, 
kuris taip kalbėtų apie prekybos reikalus ir sandorius 
ir kartais aštuonis vadintų septyniais, kartais devyniais, 
žiūrint kaip jam naudingiau, iškart prisegtų vieną iš 
dviejų vardų, kurie žmonėms visada kelia pasibjaurė- 
jimą. Tuo tarpu ginčuose ir moksliniuose disputuose 
lygiai tokia pati elgsena paprastai laikoma sąmojingu- 
mu ir mokytumu, tačiau man tai atrodo didesnė ne- 

dorybė, negu pakeisti skaičius skaičiuojant skolą, ir di- 
desnė apgaulė, nes tiesa svarbesnė ir vertingesnė už 
pinigus. 

6. Trečia, kitas piktnaudžiavimas kalba yra dirbtinis 
neaiškumas, kai arba seni žodžiai vartojami naujomis ir 
neįprastomis reikšmėmis, arba įvedami nauji ir dvi- 
prasmiai terminai jų neapibrėžus, arba žodžiai taip su- 
jungiami, kad galima supainioti jų įprastą reikšmę. Nors 
labiausiai tuo pasižymėjo peripatetikų filosofija, tačiau 
ir kitoms kryptims tai nebuvo visiškai nebūdinga. Var- 
gu ar bent viena iš jų, susidūrusi su sunkumais (toks 
netobulas yra Žmogiškasis pažinimas), nebūtų linkusi 
pridengti juos terminų neaiškumu ir supainioti žodžių 
reikšmes, kad šitaip, tarsi paskleidusi miglą Žmonėms 
prieš akis, sukliudytų aptikti jų silpnąsias vietas. Kad 
„kūnas“ ir „tįsumas“ įprastinėje vartosenoje Žymi dvi 
skirtingas idėjas, aišku kiekvienam, kuris bent kiek su- 
simąstys. Juk jeigu jų reikšmė būtų visiškai ta pati, 
pasakymas „tįsumo kūnas“ būtų toks pat tikslus ir su- 
prantamas, kaip ir pasakymas „kūno tįsumas“; ir vis 
dėlto atsiranda tokių, kuriems atrodo būtina painioti 
šių pasakymų reikšmes. Logika ir humanitariniai moks- 
lai, kaip jie buvo traktuojami mokyklose, išgarsino šį 
piktnaudžiavimą ir žalingą žodžių reikšmių painioji- 
mą; susižavėjimą kėlęs ginčo menas labai sustiprino 
natūralų kalbų netobulumą, nes jis daugiau buvo nau- 
dojamas ir pritaikytas painioti žodžių reikšmėms negu 
atskleisti tiesai apie daiktus ir jiems pažinti. Kas įsigi- 
lins į tokio pobūdžio mokslingus veikalus, ras juose 
kur kas neaiškesnės, netikresnės ir neapibrėžtesnės 
reikšmės žodžių negu paprastame pokalbyje. 

7. Taip neišvengiamai būna ten, kur žmonių gabu- 
mai ir mokytumas vertinami pagal jų sugebėjimą gin- 
čytis. Ir jeigu šias pergales, daugiausia priklausančias 
nuo žodžių rafinuotumo bei subtilumo, lydi garbė ir 
atlygis, nenuostabu, kad šitaip Žmogaus pasitelktas są- 
mojis taip supainioja, supina ir detalizuoja garsų reikš- 
mes, jog niekuomet nestinga ką pasakyti prieštarau- 
jant kokiu nors klausimu ar jį ginant, nes pergalė 
priskiriama ne tam, kurio pusėje tiesa, bet tam, kuris 
ginče taria paskutinį Žodį. 

14. Ketvirta, kitas didelis piktnaudžiavimas žodžiais yra 
jų laikymas daiktais. Nors tam tikru mastu tai pasakyti- 
na apskritai apie visus pavadinimus, tačiau ypač tai 
susiję su substancijų pavadinimais. Šiam piktnaudžia- 
vimui labiausiai pasiduoda tie žmonės, kurie apriboja 
savo mintis kokia nors viena sistema ir atsiduoda tvir- 
tam tikėjimui kokios nors pripažintos hipotezės tobu- 
lumu; todėl jie būna įsitikinę, kad jų sektos terminai 
taip atitinka daiktų prigimtį, jog visiškai derinasi su jų 
realiu egzistavimu. Ar yra tokių, kurie, išauklėti peti- 
patetikų filosofijos dvasia, nemano, kad dešimt pava- 
dinimų, žyminčių dešimt kategorijų, tiksliai atitinka 
daiktų prigimtį? Kuris šios mokyklos šalininkas nėra 
įsitikinęs, kad substancinės formos, augalinės sielos, tuštu- 
mos baimė, intencionalios rūšys ir t.t. yra kažkas realu? 
Šiuos žodžius žmonės išmoko vos tik įžengę į pažini- 
mo sritį ir matė, kad jų mokytojai ir sistemos teikia 
jiems didelę reikšmę; todėl jie negali atsisakyti nuomo- 
nės, kad šie žodžiai atitinka gamtą ir atvaizduoja tai, 
kas realiai egzistuoja. Platonikai turi savo „pasaulio sie- 
lą“, epikūrininkai — rimtyje esantiems atomams būdin- 
gą „siekimą judėti“. Vargu ar bent viena filosofijos 

kryptis neturi atskiros terminų, kurių kiti nesupranta, 
sistemos. Ir vis dėlto šie tauškalai, kurie, kai žmogaus 
intelektas yra silpnas, taip puikiai pridengia jo neišma- 
nymą ir paslepia klaidas, nuolat vartojami tos pačios 
genties žmonių ima atrodyti svarbiausia kalbos dalimi 
ir reikšmingiausiais iš visų terminų; ir jeigu kur nors, 
kur vyrauja tokia doktrina, būtų visuotinai pripažinti 
terminai „oro arba eterio vežimai“, šie terminai neabe- 
jotinai taip įsispaustų Žmonių intelektuose, kad sustip- 
rintų jų įsitikinimą tokių daiktų realumu, kaip iki šiol 
tai padarydavo peripatetikų „formos“ ir „intenciona- 
lios rūšys“. 

15. Kaip pavadinimų laikymas daiktais gali suklaidinti 
intelektą, pakankamai išryškės įdėmiai skaitant rašyto- 
jus filosofus, ir galbūt iš žodžių, kuriuos mažiausiai 
galima įtarti esant klaidingai vartojamus. Aš pateiksiu 
tik vieną pavyzdį, ir gerai žinomą. Kiek būta painių 
ginčų dėl materijos, tarsi gamtoje realiai egzistuotų toks 
dalykas atskirai nuo kūno, nes akivaizdu, kad žodis 
„Materija“ Žymi idėją, skirtingą nuo kūno idėjos. Juk 
jeigu šiais dviem terminais žymimos idėjos būtų visiš- 
kai tapačios, juos visur be jokio skirtumo būtų galima 
pakeisti vieną kitu. Tačiau matome, kad nors teisinga 
sakyti, jog „visų kūnų materija yra viena“, tačiau ne- 
galima sakyti, jog „visų materijų kūnas yra vienas“; 
mes paprastai sakome, kad vienas kūnas yra didesnis 
už kitą, tačiau pasakymas, kad viena materija didesnė 
už kitą, skamba šiurkščiai (manau, jog jis niekada ne- 
vartojamas). Kodėl taip yra? Matyt, dėl to, kad nors 
materija ir kūnas iš tikrųjų nesiskiria ir kur yra vienas, 
ten yra ir kitas, tačiau žodžiai „materija“ ir „kūnas“ 
žymi dvi skirtingas sąvokas, iš kurių viena yra nepilna 

ir yra tik kitos dalis. „Kūnas“ žymi tankią, tįsią tam 
tikros formos substanciją, o „materija“ yra tik substan- 
cijos sąvokos dalis, miglotesnė sąvoka, mano many- 
mu, vartojama žymėti kūno substancijai ir tankiui ir 
neapimanti jo tįsumo bei formos; todėl kalbėdami apie 
materiją mes visuomet kalbame apie ją kaip apie kažką 
viena, nes iš tiesų ji aiškiai apima tik tankios substan- 
cijos, kuri visur yra ta pati, visur vienoda, idėją. Ka- 
dangi tokia yra mūsų materijos idėja, įsivaizduoti skir- 
tingas materijas pasaulyje ar kalbėti apie jas mes galime 
ne daugiau negu apie skirtingus tankius, nors galime 
ir įsivaizduoti, ir kalbėti apie skirtingus kūnus, nes tį- 
sumas ir forma gali kisti. Tačiau kadangi tankis negali 
egzistuoti be tįsumo ir formos, žodžio „materija“ lai- 
kymas kažko, kas realiai egzistuoja taip apibrėžta, pa- 
vadinimu neabejotinai sukėlė tuos neaiškius ir nesu- 
prantamus samprotavimus ir ginčus dėl materia prima“, 
kurių buvo pilnos filosofų galvos ir knygos; kitiems 
palieku aptarti, kiek toks netobulumas ar piktnaudžia- 
vimas gali atsiliepti daugeliui kitų bendrųjų terminų. 
Manau, jog galiu pasakyti bent jau tai, kad pasaulyje 
kiltų daug mažiau ginčų, jeigu žodžiai būtų laikomi 
tuo, kas jie yra, — tik mūsų idėjų ženklais, o ne pačiais 
daiktais. Juk kai mes ginčijamės dėl „materijos“ ar kito 
panašaus termino, iš tiesų ginčijamės tik dėl šiuo gar- 
su išreiškiamos idėjos — ar būtent ši idėja atitinka ką 
nors, kas realiai egzistuoja gamtoje, ar ne. Ir jeigu žmo- 
nės pasakytų, kokias idėjas jie žymi savo žodžiais, ieš- 
kant tiesos ar ginant ją nekiltų ir pusės tų neaiškumų 
ir ginčų, kurie vyksta dabar. 

APIE PRIEMONES, PADEDANČIAS IŠVENGTI 
ŠIŲ NETOBULUMŲ IR PIKTNAUDŽIAVIMŲ 


1. Anksčiau mes jau išsamiai aptarėme natūralius ir 
primestus kalbų netobulumus; kadangi kalba yra svar- 
bus visuomenę susiejantis saitas ir įprastinis kanalas, 
kuriuo Žmogus žmogui ir karta kartai perduoda paži- 
nimo pasiekimus, klausimo, kokių galima rasti priemo- 
nių, padedančių išvengti šių trūkumų, aptarimas nusipel- 
no paties didžiausio mūsų dėmesio. 

2. Aš nesu toks tuščiagarbis, jog manyčiau, kad ga- 
lima bandyti pakeisti pasaulio kalbas ar bent jau savo 
šalies kalbą ir nepasirodyti juokingam. Reikalauti, kad 
žmonės visada vartotų žodžius ta pačia prasme ir tik 
žymėti apibrėžtoms ir nekintamoms idėjoms, reikštų ma- 
nyti, kad visi žmonės turi turėti tas pačias sąvokas ir 
kalbėti tik apie tuos dalykus, kurių jie turi aiškias ir 
ryškias idėjas. Šito negali tikėtis niekas, kas nėra toks 
tuščiagarbis, kad įsivaizduotų galįs priversti žmones 
arba labai daug žinoti, arba būti labai tylius. Tas, kuris 
mano, kad plepus liežuvis susijęs tik su dideliu inte- 
lektu ir kad tai, ar žmogus kalba daug, ar mažai, pri- 
klauso tik nuo jo žinių, labai menkai tepažįsta pasaulį. 

3. Tačiau nors turgui ir biržai reikia palikti jiems 
būdingą kalbėseną ir neatimti iš apkalbų jų senosios 
privilegijos, nors mokyklos ir ginčininkai tikriausiai įsi- 
Žeis, jeigu jiems bus pasiūlyta sutrumpinti savo ginčus 
arba sumažinti jų skaičių, aš manau, jog tie, kurie nori 
rimtai ieškoti tiesos arba ją ginti, turi jaustis privalą iš- 
studijuoti, kaip jie gali apsisaugoti nuo neaiškumo, 

abejotinumo ar dviprasmiškumo, kurie natūraliai bū- 
dingi žodžiams, jeigu tuo nesirūpinama. 

4. Tas, kas gerai apmąstys dėl prasto žodžių vartojimo 
pasaulyje paplitusias klaidas ir neaiškumą, suklydimus ir 
painiavą, ras priežasčių suabejoti, ar kalba, kaip ji bu- 
vo žmonių vartojama, labiau prisidėjo prie pažinimo 
tobulinimo, ar kliudė jam. Kiek yra žmonių, kurie, mąs- 
tydami apie daiktus, sutelkia savo mintis tik į žodžius, 
ypač kai jie nukreipia intelektą į dorovės klausimus! 
Kas paskui gali stebėtis, jei tokių apmąstymų ir sam- 
protavimų bemaž vien tik apie garsus, su kuriais sie- 
jamos idėjos yra labai miglotos arba labai nepastovios, 
arba galbūt jų išvis nėra, rezultatas, — sakau, kas gali 
stebėtis, kad tokios mintys ir samprotavimai baigiasi 
ne kuo kitu, kaip neaiškumu ir suklydimu, be jokio 
aiškaus sprendimo ar žinojimo? 

5. Šį nepatogumą, sukeliamą prasto žodžių vartoji- 
mo, žmonės patiria savo asmeniniuose apmąstymuo- 
se, tačiau dėl to kylantys nesusipratimai kur kas aki- 
vaizdesni pokalbiuose, samprotavimuose ir ginčuose 
su kitais. Kalba yra svarbus kanalas, kuriuo Žmonės 
perduoda vienas kitam savo atradimus, samprotavi- 
mus ir Žinias, ir nors tas, kuris blogai juo naudojasi, ir 
nesugadina pačiuose daiktuose glūdinčių Žinių šalti- 
nių, tačiau, kiek tai nuo jo priklauso, sulaužo arba už- 
kemša latakus, kuriais žinios paskirstomos viešam nau- 
dojimui ir žmonijos labui. Argi tas, kuris vartoja žodžius 
be jokios aiškios ir nekintamos prasmės, neklaidina sa- 
vęs ir kitų? O tas, kuris tai daro sąmoningai, turi būti 
laikomas tiesos ir pažinimo priešu. Ir kas dar gali ste- 
bėtis, kad visi mokslai ir pažinimo sritys taip prikimš- 
tos neaiškių ir dviprasmiškų terminų, nieko nereiškian- 

čių ir abejotinų posakių, kurie net dėmesingiausiems ir 
įžvalgiausiems Žmonėms tegali suteikti labai nedaug 
naujų žinių arba visai jų nesuteikia ir bemaž arba visai 
negali paskatinti jų laikytis teisingesnių pažiūrų, nes 
tie, kuriems tiesos dėstymas ar gynimas tapo profesija, 
subtilumą labai dažnai palaikydavo dorybe; iš tiesų ši 
dorybė, kuri iš esmės yra ne kas kita, kaip klaidingas 
ir iliuzinis neaiškių ir apgaulingų terminų vartojimas, te- 
gali tik paskatinti žmones dar labiau pūstis dėl savo 
neišmanymo ir dar labiau užsispyrus laikytis savo su- 
klydimų. 

6. Žvilgtelkime į bet kokias polemines knygas ir pa- 
matysime, kad neaiškių, nepastovių ar dviprasmiškų 
terminų rezultatas yra ne kas kita, kaip triukšmas ir 
ginčas dėl garsų, kuris neįtikina ir netobulina žmo- 
gaus intelekto. Juk jeigu kalbantysis ir klausantysis ne- 
susitarė dėl idėjos, kurią žymi žodžiai, ginčas vyksta ne 
dėl daiktų, bet dėl pavadinimų. Visada, kai vartojamas 
žodis, kurio reikšmės jie nėra išsiaiškinę tarpusavyje, 
jų intelektai neturi kito objekto, dėl kurio sutaria, iš- 
skyrus vien garsą, nes daiktai, apie kuriuos jie mąsto 
tuo metu, kai juos išreiškia tas Žodis, yra visiškai skir- 
tingi. 

10. Kad teisingai būtų vartojami substancijų pavadi- 
nimai, reikia šio to daugiau, ne vien apibrėžtų idėjų: jų 
pavadinimai turi atitikti egzistuojančius daiktus; tačiau 
apie tai aš netrukus turėsiu progą pakalbėti išsamiau. 
Toks tikslumas absoliučiai būtinas filosofinio pažini- 
mo tyrinėjimuose ir ginčuose dėl tiesos. Ir nors būtų 
gerai, jeigu jis būtų būdingas ir paprastiems pokal- 
biams bei kasdienio gyvenimo reikalams, tačiau aš ma- 
nau, kad šito vargu ar galima tikėtis. Paprastos sąvo- 

kos tinka paprastiems pokalbiams, ir nors ir vienose, ir 
kituose netrūksta painiavos, jie puikiausiai tinka ir tur- 
gui, ir religinei šventei. Pirkliai ir meilužiai, virėjai ir 
siuvėjai turi žodžių, kuriais gali mikliai sutvarkyti sa- 
vo įprastus reikalus; manau, kad tai galėtų padaryti ir 
filosofai bei ginčų dalyviai, jeigu tik jie norėtų suprasti 
ir būti aiškiai suprasti. 

11. Trečia, neužtenka, kad žmonės turėtų idėjas, api- 
brėžtas idėjas, kurias jie žymėtų šiais ženklais; jie taip 
pat turi stengtis savo žodžius kuo labiau pritaikyti toms 
idėjoms, kurios paprastai su jais siejamos įprastinėje varto- 
senoje. Žodžiai, ypač jau susiformavusių kalbų, yra ne 
asmeninė kieno nors nuosavybė, bet bendra mainų ir 
bendravimo priemonė, todėl niekas negali savo nuo- 
žiūra keisti nei įspaudo, su kuriuo jie yra vartojami, 
nei idėjų, su kuriomis jie yra susieti, o jeigu tai būtina 
padaryti, jis bent jau turi pranešti apie tai. Kalbėdami 
žmonės nori ar bent jau turėtų norėti būti suprasti, o 
jeigu Žmonės nesilaiko įprastinės vartosenos, tai yra 
neįmanoma be nuolatinių paaiškinimų, klausimų ir ki- 
tokių nepatogių pertrūkių. Kaip tik kalbos būdingu- 
mas leidžia mūsų mintims lengviausiai ir naudingiau- 
siai įsiskverbti į kitų Žmonių intelektą, ir todėl jis 
nusipelno mūsų dėmesio ir pastangų, ypač su dorove 
susijusių žodžių pavadinimų atžvilgiu. Būdingos ter- 
minų reikšmės ir būdingo jų vartojimo geriausia mo- 
kytis iš tų, iš kurių raštų ir samprotavimų matyti, kad 
jie turėjo aiškiausias sąvokas ir parinkdavo joms tiks- 
liausius ir tinkamiausius terminus. Nors toks kalbos 
būdingumo reikalavimą atitinkantis žodžių vartojimas 
ne visuomet turi laimę būti suprastas, tačiau dėl to 
paprastai būna kaltas tas, kuris taip neišmano kalbos, 

kuria kalba, kad nesupranta jos, kai ji vartojama taip, 
kaip ir dera. 

12. Ketvirta, kadangi įprastinė vartosena ne taip aki- 
vaizdžiai susiejo reikšmes su žodžiais, kad žmonės vi- 
suomet tikrai žinotų, ką būtent jie Žymi, ir kadangi 
žmonės, tobulindami savo žinias, įgyja idėjas, kurios 
skiriasi nuo įprastinių ir visuotinai pripažintų ir ku- 
rioms jie turi arba sukurti naujus žodžius (tam jie ryžta- 
si retai iš baimės būti apkaltinti dirbtinumu arba naujo- 
vėmis), arba vartoti senus nauja reikšme, todėl laikantis 
ankstesnių taisyklių kartais, norint patvirtinti Žodžių 
reikšmę, būtina paskelbti jų reikšmę, jeigu įprastinėje var- 
tosenoje ji liko neaiški ir neapibrėžta (tokie yra dauge- 
lis labai sudėtingų idėjų pavadinimų) arba jeigu labai 
svarbus samprotavimo terminas, apie kurį jis iš esmės 
ir sukasi, gali sukelti tam tikrų abejonių ar suklaidinti. 

15. Antra, mišrūs modusai, ypač susiję su dorove, dau- 
giausia yra tokie idėjų deriniai, kuriuos intelektas su- 
daro savo nuožiūra ir kurių pastovius pavyzdžius ne 
visuomet galima rasti egzistuojant, todėl jų pavadini- 
mų reikšmės negalima paaiškinti kaip nors ją paro- 
dant, kaip paprastų idėjų pavadinimų, bet užtat ją ga- 
lima visiškai ir tiksliai apibrėžti. Kadangi mišrūs 
modusai yra deriniai įvairių idėjų, kurias intelektas sa- 
vavališkai sujungia neatsižvelgdamas į jokį pirmavaiz- 
dį, panorėję žmonės gali tiksliai Žinoti, kokios idėjos 
įeina į kiekvieną derinį, taigi vartoti šiuos žodžius api- 
brėžta ir neabejotina reikšme ir esant reikalui tiksliai 
nurodyti, ką jie žymi. Turint tai galvoje, tie, kurie nepa- 
sistengia, kad jų samprotavimai apie dorovės dalykus 
būtų labai aiškūs ir apibrėžti, labai nusikalsta. Kadan- 

gi tiksli mišrių modusų pavadinimų reikšmė arba — o 
tai yra tas pat — reali kiekvienos rūšies esmė gali būti 
žinoma, nes jie yra sukurti ne gamtos, bet žmogaus, tai 
samprotauti apie dorovės dalykus neapibrėžtai ir ne- 
aiškiai yra didžiulis aplaidumas ir yda; tai labiau at- 
leistina kalbant apie gamtines substancijas, kur sunku 
išvengti abejotinų terminų, kaip netrukus pamatysi- 
me, dėl visai priešingos priežasties. 

16. Tuo remdamasis aš drįstu manyti, kad etikoje 
įrodymas yra lygiai taip pat įmanomas, kaip ir matema- 
tikoje, nes gali būti tiksliai žinoma dalykų, kuriuos žy- 
mi su dorove susiję žodžiai, tiksli reali esmė, vadinasi, 
tikrai gali būti atskleistas pačių daiktų atitikimas ar 
neatitikimas, o tai ir yra tobulas pažinimas. Ir tegu 
niekas neprieštarauja sakydamas, kad etikoje, greta mo- 
dusų pavadinimų, dažnai tenka vartoti substancijų pa- 
vadinimus, ir dėl to ir randasi neaiškumas. Mat kai 
doroviniuose samprotavimuose kalbama apie substan- 
cijas, jų skirtinga prigimtis ne tiek tiriama, kiek taria- 
ma; pavyzdžiui, kai sakome, kad „žmogus turi paklusti 
įstatymui“, „žmogumi“ vadiname tik kūnišką protin- 
gą būtybę, o kokia šiuo atveju yra šios būtybės reali 
esmė ar kitos kokybės, visiškai neaptariama. Todėl gam- 
tininkai gali kiek tinkami ginčytis dėl to, ar vaikas arba 
išsigimėlis yra žmogus fizine prasme, tačiau tai nė kiek 
nesusiję su doroviniu žmogumi, kaip aš jį pavadinčiau, 
kuris yra toji nejudama nekintama idėja, kūniška protin- 
ga būtybė. Juk jeigu būtų galima rasti beždžionę ar ko- 
kią nors kitą būtybę, kuri tokiu mastu protautų, kad 
sugebėtų suprasti bendrus ženklus ir daryti išvadas 
apie bendrąsias idėjas, ji neabejotinai turėtų paklusti 
įstatymui ir šia prasme būtų žmogus, kad ir kaip savo 

išvaizda skirtųsi nuo kitų šiuo vardu vadinamų būty- 
bių. Jeigu substancijų pavadinimai būtų tinkamai var- 
tojami doroviniuose samprotavimuose, jie trukdytų 
jiems ne daugiau negu matematiniams: jeigu matema- 
tikas kalba apie auksinį kubą, rutulį ar kitą kūną, jis turi 
aiškią, apibrėžtą idėją, kuri nekinta, nors per klaidą ją 
galima priskirti kokiam nors atskiram kūnui, su ku- 
riuo ji nesusijusi. 

17. Apie tai aš čia užsiminiau tarp kitko, kad paro- 
dyčiau, kaip svarbu žmonėms mišrių modusų pavadi- 
nimuose ir, vadinasi, visuose doroviniuose samprota- 
vimuose apibrėžti savo žodžius, kai to reikia, nes taip 
doroviniam pažinimui gali būti suteiktas didesnis aiš- 
kumas ir tikrumas. Reikia labai stokoti nuoširdumo 
(švelniai tariant), kad atsisakytum tai daryti, nes apibrė- 
žimas yra vienintelis būdas, kuriuo galima sužinoti tikslią 
su dorove susijusių žodžių reikšmę, be to, toks būdas, 
kuriuo jų reikšmę galima sužinoti tikrai, nepaliekant 
vietos jokiems ginčams dėl to. Todėl negalima patei- 
sinti žmonių aplaidumo ar ydingumo, jeigu jų dorovi- 
niai samprotavimai yra ne ką aiškesni už gamtamoksli- 
nius samprotavimus, — juk jie susiję su intelekto idėjomis, 
kurios nėra klaidingos ar neadekvačios, nes nėra jokių 
išorinių daiktų, su kuriais jas būtų galima sieti kaip su 
pirmavaizdžiais ir kuriuos jos turėtų atitikti. Žmonėms 
kur kas lengviau susidaryti intelekte idėją, kuri būtų 
pavyzdžiu, pavadinti ją „teisingumu“ ir visus šį pa- 
vyzdį atitinkančius veiksmus vadinti šiuo pavadini- 
mu, negu pamačius Aristeidą** susidaryti idėją, visais 
atžvilgiais tiksliai panašią į jį, kuris yra toks, koks yra, 
nesvarbu, kokią jo idėją turėtų kiti. Pirmuoju atveju 
reikia tik žinoti savo pačių intelekte sujungtų idėjų 

derinį, antruoju atveju reikia ištirti visą šalia mūsų eg- 
zistuojančio daikto prigimtį, jo neaiškią paslėptą san- 
darą ir įvairias kokybes. 

18. Kitą priežastį, kodėl būtina apibrėžti mišrius mo- 
dusus, ypač su dorove susijusius žodžius, aš jau minėjau 
anksčiau: tai yra vienintelis būdas, kuriuo galima tikrai 
sužinoti daugumos iš jų reikšmę. Kadangi jų žymimos 
idėjos daugiausia yra tokios, kad jų sudedamosios da- 
lys niekur drauge neegzistuoja, bet yra išsibarsčiusios 
ir susimaišiusios su kitomis, tik intelektas jas susieja ir 
sujungia į vieną idėją; ir tik žodžiais, išvardijančiais 
įvairias intelekto sujungtas paprastas idėjas, mes gali- 
me pranešti kitiems, ką žymi jų pavadinimai: šiuo at- 
veju juslės, pateikdamos juslėmis suvokiamus objek- 
tus, nepadeda mums parodyti idėjų, kurias žymi mūsų 
tokio pobūdžio pavadinimai, kaip jos dažnai padeda 
juslinių paprastų idėjų ir tam tikru mastu — substan- 
cijų pavadinimų atveju. 

19. Trečia, norint paaiškinti substancijų pavadinimų, žy- 
minčių mūsų turimas įvairių jų rūšių idėjas, reikšmę, 
daugeliu atvejų reikia naudotis abiem anksčiau minė- 
tais būdais — parodymu ir apibrėžimu. Paprastai kiek- 
viena rūšis turi tam tikras svarbiausias kokybes, su 
kuriomis mes manome esant susijusias kitas idėjas, su- 
darančias mūsų sudėtinę šios rūšies idėją, todėl mes 
mielai duodame rūšinį pavadinimą tam daiktui, kuria- 
me randame būdingą požymį, mūsų laikomą svarbiau- 
sia skiriamąja šios rūšies idėja. Šios svarbiausios arba 
būdingos (jeigu galiu taip jas pavadinti) gyvūnų ir au- 
galų rūšių idėjos yra (kaip buvo sakyta anksčiau, sk.VI, 
§ 29 ir sk. IX, § 15) daugiausia išvaizda, negyvų kū- 
nų — spalva, o kartais ir viena, ir kita. 


434 


11. APIE PRIEMONES, PADEDANČIAS IŠVENGTI ŠIŲ NETOBULUMŲ 


20. Šios svarbiausios juslėmis suvokiamos kokybės yra 
pagrindinės mūsų rūšinių idėjų sudedamosios dalys, vadi- 
nasi, labiausiai pastebima ir nekintama mūsų rūšinių 
pavadinimų, kuriuos priskiriame pažįstamoms substan- 
cijų rūšims, apibrėžimų dalis. Antai žodis „Žmogus“ 
pagal savo prigimtį gali žymėti tiek sudėtinę idėją, su- 
darytą iš tame pačiame subjekte sujungtų gyvybės ir 
protingumo, tiek bet kokį kitą derinį, tačiau kai jis var- 
tojamas kaip tam tikros rūšies būtybių, kurias mes lai- 
kome esant mūsų padermės, ženklas, į mūsų sudėtinę 
idėją, žymimą žodžiu „Žmogus“, tikriausiai būtina 
įjungti ir išorinį pavidalą, kaip ir bet kurią kitą joje 
randamą idėją; todėl bus nelengva parodyti, kodėl Pla- 
tono pateiktas apibrėžimas „animal implume bipes latis 
unguibus” nebus toks pat geras pavadinimo „žmogus“, 
žyminčio šią būtybių rūšį, apibrėžimas: juk, kaip atro- 
do, būtent išvaizda kaip svarbiausioji kokybė labiau 
apibrėžia šią rūšį negu sugebėjimas protauti, kuris pa- 
sireiškia ne iš karto, o kartais — niekada. Jeigu su tuo 
nesutinkama, aš nežinau, kaip gali išvengti kaltinimo 
žmogžudyste Žžudantys išsigimėlius (kaip mes juos va- 
diname) dėl neįprastos jų išvaizdos, nežinodami, ar jie 
turi protingą sielą, kurią vienodai sunku įžvelgti tiek 
normalios, tiek išsigimėliškos išvaizdos naujagimiuo- 
se. Ir kas mus mokė, kad protinga siela negali gyventi 
buveinėje, kurios fasadas nėra būtent toks, arba kad ji 
gali susijungti ir įkvėpti gyvybę tik tokiam kūnui, ku- 
ris turi būtent tokią išorinę sandarą? 

21. Šios svarbiausios kokybės geriausiai pažįstamos pa- 
rodant jas, ir vargu ar jas galima pažinti kitaip. Antai 
arklio arba kazuaro išvaizdą žodžiais galima įspausti 
intelekte tik šiurkščiai ir netobulai, tuo tarpu gyvūnų 

vaizdas padaro tai tūkstantį kartų geriau; ypatingos 
aukso spalvos idėją galima įgyti tik dažnai ją matant 
savo akimis, o ne iš aprašymų, — tai aiškai rodo nuo- 
lat su šiuo metalu susiduriančių Žmonių pavyzdys: jie 
paprastai iš akies atskiria tikrą auksą nuo padirbto, 
gryną nuo turinčio priemaišų, tuo tarpu kiti (turintys 
tokias pat geras akis, tačiau nesusidarę iš patyrimo 
visiškai tikslios būtent tokio geltonumo idėjos) nepaste- 
bės jokio skirtumo. Tą patį galima pasakyti apie kitas 
paprastas idėjas, būdingas kokiai nors substancijai, bet 
neturinčias atskirų pavadinimų. Auksui būdingas skam- 
besys, skirtingas nuo kitų kūnų garso, neturi su juo 
susieto atskiro pavadinimo, kaip ir ypatingas šio me- 
talo geltonumas. 

22. Tačiau kadangi daugelis mūsų rūšines substan- 
cijų idėjas sudarančių paprastų idėjų yra galios, kurios 
įprastiniame daiktų pavidale akivaizdžiai nepasirodo 
juslėms, tai tam tikrą dalį mūsų substancijų pavadinimų 
reikšmės geriau galima atskleisti išvardijant tas paprastas 
idėjas negu parodant pačią substanciją. Tas, kuris prie re- 
gėjimu įgytos geltonos spindinčios aukso spalvos pri- 
dės mano išvardytas gero kalumo, lydumo, patvaru- 
mo ir tirpumo karališkajame vandenyje idėjas, turės 
tobulesnę aukso idėją negu galėtų turėti tuo atveju, jei- 
gu apžiūrėjęs aukso gabalėlį įspaustų intelekte tik aki- 
vaizdžiai matomas jo savybes. Tačiau jeigu šio spin- 
dinčio, sunkaus, kalaus daikto išorinė sandara (iš kurios 
kyla visos šios savybės) būtų atvira mūsų juslėms, ko- 
kia yra trikampio išorinė sandara, arba esmė, tai žo- 
džio „auksas“ reikšmę būtų taip pat lengva nustatyti, 
kaip ir žodžio „trikampis“. 


436 


11. APIE PRIEMONES, PADEDANČIAS IŠVENGTI ŠIŲ NETOBULUMŲ 


23. Iš to galime matyti, kokiu mastu viso kūniškų 
daiktų pažinimo pagrindas yra mūsų juslės. Juk mes netu- 
rime jokio supratimo, jokios idėjos, kaip juos pažįsta 
nuo kūnų atskirtos dvasios (kurių turimas šių daiktų 
pažinimas ir idėjos tikrai yra daug tobulesnės negu mū- 
sų). Visas mūsų pažinimo ar vaizduotės mastas neper- 
žengia mūsų pačių idėjų, kurias apriboja mūsų suvoki- 
mo būdai, ribų. Nors nekyla abejonių dėl to, kad 
aukštesnio lygio dvasios negu tos, kurios nugrimzdu- 
sios kūne, gali turėti tokias pat aiškias pagrindinės sub- 
stancijų sandaros idėjas, kokią mes turime trikampio 
idėją, ir taip suvokti, kaip iš jos kyla visos jų savybės ir 
veiksmai, tačiau kokiu būdu jos įgyja tokį pažinimą — 
to mes neįstengsime suprasti. 

24. Tačiau nors apibrėžimai turi paaiškinti substan- 
cijų pavadinimus, kai jie žymi mūsų idėjas, jie paaiški- 
na juos labai netobulai, kaip ir tada, kai jie žymi daik- 
tus. Kadangi substancijų pavadinimai ne tik duodami 
mūsų idėjoms, bet galiausiai yra vartojami ir atvaiz- 
duoti daiktams, taigi turi juos atstoti, jų reikšmė turi 
atitikti daiktų tiesą lygiai taip pat, kaip ir žmonių idė- 
jas. Todėl substancijų atžvilgiu mes ne visuomet gali- 
me sustoti prie įprastos sudėtinės idėjos, kuri paprastai 
sudaro šio žodžio reikšmę, bet turime eiti šiek tiek 
toliau ir ištirti pačių daiktų prigimtį bei savybes, ir 
taip tobulinti, kiek įstengiame, mūsų turimas jų atski- 
rų rūšių idėjas arba išmokti jas iš tų, kurie susiduria su 
tokiais daiktais ir turi patyrimą jų atžvilgiu. Kadangi 
jų pavadinimai turi Žymėti ne tik kitų Žmonių intelek- 
te esančias sudėtines idėjas, kurias savo įprastine reikš- 
me jie žymi, bet ir tokius paprastų idėjų derinius, kurie 
iš tikrųjų egzistuoja pačiuose daiktuose, tai norint tei- 

singai apibrėžti jų pavadinimus reikia gilintis į gamtos moks- 
lus ir atidžiai jas tyrinėjant surasti jų savybes. Siekiant 
išvengti nepatogumų, kylančių pokalbiuose ir ginčuo- 
se dėl gamtinių kūnų ir substancinių daiktų, nepakan- 
ka iš būdingos kalbos paimti įprastą, tačiau miglotą 
arba labai netobulą idėją, su kuria siejamas kiekvienas 
žodis, ir vartojant jį sieti su šia idėja; susipažinę su šios 
rūšies daiktų istorija, mes turime pataisyti ir nustatyti 
savo sudėtinę idėją, siejamą su kiekvienu rūšiniu pava- 
dinimu, ir kalbėdamiesi su kitais (jeigu matome, kad 
jie klaidingai mus supranta) turime pasakyti, kokią su- 
dėtinę idėją žymime šiuo pavadinimu. Juo labiau tai 
būtina padaryti visiems tiems, kurie siekia pažinimo ir 
filosofinės tiesos, nes vaikai, mokomi žodžių, kol jie 
turi dar tik labai netobulas daiktų sąvokas, vartoja juos 
kaip pakliuvo ir daug negalvodami, ir retai susidaro 
apibrėžtas jų žymimas idėjas. Šio įpročio (kuris yra pa- 
togus ir puikiai tinka kasdieniams gyvenimo ir ben- 
dravimo poreikiams tenkinti) jie yra linkę laikytis ir 
suaugę, taigi jie pradeda ne nuo to galo — pirmiausia 
ir tobulai išmoksta žodžius, o sąvokas, su kuriomis 
vėliau sieja šiuos žodžius, sudaro labai paviršutiniš- 
kai. Dėl to atsitinka taip, kad Žmonės kalba taisyklinga 
savo šalies kalba, t.y. pagal tos kalbos gramatikos tai- 
sykles, tačiau apie pačius daiktus kalba labai neteisin- 
gai ir ginčydamiesi vieni su kitais daro labai menką 
pažangą atskleisdami naudingas tiesas ir pažindami 
daiktus, kokie jie yra patys savaime, o ne mūsų vaiz- 
duotėje, nes mūsų pažinimo tobulėjimas nelabai pri- 
klauso nuo to, kaip jie vadinami. 

25. Todėl pageidautina, kad žmonės, nusimanantys 
apie gamtos tyrinėjimus ir pažįstantys įvairių rūšių 

gamtinius kūnus, išdėstytų tas paprastas idėjas, kurias, 
kaip rodo jų stebėjimai, visada atitinka kiekvienos rū- 
šies individai. Tai didžia dalimi pašalintų painiavą, at- 
sirandančią dėl to, kad įvairūs žmonės vartoja tą patį 
pavadinimą čia mažesnio, čia didesnio juslėmis suvo- 
kiamų kokybių skaičiaus deriniui priklausomai nuo to, 
ar jie geriau, ar prasčiau pažįsta kokią nors daiktų, 
apimamų vienu pavadinimu, rūšį ar kaip kruopščiai 
yra ją ištyrę. Tačiau tokio pobūdžio žodynas, apiman- 
tis, taip sakant, visą gamtos mokslą, reikalauja perne- 
lyg daug rankų, pernelyg daug laiko, išlaidų, pastan- 
gų ir įžvalgumo, kad jo kada nors būtų galima tikėtis; 
o kol tai bus padaryta, mes turime pasitenkinti sub- 
stancijų pavadinimų apibrėžimais, paaiškinančiais, ko- 
kia prasme Žmonės juos vartoja. Būtų gerai, jeigu jie 
duotų mums bent šitai, kur to reikia. Tačiau paprastai 
taip nėra; žmonės kalbasi ir ginčijasi vienas su kitu 
žodžiais, dėl kurių prasmės nesusitarė tarpusavyje klai- 
dingai manydami, kad įprastų žodžių reikšmė yra pa- 
tikimai nustatyta, o tikslios idėjos, kurias jie Žymi, gerai 
žinomos ir būtų gėda jų nežinoti. Tačiau abi šios prie- 
laidos yra klaidingos: jokie sudėtinių idėjų pavadini- 
mai neturi tokios nustatytos apibrėžtos reikšmės, kad 
jie visuomet žymėtų tiksliai tas pačias idėjas. Ir žmogui 
visai negėda neturėti apie kokį nors daiktą tikrų žinių, 
kurias galima įgyti tik tam tikrais įmanomais būdais; 
todėl visai negėda nežinoti, kokią tiksliai idėją koks 
nors garsas žymi kito žmogaus intelekte, jeigu jis man 
šito nepaaiškino kokiu nors kitu būdu, o ne vien var- 
todamas šį garsą, nes, išskyrus tokį paaiškinimą, nėra 
kito būdo tikrai tai Žinoti. Iš tiesų būtinybė bendrauti 
per kalbą paskatina žmones susitarti dėl įprastų žo- 

džių reikšmės tam tikrose priimtinose ribose, ir to pa- 
kanka įprastam pokalbiui; todėl negalima manyti, kad 
žmogus visiškai nežino idėjų, kurias įprastinė vartose- 
na sieja su žodžiais jam gerai pažįstamoje kalboje. Ta- 
čiau įprastinė vartosena yra labai neapibrėžta taisyklė, 
galiausiai virstanti atskirų žmonių idėjomis, todėl ji daž- 
nai pasirodo esanti labai nepastovus pavyzdys. Nors 
mano anksčiau minėtas žodynas pareikalautų perne- 
lyg daug laiko, išlaidų ir pastangų, kad jo būtų galima 
tikėtis šiame amžiuje, tačiau, mano manymu, nebūtų 
neprotinga pasiūlyti, kad žinomus ir savo išoriniu pa- 
vidalu skirtingus daiktus žymintys žodžiai būtų atvaiz- 
duoti nedideliais piešiniais ir graviūromis. Tokiu būdu 
sudarytas žodynas tikriausiai lengviau ir greičiau iš- 
mokytų tikrosios daugelio terminų reikšmės, ypač to- 
limų šalių ar senų laikų kalbų, ir įtvirtintų žmonių 
intelektuose teisingesnes įvairių daiktų, kurių pavadi- 
nimus sužinome iš senovės autorių veikalų, idėjas ne- 
gu visi išsamūs ir varginantys mokytų kritikų komen- 
tarai. Gamtininkai, kalbantys apie augalus ir gyvūnus, 
suprato šio būdo pranašumus, ir kam pasitaikė proga 
tartis su jais, tas turės pagrindo pripažinti, kad iš ne- 
didelės apium ar ibex” graviūros jis susidarė aiškesnę 
šios žolės ar gyvūno idėją, negu būtų susidaręs iš il- 
giausių kiekvieno iš šių pavadinimų apibrėžimų. Taip 
pat, be abejonės, jis turėtų aiškesnes strigil ir sistrum 
idėjas, jeigu vietoj pavadinimų „grandyklė“ ir „barš- 
kalas“, kuriais juos perteikia žodynai, pamatytų paraš- 
tėse išspausdintus nedidelius šių instrumentų paveiks- 
lėlius, kaip jie buvo naudojami senovėje. Žodžiai toga, 
tunica, pallium lengvai išverčiami žodžiais „viršutinis 
drabužis“, „palaidinė“ ir „apsiaustas“, tačiau iš šių žo- 

džių susidarytos šių romėnų drabužių stiliaus idėjos 
yra ne ką teisingesnės negu juos siuvusių siuvėjų vei- 
dų idėjos. Tokius dalykus, kuriuos akis skiria pagal jų 
išvaizdą, intelektui geriausiai atskleidžia jų piešiniai; 
jie geriau apibrėžia tokių žodžių reikšmę negu kokie 
nors kiti žodžiai, kurie juos nusako arba vartojami jiems 
apibrėžti. Tačiau tai tik tarp kitko. 


Ketvirta knyga 
i APIE 
ŽINOJIMA 
IR 
NUOMONĘ 


Pirmas skyrius 


APIE PAŽINIMĄ APSKRITAI 


1. Kadangi intelektas mąstydamas ir samprotauda- 
mas neturi jokio kito tiesioginio objekto, išskyrus savo 
paties idėjas, vien tik kurias jis svarsto ar gali svarstyti, 
akivaizdu, kad mūsų pažinimas susijęs tik su jomis. 

2. Todėl man atrodo, kad pažinimas yra ne kas kita, 
kaip bet kokių mūsų idėjų ryšio ir atitikimo arba neatitiki- 
mo ir nesuderinamumo suvokimas. Jis yra vien tik tai. 
Kur yra šis suvokimas, ten yra ir pažinimas, o kur jo 
nėra, ten mes galime įsivaizduoti, spėti arba manyti, 
tačiau mums visada stinga pažinimo. Juk kai mes ži- 
nome, kad balta nėra juoda, mes nedarome nieko kito, 
tik suvokiame šių dviejų idėjų neatitikimą. Kai mes įgy- 
jame patį patikimiausią įrodymą, kad trys trikampio kam- 
pai lygūs dviem statiesiems, mes nedarome nieko dau- 
giau, tik suvokiame, kad lygybė dviem statiesiems 
kampams būtinai atitinka tris trikampio kampus ir yra 
neatskiriama nuo jų. 

3. Kad aiškiau suprastume, kas sudaro šį atitikimą 
ar neatitikimą, mano manymu, galime jį suskirstyti į 
tokias keturias rūšis: 

1) tapatumas arba skirtingumas, 
2) santykis, 


445 


IV. APIE ŽINOJIMĄ IR NUOMONĘ 


3) egzistavimas drauge, arba būtinas ryšys, 
4) realus egzistavimas. 

4. Pirmiausia, apie pirmosios rūšies atitikimą ar ne- 
atitikimą, t.y. apie tapatumą ir skirtingumą. Kai intelek- 
te apskritai yra kokios nors mintys ar idėjos, pirmutinis 
intelekto veiksmas yra suvokti savo idėjas ir, kiek jis jas 
suvokia, žinoti, kas yra kiekviena iš jų, o kartu suvok- 
ti jų skirtumą ir kad viena nėra kita. Tai absoliučiai 
būtina, be šito negalėtų būti nei pažinimo, nei sampro- 
tavimo, nei įsivaizdavimo, nei apskritai aiškių minčių. 
Tokiu būdu intelektas aiškiai ir neklysdamas suvokia, 
kad kiekviena idėja atitinka pačią save ir yra tai, kas ji 
yra, o visos skirtingos idėjos neatitinka viena kitos, t.y. 
viena nėra kita; šitai intelektas padaro be jokių pastan- 
gų, darbo ir dedukcijos, iš pirmo žvilgsnio - dėl savo 
įgimtos suvokimo ir skyrimo galios. Ir nors išmanan- 
tys Žmonės išreiškė tai tokiomis bendromis taisyklė- 
mis, kaip: „Kas yra, yra“ ir „Neįmanoma, kad tas pats 
daiktas būtų ir nebūtų“, kurias galima greitai pritaiky- 
ti visais tais atvejais, kai prireikia apie tai mąstyti, ta- 
čiau pirmiausia šis sugebėjimas neabejotinai taikomas 
atskiroms idėjoms. Kai tik Žmogus turi savo intelekte 
idėjų, jis neklysdamas žino, kad idėjos, kurias jis vadina 
„baltas“ ir „apskritas“, yra būtent tokios idėjos ir kad 
tai nėra kitos idėjos, kurias jis vadina „raudonas“ ar 
„kvadratinis“. Jokia maksima, joks teiginys pasaulyje 
negali padėti jam sužinoti šitai aiškiau ar tikriau, negu 
jis Žinojo anksčiau ir be jokios tokios bendros taisyklės. 
Tai yra pirmasis intelekto suvokiamas jo idėjų atitiki- 
mas ar neatitikimas, kurį jis visuomet suvokia iš pirmo 
žvilgsnio; o jeigu kada dėl to kyla kokių nors abejo- 
nių, jos visuomet susijusios su pavadinimais, o ne su 

pačiomis idėjomis, kurių tapatumas ir skirtingumas vi- 
suomet suvokiamas taip pat greitai ir aiškiai, kaip ir 
pačios idėjos; kitaip ir negali būti. 

5. Antra, kitą intelekto suvokiamo jo idėjų atitikimo 
ar neatitikimo rūšį, mano manymu, galima pavadinti 
santykine, ir tai yra ne kas kita, kaip dviejų idėjų, kad ir 
kokios jos būtų — ar substancijų, ar modusų, ar kokios 
nors kitos, — santykio suvokimas. Juk kadangi visuo- 
met turi būti žinoma, kad visos skirtingos idėjos yra 
netapačios ir visuotinai bei nuolat turi viena kitą neigti, 
tai jeigu mes negalėtume suvokti jokio mūsų idėjų san- 
tykio ir, intelektui įvairiais būdais jas lyginant, nusta- 
tyti, ar jos atitinka viena kitą, ar ne, nebūtų vietos ap- 
skritai jokiam pozityviam pažinimui. 

6. Trečia, trečioji aptinkama mūsų idėjų, kurias su- 
vokia intelektas, atitikimo ar neatitikimo rūšis yra eg- 
zistavimas arba neegzistavimas drauge tame pačiame ob- 
jekte; tai ypač susiję su substancijomis. Antai kai mes 
sakome apie auksą, kad jis yra patvarus, mūsų šios 
tiesos pažinimas apima tik tai, jog patvarumas, arba 
galia nesudegti ugnyje, yra idėja, visuomet susijusi ir 
sujungta su tuo ypatingu geltonumu, svoriu, lydumu, 
kalumu ir tirpimu karališkajame vandenyje, kurie su- 
daro mūsų sudėtinę idėją, žymimą žodžiu „auksas“. 

7. Ketvirta, ketvirtoji ir paskutinė rūšis — tikras, re- 
alus egzistavimas, atitinkantis kokią nors idėją. Mano 
manymu, šios keturios atitikimo ar neatitikimo rūšys 
apima visą mūsų turimą pažinimą ar tą, kurį galime 
įgyti; juk visi tyrimai, kuriuos mes galime atlikti ko- 
kios nors savo idėjos atžvilgiu, viskas, ką mes Žinome 
ar galime teigti apie kurią nors iš jų, susideda tik iš to, 
kad ji tapati ar netapati kokiai nors kitai, kad ji visuo- 

met egzistuoja arba neegzistuoja drauge su kokia nors 
kita idėja tame pačiame objekte, kad ji tokiu ar kitokiu 
santykiu susijusi su kokia nors kita idėja arba kad ji 
realiai egzistuoja skyrium nuo intelekto. Antai teiginys 
„Mėlyna nėra geltona“ susijęs su tapatumu. „Du tri- 
kampiai, turintys lygius pagrindus tarp dviejų lygia- 
grečių tiesių, yra lygūs“ yra teiginys, nurodantis san- 
tykį. „Geležis pasiduoda magneto poveikiui“ yra 
teiginys apie egzistavimą drauge. „Dievas yra“ teigia 
realų egzistavimą. Nors tapatumas ir egzistavimas 
drauge iš tiesų yra ne kas kita, kaip santykiai, tačiau 
tai yra tokie ypatingi mūsų idėjų atitikimo ir neatitiki- 
mo būdai, kad juos tikrai verta aptarti kaip atskiras 
rūšis, o ne kartu su santykiu apskritai, nes tai yra vi- 
siškai skirtingi teigimo ir neigimo pagrindai, kaip leng- 
vai įsitikins kiekvienas, kuris susimąstys apie tai, kas 
sakoma įvairiose šios Esė vietose. Dabar aš turėčiau 
pereiti prie įvairių mūsų pažinimo laipsnių tyrimo, ta- 
čiau būtina pirma aptarti įvairias žodžio „pažinimas“ 
reikšmes. 

8. Yra įvairių būdų, kuriais intelektas prieina tiesą, 
ir visi jie vadinami pažinimu. 

1) Yra aktualusis pažinimas, kai intelektas tiesiogiai 
stebi savo idėjų atitikimą ar neatitikimą arba jų santykį 
vienos su kita. 

2) Sakoma, kad žmogus žino kokį nors teiginį, jeigu 
jis anksčiau buvo pateiktas jo mintims ir jis aiškiai su- 
vokė jį sudarančių idėjų atitikimą ar neatitikimą, ir taip 
įkurdino jį savo atmintyje, kad kiekvieną kartą mąsty- 
damas apie šį teiginį jis neabejodamas ir nedvejoda- 
mas pasirenka teisingą pusę, sutinka su jo tiesa ir yra 
tikras dėl jos. Tai, mano manymu, galima pavadinti 

įprastiniu pažinimu; taigi galima sakyti, kad žmogus ži- 
no visas tas tiesas, kurios yra įspaustos jo atmintyje 
ankstesnio aiškaus ir visiško suvokimo ir dėl kurių in- 
telektas neabejotinai yra tikras visada, kada tik iškyla 
reikalas apie jas mąstyti. Kadangi mūsų baigtinis inte- 
lektas vienu metu gali aiškiai ir apibrėžtai mąstyti tik 
apie vieną dalyką, tai jeigu Žmonės nežinotų nieko dau- 
giau, išskyrus tai, apie ką jie mąsto šiuo metu, jie būtų 
visiški neišmanėliai, ir tas, kuris žinotų daugiausiai, 
žinotų tik vieną tiesą, nes tai yra viskas, apie ką jis 
įstengia mąstyti vienu metu. 

9. Įprastinio pažinimo taip pat yra, šiurkščiai kal- 
bant, du lygmenys. 

Pirma, vienas yra tokių atmintyje įtvirtintų tiesų paži- 
nimas, kai vos tik joms pasirodžius intelektui jis suvokia šių 
idėjų tarpusavio santykį. Taip yra su visomis tomis tie- 
somis, kurias mes pažįstame intuityviai, kai pačios idė- 
jos tiesiogiai pasirodydamos atskleidžia savitarpio ati- 
tikimą ar neatitikimą. 

Antra, kitas yra tokių tiesų pažinimas, kai intelektas, 
kartą jomis įsitikinęs, išsaugo atmintyje įsitikinimą, tačiau 
be įrodymų. Antai žmogus, tikrai prisimenantis, jog kartą 
jis suvokė įrodymą, kad trys trikampio kampai lygūs 
dviem statiesiems, yra tikras, kad jis tai žino, nes ne- 
gali abejoti šito teisingumu. Nors gali atrodyti, kad 
būdamas ištikimas tiesai, kai įrodymas, kurio dėka ji 
pirmą kartą buvo pažinta, yra užmirštas, žmogus vei- 
kiau pasikliauja savo atmintimi negu iš tiesų Žino (tokį 
tiesos puoselėjimo būdą aš anksčiau laikiau tarpiniu 
tarp nuomonės ir žinojimo, ypatingu tikrumu, pranoks- 
tančiu paprastą tikėjimą, nes pastarasis remiasi kito 
žmogaus liudijimu), tačiau deramai į tai įsigilinęs aš 

yra tikras pažinimas. Mūsų pirmąsias mintis šiuo klau- 
simu gali suklaidinti tai, kad šiuo atveju idėjų atitiki- 
mas ar neatitikimas suvokiamas ne tiesioginiu visų tar- 
pinių idėjų stebėjimu, kaip pirmąjį kartą, kai idėjų 
atitikimas ar neatitikimas šiame teiginyje buvo suvok- 
tas būtent šitaip, bet per kitas tarpines idėjas, parodan- 
čias teiginį, kurį mes prisimename esant tikrą, suda- 
rančių idėjų atitikimą ar neatitikimą. Pavyzdžiui, kas 
suprato ir aiškiai suvokė tiesos, kad trys trikampio kam- 
pai lygūs dviem statiesiems, įrodymą, žino, kad ji tei- 
singa, ir tada, kai šis įrodymas yra išnykęs iš atminties, 
šiuo momentu tiesiogiai nestebimas ir galbūt negali 
būti prisimintas; tačiau jis žino šitai kitaip nei anks- 
čiau. Dviejų šiame teiginyje sujungtų idėjų atitikimas 
suvokiamas, tačiau tarpininkaujant kitoms idėjoms nei 
tos, kurios pirmąkart lėmė šį suvokimą. Žmogus prisi- 
mena, t.y. žino (juk prisiminimas yra ne kas kita, kaip 
tam tikro ankstesnio žinojimo atgaminimas), jog ka- 
daise buvo tikras teiginio, kad trys trikampio kampai 
yra lygūs dviem statiesiems, teisingumu. Tų pačių san- 
tykių tarp tų pačių nekintamų daiktų nekintamumas 
dabar yra idėja, parodanti jam, kad jeigu trys trikam- 
pio kampai kartą buvo lygūs dviem statiesiems, tai jie 
visuomet bus lygūs dviem statiesiems kampams. To- 
dėl jis ir yra tikras, kad tai, kas kartą buvo teisinga, 
visuomet yra teisinga, kad idėjos, kurios kartą atitiko 
viena kitą, atitiks visuomet, vadinasi, ką jis kartą suži- 
nojo esant teisinga, visuomet žinos esant teisinga, kol 
įstengs prisiminti, jog kadaise tai žinojo. Kaip tik dėl to 
atskiri įrodymai matematikoje teikia bendrą žinojimą. 

Juk jeigu suvokimas, kad tos pačios idėjos amžinai tu- 
rės tas pačias savybes ir santykius, nebūtų pakanka- 
mas pažinimo pagrindas, būtų neįmanoma žinoti ben- 
druosius matematikos teiginius, nes visi matematiniai 
įrodymai yra tik atskiri, ir kai žmogus įrodytų kokį 
nors teiginį vieno trikampio ar apskritimo atžvilgiu, jo 
pažinimas neperžengtų šio atskiro brėžinio ribų. Jeigu 
jis norėtų taikyti jį plačiau, turėtų iš naujo įrodyti rem- 
damasis kitu pavyzdžiu, kad įsitikintų, jog jis teisingas 
ir kito tokio paties trikampio atžvilgiu, ir t.t., ir šitokiu 
būdu jis niekuomet neįgytų bendrųjų teiginių pažini- 
mo. Manau, niekas negali neigti, jog ponas Newtonas 
tikrai Žino, kad visi teiginiai, kuriuos jis dabar bet ku- 
riuo metu perskaito savo knygoje!, yra teisingi, nors jis 
tiesiogiai nestebi tos nuostabios tarpinių idėjų grandi- 
nės, kuri pirmąkart padėjo jam atskleisti jų teisingu- 
mą. Tokią atmintį kaip ši, gebančią išsaugoti tokią aibę 
atskirybių, pagrįstai galima laikyti pranokstančia žmo- 
gaus sugebėjimus, jeigu jau pats šio nuostabaus idėjų 
ryšio atradimas, suvokimas ir apžvelgimas pranoksta 
daugumos skaitytojų supratimą. Tačiau akivaizdu, jog 
pats autorius žino, kad teiginys yra teisingas, prisi- 
mindamas, jog kadaise jis įžvelgė šių idėjų ryšį, ir Žino 
taip pat tikrai, kaip Žino, jog tas Žmogus sužeidė kitą, 
prisimindamas matęs, kaip šis jį persmeigė. Tačiau at- 
mintis ne visuomet yra tokia aiški kaip tiesioginis su- 
vokimas ir visų Žmonių ilgainiui daugiau ar mažiau 
nusilpsta, ir šis skirtumas, greta kitų, parodo, kad įro- 
domasis pažinimas yra ne toks tobulas kaip intuityvusis, 
kaip pamatysime kitame skyriuje. 

Antras skyrius 


APIE MŪSŲ PAŽINIMO LYGMENIS 


1. Visą mūsų pažinimą sudaro, kaip aš sakiau, in- 
telekto atliekamas savo paties idėjų stebėjimas, kuris 
yra geriausias paaiškinimas ir didžiausias tikrumas, 
koks tik mums su mūsų sugebėjimais ir mūsų pažini- 
mo būdu yra įmanomas, todėl bus ne pro šalį glaustai 
aptarti jo akivaizdumo laipsnius. Mano nuomone, skir- 
tingą mūsų pažinimo aiškumą lemia skirtingi būdai, 
kuriais intelektas suvokia savo idėjų atitikimą ar neati- 
tikimą. Juk jeigu mes susimąstysime apie savo pačių 
mąstymo būdus, pamatysime, jog kartais intelektas 
dviejų idėjų atitikimą ar neatitikimą suvokia tiesiogiai 
iš jų pačių, netarpininkaujant kokiai nors kitai idėjai; 
manyčiau, kad šitai galime pavadinti intuityviuoju pa- 
žinimu. Juk šiuo atveju intelektui nereikia įrodinėti ar 
analizuoti, jis suvokia tiesą tik dėl to, kad yra nukreip- 
tas į ją, kaip akis suvokia šviesą. Šitaip intelektas suvo- 
kia, kad balta nėra juoda, kad apskritimas nėra trikampis, 
kad trys yra daugiau už du ir lygu vienas plius du. 
Tokio pobūdžio tiesas intelektas suvokia vos tik išvy- 
dęs idėjas drauge, vien tik intuicija, netarpininkaujant 
jokiai kitai idėjai; šios rūšies pažinimas yra aiškiausias 
ir tikriausias, koks tik įmanomas gležnam žmogui. Ši 
pažinimo dalis yra neatremiama ir, kaip ir ryški saulės 
šviesa, priverčia suvokti ją iškart, kai tik intelektas nu- 
kreipia savo žvilgsnį ta linkme; ji nepalieka vietos dve- 
jonėms, abejonėms ar nagrinėjimui, intelektas iškart pri- 
sipildo aiškios jos šviesos. Būtent nuo šios intuicijos 
visiškai priklauso viso mūsų pažinimo tikrumas ir aki- 
vaizdumas; šį tikrumą kiekvienas laiko tokiu dideliu, 

jog negali įsivaizduoti, taigi ir nereikalauja didesnio, 
nes žmogus negali įsivaizduoti galįs pasiekti didesnį 
tikrumą negu žinoti, kad kokia nors idėja jo intelekte 
yra tokia, kokią jis ją suvokia esant, ir kad dvi idėjos, 
tarp kurių jis įžvelgia skirtumą, yra skirtingos ir nevi- 
siškai tapačios. Tas, kuris reikalauja didesnio tikrumo 
už šį, reikalauja pats nežino ko ir tik parodo, kad nori 
būti skeptiku, nors nesugeba juo būti. Tikrumas taip 
visiškai priklauso nuo šios intuicijos, kad kito pažinimo 
lygmens, kurį aš vadinu įrodomuoju pažinimu, atveju ši 
intuicija būtina visiems tarpinių idėjų, be kurių mes 
negalime įgyti pažinimo ir tikrumo, ryšiams. 

2. Kita pažinimo lygmuo yra tada, kai intelektas 
suvokia idėjų atitikimą ar neatitikimą, tačiau ne tiesio- 
giai. Nors visur, kur intelektas suvokia savo idėjų ati- 
tikimą ar neatitikimą, yra tikras pažinimas, tačiau ne 
visuomet būna taip, kad intelektas mato idėjų atitikimą 
ar neatitikimą net tada, kai jis aiškiai pastebimas; tokiu 
atveju intelektas neatsikrato nežinojimo ir apsiriboja 
tikėtinais spėjimais. Priežastis, kodėl intelektas ne vi- 
suomet gali iškart suvokti dviejų idėjų atitikimą ar ne- 
atitikimą, yra ta, kad tų idėjų, kurių atitikimas ar neati- 
tikimas tiriamas, intelektas negali taip sujungti, kad 
šitai paaiškėtų. Tuo atveju, kai intelektas negali taip 
sujungti savo idėjų, kad suvoktų jų atitikimą ar neati- 
tikimą tiesiogiai jas lygindamas ar, taip sakant, gretin- 
damas ar taikydamas vieną kitai, jis stengiasi atskleisti 
jų ieškomąjį atitikimą ar neatitikimą pasitelkęs kitas 
idėjas (vieną ar daugiau, kaip pasitaiko); kaip tik tai 
mes vadiname samprotavimu. Antai jeigu intelektas no- 
ri sužinoti, ar trys trikampio kampai atitinka dydžiu 
du stačiuosius, ar neatitinka, jis negali šito padaryti 

tiesiogiai stebėdamas ir lygindamas, nes negalima iš- 
kart imti trijų kampų ir palyginti juos su kokiu nors 
vienu ar dviem kampais; taigi šiuo atžvilgiu intelektas 
neturi tiesioginio, intuityvaus pažinimo. Šiuo atveju 
intelektas stengiasi surasti kokius nors kitus kampus, 
kuriems yra lygūs trys trikampio kampai, ir suradęs, 
kad jie yra lygūs dviem statiesiems, sužino apie jų ly- 
gybę dviem statiesiems kampams. 

3. Šios tarpinės idėjos, padedančios parodyti kurių 
nors kitų dviejų idėjų atitikimą, vadinamos argumen- 
tais, o kai atitikimas ar neatitikimas šiuo būdu aiškiai 
ir akivaizdžiai suvokiamas, tai vadinama įrodymu, nes 
intelektui parodoma ir jis priverčiamas pamatyti, kad 
taip yra. Tai, kaip greitai intelektas suranda šias tarpi- 
nes idėjas, atskleidžiančias kitų idėjų atitikimą ar neati- 
tikimą, ir teisingai jas pritaiko, manyčiau, yra vadina- 
ma įžvalgumu. 

4. Nors toks tarpiniais argumentais grindžiamas pažini- 
mas yra tikras, tačiau jo akivaizdumas nėra toks aiškus 
ir ryškus, kaip intuityviojo pažinimo atveju, ir jam ne 
taip iškart pritariama. Nors įrodymo atveju intelektas 
galiausiai suvokia jo svarstomų idėjų atitikimą ar ne- 
atitikimą, tačiau tai reikalauja pastangų ir susitelkimo — 
tam nepakanka vieno greito žvilgsnio. Atitikimui ar 
neatitikimui atskleisti reikalingas nepaliaujamas uolu- 
mas ir ieškojimas; reikia eiti į priekį Žingsnis po žings- 
nio, palaipsniui, kol intelektas galės šiuo būdu pasiekti 
tikrumą ir suvoks dviejų idėjų atitikimą ar nesuderina- 
mumą, kuriam parodyti reikalingi argumentai ir sam- 
protavimas. 

5. Kitas intuityviojo ir įrodomojo pažinimo skirtumas 
yra tas, kad nors pastarojo atveju, kai pasitelkus tarpi- 

nes idėjas suvokiamas atitikimas ar neatitikimas, paša- 
linamos visos abejonės, tačiau prieš įrodymą abejonių 
buvo, tuo tarpu intuityviojo pažinimo atveju intelek- 
tui, išsaugančiam sugebėjimą suvokti skirtingas idėjas, 
šito negali atsitikti, kaip akis, galinti aiškiai matyti bal- 
ta ir juoda, negali abejoti, ar šis rašalas ir šis popierius 
yra tos pačios spalvos. Jeigu akis regi, ji iš pirmo žvilgs- 
nio nedvejodama suvokia šiame popieriuje išspausdin- 
tus žodžius, kurių spalva skiriasi nuo popieriaus spal- 
vos; lygiai taip pat jeigu intelektas sugeba aiškiai 
suvokti, jis suvoks intuityvųjį pažinimą teikiančių idė- 
jų atitikimą ar neatitikimą. Jeigu akys netektų sugebė- 
jimo regėti, o intelektas — sugebėjimo suvokti, mes 
veltui vienose ieškotume regėjimo aštrumo, o kitame — 
suvokimo aiškumo. 

6. Tiesa, įrodymo sukeliamas suvokimas taip pat yra 
labai aiškus, tačiau dažnai jam stinga to akivaizdaus 
aiškumo ir visiško tikrumo, kuris visuomet būdingas 
tam pažinimui, kurį aš vadinu intuityviuoju; jis pana- 
šus į veidą, atsispindintį keliuose veidrodžiuose iš vie- 
no kitame: kol jis išlieka panašus ir atitinka objektą, jis 
teikia pažinimą, tačiau kiekviename tolesniame atspin- 
dyje pirmajam atspindžiui būdingas visiškas aiškumas 
ir ryškumas yra vis silpnesnis, kol pagaliau, atspindė- 
tas daugelį kartų, jis pasidaro labai blankus ir neatpa- 
žįstamas iš pirmo žvilgsnio, ypač silpnoms akims. Taip 
yra ir su pažinimu, susidedančiu iš ilgos argumentų 
grandinės. 

7. Kiekvienam proto įrodomojo pažinimo žingsniui bū- 
dingas jo ieškomo artimiausios tarpinės idėjos atitikimo 
ar neatitikimo, kurį jis naudoja kaip argumentą, intui- 
tyvus pažinimas; kitaip vis dar reikėtų argumento, nes 

be tokio atitikimo ar neatitikimo suvokimo pažinimas 
yra neįmanomas. Jeigu jis suvokiamas pats savaime, 
tai yra intuityvusis pažinimas; jeigu jis negali būti su- 
voktas pats savaime, reikalinga kokia nors tarpinė idė- 
ja kaip bendras matas parodyti jų atitikimui ar neati- 
tikimui. Iš to aišku, kad kiekvienam pažinimą teikiančio 
samprotavimo žingsniui būdingas intuityvus tikrumas; 
kai intelektas jį suvokia, tereikia jį prisiminti, kad mū- 
sų tiriamų idėjų atitikimas ar neatitikimas taptų aki- 
vaizdus ir tikras. Taigi norint ką nors įrodyti būtina 
suvokti tiesioginį tarpinių idėjų atitikimą, kuris padeda 
atskleisti dviejų tiriamųjų idėjų (iš kurių viena skai- 
čiuojant visuomet būna pirma, o kita — paskutinė) 
atitikimą ar neatitikimą. Toks intuityvus tarpinių idėjų 
atitikimo ar neatitikimo suvokimas kiekviename toles- 
niame įrodymo žingsnyje taip pat turi būti tiksliai už- 
fiksuotas intelekto, ir žmogus turi būti tikras, kad nė 
viena jo dalis nepraleista; kadangi, kai plėtojami ilgi 
dedukciniai samprotavimai ir pasitelkiama daug argu- 
mentų, atmintis ne visuomet viską lengvai ir tiksliai 
išsaugo, išeina, kad įrodomasis pažinimas yra ne toks 
tobulas kaip intuityvusis, ir žmonės dažnai netiesą pa- 
laiko įrodymu. 

8. Mano manymu, dėl šio intuityviojo pažinimo bū- 
tinumo kiekviename mokslinio ar įrodomojo sampro- 
tavimo žingsnyje radosi klaidinga aksioma, jog visi sam- 
protavimai yra ex praecognitis et praeconcessis*; kaip tai 
giliai klaidinga, aš turėsiu progą išsamiau parodyti, 
kai pereisiu prie teiginių, ypač tų teiginių, kurie vadi- 
nami maksimomis, aptarimo ir parodysiu, kad jie klai- 
dingai laikomi viso mūsų pažinimo ir samprotavimų 
pagrindu. 

9. Paprastai laikoma savaime suprantamu dalyku, 
kad tik matematikoje įmanomas įrodomasis tikrumas; 
tačiau kadangi toks atitikimas ar neatitikimas, kurį ga- 
lima intuityviai suvokti, mano manymu, nėra tik skai- 
čiaus, tisumo ir formos idėjų privilegija, galimas daiktas, 
būtent tai, kad mums stigo deramo metodo ir uolumo, 
o ne tai, kad daiktai stokoja pakankamo akivaizdumo, 
lėmė, jog įrodymas buvo laikomas mažai tepritaikomu 
kitose pažinimo srityse ir vargu ar kas nors jo siekė, 
išskyrus matematikus. Juk kai intelektas gali suvokti 
tiesioginį mūsų turimų idėjų tarpusavio atitikimą ar 
neatitikimą, jis gali intuityviai pažinti; o kur intelektas 
gali suvokti dviejų idėjų atitikimą ar neatitikimą intui- 
tyviai suvokdamas jų ir kokios nors tarpinės idėjos ati- 
tikimą ar neatitikimą, ten jis gali pateikti įrodymą, ku- 
ris neapsiriboja tįsumo, formos, skaičiaus ir jų modusų 
idėjomis. 

10. Mano manymu, įrodymo paprastai buvo ieško- 
ma tik matematikoje ir jis buvo priskiriamas tik jai ne 
tik dėl bendro šio mokslo naudingumo, bet ir dėl to, 
kad, lyginant skaičių modusų lygybę ar nelygybę, kiek- 
vienas net mažiausias skirtumas yra labai akivaizdus 
ir pastebimas; ir nors tįsumo atžvilgiu kiekvienas ma- 
žiausias skirtumas nėra toks pastebimas, tačiau inte- 
lektas surado būdus, kaip įrodymo būdu ištirti ir su- 
rasti tikslią dviejų kampų, arba tįsumų, arba formų 
lygybę; ir viena, ir kita, t.y. skaičius ir formas, galima 
atvaizduoti regimais ir patvariais ženklais, visiškai api- 
brėžiančiais svarstomas idėjas, o to dažniausiai nėra, 
kai jos Žymimos tik pavadinimais ir žodžiais. 

11. Tačiau kitų paprastų idėjų, kurių modusai ir skir- 
tumai sudaryti ir skaičiuojami laipsniais, o ne pagal 

kiekybę, atveju mes neturime tokio tikslaus ir nuodug- 
naus jų skirtumų apibrėžimo, kad galėtume suvokti ar 
surasti būdus išmatuoti jų tikslią lygybę ar mažiausius 
skirtumus. Kadangi tos kitos paprastos idėjos yra smul- 
kiausių pavieniui nepastebimų dalelių dydžio, formos, 
skaičiaus ir judėjimo mums sukelti vaizdiniai ar pojū- 
čiai, įvairūs jų laipsniai taip pat priklauso nuo kai ku- 
rių arba visų šių priežasčių kitimo; tačiau kadangi mes 
negalime jo stebėti materijos dalelėse, kurios yra per- 
nelyg smulkios, kad galėtų būti suvoktos, negalime tu- 
rėti jokio tikslaus šių paprastų idėjų įvairių laipsnių 
mato. Tarkime, kad „baltumu“ mūsų vadinamą pojūtį 
ar idėją mums sukelia tam tikras skaičius rutuliukų, 
kurie, sukdamiesi apie savo pačių centrus, atsimuša į 
akies tinklainę tam tikru sukimosi laipsniu ir vis didė- 
jančiu greičiu, — iš to nesunku padaryti išvadą, jog, 
kuo daugiau kūno paviršiaus dalelių yra išdėstytos taip, 
kad atspindėtų kuo didesnį skaičių šviesos rutuliukų 
ir suteiktų jiems reikalingą sukimąsi, galintį sukelti 
mums baltumo pojūtį, tuo baltesnis mums atrodys tas 
kūnas, kuris iš to paties atstumo pasiunčia į tinklainę 
didesnį skaičių tokių dalelių, pasižyminčių šiuo ypa- 
tingu judėjimu. Aš nesakau, kad šviesos prigimtį su- 
daro labai smulkūs apskriti rutuliukai, o baltumo pri- 
gimtį — tokia dalelių sandara, kuri atspindėdama 
rutuliukus suteikia jiems tam tikrą sukimąsi, nes aš 
dabar nekalbu apie šviesą ar spalvas fizikos požiūrių; 
tačiau, manau, aš galiu teigti, kad negaliu suprasti (ir 
džiaugčiausi, jeigu kas nors suprantamai parodytų ga- 
lis), kaip išoriniai kūnai gali veikti mūsų jusles, kai 
nėra tiesioginio sąlyčio su pačiais juslėmis suvokiamais 
kūnais, kaip ragavimo ar lytėjimo atveju, arba nėra iš 

jų ateinančių nepastebimų dalelių postūmio, kaip esti 
regint, girdint ir užuodžiant; jų dalelių skirtingi postū- 
miai, nulemti skirtingo jų dydžio, formos ir judėjimo, 
sukelia mums įvairiausių pojūčių. 

12. Nesvarbu, ar tai bus rutuliukai, ar ne, ar jie suk- 
sis apie savo pačių centrus ir taip sukels mums baltu- 
mo idėją, yra tikra, kad kuo daugiau šviesos dalelių 
atsispindi nuo kūno, galinčio suteikti joms tą ypatingą 
judėjimą, kuris sukelia mums baltumo pojūtį, ir galbūt 
kuo greitesnis yra tas ypatingas judėjimas, tuo baltes- 
nis mums atrodo tas kūnas, nuo kurio atsispindi di- 
desnis skaičius rutuliukų; tai bus akivaizdu, jeigu tą 
patį popieriaus lapą padėsime saulės spinduliuose, pas- 
kui šešėlyje, paskui tamsioje oloje, — kiekvienoje iš šių 
vietų jis sukels mums baltumo idėją labai skirtingu 
laipsniu. 

13. Taigi nežinodami, koks dalelių skaičius ir koks 
jų judėjimas gali sukelti tam tikrą baltumo laipsnį, mes 
negalime įrodyti kokių nors dviejų baltumo laipsnių 
tikros lygybės, nes neturime apibrėžto mato jiems iš- 
matuoti ir priemonių įžiūrėti kiekvienam mažiausiam 
realiam skirtumui, mums talkina tik mūsų juslės, ku- 
rių šiuo atveju mums nepakanka. Tačiau kur skirtu- 
mas yra toks didelis, kad sukelia intelekte aiškiai skir- 
tingas idėjas, kurių skirtumus galima gerai įsiminti, ten 
tas spalvų idėjas, kaip matome iš įvairių rūšių spalvų, 
pavyzdžiui, mėlynos ir raudonos, lygiai taip pat gali- 
ma įrodyti, kaip skaičiaus ir tįsumo idėjas. Tai, ką aš 
čia pasakiau apie baltumą ir spalvas, mano nuomone, 
yra teisinga ir visų antrinių kokybių ir jų modusų at- 
žvilgiu. 

14. Intuicija ir įrodymas yra du mūsų pažinimo lyg- 
menys; tai, kas nepasiekiama vienu iš jų, nepriklauso- 
mai nuo pripažinimo tikrumo tėra tik tikėjimas ar nuo- 
monė, bet ne žinojimas, bent jau visų bendrųjų tiesų 
atveju. Tiesa, intelektui būdingas ir kitas suvokimas, ku- 
rio objektas yra atskiras baigtinių būtybių egzistavimas 
šalia mūsų; jis peržengia paprastos tikimybės ribas, ta- 
čiau visiškai nepasiekia nė vieno iš minėtųjų tikrumo 
laipsnių ir vis dėlto yra laikomas pažinimu. Negali bū- 
ti nieko tikresnio už tai, kad idėja, kurią gauname iš 
išorinio objekto, yra mūsų intelekte: tai yra intuityvu- 
sis pažinimas. Tačiau kai kas mano, jog galima kelti 
klausimą dėl to, ar mūsų intelekte yra kas nors dau- 
giau, išskyrus šią idėją, ir ar iš to mes galime daryti 
patikimą išvadą, kad šalia mūsų egzistuoja kas nors, 
kas atitinka šią idėją, nes Žmonės gali turėti savo inte- 
lekte tokių idėjų ir tada, kai toks daiktas neegzistuoja 
ir joks toks objektas neveikia jų juslių. Tačiau aš ma- 
nau, kad šiuo atveju mums duotas akivaizdumas, ne- 
leidžiantis abejoti; aš klausiu kiekvieno: argi jis nėra 
tvirtai įsitikinęs, kad skirtingai suvokia, kai Žiūri į sau- 
lę dieną ir kai mąsto apie ją naktį, kai iš tiesų ragauja 
pelyną ar uosto rožę ir kai tik mąsto apie tą skonį ar 
kvapą? Mes taip pat aiškiai matome skirtumą tarp mū- 
sų pačių atminties mūsų intelekte atgaivintos idėjos ir 
idėjos, šiuo metu ateinančios į mūsų intelektą per jus- 
les, kaip matome skirtumą tarp dviejų skirtingų idėjų. 
Jeigu kas nors sako, kad sapnas gali padaryti tą patį ir 
visos šios idėjos gali būti sukeltos mums be jokių išori- 
nių objektų, tai gal jis panorės susapnuoti tokį mano 
atsakymą: 1) kad nelabai svarbu, ar aš pašalinsiu jo 
abejonę, ar ne, — kur viskas tėra tik sapnas, iš sampro- 

tavimų ir įrodinėjimų nėra jokios naudos, tiesa ir pa- 
žinimas yra niekis; 2) kad aš manau, jog jis pripažįsta 
esant labai akivaizdų skirtumą, kai jis sapnuoja esąs 
ugnyje ir iš tiesų yra ugnyje. Tačiau jeigu jis ryžtųsi 
būti toks skeptikas, kad teigtų, jog tai, ką aš vadinu „iš 
tiesų būti ugnyje“, yra ne kas kita, kaip sapnas, ir jog 
šitaip mes negalime tikrai sužinoti apie tokio dalyko 
kaip ugnis realų egzistavimą šalia mūsų, aš atsakau: 
jeigu mes esame tikri, kad malonumą ar kančią sukelia 
sąlytis su tam tikrais objektais, kuriuos egzistuojant 
mes suvokiame arba sapnuojame suvokią juslėmis, tai 
šis tikrumas yra toks pat didelis, kaip mūsų laimė ar 
nelaimė, ir toliau mums visai nesvarbu, ar kalbama 
apie žinojimą, ar apie egzistavimą. Taigi, manau, prie 
dviejų ankstesniųjų pažinimo rūšių galime pridėti ir at- 
skirų išorinių objektų egzistavimo pažinimą, kurį mums 
teikia suvokimas ir įsisąmoninimas, jog iš jų mes iš 
tiesų gauname idėjas, ir pripažinti tokius tris pažinimo 
lygmenis: intuityvųjį, įrodomąjį ir juslinį pažinimą; kiek- 
vienam iš jų būdingi įvairūs akivaizdumo ir tikrumo 
laipsniai ir būdai. 

15. Tačiau kadangi mūsų pažinimas remiasi idėjo- 
mis ir susijęs tik su jomis, ar iš to neišplaukia, kad jis 
atitinka mūsų idėjas ir kad ten, kur mūsų idėjos yra 
aiškios ir ryškios arba miglotos ir painios, toks bus ir 
mūsų pažinimas? Į tai aš atsakau: ne; mūsų pažinimas 
yra kokių nors dviejų idėjų atitikimo ar neatitikimo su- 
vokimas, jo aiškumą ar miglotumą lemia šio suvokimo 
aiškumas ar miglotumas, o ne pačių idėjų aiškumas ar 
miglotumas, — pavyzdžiui, žmogus, turintis tokias pat 
aiškias trikampio kampų ir lygybės dviem statiesiems 
kampams idėjas, kaip ir bet kuris pasaulio matemati- 

kas, vis dėlto gali labai miglotai suvokti jų atitikimą, 
vadinasi, tik labai miglotai tai Žinoti. Tačiau idėjos, ku- 
rios dėl jų miglotumo ar dėl kokios kitos priežasties 
yra painios, negali suteikti aiškaus ar apibrėžto Žinoji- 
mo, nes jeigu idėjos yra painios, intelektas negali aiš- 
kiai suvokti, ar jos atitinka viena kitą, ar neatitinka. 
Arba, tariant kitais žodžiais, kuriuos sunkiau iškreipti, 
kas savo vartojamiems žodžiams neturi apibrėžtų idė- 
jų, tas negali sudaryti iš jų teiginių, dėl kurių teisingu- 
mo būtų tikras. 


Trečias skyrius 
APIE ŽMOGIŠKOJO PAŽINIMO APIMTĮ 


1. Kadangi pažinimas, kaip buvo sakyta, yra mūsų 
idėjų atitikimo ar neatitikimo suvokimas, iš to išplau- 
kia, kad: 

pirma, pažinti mes galime tik tiek, kiek turime idėjų. 

2. Antra, kad mes galime pažinti tik tiek, kiek gali- 
me suvokti idėjų atitikimą ar neatitikimą; tai suvokia- 
ma: 1) intuicija, arba tiesiogiai lyginant bet kurias dvi 
idėjas; arba 2) protu, tiriant dviejų idėjų atitikimą ar ne- 
atitikimą tarpininkaujant kai kurioms kitoms idėjoms, 
arba 3) pojūčiu, suvokiant atskirų daiktų egzistavimą. 
Iš to taip pat išplaukia: 

3. Trečia, kad mes negalime turėti tokio intuityviojo 
pažinimo, kuris apimtų visas mūsų idėjas ir viską, ką 
norėtume apie jas Žinoti, nes mes negalime ištirti ir 
suvokti visų jų tarpusavio ryšių sugretindami arba tie- 
siogiai lygindami jas vieną su kita. Antai turėdamas 
buko ir smailaus trikampių, turinčių lygius pagrindus 
ir nubrėžtų tarp dviejų lygiagrečių tiesių, idėjas aš ga- 

liu intuityviuoju pažinimu suvokti, kad vienas trikam- 
pis nėra kitas, tačiau negaliu tokiu būdu sužinoti, ar jie 
yra lygūs, ar ne, nes jų atitikimo ar neatitikimo lygy- 
bės požiūriu niekada negalima suvokti tiesiogiai juos 
lyginant: dėl skirtingos jų formos jų kraštinių negali- 
ma tiksliai uždėti tiesiai viena ant kitos, todėl joms 
išmatuoti reikalingi tam tikri tarpiniai dydžiai, o tai 
yra įrodymas arba racionalusis pažinimas. 

4. Ketvirta, iš to, kas pasakyta, taip pat išplaukia, 
kad mūsų racionalusis pažinimas negali apimti visos mū- 
sų idėjų srities, nes tarp dviejų skirtingų idėjų, kurias 
tiriame, mes ne visuomet galime rasti tokias tarpines 
idėjas, kurias galėtume susieti vieną su kita intuityviuoju 
pažinimu visose dedukcinio samprotavimo dalyse, o 
kur šitai nepavyksta, ten mums stinga pažinimo ir įro- 
dymo. 

5. Penkta, juslinis pažinimas apima tik šiuo momentu 
mūsų juslėms prieinamų daiktų egzistavimą, todėl jis 
yra daug ribotesnis už abu pirmuosius. 

6. Iš viso to akivaizdu, kad mūsų pažinimo apimtis 
neaprėpia ne tik visų realiai egzistuojančių daiktų, bet 
net ir visos mūsų pačių idėjų srities. Nors mūsų paži- 
nimas apsiriboja mūsų idėjomis ir negali pranokti jų nei 
apimtimi, nei tobulumu, ir nors šios idėjų nubrėžtos 
ribos yra labai siauros, palyginti su visos esaties apim- 
timi, ir toli gražu neapima to, ką mes teisėtai galime 
įsivaizduoti esant net kai kuriuose sukurtuose intelek- 
tuose, nesusijusiuose su miglotomis ir ribotomis Žinio- 
mis, kurios gaunamos tokiais negausiais ir nelabai 
įžvalgiais suvokimo būdais kaip mūsų jutimai, tačiau 
mums būtų gerai, jeigu mūsų pažinimas būtų bent jau 
tokios apimties kaip mūsų idėjos ir dėl šių idėjų nekiltų 

tiek daug abejonių ir klausimų, neišspręstų ir, mano 
manymu, neišsprendžiamų šiame pasaulyje. Vis dėlto 
aš keliu klausimą tik dėl to, kad dabartinėmis mūsų 
egzistavimo aplinkybėmis ir esant dabartinei mūsų san- 
darai žmogiškasis pažinimas galėtų būti daug plates- 
nis negu iki šiol, jeigu Žmonės visą tą stropumą ir min- 
ties darbą, kurį skiria nuspalvinti ir paremti melui, 
apginti kokiai nors sistemai, interesui ar partijai, su 
kuria jie yra susiję, nuoširdžiai ir turėdami laisvą inte- 
lektą skirtų tobulinti priemonėms, padedančioms at- 
skleisti tiesą. Tačiau, mano manymu, ir po viso to aš, 
nesumenkindamas Žmogaus tobulumo, galiu būti tik- 
ras, kad mūsų pažinimas niekada neaprėps visko, ką 
mes norėtume žinoti apie savo idėjas, kad jis niekada 
neįveiks visų sunkumų ir neišspręs visų dėl jų galinčių 
kilti klausimų. Mes turime kvadrato, apskritimo ir lygy- 
bės idėjas ir vis dėlto tikriausiai niekada neįstengsime 
surasti kvadratui lygaus apskritimo ir tikrai Žinoti, kad 
jie yra lygūs. Mes turime materijos ir mąstymo idėjas, 
tačiau tikriausiai niekada neįstengsime sužinoti, ar koks 
nors grynai materialus esinys mąsto, ar ne: kontem- 
pliuodami savo pačių idėjas, be apreiškimo, mes nega- 
lime atskleisti, ar Visagalis kai kurioms tinkamai su- 
tvarkytoms materijos sistemoms suteikė suvokimo ir 
mąstymo galią, ar su taip sutvarkyta materija jis sujun- 
gė ir prie jos pritvirtino mąstančią nematerialią sub- 
stanciją: mūsų sąvokų požiūriu įsivaizdavimas, kad 
Dievas panorėjęs gali sujungti su materija sugebėjimą 
mąstyti, ne ką labiau pranoksta mūsų supratimą negu 
įsivaizdavimas, kad jis gali sujungti su ja kitą substan- 
ciją, pasižyminčią sugebėjimu mąstyti, nes mes neži- 
nome, kas sudaro mąstymą ir kokios rūšies substanci- 


464 


3. APIE ŽMOGIŠKOJO PAŽINIMO APIMTĮ 


joms Visagalis teikėsi suteikti šią galią, kurią sukurtos 
būtybės gali turėti tik Kūrėjo gera valia ir dėl jo dos- 
numo. Aš čia nematau jokio prieštaravimo, kad pir- 
moji amžina mąstanti Esybė panorėjusi tam tikroms 
sukurtos bejuslės materijos sistemoms, sujungtoms jos 
nuožiūra, galėjo suteikti tam tikro laipsnio juslę, suvo- 
kimą ir mąstymą, nors, kaip man atrodo, aš įrodžiau 
(kn. IV, sk. 10), jog daryti prielaidą, kad materija (ku- 
riai pagal jos prigimtį akivaizdžiai nebūdinga juslė ir 
mąstymas) yra ši amžina pirmoji mąstanti esybė, tikrai 
yra prieštaravimas. Kas gali tikrai žinoti, kad kai kurie 
suvokimai, pavyzdžiui, malonumas ir kančia, negali 
būti būdingi kai kuriems kūnams po to, kai jie buvo 
tam tikru būdu pakeisti ir išjudinti, lygiai kaip ir tai, 
kad jie gali būti būdingi nematerialiai substancijai dėl 
kūno dalelių judėjimo: juk kūnas, kaip mes galime įsi- 
vaizduoti, gali tik atsimušti į kūną ir jį paveikti, o ju- 
dėjimas, kiek gali aprėpti mūsų idėjos, negali sukelti 
nieko kito, tik judėjimą, todėl kai mes teigiame, kad jis 
sukelia malonumą ar kančią arba spalvos ar garso idė- 
ją, esame priversti palikti savo protą, išeiti už savo 
idėjų ribų ir visiškai priskirti tai mūsų Kūrėjo gerai 
valiai. Jeigu mes turime pripažinti, kad su judėjimu jis 
susiejo pasekmes, kurių, mūsų įsivaizdavimu, judėji- 
mas niekaip negalėtų sukelti, kokį mes turime pagrin- 
dą daryti išvadą, kad jis negalėjo paliepti sukelti jas ir 
objekte, kuris, mūsų įsivaizdavimu, negalėtų jų patirti, 
lygiai kaip ir objekte, kurio, mūsų įsivaizdavimu, nie- 
kaip negali paveikti materijos judėjimas? Aš sakau tai 
ne tam, kad kaip nors susilpninčiau tikėjimą sielos ne- 
materialumu, aš čia kalbu ne apie tikimybę, bet apie 
pažinimą ir manau, kad ne tik filosofijai reikia būti 

santūriai ir nieko įsakmiai neskelbti, kai mes stokoja- 
me akivaizdumo, galinčio suteikti žinojimą, bet ir mums 
pravartu išsiaiškinti, kaip toli siekia mūsų pažinimas. 
Kadangi šiuo metu mes nesame labai įžvalgūs, dauge- 
lio dalykų atžvilgiu turime pasitenkinti tikėjimu ir ti- 
kimybe; mums neturi atrodyti keista, kad šiuo sielos 
nemirtingumo klausimu mes negalime pasiekti įrodo- 
mojo tikrumo. Visi didieji dorovės ir religijos tikslai 
pakankamai gerai išsaugomi ir be filosofinių sielos ne- 
mirtingumo įrodymų, nes akivaizdu, jog tas, kuris iš 
pat pradžių sukūrė mus, kad egzistuotume čia kaip 
juslėmis apdovanotos protingos būtybės, ir daugelį me- 
tų laikė mus tokioje būklėje, gali grąžinti ir grąžins 
mus į tokią pat juslumo būklę kitame pasaulyje ir pa- 
darys taip, kad ten mes galėtume priimti tą atpildą, 
kurį jis skyrė žmonėms pagal jų darbus šiame gyveni- 
me. Todėl nėra taip jau labai būtina nuspręsti vienaip 
ar kitaip, kaip siekė priversti pasaulį patikėti kai kurie 
žmonės, pernelyg karštai gynę sielos materialumą ar 
nematerialumą; tie, kurie pernelyg atsiduoda savo min- 
tims, visiškai nugrimzdusioms į materiją, negali pripa- 
žinti ko nors nematerialaus egzistavimo; kita vertus, 
tie, kurie didžiausiomis intelekto pastangomis dar ir 
dar kartą ištyrę neranda natūraliose materijos galiose 
mąstymo, tvirtai daro išvadą, kad pats Visagalis negali 
suteikti suvokimo ir mąstymo substancijai, kuriai bū- 
dingas tam tikras tankis. Kas atsižvelgs į tai, kaip sun- 
kiai mūsų mintyse pojūtis suderinamas su tįsia mate- 
rija arba būtis — su kuo nors, kas visai neturi tįsumo, 
pripažins, kad jam labai toli iki tikro žinojimo, kas yra 
jo siela. Man atrodo, kad šis klausimas neprieinamas 
mūsų pažinimui, ir kas leis sau laisvai apsvarstyti ir 

pažvelgti į kiekvienos hipotezės tamsiąją ir painiąją 
pusę, tą jo protas vargu ar įstengs paskatinti tvirtai 
apsispręsti už ar prieš sielos materialumą, nes kad ir 
kaip jis į ją žiūrėtų, ar kaip į netįsią substanciją, ar kaip 
į mąstančią tįsią materiją, tai, kad sunku įsivaizduoti ir 
viena, ir kita, vis dėlto pastūmės jį priešinga linkme, 
kai jo mintis nukryps į ką nors viena. Kai kurie žmo- 
nės eina šiuo neteisingu keliu ir, radę ką nors nesu- 
prantama vienoje hipotezėje, galvotrūkčiais metasi prie 
priešingos, nors bešališkam intelektui ji tokia pat nesu- 
prantama. Tai parodo ne tik mūsų pažinimo silpnumą 
bei ribotumą, bet ir nereikšmingą triumfą tokių argu- 
mentų, kurie, paimti iš mūsų pačių pažiūrų, gali įti- 
kinti mus, kad mes negalime rasti jokio tikrumo nag- 
rinėdami klausimą vienu požiūriu, tačiau visiškai 
nepadeda mums rasti tiesą pereinant prie priešingos 
nuomonės, kurią apsvarsčius paaiškės, kad ji susijusi 
su tokiais pačiais sunkumais. Kokį Žmogus ras patiki- 
mumą, kokia jam bus nauda iš to, jeigu, siekdamas 
išvengti tariamų absurdų ir neįveikiamų kliūčių, ku- 
rias jam kelia vienas požiūris, jis persimes prie kito 
požiūrio, kuris pagrįstas tuo, kas lygiai taip pat nepa- 
aiškinama ir apie ką jis taip pat neturi supratimo? Ne- 
ginčijama, kad mumyse yra kažkas, kas mąsto: pačios 
mūsų abejonės dėl to, kas tai yra, patvirtina, kad tai 
tikrai yra, nors mes turime susitaikyti su tuo, kad ne- 
žinome, kokios rūšies yra toji esybė; veltui stengtumė- 
mės būti skeptikai šiuo atžvilgiu, lygiai kaip daugeliu 
kitų atvejų yra neprotinga absoliučiai neigti kokio nors 
daikto egzistavimą tik dėl to, kad mes negalime su- 
prasti jo prigimties. Aš tikrai norėčiau Žinoti, ar yra 
tokia substancija, kurioje nėra nieko, kas aiškiai vestų 

į aklavietę mūsų intelektą. Kaip turi pranokti mus pa- 
žinimu kitos dvasios, kurios regi ir pažįsta daiktų pri- 
gimtį ir vidinę sandarą? Jeigu prie to mes pridėsime 
platesnį supratimą, leidžiantį joms iš pirmo žvilgsnio 
pastebėti daugybės idėjų ryšį ir atitikimą ir greitai pa- 
teikiantį joms tarpinių įrodymų, kuriuos mes, eidami 
pavieniais ir lėtais žingsniais ir ilgai stebeiliję tamsoje, 
pagaliau vargais negalais surandame ir dažnai vieną 
užmirštame pirmiau nei suieškome kitą, galėsime at- 
spėti tam tikrą aukštesniųjų dvasių, apdovanotų grei- 
tesniu ir skvarbesniu žvilgsniu bei platesne pažinimo 
sritimi, laimės dalį. Tačiau grįžkime prie mūsų svars- 
tomo klausimo: aš sakau, kad mūsų pažinimą ne tik 
apriboja mūsų idėjų, kurias pažįstame, negausumas ir 
netobulumas, bet jis ir jų visų neapima; o dabar ištir- 
kime, kiek jis aprėpia. 

7. Mūsų idėjų teigimai ar neigimai, kaip anksčiau aš 
nurodžiau apskritai, gali būti suskirstyti į šias keturias 
rūšis: tapatumas, egzistavimas drauge, santykis ir re- 
alus egzistavimas. Aš aptarsiu, kaip toli siekia mūsų 
pažinimas kiekvienoje iš šių rūšių. 

8. Pirma, dėl tapatumo ir skirtingumo: šiuo mūsų idė- 
jų atitikimo ar neatitikimo atžvilgiu mūsų intuityvusis 
pažinimas aprėpia tiek pat, kiek ir pačios mūsų idėjos; in- 
telekte negali būti idėjos, jeigu jis iškart intuityviuoju 
pažinimu nesuvokia ją esant tokią, kokia ji yra, ir esant 
skirtingą nuo visų kitų. 

9. Antra, dėl antrosios rūšies, t.y. mūsų idėjų atitiki- 
mo ar neatitikimo egzistavimo drauge atžvilgiu: čia mūsų 
pažinimas labai menkas, nors kaip tik tai sudaro di- 
džiausią ir svarbiausią mūsų žinių apie substancijas 
dalį. Kaip aš parodžiau, mūsų substancijų rūšių idėjos 

yra ne kas kita, kaip tam tikri viename objekte sujung- 
tų ir todėl drauge egzistuojančių paprastų idėjų deri- 
niai: pavyzdžiui, mūsų liepsnos idėja yra karštas, švie- 
čiantis ir į viršų judantis kūnas, aukso idėja — gana 
sunkus, geltonas, kalus ir lydus kūnas, — šias arba 
panašias sudėtines idėjas žmogaus intelekte Žymi šie 
du skirtingų substancijų pavadinimai, „liepsna“ ir „auk- 
sas“. Kai mes norime sužinoti ką nors daugiau apie 
šias ar kokias nors kitas substancijų rūšis, ką mes tiria- 
me, jei ne tai, kokių kitų kokybių ar galių turi ar neturi 
šios substancijos? O juk būtent taip sužinoma, kokios 
kitos paprastos idėjos egzistuoja ar neegzistuoja drau- 
ge su tomis, kurios sudaro šią sudėtinę idėją. 

10. Kad ir kokia svari ir reikšminga yra ši Žmogiš- 
kojo pažinimo dalis, vis dėlto ji yra labai ribota, o gal 
ir visai menka. Taip yra dėl tos priežasties, kad pa- 
prastos idėjos, iš kurių susideda mūsų sudėtinės sub- 
stancijų idėjos, daugiausia iš prigimties neapima jokio 
regimo būtino ryšio ar nesuderinamumo su kitomis 
paprastomis idėjomis, apie kurių egzistavimą drauge su 
jomis mes norėtume sužinoti. 

11. Idėjos, iš kurių susideda mūsų sudėtinės sub- 
stancijų idėjos ir kurias mes daugiausia tiriame pažin- 
dami substancijas, — tai jų antrinių kokybių idėjos; ka- 
dangi jos visos, kaip buvo parodyta, priklauso nuo jų 
mažiausių ir nepastebimų dalelių pirminių kokybių ar- 
ba jeigu ne nuo jų, tai nuo ko nors dar mažiau priei- 
namo mūsų supratimui, mes negalime žinoti, tarp ku- 
rių iš jų yra būtinas ryšys ar kurios yra nesuderinamos 
viena su kita, nes nežinodami jų kilmės šaknų, nežino- 
dami dalelių, nuo kurių priklauso ir iš kurių kyla mū- 
sų sudėtinę aukso idėją sudarančios kokybės, dydžio, 


469 


IV. APIE ŽINOJIMĄ IR NUOMONĘ 


formos ir sandaros, mes negalime žinoti, kokios kitos 
kokybės kyla iš tos pačios nepastebimų aukso dalelių 
sandaros arba yra nesuderinamos su ja, vadinasi, turi 
visuomet egzistuoti drauge su mūsų turima jo sudėtine 
idėja arba būti nesuderinamos su ja. 

12. Be šio kūnų nepastebimų dalelių, nuo kurių pri- 
klauso visos jų antrinės kokybės, pirminių kokybių ne- 
žinojimo, yra dar kita ir sunkiau įveikiama nežinojimo 
sritis, kuri dar labiau atitolina mus nuo skirtingų idėjų 
egzistavimo ar neegzistavimo drauge (jeigu galima taip 
pasakyti) tame pačiame objekte tikro pažinimo, — tai, 
kad negalima aptikti jokio ryšio tarp kokios nors ant- 
rinės kokybės ir tų pirminių kokybių, nuo kurių ji pri- 
klauso. 

13. Tai, kad vieno kūno dydis, forma ir judėjimas 
gali sukelti kito kūno dydžio, formos ir judėjimo poky- 
čius, nėra mums nesuprantama; vieno kūno dalelių 
atskyrimas įsiskverbus į jį kitam kūnui, perėjimas iš 
rimties į judėjimą, — šie ir panašūs dalykai mums 
atrodo susiję vienas su kitu. Ir jeigu mes žinotume tas 
pirmines kūnų kokybes, turėtume pagrindo tikėtis, kad 
galime kur kas daugiau sužinoti apie jų poveikį vienas 
kitam; tačiau kadangi mūsų intelektas neįstengia at- 
skleisti jokio ryšio tarp šių pirminių kūnų kokybių ir 
pojūčių, kuriuos jos mums sukelia, mes niekada nesu- 
gebame nustatyti antrinių kokybių nuoseklumo ar eg- 
zistavimo drauge tikrų ir neabejotinų taisyklių, nors ga- 
lėtume surasti tiesiogiai jas sukeliančių nematomų 
dalelių dydį, formą ar judėjimą. Mes visiškai nežino- 
me, kokia dalelių forma, dydis ar judėjimas sukuria 
geltoną spalvą, saldų skonį ar šaižų garsą, todėl nie- 
kaip negalime įsivaizduoti, kaip koks nors dalelių dy- 

dis, forma ar judėjimas gali sukelti mums kokios nors 
spalvos, skonio ar garso idėją: mes negalime suvokti jo- 
kio ryšio tarp vienų ir kitų. 

14. Todėl tuščios būtų mūsų pastangos pasitelkus 
savo idėjas atskleisti (tai yra vienintelis teisingas tikro 
ir visuotinio pažinimo būdas), kokios kitos idėjos vi- 
suomet yra susijusios su idėjomis, sudarančiomis mūsų 
sudėtinę kokios nors substancijos idėją, nes mes neži- 
nome smulkiausių dalelių tikrosios sandaros, nuo ku- 
rios priklauso jų kokybės, o jeigu ir žinotume, negalė- 
tume surasti jokio būtino jų ryšio su antrinėmis kokybėmis, 
kurį būtina surasti, kad galėtume tikrai pažinti jų bū- 
tiną egzistavimą drauge. Todėl, kad ir kokia būtų mūsų 
sudėtinė kokios nors substancijų rūšies idėja, remda- 
miesi ją sudarančiomis paprastomis idėjomis mes var- 
giai galime tikrai nustatyti kokių nors kitų kokybių 
būtiną egzistavimą drauge. Visuose tokiuose tyrimuose 
mūsų pažinimas siekia ne ką daugiau už mūsų paty- 
rimą. Tiesa, keletą pirminių kokybių vieną su kita sieja 
būtina priklausomybė ir regimas ryšys, pavyzdžiui, for- 
ma būtinai numato tįsumą, judėjimo gavimas ar per- 
davimas postūmiu numato tankį. Tačiau nors šias ir 
galbūt kai kurias kitas mūsų idėjas sieja regimas ryšys, 
tokių idėjų yra tiek mažai, kad intuicija ar įrodymu mes 
galime surasti egzistuojant drauge labai nedaug koky- 
bių, kurios yra sujungtos substancijose; siekdami suži- 
noti, kokios kokybės būdingos substancijoms, mes ga- 
lime tikėtis tik juslių pagalbos. Dėl visų objekte drauge 
egzistuojančių kokybių, tai be šios jų idėjų tarpusavio 
priklausomybės ir akivaizdaus ryšio mes galime tikrai 
žinoti egzistuojant drauge kurias nors dvi iš jų tik tiek, 
kiek mums per jusles rodo mūsų patyrimas. Antai nors 

mes matome geltoną spalvą ir atlikę bandymą galime 
nustatyti aukso gabalėlyje susijungusius svorį, kalu- 
mą, lydumą ir patvarumą, tačiau kadangi nė vienos iš 
šių idėjų nesieja su kita akivaizdi priklausomybė ar bū- 
tinas ryšys, mes negalime tikrai Žinoti, kad ten, kur 
yra keturios iš jų, bus ir penktoji, nors ir kaip tai būtų 
tikėtina, — ir didžiausia tikimybė neprilygsta tikru- 
mui, be kurio negali būti teisingo pažinimo. Tokį egzis- 
tavimą drauge galima pažinti tik tiek, kiek jis suvokia- 
mas, O jį galima suvokti tik arba atskiruose objektuose 
jusliniu stebėjimu, arba apskritai, per pačių idėjų būti- 
ną ryšį. 

15. Dėl nesuderinamumo su egzistavimu drauge arba 
prieštaravimo jam, tai mes galime žinoti, kad bet kuris 
daiktas vienu metu gali turėti tik vieną apibrėžtą kiek- 
vienos rūšies pirminę kokybę; pavyzdžiui, kiekvienas 
apibrėžtas tįsumas, forma, dalelių skaičius, judėjimas 
pašalina visas kitas tos rūšies kokybes. Tas pat yra 
teisinga visų kiekvienai juslei būdingų juslinių idėjų 
atžvilgiu, nes kiekviena daiktui būdinga tam tikros rū- 
šies idėja pašalina visas kitas tos rūšies idėjas — pavyz- 
džiui, nė vienas daiktas negali vienu metu turėti dvie- 
jų kvapų arba dviejų spalvų. Galimas daiktas, į tai 
pasakys: „Argi opalas arba lignum nephriticum? užpilas 
nebūna vienu metu dviejų spalvų?“ Į tai aš atsakau, 
kad šie kūnai iš skirtingų vietų žiūrinčioms akims tuo 
pačiu metu gali atrodyti esą skirtingų spalvų; tačiau aš 
taip pat leisiu sau pasakyti, kad iš skirtingų vietų žiū- 
rinčioms akims šviesos daleles atspindi skirtingos daik- 
to dalys, todėl ne ta pati daikto dalis ir ne tas pats 
daiktas tuo pačiu metu atrodo geltonas ir žydras. Juk 
neįmanoma, kad ta pati kokio nors kūno dalelė tuo 

pačiu metu skirtingai keistų arba atspindėtų šviesos 
spindulius, lygiai kaip neįmanoma, kad ji tuo pačiu 
metu turėtų dvi skiringas formas arba sandaras. 

16. Tačiau dėl substancijų galių keisti juslėmis suvo- 
kiamas kitų kūnų kokybes, kurių tyrimas sudaro dide- 
lę dalį mūsų substancijų tyrimų ir yra svarbi mūsų 
pažinimo sritis, tai aš abejoju, ar šiuo atžvilgiu mūsų 
pažinimas pranoksta mūsų patyrimą ir ar mes galime 
atrasti daugumą šių galių ir būti tikri, jog jos yra ko- 
kiame nors daikte dėl ryšio su kokia nors iš tų idėjų, 
kurios mums sudaro jo esmę. Kadangi aktyviosios ir 
pasyviosios kūnų galios ir jų veikimo būdai priklauso 
nuo dalelių sandaros ir judėjimo, kurių mes niekaip 
negalime atskleisti, tik labai nedaugeliu atvejų mes ga- 
lime suvokti jų priklausomybę nuo kurios nors iš idėjų, 
sudarančių šios rūšies daiktų sudėtinę idėją, arba prie- 
šingumą jai. Aš čia pateikiau kaip pavyzdį korpusku- 
linę hipotezę, kuri laikoma suprantamiausiai paaiški- 
nančia kūnų savybes, ir bijau, kad Žmogaus intelektas 
dėl savo silpnumo vargu ar gali pakeisti ją kita, kuri 
įgalintų mus išsamiau ir aiškiau atskleisti galių, kurios 
aptinkamos sujungtos įvairiose daiktų rūšyse, būtiną 
ryšį ir egzistavimą drauge. Bent jau tai yra tikra, kad 
nesvarbu, kokia hipotezė yra aiškiausia ir teisingiausia 
(tai nustatyti yra ne mano reikalas), ji ne ką tepatobu- 
lins mūsų kūniškųjų substancijų pažinimą, kol mes ne- 
pamatysime, kokios kūnų kokybės ir galios yra susiju- 
sios viena su kita būtinu ryšiu arba yra nesuderinamos, 
o tai, esant dabartinei filosofijos būklei, mano many- 
mu, mes labai menkai težinome. Ir aš abejoju, ar mes 
su savo sugebėjimais kada nors įstengsime gerokai pa- 
stūmėti į priekį mūsų bendrą šios srities pažinimą (aš 

nekalbu apie individualų patyrimą). Šioje srityje mes 
turime remtis patyrimu. Ir būtų pageidautina, kad jis 
būtų tobulinamas. Mes matome, kad kilniomis kai ku- 
rių žmonių pastangomis buvo gerokai išplėstas sukaup- 
tas gamtos pažinimas. Ir jeigu kiti, ypač ugnies filoso- 
fai, pretenduojantys į jį, būtų buvę tokie apdairūs 
stebėdami ir tokie nuoširdūs pateikdami pranešimus, 
kokie ir turėtų būti vadinantys save filosofais, mes kur 
kas geriau pažintume mus supančius kūnus ir geriau 
įžvelgtume jų galias ir veikimą. 

17. Jeigu mes esame pasimetę kūnų galių ir veiki- 
mo atžvilgiu, manau, nesunku padaryti išvadą, kad 
dvasių atžvilgiu mes esame dar didesnėje nežinomybėje; su- 
prantama, mes neturime jų idėjų, išskyrus tas, kurias 
imame iš savo pačių dvasios, mąstydami apie savo 
pačių sielos veiklą mumyse, kiek mes galime ją stebėti. 
Tačiau kokią nereikšmingą vietą mūsų kūnuose gyve- 
nančios dvasios užima tarp įvairių ir, galimas daiktas, 
nesuskaičiuojamų kilnesnių būtybių rūšių ir kaip jos 
stokoja cherubinų, serafimų ir begalės už mus aukštes- 
nių dvasių rūšių gabumų ir tobulumo, — apie šitai aš 
trumpai užsiminiau kitoje vietoje ir atkreipiau į tai skai- 
tytojo dėmesį. 

18. Dėl trečiosios mūsų pažinimo rūšies, t.y. mūsų 
idėjų atitikimo ar neatitikimo kokio nors kito santykio at- 
žvilgiu, tai šitai yra didžiausia mūsų pažinimo sritis, 
todėl sunku nustatyti, kiek ji gali aprėpti; kadangi pa- 
žanga šioje pažinimo srityje priklauso nuo mūsų įžval- 
gumo randant tarpines idėjas, galinčias parodyti idėjų, 
į kurių egzistavimą drauge neatsižvelgiama, santykius 
ir savybes, sunku pasakyti, kada mes prieiname tokių 
atradimų galą ir kada protas turi visas jam prieinamas 

priemones surasti įrodymams arba ištirti tolimų idėjų 
atitikimui ar neatitikimui. Neišmanantys algebros ne- 
gali įsivaizduoti, kokių stebuklų jos dėka galima pada- 
ryti šioje srityje; o kokių tolesnių patobulinimų ir ki- 
toms pažinimo sritims naudingų priemonių gali atrasti 
įžvalgus Žmogaus intelektas, nelengva pasakyti. Aš ti- 
kiu bent jau tuo, kad kiekybės idėjos nėra vienintelės, 
kurias galima įrodyti ir pažinti, ir kad kitos ir galbūt 
naudingesnės apmąstymų sritys suteiktų mums tikru- 
mą, jeigu ydos, aistros ir mus valdantis naudos sieki- 
mas nekliudytų ir nekeltų grėsmės tokioms pastan- 
goms. 

Savo galia, gerumu ir išmintimi begalinės aukščiau- 
siosios Esybės, kurios mes esame sukurti ir nuo kurios 
priklausome, idėja ir mūsų pačių kaip supratingų pro- 
tingų būtybių idėja, jeigu jos būtų deramai apsvarsty- 
tos ir jomis būtų sekama, dėl joms mumyse būdingo 
aiškumo, manau, suteiktų mūsų pareigoms ir elgesio 
taisyklėms tokį pagrindą, dėl kurio dorovė atsidurtų tarp 
įrodomųjų mokslų; aš neabejoju, kad tuomet iš savaime 
akivaizdžių teiginių darant būtinas išvadas, tokias pat 
neginčijamas, kokios yra matematikos išvados, būtų 
galima nustatyti gėrio ir blogio matus kiekvienam, ku- 
ris imsis dorovės su tokiu pat bešališkumu ir dėmesiu, 
kaip jis imasi kito iš šių mokslų. Kitų modusų santykis 
gali būti suvoktas lygiai taip pat tikrai, kaip skaičiaus 
bei tįsumo modusų santykis, ir aš nematau, kodėl jų 
taip pat nebūtų galima įrodyti, jeigu būtų sugalvoti 
tinkami metodai ištirti ar išaiškinti jų atitikimui ar ne- 
atitikimui. Teiginys „Kur nėra nuosavybės, ten nėra 
neteisybės“ yra toks pat tikras, kaip ir bet kuris Euk- 
leido įrodymas: juk jeigu nuosavybės idėja yra teisė į ką 

nors, o idėja, kuri pavadinta „neteisybe“, yra pasikėsi- 
nimas į šią teisę arba jos pažeidimas, akivaizdu, jog 
kadangi šios idėjos yra nustatytos ir su jomis susieti šie 
pavadinimai, aš galiu lygiai taip pat tikrai pažinti šio 
teiginio teisingumą, kaip ir teiginio, kad trys trikam- 
pio kampai lygūs dviem statiesiems. Arba: „Jokia vals- 
tybė nesuteikia visiškos laisvės“, — jeigu valstybės idė- 
ja yra visuomenės sutvarkymas pagal tam tikras 
taisykles arba įstatymus, kuriems būtina paklusti, o 
absoliučios laisvės idėja kiekvienam reiškia tai, kad jis 
gali elgtis kaip tinkamas, tai aš galiu būti lygiai toks 
pat tikras šio teiginio teisingumu, kaip ir bet kurio iš 
matematikos teiginių. 

19. Štai kas šiuo atžvilgiu kiekybės idėjoms suteikė 
pranašumą ir paskatino manyti, kad joms labiau bū- 
dingas tikrumas ir įrodymas. 

Pirma, tai, kad jas galima užrašyti ir pateikti juslė- 
mis suvokiamais ženklais, kurie jas atitinka labiau ir 
geriau negu kokie nors žodžiai ir garsai. Popieriuje 
nubrėžtos schemos yra intelekte esančių idėjų kopijos, 
ir joms nebūdingas tas neapibrėžtumas, kuriuo pasi- 
žymi žodžių reikšmė. Linijomis nubrėžti kampas, ap- 
skritimas ar kvadratas atviri žvilgsniui ir negali suklai- 
dinti: jie lieka nepakitę, ir laisvalaikiu juos galima 
nagrinėti ir tyrinėti, galima iš naujo peržiūrėti įrody- 
mą ir ne vieną kartą perkratyti visas jo dalis nesibaimi- 
nant nė menkiausio idėjų pakitimo. Šitaip negalima elgti 
su dorovinėmis idėjomis: mes neturime į jas panašių 
juslėmis suvokiamų ženklų, kuriais galėtume jas užra- 
šyti, ir joms išreikšti neturime nieko kito, išskyrus žo- 
džius, kurie parašyti išlieka tie patys, tačiau jų žymi- 

mos idėjos gali kisti tame pačiame žmoguje, o skirtingų 
žmonių jos labai retai nebūna skirtingos. 

Antra, kitas dalykas, sudarantis dar didesnių keblu- 
mų etikoje, yra tai, kad dorovinės idėjos dažniausiai yra 
sudėtingesnės už figūrų idėjas, paprastai nagrinėjamas 
matematikos. Dėl to kyla du nepatogumai: pirma, jų 
pavadinimų reikšmė yra neapibrėžtesnė, nes ne taip 
lengva susitarti dėl tikslaus jų žymimų paprastų idėjų 
derinio, taigi ženklas, kuris bendraujant visuomet, o 
mąstant dažnai vartojamas vietoj jų, nežymi tvirtai tos 
pačios idėjos. Dėl to kyla tokia pati netvarka, painiava 
ir klaidos, kaip ir tuo atveju, jeigu Žmogus, norintis 
įrodyti ką nors apie septynkampį, brėžinyje, kurį jis nu- 
brėžtų šiam tikslui, praleistų vieną kampą arba neap- 
giau, negu paprastai reiškia pavadinimas arba negu jis 
ketino juo žymėti, kai iš pradžių galvojo apie savo įro- 
dymą. Taip dažnai atsitinka ir šito sunku išvengti la- 
bai sudėtingų dorovinių idėjų atveju, kur, išsaugant tą 
patį pavadinimą, vienas kampas, t.y. viena paprasta 
idėja, praleidžiamas arba į sudėtinę idėją (tebevadina- 
mą tuo pačiu pavadinimu) vieną kartą įjungiama dau- 
giau paprastų idėjų negu kitą. Antra, dėl dorovinių idė- 
jų sudėtingumo kyla ir kitas nepatogumas — intelektas 
negali lengvai išlaikyti tų tikslių derinių taip gerai ir 
tobulai, kaip yra būtina norint ištirti jų savybes ir są- 
ryšius, tarpusavio atitikimą ar neatitikimą, ypač kai 
siekiant parodyti dviejų tolimų idėjų atitikimą ar ne- 
atitikimą reikia griebtis ilgų dedukcinių samprotavi- 
mų ir pasitelkti kaip tarpininkes įvairias kitas sudėti- 
nes idėjas. 

Visiškai aišku, kad matematikams įveikti šį nepato- 
gumą labai padeda brėžiniai ir piešiniai, kurių kontū- 
rai išlieka nepakitę; kitaip atminčiai dažnai būtų labai 
sunku taip tiksliai juos išsaugoti, kol intelektas žings- 
nis po žingsnio nagrinėtų jų dalis, siekdamas ištirti 
įvairius jų sąryšius. Ir nors atliekant ilgus skaičiavi- 
mus, sudedant, dauginant ar dalijant, kiekviena dalis yra 
tik apžvelgiančio savo paties idėjas ir svarstančio jų 
atitikimą ar neatitikimą intelekto ėjimas į priekį, o klau- 
simo išsprendimas yra ne kas kita, kaip visumos rezul- 
tatas, susidedantis iš atskirybių, kurias intelektas aiš- 
kiai suvokia, tačiau atskirų dalių neužrašius ženklais, 
kurių tiksli reikšmė yra žinoma, ženklais, kurie išlieka 
ir yra prieš akis ir tada, kai yra išnykę iš atminties, 
būtų beveik neįmanoma turėti intelekte tiek daug įvai- 
rių idėjų ir nesupainioti ar nepraleisti kai kurių skaičia- 
vimo dalių, ir taip nepaversti niekais visų mūsų sam- 
protavimų apie jį. Šiuo atveju skaitmenys arba ženklai 
visai nepadeda intelektui suvokti dviejų ar daugiau 
skaičių atitikimo, jų lygybės arba proporcijos: šitai in- 
telektas pasiekia tik turimų pačių skaičių idėjų intuici- 
ja. Tačiau skaitmeniniai ženklai padeda atminčiai įsi- 
minti ir išsaugoti įvairias idėjas, su kuriomis yra susijęs 
įrodymas, ir dėl to žmogus gali Žinoti, kiek pasistūmė- 
jo į priekį jo intuityvusis pažinimas, tirdamas įvairias 
atskirybes, ir nesipainiodamas gali eiti prie to, kas dar 
nežinoma, ir galiausiai aprėpti vienu žvilgsniu prieš jo 
akis esantį visų jo suvokimų ir samprotavimų rezultatą. 

20. Vieną šių su dorovinėmis idėjomis susijusių ne- 
patogumų, dėl kurių jos laikomos neįrodomomis, dalį 
dideliu mastu galima pašalinti apibrėžimais, nustatant 

tą paprastų idėjų derinį, kurį žymės kiekvienas termi- 
nas, ir paskui tvirtai ir nuolat vartojant terminus bū- 
tent tam deriniui. O kokių metodų pašalinti kitiems 
sunkumams vėliau gali pasiūlyti algebra ar kas nors 
panašaus, nelengva nuspėti. Aš esu tikras, kad jeigu 
žmonės ieškotų dorovinių tiesų tuo pačiu metodu ir 
su tokiu pačiu bešališkumu, kaip ieško matematinių 
tiesų, jie įsitikintų, kad jos tvirčiau susijusios viena su 
kita, su didesniu būtinumu kyla iš mūsų aiškių ir ryš- 
kių idėjų ir yra arčiau tobulo įrodymo, negu paprastai 
įsivaizduojama. Tačiau šioje srityje nereikia labai daug 
tikėtis, kol pagarbos, turtų ar valdžios troškimas ver- 
čia žmones ginti gerai atlyginamas madingas nuomo- 
nes ir paskui ieškoti argumentų arba įrodyti jų grožiui, 
arba pagražinti ir pridengti jų bjaurumui. Akiai niekas 
nėra taip gražu, kokia tiesa yra graži sielai, o intelektui 
nėra nieko bjauresnio ir labiau atstumiančio už melą. 
Ir nors daugelis Žmonių su nemenku pasitenkinimu 
gali prisipažinti mylį ne itin gražią moterį, tačiau kas 
išdrįs atvirai prisipažinti vedęs netiesą ir įsileidęs į sie- 
lą tokį bjaurų daiktą kaip melas? Kol partijos kiša savo 
dogmas į gerkles visiems tiems žmonėms, kuriuos gali 
pajungti savo galiai, neleisdamos išsiaiškinti, ar jos tei- 
singos, ar klaidingos, ir neleidžia tiesai Žaisti pasaulyje 
pagal taisykles, o žmonėms nesuteikia laisvės jos ieš- 
koti, kokių pasiekimų šiuo atžvilgiu galima tikėtis? Argi 
galima tikėtis didesnio aiškumo dorovės moksluose? 
Vietoj to pavergtoji žmonijos dalis daugelyje vietų kar- 
tu su Egipto vergija galėtų tikėtis Egipto tamsos“, jeigu 
pats Viešpats neįžiebtų Žmonių sielose žiburio, kurio 
negali visiškai užgesinti žmogaus kvėptelėjimas ar 
valdžia. 

21. Dėl ketvirtosios mūsų pažinimo rūšies, t.y. rea- 
laus, tikro daiktų egzistavimo pažinimo, tai mes turime 
intuityvųjį mūsų pačių egzistavimo pažinimą, įrodomą- 
jį Dievo egzistavimo pažinimą, o kitų dalykų egzistavi- 
mo atžvilgiu turime tik juslinį pažinimą, aprėpiantį tik 
tuos daiktus, kurie prieinami mūsų juslėms. 

22. Kadangi mūsų pažinimas, kaip aš parodžiau, 
yra labai ribotas, galbūt dabartinė mūsų intelekto būk- 
lė mums pasidarys šiek tiek aiškesnė, jeigu pažvelgsi- 
me į tamsiąją pusę ir nukreipsime žvilgsnį į mūsų ne- 
žinojimą, kuris yra neišmatuojamai didesnis už mūsų 
žinojimą; tai labai padėtų nutildyti ginčus ir išplėsti 
naudingą pažinimą, jeigu išsiaiškinę, kiek aprėpia mū- 
sų turimos aiškios ir ryškios idėjos, apribosime savo 
mintis apmąstymu tų dalykų, kurie yra prieinami mū- 
sų intelektui, ir nepulsime į tamsos bedugnę (kur mū- 
sų akys nieko nemato, o sugebėjimai nieko nesuvokia) 
remdamiesi prielaida, kad nėra nieko, kas pranoktų 
mūsų supratimą. Tačiau nereikia toli eiti, kad įsitikin- 
tume tokios puikybės beprotyste. Tas, kuris ką nors 
žino, pirmiausia žino, kad jam nereikia ilgai ieškoti 
savojo nežinojimo pavyzdžių. Paprasčiausi ir akivaiz- 
džiausi dalykai, su kuriais susiduriame, turi tamsių 
pusių, į kurias negali įsiskverbti ir aštriausias žvilgs- 
nis. Aiškiausi ir plačiausi mąstančių Žmonių intelektai 
sutrinka ir pasimeta dėl kiekvienos materijos dalelės. 
Mes mažiau tuo stebėsimės, kai aptarsime mūsų neži- 
nojimo priežastis, kurios remiantis tuo, kas pasakyta, 
mano manymu, iš esmės bus šios trys: 

pirma, idėjų stoka; 

antra, nepakankamai atskleistas mūsų idėjų ryšys; 

trečia, nepakankamas mūsų idėjų ištyrimas ir išnag- 
rinėjimas. 

23. Pirma, visos mūsų paprastos idėjos, kaip aš pa- 
rodžiau, apsiriboja tomis, kurias mes per pojūtį gauna- 
me iš kūniškų objektų ir iš mūsų pačių intelekto veiks- 
mų kaip refleksijos objektų. Tačiau tuos, kurie nėra tokie 
kvaili, jog manytų, kad jų sprindis yra visų daiktų ma- 
tas, nebus sunku įtikinti, kaip šie keli riboti šaltiniai 
neatitinka plačios visuminės visos esaties srities. Mes 
negalime nustatyti, kokių kitų paprastų idėjų gali turė- 
ti būtybės kitose visatos dalyse — būtybės, kurioms 
talkina daugiau ar tobulesnių, ar kitokių nei mūsų jus- 
lių ir sugebėjimų. Tačiau sakyti ar manyti, kad tokių 
idėjų nėra, nes mes neturime apie jas jokio supratimo, 
yra ne geresnis argumentas negu neregio įsitikinimas, 
jog nėra tokių dalykų kaip regėjimas ir spalvos, nes jis 
neturi jokios tokių dalykų idėjos ir niekaip negali susi- 
daryti regėjimo sampratos. Mūsų nežinojimas ir tam- 
sumas kliudo kitų pažinimui ir apriboja jį ne daugiau, 
negu kurmio aklumas yra argumentas prieš erelio 
žvilgsnio skvarbumą. Kas atsižvelgs į begalinę visų 
daiktų Kūrėjo galią, išmintį ir gerumą, ras pagrindo 
manyti, jog ne viskas buvo duota tokiai nereikšmingai, 
menkai ir bejėgei būtybei, kokia, kaip jis įsitikins, yra 
žmogus, tikriausiai viena iš žemiausiųjų protingų bū- 
tybių. Taigi mes nežinome, kokių sugebėjimų įsiskverbti 
į daiktų prigimtį ir vidinę sandarą turi kitos būtybių 
rūšys, kokių idėjų, labai skirtingų nuo mūsiškių, jos 
gali gauti iš jų. Tačiau mes žinome ir tikrai įsitikiname, 
kad mums stinga įvairaus kitokio supratimo apie daik- 
tus, greta to, kurį turime, kad galėtume tobuliau juos 
atskleisti. Galime būti tikri, kad idėjos, kurias galime 

įgyti savo sugebėjimais, visiškai neatitinka pačių daik- 
tų, jeigu nuo mūsų yra paslėpta netgi pozityvi, aiški, 
apibrėžta pačios substancijos idėja, kuri yra visų kitų 
idėjų pagrindas. Tačiau šios rūšies idėjų stokos, kuri 
yra ir mūsų nežinojimo dalis, ir jo priežastis, neįmano- 
ma nusakyti. Manau, kad tvirtai galiu pasakyti tik vie- 
na: intelektinis ir juslėmis suvokiamas pasauliai yra 
visiškai vienodi tuo atžvilgiu, kad jų abiejų matoma 
dalis visiškai neatitinka tos, kurios mes nematome, ir 
tai, ką mes juose abiejuose galime aprėpti akimis ar 
mintimis, tėra tik taškelis, beveik niekis, palyginti su 
kita dalimi. 

24. Antra, kita svarbi nežinojimo priežastis yra idė- 
jų, kurias mes galime įgyti, stoka. Kaip idėjų, kurių mūsų 
sugebėjimai neįstengia mums pateikti, stoka visiškai 
atriboja mus nuo to supratimo apie daiktus, kurio pa- 
grįstai galima tikėtis iš kitų, tobulesnių už mus būty- 
bių, apie kurias mes nieko nežinome, taip dėl idėjų, 
apie kurias dabar kalbu, stokos mes nieko nežinome 
apie daiktus, kuriuos, mūsų manymu, galėtume pa- 
žinti. Mes turime dydžio, formos ir judėjimo idėjas. Ta- 
čiau nors mes nestokojame šių kūnų pirminių kokybių 
apskritai idėjų, vis dėlto nežinodami, kokie konkrečiai 
yra didžiosios dalies visatos kūnų dydis, forma ir judė- 
jimas, mes nežinome tų įvairių galių, poveikių ir veiki- 
mo būdų, kuriais sukeliami mūsų kasdien matomi pa- 
dariniai. Vienuose daiktuose tai yra paslėpta nuo mūsų 
dėl to, kad jie yra pernelyg nutolę, kituose — dėl to, kad 
jie yra pernelyg smulkūs. Jeigu mes turėsime galvoje 
didžiulį žinomų ir regimų pasaulio dalių tolumą ir prie- 
žastis, dėl kurių galime manyti, kad tai, kas patenka į 
mūsų akiratį, yra tik nedidelė neaprėpiamos visatos 

dalis, tada atrasime milžinišką nežinojimo prarają. Ko- 
kia yra didžiulių materijos masių, sudarančių visą nuo- 
stabią kūniškų daiktų sistemą, ypatinga sandara, kaip 
toli jos nusidriekia, koks yra jų judėjimas, kaip jis pa- 
laikomas ar perduodamas, kokią įtaką jos daro viena 
kitai, — tai apmąstymai, kuriuose mūsų mintys iškart 
pasimeta. Jeigu mes susiaurinsime savo samprotavimą 
ir mūsų mintys apsiribos šia nedidele sritimi — aš tu- 
riu galvoje mūsų Saulės sistemą ir stambesnes materi- 
jos mases, kurios regimai sukasi apie ją, — vis dėlto 
kokių įvairių augalų, gyvūnų ir protingų būtybių rū- 
šių, be galo skirtingų nuo tų, kurios gyvena mažame 
Žemės lopinėlyje, gali būti kitose planetose; tačiau mes 
niekaip negalime pažinti net jų išorinės formos ir da- 
lių, kol esame prirakinti prie šios Žemės, nes nėra na- 
tūralių būdų pojūčiu ar refleksija perduoti tikras jų 
idėjas mūsų intelektams. Jos nepasiekiamos mūsų pa- 
žinimo būdais; mes negalime net spėlioti, kaip apsta- 
tyti tie namai ir kokie yra jų gyventojai, juo labiau 
negalime turėti aiškių ir apibrėžtų jų idėjų. 

25. Didelė, o gal net didžiausioji įvairių rūšių visa- 
tos kūnų dalis lieka mūsų nepastebėti dėl to, kad yra 
nutolę, o kiti yra ne mažiau paslėpti nuo mūsų dėl 
savo smulkumo. Šios nepastebimos materijos dalelės yra 
aktyvios materijos dalys ir svarbūs gamtos įrankiai, 
nuo kurių priklauso ne tik visos jų antrinės kokybės, 
bet ir dauguma jų natūralių veiksmų; stokodami tiks- 
lių, apibrėžtų jų pirminių kokybių idėjų, mes nepatai- 
somai nežinome to, ką norime apie jas žinoti. Aš ne- 
abejoju, kad jeigu mes galėtume pažinti kokių nors 
dviejų kūnų smulkiausių sudedamųjų dalelių formą, 
dydį, sandarą ir judėjimą, tai neatlikę bandymo galė- 

tume pažinti kai kurias jų sąveikas, kaip dabar žinome 
kvadrato ar trikampio savybes. Jeigu mes žinotume 
rabarbaro, maudos, opijaus ir žmogaus dalelių mechani- 
nes savybes, kaip laikrodininkas žino laikrodžio me- 
chanines savybes, dėl kurių jis atlieka savo veiksmus, 
ir dildės, kuri brūžindama ratukus pakeis jų formą, iš 
anksto galėtume pasakyti, kad rabarbaras išvalys, mau- 
da nužudys, opijus užmigdys žmogų, kaip laikrodinin- 
kas gali iš anksto pasakyti, kad ant švytuoklės uždėta 
popieriaus skiautė neleis laikrodžiui eiti, kol nebus 
nuimta, arba kad nubrūžinus dilde kokią nors mažytę 
laikrodžio dalelę mechanizmas visai neteks sugebėji- 
mo judėti ir laikrodis nebeis. Galbūt tada sužinoti, kad 
sidabras tirpsta azoto rūgštyje, o auksas — karališka- 
jame vandenyje, bet ne atvirkščiai, būtų taip pat ne- 
sunku, kaip kalviui nesunku suprasti, kodėl pasukus 
vieną raktą spyna atsirakina, o pasukus kitą — ne. Ta- 
čiau kol mums stinga pakankamai aštrių juslių, kad 
aptiktume smulkiausias kūnų daleles ir įgytume jų me- 
chaninių savybių idėjas, turime susitaikyti su tuo, kad 
nežinome jų savybių ir veikimo būdų ir dėl jų galime 
būti tikri tik tiek, kiek aprėpia nedaugelis mūsų atliktų 
bandymų. Tačiau mes negalime būti tikri, ar šios savy- 
bės ir veikimo būdai pasireikš ir kitą kartą. Tai kliudo 
mums tikrai pažinti su gamtiniais kūnais susijusias vi- 
suotines tiesas, ir mūsų protas šiuo atžvilgiu nuveda 
mus ne ką toliau pavienių faktų. 

26. Todėl aš esu linkęs manyti, jog kad ir kaip toli 
žmogaus uolumas pastūmėtų naudingą ir bandymais 
grindžiamą fizinių kūnų pažinimą, mokslinis jų pažini- 
mas vis tiek mums liks neprieinamas, nes mums stin- 
ga net tų kūnų, kurie yra arčiausiai mūsų ir labiausiai 

nuo mūsų priklauso, tobulų ir adekvačių idėjų. Mes 
turime tik labai netobulas ir nepilnas tų kūnų, kuriuos 
davę pavadinimus suskirstėme į klases ir kuriuos ma- 
nome geriausiai pažįstą, idėjas. Mes, galimas daiktas, 
galime turėti skirtingas įvairių kūnų rūšių, kurias tiria 
mūsų juslės, idėjas, tačiau, mano manymu, mes neturi- 
me nė vienos iš šių rūšių adekvačių idėjų. Ir nors pir- 
mosios tinka mums kasdienei vartosenai ir pokalbiams, 
tačiau stokodami antrųjų mes nesugebame moksliškai 
pažinti ir niekada negalėsime atskleisti bendrųjų, pa- 
mokomų, neginčijamų tiesų apie juos. Šiais klausimais 
mes negalime pretenduoti į tikrumą ir įrodymą. Spal- 
vos, formos, skonio, kvapo ir kitų juslėmis suvokiamų 
kokybių atžvilgiu mes turime tokias pat aiškias ir ryš- 
kias šalavijo ir maudos idėjas, kaip ir apskritimo ar 
trikampio; tačiau neturėdami smulkiausių dalelių at- 
skirų pirminių kokybių idėjų — tiek šių abiejų augalų, 
tiek kitų kūnų, kuriems jas taikysime, — mes negalime 
pasakyti, koks bus jų poveikis, o matydami šį poveikį 
negalime įspėti, o juo labiau pažinti, kaip jis buvo su- 
keltas. Taigi neturėdami mūsų akiratyje esančių ir 
mums pasiekiamų kūnų smulkiausių dalelių atskirų 
mechaninių savybių idėjų, mes nežinome jų sandaros, 
galių ir veikimo; o apie labiau nutolusius kūnus mes 
žinome dar mažiau, net nežinome paties jų išorinio 
pavidalo ar juslėmis suvokiamų ir stambesnių jų san- 
daros dalių. 

27. Tai jau iš pirmo žvilgsnio parodo mums, kaip 
mūsų pažinimas neatitinka net visos materialių daiktų 
srities; o jeigu, be to, dar atsižvelgsime į begalinį skai- 
čių dvasių, kurios galbūt egzistuoja, ir tikriausiai egzis- 
tuoja, ir kurios yra dar toliau nuo mūsų pažinimo, apie 

kurias mes neturime jokių Žinių ir negalime susidaryti 
aiškių įvairių jų klasių ir rūšių idėjų, tai įsitikinsime, 
kad ši nežinojimo priežastis slepia nuo mūsų neįžvel- 
giamoje tamsoje bemaž visą intelektinį pasaulį, neabe- 
jotinai didesnį ir gražesnį už materialųjį. Juk, išskyrus 
labai negausias ir, jeigu galima taip pasakyti, paviršu- 
tiniškas dvasios idėjas, kurias mes įgyjame refleksijos 
būdu apie savo pačių dvasią, ir geriausia, ką iš to ga- 
lime sudaryti, — visų dvasių Tėvo, amžinojo nepri- 
klausomo jų, mūsų ir visų daiktų Kūrėjo idėją, mes 
neturime jokių tikrų Žinių apie kitų dvasių egzistavi- 
mą, išskyrus gautas per apreiškimą. Visų rūšių ange- 
lai, suprantama, yra už mūsų pažinimo ribų; mūsų 
prigimtiniai sugebėjimai neduoda mums jokių tikrų Ži- 
nių apie visas tas protingas būtybes, kurių, atrodo, yra 
daugiau poskyrių negu kūniškų substancijų. Kad ir ki- 
ti žmonės turi intelektą ir mąsto kaip ir jis, kiekvienas 
gali įsitikinti iš jų žodžių ir veiksmų; ir pažinęs savo 
paties intelektą mąstantis Žmogus negali nežinoti, kad 
yra Dievas. Tačiau kas iš savo paties tyrinėjimų ir savo 
jėgomis gali sužinoti, kad tarp mūsų ir didžiojo Dievo 
yra įvairių dvasinių būtybių pakopų? Juo labiau mes 
neturime aiškių jų skirtingų prigimčių, būsenų, padė- 
čių, galių ir įvairių sandarų, kuriomis jos atitinka vie- 
na kitą ir mus arba skiriasi, idėjų. Todėl mes visiškai 
nieko nežinome apie įvairias jų rūšis ir savybes. 

28. Antra, mes matėme, kokią mažą dalį visatoje 
esančių substancinių esybių palieka prieinamą mūsų 
pažinimui idėjų stoka. Toliau, kita ne mažiau svarbi 
nežinojimo priežastis yra nepakankamas mūsų turimų 
idėjų ryšio atskleidimas. Kur mes šito stokojame, visiš- 
kai nesugebame įgyti visuotinį ir tikrą pažinimą ir, kaip 

ir ankstesniuoju atveju, mums lieka tik stebėjimas ir 
bandymas, ir mums nereikia sakyti, koks siauras ir 
ribotas yra šis būdas, kaip jis toli nuo bendrojo pažini- 
mo. Aš pateiksiu keletą šios mūsų nežinojimo priežas- 
ties pavyzdžių ir užbaigsiu apie ją. Akivaizdu, kad 
įvairių mus supančių kūnų dydis, forma ir judėjimas 
sukelia mums įvairius pojūčius — pavyzdžiui, spalvų, 
garsų, skonių, kvapų, malonumo, kančios ir t.t. Ka- 
dangi šie mechaniniai kūnų poveikiai visiškai nesusiję 
su tomis idėjomis, kurias jie mums sukelia (nėra jokio 
suvokiamo ryšio tarp kokio nors kūno postūmio ir mū- 
sų intelekte aptinkamo spalvos ar kvapo suvokimo), 
už mūsų patyrimo ribų mes negalime turėti jokių api- 
brėžtų Žinių apie tokius veiksmus ir galime sampro- 
tauti apie juos tik kaip apie poveikius, sukeliamus be 
galo išmintingos esybės, visiškai pranokstančios mūsų 
supratimą, paliepimu. Kaip iš kūniškų priežasčių mes 
niekaip negalime daryti išvados apie juslėmis suvokia- 
mų antrinių kokybių idėjas, esančias mūsų intelekte, ir 
negalime surasti jokio atitikimo ar ryšio tarp jų ir tų 
pirminių kokybių, kurios (kaip mums rodo patyrimas) 
jas mums sukelia, taip, kita vertus, mums toks pat ne- 
suvokiamas yra mūsų intelekto poveikis kūnui. Kaip 
mintis gali sukelti judėjimą kūne — tai yra lygiai taip 
pat toli nuo mūsų idėjų prigimties, kaip ir tai, kaip 
kūnas gali sukelti mintį intelekte. Jeigu patyrimas ne- 
įtikintų mūsų, kad taip yra, pačių daiktų nagrinėjimas 
niekada nė kiek negalėtų mums šito atskleisti. Nors šie 
ir panašūs dalykai įprastinėje tėkmėje yra nuolat ir dės- 
ningai susiję, tačiau kadangi šio ryšio negalima atskleisti 
pačiose idėjose, kurios atrodo nesusaistytos viena su 
kita būtinos priklausomybės, jų ryšį mes galime priskirti 

tik visų išmintingiausios Esybės, paliepusios daiktams 
būti ir veikti taip, kaip jie veikia, tokiu būdu, kuris yra 
visiškai nesuprantamas mūsų silpnam intelektui, sa- 
vavališkam sprendimui. 

29. Kai kurioms mūsų idėjoms būdingi tam tikri san- 
tykiai, savybės ir ryšiai, taip akivaizdžiai įeinantys į 
pačių idėjų prigimtį, jog mes negalime įsivaizduoti, kad 
kokia nors jėga juos būtų galima atskirti nuo idėjų. Ir 
tik jų atžvilgiu mes galime įgyti tikrą ir visuotinį paži- 
nimą. Antai taisyklingo trikampio idėja būtinai apima 
jo kampų lygybės dviem statiesiems kampams idėją. Ir 
mes negalime įsivaizduoti, kad šis šių dviejų idėjų san- 
tykis, šis jų ryšys galėtų kisti arba priklausyti nuo ko- 
kios nors savavališkos galios, kuri savo nuožiūra pa- 
darė jį tokį arba galėtų padaryti kitokį. Tačiau materijos 
dalelių sukibimas ir vieningumas, spalvų, garsų ir kiti 
pojūčiai, kuriuos mums sukelia postūmis ir judėjimas, 
net pradinės taisyklės ir judėjimo perdavimas yra to- 
kie, kad mes negalime atskleisti jokio natūralaus jų 
ryšio su mūsų idėjomis ir galime juos priskirti tik iš- 
mintingo Architekto laisvai valiai ir geranoriškumui. 
Manau, man nereikia čia minėti mirusiųjų prisikėlimo, 
būsimos šio Žemės rutulio būklės ir kitų panašių da- 
lykų, kurie, kaip visi pripažįsta, visiškai priklauso nuo 
laisvos esybės sprendimo. Apie dalykus, kurie, kiek 
siekia mūsų stebėjimas, visuomet vyksta reguliariai, 
galime padaryti išvadą, jog jie veikia pagal jiems nu- 
statytą dėsnį, tačiau pagal dėsnį, kurio mes nežinome; 
todėl nors priežastys be paliovos veikia ir iš jų nuolat 
randasi pasekmės, tačiau mūsų idėjose negalima aptikti 
jų ryšių ir priklausomybės, ir mes galime žinoti apie juos 
tik iš patyrimo. Iš viso to nesunku suprasti, kokia tam- 

sa mus gaubia, kokią mažą būties ir egzistuojančių daik- 
tų dalį mes galime pažinti. Ir todėl mes nė kiek nepa- 
kenksime savo pažinimui, jeigu kukliai sau prisipažin- 
sime, jog anaiptol neįstengiame suprasti visos visatos 
ir visų ją sudarančių daiktų prigimties, taigi mums ne- 
prieinamas mus supančių ir mūsų pačių dalį sudaran- 
čių daiktų filosofinis pažinimas; mes negalime būti vi- 
siškai tikri dėl jų antrinių kokybių, galių ir veiksmų. 
Mūsų juslės kasdien pastebi įvairius padarinius, taigi 
mums būdingas juslinis jų pažinimas; tačiau dėl dvie- 
jų anksčiau nurodytų priežasčių mes turime susitaiky- 
ti su tuo, kad nežinome jų priežasčių, susidarymo bū- 
do ir tikrumo. Šiuo atžvilgiu mes galime pasiekti tik 
tiek, kiek asmeninis patyrimas pateikia mums faktus, 
ir pagal analogiją spėti, kokius padarinius atliekant ki- 
tus bandymus sukels panašūs kūnai. Tačiau dėl tobulo 
gamtinių kūnų (jau nekalbant apie dvasines būtybes) 
mokslo, tai, aš manau, mums taip toli iki sugebėjimo 
sukurti ką nors panašaus, kad visas pastangas to pa- 
siekti aš laikau tuščiomis. 

30. Trečia, net ir tada, kai mes turime adekvačias 
idėjas ir kai tarp jų yra tam tikras ryšys, kurį galima 
atskleisti, mes dažnai neįveikiame nežinojimo dėl to, 
kad nepakankamai ištiriame tas idėjas, kurias turime ar 
galime turėti, ir nepakankamai išaiškiname tas tarpi- 
nes idėjas, kurios gali mums parodyti, ar jos atitinka 
viena kitą, ar ne. Antai daugelis nežino matematikos 
tiesų ne dėl to, kad jų sugebėjimai yra netobuli arba 
patys dalykai yra netikri, bet dėl to, kad neparodo pa- 
kankamai uolumo įgyti, ištirti ir deramai palyginti šias 
idėjas. Manau, kad deramai ištirti mūsų idėjas ir at- 
skleisti jų tarpusavio santykius bei atitikimą ar neati- 


489 


IV. APIE ŽINOJIMĄ IR NUOMONĘ 


tikimą labiausiai kliudė klaidingas žodžių vartojimas. 
Neįmanoma, kad Žmonės iš tiesų ieškotų pačių idėjų 
atitikimo ar neatitikimo ir jį tikrai atskleistų, jeigu jų 
mintys skrajoja arba įstringa tik abejotinų ir netikrų 
reikšmių garsuose. Matematikai, abstrahuojantys savo 
mintis nuo pavadinimų ir įpratę pateikti savo intelek- 
tui pačias nagrinėjamas idėjas, o ne garsus vietoj jų, 
taip išvengė didelės dalies painiavos, sunkumų ir ne- 
tvarkos, taip trukdžiusių Žmonijos pažangą kitose pa- 
žinimo srityse. Juk kai žmonės nesiliauja vartoję ne- 
apibrėžtos ir netikros reikšmės žodžius, jie neįstengia 
atskirti, kas yra teisinga ir klaidinga, tikra ir tikėtina, 
suderinama ir nesuderinama jų pačių nuomonėse. To- 
kia buvo didžiosios dalies mokslininkų lemtis arba ne- 
laimė, ir tikrų Žinių atsargos padidėjo labai nežymiai 
palyginti su pasaulį užpildžiusių mokyklų, ginčų ir 
veikalų gausa; tyrinėtojai, pasiklydę didžiuliame žo- 
džių miške, nežinojo kur esą, kiek pasistūmėjo jų tyri- 
nėjimai arba ko stinga jų pačių ar bendrose žinių atsar- 
gose. Jeigu Žmonės tirdami materialųjį pasaulį būtų 
elgęsi taip pat, kaip jie elgėsi tirdami intelektinį pasau- 
lį, — viską apgaubę neapibrėžtų ir neaiškių posakių 
tamsa, jokie tomai, prirašyti apie plaukiojimus jūromis 
ir keliones, jokie ginčai dėl daugybės zonų ir jūros sro- 
vių teorijų bei istorijų, net pastatyti laivai ir išplaukę 
laivynai niekada nebūtų parodę mums kelio už ekva- 
toriaus, ir antipodai mums būtų tokie pat nežinomi 
kaip tada, kai pripažinti juos esant buvo laikoma ere- 
zija. Tačiau aš jau pakankamai pasakiau apie žodžius 
ir paprastai klaidingą ar nerūpestingą jų vartojimą, to- 
dėl daugiau čia apie tai nekalbėsiu. 

1. Aš neabejoju, jog mano skaitytojas dabar yra lin- 
kęs manyti, kad visą tą laiką aš tik stačiau oro pilis, ir 
yra pasirengęs pasakyti man: „Kam visa ši sumaištis? 
Jūs sakote, kad pažinimas yra tik mūsų pačių idėjų 
atitikimo ar neatitikimo suvokimas, tačiau kas žino, 
kas yra šios idėjos? Ar yra kas nors beprotiškesnio už 
žmogaus smegenų vaizduotę? Ar yra tokia galva, ku- 
rioje nebūtų chimerų? O jeigu ir atsirastų sveikai mąs- 
tantis ir protingas žmogus, koks, pagal jūsų taisykles, 
būtų skirtumas tarp jo ir pačios beprotiškiausios pa- 
saulyje vaizduotės pažinimo? Jie abu turi savo idėjas ir 
suvokia jų tarpusavio atitikimą ir neatitikimą. Jei tarp 
jų ir būtų koks nors skirtumas, pranašesnis bus karš- 
tagalvis žmogus, nes jis turės daugiau ir gyvesnių idė- 
jų. Taigi pagal jūsų taisykles jis bus daugiau žinantis. 
Jeigu iš tiesų visas pažinimas yra tik mūsų pačių idėjų 
atitikimo ar neatitikimo suvokimas, tai entuziasto vizi- 
jos ir sveikai mąstančio žmogaus samprotavimai bus 
vienodai tikri. Nesvarbu, kaip daiktai egzistuoja, — 
kad tik žmogus pastebėtų savo paties fantazijų atitiki- 
mą ir atitinkamai kalbėtų, ir tai bus tikra tiesa, visiškai 
tikra. Tokios oro pilys yra tokios pat tiesos tvirtovės, 
kaip ir Eukleido įrodymai. Taigi tai, kad harpija — ne 
kentauras, yra toks pat tikras pažinimas ir tokia pati 
tiesa, kaip ir tai, kad kvadratas — ne apskritimas. 

Bet kas iš viso šio subtilaus žmonių fantazijų pažinimo 
žmogui, kuriam rūpi daiktų realybė? Nesvarbu, kokios 
yra žmonių fantazijos; reikia vertinti tik daiktų pažini- 
mą: tik jis suteikia vertę mūsų samprotavimams ir vieno 

Žmogaus pažinimui — pranašumą kito Žmogaus paži- 
nimo atžvilgiu, nes tai yra realiai egzistuojančių daik- 
tų, o ne sapnų ir fantazijų pažinimas.“ 

2. Į tai aš atsakau, kad jeigu mūsų idėjų pažinimas 
apsiriboja jomis ir nesiekia toliau, tai ten, kur turima 
galvoje kas nors daugiau, mūsų pačios rimčiausios min- 
tys bus ne ką naudingesnės už pamišusių smegenų 
svajones, o jomis grindžiamos tiesos nebus nė kiek sva- 
resnės už samprotavimus Žmogaus, kuris aiškiai mato 
daiktus sapne ir visiškai įsitikinęs kalba apie juos. Ta- 
čiau prieš baigdamas aš tikiuosi įrodyti, kad šis tikru- 
mo įgijimo būdas —pažįstant mūsų pačių idėjas — sie- 
kia šiek tiek toliau už paprastą vaizduotę; ir aš tikiu, 
jog paaiškės, kad tik tai ir sudaro visą žmonių turimų 
bendrųjų tiesų tikrumą. 

3. Akivaizdu, kad intelektas pažįsta daiktus ne tie- 
siogiai, bet tik per turimas jų idėjas. Todėl mūsų pažini- 
mas yra realus tik tiek, kiek mūsų idėjos atitinka daiktų 
realybę. Tačiau kas čia bus kriterijumi? Jeigu intelektas 
suvokia tik savo paties idėjas, kaip jis sužinos, kad jos 
atitinka pačius daiktus? Neatrodo, kad tai būtų leng- 
va, tačiau, mano manymu, yra dvi rūšys idėjų, dėl ku- 
rių mes galime būti tikri, kad jos atitinka daiktus. 

4. Pirma, tai yra paprastos idėjos, — kadangi intelek- 
tas, kaip buvo parodyta, jokiu būdu negali jų susida- 
ryti, jos būtinai turi būti natūraliai intelektą veikiančių 
daiktų, sukeliančių jam tuos suvokinius, kuriuos jie 
mūsų Kūrėjo valia turi ir yra pritaikyti sukelti, rezul- 
tatas. Iš to išplaukia, kad paprastos idėjos nėra mūsų 
vaizduotės pramanytos, jos — daiktų, kurie egzistuoja 
šalia mūsų ir iš tiesų mus veikia, natūralūs ir dėsningi 
padariniai, taigi joms būdingas visas numatytas ar mū- 

sų teiginio reikalaujamas atitikimas; juk šios idėjos pa- 
teikia mums tokius daiktų vaizdinius, kokius jiems bū- 
dinga mums sukelti, todėl mes galime skirti atskirų 
substancijų rūšis, atskirti jų būvius, taigi ir panaudoti 
jas savo reikmėms bei naudingai jas taikyti. Antai inte- 
lekte esanti baltumo ar kartumo idėja tiksliai atitinka tą 
kai kuriems kūnams būdingą galią, kuri mums ją su- 
kelia, ir visiškai realiai atitinka šalia mūsų esančius 
daiktus, kiek jai tai įmanoma ar būtina. Ir šio mūsų 
paprastų idėjų ir egzistuojančių daiktų atitikimo pa- 
kanka realiam pažinimui. 

5. Antra, visos mūsų sudėtinės idėjos, išskyrus substan- 
cijų idėjas, yra paties intelekto sukurti pirmavaizdžiai, 
nenumatyti būti kokių nors daiktų kopijomis ir nesie- 
jami su kokių nors daiktų kaip jų originalų egzistavi- 
mu, taigi jos negali stokoti realiam pažinimui būtino atiti- 
kimo. Juk tai, kas turi pateikti ne ką nors kita, o tik 
save, niekada negali pateikti klaidingai ir negali nu- 
kreipti mūsų nuo teisingo daikto supratimo dėl to, kad 
yra nepanašu į jį; tokios yra visos mūsų sudėtinės idé- 
jos, išskyrus substancijų idėjas. Kaip aš parodžiau kito- 
je vietoje, visos jos yra idėjų, kurias intelektas sujungia 
savo nuožiūra, nepaisydamas jų ryšio gamtoje, deri- 
niai. Todėl pačios visų šių rūšių idėjos yra laikomos 
pirmavaizdžiais, o į daiktus atsižvelgiama tik tiek, kiek 
jie atitinka idėjas. Taigi mes negalime nebūti visiškai 
tikri, kad visas mūsų įgytas su šiomis idėjomis susijęs 
pažinimas yra realus ir apima pačius daiktus. Juk vi- 
sose mūsų tokio pobūdžio mintyse, samprotavimuose 
ir pokalbiuose daiktus mes turime galvoje tik tiek, kiek 
jie atitinka mūsų idėjas. Taigi šiais atvejais mes negali- 
me prarasti tikros, neabejotinos realybės. 


493 


IV. APIE ŽINOJIMĄ IR NUOMONĘ 


6. Aš neabejoju, kad visi lengvai sutiks, jog mūsų 
matematikos tiesų pažinimas yra ne tik tikras, bet ir rea- 
lus pažinimas, jog tai ne bergždžių, bereikšmių smege- 
nų Chimerų tuščia vizija; ir vis dėlto ištyrę įsitikinsime, 
kad tai yra tik mūsų pačių idėjų pažinimas. Matemati- 
kas nagrinėja stačiakampiui ar apskritimui būdingą tie- 
są ir savybes tik tiek, kaip tai yra idėjoje jo paties inte- 
lekte. Juk, galimas daiktas, jis niekada gyvenime nei 
vieno, nei kito neaptiko egzistuojančio matematiškai, 
t.y. absoliučiai tiksliai. Bet vis dėlto jo įgytas apskriti- 
mo ar kokios nors kitos matematinės figūros tiesų ar 
savybių pažinimas yra teisingas ir tikras net realiai eg- 
zistuojančių daiktų atžvilgiu, nes visi tokie teiginiai 
kalba apie realius daiktus ar turi juos omenyje tik tiek, 
kiek daiktai realiai atitinka šiuos pirmavaizdžius mate- 
matiko intelekte. Ar trikampio idėjos atžvilgiu yra tei- 
singa, kad trys jo kampai yra lygūs dviem statiesiems? 
Tai teisinga ir kiekvieno realiai egzistuojančio trikam- 
pio atžvilgiu. Apie bet kokią kitą egzistuojančią figūrą, 
tiksliai neatitinkančią matematiko intelekte esančios tri- 
kampio idėjos, šiame teiginyje iš viso nekalbama. Todėl 
jis yra tikras, kad visas jo su tokiomis idėjomis susijęs 
pažinimas yra tikras pažinimas: imdamas daiktus tik 
tokius, kokie jie atitinka šias jo turimas idėjas, jis yra 
tikras, kad tai, ką jis Žino apie šias figūras, kai jos tik 
idealiai egzistuoja jo intelekte, bus teisinga apie jas ir 
tada, kai jos realiai egzistuoja materijoje, nes jis nagri- 
nėja tik tas figūras, kurios yra tos pačios nepriklauso- 
mai nuo to, kur ir kaip jos egzistuoja. 

7. Iš to išplaukia, kad dorovės pažinimas gali būti toks 
pat realiai tikras, kaip ir matematika. Kadangi tikrumas 
yra ne kas kita, kaip mūsų idėjų atitikimo ar neatitiki- 

mo suvokimas, o įrodymas — ne kas kita, kaip tokio 
atitikimo suvokimas pasitelkus kitas idėjas, tarpinin- 
kes, ir kadangi mūsų dorovinės idėjos, kaip ir matema- 
tinės, pačios yra pirmavaizdžiai, taigi yra adekvačios ir 
išsamios idėjos, tai kiekvienas mūsų aptiktas jų atitiki- 
mas ar neatitikimas sukurs realų pažinimą, kaip ir ma- 
tematinių figūrų atveju. 

8. Kad įgytume pažinimą ir tikrumą, mes turime tu- 
rėti apibrėžtas idėjas; kad mūsų pažinimas būtų realus, 
reikia, kad idėjos atitiktų savo pirmavaizdžius. Nereikia 
stebėtis tuo, kad mūsų pažinimo tikrumą aš sieju su 
mūsų idėjų nagrinėjimu ir, kaip gali atrodyti, labai ma- 
žai dėmesio skiriu realiam daiktų egzistavimui: dau- 
guma samprotavimų, į kuriuos pasineria mintys ir ku- 
rie sukelia Žmonių, pretenduojančių tiesos ir tikrumo 
ieškojimą laikyti savo pareiga, ginčus, ištyrus pasirodo 
esą bendrieji teiginiai ir sąvokos, kuriuose apie egzista- 
vimą iš viso nekalbama. Visi matematikų samprotavi- 
mai apie apskritimo kvadratūros apskaičiavimą, kūgio 
pjūvius ar bet kurią kitą matematikos dalį nekalba apie 
šių figūrų egzistavimą; tačiau jų įrodymai, kurie pri- 
klauso nuo jų idėjų, yra tie patys, nesvarbu, ar pasau- 
lyje egzistuoja nors vienas kvadratas ar apskritimas, ar 
ne. Lygiai taip pat dorovinių samprotavimų tiesa ir tik- 
rumas atsiejami nuo Žmonių gyvenimų ir tų dorybių, 
apie kurias jie kalba, egzistavimo pasaulyje; Tulijaus 
knyga Apie pareigas? nėra mažiau teisinga dėl to, kad 
niekas pasaulyje tiksliai nesilaiko jo taisyklių ir negy- 
vena pagal jo pateiktą dorybingo Žmogaus, egzistavu- 
sio, kai jis rašė, tik jo idėjoje, pavyzdį. Jeigu teoriškai, 
t.y. idėjoje, yra teisinga, kad žmogžudystė nusipelno mir- 
ties bausmės, tai taip pat bus teisinga kiekvieno realaus 

šią žmogžudystės idėją atitinkančio veiksmo atžvilgiu. 
Dėl kitų veiksmų, tai šio teiginio tiesa jų neliečia. Tas 
pat pasakytina apie visas kitas daiktų rūšis, kurios ne- 
turi kitos esmės, išskyrus žmogaus intelekto idėjas. 

9. Tačiau čia gali pasakyti, kad jeigu doroviniu paži- 
nimu laikysime mūsų pačių dorovinių idėjų, kurios, kaip 
ir kiti modusai, yra mūsų pačių sukurtos, svarstymą, 
kokios tada keistos bus teisingumo ir nuosaikumo sąvo- 
kos! Kokia bus dorybių ir ydų painiava, jeigu kiekvie- 
nas iš jų gali sudaryti kokias tik nori idėjas! Nei pa- 
čiuose daiktuose, nei samprotavimuose apie juos nebus 
jokios painiavos ar netvarkos, lygiai kaip matematikos 
įrodymai nebūtų sugriauti ir figūrų savybės bei jų 
tarpusavio santykiai nepasikeistų, jeigu žmogus suda- 
rytų trikampį su keturiais kampais arba trapeciją su 
keturiais stačiais kampais, t.y., paprastai tariant, pa- 
keistų figūrų pavadinimus ir šiai figūrai duotų tokį 
pavadinimą, kuriuo matematikai paprastai vadina kitą 
figūrą. Tegu Žmogus susidaro figūros su trimis kam- 
pais, iš kurių vienas yra status, idėją ir pavadina ją, jei 
nori, lygiašoniu stačiakampiu arba trapecija, arba dar kaip 
nors, — šios idėjos savybės ir su ja susiję įrodymai bus 
lygiai tokie patys kaip ir tada, jeigu jis vadintų ją sta- 
čiuoju trikampiu. Aš sutinku, kad pavadinimo pakeiti- 
mas dėl kalbos netikslumo iš pradžių sutrikdys neži- 
nantį, kokią idėją šis pavadinimas žymi; bet kai tik 
figūra nubraižoma, išvados ir įrodymai yra aiškūs ir 
akivaizdūs. Lygiai tas pat yra dorovinio pažinimo atveju: 
tarkime, kad Žmogus turi atėmimo iš kitų be jų sutiki- 
mo to, ką jie įsigijo sąžiningu darbu, idėją ir vadina tai 
teisingumu, jei nori. Tas, kuris šiuo atveju ima pavadi- 
nimą be su juo susietos idėjos, suklys sujungdamas su 

šiuo pavadinimu kitą, savo paties sudarytą idėją; ta- 
čiau atskirkite idėją nuo šio pavadinimo arba imkite ją 
tokią, kokia ji yra kalbančiojo intelekte, ir ją atitiks tie 
patys dalykai kaip ir tada, jeigu vadintumėte ją netei- 
singumu. Tiesa, doroviniuose samprotavimuose klai- 
dingi pavadinimai paprastai sukelia didesnę netvarką, 
nes juos ne taip lengva ištaisyti kaip matematikoje, kur 
nubraižius ir pamačius figūrą pavadinimas tampa ne- 
reikalingas ir nebeturi reikšmės. Kam reikalingas 
ženklas, kai prieš akis yra juo žymimas daiktas? Ta- 
čiau dorovinių pavadinimų atveju šito negalima pada- 
ryti taip lengvai ir greitai, nes šių modusų sudėtinės 
idėjos yra sudarytos iš daugelio sudedamųjų dalių. Ne- 
paisant viso to, klaidingas šių idėjų pavadinimas, priešin- 
gas įprastinei šios kalbos žodžių reikšmei, nesukliudys 
mums tikrai ir akivaizdžiai pažinti įvairius jų atitiki- 
mus ir neatitikimus, jeigu mes taip pat uoliai, kaip 
matematikoje, laikysimės tų pačių tikslių idėjų ir ištir- 
sime įvairius jų tarpusavio santykius, nesuklaidinti jų 
pavadinimų. Jeigu tik mes atskiriame svarstomą idėją 
nuo ją žyminčio ženklo, mūsų pažinimas atskleidžia 
realią tiesą ir tikrumą, nesvarbu, kokius garsus mes 
vartojame. 

10. Mes turime atkreipti dėmesį dar į vieną dalyką: 
kur Dievas ar koks nors kitas įstatymų leidėjas nustatė 
kokius nors dorovinius pavadinimus, ten jie sudarė tų 
rūšių, kurioms priskiriami šie pavadinimai, esmę, ir 
neatsargu taikyti ar vartoti juos kitaip; tačiau kitais 
atvejais jų taikymas priešingai krašte įprastai varto- 
senai yra tiesiog kalbos netikslumas. Bet net ir šitai 
nekliudo pažinimo tikrumui, kuris ir dabar įgyjamas 

deramai apsvarstant ir lyginant net šias klaidingai pa- 
vadintas idėjas. 

11. Trečia, yra kitos rūšies sudėtinių idėjų, kurios sie- 
jamos su šalia mūsų esančiais pirmavaizdžiais ir gali 
skirtis nuo jų, taigi mūsų šių idėjų pažinimas gali sto- 
koti realumo. Tokios yra mūsų substancijų idėjos, ku- 
rios, būdamos paprastų idėjų, laikomų paimtomis iš 
gamtos kūrinių, deriniais, vis dėlto gali skirtis nuo tų 
kūrinių — jose gali būti sujungta daugiau ar kitokių 
idėjų negu randama pačiuose daiktuose; dėl to atsitin- 
ka taip, kad jos gali tiksliai neatitikti, o dažnai ir neati- 
tinka pačių daiktų. 

12. Taigi aš sakau, kad norint turėti substancijų idė- 
jas, kurios, atitikdamos daiktus, gali suteikti mums re- 
alų pažinimą, nepakanka, kaip modusų atveju, sujung- 
ti tokias idėjas, kurios nėra nesuderinamos, nors 
anksčiau jos niekada neegzistavo drauge; pavyzdžiui, 
šventvagystės, priesaikos sulaužymo ir kitos idėjos dar ne- 
įvykus tokiems faktams buvo tokios pat realios ir tei- 
singos, kaip ir po to. Tačiau mūsų substancijų idėjos, 
kurios laikomos kopijomis ir siejamos su pirmavaizdžiais, 
esančiais šalia mūsų, vis dėlto turi būti paimtos iš ko 
nors, kas egzistuoja ar egzistavo, jos negali susidėti iš 
mūsų mąstymo savavališkai sujungtų idėjų — be jokio 
realaus pavyzdžio, iš kurio jos būtų paimtos, nors to- 
kiame derinyje ir neaptiktume jokio nesuderinamumo. 
Taip yra todėl, kad nežinodami tikrosios substancijų 
sandaros, nuo kurios priklauso mūsų paprastos idėjos 
ir kuri iš tikrųjų yra kai kurių iš jų tvirto sujungimo ir 
kai kurių pašalinimo priežastis, tik dėl labai nedauge- 
lio iš jų mes labiau, nei rodo patyrimas ir juslinis ste- 
bėjimas, galime būti tikri, kad gamtoje jos yra suderi- 

namos arba nesuderinamos. Taigi mūsų substancijų pa- 
žinimo realumas grindžiamas tuo, jog visos mūsų su- 
dėtinės substancijų idėjos turi būti tokios, ir tik tokios, 
kad jos būtų sudarytos iš tokių paprastų idėjų, kurios 
buvo aptiktos egzistuojančios drauge gamtoje. Jeigu 
mūsų idėjos yra teisingos šia prasme, tai nors jos gal ir 
nėra labai tikslios kopijos, vis dėlto jos yra realaus sub- 
stancijų pažinimo objektai (kiek mes turime tokį pažini- 
mą). Kaip jau buvo parodyta, šis pažinimas nesiekia 
labai toli; tačiau tiek, kiek jis siekia, tai yra realus paži- 
nimas. Kad ir kokios būtų mūsų idėjos, jeigu mes įsiti- 
kiname, kad jos atitinka kitas, tai yra pažinimas. Jeigu 
tos idėjos yra abstrakčios, tai bus bendras pažinimas. 
Tačiau kad substancijų pažinimas būtų realus, idėjos 
turi būti paimtos iš realiai egzistuojančių daiktų. Visas 
paprastas idėjas, kurios buvo aptiktos egzistuojančios 
drauge kokioje nors substancijoje, mes drąsiai galime 
vėl sujungti ir taip sudaryti abstrakčias substancijų idė- 
jas. Visa, kas kada nors buvo sujungta gamtoje, gali 
būti sujungta vėl. 


Penktas skyrius 
APIE TIESĄ APSKRITAI 


1. Jau prieš daugelį amžių buvo keliamas klausi- 
mas, kas yra tiesa; kadangi ji yra tai, ko visa žmonija 
ieško arba dedasi ieškanti, verta nuodugniai ištirti, kur 
ji glūdi, ir taip pažinti jos prigimtį, kad įžvelgtume, 
kaip intelektas atskiria ją nuo melo. 

2. Man atrodo, kad tiesa tiesiogine šio žodžio pras- 
me žymi ne ką kita, kaip ženklų sujungimą ar atskyrimą 
priklausomai nuo to, ar daiktai, kuriuos jie žymi, atitinka 

vienas kitą, ar neatitinka. Čia minimas ženklų sujungi- 
mas ar atskyrimas yra tai, ką kitaip vadiname teiginiu. 
Taigi iš tikrųjų tiesa būdinga tik teiginiams, kurių yra 
dvi rūšys — mintiniai ir žodiniai, lygiai kaip yra dvi 
rūšys paprastai vartojamų ženklų — idėjos ir žodžiai. 

3. Norint susidaryti aiškią tiesos sąvoką, labai svar- 
bu atskirai aptarti minties tiesą ir žodžių tiesą, tačiau 
labai sunku nagrinėti jas skyrium. Kalbant apie minti- 
nius teiginius, neišvengiamai tenka vartoti žodžius, ir 
tada pateikti mintinių teiginių pavyzdžiai iškart liaujasi 
buvę grynai mintiniai ir tampa žodiniais. Mintinis teigi- 
nys yra ne kas kita, kaip paprastas idėjų svarstymas — 
tokių, kokios jos yra mūsų intelekte, netekusios pava- 
dinimų, todėl jie netenka grynai mintinių teiginių pri- 
gimties, kai tik išreiškiami žodžiais. 

4. Dar sunkiau mintinius ir žodinius teiginius nagri- 
neti skyrium dėl to, kad dauguma žmonių, o gal ir visi, 
mąstydami ir samprotaudami patys sau vietoj idėjų var- 
toja žodžius, bent jau tada, kai jų apmąstymų objektą 
sudaro sudėtinės idėjos. Tai akivaizdžiai liudija tokių 
mūsų idėjų netobulumą ir netikrumą, ir jeigu įdėmiai 
į tai įsigilinsime, tai gali mums parodyti, kokių daiktų 
mes turime nustatytas aiškias ir tobulas idėjas, o ko- 
kių — ne. Jeigu mes atidžiai stebėsime, kaip mūsų in- 
telektas mąsto ir samprotauja, tai, manau, pamatysi- 
me, jog kai mes mintimis sudarome kokį nors teiginį 
apie baltą ar juodą, saldų ar kartų, trikampį ar apskritimą, 
mes galime sudaryti intelekte, ir dažnai sudarome, pa- 
čias idėjas, nemąstydami apie pavadinimus. Tačiau kai 
mes samprotaujame arba sudarinėjame teiginius apie 
sudėtingesnes idėjas, pavyzdžiui, apie Žmogaus, sieros 
rūgšties, narsumo, garbės idėjas, mes paprastai idėją 

pakeičiame pavadinimu: kadangi šiais pavadinimais 
žymimos idėjos yra daugiausia netobulos, miglotos ir 
neapibrėžtos, mes mąstome apie pačius pavadinimus, 
nes jie yra aiškesni, tikresni, ryškesni ir greičiau ateina 
mums į galvą negu grynos idėjos; taigi mes vartojame 
šiuos žodžius vietoj pačių idėjų netgi tuomet, kai mąs- 
tome ir samprotaujame patys sau ir tylomis sudarome 
mintinius teiginius. Substancijų atveju, kaip jau buvo 
pažymėta, tai lemia mūsų idėjų netobulumas: mes Žy- 
mime pavadinimu realią esmę, kurios idėjos visai netu- 
rime. Modusų atveju tai lemia juos sudarančių papras- 
tų idėjų gausumas. Kadangi daugelis iš jų yra sudėtiniai, 
pavadinimas ateina į galvą daug lengviau negu pati su- 
dėtinė idėja — jai prisiminti ir tiksliai pateikti intelek- 
tui reikia laiko, netgi tiems Žmonėms, kurie jau anks- 
čiau pasistengė tai padaryti, ir visiškai neįmanoma 
tiems, kurie nors ir turi atmintyje parengtus didžiąją 
dalį įprastų savo kalbos žodžių, tačiau galbūt niekada 
gyvenime nesivargino pasvarstyti, kokias būtent idė- 
jas dauguma iš jų žymi. Jų poreikiams pakanka keleto 
miglotų ir neaiškių sąvokų; iš daugelio žmonių, daug 
kalbančių apie religiją ir sąžinę, apie bažnyčią ir tikėjimą, 
apie galią ir teisę, apie kliūtis ir nuotaikas, apie melancho- 
lišką ir cholerišką būdą, minčių ir apmąstymų tikriausiai 
ne kas teliktų, jeigu jų paprašytų mąstyti tik apie pa- 
čius daiktus ir atsisakyti žodžių, kuriais jie taip dažnai 
supainioja kitus, o neretai — ir pačius save. 

5. Tačiau grįžkime prie tiesos nagrinėjimo. Kartoju, 
mes turime apžvelgti dvi teiginių rūšis, kurias galime 
sudaryti. 

Pirma, mintinius teiginius, kai intelektas sujungia ar- 
ba atskiria idėjas nevartodamas žodžių, suvokdamas jų 
atitikimą ar neatitikimą arba spręsdamas apie jį. 

Antra, žodinius teiginius, kai teigiamuosiuose arba nei- 
giamuosiuose sakiniuose sujungiami arba atskiriami žodžiai, 
mūsų idėjų ženklai. Šitaip teigiant arba neigiant šie iš 
garsų sudaryti ženklai tarsi sujungiami arba atskiriami 
vienas nuo kito. Taigi teiginys yra ženklų sujungimas 
arba atskyrimas, o tiesa yra šių ženklų sujungimas ar- 
ba atskyrimas priklausomai nuo to, ar daiktai, kuriuos 
jie Žymi, atitinka vienas kitą, ar neatitinka. 

6. Kiekvienas iš patyrimo įsitikins, kad intelektas, 
suvokdamas arba tardamas savo idėjų atitikimą arba 
neatitikimą, tylomis pats sau sujungia jas į kokį nors 
teigiamąjį arba neigiamąjį teiginį, — tai aš stengiausi 
išreikšti terminais „sujungimas“ ir „atskyrimas“. Ta- 
čiau šį intelekto veiksmą, tokį pažįstamą kiekvienam 
mąstančiam ir protingam Žmogui, lengviau suvokti 
mąstant apie tai, kas vyksta mumyse, kai mes teigiame 
arba neigiame, negu paaiškinti žodžiais. Kai žmogaus 
intelekte yra dviejų linijų idėjos, pavyzdžiui, kvadrato 
kraštinės ir įstrižainės, ir įstrižainė yra vieno colio ilgio, 
jis gali turėti ir šios linijos dalijimo į tam tikrą skaičių 
lygių dalių — į penkias, dešimt, šimtą, tūkstantį ar bet 
kurį kitą skaičių — idėją, taip pat gali turėti šios colio 
ilgio linijos dalijimosi arba nesidalijimo į tokias lygias 
dalis, kad tam tikras jų skaičius būtų lygus šoninei 
kraštinei, idėją. Dabar, kai jis suvokia, tiki arba taria, 
kad toks dalijimasis atitinka jo turimą šios linijos idėją 
arba neatitinka jos, jis tarsi sujungia arba atskiria šias 
dvi idėjas — šios linijos idėją ir tokio dalijimosi idėją — 
ir taip sudaro mintinį teiginį, kuris yra teisingas arba 
klaidingas priklausomai nuo to, ar toks dalijimasis, da- 
lijimasis be liekanos į tokį skaičių dalių, iš tiesų atitinka 
šią liniją, ar ne. Kai idėjos sujungiamos arba atskiria- 

mos intelekte pagal tai, ar jos arba daiktai, kuriuos jos 
žymi, atitinka vienas kitą, ar ne, tai šitai galima būtų 
pavadinti mintine tiesa. Tačiau žodžių tiesa yra šis tas 
daugiau: tai yra žodžių vienas kito teigimas arba nei- 
gimas priklausomai nuo to, ar idėjos, kurias jie žymi, 
atitinka viena kitą, ar ne. Ši tiesa taip pat esti dvejopa: 
arba grynai žodinė ir nereikšminga (apie ją aš kalbėsiu 
10-ame skyriuje), arba reali ir pamokoma — ji yra to 
realaus pažinimo, apie kurį mes jau kalbėjome, objektas. 

7. Bet čia dėl tiesos vėl gali iškilti tos pačios abejo- 
nės, kurios kilo dėl pažinimo; galima paprieštarauti, 
kad jeigu tiesa yra ne kas kita, kaip žodžių sujungimas 
ar atskyrimas teiginyje priklausomai nuo to, ar jais žy- 
mimos idėjos atitinka viena kitą Žmogaus intelekte, ar 
neatitinka, tai tiesos pažinimas nėra toks jau vertingas 
dalykas, kokiu laikomas, tiesa neverta tų pastangų ir 
laiko, kuriuos Žmonės išeikvoja jos ieškodami, nes, pa- 
sak tokio požiūrio, ji yra ne kas kita, kaip žodžių ir žmo- 
gaus smegenų sukurtų chimerų atitikimas. Kas nežino, 
kokių keistų sąvokų prikimštos žmonių galvos ir ko- 
kias keistas idėjas sugeba kurti visų Žmonių smegenys? 
Tačiau jeigu mes prie to sustosime, remdamiesi šia tai- 
sykle mes nepažinsime jokios kitos tiesos, išskyrus mū- 
sų pačių vaizduotės sukurto įsivaizduojamo pasaulio 
tiesą, ir neturėsime kitos tiesos, išskyrus tą, kuri su 
žmonėmis ir arkliais susijusi tiek pat, kaip ir su harpi- 
jomis ir kentaurais. Tokios ir panašios idėjos gali būti 
mūsų galvose ir, kaip ir realių daiktų idėjos, čia atitikti 
arba neatitikti viena kitą, taigi apie jas galima sudaryti 
tokius pat teisingus teiginius. Teiginys, kad visi kentau- 
rai yra gyvūnai, yra toks pat teisingas, kaip ir teiginys, 
kad visi žmonės yra gyvūnai; pirmasis yra toks pat tik- 

ras, kaip ir antrasis. Juk abiejuose teiginiuose žodžiai 
sujungiami priklausomai nuo idėjų atitikimo mūsų in- 
telekte, ir gyvūno ir kentauro idėjų atitikimas intelekte 
yra toks pat aiškus ir akivaizdus, kaip ir gyvūno bei 
žmogaus idėjų atitikimas; taigi šie du teiginiai yra vie- 
nodai teisingi, vienodai tikri. Tačiau kas mums iš tokių 
tiesų? 

8. Nors to, kas buvo pasakyta ankstesniame skyriu- 
je apie realaus ir įsivaizduojamo pažinimo skyrimą, 
pakanka atsakyti į šią abejonę ir atskirti realią tiesą nuo 
chimeriškos arba (jei norite) grynai nominalios, kurios abi 
turi tą patį pagrindą, vis dėlto, ko gero, bus ne pro šalį 
čia dar kartą atkreipti dėmesį į tai, kad nors mūsų 
žodžiai žymi tik mūsų idėjas, tačiau kadangi jie yra 
skirti per idėjas žymėti daiktus, tai jų, sujungtų į teigi- 
nius, tiesa bus tik žodinė, kai jie žymi intelekto idėjas, 
neatitinkančias realių daiktų. Todėl tiesa, kaip ir paži- 
nimas, skirstoma į žodinę ir realią: kai terminai yra su- 
jungti priklausomai nuo to, ar jie atitinka idėjas, kurias 
žymi, ar neatitinka jų, neatsižvelgiant į tai, ar mūsų 
idėjos realiai egzistuoja, ar gali egzistuoti gamtoje, to- 
kia tiesa yra tik žodinė. Reali tiesa žodžiuose glūdi tada, 
kai šie ženklai yra sujungti priklausomai nuo mūsų 
idėjų atitikimo ir kai mūsų idėjos yra tokios, jog mes 
žinome, kad jos gali realiai egzistuoti gamtoje; sub- 
stancijų atveju šitai mes galime Žinoti tik tada, kai Ži- 
nome, kad tokios idėjos egzistavo. 

9. Tiesa yra idėjų atitikimo ar neatitikimo Žymėjimas 
žodžiais, koks jis yra. Melas yra idėjų atitikimo ar ne- 
atitikimo Žymėjimas žodžiais kitaip, nei yra iš tikrųjų. 
Tiesa yra reali tik tiek, kiek šitaip garsais pažymėtos 
idėjos atitinka savo pirmavaizdžius. Šios tiesos pažini- 

mą sudaro pažinimas, kokias idėjas žymi žodžiai, ir šių 
idėjų atitikimo ar neatitikimo, kaip nurodo šie žodžiai, 
suvokimas. 

10. Tačiau kadangi žodžiai yra laikomi puikiais tie- 
sos ir pažinimo perdavimo kanalais, kadangi perteik- 
dami ir priimdami tiesą ir paprastai samprotaudami 
apie ją mes vartojame žodžius ir teiginius, aš nuodug- 
niau ištirsiu, kas sudaro teiginiuose glūdinčių realių 
tiesų tikrumą ir kur jį galima rasti, ir pasistengsiu pa- 
rodyti, dėl kokios rūšies bendrųjų teiginių realaus tei- 
singumo ar klaidingumo mes galime būti tikri. 

Aš pradėsiu nuo bendrųjų teiginių, nes jais dau- 
giausia užsiima mūsų mintys ir naudojasi mūsų mąs- 
tymas. Intelektas daugiausia ieško bendrųjų tiesų, nes 
jos labiausiai išplečia mūsų pažinimą ir, dėl savo pla- 
tumo pateikdamos mums iš karto daug atskirų daly- 
kų, išplečia mūsų akiratį ir sutrumpina mūsų kelią į 
pažinimą. 

11. Be tiesų minėta griežta prasme, yra ir kitų tiesos 
rūšių: 1) dorovinė tiesa, kuri yra kalbėjimas apie daiktus 
pagal mūsų pačių intelekto įsitikinimus, nors mūsų 
teiginys ir neatitiktų realių daiktų; 2) metafizinė tiesa, 
kuri yra ne kas kita, kaip realus daiktų egzistavimas, 
atitinkantis idėjas, su kuriomis mes susiejome jų pava- 
dinimus. Nors atrodo, kad ši tiesa glūdi pačioje daiktų 
būtyje, tačiau geriau įsigilinus paaiškėja, kad ji apima 
nebylų teiginį, kuriuo intelektas tam tikrą atskirą daik- 
tą sujungia su idėja, kurią jis nustatė anksčiau drauge 
su jos pavadinimu. Tačiau į šiuos samprotavimus apie 
tiesą buvo atkreiptas dėmesys anksčiau, be to, jie nėra 
labai svarbūs dabartiniam mūsų tikslui, todėl čia pa- 
kaks tik paminėti juos. 

Seštas skyrius 


APIE BENDRUOSIUS TEIGINIUS, 
JŲ TEISINGUMĄ IR KLAIDINGUMĄ 


1. Geriausias ir tikriausias būdas įgyti aiškų ir kon- 
kretų pažinimą — nagrinėti pačias idėjas ir spręsti apie 
jas iš jų pačių, visiškai nekreipiant dėmesio į jų pava- 
dinimus, tačiau, mano manymu, jis labai retai pasiren- 
kamas dėl to, kad vyrauja įprotis vartoti garsus vietoj 
idėjų. Kiekvienas gali pastebėti, kaip įprasta vartoti var- 
dus vietoj pačių idėjų net tada, kai žmonės mąsto ir 
samprotauja savo širdyje, ypač jeigu idėjos yra labai 
sudėtingos ir sudarytos iš daugybės paprastų idėjų. Dėl 
to žodžių ir teiginių aptarimas tampa tokia būtina traktato 
apie pažinimą dalimi, kad labai sunku suprantamai kal- 
bėti apie vieną nepaaiškinant kito. 

2. Kadangi visas mūsų pažinimas susideda tik iš 
dalinių arba bendrųjų tiesų, akivaizdu, jog kad ir ką 
mes darytume su pirmosiomis, antrosios, kurių pagrįs- 
tai labiausiai siekiama, niekada negali būti gerai žino- 
mos ir labai retai suprantamos, jeigu nėra suvoktos ir iš- 
reikštos žodžiais. Todėl mes nenukrypsime nuo temos, 
jeigu nagrinėdami mūsų pažinimą ištirsime bendrųjų 
teiginių teisingumą ir tikrumą. 

3. Tačiau kad šiuo atveju mūsų nesuklaidintų tai, 
kas visur kelia pavojų — aš čia turiu galvoje terminų 
dviprasmiškumą, — dera pažymėti, jog tikrumas būna 
dvejopas: tiesos tikrumas ir pažinimo tikrumas. Tiesos tik- 
rumas yra tada, kai žodžiai teiginyje yra taip sujungti, 
kad tiksliai išreikštų jų Žymimų idėjų atitikimą ar ne- 
atitikimą, kaip yra iš tikrųjų. Pažinimo tikrumas yra idė- 
jų atitikimo ar neatitikimo suvokimas taip, kaip jis iš- 

reikštas teiginyje. Tai mes paprastai vadiname žinoji- 
mu, arba tikrumu dėl kokio nors teiginio teisingumo. 

4. Kadangi mes negalime būti tikri jokio bendrojo tei- 
ginio teisingumu, jeigu tiksliai nežinome rūšių, kurias žymi 
jo terminai, ribų ir apimties, mes būtinai turime Žinoti 
kiekvienos rūšies esmę, sudarančią ir apribojančią šią 
rūšį. Visų paprastų idėjų ir modusų atveju tai nesunku 
padaryti. Jų reali ir nominali esmė yra ta pati, arba (o 
tai yra tas pat) abstrakti idėja, kurią žymi bendrasis 
terminas, yra vienintelė esama arba tariama rūšies es- 
mė ir riba, todėl čia negali kilti abejonių dėl to, kiek 
toli siekia rūšis arba kokius daiktus apima kiekvienas 
terminas: akivaizdu, kad tai yra visi tie daiktai, kurie 
tiksliai atitinka termino žymimą idėją, ir jokie kiti. Ta- 
čiau substancijų, kurių reali esmė, skirtinga nuo nomi- 
nalios, kaip manoma, sudaro, apibrėžia ir apriboja rūšį, 
atveju bendrojo termino apimtis yra labai neapibrėžta, 
nes, nežinodami šios realios esmės, mes negalime ži- 
noti, kas priklauso arba nepriklauso šiai rūšiai, taigi ką 
galima arba negalima tvirtai teigti apie ją. Antai kalbė- 
dami apie žmogų arba auksą, arba bet kurią kitą gam- 
tinių substancijų rūšį, kurią, kaip manoma, sudaro tiksli 
reali esmė, gamtos vienodai suteikiama kiekvienam šios 
rūšies individui, ir dėl to jis priklauso šiai rūšiai, mes 
negalime būti tikri jokio teiginio ar neiginio teisingu- 
mu. Juk mes nežinome, ką žymi žodžiai „žmogus“ ar 
„auksas“, imami šia prasme ir vartojami nurodyti daik- 
tų rūšims, kurias sudaro nuo kalbančiojo intelekte esan- 
čių sudėtinių idėjų skirtingos realios esmės; tokių rū- 
šių, turinčių tokias ribas, apimtis tokia nežinoma ir 
neapibrėžta, jog neįmanoma bent kiek tikriau teigti, 
kad visi Žmonės yra protingi ar visas auksas — geltonas. 

Tačiau kur kiekvienos rūšies riba yra nominali esmė ir 
bet kuris bendrasis terminas taikomas tik tiems atski- 
riems daiktams, kuriuose galima rasti jo žymimą su- 
dėtinę idėją, ten nėra pavojaus suklysti dėl kiekvienos 
rūšies ribų ir šiuo požiūriu suabejoti, ar teiginiai yra 
teisingi, ar ne. Aš pasirinkau šį scholastinį būdą paaiš- 
kinti šiam teiginių netikrumui ir pavartojau esmės ir 
rūšies terminus, kad parodyčiau, kaip absurdiška ir ne- 
derama laikyti juos kitokios rūšies realybėmis, o ne 
vien tik pavadinimus turinčiomis abstrakčiomis idėjo- 
mis. Tarti, kad daiktų rūšys yra ne vien jų rūšiavimas 
duodant bendrus pavadinimus pagal tai, kaip jie ati- 
tinka įvairias abstrakčias idėjas, kurių ženklais mes pa- 
darome šiuos pavadinimus, reiškia supainioti tiesą ir 
suteikti netikrumo visiems bendriesiems teiginiams, ku- 
rie gali būti apie juos sudaryti. Galbūt žmonėms, ne- 
pasižymintiems scholastiniu mokytumu, šiuos dalykus 
reikėtų paaiškinti geriau ir aiškiau; tačiau reikia at- 
skleisti ir pašalinti šias klaidingas esmės ir rūšies sąvo- 
kas, įsišaknijusias daugelio žmonių, gavusių bent še- 
šėlį mokytumo, įsivyravusio šioje pasaulio dalyje, 
intelektuose, ir duoti kelią tokiam žodžių vartojimui, 
kuris suteiktų tikrumą. 

5. Taigi substancijų pavadinimai, kai jais žymimos rū- 
šys, kurias, kaip manoma, sudaro mums nežinomos rea- 
lios esmės, negali suteikti intelektui tikrumo: mes nega- 
lime būti tikri iš tokių terminų sudarytų teiginių 
teisingumu. Priežastis, kodėl taip yra, aiški. Kaip mes 
galime būti tikri, kad ta ar kita savybė būdinga auksui, 
jeigu nežinome, kas yra arba kas nėra auksas? Šitaip 
kalbant, auksas yra tik tai, kas susiję su esme, kurios 
mes nežinome, taigi negalime žinoti, kur ji yra ir kur 

jos nėra, ir negalime būti tikri, ar kuri nors materijos 
dalelė pasaulyje šia prasme yra, ar nėra auksas; mes 
negalime atsikratyti nežinojimo, ar ji turi, ar neturi tai, 
dėl ko ką nors galima vadinti auksu, t.y. tą realią aukso 
esmę, kurios mes visai neturime jokios idėjos. Mums 
tai sužinoti lygiai taip pat neįmanoma, kaip aklam žmo- 
gui, visai neturinčiam našslaitės spalvos idėjos, pasakyti, 
kokiai gėlei būdinga našlaitės spalva ir kokiai — ne. 
Arba jeigu mes galėtume tikrai Žinoti (o tai yra neįma- 
noma), kur yra reali esmė, kurios mes nežinome, t.y. 
kokiose materijos dalelėse yra reali aukso esmė, vis dėl- 
to negalėtume būti tikri, kad ta ar kita kokybė teisingai 
gali būti priskiriama auksui: juk mes negalime žinoti, 
kad ta ar kita kokybė arba idėja būtinai susijusi su re- 
alia esme, kurios mes apskritai neturime jokios idėjos, 
nesvarbu, kokias rūšis mes įsivaizduotume šią tariamą 
realią esmę sudarant. 

6. Kita vertus, kai substancijų pavadinimai vartojami 
tinkamai, vietoj Žmogaus intelekte esančių idėjų, nors 
jie ir turi aiškią ir apibrėžtą reikšmę, jie nepadės mums 
sudaryti daug bendrųjų teiginių, kurių teisingumu mes 
galime būti tikri. Ne dėl to, kad šitaip juos vartodami 
mes nesame tikri, kokius daiktus jie žymi, bet dėl to, 
kad jais žymimos sudėtinės idėjos yra tokie paprastų 
idėjų deriniai, jog galima atskleisti jų ryšį arba nesude- 
rinamumą tik su labai nedaugeliu idėjų. 

7. Sudėtinės idėjos, kurias deramai žymi mūsų sub- 
stancijų rūšių pavadinimai, yra rinkiniai tokių koky- 
bių, kurios, kaip buvo pastebėta, egzistuoja drauge ne- 
žinomame substrate, mūsų vadinamame substancija; bet 
mes negalime tikrai žinoti, kokios kitos kokybės būti- 
nai egzistuoja drauge su tokiais deriniais, jeigu nega- 

lime atskleisti jų prigimtinės priklausomybės, tačiau jų 
pirminių kokybių atžvilgiu mes šiuo keliu galime nu- 
eiti tik labai netoli, o visų jų antrinių kokybių atžvilgiu 
apskritai negalime atskleisti jokio ryšio. Taip yra dėl 3- 
iame skyriuje minėtų priežasčių, būtent: 1) mes neži- 
nome tikrosios substancijų sandaros, nuo kurios pri- 
klauso skyrium kiekviena antrinė kokybė; 2) jeigu mes 
ir žinotume tai, šitai mums padėtų įgyti tik empirinį (o 
ne visuotinį) pažinimą ir suteiktų tikrumą tik dėl šio 
atskiro atvejo, nes mūsų intelektas negali atskleisti jo- 
kio suprantamo ryšio tarp kokios nors antrinės kokybės 
ir kokios nors pirminės kokybės modifikacijos. Todėl apie 
substancijas galima sudaryti tik labai nedaug bendrųjų 
teiginių, pasižyminčių neabejotinu tikrumu. 

8. „Visas auksas yra patvarus“ — tai teiginys, kurio 
teisingumu mes negalime būti tikri, nors jis visuotinai 
pripažįstamas. Juk jeigu kas nors, remdamasis nenau- 
dingu scholastų prasimanymu, tartų, kad terminas 
statytą jai būdingos realios esmės, akivaizdu, kad jis 
nežino, kokios atskiros substancijos yra šios rūšies, ir 
todėl negali tikrai teigti ką nors apie auksą apskritai. 
Tačiau jeigu jis žodžiu „auksas“ Žymi rūšį, apibrėžia- 
mą jos nominalios esmės — tarkim, pavyzdžiui, kad ši 
nominali esmė yra tam tikros geltonos spalvos kūno, 
kalaus, lydaus ir sunkesnio už visus kitus žinomus kū- 
nus, sudėtinė idėja, — tai šitaip teisingai vartojant Žodį 
„auksas“ nesunku žinoti, kas yra arba nėra auksas. 
Tačiau kokią nors kitą aukso kokybę tikrai galima teig- 
ti arba neigti apskritai tik atskleidus jos ryšį arba nesu- 
derinamumą su šia nominalia esme. Pavyzdžiui, mes 
negalime aptikti jokio būtino patvarumo ryšio su spal- 

va, svoriu ar bet kuria kita paprasta idėja, įeinančia į 
mūsų sudėtinę idėją, arba su visu deriniu drauge, todėl 
mes negalime tikrai žinoti, kad teiginys „Visas auksas 
yra patvarus“ yra teisingas. 

9. Kadangi negalima aptikti jokio ryšio tarp patva- 
rumo ir spalvos, svorio ir kitų paprastų šios nominalios 
aukso esmės idėjų, tai jeigu mes savo sudėtinę aukso 
idėją sudarysime iš idėjų „geltonas“, „lydus“, „kalus“, 
„sunkus“ ir „patvarus kūnas“, mes lygiai taip pat ne- 
būsime tikri dėl tirpimo karališkajame vandenyje, ir 
dėl tos pačios priežasties — nes remdamiesi pačių idė- 
jų aptarimu mes niekada negalime tikrai teigti arba 
neigti, kad kūnas, kurio sudėtinė idėja sudaryta iš gel- 
tonos spalvos, didelio svorio, kalumo, lydumo ir pa- 
tvarumo idėjų, tirpsta karališkajame vandenyje; tą patį 
galima pasakyti ir apie kitas jo kokybes. Aš džiaug- 
čiausi išgirdęs bent vieną bendrąjį teiginį apie kokią 
nors aukso kokybę, kurį kiekvienas galėtų tikrai Žinoti 
esant teisingą. Neabejoju, kad man iškart papriešta- 
raus: „Argi teiginys „Visas auksas yra kalus“ nėra ben- 
drasis ir tikras teiginys?“ Į tai aš atsakau: tai labai tik- 
ras teiginys, jeigu kalumas yra žodžiu „auksas“ žymimos 
sudėtinės idėjos dalis. Tačiau tokiu atveju apie auksą 
teigiama tik tai, kad šis garsas Žymi idėją, apimančią 
kalumą, ir tokio pobūdžio teisingumas ir tikrumas yra 
tas pat, kaip sakyti, kad kentauras yra keturkojis. Tačiau 
jeigu kalumas neįeina į pavadinimu „auksas“ Žymimą 
rūšinę esmę, tada aišku, kad teiginys „Visas auksas 
yra kalus“ nėra tikras teiginys. Tegu sudėtinė aukso 
idėja susideda iš kokių tik norite kitų jo kokybių, kalu- 
mas nepriklausys nuo šios sudėtinės idėjos ir neišplauks 
iš jokios į ją įeinančios paprastos idėjos. Kalumo ryšys 

(jeigu tokio ryšio esama) su kitomis kokybėmis egzis- 
tuoja tik tarpininkaujant jo nematomų dalelių realiai 
sandarai, kurios mes nežinome, todėl negalime suvok- 
ti šio ryšio, jeigu negalime atskleisti, kas jas susieja. 
10. Iš tiesų, juo daugiau tokių drauge egzistuojan- 
čių kokybių mes sujungiame į vieną sudėtinę idėją, tu- 
rinčią vieną pavadinimą, tuo tikslesnė ir apibrėžtesnė 
yra šio žodžio reikšmė; tačiau dėl to ji anaiptol neįgyja 
visuotinio tikrumo kitų kokybių, neįeinančių į mūsų su- 
dėtinę idėją, atžvilgiu, nes mes nesuvokiame jų ryšio ar 
priklausomybės viena nuo kitos, nežinodami nei rea- 
lios sandaros, kuria jos visos remiasi, nei kaip iš jos 
kyla. Svarbiausiąją mūsų žinių apie substancijas dalį 
sudaro ne tiesiog dviejų idėjų, galinčių egzistuoti sky- 
rium, santykių pažinimas, kaip kitų daiktų atveju, ta- 
čiau keleto skirtingų idėjų būtino ryšio ir egzistavimo 
drauge tame pačiame objekte arba jų negalėjimo taip 
egzistuoti pažinimas. Jeigu mes galėtume pradėti iš 
kito galo ir atskleisti, kas sudaro šią spalvą, kas kūną 
padarė lengvesnį ar sunkesnį, kokia dalelių sandara 
padarė jį kalų, lydų ir patvarų, ir galimą ištirpinti šia- 
me, o ne kitame skystyje, — jeigu, kartoju, mes turėtu- 
me tokią kūnų idėją ir galėtume suvokti, kas pirmap- 
radiškai sudaro visas juslėmis suvokiamas kokybes ir 
kaip jos sukuriamos, mes galėtume sudaryti tokias abst- 
rakčias jų idėjas, kurios teiktų mums medžiagos ben- 
dresniam pažinimui ir įgalintų mus sudaryti bendruo- 
sius teiginius, pasižyminčius visuotiniu teisingumu ir 
tikrumu. Tačiau kol mūsų sudėtinės substancijų rūšių 
idėjos yra taip nutolusios nuo realios vidinės sandaros, 
nuo kurios priklauso jų juslėmis suvokiamos kokybės, 
ir yra sudarytos tik iš netobulo tų regimų kokybių, 

kurias gali aptikti mūsų juslės, rinkinio, apie substan- 
cijas galima sudaryti tik labai nedaug bendrųjų teigi- 
nių, kurių realiu teisingumu mes galime būti visiškai 
tikri, nes mes galime įgyti tik labai nedaugelio papras- 
tų idėjų ryšio ir būtino egzistavimo drauge tikrą ir ne- 
abejotiną pažinimą. Aš manau, kad iš visų antrinių 
substancijų kokybių ir su jomis susijusių galių vargu 
ar galima nurodyti dvi, kurių būtiną egzistavimą drau- 
ge arba negalėjimą drauge egzistuoti būtų galima tik- 
rai pažinti, išskyrus tas kokybes, kurios suvokiamos ta 
pačia jusle ir, kaip aš parodžiau kitoje vietoje, būtinai 
pašalina viena kitą. Mano manymu, niekas iš kokio 
nors kūno spalvos negali tikrai sužinoti jo kvapo, sko- 
nio, garso ar lytėjimu suvokiamų kokybių arba kokius 
pokyčius jis gali sukelti kituose kūnuose ar kiti kū- 
nai — jame. Tą patį galima pasakyti apie garsą arba 
skonį ir t.t. Kadangi mūsų rūšiniai substancijų pavadi- 
nimai žymi tam tikrus tokių idėjų derinius, nenuosta- 
bu, kad iš jų mes galime sudaryti labai nedaug neabe- 
jotinu realiu tikrumu pasižyminčių bendrųjų teiginių. 
Tačiau kadangi į bet kurią kokios nors substancijų rū- 
šies sudėtinę idėją įeina tokia paprasta idėja, kurios bū- 
tiną egzistavimą su kokia nors kita idėja galima atskleis- 
ti, tai apie ją galima sudaryti bendruosius teiginius, 
kuriems būdingas tikrumas: pavyzdžiui, jeigu galima 
atskleisti būtiną ryšį tarp aukso kalumo ir jo spalvos arba 
svorio, arba kokios nors kitos šiuo pavadinimu žymi- 
mos sudėtinės idėjos dalies, tai šiuo atžvilgiu galima 
sudaryti tikrą bendrąjį teiginį apie auksą; ir teiginio „Vi- 
sas auksas yra kalus“ realus teisingumas būtų toks pat 
tikras, kaip ir teiginio „Trys bet kokio tiesiašonio tri- 
kampio kampai lygūs dviem statiesiems“. 

11. Jeigu mes turėtume tokias substancijų idėjas, kad 
žinotume, kokia reali sandara sukuria tas juslėmis su- 
vokiamas kokybes, kurias mes jose aptinkame, ir kaip 
šios kokybės iš jos kyla, tai, remdamiesi mūsų intelek- 
te esančiomis jų realios esmės rūšinėmis idėjomis, ga- 
lėtume tikriau surasti jų savybes ir atskleisti, kokias 
kokybes jos turi ir kokių — ne, negu galime tai pada- 
ryti juslėmis; ir norint sužinoti aukso savybes nebūtų 
labiau būtina, kad auksas egzistuotų ir mes galėtume 
atlikti su juo bandymus, negu norint pažinti trikampio 
savybes yra būtina, kad egzistuotų trikampis iš kokios 
nors medžiagos: ir vienu, ir kitu atveju mums pakaktų 
mūsų intelekte esančios idėjos. Bet mums taip menkai 
prieinamos gamtos paslaptys, kad vargu ar mes priar- 
tėjome prie pirmųjų durų, vedančių prie jų. Juk į kiek- 
vieną mums pasitaikančią substanciją mes įpratę Žiū- 
rėti kaip į patį savaime visuminį dalyką, turintį savyje 
visas savo kokybes ir nepriklausomą nuo kitų daiktų, 
ir nepastebime daugumos jas supančių nematomų flui- 
dų poveikio, tuo tarpu nuo šių fluidų judėjimo ir veiks- 
mų priklauso didžioji dalis tų kokybių, kurias jose 
pastebime ir padarome būdingais skiriamaisiais požy- 
miais, iš kurių jas pažįstame ir pagal kuriuos pavadi- 
name. Padėkite kur nors atskirai aukso gabalėlį, kad jis 
nesiliestų su kitais kūnais ir nepatirtų jų poveikio, ir jis 
iškart neteks savo spalvos ir svorio, o galbūt ir kalu- 
mo, kuris, kiek aš žinau, virstų visišku purumu. Van- 
duo, kurio esminė kokybė mums yra skystas būvis, pa- 
liktas pats sau liaujasi buvęs skystas. Tačiau jeigu 
negyvų kūnų esamas būvis taip labai priklauso nuo 
šalia jų esančių kitų kūnų, kad jeigu tie juos supantys 
kūnai būtų pašalinti, jie nebebūtų tokie, kokie mums 

reiškiasi, tai juo labiau taip yra su augalais, kurie mai- 
tinasi, auga ir be paliovos pakaitomis leidžia lapus, 
skleidžia žiedus ir brandina sėklas. O jeigu mes labiau 
įsigilinsime į gyvūnų būvį, pamatysime, kad jų gyvy- 
bė, judėjimas ir kitos svarbiausios kokybės taip visiš- 
kai priklauso nuo išorinių priežasčių ir kitų kūnų ko- 
kybių, jog jie nė akimirkos negali egzistuoti be jų; tačiau 
į tuos kūnus, nuo kurių jie priklauso, kreipiama mažai 
dėmesio, ir jie neįeina į mūsų susidarytas šių gyvūnų 
sudėtines idėjas. Atimkite nors minutei orą iš didžio- 
sios dalies gyvų būtybių, ir jos iškart neteks sąmonės, 
gyvybės ir judėjimo. Būtinybė kvėpuoti privertė mus 
šitai sužinoti. Tačiau kiek daug; yra kitų išorinių ir gal- 
būt labai nutolusių kūnų, nuo kurių priklauso šių nuo- 
stabių mechanizmų varomosios jėgos ir kurių papras- 
tai nepastebime ir apie juos net negalvojame; o kiek 
yra tokių, kurių niekada neaptiks net pats griežčiau- 
sias tyrimas? Nors šio visatos lopinėlio gyventojai nu- 
tolę nuo Saulės daug milijonų mylių, jie taip priklauso 
nuo tinkamai sureguliuoto iš jos sklindančių arba jos 
išjudinamų dalelių judėjimo, kad jeigu Žemė pasislinktų 
iš dabartinės savo padėties bent per nedidelę dalį jos 
atstumo nuo Saulės ir atsidurtų šiek tiek tolėliau ar 
artėliau šio šilumos šaltinio, daugiau negu tikėtina, jog 
didžioji jos gyvūnų dalis iškart žūtų; juk matome, kad 
jie dažnai žūva dėl Saulės šilumos pertekliaus arba 
stygiaus, kurį atsitiktinai patiria kai kuriose mūsų ne- 
didelio rutulio vietose. Pastebėtų magnetito kokybių šal- 
tinis turi būti toli už šio kūno ribų; tai, kad įvairias 
gyvūnų rūšis dažnai sunaikina nematomos priežastys, 
kad kai kurie iš jų, kaip pasakojama, tikrai miršta pa- 
prasčiausiai perkirtę ekvatorių arba, kaip tikrai žinoma 

apie kitus, perkelti į kaimyninę šalį, akivaizdžiai rodo, 
jog įvairių kūnų, su kuriais jie retai laikomi turinčiais 
ką nors bendra, veikimas išvien ir poveikis yra abso- 
liučiai būtini, kad jie būtų tokie, kokie mums reiškiasi, 
ir išsaugotų tas kokybes, iš kurių mes juos pažįstame 
ir pagal kurias juos skiriame. Mes visiškai išklystame 
iš kelio manydami, kad daiktai turi savyje kokybes, 
kurias mes juose pastebime; mes tuščiai ieškome mu- 
sės ar dramblio kūne tos sandaros, nuo kurios priklau- 
so tos kokybės ir galios, kurias juose matome. Kad jas 
teisingai suprastume, tikriausiai turėtume pažvelgti ne 
tik už mūsų Žemės ir atmosferos ribų, bet net už Sau- 
lės ir tolimiausių žvaigždžių, kurias mūsų akys dar 
gali įžiūrėti, ribų. Juk mes negalime nustatyti, kiek at- 
skirų substancijų buvimas ir veikimas šiame mūsų ru- 
tulyje priklauso nuo mums visiškai neįžvelgiamų prie- 
žasčių. Mes matome ir suvokiame mus supančių daiktų 
judėjimus ir aiškesnius poveikius, bet iš kur ateina sro- 
vės, palaikančios visų šių keistų mechanizmų judėjimą 
ir veikimą, kaip jos perduodamos ir kaip kinta, šito 
mes neįstengiame įžvelgti ir suvokti; jei galima taip 
pasakyti, svarbios šios nuostabios visatos sandaros da- 
lys ir ratukai, kiek mes Žinome, savo įtaka ir poveikiu 
vieni kitiems gali būti taip susiję ir taip priklausyti 
vienas nuo kito, kad, galimas daiktas, šioje mūsų bu- 
veinėje daiktai įgytų visiškai kitą pavidalą ir liautųsi 
buvę tuo, kas jie yra, jeigu kokia nors žvaigždė arba 
didžiulis kūnas, esantys neįsivaizduojamai toli nuo mū- 
sų, nustotų egzistuoti arba judėti. Neabejotina, jog daik- 
tai, kad ir kokie jie patys savaime atrodytų tobuli ir 
visuminiai, priklauso nuo kitų gamtos dalių tuo, ką 
mes labiausiai juose pastebime. Savo pastebimų koky- 

bių, veiksmų ir galių atžvilgiu jie priklauso nuo kažko, 
esančio už jų; nė viena iš mums žinomų gamtos dalių 
nėra tokia visuminė ir tobula, kad už savo buvimą ir 
puikias savybes ji neturėtų būti dėkinga gretimoms da- 
lims; ir kad gerai suvoktume kūno savybes, mes netu- 
rime apriboti savo minčių tik kūno paviršiumi, bet tu- 
rime žvelgti daug giliau. 

12. Tokiu atveju nenuostabu, kad mes turime labai 
netobulas substancijų idėjas ir kad mes nežinome jų re- 
alių esmių, nuo kurių priklauso jų savybės ir veiks- 
mai. Mes negalime atskleisti netgi jų smulkiausių ak- 
tyvių dalelių tikrojo dydžio, formos ir sandaros, o juo 
labiau išorinių kūnų jose sukeliamų judėjimų ir povei- 
kių joms, nuo kurių priklauso ir kurių yra formuoja- 
mos svarbiausios ir nuostabiausios mūsų pastebimos 
jų kokybės, iš kurių yra sudarytos mūsų sudėtinės sub- 
stancijų idėjos. Jau vien šio motyvo pakanka, kad ne- 
tektume vilties kada nors turėti substancijų realių es- 
mių idėjas, o kai jų stokojame, nominalios esmės, 
kuriomis mes vietoj jų naudojamės, tik labai menkai 
gali suteikti mums bendrąjį pažinimą, arba realiu tikru- 
mu pasižyminčius bendruosius teiginius. 

13. Todėl neturėtume stebėtis, kad tikrumas būdin- 
gas tik labai nedaugeliui apie substancijas sudarytų 
bendrųjų teiginių: mūsų jų kokybių ir savybių pažini- 
mas labai retai siekia toliau nei tai, ką mums pateikia 
ir praneša mūsų juslės. Galbūt smalsūs ir įžvalgūs žmo- 
nės sprendimo galia gali prasiskverbti giliau ir, remda- 
miesi iš apdairaus stebėjimo padarytomis tikėtinomis 
išvadomis ir vykusiai sugretintomis prielaidomis, daž- 
nai teisingai įspėti tai, ko patyrimas jiems dar neat- 
skleidė. Tačiau tai vis dėlto yra tik spėjimai: tai yra tik 

nuomonė ir nepasižymi tuo tikrumu, kuris būtinas pa- 
žinimui. Juk visas bendrasis pažinimas glūdi tik mūsų 
mintyse ir yra tik mūsų abstrakčių idėjų kontempliaci- 
ja. Kai mes suvokiame jų tarpusavio atitikimą ar neati- 
tikimą, įgyjame bendrąjį pažinimą ir, atitinkamai sujung- 
dami į teiginius šių idėjų pavadinimus, galime skelbti 
bendrąsias tiesas ir būti dėl jų tikri. Tačiau kadangi abst- 
rakčios substancijų idėjos, kurias žymi jų rūšiniai pava- 
dinimai, kai jos turi atskirą ir apibrėžtą reikšmę, yra 
aiškiai susijusios arba nesuderinamos tik su labai ne- 
daugeliu kitų idėjų, tai bendrųjų teiginių apie substancijas 
tikrumas yra labai ribotas ir skurdus toje dalyje, kuri 
mūsų substancijų tyrimui yra svarbiausia. Vargu ar 
yra bent vienas substancijų pavadinimas, nesvarbu, su 
kokia idėja jis būtų siejamas, apie kurį mes apskritai ir 
tikrai galėtume pasakyti, kad su juo susijusi arba nesu- 
sijusi ta ar kita kokybė ir ji nuolat egzistuoja drauge 
arba yra nesuderinama su ta idėja, kur tik ji aptinkama. 

14. Kad galėtume įgyti pakenčiamą tokio pobūdžio 
pažinimą, mes pirmiausia turime Žinoti, kokius vieno 
kūno pirminių kokybių pokyčius visada sukelia kito kū- 
no pirminės kokybės ir kaip. Antra, mes turime Žinoti, 
kokios kūno pirminės kokybės sukelia mums tam tikrus 
pojūčius arba idėjas. Iš tiesų tai reiškia Žinoti mažių 
mažiausiai visus materijos poveikius esant įvairioms 
jos dydžio, formos, dalelių sukibimo, judėjimo ir rim- 
ties modifikacijoms. Manau, visi sutiks, kad be apreiš- 
kimo mes visiškai negalime šito sužinoti. Ir net jeigu 
mums būtų apreikšta, kokia dalelių forma, dydis ir 
judėjimas sukels mums geltonos spalvos pojūtį ir kokia 
kūno paviršiaus dalelių forma, dydis ir sandara gali 
suteikti tokioms dalelėms judėjimą, reikalingą sukurti 

šiai spalvai, argi šito pakaktų sudaryti tikrumu pasižy- 
mintiems bendriesiems teiginiams apie įvairias substan- 
cijų rūšis, jeigu mes neturėtume pakankamai aštrių su- 
gebėjimų, kad galėtume tiksliai suvokti tų smulkiausių 
kūnų dalelių, kuriomis jie veikia mūsų jusles, dydį, 
formą, sandarą ir judėjimą ir tuo remdamiesi susidary- 
ti abstrakčias jų idėjas? Aš čia paminėjau tik kūniškas 
substancijas, kurių veiksmai atrodo artimesni mūsų su- 
pratimui; dėl dvasių veiksmų — tiek jų mąstymo, tiek 
kūnų judinimo, — mes iškart atsiduriame keblioje pa- 
dėtyje, nors jeigu mintimis labiau įsigilintume į kūnus 
ir jų veiksmus ir išsiaiškintume, kiek mūsų sąvokos 
net šioje srityje išeina už juslėmis suvokiamų faktų ri- 
bų išsaugodamos aiškumą, būtume priversti pripažin- 
ti, kad net šioje srityje mūsų atradimai nelabai pra- 
noksta visišką nežinojimą ir nesugebėjimą. 

15. Kadangi abstrakčios sudėtinės substancijų idėjos, 
kurias žymi jų bendri pavadinimai, neapima jų realios 
sandaros, akivaizdu, kad jos gali suteikti mums tik labai 
nedaug visuotinio tikrumo. Juk į mūsų substancijų idėjas 
neįeina tai, nuo ko priklauso mūsų pastebimos jų ko- 
kybės, apie kurias mes suteikiame sau žinių, arba tai, 
su kuo jos turi tam tikrą ryšį. Pavyzdžiui, tegu idėja, 
kurią mes pavadiname „žmogus“, yra, kaip paprastai, 
įprasto pavidalo kūnas, apdovanotas jusle, valingu ju- 
dėjimu ir protu. Jeigu tokia yra mūsų rūšies „Žmogus“ 
abstrakti idėja, taigi ir esmė, apie terminą „Žmogus“, 
žymintį tokią idėją, mes galime sudaryti labai nedaug 
tikrų bendrųjų teiginių. Nežinodami realios sandaros, 
nuo kurios priklauso pojūtis, sugebėjimas judėti, mąs- 
tymas ir ypatingas išorinis pavidalas ir kuri sujungia 
visa tai į tą patį subjektą, mes galime suvokti jų būtiną 

ryšį tik su labai nedaugeliu kitų kokybių ir todėl nega- 
lime tikrai teigti, kad visi žmonės miega tam tikrais laiko 
tarpais, kad nė vienas žmogus negali maitintis mediena 
arba akmenimis, kad visi žmonės nusinuodytų mauda, nes 
šios idėjos neturi ryšio su nominalia žmogaus esme, su 
ta abstrakčia idėja, kurią žymi pavadinimas, ir nėra su 
ja nesuderinamos. Šiais ir panašiais atvejais mes turi- 
me griebtis bandymo su atskirais objektais, kuriuo ne- 
daug ką galima pasiekti. Dėl viso kito mes turime pa- 
sitenkinti tikimybe, bet negalime pasiekti bendro 
tikrumo, kol mūsų rūšinė žmogaus idėja neapima tos 
realios sandaros, kurioje yra įsišaknijusios sujungtos 
neatskiriamos jo kokybės ir iš kurios jos kyla. Kol mū- 
sų idėja, kurią žymi žodis „Žmogus“, yra tik netobulas 
kai kurių jo juslėmis suvokiamų kokybių ir galių rin- 
kinys, negalima įžvelgti jokio ryšio ar nesuderinamu- 
mo tarp mūsų rūšinės idėjos ir maudos ar akmenų da- 
lelių poveikio jo sandarai. Yra gyvūnų, kurie ėda 
maudą, ir tai jiems nekenkia, yra tokių, kurie minta 
mediena ir akmenimis; tačiau kol mes stokojame tos 
įvairių gyvūnų rūšių realios sandaros, nuo kurios pri- 
klauso šios ir panašios kokybės ir galios, idėjų, neturi- 
me tikėtis pasiekti bendrųjų teiginių apie juos tikrumą. 
Tokių teiginių mums gali pateikti tik tos kelios idėjos, 
kurios turi pastebimą ryšį su mūsų nominalia esme ar 
kuria nors jos dalimi. Tačiau jų tiek mažai ir jos tokios 
nereikšmingos, kad mes pagrįstai savo tikrą bendrąjį 
substancijų pažinimą galime laikyti beveik niekiniu. 
16. Padarykime išvadą: bet kurios rūšies bendrieji 
teiginiai tik tada gali pasižymėti tikrumu, kai juose var- 
tojami terminai žymi tokias idėjas, kurių atitikimą ar 
neatitikimą, kaip jis čia išreikštas, mes galime atskleis- 

ti. Tada, kai suvokiame, kad idėjos, kurias žymi termi- 
nai, atitinka viena kitą arba neatitinka priklausomai 
nuo to, ar jos teigia, ar neigia ką nors viena apie kitą, 
mes galime būti tikri jų teisingumu ar klaidingumu. Iš 
to mes galime pastebėti, kad bendrąjį tikrumą galima 
rasti tik mūsų idėjose, ir niekur kitur. Kai mes ieškome 
jo kur nors kitur, išoriniame bandyme arba stebėjime, 
mūsų pažinimas neperžengia atskirybių ribų. Tik mū- 
sų pačių abstrakčių idėjų apmąstymas gali suteikti 
mums bendrąjį pažinimą. 


Septintas skyrius 
APIE MAKSIMAS 


1. Yra teiginių, kurie, vadinami maksimomis ir aksio- 
momis, buvo laikomi mokslo pagrindais; kadangi jie 
yra savaime akivaizdūs, manyta, kad jie yra įgimti, nors 
niekas (kiek aš Žinau) niekada nebandė parodyti jų 
aiškumo ar neginčijamumo priežasties ir pagrindo. Ta- 
čiau galbūt verta ištirti jų akivaizdumo priežastį ir pa- 
žiūrėti, ar jis būdingas tik jiems vieniems, taip pat iš- 
siaiškinti, kiek jie turi įtakos visam kitam mūsų 
pažinimui ir valdo jį. 

2. Kaip buvo parodyta, pažinimas yra idėjų atitikimo 
ar neatitikimo suvokimas; kai šis atitikimas ar neatiti- 
kimas suvokiamas tiesiogiai, pats savaime, netarpinin- 
kaujant kitoms idėjoms ir be jų pagalbos, mūsų pažini- 
mas yra savaime akivaizdus. Tai bus aišku kiekvienam, 
kas tik išnagrinės bet kurį iš tų teiginių, su kuriais jis 
sutinka iškart, be jokių įrodymų: jis įsitikins, kad jo 
pritarimo visiems tokiems teiginiams pagrindas yra tas 
atitikimas ar neatitikimas, kurį intelektas randa šiose 

idėjose betarpiškai jas lygindamas priklausomai nuo tei- 
ginyje išsakyto teigimo arba neigimo. 

3. Jeigu tai tiesa, toliau ištirkime, ar šis savaiminis 
akivaizdumas būdingas tik tiems teiginiams, kurie pa- 
prastai vadinami maksimomis ir kuriems pripažįsta- 
mas aksiomų reikšmingumas. Aišku, kad įvairios kitos 
tiesos, nepripažįstamos aksiomomis, pasižymi tokiu pa- 
čiu savaiminiu akivaizdumu. Mes pamatysime tai, jeigu 
peržiūrėsime anksčiau mano minėtas įvairias idėjų ati- 
tikimo ir neatitikimo rūšis, būtent tapatumą, santykį, 
egzistavimą drauge ir realų egzistavimą; mes įsitikin- 
sime, kad savaime akivaizdūs yra ne tik tie keli teigi- 
niai, kurie pripažįstami maksimomis, bet ir labai daug, 
beveik begalinis skaičius kitų teiginių. 

4. Pirma, tiesioginis tapatumo atitikimo ar neatitiki- 
mo suvokimas, grindžiamas tuo, kad intelektas turi 
skirtingas idėjas, pateikia mums tiek savaime akivaizdžių 
teiginių, kiek turime skirtingų idėjų. Kiekvieno, turin- 
čio kokį nors pažinimą apskritai, pažinimo pagrindas 
yra jo turimos įvairios ir skirtingos idėjos; pirmasis in- 
telekto veiksmas (be kurio jis apskritai negali įgyti jo- 
kio pažinimo) yra pažinti kiekvieną iš šių idėjų iš jos 
pačios ir atskirti ją nuo kitų. Kiekvienas pats įsitikina, 
kad jis pažįsta savo turimas idėjas; taip pat jis Žino, 
kada kokia nors idėja yra jo intelekte ir kas ji yra, ir 
kad, kai intelekte yra daugiau nei viena idėja, jis pažįs- 
ta jas skyrium ir nepainioja vienos su kita. Kadangi 
visada taip yra (neįmanoma, kad Žmogus nesuvoktų 
to, ką jis suvokia), tai kai Žmogaus intelekte yra kokia 
nors idėja, jis negali abejoti, kad ji ten yra ir kad tai yra 
būtent ta idėja; o kai jo intelekte yra dvi skirtingos idė- 
jos, jis negali abejoti, kad jos ten yra ir kad tai nėra 

viena ir ta pati idėja. Taigi dėl visų tokių teiginių ir 
neiginių negali kilti abejonių, netikrumo ar dvejonių, 
mes būtinai turime pritarti jiems iškart, kai tik juos 
suprantame, t.y. kai tik mūsų intelekte atsiranda api- 
brėžtos idėjos, kurias Žymi teiginyje vartojami termi- 
nai. Ir todėl kada tik intelektas įdėmiai išnagrinėja ko- 
kį nors teiginį ir suvokia, kad dvi idėjos, žymimos 
terminais ir teigiančios arba neigiančios viena kitą, yra 
tapačios arba skirtingos, jis iškart ir neklysdamas įsiti- 
kina tokio teiginio teisingumu nepriklausomai nuo to, 
ar tie teiginiai sudaryti iš terminų, žyminčių bendres- 
nes, ar mažiau bendras idėjas, pavyzdžiui, ar teigiama 
pati savaime bendroji būties idėja, kaip teiginyje „Visa, 
kas yra, yra“, ar teigiama pati savaime atskiresnė idėja, 
kaip teiginiuose „Žmogus yra žmogus“ arba „Visa, kas 
yra balta, balta“. Lygiai taip pat nesvarbu, ar bendroji 
būties idėja neigiama nebūties idėja, kuri yra vienintelė 
(jei galima taip pasakyti) nuo jos skirtinga idėja, kaip 
teiginyje „Neįmanoma, kad tas pats daiktas būtų ir 
nebūtų“, ar atskiros būties idėja neigiama kita skirtinga 
nuo jos idėja, kaip teiginyje „Žmogus nėra arklys“ arba 
„Raudona nėra mėlyna“. Kai tik suprantami terminai, 
idėjų skirtingumas padaro akivaizdų teiginio teisingu- 
mą, be to, vienodai tikrai ir lengvai tiek bendresnių, 
tiek ne tokių bendrų teiginių, ir dėl tos pačios priežas- 
ties — būtent dėl to, kad intelektas suvokia, jog iš jo 
turimų idėjų ta pati idėja yra tapati pati sau, o dvi skir- 
tingos idėjos yra skirtingos ir netapačios. Tai yra vieno- 
dai tikra nepriklausomai nuo to, ar šios idėjos yra dau- 
giau ar mažiau bendros, abstrakčios ir plačios. Taigi 
savaiminis akivaizdumas nepriklauso pagal kokią nors 
ypatingą teisę tik šiems dviem bendriesiems teiginiams: 

„Visa, kas yra, yra“ ir „Neįmanoma, kad tas pats daik- 
tas būtų ir nebūtų“. Būties ar nebūties suvokimas su 
šiomis neapibrėžtomis idėjomis, žymimomis terminais 
„kas“ ir „daiktas“, susijęs nė kiek ne daugiau negu su 
bet kuriomis kitomis idėjomis. Šios dvi bendrosios mak- 
simos, teigiančios, trumpai tariant, ne ką kita, kaip „Ta- 
patus yra tapatus“ ir „Tapatus nėra skirtingas“, yra 
tiesos, iš atskiresnių pavyzdžių Žinomos taip pat gerai, 
kaip ir iš šių bendrųjų maksimų, be to, iš atskirų pa- 
vyzdžių jos žinomos anksčiau, nei imama mąstyti apie 
šias bendrąsias maksimas, ir visą savo jėgą jos gauna 
iš to, kad intelektas skiria savo atskiras idėjas. Nėra 
nieko akivaizdesnio už tai, jog intelektas be jokio įro- 
dymo ar abiejų šių bendrųjų teiginių apmąstymo taip 
aiškiai suvokia ir taip tikrai žino, kad balto idėja yra 
balto idėja, o ne mėlyno idėja, ir kad kai balto idėja yra 
intelekte, ji yra ten, o ne nėra, kad šių aksiomų nagri- 
nėjimas nieko negali pridėti prie šio žinojimo akivaiz- 
dumo ir tikrumo. Lygiai taip pat yra su visomis žmo- 
gaus intelekte esančiomis idėjomis (šitai kiekvienas gali 
išbandyti remdamasis savo pavyzdžiu): jis kuo tikriau- 
siai žino, kad kiekviena idėja yra pati ta idėja, o ne kita, 
kad ji yra jo intelekte, o ne nėra, kai ji ten yra; todėl 
jokio bendrojo teiginio teisingumas negali būti tikriau 
pažintas ar kaip nors jį sustiprinti. Taigi tapatumo at- 
žvilgiu mūsų intuityvusis pažinimas siekia tiek pat, 
kaip ir mūsų idėjos. Ir mes galime sudaryti tiek savai- 
me akivaizdžių teiginių, kiek turime atskirų idėjų pa- 
vadinimų. Aš kreipiuosi į kiekvieno intelektą: argi tei- 
ginys „Apskritimas yra apskritimas“ nėra toks pat 
savaime akivaizdus, kaip ir teiginys, susidedantis iš 
bendresnių terminų, — „Visa, kas yra, yra“, ir argi 

teiginys „Mėlyna nėra raudona“ intelektui, kai tik jis 
supranta žodžius, nėra toks pat neabejotinas, kaip ir 
aksioma „Neįmanoma, kad tas pats daiktas būtų ir ne- 
būtų“? Tas pat pasakytina ir apie kitus panašius tei- 
ginius. 

5. Antra, dėl egzistavimo drauge, arba dėl tokio būti- 
no dviejų idėjų ryšio, kai jeigu tariama, kad objekte yra 
viena iš jų, būtinai turi būti ir kita, tai intelektas tiesio- 
giai suvokia tik labai nedaugelio idėjų tokį atitikimą ar 
neatitikimą. Todėl šioje srityje mes turime tik labai men- 
ką intuityvųjį pažinimą, ir negalima rasti labai daug 
savaime akivaizdžių teiginių, nors keletas tokių teigi- 
nių yra: pavyzdžiui, vietos, lygios kūno paviršių apri- 
botam tūriui, užpildymo idėja susijusi su mūsų turima 
kūno idėja, todėl, mano manymu, teiginys „Du kūnai 
negali būti toje pačioje vietoje“ yra savaime akivaizdus. 

6. Trečia, dėl modusų santykių: matematikai yra su- 
formulavę daug aksiomų tik apie vieną lygybės santy- 
kį. Pavyzdžiui, „Jeigu iš lygių dydžių atimsime po ly- 
giai, liekanos bus lygios“, — nors matematikai šį ir 
kitus panašius teiginius laiko maksimomis ir neginči- 
jamomis tiesomis, tačiau aš manau, jog tas, kas įsigi- 
lins į juos, įsitikins, kad jų savaiminis akivaizdumas 
nėra aiškesnis negu teiginių: „Vienas ir vienas lygu 
dviem“, „Jeigu iš vienos rankos penkių pirštų atimsi- 
me du ir iš kitos rankos penkių pirštų atimsime du, 
likę skaičiai bus lygūs“. Be šių, galima rasti tūkstantį 
kitų tokių teiginių apie skaičius, kurie verčia pritarti 
jiems vos tik juos išgirdus ir pasižymi tokiu pačiu, jei- 
gu ne didesniu, aiškumu kaip ir šios matematikos ak- 
siomos. 

7. Ketvirta, dėl realaus egzistavimo: kadangi jis nesu- 
sijęs su jokia kita iš mūsų idėjų, išskyrus mūsų pačių ir 
Pirmosios Esybės idėjas, tai visų kitų būtybių realaus 
egzistavimo atžvilgiu mes neturime netgi įrodomojo 
pažinimo, o juo labiau — savaime akivaizdaus; todėl 
apie jį nėra ir maksimų. 


Aštuntas skyrius 


APIE NEREIKŠMINGUS TEIGINIUS 


1. Aš čia nesvarstysiu, ar maksimos, aptartos anks- 
tesniame skyriuje, turi realiam pažinimui tokią reikš- 
mę, kokia paprastai joms priskiriama. Mano manymu, 
tvirtai galima teigti, kad yra bendrųjų teiginių ir kad, 
nors jie tikrai yra teisingi, nuo jų mūsų intelektas ne- 
tampa nė kiek šviesesnis ir nė kiek neišsiplečia mūsų 
žinios. Tokie yra: 

2. Pirma, visi grynieji tapatumo teiginiai. Iš pirmo 
žvilgsnio akivaizdu, kad juose nėra jokių Žinių, nes kai 
mes nurodytą terminą vartojame teigdami apie jį patį, 
nepriklausomai nuo to, ar jis yra grynai žodinis, ar 
apima kokią nors aiškią ir realią idėją, jis parodo mums 
tik tai, ką mes turėjome tikrai Žinoti anksčiau, nesvar- 
bu, ar mes patys sudarome tokį teiginį, ar jis mums 
pateikiamas. Tiesa, bendriausias teiginys „Kas yra, yra“ 
kartais gali parodyti žmogui, kaip absurdiškai jis el- 
giasi, kai dėl daugžodžiavimo ar terminų dviprasmiš- 
kumo atskirais atvejais neigia tą patį dalyką apie jį 
patį: juk niekas nesiryš taip atvirai nesiskaityti su svei- 
ku protu, kad aiškiais žodžiais teigtų akivaizdžius ir 
tiesioginius prieštaravimus, o jeigu jis taip elgsis, kiek- 
vienas galės nutraukti tolesnį pokalbį su juo. Bet vis 

dėlto, aš manau, galima pasakyti, kad nei ši pripažinta 
maksima, nei koks nors kitas teiginys apie tapatumą 
mūsų nieko neišmoko; ir nors tokios rūšies teiginių 
atveju ši didi ir išgirta maksima, išgarbinta kaip įrody- 
mo pagrindas, gali būti ir dažnai yra vartojama jiems 
patvirtinti, tačiau ji įrodo tik tiek, kad tas pats Žodis 
visiškai tikrai gali būti teigiamas apie patį save, nė 
kiek neabejojant tokių teiginių teisingumu ir — leiskite 
man pridurti — be jokio realaus pažinimo. 

3. Tokiu atveju kiekvienas visiškas neišmanėlis, ga- 
lintis sudaryti teiginį ir žinantis, ką jis turi galvoje sa- 
kydamas „taip“ arba „ne“, gali sudaryti milijoną teigi- 
nių, kurių teisingumu jis gali būti visiškai tikras, ir vis 
dėlto šitaip nesužinoti nė vieno dalyko pasaulyje, — 
pavyzdžiui, „Kas yra siela, yra siela“ arba „Siela yra 
siela“, „Dvasia yra dvasia“, „Fetišas yra fetišas“ ir t.t. 
Visi šie teiginiai prilygsta tam vienam teiginiui, pavyz- 
džiui, teiginiai „Visa, kas egzistuoja, egzistuoja“ arba 
„Kas turi sielą, turi sielą“ prilygsta teiginiui „Kas yra, 
yra“. Argi tai yra kas nors daugiau negu žaidimas žo- 
džiais? Tai primena beždžionę, perimančią austrę iš 
vienos rankos į kitą, kuri, jei tik mokėtų kalbėti, neabe- 
jotinai galėtų pasakyti: „Austrė dešinėje rankoje yra 
veiksnys, o austrė kairėje rankoje yra tarinys“, ir taip 
sudarytų savaime akivaizdų teiginį apie austrę, t.y. 
„Austrė yra austrė“, tačiau dėl to netaptų nė kiek pro- 
tingesnė ar daugiau žinanti; toks veikimo būdas pui- 
kiai numalšintų beždžionės alkį ir patenkintų žmogaus 
intelektą, ir viena padidintų savo masę, o kitas — Žinias. 

Aš Žinau, jog kai kas dėl tapatumo teiginių savaimi- 
nio akivaizdumo teikia jiems didelę reikšmę ir mano, 
kad labai pasitarnauja filosofijai juos girdami, tarsi juose 

glūdėtų visas pažinimas ir tik jie vieni atvestų intelek- 
tą prie visų tiesų. Aš taip pat mielai, kaip ir kiti, pri- 
pažįstu, jog visi jie yra teisingi ir savaime akivaizdūs. 
Be to, aš pripažįstu, jog viso mūsų pažinimo pagrindas 
yra mūsų sugebėjimas suvokti, kad ta pati idėja yra ta 
pati, ir skirti ją nuo tų, kurios yra skirtingos, kaip aš 
parodžiau ankstesniame skyriuje. Tačiau aš nematau, 
kaip tai panaikina tų, kurie naudojasi tapatumo teigi- 
niais išplėsti pažinimui, kaltinimą žaidimu žodžiais. Te- 
gu kiek tik nori kartoja, kad „valia yra valia“, ir kiek 
tik nori pabrėžia šio teiginio svarbą, — kokia nauda iš 
šio ir begalės kitų panašių teiginių mūsų pažinimo 
plėtrai? Tegu Žmogus sudaro tiek tokių teiginių, kaip: 
„Įstatymas yra įstatymas“, „Pareiga yra pareiga“, „Tiesa 
yra tiesa“, „Netiesa yra netiesa“, kiek tik jam leidžia jo 
turima žodžių atsarga, — argi šie ir panašūs teiginiai 
padės jam pažinti etiką arba pamokys jį ir kitus pažinti 
dorovę? Tie, kurie nežino ir galbūt niekada nesužinos, 
kas yra tiesa ir kas yra netiesa, gali su tokiu pačiu tik- 
rumu sudaryti šiuos ir visus panašius teiginius ir taip 
pat neklystamai Žinoti, kad jie yra teisingi, kaip ir tas, 
kuris geriausiai išmano dorovės pagrindus. Tačiau ką 
tokie teiginiai duoda, kad padėtų sužinoti ką nors bū- 
tina ir naudinga Žmogaus elgesiui? 

Tas, kuris, norėdamas apšviesti intelektą kurioje nors 
pažinimo srityje, imsis tapatumo teiginių ir atkakliai teigs 
tokias maksimas, kaip: „Substancija yra substancija“, 
„Kūnas yra kūnas“, „Tuštuma yra tuštuma“, „Sūkurys 
yra sūkurys“, „Kentauras yra kentauras“, „Chimera yra 
chimera“ ir t.t., bus laikomas užsiimančiu bemaž vien 
tik žodžių žaismu. Juk šie ir visi panašūs teiginiai yra 
vienodai teisingi, vienodai tikri ir vienodai savaime 

akivaizdūs. Tačiau vis dėlto jų negalima nelaikyti ne- 
reikšmingais, jeigu jais naudojamasi kaip mokymo prin- 
cipais ir jiems teikiama didelė reikšmė kaip pažinimo 
priemonėms, nes jie moko tik to, ką kiekvienas suge- 
bantis samprotauti žino ir be sakymo: pavyzdžiui, kad 
tas pats terminas yra tas pats terminas, o ta pati idėja 
yra ta pati idėja. Štai dėl ko aš anksčiau maniau ir te- 
bemanau, kad tokių teiginių teikimas ir piršimas sie- 
kiant apšviesti intelektą nauja šviesa ir parodyti jam 
naują kelią į daiktų pažinimą yra ne ką vertesnis už 
žaidimą žodžiais. 

Mokymas yra visai kas kita, ir tas, kas nori pratur- 
tinti savo ar kito intelektą jam dar nežinomomis tieso- 
mis, turi surasti tarpines idėjas ir išdėstyti jas vieną po 
kitos tokia tvarka, kad intelektas galėtų matyti tiriamų 
idėjų atitikimą ar neatitikimą. Teiginiai, kurie tai daro, 
yra pamokomi; tačiau jie labai toli nuo tokių teiginių, 
kuriuose terminas teigiamas apie patį save, nes tai nie- 
kaip negali išplėsti paties teigiančiojo ar kitų pažini- 
mo. Tai padeda pažinti nė kiek ne daugiau, negu kam 
nors įpiršti tokie teiginiai, kaip „A yra A“, „B yra B“, 
padėtų išmokti skaityti: žmogus gali Žinoti juos ne blo- 
giau už bet kurį mokytoją ir vis dėlto per visą gyveni- 
mą neįstengti perskaityti nė žodžio. Kad ir kaip Žmogus 
naudotųsi šiais ir kitais panašiais tapatumo teiginiais, 
jie nė per nago juodymą nepadės jam įgusti skaityti. 

Jeigu tie, kurie priekaištauja man už tai, kad šiuos 
teiginius aš vadinu nereikšmingais, būtų perskaitę ir pa- 
sistengę suprasti tai, ką aš anksčiau parašiau labai aiš- 
kia anglų kalba, jie nebūtų galėję nepastebėti, kad tapa- 
tumo teiginiais aš vadinu tik tokius teiginius, kuriuose 

tas pats terminas, žymintis tą pačią idėją, teigiamas apie 
save patį, — tai aš laikau tikrąja tapatumo teiginių reikš- 
me ir manau, kad apie visus tokius teiginius aš ir to- 
liau pagrįstai galiu sakyti, jog teikti juos kaip moko- 
muosius tėra tik žaidimas žodžiais. Juk niekas, kas 
protauja, negali jų nepastebėti, kai į juos būtina at- 
kreipti dėmesį, o pastebėjęs juos negali suabejoti jų tei- 
singumu. 

Tačiau ar tie, kurie tapatumo teiginiais vadina to- 
kius teiginius, kuriuose tas pats terminas neteigiamas 
apie save patį, kalba tiksliau už mane, tegu sprendžia 
kiti; tikra yra štai kas: visa, ką jie sako apie teiginius, 
kurie nėra tapatumo teiginiai manąja prasme, nesusiję 
su manimi ir su tuo, ką aš pasakiau, bet susiję su tais 
teiginiais, kuriuose tas pats terminas teigiamas apie 
save patį. Aš norėčiau pamatyti pavyzdį, kaip tokį tei- 
ginį galima panaudoti išplėsti ir patobulinti kieno nors 
pažinimui. Kitų rūšių pavyzdžiai, kad ir kaip jais būtų 
naudojamasi, manęs nedomina, nes jie nėra tokie, ko- 
kius aš vadinu tapatumo teiginiais. 

4. Antra, kita nereikšmingų teiginių rūšis yra tokie 
teiginiai, kur dalis sudėtinės idėjos teigiama apie visumos 
pavadinimą, dalis apibrėžimo — apie apibrėžiamą žodį. 
Tokie yra visi teiginiai, kuriuose giminė teigiama apie 
rūšį arba platesnis terminas — apie siauresnį; pavyz- 
džiui, kokią informaciją, kokių Žinių teiginys „Švinas 
yra metalas“ suteikia Žmogui, žinančiam sudėtinę idė- 
ją, kurią žymi pavadinimas „švinas“? Juk visas pa- 
prastas idėjas, įeinančias į sudėtinę idėją, žymimą pa- 
vadinimu „metalas“, jis anksčiau apėmė ir žymėjo 
pavadinimu „švinas“. Iš tiesų norint Žmogui, Žinan- 
čiam žodžio „metalas“ reikšmę, tačiau nežinančiam žo- 

džio „švinas“ reikšmės, paaiškinti šio žodžio reikšmę, 
pasakyti, kad tai yra metalas, kuris apima iškart keletą 
jo paprastų idėjų, yra trumpesnis būdas negu išvardyti 
jas vieną po kitos ir sakyti, kad tai yra labai sunkus, 
lydus ir kalus kūnas. 

5. Panašus Žaidimas žodžiais yra teigti kurią nors 
kitą apibrėžiamo termino apibrėžimo dalį, arba teigti kurią 
nors vieną iš sudėtinės idėjos paprastų idėjų apie visos 
sudėtinės idėjos pavadinimą, pavyzdžiui, „Visas auk- 
sas yra lydus“. Kadangi lydumas yra viena iš paprastų 
idėjų, įeinančių į sudėtinę idėją, kurią žymi garsas „auk- 
sas“, kas, jeigu ne žaidimas garsais, yra teigti apie pa- 
vadinimą „auksas“ tai, ką apima jo pripažinta rekšmė? 
Rimtai teigti kaip svarbią tiesą, kad auksas yra geltonas, 
būtų laikoma juokingu dalyku; ir aš nematau priežas- 
ties, kodėl sakyti, kad auksas yra lydus, yra bent kiek 
esmingiau, nebent ši kokybė nejeitų į sudėtinę idėją, 
kurią įprastinėje kalboje žymi garsas „auksas“. Kas būtų 
pamokomo, jeigu pasakytum Žmogui tai, kas jam jau 
buvo pasakyta arba ką jis turėjo Žinoti anksčiau? Juk 
manoma, kad aš žinau žodžio, kurį kitas vartoja kalbė- 
damasis su manimi, reikšmę, arba jis turi man ją pasa- 
kyti. O jeigu aš Žinau, kad pavadinimas „auksas“ žymi 
geltono, sunkaus, lydaus ir kalaus kūno sudėtinę idėją, ma- 
ne nedaug ko pamokytų, jeigu paskui visa tai iškil- 
mingai sudėtų į teiginį ir rimtai sakytų: „Visas auksas 
yra lydus“. Tokie teiginiai gali tik padėti parodyti žmo- 
gaus, kuris nutolsta nuo savo paties terminų apibrėži- 
mo, nesąžiningumą, kartais primindami jam apie jį; 
tačiau kad ir kokie jie būtų tikri, jie neteikia jokio kito 
pažinimo, išskyrus žodžių reikšmės pažinimą. 

6. Teiginys „Kiekvienas Žmogus yra gyvūnas, arba 
gyvas kūnas“ yra toks tikras, koks tik gali būti, tačiau 
jis ne daugiau padeda pažinti daiktus negu pasaky- 
mas „Jojamas arklys (palfrey) yra eidine bėgantis ar- 
klys, arba Žvengiantis ir eidine bėgantis gyvūnas“, — 
abu šie teiginiai pateikia tik žodžių reikšmes ir išmoko 
mane tik to, kad kūnas, juslė ir judėjimas arba sugebė- 
jimas justi ir judėti yra trys idėjos, kurias aš visuomet 
apimu ir žymiu žodžiu „Žmogus“; tam daiktui, kuria- 
me jos neaptinkamos drauge, pavadinimas „Žmogus“ 
netinka; lygiai taip pat kūnas, juslė, tam tikras ėjimo bū- 
das ir tam tikras balsas yra kai kurios iš tų idėjų, kurias 
aš visuomet apimu ir žymiu pavadinimu „jojamas ar- 
klys“, ir tam daiktui, kuriame šios idėjos neaptinkamos 
drauge, pavadinimas „jojamas arklys“ netinka. Lygiai 
tas pat yra ir lygiai toks pat rezultatas gaunamas ir 
tada, kai koks nors terminas, žymintis kurią nors vieną 
ar daugiau paprastų idėjų, drauge sudarančių sudėtinę 
idėją, vadinamą „Žmogus“, teigiamas apie terminą 
„Žmogus“; pavyzdžiui, tarkime, kad romėnas žodžiu 
homo žymėjo tokias atskiras idėjas, sujungtas viename 
objekte: corporietas, sensibilitas, potentia se movendi, ra- 
tionalitas, risibilitas“, taigi jis, be abejonės, galėjo apie 
žodį homo visiškai tikrai ir visuotinai teigti vieną, ke- 
lias arba visas šias idėjas drauge, tačiau pasakydamas 
tik tai, kad šioje šalyje žodis homo savo reikšme apima 
visas šias idėjas. Panašiai romanų riteris, žodžiu palfrey 
žymėjęs tokias idėjas, kaip tam tikros formos kūnas, ke- 
turkojis, turintis juslę, galintis judėti, bėgantis eidine, žven- 
giantis, baltas, įpratęs, kad ant jo sėdėtų moteris, lygiai 
taip pat tikrai ir visuotinai galėjo teigti kurią nors arba 

visas šias idėjas apie žodį palfrey, bet tuo būtų išmokęs 
tik to, kad jo arba romanų kalboje žodis palfrey žymėjo 
visas šias idėjas ir nebuvo taikomas niekam, kas stoko- 
jo bent vienos iš jų. Tačiau tas, kuris man pasakytų, 
kad toks daiktas, kuriame sujungta juslė, judėjimas, pro- 
tas ir juokas, iš tiesų turi Dievo sąvoką arba gali būti 
užmigdytas opijaus, tikrai sudarytų pamokomą teiginį: 
kadangi nei „turėti Dievo sąvoką“, nei „būti užmigdy- 
tam opijaus“ neįeina į idėją, žymimą žodžiu „žmogus“, 
tai tokie teiginiai išmoko mus kai ko daugiau negu tik 
to, ką žymi žodis „Žmogus“; todėl juose glūdintis pa- 
žinimas yra šis tas daugiau negu žodinis pažinimas. 

7. Manoma, kad dar prieš sudarydamas teiginį žmo- 
gus supranta terminus, kuriuos vartoja jame; kitaip jis 
kalbėtų kaip papūga, tik keltų triukšmą mėgdžioda- 
mas ir tardamas tam tikrus garsus, kuriuos išmoko iš 
kitų, o ne kaip protinga būtybė vartotų juos kaip jo 
intelekte esančių idėjų ženklus. Taip pat manoma, kad 
klausantysis supranta terminus, kuriuos vartoja kal- 
bantysis; antraip pastarasis kalba nesuprantama kalba 
ir kelia nesuprantamą triukšmą. Todėl kas sudaro tokį 
teiginį, kuriame, kai jis yra sudarytas, glūdi tik tiek, 
kiek ir viename iš terminų, ir tai, kas jau anksčiau tu- 
rėjo būti žinoma, pavyzdžiui: „Trikampis turi tris kraš- 
tines“, „Krokas yra geltonas“, žaidžia žodžiais. Tai 
pakenčiama tik tokiu atveju, kai norima paaiškinti ter- 
minus, jei manoma, kad žmogus jų nesupranta arba jis 
pats sakosi nesuprantąs; tada išmokoma tik šio žodžio 
reikšmės ir šio ženklo vartosenos. 

8. Taigi visiškai tikrai mes galime žinoti dviejų rū- 
šių teiginių teisingumą: pirma, nereikšmingų teiginių, 
kuriems būdingas tikrumas, tačiau tik žodinis, o ne pa- 

mokomasis. Antra, mes galime Žinoti esant teisingus 
tuos teiginius ir būti tikri dėl tų teiginių, kurie teigia 
apie ką nors kita, kas būtinai išplaukia iš tikslios sudė- 
tinės idėjos, tačiau neglūdi joje, pavyzdžiui: „Visų tri- 
kampių išorinis kampas yra didesnis už kiekvieną jam 
negretutinį vidinį kampą“, — kadangi išorinio kampo 
santykis su abiem jam negretutiniais vidiniais kampais 
neįeina į sudėtinę idėją, žymimą pavadinimu „trikam- 
pis“, tai yra reali tiesa, teikianti pamokomąjį realų pa- 
žinimą. 

9. Kadangi be juslių pagalbos mes mažai Žinome 
arba nieko nežinome apie tai, kokie paprastų idėjų de- 
riniai egzistuoja drauge substancijose, bendruosius tik- 
rus teiginius apie jas mes galime sudaryti tik tiek, kiek 
mums leidžia nominalios esmės; palyginti su teiginiais, 
grindžiamais substancijų realia sandara, šie teiginiai 
yra labai negausios ir nereikšmingos tiesos, taigi jeigu 
bendrieji teiginiai apie substancijas yra tikri, dažniausiai 
jie yra nereikšmingi, o jeigu jie yra pamokomi, yra ne- 
tikri ir tokie, kad mes negalime pažinti jų realaus tei- 
singumo, nors savo spėjimus grįstume nuolatiniais ste- 
bėjimais ir analogijomis. Štai kodėl dažnai susiduriama 
su labai aiškiais ir nuosekliais samprotavimais, kurie 
nieko nereiškia. Juk aišku, kad substancijų pavadini- 
mai, kaip ir kiti pavadinimai, kadangi su jais susietos 
santykinės reikšmės, labai teisingai gali būti sujungti į 
teigiamuosius ar neigiamuosius teiginius priklausomai 
nuo to, kaip juos leidžia sujungti jų santykiniai apibrė- 
žimai; iš tokių terminų susidedančius teiginius galima 
taip pat aiškiai išvesti vieną iš kito, kaip ir tuos, kurie 
perteikia pačias realiausias tiesas, ir visiškai nepažįs- 
tant šalia mūsų egzistuojančių daiktų prigimties ar re- 

alybės. Šiuo metodu galima žodžiais kurti įrodymus ir 
neabejotinus teiginius ir vis dėlto nė kiek neišplėsti 
daiktų tiesos pažinimo; pavyzdžiui, kiekvienas, išmo- 
kęs žodžius „substancija“, „Žmogus“, „gyvūnas“, „for- 
ma“, „siela“, „augalinis“, „juslinis“, „protingas“ su jų 
įprastinėmis santykinėmis reikšmėmis, gali sudaryti ke- 
letą neabejotinų teiginių apie sielą visai nežinodamas, 
kas iš tiesų yra siela; metafizikos, scholastinės teologi- 
jos ir gamtos filosofijos veikaluose galima rasti begalę 
tokios rūšies teiginių, samprotavimų ir išvadų ir ga- 
liausiai Žinoti apie Dievą, dvasias ir kūnus tiek pat ma- 
žai, kaip ir prieš tai. 

10. Kas laisvai apibrėžia, t.y. nustato, savųjų sub- 
stancijų pavadinimų reikšmę (be abejo, tai iš esmės 
daro kiekvienas, žymintis jais savo paties idėjas) ir nu- 
stato šias reikšmes spėtinai, imdamas jas iš savo ar 
kitų Žmonių fantazijos, o ne iš pačių daiktų prigimties 
nagrinėjimo ar tyrimo, be didelių pastangų gali įrodyti 
jas vieną per kitą remdamasis joms priskirtais įvairiais 
atžvilgiais ir savitarpio santykiais; tam jam reikia kreipti 
dėmesį tik į savo paties sąvokas ir joms duotus pava- 
dinimus, ir visai nesvarbu, ar daiktai pagal savo pri- 
gimtį atitinka vienas kitą, ar ne. Tačiau tai nė kiek 
neišplečia jo pažinimo, kaip nepadidina savo turto žmo- 
gus, kuris, paėmęs žetonų maišelį, kurioje nors vietoje 
vieną vadina svaru, kitoje vietoje kitą — šilingu, trečio- 
je vietoje trečią — pensu ir taip toliau; be abejo, taip 
išdėstęs savo žetonus ir savo nuožiūra priskyręs jiems 
didesnę ar mažesnę skaitinę reikšmę, jis galės teisingai 
suskaičiuoti ir gauti didžiulę sumą nepasidarydamas 
nė kiek turtingesnis ar net nežinodamas, kokia yra sva- 
ro, šilingo ar penso vertė, bet žinodamas tik tai, kad 

vienas yra kitame dvidešimt kartų, o trečiasis yra jame 
dvylika kartų“; taip pat galima elgtis ir su žodžių reikš- 
mėmis, padarant juos vienodos arba didesnės ar ma- 
žesnės apimties, palyginti vienas su kitu. 

11. Vis dėlto dėl daugumos žodžių, vartojamų sam- 
protavimuose, ypač įrodinėjant ir ginčijantis, galima 
skųstis dar viena, blogiausia žaidimo žodžiais rūšimi, 
dar labiau atitolinančia mus nuo tikrojo pažinimo, ku- 
rį mes tikimės įgyti pasitelkę juos arba rasti juosė. Pa- 
vyzdžiui, dauguma rašytojų mūsų nieko nepamoko 
apie daiktų prigimtį ir jų pažinimą, jie vartoja žodžius 
netiksliai ir neapibrėžtai, nedaro iš žodžių iš jų išplau- 
kiančių aiškių ir akivaizdžių išvadų nuolat ir tvirtai 
vartodami juos tomis pačiomis reikšmėmis, o savo sam- 
protavimams nesuteikia nuoseklumo ir aiškumo (kad 
ir kaip menkai jie būtų pamokomi), nors tai būtų ne- 
sunku padaryti, jeigu jiems nebūtų patogu slėpti savo 
neišmanymą ar užsispyrimą po savo terminų neaišku- 
mu ir painumuų; be to, daugelį žmonių tam paskatina 
neatidumas ir blogi įpročiai. 

12. Padarykime išvadas. Grynai žodinius teiginius ga- 
lima atpažinti iš tokių požymių. 

Pirma, visi teiginiai, kuriuose du abstraktūs termi- 
nai teigia vienas apie kitą, teigia tik apie garsų reikš- 
mę. Kadangi nė viena abstrakti idėja negali būti tapati 
jokiai kitai, tik sau pačiai, kai jos abstraktus pavadini- 
mas teigiamas apie kokį nors kitą terminą, tai gali reikšti 
tik tai, kad idėja gali arba turi būti vadinama šiuo pa- 
vadinimu, arba kad abu šie pavadinimai žymi tą pačią 
idėją. Pavyzdžiui, galima sakyti, kad šykštumas yra tau- 
pumas, kad dėkingumas yra teisingumas, kad vienas ar 

kitas veiksmas yra arba nėra santūrumas, — kad ir ko- 
kie įtikimi aš pirmo žvilgsnio atrodytų šie ir panašūs 
teiginiai, kai mes į juos įsigilinsime ir gerai ištirsime, 
kas juose glūdi, pamatysime, kad tai tėra tik šių termi- 
nų reikšmė. 

13. Antra, visi teiginiai, kuriuose apie terminą teigiama 
tik dalis sudėtinės idėjos, kurią šis terminas žymi, yra tik 
žodiniai, pavyzdžiui, teiginys, kad auksas yra metalas 
arba kad jis yra sunkus. Taigi visi teiginiai, kuriuose 
platesnės apimties žodžiai, vadinami genera, teigiami 
apie nuo jų priklausomus arba siauresnius žodžius, 
vadinamus species, arba atskirybėmis, yra grynai žo- 
diniai. 

Pagal šias dvi taisykles ištyrę teiginius, iš kurių su- 
sideda samprotavimai, su kuriais mes paprastai susi- 
duriame knygose arba ne knygose, tikriausiai pamaty- 
sime, kad didesnė jų dalis, nei paprastai manoma, yra 
teiginiai tik apie žodžių reikšmę ir kalba tik apie šių 
ženklų vartojimą ir taikymą. 

Manau, kad aš galiu pateikti tokią neklaidingą tai- 
syklę: kur kokiu nors žodžiu žymima skirtinga nuo 
kitų idėja yra nežinoma ir neaptariama ir kur apie ją 
neteigiama ir neneigiama nieko, kas neglūdi joje, ten 
mūsų mintys visiškai įklimpsta garsuose ir negali su- 
rasti realaus teisingumo ar klaidingumo. Jeigu skirtu- 
me tam reikiamą dėmesį, šitai galbūt apsaugotų mus 
nuo nenaudingų užsiėmimų ir ginčų ir gerokai paleng- 
vintų mūsų pastangas bei sutrumpintų klaidžiojimus 
siekiant realaus ir tikro pažinimo. 

Devintas skyrius 


APIE EGZISTAVIMO PAŽINIMĄ 


1. Iki šiol mes nagrinėjome tik daiktų esmes, kurios, 
kadangi jos yra tik abstrakčios idėjos ir mūsų mintyse 
yra atskirtos nuo egzistuojančių atskirų daiktų (abstra- 
havimas kaip tik ir yra toks intelekto veiksmas, kai 
idėja nagrinėjama tik tokia, kaip ji egzistuoja intelekte), 
visai neteikia mums realaus egzistavimo pažinimo. Beje, 
čia galime pažymėti, kad bendrieji teiginiai, kuriuos esant 
teisingus arba klaidingus mes galime tikrai Žinoti, ne- 
susiję su egzistavimu; be to, visi atskirieji teiginiai arba 
neiginiai, kurie apibendrinti nebebus tikri, susiję tik su 
egzistavimu: jie nurodo tik atsitiktinį sujungimą ar at- 
skyrimą egzistuojančiuose daiktuose idėjų, apie kurias 
nėra žinoma, kad pagal savo abstrakčią prigimtį jos 
būtinai jungiasi arba yra nesuderinamos. 

2. Tačiau teiginių prigimtį ir įvairius teigimo būdus 
išsamiau aptarsime kitoje vietoje, o dabar pabandyki- 
me ištirti daiktų egzistavimo pažinimą ir kaip mes jį 
įgyjame. Taigi aš sakau, kad savo pačių egzistavimo pa- 
žinimą mes įgyjame intuicija, Dievo egzistavimo — įro- 
dymo būdu, o kitų daiktų egzistavimo — per pojūtį. 

3. Dėl mūsų pačių egzistavimo, tai mes jį suvokiame 
taip aiškiai ir taip tikrai, kad jį nei reikia, nei galima 
įrodyti. Mums negali būti nieko akivaizdesnio už mū- 
sų pačių egzistavimą. Aš mąstau, aš samprotauju, aš jau- 
čiu malonumą ar kenčiu, — ar kuris nors iš šių dalykų 
man gali būti akivaizdesnis už mano paties egzistavi- 
mą? Jeigu aš abejoju visais kitais dalykais, pati abejonė 
verčia mane suvokti mano paties egzistavimą ir nelei- 
džia man juo suabejoti. Juk jeigu aš žinau, kad kenčiu, 

akivaizdu, kad aš taip pat tikrai suvokiu savo paties 
egzistavimą, kaip ir mano patiriamos kančios; arba jei- 
gu aš Žinau, kad abejoju, aš taip pat tikrai suvokiu abe- 
jojančiojo daikto egzistavimą, kaip ir tos minties, kurią 
vadinu abejone. Taigi patyrimas mus įtikina, jog mums 
būdingas intuityvus mūsų pačių egzistavimo pažini- 
mas ir vidinis neklystamas suvokimas, kad mes esa- 
me. Kiekviename jutimo, samprotavimo ar mąstymo 
akte mes įsisąmoniname savo pačių buvimą ir šiuo 
atžvilgiu niekada nestokojame didžiausio tikrumo. 


Dešimtas skyrius 


APIE DIEVO EGZISTAVIMO PAŽINIMĄ 


1. Nors Dievas mums nedavė įgimtų idėjų apie sa- 
ve, nors jis neįspaudė į mūsų intelektą jokių pirmapra- 
džių ženklų, iš kurių galėtume įskaityti jo buvimą, ta- 
čiau suteikęs mums tuos sugebėjimus, kuriais yra 
apdovanotas mūsų intelektas, jis paliko liudijimą apie 
save, nes mes turime juslę, suvokimą ir protą, taigi 
negalime stokoti aiškaus Dievo įrodymo, kol turime 
reikalą su pačiais savimi. Mes neturime pagrindo skųs- 
tis nežinojimu šiuo svarbiu klausimu, nes Dievas su- 
teikė mums daugybę priemonių, kad galėtume atrasti 
ir pažinti jį, kiek tai būtina mūsų būties tikslui, ir jo 
didžiulį rūpinimąsi mūsų laime. Tačiau nors tai yra 
akivaizdžiausia proto atskleidžiama tiesa ir nors jos 
akivaizdumas (jeigu aš neklystu) prilygsta matemati- 
niam tikrumui, vis dėlto ji reikalauja apmąstymo ir 
dėmesio, ir intelektas turi pasistengti nuosekliai išvesti 
ją iš tam tikros mūsų intuityviojo pažinimo dalies, ki- 
taip mes būsime tokie pat netikri dėl jos ir kupini ne- 

žinojimo, kaip ir dėl kitų teiginių, kuriuos pačius sa- 
vaime galima aiškiai įrodyti. Mano manymu, tam, kad 
parodytume, jog sugebame žinoti, t.y. būti tikri, kad Die- 
vas yra, ir kaip mes galime įgyti šį tikrumą, mums ne- 
reikia eiti toliau pačių savęs ir neabejotino žinojimo, 
kad mes patys egzistuojame. 

2. Aš manau, jog nekyla jokių abejonių dėl to, kad 
žmogus aiškiai suvokia savo paties egzistavimą: jis tikrai 
žino, kad egzistuoja ir kad yra kas nors. Aš nekalbu su 
tuo, kuris gali abejoti, ar jis yra kas nors, ar ne, lygiai 
kaip aš nesiginčiju su grynu nieku ir nesistengiu įtikin- 
ti nebūties, kad ji yra kas nors. Jei kas dedasi esąs toks 
skeptikas, kad neigia savo paties egzistavimą (juk re- 
aliai abejoti tuo yra akivaizdžiai neįmanoma), tai dėl 
manęs tegu jis sau mėgaujasi jam tokia miela laime 
būti niekuo, kol alkis ar kokia nors kita kančia įtikins 
ji, jog yra priešingai. Taigi aš manau, jog teiginį, kad 
žmogus yra kas nors, kas iš tikrųjų egzistuoja, galiu 
laikyti tiesa, kuria kiekvieną įtikina jo tikras žinojimas. 

3. Toliau, žmogus žino ir intuityviai yra tikras, kad 
grynas niekas negali sukurti jokios realios esybės, kaip jis 
negali būti lygus dviem statiesiems kampams. Jeigu žmo- 
gus nežino, kad nebūtis, arba jokios būties nebuvimas, 
negali būti lygi dviem statiesiems kampams, neįmano- 
ma, kad jis žinotų kokį nors Eukleido įrodymą. Vadi- 
nasi, jeigu mes žinome, kad yra kokia nors reali esybė 
ir kad nebūtis negali sukurti jokios realios esybės, tai 
yra akivaizdus įrodymas, kad amžinai buvo kas nors, 
nes visa, kas nėra amžina, turėjo pradžią, o kas turėjo 
pradžią, turėjo būti sukurta kieno nors kito. 

4. Be to, akivaizdu, kad visa, kas gavo būtį ir pra- 
džią iš kito, turėjo gauti iš kito ir visa tai, kas yra jame 

ir priklauso jo būčiai. Visas savo turimas galias jis tu- 
rėjo gauti iš to paties šaltinio ir jo dėka. Taigi šis am- 
žinasis visos būties šaltinis turi būti ir visų galių šalti- 
nis ir versmė, vadinasi, ši amžinoji esybė turi būti ir visagalė. 

5. Kita vertus, žmogus įsitikina, kad jam būdingas 
suvokimas ir pažinimas. Taigi mes žengėme žingsnį į 
priekį ir dabar esame tikri, kad pasaulyje yra ne tik 
tam tikra esybė, bet ir tam tikra žinanti, protinga esybė. 

Vadinasi, buvo metas, kai nebuvo žinančios esybės, 
kai pažinimas prasidėjo, arba amžinai buvo ir žinanti 
esybė. Jeigu sakys, kad buvo metas, kai jokia esybė ne- 
turėjo jokio pažinimo, kai ši amžinoji esybė visiškai 
neturėjo intelekto, aš atsakysiu, jog tada nebūtų galėjęs 
atsirasti joks pažinimas: neįmanoma, kad jokio pažini- 
mo neturinti, visiškai aklai ir be jokio suvokimo vei- 
kianti esybė sukurtų žinančią esybę, kaip neįmanoma, 
kad trikampis savo tris kampus padarytų didesnius už 
du stačiuosius. Tai, kad bejuslė materija suteiktų sau 
juslę, suvokimą ir pažinimą, nesuderinama su jos idėja, 
kaip su trikampio idėja nesuderinama tai, kad jo kam- 
pai būtų didesni už du stačiuosius. 

6. Taigi remdamasis mūsų pačių ir to, ką mes ne- 
klysdami randame mūsų sandaroje, apmąstymu pro- 
tas padeda mums pažinti šią tikrą ir akivaizdžią tiesą: 
yra amžina, visagalė ir visa žinanti esybė; nesvarbu, ar ji 
bus vadinama Dievu. Akivaizdu, kad ji yra, ir deramai 
apsvarsčius šią idėją lengva išvesti ir visus kitus atribu- 
tus, kuriuos turime priskirti šiai amžinai esybei. Jeigu 
vis dėlto atsirastų tokių beprasmiškai pasipūtusių žmo- 
nių, kurie tartų, kad tik žmogui būdingas pažinimas ir 
išmintis, nors jis yra tik nežinojimo ir atsitiktinumo 
vaisius, ir kad visos kitos visatos veiksmus lemia tik 

aklas atsitiktinumas, aš siūlau jiems laisvalaikiu ap- 
mąstyti šiuos labai protingus ir išraiškingus Tulijaus 
žodžius, pasakytus veikalo De legibusš antroje knygoje: 
„Ar yra kas labiau nederama už kvailą pasipūtimą, 
esą Žmogus turi sielą ir protą, tačiau visa kita visoje 
visatoje — neturi? Arba kad tie dalykai, kuriuos jis 
didžiausiomis proto pastangomis vargiai gali suprasti, 
juda ir yra valdomi be jokio proto?“ „Ouid est enim 
verius guam neminem esse oportere tam stulte arrogantem, 
ut in se mentem et rationem putet inesse, in caelo mundo- 
que non putet? Aut ea quae vix summa ingenii ratione 
comprehendat nulla ratione moveri putet?” 

Iš to, kas buvo pasakyta, man aišku, kad mūsų tu- 
rimas Dievo egzistavimo pažinimas yra tikresnis nei 
kokio nors kito dalyko, kurio mums betarpiškai neat- 
skleidžia mūsų juslės. Maža to, manau,aš galiu pasa- 
kyti, kad mes tikriau žinome, jog Dievas yra, nei tai, 
jog, be mūsų, yra ir kas nors kita. Sakydamas „mes 
žinome“ aš turiu galvoje, kad yra toks mums pasiekia- 
mas pažinimas, kurio mes negalime neįgyti, jeigu tik 
pasitelksime tam savo intelektą, kaip elgiamės atlikda- 
mi kitus tyrimus. 

7. Čia aš nesigilinsiu, kiek tobuliausiosios esybės idėja, 
kurią gali sudaryti žmogaus intelektas, įrodo arba ne- 
įrodo Dievo buvimą. Dėl žmonių charakterių ir mąsty- 
senos skirtumų tą pačią tiesą vienam labiau patvirtina 
vieni argumentai, kitam — kiti. Vis dėlto aš manau, 
jog galiu teigti, kad pasirinktume netikusį būdą nusta- 
tyti šiai tiesai ir nutildyti ateizmui, jeigu didžiausią 
reikšmę šiuo tokiu svarbiu klausimu teiktume šiam vie- 
ninteliam pagrindui ir tai, kad kai kurie žmonės turi 
savo intelekte Dievo idėją (juk akivaizdu, jog kai kurie 

žmonės jos neturi, kai kurie turi tokią, kad geriau bū- 
tų, jeigu neturėtų jokios, o dauguma turi labai skirtin- 
gas Dievo idėjas), laikytume vieninteliu dievybės įro- 
dymu, jeigu, pernelyg pamėgę šį mielą prasimanymą, 
atmestume arba bent jau stengtumėmės susilpninti vi- 
sus kitus argumentus ir neleistume klausyti kaip sil- 
pnų ar klaidingų tų įrodymų, kuriuos taip aiškiai ir 
įtikinamai pateikia mąstymui mūsų pačių egzistavi- 
mas ir juslėmis suvokiamos visatos dalys, kad, mano 
manymu, mąstantis Žmogus negali jiems atsispirti. Kad 
„Jo neregimosios ypatybės — jo amžinoji galybė ir die- 
vystė — nuo pat pasaulio sukūrimo įžvelgiamos protu 
iš jo kūrinių““, šitai aš laikau tokia tikra ir aiškia tiesa, 
kokia tik gali būti išsakyta. Nors, kaip parodžiau, mū- 
sų pačių būtis pateikia mums akivaizdų ir neginčijamą 
dievybės įrodymą ir, mano manymu, niekas, kas pa- 
žiūrės į jį taip pat rimtai, kaip ir į bet kurį kitą iš dau- 
gelio dalių susidedantį įrodymą, negali paneigti jo įti- 
kinamumo, tačiau kadangi tai yra tokia fundamentali 
ir svarbi tiesa, kad nuo jos priklauso visa religija ir 
tikroji dorovė, neabejoju, jog skaitytojas man atleis, jei- 
gu aš dar kartą pakartosiu kai kurias šio įrodymo dalis 
ir aptarsiu jas smulkiau. 

8. Nėra akivaizdesnės tiesos už tai, kad kažkas turi 
egzistuoti amžinai. Nesu girdėjęs, jog kas nors būtų 
toks neprotingas, kad tartų tokį akivaizdų prieštaravi- 
mą, esą buvo metas, kai visiškai nieko nebuvo: įsivaiz- 
duoti, kad grynas niekas, visiškas neigimas ir jokios 
būties nebuvimas galėtų sukurti kokią nors realią būtį, 
yra pati didžiausia nesąmonė. 

Iš to visos protingos būtybės neišvengiamai turi pa- 
daryti išvadą, kad kažkas egzistuoja amžinai; o dabar 
pažiūrėkime, kokios rūšies daiktas turi būti tas kažkas. 

9. Žmogus žino ar įsivaizduoja pasaulyje tik dvi 
esybių rūšis. 

Pirma, grynai materialias, neturinčias juslės, suvo- 
kimo ar minties, kaip mūsų barzdų ar nagų nuokarpos. 

Antra, juntančias, suvokiančias, mąstančias esybes, 
kokios esame mes patys. Jas, jeigu norite, mes toliau 
vadinsime mąstančiomis ir nemąstančiomis esybėmis, — 
bent jau dabartiniam mūsų tikslui šie terminai tinka 
geriau negu „materialios“ ir „nematerialios“. 

10. Taigi, jeigu turi būti kas nors amžina, pažiūrė- 
kime, kokios rūšies esybė tai turi būti. Protui visiškai 
akivaizdu, kad tai būtinai turi būti mąstanti esybė. Juk 
neįmanoma įsivaizduoti, kad gryna nemąstanti mate- 
rija sukurtų mąstančią, protingą esybę, kaip neįmano- 
ma įsivaizduoti, kad niekas iš paties savęs sukurtų ma- 
teriją. Tarkime, kad kokia nors materijos dalelė, didesnė 
ar mažesnė, yra amžina; pamatysime, kad ji pati savai- 
me nieko negali sukurti. Pavyzdžiui, tarkime, kad pir- 
mo mums pasitaikiusio vandens nugludinto akmenu- 
ko materija yra amžina, jos dalelės glaudžiai sujungtos 
ir tvirtai yra rimtyje; jeigu pasaulyje nebūtų jokios ki- 
tos esybės, argi jis neturėtų amžinai taip ir likti negy- 
vu, neveikliu luitu? Ar įmanoma įsivaizduoti, kad, bū- 
damas gryna materija, jis galėtų suteikti sau judėjimą 
arba ką nors sukurti? Vadinasi, materija savo pačios 
galiomis negali netgi suteikti sau judėjimo; jos judėji- 
mas turi būti arba gautas iš amžinybės, arba sukurtas 
ir suteiktas materijai kokios nors kitos esybės, galin- 
gesnės už materiją, — akivaizdu, kad materija neturi 
galios sukelti savyje judėjimą. Tačiau tarkime, kad ju- 
dėjimas taip pat yra amžinas; vis dėlto materija — ne- 
mąstanti materija ir judėjimas, — kad ir kokius ji galėtų 

sukelti formos ir dydžio pokyčius, niekada negalėtų su- 
kurti minties: judėjimas ir materija taip pat neįstengia 
sukurti pažinimo, kaip niekas, arba nebūtis, neįstengia 
sukurti materijos. Aš kiekvieną raginu susimąstyti: ar- 
gi jūs negalite taip pat lengvai įsivaizduoti, kad mate- 
rija yra sukurta nieko, kaip ir tai, kad mintis yra sukur- 
ta grynos materijos, jeigu prieš tai nebuvo tokio dalyko 
kaip mintis arba jokios protingos esybės? Padalykite 
materiją į kokio tik norite smulkumo dalis (tai mes 
linkę laikyti savotišku įdvasinimu, arba jos pavertimu 
mąstančiu daiktu), kiek tinkami keiskite jos formą ir 
judėjimą — rutulys, kubas, kūgis, prizmė, cilindras ir 
t.t., kurių skersmuo yra milijoninė grajo dalis*, veiks 
kitus atitinkamo dydžio kūnus lygiai taip pat, kaip co- 
lio ar pėdos skersmens kūnai; jūs turite tiek pat pa- 
grindo tikėtis sukurti juslę, mintį ir pažinimą sujung- 
dami į tam tikrą formą ir judėjimą stambias materijos 
dalis, kaip ir sujungdami pačias smulkiausias, kokios 
tik kur nors egzistuoja. Jos susidaužia, stumia viena 
kitą ir priešinasi viena kitai lygiai taip pat, kaip ir di- 
desnės, ir tai viskas, ką jos gali padaryti. Tad jeigu mes 
netarsime nieko pirmapradiška ar amžina, materija nie- 
kada negali prasidėti; jeigu mes tarsime esant amžiną 
tik materiją be judėjimo, judėjimas niekada negali pra- 
sidėti; jeigu mes tarsime esant pirmapradžius tik materi- 


* Grajus yra viena dešimtoji linijos, linija — viena dešimtoji 
colio, colis — viena dešimtoji filosofinės pėdos, filosofinė pėda — 
trečdalis švytuoklės, kurios svyravimai, kai jų amplitudė yra 45°, 
kiekvienas lygus vienai laiko sekundei arba vienai šešiasdešimtajai 
minutės. Aš čia sąmoningai panaudojau šį matą ir jo dalis, gauna- 
mas dešimtainiu dalijimu, su jų pavadinimais, nes manau, kad bū- 
tų visuotinai naudinga, jeigu tai būtų įprastas matas mokslo pasau- 
lyje. 

ją ir judėjimą, mintis niekada negali prasidėti. Juk ne- 
įmanoma įsivaizduoti, kad materija, su judėjimu arba 
be jo, iš pat pradžių turėtų savyje ir iš savęs juslę, 
suvokimą ir pažinimą: tai akivaizdu iš to, kad tokiu 
atveju juslė, suvokimas ir pažinimas turi būti materijai 
ir kiekvienai jos dalelei amžinai būdinga savybė. Aš 
jau nekalbu apie tai, kad nors mūsų gimininė ar rūšinė 
materijos sąvoka verčia mus kalbėti apie ją kaip apie 
vieną daiktą, tačiau iš tikrųjų visa materija nėra vienas 
atskiras daiktas, ir apskritai mes nežinome ir negalime 
įsivaizduoti tokio daikto, kuris egzistuotų kaip viena 
materiali esybė ar vienas vienintelis kūnas. Todėl jeigu 
materija būtų amžina pirmapradė mąstanti esybė, tai 
būtų ne viena amžina begalinė mąstanti esybė, bet be- 
galinis skaičius viena nuo kitos nepriklausomų, turin- 
čių ribotą galią ir atskiras mintis amžinų baigtinių mąs- 
tančių esybių, kurios niekada negalėtų sukurti gamtai 
būdingos tvarkos, harmonijos ir grožio. Taigi, kadangi 
pirmapradė amžina esybė būtinai turi būti mąstanti ir 
pirmasis iš visų daiktų būtinai turi apimti ir iš tikrųjų 
turėti bent jau visas tas tobulybes, kurios gali atsirasti 
vėliau, ir negali suteikti kitai esybei tokio tobulumo, 
kurio pats neturi — arba apskritai, arba didesniu mas- 
tu, tai iš to būtinai išplaukia, kad pirmoji amžina esybė 
negali būti materija. 

11. Todėl jeigu akivaizdu, kad kažkas būtinai turi 
egzistuoti amžinai, tai taip pat akivaizdu, kad tas kažkas 
būtinai turi būti mąstanti esybė, nes neįmanoma, kad 
nemąstanti materija sukurtų mąstančią esybę, kaip ne- 
įmanoma, kad niekas, arba visos būties neigimas, su- 
kurtų teigiamą būtį, arba materiją. 

12. Šis amžinojo intelekto būtino egzistavimo atskleidi- 
mas pakankamai mus atveda prie Dievo pažinimo, nes 
iš to išplaukia, kad visos kitos pradžią turinčios pažįs- 
tančios esybės turi nuo jo priklausyti ir turi tik tokius 
pažinimo būdus ir galią, kokius jis suteikia; taigi, jeigu 
jis sukūrė šias esybes, jis sukūrė ir ne tokias tobulas 
visatos dalis, visus negyvus daiktus. Tuo remiantis nu- 
statoma jo visažinystė, galybė ir apvaizda, iš to būtinai 
išplaukia ir visi kiti jo atributai; tačiau siekdami dides- 
nio aiškumo apžvelkime ir dėl to galinčias kilti abe- 
jones. 

13. Pirma, tikriausiai pasakys, kad nors, kiek tai pri- 
klauso nuo įrodymo, yra aišku, jog turi būti amžina 
esybė ir ši esybė turi būti žinanti, bet iš to išplaukia tik 
tai, kad ši mąstanti esybė gali būti ir materiali. Tebū- 
nie; tačiau iš to lygiai taip pat išplaukia, kad yra Die- 
vas. Juk jeigu yra amžina, visažinė ir visagalė esybė, 
akivaizdu, kad yra Dievas, nesvarbu, ar jūs šią esybę 
laikote materialia, ar ne. Tačiau, mano manymu, tokia 
prielaida yra pavojinga ir apgaulinga: kadangi neįma- 
noma išvengti įrodymo, jog yra amžina žinanti esybė, 
materijai ištikimi žmonės mielai pripažins, kad ši ži- 
nanti esybė yra materiali, o paskui, leidę išslysti iš sa- 
vo intelekto ar samprotavimo įrodymui, kad būtinai 
egzistuoja amžina žinanti esybė, teigs, kad viskas yra 
materija, taigi neigs Dievą, t.y. amžiną mąstančią esy- 
bę; tačiau šitaip jie ne įtvirtina, bet griauna savo hipo- 
tezę. Juk jeigu, pasak jų, gali būti amžina materija be 
amžinos mąstančios esybės, tai jie aiškiai atskiria ma- 
teriją ir mąstymą ir nemano tarp jų esant būtiną ryšį, 
taigi jie teigia amžinosios dvasios, o ne materijos būti- 
numą, nes jau buvo įrodyta, kad neišvengiamai reikia 

pripažinti esant amžiną mąstančią esybę. O jeigu mąs- 
tymą galima atskirti nuo materijos, tai iš amžino mąs- 
tančios esybės egzistavimo neišplauks amžinas materijos eg- 
zistavimas, ir tokia jų prielaida yra visiškai tuščia. 

14. Dabar pažiūrėkime, kaip jie gali įtikinti save ar 
kitus, kad ši amžina mąstanti esybė yra materiali. 

Pirma, norėčiau jų paklausti, ar jie įsivaizduoja, kad 
visa materija, kiekviena materijos dalelė mąsto? Manau, 
kad vargu ar jie šitai patvirtins, nes tada būtų tiek 
amžinų mąstančių esybių, kiek yra materijos dalelių, 
taigi būtų begalybė dievų. O jeigu jie materijai kaip 
tokiai, t.y. kiekvienai materijos dalelei, nepriskiria, greta 
tisumo, ir mąstymo, tai sudaryti mąstančią esybę iš 
nemąstančių dalelių remiantis savo pačių argumentais 
jiems bus tokia pat sunki užduotis, kaip ir sudaryti 
tįsią esybę iš netįsių dalelių, jei galima taip pasakyti. 

15. Antra, jeigu visa materija nemąsto, toliau aš klau- 
siu, ar mąsto tik vienas atomas? Tai yra taip pat absur- 
diška, kaip ir ankstesnė prielaida, nes tokiu atveju vien 
tik šis materijos atomas turi būti amžinas arba ne. Jei- 
gu jis vienas yra amžinas, tai vien tik jis savo galinga 
mintimi arba valia sukūrė visą kitą materiją. Vadinasi, 
materija buvo sukurta galingos minties, o kaip tik tai 
ir įklampina materialistus. Juk jeigu jie taria, kad visą 
kitą materiją sukūrė vienas vienintelis mąstantis ato- 
mas, šį jo pranašumą jie gali sieti tik su jo mąstymu, 
vieninteliu tariamu skirtumu. Bet tarkime, kad tai įvyks- 
ta kokiu nors kitu būdu, pranokstančiu mūsų suprati- 
mą, — vis tiek tai turi būti sukūrimas, ir šie žmonės 
turi atsisakyti savo didžiosios maksimos „ex nihilo nil 
fit”. Jeigu sakys, kad visa kita materija yra tokia pat 
amžina, kaip ir šis mąstantis atomas, tai toks pasaky- 

mas bus savavališkas, be to, visiškai absurdiškas; juk 
visą materiją laikyti amžina, o vieną mažą jos dalelę — 
be galo pranokstančia visas kitas pažinimu ir galia reiš- 
kia kurti hipotezę neturint nė menkiausio pagrindo. 
Kiekviena materijos dalelė, kaip materija, gali įgyti vi- 
sas tas pačias formas ir judėjimus, kaip ir bet kuri kita, 
ir aš prieštarauju, kad kas nors mintimis pridėtų vie- 
nai ką nors daugiau, negu turi kita. 

16. Trečia, jeigu šia amžina mąstančia esybe negali 
būti nei vienas vienintelis ypatingas atomas, nei visa 
materija, kaip materija, t.y. kiekviena materijos dalelė, 
lieka tik viena — kad ši mąstanti amžina esybė yra tam 
tikra deramai sujungtos materijos sistema. Mano many- 
mu, kaip tik į tokią Dievo sampratą labiausiai yra lin- 
kę tie žmonės, kurie nori matyti jį kaip materialią esy- 
bę, — ją labiausiai jiems perša įprastinis jų supratimas 
apie save ir kitus žmones, kuriuos jie laiko materialio- 
mis mąstančiomis esybėmis. Nors toks įsivaizdavimas 
natūralesnis, jis ne mažiau absurdiškas už kitus: juk 
tarti, kad amžina mąstanti esybė yra ne kas kita, kaip 
materijos dalelių, kurios nė viena nemąsto, junginys, 
reiškia visą šiai amžinai esybei būdingą išmintį ir Ži- 
nojimą sieti tik su dalelių tarpusavio išsidėstymu, — 
negali būti nieko absurdiškesnio. Kad ir kaip jungtum 
nemąstančias materijos daleles, tuo joms nieko negali- 
ma pridėti, išskyrus naują jų padėčių santykį, o tai 
negali suteikti joms mąstymo ir pažinimo. 

17. Toliau, arba visos šios kūniškos sistemos dalys 
yra rimtyje, arba jos mąstymą sudaro tam tikras dale- 
lių judėjimas. Jeigu ji yra visiškoje rimtyje, ji yra tik 
vienas luitas ir negali turėti jokių pranašumų prieš vie- 
ną atomą. 

Jeigu jos mąstymas priklauso nuo jos dalelių judė- 
jimo, visos jos mintys neišvengiamai turi būti atsitikti- 
nės ir ribotos: kadangi visos dalelės, savo judėjimu su- 
keliančios mintį, pačios savaime neturi jokios minties, 
jos negali reguliuoti savo judėjimo, o juo labiau — būti 
reguliuojamos visumos minties, nes ši mintis yra ne 
judėjimo priežastis (tokiu atveju ji turėtų būti pirmes- 
nė už judėjimą, taigi egzistuotų be jo), bet jo padari- 
nys, o tai visiškai pašalina laisvę, galią, pasirinkimą, 
bet kokį protingą ir išmintingą mąstymą ar veikimą; 
vadinasi, tokia mąstanti esybė bus ne geresnė ir ne 
išmintingesnė už gryną aklą materiją, nes viską grįsti 
atsitiktiniais netvarkingais aklos materijos judėjimais 
arba mintimi, priklausančia nuo netvarkingų aklos ma- 
terijos judėjimų, yra viena ir tas pat, jau nekalbant apie 
tokių minčių ir pažinimo, turinčių priklausyti nuo to- 
kių dalelių judėjimo, ribotumą. Tačiau nėra reikalo var- 
dyti daugiau iš šios hipotezės kylančių absurdų ir ne- 
įmanomų dalykų (kad ir kiek jų būtų), — ar ši mąstanti 
sistema bus visa visatos materija, ar jos dalis, neįma- 
noma, kad kokia nors dalelė žinotų savo pačios ar ku- 
rios nors kitos dalelės judėjimą arba kad visuma žino- 
tų kiekvienos dalelės judėjimą ir taip reguliuotų savo 
mintis arba judėjimus, arba kad dėl tokio judėjimo jai 
iš tiesų kiltų kokia nors mintis. 

18. Kiti norėtų laikyti materiją amžina, nors ir pripa- 
žįsta amžiną mąstančią nematerialią esybę. Nors tai 
nepašalina Dievo buvimo, tačiau kadangi tai neigia vie- 
ną ir pirmąjį didį Dievo darbą, sukūrimą, trumpai ap- 
tarkime šį požiūrį. Materija turi būti pripažįstama esanti 
amžina; kodėl? Todėl, kad jūs negalite įsivaizduoti, kaip 
ji buvo sukurta iš nieko; kodėl tada jūs ir savęs nelai- 

kote amžinu? Tikriausiai atsakysite, jog todėl, kad jūs 
pradėjote egzistuoti prieš dvidešimt ar keturiasdešimt 
metų. Tačiau jeigu aš paklausiu jūsų, kas yra tas jūs, 
kuris tada pradėjo egzistuoti, vargu ar galėsite man 
pasakyti. Materija, iš kurios esate sudarytas, tada ne- 
pradėjo egzistuoti, nes tokiu atveju ji nebūtų amžina; 
tada ji pradėjo būti sujungta į tą formą ir sandarą, kuri 
sudaro jūsų kūną; tačiau vis dėlto ši dalelių sandara 
nėra jūs, ji nesudaro to mąstančio daikto, kuris yra jūs 
(dabar aš turiu reikalą su Žmogumi, kuris pripažįsta 
amžiną nematerialią mąstančią esybę, bet norėtų lai- 
kyti amžina ir nemąstančią materiją), — taigi, kada 
pradėjo egzistuoti šis mąstantis daiktas? Jeigu jis nie- 
kada nepradėjo egzistuoti, tada jūs visada, amžinai bu- 
vote mąstantis daiktas; man nėra reikalo neigti tokio 
požiūrio absurdiškumą, kol nesutiksiu tokio proto ne- 
tekusio Žmogaus, kuris jam pritartų. Taigi, jeigu jūs 
galite pripažinti, kad mąstantis daiktas yra sukurtas iš 
nieko (kaip turi būti sukurti visi neamžini daiktai), ko- 
dėl negalite pripažinti ir galimybės, kad materiali esy- 
bė buvo sukurta iš nieko tokios pačios galios, — todėl, 
kad viena žinote iš patyrimo, o kita — ne? Tačiau ge- 
rai įsigilinus paaiškės, kad dvasiai sukurti reikia ne 
mažesnės galios negu sukurti materijai. Be to, galimas 
daiktas, jeigu mes atsikratytume plačiai paplitusių sam- 
pratų ir mintimis, kiek tai įmanoma, pakiltume prie 
nuodugnesnio daiktų apmąstymo, mes galbūt įsteng- 
tume įgyti tam tikrą miglotą ir tariamą supratimą, kaip 
amžinos pirmosios esybės galia iš pradžių galėjo būti 
sukurta ir pradėjo egzistuoti materija; bet gerokai sun- 
kiau įsivaizduoti, kaip visagalė galia galėjo duoti pra- 
džią ir būtį dvasiai. Tačiau tai tikriausiai nuvestų mus 

pernelyg toli nuo tų sąvokų, kuriomis dabar pasaulyje 
grindžiama filosofija, ir būtų nedovanotina taip nu- 
krypti nuo jų arba gilintis tiek, kiek leidžia pati grama- 
tika, jeigu tam prieštarauja bendra nusistovėjusi nuo- 
monė, ypač šiuo klausimu, kur pripažinta teorija 
visiškai tinka dabartiniam mūsų tikslui ir nepalieka 
jokių abejonių dėl to, kad jeigu tik būtų pripažinta, jog, 
kokia nors viena SUBSTANCIJA buvo sukurta ar prasidė- 
jo iš nieko, tai taip pat lengvai bus galima tarti, kad ir 
visos kitos substancijos, išskyrus patį KŪRĖJĄ, buvo su- 
kurtos. | 

19. Bet jūs pasakysite: „Argi galima pripažinti, kad 
kas nors buvo sukurta iš nieko, jeigu mes negalime šito 
įsivaizduoti?“ Aš atsakau — taip, nes neprotinga neig- 
ti begalinės esybės galią dėl to, kad mes neįstengiame 
suprasti jos veiksmų. Mes neneigiame kitų padarinių 
remdamiesi tuo, kad negalime įsivaizduoti, kaip jie bu- 
vo sukurti. Mes negalime įsivaizduoti, kaip kūną gali 
išjudinti kas nors, išskyrus kito kūno postūmį; tačiau 
tai nėra pakankamas pagrindas priversti mus neigti 
tokią galimybę priešingai mūsų nuolatiniam patyrimui 
apie save pačius, apie visus mūsų valingus judesius, 
kuriuos mumyse sukelia tik laisva mūsų intelekto veikla 
ar mintis ir kurie nėra ir negali būti postūmio arba 
aklos materijos siekimo judėti mūsų kūne ar jos povei- 
kio jam padarinys, nes priešingu atveju mes negalėtu- 
me jo pakeisti ir jis nepriklausytų nuo mūsų pasirinki- 
mo. Pavyzdžiui, mano dešinė ranka rašo, tuo tarpu 
kairė nejuda. Kas lemia vienos rankos rimtį ir kitos 
judėjimą? Niekas kitas, tik mano valia, mano intelekto 
mintis; užtenka tik mano minčiai pasikeisti, ir dešinė 
ranka nejuda, o kairė juda. Tai faktas, kurio negalima 

paneigti. Paaiškinkite tai, padarykite suprantama, ir ta- 
da kitas žingsnis bus suprasti sukūrimą. Naujos kryp- 
ties suteikimas gyvybinių dvasių judėjimui (kurio kai 
kas griebiasi, kad paaiškintų valingą judėjimą) visiškai 
nepadeda įveikti keblumų, nes šiuo atveju pakeisti ju- 
dėjimo kryptį nė kiek ne lengviau, negu suteikti patį 
judėjimą: naują kryptį gyvybinėms dvasioms gali su- 
teikti arba tiesiogiai mintis, arba koks nors kitas kūnas, 
minties padėtas jų kelyje, kurio anksčiau ten nebuvo ir 
kuris gauna judėjimą iš minties; abiem atvejais valin- 
gas judėjimas lieka toks pat nesuprantamas, koks bu- 
vo anksčiau. Kita vertus, mes pervertintume save, jei- 
gu viską matuotume ribotu mūsų sugebėjimų matu ir 
padarytume išvadą, kad visi daiktai negalėjo būti su- 
kurti tokiu būdu, kuris pranoksta mūsų supratimą. Jei- 
gu tai, ką gali padaryti Dievas, apribojama tik tuo, ką 
mes iš jo veiksmų galime suvokti, tai arba mūsų su- 
pratimas padaromas begalinis, arba Dievas — baigti- 
nis. Jeigu jūs nesuprantate savo paties baigtinio inte- 
lekto, šio mąstančio daikto jumyse, veiksmų, tegu jums 
neatrodo keista, kad negalite suprasti amžino begali- 
nio intelekto, kuris sukūrė ir valdo visus daiktus ir 
kurio negali aprėpti dangų dangūs, veiksmų. 


Vienuoliktas skyrius 


APIE KITŲ DAIKTŲ EGZISTAVIMO PAŽINIMĄ 


1. Savo pačių būtį mes pažįstame intuicija. Dievo 
buvimą, kaip buvo parodyta, mums aiškiai atskleidžia 
protas. 

Bet kokio kito daikto egzistavimo pažinimą mes gali- 
me įgyti tik per pojūtį: kadangi nėra jokio būtino ryšio 

tarp realaus egzistavimo ir kokios nors žmogaus atmin- 
tyje esančios idėjos, tarp ko nors kito egzistavimo, iš- 
skyrus Dievą, ir atskiro Žmogaus egzistavimo, atskiras 
žmogus bet kokio kito esinio egzistavimą gali pažinti 
tik tada, kai, realiai veikdamas Žmogų, šis esinys yra jo 
suvokiamas. Juk tai, kad mūsų intelekte yra kokio nors 
daikto idėja, šio daikto egzistavimą įrodo tik tiek, kiek 
žmogaus portretas liudija jo buvimą pasaulyje arba sap- 
nų vizijos sudaro tikrąją istoriją. 

2. Vadinasi, tik iš tikrųjų gaudami idėjas iš išorės 
mes gauname pranešimą apie kitų daiktų egzistavimą 
ir sužinome, kad šiuo metu greta mūsų egzistuoja kaž- 
kas, kas sukelia mums šią idėją, nors mes galbūt neži- 
nome ir nesvarstome, kaip tai įvyksta. Juk ne nuo mū- 
sų jutimų tikrumo ir ne nuo per juos gaunamų idėjų 
priklauso tai, kad mes nežinome, kaip jos sukelia- 
mos, — pavyzdžiui, kai aš šitai rašau, dėl popieriaus 
poveikio mano akims mano intelekte sukeliama idėja, 
kurią aš vadinu „balta“, nesvarbu, koks objektas ją su- 
kelia, ir dėl to aš Žinau, kad ši kokybė, arba akcidencija 
(t.y. ta, kurios pasirodymas man prieš akis visuomet 
sukelia šią idėją), iš tikrųjų realiai egzistuoja arba turi 
būtį greta manęs. Didžiausią įmanomą tikrumą, kokį 
tik gali pasiekti mano sugebėjimai, man suteikia mano 
akių, kurios yra tikrieji ir vieninteliai teisėjai šiuo klau- 
simu, liudijimas; aš turiu pagrindo pasikliauti šiuo liu- 
dijimu kaip tokiu tikru, jog rašydamas šitai aš negaliu 
abejoti, kad matau balta ir juoda ir kad realiai egzis- 
tuoja kažkas, kas sukelia man šį pojūtį, kaip negaliu 
abejoti, kad rašau savo ranka, arba judinu ją, — tai yra 
pats didžiausias tikrumas, koks tik įmanomas žmo- 

gaus prigimčiai visų daiktų, išskyrus jį patį ir Dievą, 
atžvilgiu. 

3. Nors mūsų juslių teikiamos žinios apie daiktų egzis- 
tavimą greta mūsų nėra tokios tikros, kaip mūsų intui- 
tyvus pažinimas arba mūsų proto išvados apie aiškias 
abstrakčias intelekto idėjas, vis dėlto tai yra tikrumas, 
nusipelnantis vadintis pažinimu. Jeigu mes įtikinsime sa- 
ve, kad mūsų sugebėjimai veikia ir teisingai praneša 
mums apie juos veikiančių objektų egzistavimą, tokio 
tikrumo negalima laikyti prastai pagrįstu: aš manau, 
niekas rimtai negali būti toks skeptikas, kad nebūtų 
tikras dėl tų daiktų, kuriuos mato ir lyti, egzistavimo. 
Galiausiai tas, kuris gali taip toli leistis į abejones (ne- 
svarbu, ką jis mano iš tikrųjų), niekada nesiginčys su 
manimi, nes niekada nebus tikras, kad aš sakau ką 
nors priešinga jo nuomonei. Aš pats manau, jog Die- 
vas man suteikė pakankamai tikrumo, kad greta ma- 
nęs egzistuoja daiktai, nes įvairiai su jais elgdamasis aš 
galiu sukelti sau ir malonumą, ir kančią, o dabartinėje 
mano būklėje tai yra vienintelis labai svarbus dalykas. 
Tikra yra tai, jog įsitikinimas, kad mūsų sugebėjimai 
čia mūsų neapgauna, yra didžiausias tikrumas, kurį 
mes galime įgyti materialių daiktų egzistavimo atžvil- 
giu. Juk ką nors daryti mes galime tik savo sugebėjimų 
dėka, net kalbėti apie patį pažinimą mes galime tik 
pasitelkę tuos sugebėjimus, kurie yra pritaikyti tiksliai 
suprasti tai, kas yra pažinimas. Tačiau greta pačių mū- 
sų juslių teikiamo tikrumo, kad jos neklysta pranešda- 
mos mums apie daiktų egzistavimą šalia mūsų, kai jie 
veikia jas, šį tikrumą dar labiau sustiprina kiti glau- 
džiai susiję motyvai. 

4. Pirma, aišku, kad šiuos suvokinius mums sukelia 
mūsų jusles veikiančios išorinės priežastys, nes žmo- 
nės, stokojantys kokio nors jutimo organo, niekada negali 
turėti savo intelekte su šiuo jutimu susijusių idėjų. Tai 
pernelyg akivaizdu, kad keltų abejonių, todėl mes ne- 
galime nebūti tikri, jog šiuos suvokinius gauname per 
jutimo organus, o ne kokiu nors kitu būdu. Aišku, kad 
patys organai jų nesukelia, nes antraip žmogaus akys 
tamsoje sukeltų spalvas, o nosis žiemą užuostų rožių 
kvapą; tačiau mes matome, kad niekas nepajunta ana- 
naso skonio, kol nenukeliauja į Vakarų Indiją, kur jis 
auga, ir neparagauja jo. 

5. Antra, kartais aš matau, jog niekaip negaliu išvengti, 
kad šios idėjos būtų sukeltos mano intelekte. Antai, kai 
mano akys užmerktos arba langai uždaryti, panorėjęs 
aš galiu vėl sukelti intelekte šviesos, arba saulės, idėjas, 
kurias mano atmintyje įspaudė ankstesni pojūčiai, bet 
panorėjęs galiu ir nustumti į šalį šias idėjas ir sutelkti 
dėmesį į rožių kvapo arba cukraus skonio idėją. Tačiau 
jeigu aš vidurdienį nukreipsiu akis į saulę, negalėsiu 
išvengti idėjų, kurias tada šviesa arba saulė man su- 
kels. Taigi yra akivaizdus skirtumas tarp mano atmin- 
tyje sukauptų idėjų (jeigu jos būtų tik atmintyje, aš nuo- 
lat turėčiau tokią pačią galią disponuoti jomis ir 
panorėjęs atidėti jas į šalį) ir tų, kurios man primeta 
save ir kurių aš negaliu išvengti. Todėl būtinai turi 
būti kokia nors išorinė priežastis ir tam tikrų šalia ma- 
nęs esančių objektų aktyvus veikimas, kurio veiksmin- 
gumui aš negaliu atsispirti, — tai sukelia mano inte- 
lekte šias idėjas, nesvarbu, ar aš to noriu, ar ne. Be to, 
nėra tokio žmogaus, kuris nepastebėtų savyje skirtu- 
mo tarp mąstymo apie saulę turint atmintyje jos idėją 

ir realaus žiūrėjimo į ją: šie du suvokiniai yra tokie 
skirtingi, kad nedaugelis žmogaus idėjų labiau skiriasi 
viena nuo kitos, ir todėl jis tikrai žino, kad ne abu šie 
suvokiniai yra prisiminimas arba jo intelekto veiksmai, 
arba tik jo paties fantazijos, bet kad realus matymas 
turi išorinę priežastį. 

6. Trečia, prie to pridurkite, kad daugelis šių idėjų 
mums Sukeliamos drauge su kančia, kurią mes paskui pri- 
simename be jokio skausmo. Antai, kai mūsų intelekte 
atgaivinama kentėjimo nuo karščio ar šalčio idėja, ji nė 
kiek mūsų nesutrikdo, tuo tarpu kai mes tai patyrėme, 
tai labai mus kamavo ir vėl kamuoja, kai iš tiesų pasi- 
kartoja: taip yra dėl pažeidimų, kuriuos mūsų kūne 
sukelia jį veikdamas išorinis objektas. Mes be jokios 
kančios prisimename, kaip kentėme alkį, troškulį arba 
galvos skausmą, o jeigu tai būtų tik mūsų intelekte ple- 
venančios idėjos, mūsų vaizduotėje išnyrantys vaizdi- 
niai, nesusiję su iš išorės mus veikiančių daiktų realiu 
egzistavimu, tai niekada mūsų netrikdytų arba trikdy- 
tų nuolat, kai tik pagalvotume apie tai. Tą patį galima 
pasakyti apie su kai kuriais realiais pojūčiais susijusį 
malonumą; ir nors matematinis įrodymas nepriklauso 
nuo jutimo, tačiau jų nagrinėjimas pasitelkus brėžinius 
suteikia didelį pasitikėjimą regėjimo liudijimu ir, atro- 
dytų, suteikia jam tikrumą, beveik prilygstantį paties 
įrodymo tikrumui. Juk būtų labai keista, jeigu Žmogus 
pripažintų kaip nepaneigiamą tiesą, kad iš dviejų figū- 
ros, kurią jis išmatuoja brėžinio linijomis ir kampais, 
kampų vienas yra didesnis negu kitas, ir kartu abejotų 
šių linijų ir kampų, kuriais jis naudojasi figūrai išma- 
tuoti žiūrėdamas į juos, egzistavimu. 

7. Ketvirta, mūsų juslės daugeliu atvejų paliudija vie- 
na kitos pranešimų apie juslėmis suvokiamų daiktų 
egzistavimą šalia mūsų teisingumą. Jeigu matantis ug- 
nį abejoja, ar tai nėra vien tik fantazija, jis gali ją pajus- 
ti ir įsitikinti įkišęs į ją ranką: ji tikrai niekada negalėtų 
patirti tokio aštraus skausmo vien tik nuo idėjos ar vai- 
duoklio, jei tik tas skausmas irgi nėra įsivaizduotas. 
Tačiau kai nudegimas užgis, sukeldamas šią idėją jis 
nebegalės vėl sukelti sau skausmo. 

Antai rašydamas šitai aš matau, kad galiu pakeisti 
popieriaus išvaizdą ir brėždamas raides iš anksto pa- 
sakyti, kokią naują idėją jis parodys kitą akimirką tik 
dėl to, kad mano plunksna braižo jį; tačiau jeigu mano 
ranka nejuda arba aš vedžioju plunksną, bet mano akys 
užmerktos, tai kad ir kiek aš fantazuočiau, ši idėja ne- 
pasirodys; o kai šie ženklai jau parašyti ant popieriaus, 
po to aš nebegaliu nematyti jų tokių, kokie jie yra, t.y. 
negaliu neturėti tų raidžių, kurias parašiau, idėjų. Ka- 
dangi aš įsitikinu, jog šie mano minčių valia parašyti 
ženklai nepaklūsta joms ir nenustoja egzistavę, kai aš 
šitai įsivaizduoju, bet toliau be paliovos ir sistemingai 
veikia mano jusles tokie, kaip aš esu juos pavaizdavęs, 
tai akivaizdu, kad jie nėra tik mano vaizduotės pokš- 
tas ir žaidimas. Jeigu prie to pridursime, kad šių žen- 
klų vaizdas skatina kitą Žmogų ištarti tuos garsus, ku- 
riuos aš iš anksto sumaniau jais Žymėti, mažai liks 
pagrindo abejoti, kad žodžiai, kuriuos aš rašau, iš tik- 
rųjų egzistuoja greta manęs, jeigu jie sukelia ilgą seką 
dėsningų mano ausį veikiančių garsų, kurie negali bū- 
ti mano vaizduotės padarinys ir kurių mano atmintis 
negali išsaugoti tokia tvarka. 

8. Tačiau jeigu ir po viso atsiras toks skeptikas, ku- 
ris nepasitikės savo juslėmis ir teigs, kad visa, ką mes 
matome ir girdime, lytime ir skanaujame, mąstome ir 
darome per visą savo gyvenimą, yra tik ilgas sapnas, 
kupinas apgaulingų vaiduoklių ir neturintis jokios re- 
alybės, ir todėl abejos visų daiktų egzistavimu ar mū- 
sų pažinimu, norėčiau, kad jis susimąstytų štai apie 
ką: jeigu viskas yra sapnas, tada keliantis klausimą taip 
pat sapnuoja, ir visai nebūtina, kad budintis žmogus 
jam atsakytų. Tačiau jeigu nori, tegu jis susapnuoja 
tokį mano atsakymą: kad daiktai egzistuoja in rerum 
natura!!, kai mūsų juslės mums šitai paliudija, yra taip 
tikra, kaip tik mes galime įsitikinti esant dabartinei mū- 
sų sandarai ir ypač kaip reikalauja mūsų padėtis. Mūsų 
sugebėjimai pritaikyti ne visai būties sričiai ir ne tobu- 
lam, aiškiam, visa apimančiam daiktų pažinimui, lais- 
vam nuo visokių abejonių ir dvejonių, bet išsaugoti 
mums, turintiems juos; jie pritaikyti gyvenimo reik- 
mėms ir visai gerai tarnauja mūsų tikslams, jeigu su- 
teikia mums tikrų Žinių apie tuos daiktus, kurie mums 
naudingi arba nenaudingi. Juk kas mato degančią žva- 
kę ir yra patyręs jos liepsnos jėgą, prikišęs prie jos 
pirštą, tas nelabai abejos, kad greta jo egzistuoja kaž- 
kas, kas daro jam žalą ir teikia didelį skausmą; tokio 
tikrumo pakanka, kai norint valdyti savo veiksmus 
žmogui nereikia didesnio tikrumo nei pačių jo veiks- 
mų tikrumas. Ir jeigu mūsų sapnuotojas panūstų išmė- 
ginti, ar iki raudonumo įkaitusios stiklo lydymo kros- 
nies kaitra yra tik snaudžiančio Žmogaus vaizduotės 
kliedesiai, ir įkištų į ją ranką, jis tikriausiai būtų paža- 
dintas didesnio tikrumo nei pageidautų, kad tai yra šis 
tas daugiau nei vien įsivaizdavimas. Taigi šis akivaiz- 

dumas yra toks didelis, kokio mes trokštame, jis mums 
toks pat tikras, kaip mūsų malonumas ar kančia, t.y. 
laimė ar nelaimė, ir toliau mums neberūpi nei pažini- 
mas, nei būtis. Toks tikrumas daiktų egzistavimu šalia 
mūsų yra pakankamas, kad nukreiptų mus siekti gėrio 
ir vengti blogio, kuriuos jie sukelia, o kaip tik tuo mums 
ir svarbus daiktų pažinimas. 

9. Taigi, kai mūsų juslės iš tikrųjų perduoda inte- 
lektui kokią nors idėją, mes negalime nebūti tikri, kad 
tuo metu greta mūsų iš tiesų egzistuoja kažkas, kas 
veikia mūsų jusles ir per jas praneša apie save mūsų 
suvokimo sugebėjimams, ir iš tikrųjų sukelia tą idėją, 
kurią mes tuo metu suvokiame; mes negalime taip ne- 
pasitikėti juslių liudijimu, jog abejotume, kad tokie pa- 
prastų idėjų deriniai, kuriuos mūsų juslės pastebi su- 
jungtus drauge, iš tiesų egzistuoja drauge. Tačiau toks 
žinojimas siekia tik tiek, kiek siekia esamas mūsų juslių, 
nukreiptų į šiuo metu jas veikiančius atskirus objek- 
tus, liudijimas, ir ne daugiau. Jeigu aš prieš minutę ma- 
čiau egzistuojant drauge tokį paprastų idėjų derinį, ku- 
ris paprastai vadinamas Žmogumi, o dabar esu vienas, 
aš negaliu būti tikras, kad tas Žmogus dabar egzistuo- 
ja, nes tarp jo egzistavimo prieš minutę ir egzistavimo 
dabar nėra būtino ryšio: nuo to laiko, kai mano juslės 
paliudijo jį egzistuojant, jis tūkstančiu būdų galėjo liau- 
tis egzistavęs. O jeigu aš negaliu būti tikras, kad žmo- 
gus, kurį paskutinį kartą mačiau šiandien, dabar egzis- 
tuoja, tai juo labiau negaliu būti tikras, kad dabar 
egzistuoja žmogus, kuris ilgesnį laiką buvo nutolęs nuo 
mano juslių ir kurio aš nemačiau nuo vakar arba nuo 
praėjusių metų; dar mažiau aš galiu būti tikras, kad 
egzistuoja žmogus, kurio aš niekada nesu matęs. To- 

dėl nors labai įtikima, kad šiuo metu egzistuoja milijo- 
nai žmonių, tačiau kai aš rašau šitai būdamas vienas, 
aš neturiu šiuo atžvilgiu to tikrumo, kuris griežtąja 
prasme vadinamas žinojimu: nors didelė egzistavimo 
tikimybė pašalina mano abejones ir elgčiausi protin- 
gai, jeigu daryčiau įvairius dalykus būdamas įsitiki- 
nęs, kad dabar pasaulyje yra žmonių (ir man pažįsta- 
mų žmonių, su kuriais aš turiu reikalą), tačiau tai yra 
tik tikimybė, o ne žinojimas. 

10. Taigi matome, kaip kvaila ir bergždžia žmogui, 
kurio Žinojimas yra ribotas ir kuriam protas duotas 
tam, kad jis spręstų apie skirtingą daiktų akivaizdumą 
ir tikimybę ir atitinkamai save nukreiptų, — sakau, 
kaip bergždžia tikėtis įrodymo ir tikrumo iš daiktų, kurie 
negali jo suteikti, atsisakyti pripažinti labai protingus 
teiginius ir elgtis priešingai labai paprastoms ir aiš- 
kioms tiesoms, nes jų negalima padaryti tokių akivaiz- 
džių, kad būtų įveikta net menkiausia (nesakau — 
priežastis, bet) dingstis suabejoti. Kas kasdieniuose gy- 
venimo reikaluose nepripažįsta nieko, išskyrus tiesio- 
ginį aiškų įrodymą, šiame pasaulyje gali būti tikras tik 
tuo, kad greitai žus. Maisto ar gėrimo naudingumas 
neduotų jam pagrindo ryžtis jų paragauti, ir aš norė- 
čiau žinoti, ką jis galėtų daryti remdamasis tokiais pa- 
grindais, kurie neleidžia nei abejoti, nei prieštarauti. 

11. Tuo metu, kai mūsų juslės yra nukreiptos į kokį 
nors objektą, mes tikrai žinome, kad jis egzistuoja; pa- 
našiai mūsų atmintis gali įtikinti mus, kad daiktai, anks- 
čiau veikę mūsų jusles, egzistavo. Taip mes įgyjame 
žinojimą, kad praeityje egzistavo įvairūs daiktai, kurių 
idėjas po to, kai juslės mums pranešė apie juos, mūsų 
atmintis vis dar išsaugo; tuo mes nė kiek neabejojame, 

kol gerai prisimename. Tačiau ir šis Žinojimas apima 
tik tai, kuo anksčiau mus įtikino juslės. Antai jeigu 
šiuo momentu aš matau vandenį, tai, kad vanduo tik- 
rai egzistuoja, man yra neginčijama tiesa; jeigu aš pri- 
simenu, kad mačiau jį vakar, tai, kol mano atmintis 
šitai išsaugo, man visada bus teisingas ir neginčijamas 
ir teiginys, kad vanduo egzistavo 1688 metų liepos 
10-4 dieną; lygiai taip pat bus teisinga, kad egzistavo 
tam tikras skaičius labai gražių spalvų, kurias tuo me- 
tu aš mačiau šio vandens burbuliukuose. Tačiau ka- 
dangi dabar aš visiškai nematau nei vandens, nei bur- 
buliukų, tai, kad vanduo dabar egzistuoja, žinau ne 
tikriau negu tai, kad egzistuoja burbuliukai arba jų spal- 
vos, — kad vanduo egzistuotų šiandien, kadangi jis 
egzistavo vakar, būtina ne labiau negu tai, kad spalvos 
ar burbuliukai egzistuotų šiandien, kadangi jie egzis- 
tavo vakar, nors tai kur kas labiau tikėtina, nes van- 
duo, kaip buvo pastebėta, egzistuoja ilgai, o burbuliu- 
kai ir jų spalvos greitai nustoja egzistuoti. 

12. Aš jau parodžiau, kokias dvasių idėjas mes turi- 
me ir kaip jas įgyjame. Nors mes turime intelekte šias 
idėjas ir žinome, kad jas turime, tačiau dėl to, kad tu- 
rime dvasių idėjas, mes dar nežinome, kad šalia mūsų 
egzistuoja tokie dalykai, arba kad yra kokios nors baigti- 
nės dvasios ar kitos dvasinės esybės, išskyrus amžinąjį 
Dievą. Apreiškimas ir įvairios kitos priežastys mums 
duoda pagrindą tvirtai tikėti, kad esama tokių esybių; 
tačiau kadangi mūsų juslės nesugeba jų aptikti, mums 
stinga priemonių jų egzistavimui tiksliai pažinti. Juk iš 
mūsų intelekte esančių tokių esybių idėjų mes negali- 
me sužinoti, kad baigtinės dvasios realiai egzistuoja, 
kaip iš turimų fėjų ar kentaurų idėjų žmogus negali 

sužinoti, kad šias idėjas atitinkantys dalykai realiai eg- 
zistuoja. 

Todėl dėl baigtinių dvasių ir įvairių kitų dalykų 
egzistavimo mes turime pasitenkinti tikėjimo akivaiz- 
dumu, o bendrieji tikri teiginiai apie šiuos dalykus yra 
mums nepasiekiami. Antai nors ir kaip būtų teisinga, 
kad visos Dievo kada nors sukurtos protingos dvasios 
tebeegzistuoja, tai niekada negali tapti mūsų tikro pa- 
žinimo dalimi. Su šiais ir panašiais teiginiais mes ga- 
lime sutikti kaip su labai tikėtinais, tačiau, bijau, šioje 
būklėje mes negalime jų pažinti. Todėl mes neturime 
reikalauti įrodymų iš kitų nei patys siekti visuotinio 
tikrumo dėl visų tų dalykų, kurių atžvilgiu mes gali- 
me įgyti tik tokį pažinimą, kurį mums vienu ar kitu 
konkrečiu atveju teikia mūsų juslės. 

13. Iš to paaiškėja, kad yra dvi teiginių rūšys. 1. Pir- 
mosios rūšies teiginiai kalba apie ko nors, atitinkančio 
tam tikrą idėją, egzistavimą: jeigu mano intelekte yra 
dramblio, fenikso, judėjimo arba angelo idėja, pirmiausia 
kyla natūralus klausimas, ar kur nors egzistuoja toks 
daiktas. Šis pažinimas susijęs tik su atskirais daiktais. 
Jokio daikto, išskyrus Dievą, egzistavimas greta mūsų 
negali būti tikrai pažintas išsamiau, negu mums pra- 
neša juslės. 2. Antrosios rūšies teiginiuose nurodomas 
mūsų abstrakčių idėjų atitikimas arba neatitikimas ir jų 
priklausomybė viena nuo kitos. Tokie teiginiai gali bū- 
ti bendrieji ir tikri. Antai turėdamas Dievo ir savęs pa- 
ties, baimės ir paklusnumo idėjas aš negaliu nebūti tik- 
ras, kad turiu bijoti Dievo ir paklusti jam; šis teiginys 
bus tikras ir žmogaus apskritai atžvilgiu, jeigu aš su- 
darau abstrakčią šios rūšies, kurios atskiras atstovas 
esu, idėją. Tačiau kad ir koks teisingas būtų teiginys, 

jog Žmonės turi bijoti Dievo ir paklusti jam, jis man 
neįrodo, kad pasaulyje egzistuoja žmonės, bet jis bus 
teisingas visų tokių būtybių, kad ir kada jos egzistuo- 
tų, atžvilgiu: tokių bendrųjų teiginių tikrumą lemia šių 
abstrakčių idėjų atitikimas arba neatitikimas, kurį gali- 
ma atskleisti. 

14. Pirmuoju atveju mūsų pažinimas yra daiktų, ku- 
rie veikdami mūsų jusles intelekte sukelia idėjas, egzis- 
tavimo padarinys; antruoju atveju pažinimas yra mū- 
sų intelekte esančių idėjų (kad ir kokios jos būtų), 
sukuriančių čia bendruosius tikrus teiginius, padari- 
nys. Daugelis jų vadinami aeternae veritates!?, ir iš tiesų 
jie visi yra tokie: ne dėl to, kad jie visi arba kai kurie 
iš jų įrašyti visų Žmonių intelektuose arba kad jie eg- 
zistavo kieno nors intelekte kaip teiginiai anksčiau, ne- 
gu Žmogus įgijo abstrakčias idėjas ir sujungė arba at- 
skyrė jas suformuluodamas teiginį arba neiginį. Bet 
visur, kur mes galime tarti esant tokią būtybę kaip 
žmogus, apdovanotą tokiais sugebėjimais ir todėl aprū- 
pintą tokiomis idėjomis, kokias turime mes, turime pa- 
daryti išvadą, kad nukreipusi mintis į savo idėjų ap- 
mąstymą ji būtinai turi pažinti tikrų teiginių, kylančių 
iš jos suvokiamo savo pačios idėjų atitikimo ar neatiti- 
kimo, teisingumą. Todėl tokie teiginiai vadinami amži- 
nosiomis tiesomis — ne dėl to, kad jie iš tiesų yra nuo 
amžių sudaryti teiginiai, ankstesni už intelektą, suda- 
rantį juos tam tikru metu, ne dėl to, kad jie yra įspausti 
į intelektą pagal kokius nors kur nors greta intelekto 
esančius pavyzdžius, bet dėl to, kad, kartą teisingai 
sudaryti apie abstrakčias idėjas, jie iš tiesų visada bus 
teisingi, kada tik bet kuriuo metu, praėjusiu ar būsi- 
mu, juos vėl sudarys šias idėjas turintis intelektas. Ka- 

dangi pavadinimai, kaip manoma, visuomet žymi tas 
pačias idėjas, o tos pačios idėjos viena kitos atžvilgiu 
nekintamai turi tas pačias ypatybes, tai teiginiai apie 
abstrakčias idėjas, kurie kartą yra teisingi, būtinai turi 
būti amžinosios tiesos. 


Dvyliktas skyrius 
APIE MŪSŲ PAŽINIMO TOBULINIMĄ 


1. Tarp mokslininkų vyravo visuotinai pripažinta 
nuomonė, kad maksimos yra viso pažinimo pagrindas, 
kad kiekvienas mokslas grindžiamas tam tikrais prae- 
cognita“?, kurie yra intelekto išeities taškas ir kuriais jis 
turi vadovautis tirdamas su šiuo mokslu susijusius 
klausimus, todėl scholastų pamėgtas būdas buvo iš pra- 
džių pateikti vieną ar daugiau bendrųjų teiginių kaip 
pagrindą ir ant jo statyti įgyjamą šio objekto pažinimą. 
Šios bet kokio mokslo pagrindu laikomos dogmos bu- 
vo vadinamos principais kaip pradmenys, nuo kurių 
mes turime pradėti savo tyrimus ir, kaip jau matėme, 
neturime skverbtis gilyn už jų. 

2. Galimas daiktas (aš taip manau), kad taikyti šį 
metodą kituose moksluose paskatino tai, jog jis, kaip 
atrodė, sėkmingai buvo naudojamas matematikoje, — 
pastebėjus, kad čia pasiekiamas didelis pažinimo tik- 
rumas, matematikos mokslai išskirtinai imti vadinti 
La9nuaTa ir ua9n7o15, mokslu arba pažintais dalykais, 
nuodugniai pažintais, kaip, palyginti su kitais, pasižy- 
mintys didžiausiu tikrumu, aiškumu ir akivaizdumu. 

3. Tačiau, manau, įsigilinę įsitikintume, kad šiuose 
moksluose žmonių pasiektą didžiulę pažangą ir realaus 
pažinimo tikrumą lėmė ne šių principų įtaka ar kokie 

nors ypatingi pranašumai, kuriuos jiems suteikė dvi ar 
trys pradžioje pateiktos bendrosios maksimos, bet aiš- 
kios, ryškios ir išsamios idėjos, į kurias jie sutelkė savo 
mintis, ir toks aiškus kai kurių iš jų lygybės ar pervir- 
šio santykis, kad jie įgijo intuityvųjį pažinimą ir kartu 
galimybę aptikti šį santykį ir tarp kitų idėjų, be to, pa- 
daryti tai be šių maksimų pagalbos. Aš klausiu, ar jau- 
nuolis gali žinoti, kad visas jo kūnas didesnis už ma- 
žąjį jo pirštelį, tik remdamasis aksioma „Visuma yra 
didesnė už dalį“ ir negali būti tuo tikras, kol neišmoko 
šios maksimos? Argi kaimo mergina, gavusi šilingą iš 
žmogaus, kuris jai skolingas tris, ir šilingą iš kito žmo- 
gaus, kuris jai taip pat skolingas tris, negali žinoti, kad 
jie abu liko skolingi po lygiai? Argi, sakau, ji negali 
šito Žinoti, neįsitikinusi šito tikrumu iš maksimos „Jei- 
gu iš lygių dydžių atimsime po lygiai, liekanos bus 
lygios“, — maksimos, apie kurią ji tikriausiai niekada 
negirdėjo ir negalvojo? Norėčiau, kad remdamiesi tuo, 
kas buvo pasakyta kitoje vietoje, nuspręstų, ką pirmiau- 
siai ir aiškiausiai pažįsta Žmonės — atskirą atvejį ar 
bendrą taisyklę ir kas kam duoda gyvybę ir pradžią. 
Šios bendros taisyklės yra tik mūsų bendresnių ir abst- 
raktesnių idėjų, kurios yra intelekto sukurtos, sudary- 
tos ir pavadintos, kad jas būtų lengviau perteikti jo 
samprotavimuose, palyginimas ir daugybės įvairių jo 
pastebėjimų apibendrinimas plačiais terminais ir glaus- 
tomis taisyklėmis. Pažinimas prasidėjo intelekte ir bu- 
vo grindžiamas atskirais atvejais, nors galbūt vėliau į 
tai nebuvo kreipiamas dėmesys: intelektui (visada lin- 
kusiam plėsti savo pažinimą) natūralu kuo įdėmiau- 
siai atidėti šias bendrąsias sąvokas ir deramai jas pa- 
naudoti — išlaisvinti atmintį nuo slegiančios atskirybių 

naštos. Norėčiau išsiaiškinti, ar vaikas arba kas nors 
kitas po to, kai jo kūnui davėte pavadinimą „visuma“, 
ojo mažajam piršteliui — „dalis“, bus tikresnis, kad jo 
kūnas kartu su mažuoju piršteliu yra didesnis už vie- 
ną mažąjį pirštelį, negu galėjo būti anksčiau, arba ko- 
kių naujų Žinių apie jo kūną jam gali suteikti šie du 
santykiniai terminai, kurių be jų jis negalėtų įgyti? Ar- 
gi jis negalėtų Žinoti, kad jo kūnas yra didesnis už 
mažąjį pirštelį, jeigu jo kalba dar būtų tokia netobula, 
kad jis neturėtų tokių santykinių terminų kaip „visu- 
ma“ ir „dalis“? Toliau aš klausiu, ar turėdamas šiuos 
pavadinimus jis yra tikresnis, kad jo kūnas yra visu- 
ma, o jo mažasis pirštelis — dalis, negu prieš išmokda- 
mas šiuos terminus jis buvo ar galėjo būti tikras, kad 
jo kūnas yra didesnis už jo mažąjį pirštelį? Kad jo ma- 
žasis pirštelis yra jo kūno dalis, galima abejoti ar neigti 
taip pat pagrįstai, kaip ir tai, kad jis yra mažesnis už 
jo kūną. O tas, kas gali abejoti, kad jis yra mažesnis, 
tikrai suabejos ir tuo, kad jis yra dalis. Taigi remtis 
maksima „Visuma yra didesnė už dalį“ norint įrodyti, 
kad mažasis pirštelis yra mažesnis už kūną, galima tik 
tada, kai ji yra nenaudinga, nes pasitelkiama norint 
įtikinti žmogų tiesa, kurią jis jau žino. Juk kas tikrai 
nežino, kad bet kuri materijos dalelė, susijungusi su 
kita materijos dalele, yra didesnė už kiekvieną iš jų 
skyrium, niekada neįstengs šito sužinoti pasitelkęs šiuos 
du santykinius terminus „visuma“ ir „dalis“, kad ir 
kokią maksimą iš jų sudarytumėte. 

4. Tačiau nesvarbu, kaip yra matematikoje ir ar aiš- 
kiau, kad atėmus colį iš juodos dviejų colių ilgio linijos 
ir colį iš raudonos dviejų colių ilgio linijos likusios abie- 
jų linijų dalys bus lygios, ar kad iš lygių dydžių atėmus 

po lygiai liekanos bus lygios, — sakau, kuris iš šių dviejų 
teiginių yra aiškesnis ir sužinomas pirmiau, aš palieku 
nustatyti kitiems, nes man šiuo atveju tai neturi reikš- 
mės. Aš čia noriu ištirti štai ką: jeigu tiesiausias kelias 
į pažinimą yra pradėti nuo bendrųjų maksimų ir rem- 
tis jomis, ar apdairu kokio nors kito mokslo pateiktus 
principus pripažinti neginčijamomis tiesomis, taigi pri- 
pažinti juos neištyrus ir laikytis jų neabejojant jais, nes 
matematikams pasisekė ar laimingai pasitaikė naudo- 
tis tik savaime akivaizdžiais ir nepaneigiamais princi- 
pais. Jeigu taip yra, tai aš nežinau, ko nebūtų galima 
laikyti tiesa etikoje, ko nebūtų galima teigti ir įrodinėti 
gamtos filosofijoje. 

Užtektų pripažinti tikru ir Kekėninų kai kurių fi- 
losofų principą, kad viskas yra materija ir nėra nieko 
daugiau, ir iš vėl atgaivinusių šį principą mūsų dieno- 
mis raštų nesunkiai pamatysime, kokių padarinių mes 
dėl to patirsime. Tarkime, kad pritariant Polemonui!4 
Dievu laikomas pasaulis arba pritariant stoikams — 
eteris arba Saulė, arba pritariant Anaksimenui! — oras: 
kokią teologiją, religiją ir kultą dėl to mes neišvengia- 
mai turėsime! Nėra nieko pavojingesnio už šitaip neįsigi- 
linus, be tyrimo pripažintus principus, ypač jeigu jie su- 
siję su dorove, kuri daro įtaką Žmonių gyvenimui ir 
nukreipia visus jų veiksmus. Kas pagrįstai negalėtų 
tikėtis vienokio gyvenimo būdo iš Aristipo!?, kuris lai- 
mę siejo su kūniškais malonumais, ir kitokio — iš An- 
tisteno!/, kuris manė, kad laimei pakanka dorybės? O 
kas drauge su Platonu palaima laikys Dievo pažinimą, 
tas nukreips savo mintis į kitokius apmąstymus negu 
tie, kurie temato tik šį žemės lopinėlį ir jame esančius 
nykstančius daiktus. Kas drauge su Archelaju!* pateiks 

kaip principą, kad tik įstatymas, o ne gamta nustato, 
kas yra teisinga ir neteisinga, dora ir nedora, turės ki- 
tokius dorovinio tyrumo ir sugedimo kriterijus negu 
tie, kurie laiko savaime suprantamu dalyku, kad mes 
turime priedermių, atsiradusių anksčiau už visus žmo- 
nių įstatymus. 

5. Vadinasi, jeigu maksimos, kurias laikome princi- 
pais, nėra tikros (mes privalome turėti kokį nors būdą 
šitai sužinoti, kad sugebėtume atskirti jas nuo abejoti- 
nų), bet tapo mums tikros tik dėl aklo mūsų pritarimo, 
jos gali mus suklaidinti, ir užuot nukreipę į tiesą, prin- 
cipai gali tik sutvirtinti mūsų klaidas ir suklydimus. 

6. Tačiau kadangi principų, kaip ir visų kitų tiesų, 
tikrumo pažinimas priklauso tik nuo mūsų idėjų atiti- 
kimo ar neatitikimo suvokimo, tai būdas patobulinti mū- 
sų pažinimą yra (esu tuo tikras) ne aklas ir besąlygišku 
tikėjimu grindžiamas principų pripažinimas ir perėmi- 
mas, bet, manau, aiškių, ryškių ir išsamių idėjų įgijimas, 
kiek tai įmanoma, ir įtvirtinimas mūsų intelekte priskyrus 
joms tinkamus pastovius pavadinimus. Ir, galimas daik- 
tas, be jokių kitų principų, tiesiog nagrinėdami šias 
idėjas, lygindami jas vieną su kita, surasdami jų atitikimą 
ar neatitikimą, įvairius jų santykius ir ypatybes, vado- 
vaudamiesi šia viena taisykle mes įgysime teisingesnį 
ir aiškesnį pažinimą negu perimdami kitų principus ir 
taip atiduodami jų valiai savo intelektą. 

7. Todėl jeigu mes norime elgtis taip, kaip pataria 
protas, turime savo tyrimo metodus priderinti prie tiriamų 
idėjų ir ieškomos tiesos prigimties. Bendrosios ir tikros 
tiesos grindžiamos tik abstrakčių idėjų ypatybėmis ir 
santykiais. Vienintelis būdas atrasti visa tai, ką galima 
sudėti į teisingus ir tikrus bendruosius teiginius apie 

jas, — įžvalgiai ir metodiškai sutelkti savo mintis į šių 
santykių atskleidimą. Kokiais žingsniais turime eiti šia 
kryptimi, šito reikia mokytis iš matematikų, kurie nuo 
labai aiškių ir lengvų pradmenų nuosekliai, nenutrūks- 
tama samprotavimų grandine pereina prie tiesų, ku- 
rios iš pirmo žvilgsnio atrodo pranokstančios žmogaus 
sugebėjimus, atskleidimo ir įrodymo. Matematikų me- 
nas surasti įrodymus ir susižavėjimo verti jų sukurti 
metodai išskirti ir išdėstyti eilės tvarka toms tarpinėms 
idėjoms, kurios akivaizdžiai parodo neatitinkamų dy- 
džių lygybę ar nelygybę, leido jiems tiek daug pasiekti 
ir padėjo padaryti tokius nuostabius ir netikėtus atra- 
dimus; tačiau ar galima kada nors atskleisti ką nors 
panašaus ir apie kitas idėjas, kaip apie dydžių idėjas, 
šito aš nespręsiu. Manau, jog galiu pasakyti, kad jeigu 
kitos idėjos, kurios yra savo rūšių realios ir nominalios 
esmės, būtų tiriamos matematikams įprastu būdu, jos 
nuneštų mūsų mintis toliau, be to, suteikdamos dides- 
nį akivaizdumą ir aiškumą, negu mes galime įsivaiz- 
duoti. 

8. Tai paskatino mane pateikti spėjimą, kurį aš išsa- 
kiau 3-iame skyriuje, kad dorovės srityje įrodymas lygiai 
taip pat įmanomas, kaip ir matematikoje. Visos etikoje 
aptariamos idėjos yra realios esmės, ir, mano manymu, 
galima atskleisti jų tarpusavio ryšį ir atitikimą; kiek 
mes galime surasti jų ypatybes ir santykius, tiek gali- 
me turėti tikras, realias ir bendras tiesas, ir aš neabe- 
joju, kad jeigu būtų taikomas teisingas metodas, didži- 
ąją dalį dorovės būtų galima pateikti taip aiškiai, jog 
mąstančiam žmogui liktų ne daugiau pagrindo abejo- 
ti, negu jis turi pagrindo abejoti matematikos teiginių, 
kurie jam buvo įrodyti, teisingumu. 

9. Kai siekiame pažinti substancijas, idėjų, kurios tik- 
tų tokiam veikimo būdui, stoka verčia mus griebtis 
visiškai kitokio metodo. Čia mes einame į priekį ne 
taip, kaip kitose srityse (kur mūsų abstrakčios idėjos 
yra tiek realios, tiek nominalios esmės), kontempliuo- 
dami savo idėjas ir tirdami jų santykius bei atitikimą: 
dėl kitoje vietoje išsamiai išdėstytų priežasčių šitai 
mums mažai ką tepadeda. Manau, jog iš to akivaizdu, 
kad substancijos teikia labai mažai medžiagos bendram 
pažinimui ir kad paprasta jų abstrakčių idėjų kontem- 
pliacija nedaug tepastūmės mus į priekį ieškant tiesos 
ir tikrumo. Tai ką mes turime daryti, kad patobulintu- 
me substancinių esinių pažinimą? Čia mes turime laiky- 
tis visiškai priešingos krypties, substancijų realių esmių 
idėjų stoka verčia mus nuo savo minčių pereiti prie 
pačių daiktų, kokie jie egzistuoja. Patyrimas čia turi iš- 
mokyti mane to, ko negali išmokyti protas; tik atlikda- 
mas bandymus aš galiu tikrai sužinoti, kokios kitos 
kokybės egzistuoja drauge su tomis, kurias apima ma- 
no sudėtinė idėja, pavyzdžiui, ar tas geltonas, sunkus, 
lydus kūnas, kurį aš vadinu auksu, yra kalus, ar ne; 
tačiau šis bandymas (nesvarbu, ką jis įrodo apie šį kon- 
kretų mano tiriamą kūną) neįtikina manęs, kad taip 
tikrai yra ne tik mano ištirto kūno atveju, bet ir su 
visais ar bet kuriuo geltonu, sunkiu, lydžiu kūnu. Ka- 
dangi tai jokiu būdu neišplaukia iš mano sudėtinės 
idėjos, nėra jokio regimo ryšio tarp kalumo būtinumo ar 
nesuderinamumo ir šios spalvos, svorio ir lydumo deri- 
nio kokiame nors kūne. Tai, ką aš čia pasakiau apie 
aukso, kuris laikomas tam tikros spalvos, svorio ir lydu- 
mo kūnu, nominalią esmę, bus teisinga ir tada, jeigu 
dar pridėsime kalumą, patvarumą ir tirpimą karališkajame 

vandenyje. Šiomis idėjomis grindžiami mūsų samprota- 
vimai ne ką mums tepadės atskleisti kitas tų materijos 
masių, kuriose randamos visos šios kokybės, savybes. 
Kadangi kitos tokių kūnų savybės priklauso ne nuo 
šių kokybių, bet nuo tos nežinomos realios esmės, nuo 
kurios priklauso ir pastarosios, mes negalime surasti 
kitų remdamiesi jomis; mes negalime eiti toliau, negu 
mus veda mūsų nominalios esmės paprastos idėjos, o 
tai yra ne ką toliau už jas pačias, taigi galime įgyti tik 
labai nedaug tikrų, visuotinių ir naudingų tiesų. Juk 
jeigu atlikęs bandymą aš įsitikinau, kad šis atskiras 
gabalas (ir visi kiti tokios spalvos, svorio ir lydumo 
mano kada nors tirti gabalai) yra kalus, tai galbūt da- 
bar šitai taip pat yra mano sudėtinės idėjos dalis, ma- 
nosios aukso nominalios esmės dalis. Ir nors dėl to ma- 
no sudėtinė idėja, kuriai priskiriu pavadinimą „auksas“, 
susideda iš daugiau paprastų idėjų nei prieš tai, bet 
kadangi ji neapima jokios kūnų rūšies realios esmės, ji 
nepadeda man tikrai sužinoti (aš sakau „sužinoti“, nes 
ji gal ir gali padėti spėti) kitų šio kūno savybių, jeigu 
jos neturi regimo ryšio su kai kuriomis ar visomis pa- 
prastomis idėjomis, sudarančiomis manąją nominalią es- 
mę. Pavyzdžiui, remdamasis šia sudėtine idėja aš ne- 
galiu būti tikras, ar auksas yra patvarus, ar ne, nes, 
kaip ir anksčiau, negalima surasti jokio būtino ryšio ar 
nesuderinamumo tarp geltono, sunkaus, lydaus, kalaus 
kūno sudėtinės idėjos — sakau, tarp šių kokybių ir pa- 
tvarumo, kad galėčiau tikrai Žinoti, jog patvarumas tik- 
rai būdingas kiekvienam kūnui, kuriame randamos šios 
kokybės. Čia, kad tikrai įsitikinčiau, aš vėl turiu remtis 
patyrimu ir tikrą pažinimą galiu įgyti tik tiek, kiek sie- 
kia patyrimas, bet ne daugiau. 

10. Aš neneigiu, kad žmogus, pripratęs nuolat atlik- 
ti protingus bandymus, sugebės giliau įžvelgti daiktų 
prigimtį ir teisingiau įspėti jų dar nežinomas savybes 
negu tas, kuriam jie svetimi; bet vis dėlto, kaip sakiau, 
tai yra tik sprendimas ir nuomonė, o ne pažinimas ir 
tikrumas. Tai, kad substancijų pažinimą mes įgyjame ir 
tobuliname tokiu būdu, tik remdamiesi patyrimu ir istori- 
ja — tai viskas, ką mes galime pasiekti dėl mūsų suge- 
bėjimų silpnumo, būdami šiame pasaulyje tik vidutiny- 
bės, — verčia mane įtarti, kad gamtos filosofijos 
negalima padaryti mokslu. Mano manymu, mes gali- 
me įgyti tik labai nedaug bendrų žinių apie kūnų rūšis 
ir įvairias jų savybes. Mums prieinami bandymai ir 
istoriniai stebėjimai, iš kurių mes galime išgauti nau- 
dos gerovei ir sveikatai ir taip suteikti sau daugiau 
patogumų šiame gyvenime; tačiau bijau, kad daugiau 
mūsų talentai negali pasiekti, ir, manau, mūsų sugebė- 
jimai neįstengia eiti į priekį. 

11. Iš to akivaizdžiai išplaukia išvada, jog kadangi 
mūsų sugebėjimai nepritaikyti tam, kad prasiskverbtų 
į kūnų vidinę sandarą ir realią esmę, tačiau vis dėlto 
akivaizdžiai atskleidžia mums Dievo buvimą ir teikia 
pačių savęs pažinimą, pakankamą, kad visiškai ir aiš- 
kiai suvoktume savo pareigas ir tai, kas mums didžiai 
svarbu, tai mums, kaip protingoms būtybėms, dera tai- 
kyti šiuos mūsų sugebėjimus tam, kam jie geriausiai 
tinka, ir laikytis gamtos nurodymų ten, kur, regis, ji 
rodo mums kelią. Juk protinga padaryti išvadą, kad 
mums tinkamiausia imtis tokių tyrimų ir įgyti tokį pa- 
žinimą, kuris labiausiai atitinka mūsų įgimtus sugebė- 
jimus ir apima mūsų didžiausią interesą — mūsų amži- 
nojo gyvenimo sąlygą. Todėl, manau, aš galiu padaryti 


573 


IV. APIE ŽINOJIMĄ IR NUOMONĘ 


išvadą, kad dorovė yra tikras mokslas ir žmonijos apskritai 
uždavinys (Žmonėms rūpi ir jie sugeba surasti tai, kas 
jiems yra summum bonum“?), kaip įvairūs menai, susiję 
su įvairiomis gamtos sritimis, yra atskirų Žmonių lem- 
tis ir reikalauja jų asmeninių talentų bendram žmonių 
labui ir jų pačių gyvenimui šiame pasaulyje. Kokių 
padarinių Žmonių gyvenimui gali turėti vieno gamti- 
nio kūno ir jo savybių atradimas, įtikinamai rodo visas 
didžiulis Amerikos žemynas: naudingų amatų nežino- 
jimą, didžiosios dalies gyvenimo patogumų stoką ša- 
lyje, kurioje gausu visokiausių gamtos gėrybių, mano 
manymu, galima sieti su nežinojimu, kas slypi pačia- 
me paprasčiausiame, niekingame akmenyje — aš turiu 
galvoje geležies rūdą. Ir kad ir ką mes manytume apie 
savo sugebėjimus ar pasiekimus šioje pasaulio dalyje, 
kur pažinimas ir gerovė, kaip atrodo, lenktyniauja tar- 
pusavyje, kiekvienam, kuris rimtai susimąstys apie tai, 
manau, nekils jokių abejonių dėl to, kad jeigu tik mes 
nustotume naudoti geležį, po kelių šimtmečių neišven- 
giamai patirtume senovės Amerikos laukinių nepritek- 
lius ir nemokšiškumą, — savo įgimtais sugebėjimais ir 
gamtiniais ištekliais jie nė kiek nenusileido labiausiai 
klestinčioms ir išsilavinusioms tautoms. Taigi žmogų, 
kuris pirmasis atrado, kaip galima panaudoti šį vieną 
niekingą mineralą, teisėtai galima pavadinti amatų tė- 
vu ir gerovės kūrėju. 

12. Dėl to aš nenorėčiau būti laikomas nevertinančiu 
gamtos tyrinėjimo ar atkalbinėjančiu nuo jo.. Aš mielai 
sutinku, kad Kūrėjo darbų apmąstymas duoda mums 
dingstį žavėtis Kūrėju, garbinti ir šlovinti jį, ir jeigu šis 
apmąstymas vyksta teisinga kryptimi, jis gali duoti 
žmonijai daugiau naudos negu pavyzdinės labdaros 

paminklai, tokia didžiule kaina pastatyti ligoninių ir 
prieglaudų steigėjų. Tas, kuris pirmasis išrado knygų 
spausdinimą, atrado, kaip naudotis kompasu arba vi- 
siems atskleidė kinmedžio poveikį ir išmokė, kaip tei- 
singai jį vartoti, daugiau padarė skleisdamas Žinias, 
suteikė daugiau naudingų patogumų ir daugiau žmo- 
nių išgelbėjo nuo mirties negu tie, kurie statė kole- 
džus, vargšų prieglaudas ir ligonines. Aš tik noriu pa- 
sakyti, kad mes neturėtume būti pernelyg nekantrūs ir 
manyti įgiję pažinimą ar tikėtis jo ten, kur jis neįmano- 
mas, ar tokiais būdais, kurie jo negali suteikti; kad abe- 
jotinų sistemų neturėtume laikyti užbaigtais mokslais, 
o nesuprantamų sąvokų — moksliniais įrodymais. Pa- 
žindami kūnus mes turime pasitenkinti rinkdami po 
varpą tai, ką galima surinkti iš atskirų bandymų, nes 
negalime atskleidę jų realią esmę iškart pačiupti visą 
pėdą ir suprasti į ryšulius surištų rūšių prigimtį ir sa- 
vybes. Kur mūsų tyrimas susijęs su egzistavimu drau- 
ge arba jo neįmanomumu ir mes negalime šito atskleisti 
apmąstydami savo idėjas, ten patyrimas, stebėjimas ir 
gamtos istorija turi padėti mums juslėmis įsiskverbti į 
kūniškąsias substancijas — į kiekvieną skyrium. Kū- 
nus mes turime pažinti juslėmis, apdairiai nukreipto- 
mis pastebėti jų kokybes ir tarpusavio sąveiką; tačiau 
visko, ką šiame pasaulyje mes viliamės sužinoti apie 
atskiras dvasias, mano manymu, galime tikėtis tik iš 
apreiškimo. Kas susimąstys apie tai, kaip menkai ben- 
drosios maksimos, nepatikimi principai ir savavališkos hipo- 
tezės pastūmėjo į priekį tikrąjį pažinimą arba pagelbėjo į 
tyrinėjimus pasinėrusiems protingiems žmonėms, sie- 
kiantiems realios pažangos, — sakau, kaip menkai žmo- 
nės, pradėdami nuo to galo, per daugelį amžių pasi- 

stūmėjo į priekį pažindami gamtą, pamanys, kad mes 
turime pagrindą dėkoti tiems, kas pastaruoju metu pa- 
sirinko kitą kryptį ir pramynė mums ne lengvesnį ke- 
lią į mokytą nežinojimą, bet tikresnį kelią į naudingą 
pažinimą. 

13. Tai nereiškia, kad aiškindami gamtos reiškinius 
mes negalime naudotis jokiomis tikėtinomis hipotezė- 
mis: jeigu hipotezės yra gerai sudarytos, jos yra bent jau 
gera paspirtis atminčiai ir dažnai nukreipia mus į nau- 
jus atradimus. Aš noriu pasakyti, kad ne vienos hipote- 
zės mes neturime priimti pernelyg skubotai (o intelektas, 
visuomet norintis įsiskverbti į daiktų priežastis ir turė- 
ti principus, kuriais galėtų remtis, labai linkęs į tai), 
nuodugniai neištyrę atskirų atvejų ir neatlikę įvairių 
bandymų su tuo daiktu, kurį norime paaiškinti savo 
hipoteze, neįsitikinę, ar jie visi ją atitinka, ar mūsų prin- 
cipai veda mus iki galo, ar jie nėra tokie pat nesude- 
rinami su vienu gamtos reiškiniu, kokie jie atrodo su- 
derinti su kitu ir jį paaiškinantys. Ir kad mes bent jau 
turime saugotis, jog pavadinimas „principai“ mūsų ne- 
suklaidintų ir, versdamas pripažinti kaip neginčijamas 
tiesas tai, kas iš tiesų geriausiu atveju yra tik labai 
abejotina prielaida, neprimestų mums tokių hipotezių, 
kokios yra dauguma (vos nepasakiau — visos) gamtos 
filosofijos hipotezių. 

14. Tačiau nepriklausomai nuo to, ar gamtos filoso- 
fija gali būti tikra, ar ne, mums, man regis, yra galimi 
du būdai plėsti savo pažinimą; juos trumpai galima api- 
būdinti taip. 

Pirma, pirmasis būdas yra įgyti ir nustatyti savo inte- 
lekte apibrėžtas tų daiktų, kurių mes turime gimininius 
ar rūšinius pavadinimus, idėjas, ir bent jau tokio jų 

skaičiaus, kiek jų mes norime apsvarstyti ir išplėsti sa- 
vo Žinias arba samprotauti apie juos. Jeigu tai yra rū- 
šinės substancijų idėjos, mes taip pat turime stengtis pa- 
daryti jas kiek įmanoma išsamesnes, — aš turiu galvoje, 
kad mes turime sujungti tiek paprastų idėjų, kiek jų, 
nuolat pastebimų egzistuojant drauge, gali visiškai api- 
brėžti rūšį; kiekviena iš šių paprastų idėjų, sudarančių 
mūsų sudėtinę idėją, mūsų intelekte turi būti aiški ir 
ryški. Akivaizdu, kad mūsų pažinimas negali pranokti 
mūsų idėjų, todėl jeigu jos yra netobulos, painios arba 
miglotos, mes negalime tikėtis tikro, tobulo arba aiš- 
kaus pažinimo. 

Antra, kitas būdas yra mokėti surasti tarpines idėjas, 
galinčias parodyti mums kitų idėjų, kurių negalima pa- 
lyginti tiesiogiai, atitikimą arba nesuderinamumą. 


Penkioliktas skyrius 
APIE TIKIMYBĘ 


1. Įrodymas yra dviejų idėjų atitikimo arba neatiti- 
kimo atskleidimas tarpininkaujant vienam ar daugiau 
argumentų, tarp kurių yra pastovus, nekintamas ir re- 
gimas ryšys, o tikimybė yra ne kas kita, kaip tokio ati- 
tikimo ar neatitikimo regimybė tarpininkaujant argu- 
mentams, kurių ryšys nėra pastovus ir nekintamas ar 
bent jau nesuvokiamas kaip toks, tačiau yra arba dau- 
geliu atvejų atrodo toks esąs ir yra pakankamas, kad 
paskatintų intelektą nuspręsti, jog šis teiginys veikiau 
yra teisingas negu klaidingas, o ne atvirkščiai. Pavyz- 
džiui, įrodinėdamas žmogus suvokia, kad tarp trijų 
trikampio kampų ir tų tarpinių idėjų, kuriomis jis nau- 
dojasi, kad parodytų jų lygybę dviem statiesiems, yra 

tikras, nekintamas lygybės ryšys; taigi intuityviai pa- 
žįstant tarpinių idėjų atitikimą arba neatitikimą kiek- 
viename žingsnyje į priekį tęsiasi visa argumentų eilė, 
akivaizdžiai rodanti šių trijų kampų atitikimą arba ne- 
atitikimą lygybės požiūriu dviem statiesiems; šitaip 
žmogus tikrai sužino, kad taip yra. Tačiau kitas žmo- 
gus, niekada nedėjęs pastangų sekti įrodymą, girdėda- 
mas, kaip matematikas, pasitikėjimo vertas Žmogus, 
teigia, kad trys trikampio kampai yra lygūs dviem sta- 
tiesiems, pritaria tam, t.y. pripažįsta tai kaip tiesą. Šiuo 
atveju jo pritarimo pagrindas yra dalyko tikimybė: ar- 
gumentas yra toks, kad dauguma atvejų tai yra teisin- 
ga — Žmogus, kurio liudijimu remdamasis jis tai pri- 
pažįsta, nepratęs teigti to, ko nežino arba kas yra 
priešinga tam, ką jis Žino, ypač apie tokio pobūdžio 
dalykus. Taigi jo pritarimą teiginiui, kad trys trikam- 
pio kampai yra lygūs dviem statiesiems, lemia ir laiky- 
ti šias idėjas atitinkančiomis viena kitą nežinant, ar taip 
yra iš tikrųjų, verčia įprastas kalbančiojo Žodžių teisin- 
gumas kitais atvejais arba jo tariamas teisingumas šiuo 
atveju. 

2. Mūsų pažinimas, kaip buvo parodyta, yra labai 
ribotas, ir mes nesame tokie laimingi, kad rastume tik- 
rą tiesą visų dalykų, kuriuos mums pasitaiko svarstyti, 
atveju: dauguma teiginių, apie kuriuos mes mąstome, 
samprotaujame, kalbame ir kuriais remdamiesi veikia- 
me, yra tokie, kad mes negalime įgyti neabejotinų Ži- 
nių apie jų teisingumą; tačiau kai kurie iš jų tokie pa- 
našūs į tikrus, kad mes jais nė kiek neabejojame, pritariame 
jiems taip tvirtai ir remdamiesi šiuo pritarimu elgia- 
mės taip ryžtingai, tarsi jie būtų neginčijamai įrodyti, 
o mūsų turimas jų pažinimas būtų tobulas ir tikras. 

Tačiau čia yra daug laipsnių, pradedant nepaprastu 
artimumu tikrumui ir įrodymui ir baigiant neįtikėtinu- 
mu ir nepanašumu į tiesą net iki neįmanomybės; taip 
pat yra įvairių pritarimo laipsnių — nuo visiško įsitiki- 
nimo ir pasitikėjimo iki prielaidos, abejonės ir nepasitikė- 
jimo; dabar (nustatęs, kaip man atrodo, žmogiškojo pa- 
žinimo ir tikrumo ribas) aš pereinu prie įvairių tikimybės 
laipsnių bei pagrindų ir pritarimo, arba tikėjimo, aptarimo. 

3. Tikimybė yra panašumas į tiesą; jau pats žodžio 
skambesys nurodo tokį teiginį, kurio atžvilgiu yra ar- 
gumentų, arba motyvų, verčiančių jį laikyti arba pri- 
pažinti teisingu. Intelekto nuostata tokių teiginių at- 
žvilgiu vadinama tikėjimu, pritarimu arba nuomone, — 
tai yra kokio nors teiginio pripažinimas arba laikymas 
teisingu remiantis argumentais arba motyvais, kurie 
mus įtikina laikyti jį teisingu, tačiau nesuteikia tikro 
žinojimo, kad taip yra. Tikimybė nuo tikrumo, tikėjimas 
nuo žinojimo skiriasi tuo, kad visose žinojimo dalyse 
glūdi intuicija: kiekviena betarpiška idėja, kiekvienas 
žingsnis yra susiję regimu ir tikru ryšiu; tikėjimo atve- 
ju taip nėra. Tikėti mane verčia kažkas išoriška dalyko, 
kuriuo tikiu, atžvilgiu, kažkas, kas akivaizdžiai nesu- 
siję nei su vienu, nei su kitu, taigi aiškiai neparodo 
svarstomų idėjų atitikimo ar neatitikimo. 

4. Kadangi tikimybė turi užpildyti mūsų žinių spra- 
gas ir vadovauti mums ten, kur jų pristingame, ji visa- 
da susijusi su teiginiais, dėl kurių mes nesame tikri, tik 
esama tam tikrų paskatų pripažinti juos teisingais. 
Trumpai tariant, yra tokie du tikimybės pagrindai. 

Pirma, tai, kad koks nors dalykas atitinka mūsų pa- 
žinimą, stebėjimą ir patyrimą. 

Antra, kitų liudijimas, patvirtintas jų stebėjimo ir 
patyrimo. Kitų liudijimuose reikia atsižvelgti į: 1) liu- 
dytojų skaičių, 2) jų sąžiningumą, 3) liudytojų įgudi- 
mą, 4) autoriaus tikslą, jeigu liudijimas paimtas iš kny- 
gos, 5) jo dalių darnumą ir pasakojimo aplinkybes, 
6) priešingus liudijimus. 

5. Kadangi tikimybė stokoja intuityvaus akivaizdu- 
mo, kuris neišvengiamai lemia supratimą ir suteikia 
tikrą pažinimą, intelektas, jeigu jis nori eiti į priekį protin- 
gai, prieš pritardamas arba nepritardamas kokiam nors 
teiginiui turi ištirti visus tikimybės pagrindus ir pažiūrė- 
ti, ar yra daugiau „už“, ar „prieš“ kokį nors tikėtiną 
teiginį, ir tik deramai visa tai pasvėręs atmesti arba 
pripažinti jį, išsakydamas savo daugiau ar mažiau tvirtą 
sutikimą priklausomai nuo to, kurioje pusėje yra stip- 
resni tikimybės pagrindai. Pateiksiu pavyzdį. 

Jeigu aš matau ledu vaikščiojantį žmogų, tai jau ne 
tikimybė, tai — Žinojimas; tačiau jeigu kas nors man 
sako, kad Anglijoje šiaurios žiemos viduryje matė žmo- 
gų, vaikščiojantį šalčio sustingdytu vandeniu, tai taip 
atitinka įprastinius stebėjimus, kad pati dalyko prigim- 
tis skatina mane su tuo sutikti, jeigu tik šio fakto pra- 
nešimas nekelia kokių nors akivaizdžių įtarimų. Ta- 
čiau jeigu tas pats būtų pasakyta tropikuose gimusiam 
žmogui, niekada anksčiau šito nemačiusiam ir negir- 
dėjusiam apie tokius dalykus, tai tikimybė visiškai re- 
miasi liudijimu; jeigu pasakotojų bus daugiau, jeigu 
jais bus labiau pasitikima ir jie nebus suinteresuoti kal- 
bėti priešingai tiesai, šiuo faktu bus daugiau ar mažiau 
tikima. Nors žmogui, kurio patyrimas visada buvo vi- 
siškai priešingas ir kuris niekada negirdėjo nieko pa- 

našaus, net visiškai nesuterštas liudytojo vardas vargu 
ar sukels pasitikėjimą. Taip atsitiko vienam Olandijos 
pasiuntiniui: jis pasakojo Siamo karaliui apie Olandi- 
jos ypatumus, kuriais šis domėjosi, ir, be kitų dalykų, 
pasakė jam, kad jo šalyje vanduo kartais šaltu oru pa- 
sidaro toks kietas, jog Žmonės vaikščioja juo ir jog jis 
išlaikytų dramblį, jeigu tik jų čia būtų. Karalius jam 
atitarė: „Iki šiol aš tikėjau keistais dalykais, kuriuos 
man pasakojai, nes laikiau tave sveiko proto ir doru 
žmogumi, tačiau dabar esu tikras, kad tu meluoji“. 

6. Nuo šių pagrindų priklauso bet kokio teiginio 
tikimybė; teiginys pats savaime yra daugiau ar mažiau 
tikėtinas priklausomai nuo to, ar jį daugiau, ar mažiau 
atitinka ar neatitinka mūsų pažinimo panašumas, mū- 
sų stebėjimų tikrumas, patyrimo dažnumas ir pasto- 
vumas, liudijimų skaičius ir patikimumas. Aš pripa- 
žįstu, kad yra dar vienas, kuris pats savaime nėra tikras 
tikimybės pagrindas, tačiau dažnai naudojamas kaip 
toks, ir žmonės paprastai juo vadovaujasi pritardami 
arba nepritardami ir pasikliauja juo labiau nei kuo ki- 
tu, — tai yra kitų nuomonė; tačiau nėra kito dalyko, 
kuriuo būtų taip pavojinga pasikliauti, kuris galėtų taip 
suklaidinti, nes melo ir suklydimų Žmonėse daugiau 
negu tiesos ir žinojimo. Ir jeigu kitų Žmonių, kuriuos 
mes pažįstame ir gerai vertiname, nuomonės ir įsitiki- 
nimai yra pagrindas sutikti, žmonės turi pagrindą būti 
stabmeldžiais Japonijoje, musulmonais Turkijoje, po- 
piežininkais Ispanijoje, protestantais Anglijoje ir liute- 
ronais Švedijoje. Tačiau apie šį klaidingą sutikimo pa- 
grindą aš dar turėsiu progą pakalbėti plačiau kitoje 
vietoje. 

1. Ankstesniame skyriuje mūsų išdėstyti tikimybės 
pagrindai yra ne tik tas pamatas, kuriuo grindžiamas 
mūsų pritarimas, bet ir matas, su kuriuo yra arba turi 
būti derinami įvairūs pritarimo laipsniai; mes turime 
tik atkreipti dėmesį į tai, jog kad ir kokie būtų tikimy- 
bės pagrindai, jie veikia mūsų tiesos ieškantį ir sie- 
kiantį teisingai spręsti intelektą tiek, kiek jie pasireiš- 
kia, bent jau intelekto pirmojo sprendimo ar tyrinėjimo 
atveju. Aš pripažįstu, kad Žmonių pritarimas nuomo- 
nėms, kurias jie turi ir kurių tvirtai laikosi pasaulyje, 
ne visuomet grindžiamas realia priežasčių, kurios iš 
pradžių jiems buvo svarbiausios, apžvalga: net žmo- 
nėms, turintiems puikią atmintį, daugeliu atvejų be- 
veik neįmanoma, o daugeliu atvejų labai sunku prisi- 
minti visus argumentus, kurie, deramai išnagrinėti, 
paskatino juos pasirinkti šiuo klausimu vieną ar kitą 
pusę. Pakanka, kad jie vieną kartą kiek įmanydami 
kruopščiau ir sąžiningiau išnagrinėjo klausimą, kad gi- 
linosi į visas smulkmenas, jų supratimu, galėjusias kiek 
nors nušviesti klausimą, ir kaip galėdami geriau patei- 
kė viso liudijimo apyskaitą; taigi tokiu išsamiu ir tiks- 
liu tyrimu, koks tik jiems įmanomas, kartą nustatę, ku- 
rioje pusėje išryškėjo tikimybė, jie išsaugo šią išvadą 
atmintyje kaip jų atrastą tiesą ir ateityje pasitenkina 
savo atminties liudijimu, kad ši nuomonė remiantis 
argumentais, kuriuos jie kartą įžvelgė, nusipelno tokio 
pritarimo laipsnio, kokį jie jai teikia. 

2. Tai viskas, ką gali padaryti didžioji dalis žmonių, 
derindama savo nuomones ir sprendimus, jeigu tik kas 

nors nepareikalaus, kad jie tiksliai išlaikytų atmintyje 
visus su kokia nors tikėtina tiesa susijusius argumen- 
tus, be to, tokia pačia tvarka ir nuoseklia išvadų seka, 
kaip jie anksčiau juos pateikė arba matė (kartais argu- 
mentų vienu vieninteliu klausimu pakanka užpildyti 
didžiuliam tomui), nes kitaip jiems reikės kasdien nag- 
rinėti argumentus, susijusius su kiekviena jų priima- 
ma nuomone, — ir viena, ir kita yra neįmanoma. To- 
dėl šiuo atveju Žmonės neišvengiamai turi pasikliauti 
atmintimi ir būti įsitikinę įvairiomis nuomonėmis, kurias 
paremiančių argumentų šiuo momentu nėra jų mintyse ir 
kurių šiuo momentu jie galbūt negali atgaminti. Be 
šito didžioji dalis žmonių turėtų būti arba dideli skep- 
tikai, arba kas akimirką keisti savo nuomonę ir sutikti 
su kiekvienu, kuris neseniai išnagrinėjo klausimą ir pa- 
teikia jiems argumentus, kuriems jie dėl atminties spra- 
gų negali iškart paprieštarauti. 

3. Aš negaliu nepripažinti, kad žmonių ištikimybė 
savo ankstesniems sprendimams ir atkaklus anksčiau pa- 
darytų išvadų laikymasis dažnai lemia begalinį užsi- 
spyrimą klaidų ir suklydimų atžvilgiu. Tačiau jie klys- 
ta ne todėl, kad pasikliauja atmintimi dėl to, apie ką 
anksčiau sprendė teisingai, bet todėl, kad jie nuspren- 
dė pirmiau negu nuodugniai ištyrė. Argi mes nemato- 
me, kad daugybė (o galbūt ir didžioji dalis) žmonių 
mano padarę teisingus sprendimus apie įvairius daly- 
kus, ir tik todėl, kad jie niekada nemanė kitaip? Kad jie 
įsivaizduoja teisingai nusprendę tik todėl, jog niekada 
nesuabejojo savo nuomonėmis ir niekada jų netyrinė- 
jo? Iš tiesų tai reiškia manyti, jog jie teisingai nuspren- 
dė todėl, kad apskritai niekada nesprendė; ir vis dėlto 
kaip tik šie žmonės atkakliausiai laikosi savo nuomo- 

nių, apskritai karščiausiai ir tvirčiausiai savo dogmų 
laikosi tie Žmonės, kurie mažiausiai jas ištyrė. Jeigu 
mes kartą ką nors sužinome, esame tikri, kad taip yra, 
ir galime būti ramūs, kad nėra jokių slaptų, neatskleis- 
tų argumentų, kurie gali sugriauti mūsų žinojimą arba 
sukelti abejonių dėl jo. Tačiau tikimybės klausimais 
mes ne visada galime būti tikri, kad turime prieš akis 
visus atskirus atvejus, kaip nors susijusius su klausi- 
mu, ir kad nėra likę dar nepastebėtų įrodymų, kurie 
gali perkelti tikimybę į kitą pusę ir nusverti viską, kas 
šiuo metu, kaip atrodo, teikia mums persvarą. Ar atsi- 
ras žmogus, turintis tiek laisvo laiko, kantrybės ir prie- 
monių, kad surinktų į krūvą visus argumentus, susiju- 
sius su dauguma jo nuomonių, ir nedvejodamas galėtų 
padaryti išvadą, jog jo požiūris yra aiškus ir visapusiš- 
kas ir jog nėra nieko daugiau, kuo jis galėtų remtis, 
kad geriau pažintų? Ir vis dėlto mes privalome pasi- 
rinkti vieną arba kitą pusę. Mūsų elgsena gyvenime ir 
mūsų svarbiausių reikalų tvarkymas nepakenčia ati- 
dėliojimo, nes daugiausia priklauso nuo nulemto mū- 
sų sprendimo tais klausimais, kuriais mes negalime 
įgyti tikro ir įrodymu pagrįsto pažinimo, tačiau būti- 
nai turime pasirinkti vieną arba kitą pusę. 

4. Kadangi dėl to jei ne visi, tai bent dauguma žmo- 
nių neišvengiamai laikosi įvairių nuomonių neturėda- 
mi tikrų ir neabejotinų jų teisingumo įrodymų, o savo 
ankstesnių įsitikinimų atsisakymas ir atsižadėjimas tuoj 
pat, kai tik pateikiamas argumentas, kurio jie negali 
iškart atremti ir parodyti jo nepakankamumą, užtrau- 
kia Žmonėms pernelyg sunkius kaltinimus nemokšiš- 
kumu, lengvabūdiškumu arba kvailumu, tai, man re- 
gis, visi žmonės, turėdami įvairias nuomones, turėtų 

išsaugoti taiką ir draugiškumą ir atlikti bendras žmoniš- 
kumo priedermes, nes būtų neprotinga tikėtis, kad kas 
nors mielai ir nuolankiai atsisakys savo nuomonės ir 
priims mūsų aklai nusilenkdamas autoritetui, kurio 
žmogaus intelektas nepripažįsta. Juk kad ir kaip daž- 
nai intelektas klystų, jis gali vadovautis tik samprota- 
vimu ir negali aklai paklusti kito valiai ir diktatui. Jeigu 
žmogus, kurį jūs norite palenkti prie savo nuomonės, 
prieš sutikdamas analizuoja, jūs turite leisti jam dar 
kartą peržiūrėti viską laisvalaikiu ir, prisiminus visa 
tai, kas išsitrynė iš jo intelekto, ištirti visus atskirus 
atvejus ir įsitikinti, kuri pusė turi pranašumų; ir jeigu 
mūsų argumentai neatrodys jam pakankamai svarūs, 
kad jis iš naujo užsikrautų tokį sunkų darbą, tai juk 
kaip tik taip ir mes elgiamės panašiu atveju, ir mes 
patys įsižeistume, jeigu kiti mums nurodinėtų, kokius 
klausimus mes turime nagrinėti. O jeigu Žmogus pri- 
ima nuomones pasikliaudamas jomis, kaip mes galime 
įsivaizduoti, kad jis atsižadės tų įsitikinimų, kuriuos 
laikas ir įprotis taip įtvirtino jo intelekte, jog jis laiko 
juos savaime akivaizdžiais ir neginčijamai tikrais arba 
mano juos esant įspaudais, gautais iš paties Dievo ar- 
ba jo siųstų Žmonių? Sakau, kaip mes galime tikėtis, 
kad šitaip įtvirtintų nuomonių bus atsisakyta dėl paša- 
liečio arba priešo argumentų ar autoriteto, ypač jeigu 
kyla įtarimas, kad jis yra suinteresuotas arba turi ko- 
kių nors užmačių, kaip visada būna, kai žmonės ma- 
no, kad su jais blogai elgiamasi? Mes gerai padarysi- 
me, jeigu būsime atlaidūs nežinojimui ir sieksime 
pašalinti jį švelniai ir mandagiai šviesdami, ir iškart 
nežiūrėsime į kitus blogai, kaip į užsispyrusius ir su- 
gedusius, dėl to, kad jie nenori atsisakyti savo nuomo- 

nės ir priimti mūsų nuomonę arba bent jau tą, kurią 
norime jiems primesti, juolab kad daugiau negu tikė- 
tina, jog mes ne mažiau užsispyrę nepriimti kai kurių 
jų nuomonių. Kur tas žmogus, kuris turi neginčijamus 
liudijimus, kad visa, ko jis laikosi, yra teisinga, arba 
kad visa, ką jis smerkia, yra klaidinga, arba gali pasa- 
kyti, kad nuodugniai ištyrė visas savo ar kitų žmonių 
nuomones? Dėl mūsų veiksmų nepastovumo ir mūsų 
aklumo būtinybė tikėti nežinant, dažnai teturint labai 
menką pagrindą, turėtų paskatinti mus labiau stengtis 
ir rūpintis šviestis patiems negu priversti kitus. Bent 
jau tie, kurie nuodugniai iki galo neištyrė visų savo 
įsitikinimų, turi prisipažinti, kad jie negali nurodinėti 
kitiems ir neturi pagrindo primesti kitiems kaip tiesos, 
kuria reikia tikėti, to, ko jie patys neištyrė ir nepasvėrė 
argumentų už tikimybę, kuriais remdamiesi jie turi tai 
priimti arba atmesti. Tie, kurie sąžiningai ir teisingai 
ištyrė visas tas doktrinas, kurias išpažįsta ir kuriomis 
vadovaujasi, ir taip įveikė visas abejones dėl jų, turi 
didesnę teisę reikalauti, kad kiti jais sektų; tačiau tokių 
žmonių yra taip mažai ir jie randa tiek nedaug pagrin- 
do būti autoritetais savo nuomonių atžvilgiu, kad iš jų 
negalima tikėtis jokio įžūlumo ir valdingumo; yra pa- 
grindo manyti, kad jeigu Žmonės patys būtų labiau 
išsimokslinę, jie mažiau kibtų prie kitų. 

5. Tačiau grįžkime prie pritarimo pagrindų ir įvai- 
rių jo laipsnių; reikia pažymėti, kad teiginiai, kuriuos 
priimame remdamiesi tikimybe, yra dviejų rūšių: jie su- 
siję arba su kokių nors atskirų daiktų egzistavimu, ar- 
ba, kaip paprastai sakoma, su faktu, kurį žmogus gali 
paliudyti, jeigu jį pastebėjo; arba jie susiję su dalykais, 

kurie, būdami neprieinami mūsų juslėms, negali būti 
taip paliudyti. 

6. Dabar apie pirmąją rūšį, t.y. apie atskirą faktą. 

Pirma, jeigu kokį nors atskirą dalyką, kaip rodo mū- 
sų ir kitų nuolatiniai stebėjimai panašiais atvejais, pa- 
tvirtina visų jį mininčių pranešimai, mes pripažįstame 
jį taip lengvai ir remiamės juo taip tvirtai, tarsi jis būtų 
tikrai Žinomas; mes samprotaujame ir veikiame tiek 
mažai abejodami juo, tarsi jis būtų visiškai įrodytas. 
Antai jeigu visi anglai, kuriems pasitaikė proga kalbėti 
apie tai, teigtų, kad praėjusi žiema Anglijoje buvo šalta 
arba kad vasarą čia matė kregždutes, aš manau, dėl to 
kiltų tiek pat mažai abejonių, kaip ir dėl to, kad sep- 
tyni ir keturi yra vienuolika. Todėl pirmasis ir aukš- 
čiausias tikimybės laipsnis yra tada, kai visų Žmonių vi- 
sais laikais, kiek tai gali būti žinoma, bendras sutikimas 
sutampa su Žmogaus nuolatiniu ir neklystamu patyri- 
mu panašiais atvejais ir taip patvirtina atskiro fakto, 
nurodyto sąžiningų liudytojų, teisingumą; tokios yra 
visos nustatytos kūnų sandaros bei savybės ir dėsnin- 
gas priežasčių ir padarinių ryšys įprastinėje gamtos 
tvarkoje. Tai mes vadiname įrodymu remiantis pačių 
daiktų prigimtimi. Juk tai, ką mūsų pačių ir kitų žmo- 
nių nuolatiniai stebėjimai rodo nuolat vykstant tuo pa- 
čiu būdu, mes pagrįstai laikome nekintamų ir dėsningų 
priežasčių padariniais, nors šios priežastys ir nepriei- 
namos mūsų pažinimui. Pavyzdžiui, kadangi teiginiai, 
kad ugnis šildo žmogų, lydo šviną ir pakeičia medžio 
ar medžio anglies spalvą ar tankį, kad geležis skęsta 
vandenyje ir plūduriuoja gyvsidabryje, ir kiti panašūs 
teiginiai apie atskirus faktus atitinka mūsų nuolatinį 
patyrimą visada, kai mes susiduriame su šiais daly- 

kais, ir apie juos paprastai kalbama (kai juos mini kiti) 
kaip apie nuolat šitaip vykstančius dalykus ir todėl 
niekieno neginčijamus, tai mes negalime abejoti, kad 
pasakojimas, teigiantis, jog toks dalykas atsitiko, arba 
teigimas, jog jis vėl vyks tokiu pačiu būdu, yra visiškai 
teisingas. Tokios tikimybės taip priartėja prie tikrumo, 
kad taip absoliučiai valdo mūsų mintis ir taip visiškai 
veikia mūsų veiksmus, kaip pats akivaizdžiausias įro- 
dymas; viso to, kas susiję su mumis, atžvilgiu mes ma- 
tome labai mažą skirtumą tarp jų ir tikro pažinimo 
arba nematome jokio; jomis grindžiamas tikėjimas virs- 
ta įsitikinimu. 

7. Antra, kitas tikimybės laipsnis yra tada, kai remda- 
masis savo paties patyrimu ir visų kitų apie tai kalban- 
čių sutarimu aš įsitikinu, kad dalykas dažniausiai vyks- 
ta taip ir kad šį atskirą jo atvejį patvirtina daug abejonių 
nekeliančių liudijimų: pavyzdžiui, istorija pateikia to- 
kias Žinias apie visų laikų Žmones ir mano paties pa- 
tyrimas, kiek aš turėjau progos stebėti, patvirtina, kad 
daugumai Žmonių asmeninė nauda svarbiau už ben- 
drą. Jeigu visi istorikai, rašantys apie Tiberijų*?, sako, 
kad taip elgėsi ir Tiberijus, tai yra labai įtikima. Ir šiuo 
atveju mūsų pritarimas turi pakankamą pagrindą pa- 
siekti tokį laipsnį, kurį galime pavadinti patikėjimu. 

8. Trečia, dėl dalykų, kurie gali vykti ir vienaip, ir 
kitaip, pavyzdžiui, kad paukštis skrido į tą ar kitą pu- 
sę, kad griaustinis nugriaudėjo iš dešinės ar iš kairės ir 
t.t., kai kokį nors atskirą faktą patvirtina sutampantys 
įtarimų nekeliančių liudytojų liudijimai, mūsų pritari- 
mas taip pat yra neišvengiamas. Tokie yra teiginiai, 
kad Italijoje yra Romos miestas, kad maždaug prieš 
1700 metų ten gyveno Žmogus, vardu Julijus Cezaris, 

kad jis buvo karvedys, kad jis nugalėjo mūšyje kitą 
karvedį, vardu Pompėjus*!. Nors dalykų prigimtyje nė- 
ra nieko nei už, nei prieš šiuos teiginius, tačiau kadan- 
gi apie juos pasakoja patikimi istorikai ir nė vienas 
rašytojas jų neneigia, Žmogus negali jais netikėti ir abe- 
joti jais gali tiek pat mažai, kaip ir savo paties pažįsta- 
mo egzistavimu ir veiksmais, kurių liudininkas yra jis 
pats. 

9. Kol kas sekasi palyginti lengvai. Tokiais pagrin- 
dais grindžiama tikimybė pasižymi tokiu akivaizdu- 
mu, kad ji natūraliai lemia sprendimą ir palieka mums 
tiek pat mažai laisvės tikėti ar netikėti, kaip įrodymas — 
žinoti ar nežinoti. Sunkumų iškyla tada, kai liudijimai 
prieštarauja įprastiniam patyrimui ir kai istorijos ir liu- 
dytojų pranešimai nesiderina su įprastiniu gamtos vyks- 
mu arba vienas su kitu: kaip tik čia, norint padaryti 
teisingą sprendimą ir suderinti pritarimą su skirtingu 
dalyko akivaizdumu ar tikimybe, kuri didėja ir mažėja 
priklausomai nuo to, ar šie du pasitikėjimo pagrin- 
dai — bendras panašių atvejų stebėjimas ir atskiri šio 
paskiro atvejo liudijimai — paremia ar prieštarauja jai, 
reikalingas stropumas, dėmesys ir tikslumas. Čia gali- 
ma tokia liudytojų prieštaringų stebėjimų, aplinkybių, 
pranešimų, skirtingų ypatybių, charakterių, ketinimų, 
apsirikimų ir t.t. įvairovė, kad įvairių Žmonių pritari- 
mo laipsnių neįmanoma apibendrinti griežtomis tai- 
syklėmis. Apskritai galima pasakyti tik viena — ka- 
dangi argumentai ir motyvai pro ir con”, deramai juos 
ištyrus ir gerai pasvėrus kiekvieną atskirą aplinkybę, 
kiekvienam atrodo daugiau ar mažiau nusveriantys į 
vieną ar kitą pusę, jie gali sukelti tokias skirtingas inte- 
lekto nuostatas, kurias mes vadiname tikėjimu, prielaida, 

spėjimu, abejone, dvejojimu, nepasitikėjimu, netikėjimu ir 
t.t. 

10. Tai susiję su pritarimu tais klausimais, kur nau- 
dojamasi liudijimu; manau, čia bus ne pro šalį atkreip- 
ti dėmesį į vieną Anglijos teisės normą — kad nors 
patvirtinta dokumento kopija yra geras įrodymas, ta- 
čiau kopijos kopija, kad ir kokių patikimų liudytojų 
kuo geriausiai patvirtinta, teisme negali būti pripažįs- 
tama kaip įrodymas. Šiai normai visuotinai pritariama 
kaip protingai ir atitinkančiai išmintį ir atsargumą, ku- 
ris reikalingas tiriant svarbias tiesas, ir aš dar niekada 
negirdėjau ją smerkiant. Jeigu tokia praktika galima 
sprendžiant apie tai, kas yra teisinga ir kas neteisinga, 
tai iš jos išplaukia, kad kuo liudijimas yra toliau nuo 
pradinės tiesos, tuo jis turi mažiau įrodomosios galios. 
Pradine tiesa aš vadinu paties daikto buvimą ir egzis- 
tavimą. Patikimas žmogus, laiduojantis, kad pažįsta šį 
daiktą, yra geras įrodymas; tačiau jeigu kitas Žmogus, 
toks pat patikimas, liudija apie daiktą remdamasis kito 
pranešimu, jo liudijimas yra silpnesnis; trečiasis, pa- 
tvirtinantis gandą remdamasis gandu, turi dar mažes- 
nę reikšmę. Taigi perduodamų tiesų atveju kiekvienas to- 
lesnis žingsnis susilpnina įrodymo galią; per kuo daugiau 
rankų nuosekliai pereina tai, kas perduodama, tuo ma- 
žiau išlieka galios ir akivaizdumo. Į tai man atrodė 
būtina atkreipti dėmesį, nes matau, jog kai kurie žmo- 
nės paprastai elgiasi priešingai — jie mano, kad senda- 
mos nuomonės įgyja daugiau galios ir tai, kas prieš 
tūkstantį metų protingam Žmogui, pirmojo liudijimo 
amžininkui, atrodė apskritai tikėtina, dabar primygti- 
nai pateikiama kaip tikra ir visiškai neabejotina tik to- 
dėl, kad nuo to laiko, remdamiesi jo žodžiais, šitai vie- 

nas po kito pakartojo įvairūs žmonės. Tuo pagrindu iš 
pat pradžių akivaizdžiai klaidingi arba gana abejotini 
teiginiai pagal apverstą tikimybės taisyklę imami lai- 
kyti tikromis tiesomis, o teiginiai, kurie, išgirsti iš jų 
pirmųjų autorių lūpų, nekėlė arba nenusipelnė didelio 
pasitikėjimo, ilgainiui tampa gerbiami ir pateikiami kaip 
neginčijami. 

11. Nenorėčiau, kad manytų, jog aš čia sumenkinu 
istorijos gerą vardą ir naudą: daugeliu atvejų ji yra vie- 
nintelis mūsų žinių šaltinis, iš jos mes gauname didžią- 
ją dalį naudingų tiesų, pasižyminčių įtikinamu akivaiz- 
dumu. Mano manymu, nėra nieko vertingesnio už 
antikos dokumentus; norėčiau, kad turėtume jų dau- 
giau ir mažiau sugadintų. Tačiau pati tiesa verčia ma- 
ne sakyti, kad jokia tikimybė negali pakilti aukščiau už 
savo pirmapradį šaltinį. Kas neturi jokio kito įrodymo, 
išskyrus vienintelį tik vieno liudytojo liudijimą, turi 
atsilaikyti arba atkristi remiantis tik šiuo liudijimu, ne- 
svarbu, ar jis geras, ar blogas, ar nei toks, nei toks; ir 
nors vėliau jį vienas po kito minėtų šimtai kitų žmo- 
nių, dėl to jis anaiptol neįgytų didesnės galios, bet pa- 
sidarytų silpnesnis. Aistra, nauda, neapdairumas, klai- 
dingas prasmės supratimas ir tūkstančiai atsitiktinių 
priežasčių ir kaprizų, veikiančių žmogaus intelektą (jų 
atskleisti neįmanoma), gali paskatinti žmogų klaidin- 
gai perteikti kito žodžius ar jų prasmę. Kas bent kiek 
gilinosi į citatas iš rašytojų kūrinių, negali abejoti tuo, 
kad jos nevertos didelio pasitikėjimo, kai trūksta origi- 
nalų, vadinasi, kad citatų citatomis galima pasikliauti 
dar mažiau. Iš tikrųjų tai, kas kadaise buvo teigiama 
turint menką pagrindą, niekada ateityje negali įgyti di- 
desnio svarumo dėl to, kad buvo daug kartų pakarto- 

ta. Kuo tai toliau nuo savo šaltinio, tuo mažiau yra 
pagrįsta ir paskutinio tai pakartojusio lūpose ar raš- 
tuose turi mažesnę galią negu to, iš kurio šis tai pe- 
rėmė. 

12. Iki šiol mes minėjome tik tokias tikimybes, ku- 
rios susijusios su faktais ir tokiais dalykais, kuriuos 
galima stebėti ir paliudyti. Yra dar kita rūšis, kurios 
atžvilgiu žmonės priima nuomones su įvairiu pritari- 
mo laipsniu, nors patys dalykai yra tokie, kad jie nepri- 
einami mūsų juslėms ir todėl negali būti paliudyti. Tokie 
yra: 1) šalia mūsų egzistuojančių baigtinių nemateria- 
lių esybių, tokių kaip dvasios, angelai, velniai ir t.t., 
egzistavimas, prigimtis ir veikla. Arba materialių daik- 
tų, kurių mūsų juslės negali pastebėti arba dėl jų ma- 
žumo, arba dėl nutolimo nuo mūsų, egzistavimas — 
pavyzdžiui, jeigu planetose arba kitose beribės visatos 
vietose egzistuotų augalai, gyvūnai ir protingi gyven- 
tojai. 2) Veikimo būdas, būdingas didžiajai daliai gam- 
tos reiškinių, — mes matome juslėmis suvokiamus 
padarinius, tačiau nežinome jų priežasčių ir nesupran- 
tame, kokiais būdais jie sukuriami. Mes matome, kad 
gyvūnai gimsta, maitinasi ir juda, kad magnetas trau- 
kia geležį, kad žvakės dalelės tolydžio tirpsta, virsta 
liepsna ir teikia mums šviesą ir šilumą. Šiuos ir pana- 
šius padarinius mes matome ir žinome, tačiau galime 
tik spėti ir kurti tikėtinas prielaidas, kokios priežastys 
veikia ir kaip jos sukelia šiuos padarinius. Šie ir pana- 
šūs reiškiniai nepatenka į žmogaus juslių akiratį, nega- 
li būti jų ištirti ar kieno nors paliudyti, todėl jie gali 
atrodyti daugiau ar mažiau tikėtini tik priklausomai 
nuo to, ar jie daugiau, ar mažiau atitinka mūsų inte- 
lekte įsigalėjusias tiesas, kiek jie suderinami su kitomis 

mūsų pažinimo ir stebėjimo sritimis. Analogija šiais 
klausimais yra vienintelė mūsų paspirtis, ji viena mums 
teikia visus tikimybės pagrindus. Pavyzdžiui, matyda- 
mi, kad vien tik stipriai trinant vienas į kitą du kūnus 
atsiranda šiluma, o dažnai ir ugnis, mes turime pa- 
grindą manyti, kad tai, ką mes vadiname šiluma ir 
ugnimi, yra nepastebimų smulkių degančios medžia- 
gos dalelių smarkus judėjimas; panašiai matydami, kad 
įvairiai lūžtant spinduliams permatomuose kūnuose 
mūsų akys regi įvairias spalvas ir kad skirtingas įvai- 
rių kūnų, pavyzdžiui, aksomo, muaro ir t.t., paviršiaus 
dalelių išsidėstymas sukelia tą patį, mes manome, jog 
yra tikėtina, kad kūnų spalva ir blizgesys yra ne kas 
kita, kaip skirtingas jų smulkių ir nepastebimų dalelių 
išsidėstymas ir šviesos laužimas. Antai matydami, kad 
visos kūrinijos dalys, kurias žmogus gali stebėti, yra 
nuosekliai susijusios viena su kita, kad tarp jų nėra 
didelių arba pastebimų spragų visoje toje didžiulėje 
daiktų įvairovėje, kurią mes matome pasaulyje, — šie 
daiktai yra taip glaudžiai susiję vienas su kitu, kad 
nelengva surasti įvairių esinių klasių ribas, — mes tu- 
rime pagrindą manyti, kad daiktai kyla į aukštesnes 
tobulumo pakopas tokiais nuosekliais žingsniais. Sun- 
ku pasakyti, kur prasideda tai, kas suvokiama juslėmis 
ir protinga, ir kur baigiasi tai, kas nesuvokiama juslė- 
mis ir neprotinga; ir kas yra toks įžvalgus, kad tiksliai 
nustatytų, kuri gyvų būtybių rūšis yra Žemiausia ir 
kuri negyvų daiktų rūšis yra pirmoji? Kiek mes galime 
matyti, daiktai mažėja ir didėja, kaip ir taisyklingo kū- 
gio dydis — tarp jo vienas nuo kito nutolusių skersme- 
nų ilgių yra akivaizdus skirtumas, tačiau jis vos įžiū- 
rimas tarp susiliečiančių aukštesniojo ir žemesniojo 

skersmenų. Tarp kai kurių Žmonių ir kai kurių gyvū- 
nų yra didžiulis skirtumas, tačiau jeigu mes palyginsi- 
me kai kurių Žmonių ir kai kurių gyvulių intelektus ir 
sugebėjimus, pamatysime tokį mažą skirtumą, kad bus 
sunku pasakyti, ar žmogaus intelektas yra aiškesnis ar 
didesnis. Kartoju — matant tokį laipsnišką ir tolygų 
leidimąsi žemyn tose kūrinijos dalyse, kurios yra že- 
mesnės už Žmogų, pagal analogijos taisyklę gali atro- 
dyti tikėtina, kad taip pat yra ir su tais dalykais, kurie 
aukštesni už Žmogų ir neprieinami mūsų stebėjimui, ir 
kad esama įvairių protingų būtybių klasių, pranoks- 
tančių mus įvairiais tobulumo laipsniais ir pakylančių 
iki begalinio kūrėjo tobulumo nuosekliais žingsniais, 
per labai menkus skirtumus. Ši tikimybės rūšis, kuri 
yra geriausias vadovas atliekant protingus bandymus 
ir kuriant hipotezes, taip pat yra naudinga ir svarbi; 
apdairiai samprotaudami pagal analogiją mes dažnai 
atrandame tiesas ir naudingus dalykus, kurie priešin- 
gu atveju būtų likę paslėpti nuo mūsų. 


Septynioliktas skyrius 
APIE PROTĄ 


1. Anglų kalboje žodis „protas“ (reason) turi įvairių 
reikšmių: kartais jis reiškia teisingus ir aiškius princi- 
pus, kartais — aiškias ir teisingas šių principų išvadas, 
o kartais — priežastį, ypač galutinę priežastį. Tačiau 
čia aš jį nagrinėsiu visiškai kitokia reikšme — ta reikš- 
me, kai jis Žymi žmogaus sugebėjimą, tą sugebėjimą, 
kuriuo jis, kaip manoma, skiriasi nuo gyvulių ir aki- 
vaizdžiai juos pranoksta. 

2. Jeigu bendras pažinimas, kaip buvo parodyta, 
yra mūsų pačių idėjų atitikimo ar neatitikimo suvoki- 
mas, O visų šalia mūsų esančių daiktų egzistavimo pa- 
žinimą (išskyrus tik Dievą, kurio buvimą kiekvienas 
gali tikrai pažinti ir įrodyti sau remdamasis savo pa- 
ties egzistavimu) galima įgyti tik per jusles, ar lieka 
vietos taikyti kokį nors kitą sugebėjimą, išskyrus išori- 
nę juslę ir vidinį suvokimą? Kam reikalingas protas? 
Daug kam: plėsti mūsų pažinimui ir reguliuoti mūsų 
pritarimui, nes jis susijęs ir su Žinojimu, ir su nuomo- 
ne, būtinas ir padeda visiems kitiems mūsų intelekti- 
niams sugebėjimams ir iš tiesų apima du iš jų — įžval- 
gumą ir išprotavimą (illation). Pirmuoju jis atranda 
tarpines idėjas, o antruoju taip jas išdėsto, kad kiekvie- 
noje grandinės grandyje atskleistų ryšį, susiejantį kraš- 
tinius narius, ir tarsi atvertų akims ieškomąją tiesą; 
būtent tai mes vadiname išprotavimu, arba išvada, ir tai 
yra ne kas kita, kaip idėjų ryšio kiekvienoje dedukcijos 
pakopoje suvokimas, — taip intelektas įžvelgia arba 
tikrą kokių nors dviejų idėjų atitikimą ar neatitikimą, 
kaip įrodymo atveju, kai jis įgyja Žinojimą, arba jų ti- 
kėtiną ryšį, kuriuo remdamasis jis pritaria arba susilai- 
ko nuo pritarimo, kaip yra nuomonės atveju. Juslė ir 
intuicija gali labai nedaug. Didžioji mūsų pažinimo da- 
lis priklauso nuo dedukcijos ir tarpinių idėjų, ir tais 
atvejais, kai mes esame priversti pakeisti žinojimą pri- 
tarimu ir laikyti teiginius teisingais nebūdami tuo tik- 
ri, turime surasti, ištirti ir palyginti jų tikimybės pa- 
grindus. Abiem šiais atvejais sugebėjimas, kuris 
suranda priemones ir teisingai jas taiko, kad pirmuoju 
atveju atskleistų tikrumą, o antruoju — tikimybę, yra 
tai, ką mes vadiname protu. Juk kaip protas suvokia 

būtiną ir neabejotiną visų idėjų ar argumentų tarpusa- 
vio ryšį kiekvienoje žinojimą suteikiančio įrodymo pa- 
kopoje, taip jis suvokia ir tikėtiną visų idėjų ar argu- 
mentų tarpusavio ryšį kiekvienoje samprotavimo, su 
kuriuo, jo manymu, reikia sutikti, pakopoje. Tai yra 
žemiausioji to, ką teisingai galima pavadinti protu, pa- 
kopa. Juk kur intelektas nesuvokia šio tikėtino ryšio, 
kur jis neįžvelgia, ar yra koks nors ryšys, ar ne, ten 
žmonių nuomones suformuoja ne proto sprendimas ar 
išvada, bet visiškas atsitiktinumas, kai intelektas plau- 
kia kaip papuola, nesirinkdamas ir be krypties. 

3. Taigi mes galime aptarti šias keturias proto veiks- 
mų pakopas: pirmoji ir aukščiausioji yra argumentų iš- 
aiškinimas ir suradimas; antroji yra teisingas ir meto- 
diškas jų sutvarkymas ir išdėstymas aiškia ir derama 
tvarka, kad jų ryšys ir galia būtų aiškūs ir lengvai su- 
vokiami; trečioji yra jų ryšio suvokimas, o ketvirtoji — 
teisingos išvados padarymas. Šias įvairias pakopas ga- 
lima pastebėti kiekviename matematiniame įrodyme: 
viena yra suvokti dalių ryšį, kai įrodymas yra sudary- 
tas kito, kita — suvokti išvados priklausomybę nuo 
visų dalių, trečia — pačiam sudaryti aiškų ir tikslų 
įrodymą ir visai kas kita — pačiam pirmam surasti tas 
tarpines idėjas arba argumentus, iš kurių susideda įro- 
dymas. 

4. Yra dar vienas su protu susijęs dalykas, kurį aš 
norėčiau aptarti, — ar silogizmas yra tinkamiausias proto 
įrankis ir naudingiausias šio sugebėjimo reiškimosi bū- 
das, kaip paprastai manoma. Abejonių man kyla dėl 
tokių priežasčių. 

Pirma, silogizmas tarnauja mūsų protui tik vienoje 
iš minėtųjų jo pakopų — parodyti argumentų ryšiui 

kokiu nors vienu atveju, ir tik tiek; tačiau tam silogiz- 
mas neturi didelės reikšmės, nes ir be jo intelektas gali 
suvokti egzistuojantį ryšį taip pat lengvai, o gal ir 
geriau. 

Jeigu mes stebėsime savo intelekto veiksmus, pa- 
matysime, kad geriausiai ir aiškiausiai samprotaujame 
tada, kai tik stebime motyvų ryšį, nepajungdami savo 
minčių jokiai silogizmo taisyklei. Todėl galime įsitikin- 
ti, kad daugelis Žmonių, nemokančių sudaryti silogiz- 
mo, samprotauja nepaprastai aiškiai ir teisingai. Kas 
pasidairys po daugelį Azijos ir Amerikos sričių, pama- 
tys, kad Žmonės ten, ko gero, samprotauja taip pat, 
kaip ir jis, nors jie niekada negirdėjo apie silogizmą ir 
nė vieno argumento negali įsprausti į jo formas; mano 
manymu, vargu ar kas nors samprotaudamas pats sau 
sudarinėja silogizmus. Tiesa, silogizmas naudojamas 
tada, kai reikia surasti klaidingą išvadą, slypinčią reto- 
rinėse įmantrybėse ar sumaniai paslėptą sklandžiame 
periode, ir, nutraukus nuo nesąmonės sąmojo ir pui- 
kios kalbos skraistę, parodyti jos nuogą bjaurumą. Ta- 
čiau tokio padriko samprotavimo silpnumą ar klaidin- 
gą išvadą silogizmas dėl savo dirbtinės formos parodo 
tik tiems, kurie nuodugniai išstudijavo modusus ir figū- 
ras ir taip ištyrė įvairius trijų teiginių sujungimo bū- 
dus, kad žino, kuriuos iš jų naudojant ir kokiu pagrin- 
du tikrai gaunama teisinga išvada, o kuriuos — ne. Aš 
sutinku, jog visi, kas taip gerai ištyrė silogizmą, kad 
supranta, dėl kokios priežasties sujungus teiginius vie- 
nu būdu tikrai gaunama teisinga išvada, o kitu — ne, 
yra tikri dėl išvados, kurią išveda iš premisų pagal 
pripažintus modusus ir figūras; tačiau tie, kurie dar ne- 
įsigilino į šias formas, nėra tikri, kad silogizmo dėka ši 

išvada tikrai išplaukia iš šių premisų: jie tik mano, kad 
taip yra, aklai tikėdami savo mokytojais ir pasitikėda- 
mi šiomis argumentacijos formomis; tačiau tai tėra tik 
tikėjimas, o ne tikrumas. Taigi, jeigu žmonių, mokan- 
čių sudaryti silogizmus, pasaulyje yra labai nedaug, 
palyginti su tais, kurie šito nemoka, ir jeigu iš tų ne- 
daugelio, kurie mokėsi logikos, tik labai maža dalis 
neapsiriboja tikėjimu, kad silogizmai, sudaryti pagal 
pripažintus modusus ir figūras, pateikia teisingas išva- 
das, nežinodami, ar taip yra iš tikrųjų; jeigu silogiz- 
mus reikia laikyti vieninteliu tinkamu proto įrankiu ir 
pažinimo priemone, vadinasi, iki Aristotelio niekas nie- 
ko nepažino ir negalėjo pažinti protu, ir net atradus 
silogizmą iš dešimties tūkstančių nerasime nė vieno 
tokio, kuris tai galėtų. 

Tačiau Dievas nebuvo žmonėms toks šykštus, kad 
sukurtų juos tik dvikojėmis būtybėmis ir paliktų Aris- 
toteliui padaryti juos protingus, t.y. tuos nedaugelį iš 
jų, kuriuos jis galėjo priversti taip ištirti silogizmų pa- 
grindus, kad jie matytų, jog iš daugiau kaip šešiasde- 
šimties trijų teiginių sujungimo būdų tik maždaug dėl 
keturiolikos galima būti tikriems, kad išvada yra tei- 
singa, ir kokiu pagrindu šiais nedaugeliu atvejų išvada 
yra tikra, o kitais — ne. Dievas žmonėms buvo kur kas 
dosnesnis. Jis davė jiems intelektą, kuris gali sampro- 
tauti ir neišmokytas silogizmų sudarymo metodų: ne 
šiomis taisyklėmis intelektas išmokomas samprotauti, 
jis turi įgimtą sugebėjimą suvokti savo idėjų ryšį ar jo 
nebuvimą ir gali teisingai jas išdėstyti be tokių glumi- 
nančių pakartojimų. Aš sakau šitai anaiptol ne norėda- 
mas sumenkinti Aristotelį, kurį laikau vienu iš didžiau- 
sių senovės Žmonių, — tik nedaugelis jam prilygo 

pažiūrų platumu, minties skvarbumu, įžvalgumu ir 
sprendimo galia; išradęs argumentacijos formas, įgali- 
nančias parodyti, kad išvada išvesta teisingai, jis labai 
padėjo kovoti su tais, kurie nesidrovėjo neigti viską. Ir 
aš mielai pripažįstu, kad visus teisingus samprotavi- 
mus galima išreikšti jo silogizmo formomis. Bet vis 
dėlto aš manau, kad nė kiek nesumenkindamas jo pa- 
grįstai galiu teigti, jog šios formos nėra nei vienintelis, 
nei geriausias samprotavimo būdas, galintis atvesti prie 
tiesos tuos žmones, kurie trokšta ją surasti ir siekia 
kuo geriausiai naudotis protu pažinimui įgyti. Aišku, 
kad ir jis pats atrado, jog kai kurios formos duoda 
teisingas išvadas, o kai kurios ne, remdamasis ne pa- 
čiomis formomis, bet pirmapradžiu pažinimo būdu, 
t.y. regimu idėjų atitikimu. Pasakykite kaimo poniai, 
kad pučia pietvakarių vėjas ir oras apniukęs, žada lyti, 
ir ji lengvai supras, kad jeigu ji vakar karščiavo, tai 
tokią dieną jai nesaugu išeiti į lauką plonai apsirengus: 
ji aiškiai mato tikėtiną viso to, t.y. pietvakarių vėjo ir 
debesų, lietaus, drėgmės, peršalimo, atkritimo ir mir- 
ties grėsmės, ryšį nesusiedama šių dalykų dirbtiniais 
ir gremėzdiškais įvairių silogizmų saitais, supančio- 
jančiais ir suvaržančiais intelektą, kuris be jų greičiau 
ir aiškiau pereina nuo vienos dalies prie kitos; tikimy- 
bė, kurią ji lengvai suvokia remdamasi prigimtine daik- 
tų būkle, būtų visiškai prarasta, jeigu šis argumentas 
būtų pateiktas moksliškai, pagal modusus ir figūras. 
Juk tai labai dažnai supainioja ryšį, ir, manau, mate- 
matinių įrodymų atveju kiekvienas pastebės, kad jų 
teikiamas pažinimas greičiausiai ir aiškiausiai įgyja- 
mas be silogizmų. 

Išprotavimas laikomas svarbiausiu sugebėjimo mąs- 
tyti veiksmu, ir taip yra, kai jis sudarytas teisingai; 
tačiau intelektas, ar labai trokšdamas išplėsti pažini- 
mą, ar dėl stipraus polinkio puoselėti kartą perimtas 
nuomones, labai nekantrauja daryti išvadas ir todėl 
dažnai pernelyg skuba, dar nesuvokęs idėjų, kurias tu- 
ri sujungti kraštiniai terminai, ryšio. 

Padaryti išvadą yra ne kas kita, kaip remiantis vie- 
nu teiginiu, pateiktu kaip teisingu, išvesti kitą kaip tei- 
singą, t.y. matyti arba tarti tokį dviejų išvestojo teigi- 
nio idėjų ryšį. Pavyzdžiui, tarkime, kad pateikiamas 
teiginys „Aname pasaulyje žmonės bus nubausti“, ir iš 
jo išvedamas kitas teiginys „Vadinasi, žmonės gali pa- 
tys apsispręsti“. Dabar reikia išsiaiškinti, ar intelektas 
šią išvadą padarė teisingai, ar ne; jeigu jis padarė ją 
suradęs tarpines idėjas ir įžvelgęs jų, išdėstytų tinkama 
tvarka, ryšį, jis elgėsi protingai ir padarė teisingą išva- 
dą. Jeigu jis padarė ją be tokios įžvalgos, tai jis ne tiek 
padarė tvirtą ar teisingai išsamprotautą išvadą, kiek 
parodė norįs, kad ji būtų ar būtų laikoma tokia. Tačiau 
abiem šiais atvejais ne silogizmas atskleidė šias idėjas 
ar parodė jų ryšį: juk jos turi būti surastos ir jų ryšys 
turi būti suvoktas prieš tai, kai jos gali būti protingai 
panaudotos silogizme, nebent būtų galima teigti, kad 
silogizmui tinka bet kokia idėja, neištyrus jos ryšio su 
kitomis dviem idėjomis, kurių atitikimą ji turi parodyti, 
ir kad ji spėtinai gali būti imama kaip medius termi- 
nus? bet kokiai išvadai įrodyti. Tačiau šito niekas ne- 
teigs, nes išvada, kad kraštinės idėjos atitinka viena ki- 
tą, daroma suvokus tarpinės idėjos ir kraštinių idėjų 
atitikimą, todėl kiekviena tarpinė idėja visoje grandinė- 
je turi turėti regimą ryšį su tomis dviem, tarp kurių ji 

yra, kitaip išvada negali būti išvesta arba padaryta, 
nes kur kokia nors grandinės grandis yra nutrūkusi ir 
nebėra ryšio, ten grandinė yra netekusi visos savo ga- 
lios ir negalima išvesti ar padaryti jokios išvados. Kas 
minėtame pavyzdyje rodo išvados galią ir, vadinasi, 
jos pagrįstumą, jeigu ne visų tarpinių idėjų, atvedančių 
prie išvados arba išvestojo teiginio, ryšys? „Žmonės 
bus nubausti“ — „Dievas baudžia“ — „bausmė teisin- 
ga“ — „nubaustieji yra nusidėjėliai“ — „jie galėjo pa- 
sielgti kitaip“ — „laisvė“ — „apsisprendimas“: šia 
taip regimai iš eilės sujungtų idėjų grandine — kiekvie- 
na tarpinė idėja atitinka betarpiškai šalia jos iš abiejų 
pusių esančias idėjas — parodomas Žmonių ir apsi- 
sprendimo idėjų ryšys, t.y. teiginys „Žmonės gali patys 
apsispręsti“ yra išvestas iš teiginio „Aname pasaulyje 
žmonės bus nubausti“. Juk čia intelektas, matydamas 
ryšį tarp idėjų, kad aname pasaulyje žmonės bus nubausti 
ir kad Dievas baudžia, kad Dievas baudžia ir kad bausmė 
yra teisinga, tarp bausmės teisingumo ir kaltės, tarp kaltės 
ir valios pasielgti kitaip, tarp valios pasielgti kitaip ir lais- 
vės, tarp laisvės ir apsisprendimo idėjų, mato žmonių ir 
apsisprendimo ryšį. 

Dabar aš klausiu, ar kraštinių narių ryšys iš šio pa- 
prasto ir natūralaus išdėstymo nėra matomas aiškiau 
negu iš penkių ar šešių silogizmų sudėtingų pakartoji- 
mų ir painiavos? Turiu atsiprašyti dėl to, kad vadinu 
tai painiava, tačiau kai kas įtraukia šias idėjas į daugelį 
silogizmų ir paskui teigia, kad jas perstačius, pakarto- 
jus ir ištęsus į ilgas dirbtines formas jos pasidaro ne 
tokios painios ir jų ryšys yra geriau matomas negu 
tada, kai jos yra išdėstytos ta glausta, natūralia ir pa- 
prasta tvarka kaip čia, kai kiekvienas gali jį matyti, 

tvarka, kuri turi būti įžvelgta anksčiau, negu jas gali- 
ma išdėstyti silogizmų seka. Juk silogizmų tvarką lemia 
natūrali idėjų jungimo tvarka, ir žmogus turi matyti 
kiekvienos tarpinės idėjos ryšį su tomis idėjomis, kurias 
ji sujungia, kad galėtų protingai panaudoti ją silogizme. 
Ir kai visi tie silogizmai bus sudaryti, ir tie, kurie išma- 
no logiką, ir tie, kurie jos neišmano, nė kiek ne geriau 
įžvelgs argumentacijos galią, t.y. kraštinių idėjų ryšį. 
[Juk tie, kurie gerai neišmano šio meno, nežinodami 
tikrųjų silogizmo formų ir jų pagrindų, negali Žinoti, ar 
jie yra sudaryti iš teisingų modusų ir figūrų ir iš jų ga- 
lima padaryti išvadas, ar ne, todėl tos formos, kurio- 
mis jie yra išdėstyti, jiems nė kiek nepadeda, tačiau 
joms sugriovus natūralią tvarką, iš kurios intelektas 
gali spręsti apie atitinkamą idėjų ryšį, jo išvada tampa 
kur kas mažiau tikra negu tada, kai jis netaiko šių for- 
mų.] Ir patys logikos specialistai prieš sudarydami si- 
logizmą kiekvienos tarpinės idėjos ryšį su tomis idėjo- 
mis, tarp kurių ji yra (nuo kurio priklauso įrodymo 
galia), mato taip pat gerai, kaip ir sudarę silogizmą, 
arba jie visai jo nemato. Juk silogizmas nei parodo, nei 
sustiprina dviejų betarpiškai sujungtų idėjų ryšį, bet tik 
dėl įžvelgto jų ryšio parodo, koks ryšys yra tarp kraš- 
tinių idėjų. Tačiau joks silogizmas neparodo ir negali 
parodyti, koks ryšys šiame silogizme yra tarp tarpinės 
idėjos ir bet kurios iš kraštinių idėjų. Tik intelektas su- 
vokia ar gali suvokti šį ryšį, nes idėjos yra taip sugretin- 
tos tik jo nuožiūra, kuriai nė kiek nepadeda ir nieko 
nepaaiškina atsitiktinė silogistinė forma: ji tik parodo, 
kad jeigu tarpinė idėja atitinka tas idėjas, su kuriomis ji 
betarpiškai siejasi iš abiejų pusių, tai dvi tolimesnės 
arba, kaip jos vadinamos, kraštinės idėjos tikrai atitinka 

viena kitą, ir todėl tiesioginis kiekvienos idėjos ryšys su 
tomis idėjomis, su kuriomis ji siejasi iš vienos ir iš kitos 
pusės, nuo kurio priklauso samprotavimo galia, prieš 
sudarant silogizmą matomas taip pat gerai, kaip ir jį 
sudarius, kitaip tas, kuris sudaro silogizmą, niekada ne- 
galėtų jo įžvelgti. Kaip jau buvo pažymėta, šis ryšys 
įžvelgiamas tik akimi arba intelekto suvokimo sugebė- 
jimu, apžvelgiančiu šias sugretintas idėjas; jis visada vie- 
nodai apžvelgia bet kurias dvi idėjas, kai jos yra su- 
jungtos į kokį nors teiginį, nesvarbu, ar šis teiginys yra 
didžioji, ar mažoji premisa, ar jis įeina į silogizmą, ar ne. 

Kokia tada nauda iš silogizmų? Aš atsakau: svar- 
biausią ir didžiausią naudą iš jų turi scholastinės mo- 
kyklos, kur žmonėms leidžiama begėdiškai neigti idėjų 
atitikimą, kai jos akivaizdžiai atitinka viena kitą, o ša- 
lia mokyklų — tie, kurie naudodamiesi silogizmais iš- 
moko begėdiškai neigti idėjų ryšį, kuris akivaizdus net 
jiems patiems. Tačiau tam, kuris nuoširdžiai ieško tie- 
sos ir neturi kito tikslo, kaip tik ją surasti, nereikia 
tokių formų, kad priverstų sutikti su išvada: jos teisin- 
gumas ir pagrįstumas geriau matomas išdėsčius idėjas 
paprasta ir aiškia tvarka; todėl žmonės, patys ieškoda- 
mi tiesos, niekada nesinaudoja silogizmais, kad įtikintų 
save [arba kad, mokydami kitus, apšviestų uolius mo- 
kinius]. Prieš sudarydami iš idėjų silogizmą jie turi 
įžvelgti tarpinės idėjos ryšį su kitomis dviem idėjomis, 
tarp kurių ji yra ir su kuriomis siejasi, kad parodytų jų 
atitikimą; o kai jie įžvelgia šį ryšį, mato, ar išvada yra 
gera, ar ne, taigi silogizmas atsiranda per vėlai, kad tai 
nustatytų. Grįždamas prie ankstesnio pavyzdžio, aš 
klausiu, ar intelektas, svarstydamas teisingumo idėją 
kaip tarpinę idėją tarp žmonių nubaudimo ir nubaus- 

tųjų kaltės (o šitaip jos neapsvarstęs intelektas negali 
jos naudoti kaip viduriniojo termino), nemato išvados 
galios ir stiprumo taip pat aiškiai, kaip ir tada, kai ji 
pateikta silogizmo forma? Kad parodytume tai labai 
aiškiu ir lengvu pavyzdžiu, tarkime, jog animal? yra 
tarpinė idėja, arba medius terminus, kuriuo intelektas 
naudojasi, kad parodytų ryšį tarp homo ir vivens“; aš 
klausiu, ar intelektas neįžvelgia šio ryšio greičiau ir 
aiškiau, kai siejančioji idėja yra paprastoje ir deramoje 
vietoje — per vidurį: 

Homo — Animal — vivens, 
negu esant tokiam painiam išdėstymui: 

Animal — vivens — Homo — Animal, 
kaip šios idėjos pateikiamos silogizme, siekiant paro- 
dyti homo ir vivens ryšį įterpiant žodį animal? 

Tiesa, net tiesos mylėtojai mano, kad silogizmai yra 
būtini norint atskleisti suklydimus, dažnai slypinčius 
įmantriuose, sąmojinguose ar painiuose samprotavi- 
muose. Tačiau paaiškės, kad tai klaida, jeigu turėsime 
galvoje, kad priežastis, kodėl kartais nuoširdžiai tiesos 
siekiančius Žmones apgauna tokie padriki ir, kaip jie 
vadinami, retoriniai samprotavimai, yra ta, jog jų vaiz- 
duotę pagauna gyvi metaforiški vaizdiniai ir jie nesi- 
stengia sekti arba sunkiai suvokia teisingas idėjas, nuo 
kurių priklauso išvada. Norint parodyti šiems žmo- 
nėms tokios argumentacijos silpnumą, pakanka paša- 
linti iš jos nereikalingas idėjas, kurios, sumišusios ir 
susipynusios su tomis, nuo kurių priklauso išvada, ta- 
riamai rodo esant ryšį ten, kur jo nėra, arba bent jau 
kliudo atskleisti, kad jo nėra, ir tada išdėstyti derama 
tvarka grynas idėjas, nuo kurių priklauso argumentaci- 
jos galia; apžvelgdamas taip išdėstytas idėjas, intelek- 

tas mato jų ryšį ir gali spręsti apie išvadą visai nepa- 
sigesdamas silogizmo. 

Aš sutinku, kad tokiais atvejais paprastai naudoja- 
mi modusai ir figūros, tarsi tokių padrikų samprotavi- 
mų nenuoseklumo atskleidimas visiškai priklausytų 
nuo silogistinių formų; aš ir pats anksčiau taip ma- 
niau, bet nuodugniau ištyręs įsitikinau, kad grynų tar- 
pinių idėjų išdėstymas derama tvarka geriau parodo 
argumentacijos nenuoseklumą negu silogizmas. Ne tik 
todėl, kad taip kiekviena grandinės grandis pateikia- 
ma tiesioginiam intelekto žvilgsniui jai priderančioje 
vietoje ir dėl to jos ryšys geriausiai pastebimas, bet ir 
todėl, kad silogizmas parodo nenuoseklumą tik tiems 
(o tokių nėra ir vieno iš dešimties tūkstančių), kurie 
puikiai žino modusus bei figūras ir priežastį, kodėl yra 
nustatytos tokios formos. Tuo tarpu idėjų, kuriomis 
grindžiama išvada, išdėstymas derama tvarka leidžia 
įžvelgti ryšio stoką argumentacijoje ir išvados absur- 
diškumą kiekvienam, ir išmanančiam logiką, ir neiš- 
manančiam jos, kuris supranta terminus ir sugeba 
suvokti šių idėjų atitikimą ar neatitikimą (be šito ne- 
įmanoma suvokti samprotavimo galios ar silpnumo, 
nuoseklumo ar nenuoseklumo nei kai sudaromas silo- 
gizmas, nei kai jis nesudaromas). 

Antai aš pažinojau Žmogų, visiškai neišmaniusį si- 
logizmų, kuris išgirdęs iškart suvokdavo ilgo dirbtinio 
ir tikėtino samprotavimo silpnumą ir neįtikimumą, tuo 
tarpu kitus, geriau išmanančius silogizmus, jis suklai- 
dindavo. Manau, kad nedaugelis mano skaitytojų ne- 
pažįsta tokių žmonių. Iš tiesų, jeigu būtų kitaip, iškiltų 
pavojus, kad daugelio valdovų tarybose ginčai vyksta 
ir reikalai susirinkimuose tvarkomi prastai, nes tie, 

kuriais juose pasikliaujama ir kurie paprastai turi le- 
miamą balsą, ne visuomet turi laimę puikiai išmanyti 
silogizmų formas ar būti modusų ir figūrų žinovais. Ir 
jeigu silogizmai būtų vienintelis ar bent jau tikriausias 
būdas nustatyti dirbtinių samprotavimų klaidoms, ne- 
manau, kad visi žmonės, net valdovai su jų valdžia ir 
orumu susijusiuose reikaluose taip mėgtų melą ir su- 
klydimą, jog niekada nesistengtų sudaryti silogizmų 
reikšminguose ginčuose arba manytų, kad juokinga juos 
pateikti svarstant svarbius reikalus. Man visiškai aiš- 
ku, kad gabūs ir įžvalgūs Žmonės, kurie ne tuščiai gin- 
čijasi laisvalaikiu, bet turi veikti vadovaudamiesi gin- 
čų rezultatais ir dažnai atsakyti už savo klaidas savo 
galva arba turtu, laikė šias scholastines formas menkai 
tepadedančiomis atskleisti tiesą ar suklydimą, nes tiems, 
kurie neatsisako matyti tai, kas jiems aiškiai parodo- 
ma, ir viena, ir kita galima parodyti, ir geriau parody- 
ti, be jų. 

Antra, kita priežastis, verčianti mane abejoti, ar si- 
logizmas yra vienintelis tinkamas proto įrankis tiesai 
atskleisti, yra ta, kad nesvarbu, kokia reikšmė išaiški- 
nant suklydimą būtų priskiriama modusui ir figūrai (tai 
buvo aptarta anksčiau), šios scholastinės samprotavi- 
mo formos ne mažiau palankios suklydimams negu 
aiškesni argumentacijos būdai; čia aš remiuosi bendrais 
stebėjimais, kurie visada rodė, kad šie dirbtiniai sam- 
protavimo metodai labiau pritaikyti pagauti ir supai- 
nioti intelektą, negu jį pamokyti ir apšviesti. Štai kodėl 
net šiuo scholastiniu būdu į aklavietę patekę ir nutil- 
dyti žmonės retai būna įtikinti arba niekada nebūna 
įtikinti ir nepereina į nugalėtojo pusę: galbūt jie pripa- 
žįsta, kad jų priešininkas sumaniau ginčijasi, tačiau lie- 

ka įsitikinę, kad tiesa jų pusėje, ir, nors ir nugalėti, 
pasitraukia su ta pačia nuomone, kurią turėjo, — šito 
negalėtų būti, jeigu šis argumentacijos būdas paaiškin- 
tų ir įtikintų, ir padėtų žmonėms pamatyti, kur glūdi 
tiesa. Štai kodėl silogizmas buvo laikomas labiau tin- 
kamu pasiekti pergalei ginče negu atskleisti ar patvir- 
tinti tiesai sąžininguose tyrimuose. Ir jeigu tiesa, kad 
klaida gali būti suformuluota silogizmais — o šito ne- 
įmanoma paneigti, — ją turi atskleisti kažkas kita, o ne 
silogizmas. 

Aš patyriau, jog kai kurie žmonės, kai nepripažįsta- 
ma visa nauda, kurią jie buvo pratę kam nors priskirti, 
yra pasiruošę šaukti, kad aš noriu visai tai atmesti. 
Kad užkirsčiau kelią tokiems neteisingiems ir nepa- 
grįstiems kaltinimams, aš sakau jiems, jog nesu už tai, 
kad iš intelekto būtų atimtos visos priemonės pažini- 
mui įgyti. Ir jeigu Žmonės, išmanantys silogizmus ir 
įpratę prie jų, mano, kad jie padeda jų protui atskleisti 
tiesą, mano nuomone, jie turi jais naudotis. Viskas, ko 
aš siekiu, — tai kad jie nepriskirtų šioms formoms dau- 
giau negu pridera ir nemanytų, jog be jų Žmonės visai 
negali naudotis arba negali visapusiškai naudotis mąs- 
tymo sugebėjimu. Kai kurioms akims reikia akinių, kad 
aiškiai ir ryškiai matytų daiktus; tačiau tegu tie, ku- 
riems reikalingi akiniai, dėl to neteigia, kad be jų nie- 
kas negali aiškiai matyti; apie tuos, kurie taip elgiasi, 
manys, kad iš meilės menui (kuriam jie galbūt yra sko- 
lingi) jie sumenkina ir diskriminuoja prigimtį ir nepa- 
sitiki ja. Kai protas yra stiprus ir patyręs, jis savojo 
įžvalgumo dėka be silogizmo gali matyti greičiau ir 
aiškiau. Jeigu naudojimasis šiais akiniais taip susilpni- 
no jo regėjimą, kad be jų jis negali matyti argumenta- 

cijos nuoseklumo ar nenuoseklumo, aš nebūsiu toks 
neprotingas, kad priešinčiausi jų naudojimui. Kiekvie- 
nas žino, kas geriausiai tinka jo regėjimui. Bet tegu jis 
dėl to nedaro išvados, kad visi, kurie nesinaudoja to- 
mis pačiomis priemonėmis, kurios reikalingos jam, 
skendi tamsoje. 

5. Tačiau kad ir kaip būtų pažinime, manau, jog 
pagrįstai galiu teigti, kad tikimybių atveju jis dar ma- 
Žiau naudingas arba visai nenaudingas. Juk sutikimą 
čia lemia pranašumas deramai pasvėrus visus argu- 
mentus ir visas aplinkybes iš abiejų pusių, — čia silo- 
gizmas kuo mažiausiai gali padėti intelektui: jis pa- 
sičiumpa vieną tariamą tikimybę ar vieną topinį?? 
argumentą ir seka jį, kol intelektas visiškai pameta iš 
akių nagrinėjamąjį dalyką; versdamas intelektą spręsti 
kokį nors nuo to dalyko nutolusį keblumą, silogizmas 
tvirtai jį laiko ten susipainiojusį ir tarsi prirakintą prie 
silogizmų grandinės, nesuteikdamas jam laisvės, o juo 
labiau pagalbos, reikalingos išaiškinti, kurioje pusėje, 
apžvelgus visas aplinkybes, yra didesnė tikimybė. 

6. Bet tarkime, kad silogizmas padeda mums (taip, 
ko gero, gali pasakyti) įtikinti žmones, kad jie klysta ir 
apsirinka (vis dėlto norėčiau pamatyti žmogų, kurį si- 
logizmas privertė atsisakyti savo nuomonės), — vis dėlto 
jis apvilia mūsų protą toje srityje, kuri yra jeigu ne di- 
džiausias jo tobulumas, tai neabejotinai sunkiausias jo 
uždavinys, ir kurioje mums labiausiai reikalinga jo pa- 
galba: ši sritis apima įrodymų suradimą ir naujus atradi- 
mus. Silogizmo taisyklės nepateikia intelektui tokių tarpi- 
nių idėjų, kurios gali parodyti viena nuo kitos nutolusių 
idėjų ryšį. Šis samprotavimo būdas neatskleidžia naujų 
įrodymų, tai yra tik senų, jau turimų įrodymų išrikia- 


608 


17. APIE PROTĄ 


vimo ir išdėstymo būdas. Eukleido pirmosios knygos 
47-oji teorema? yra labai teisinga, tačiau manau, kad 
ji buvo atrasta ne pagal įprastinės logikos taisykles. 
Pirmiausia Žmogus pažįsta, o paskui jis gali įrodyti 
remdamasis silogizmais. Taigi pažinimas yra pirmes- 
nis už silogizmą, todėl jo žmogui beveik arba visai ne- 
prisireikia. Tačiau mūsų žinių atsargos didėja ir nau- 
dingi menai bei mokslai daro pažangą daugiausia 
surandant tas idėjas, kurios parodo nutolusių idėjų ry- 
šį. Geriausiu atveju silogizmas yra menas kovoti nau- 
dojantis mūsų turimomis negausiomis žiniomis, jų nė 
kiek nepapildant. Ir jeigu Žmogus sutelktų visą savo 
protą tik į tai, jis nelabai skirtųsi nuo to, kuris, išgavęs 
iš žemės gelmių šiek tiek geležies, iš visos jos nukal- 
dintų kalavijus ir įduotų juos į rankas savo tarnams, 
kad šie kautųsi jais ir smogtų vienas kitam. Jeigu Ispa- 
nijos karalius būtų taip panaudojęs savo valdinių ran- 
kas ir Ispanijos geležį, jis būtų ištraukęs į dienos šviesą 
tik nedidelę dalį tų lobių, kurie taip ilgai gulėjo pa- 
slėpti tamsiose Amerikos žemės gelmėse. Ir aš esu lin- 
kęs manyti, jog tas, kas visą savo proto galią panaudos 
tik tam, kad mojuotų silogizmais, atskleis tik labai ne- 
didelę dalį tos Žinių gausybės, kuri tebeglūdi paslėpta 
gamtos slaptavietėse ir į kurią, esu linkęs manyti, at- 
vers kelią ir prijungs ją prie bendrų žmonijos Žinių 
atsargų veikiau prigimtinis naivus protas, o ne kokie 
nors scholastiniai veiksmai pagal griežtas modusų ir 
figūrų taisykles. 

7. Vis dėlto aš neabejoju, kad galima surasti būdų 
padėti mūsų protui šioje naudingiausioje srityje; taip 
teigti mane padrąsina išmintingasis Hookeris28, kuris 
savo Bažnyčios politikoje (kn. I, § 6) rašo taip: „Jeigu 

būtų galima pateikti tinkamų priemonių tikrajam me- 
nui ir žinojimui įgyti (turiu atvirai pripažinti, kad šis 
pasaulio amžius, vadinamas mokytu amžiumi, Žino ne- 
daug tokių priemonių ir apskritai nekreipia į jas dėme- 
sio), tai prie jų pripratę Žmonės sprendimų brandumu 
nuo dabartinių žmonių skirtųsi beveik taip pat, kaip 
dabartiniai žmonės skiriasi nuo kvailių.“ Aš nepreten- 
duoju čia surasti ar atskleisti tas menui tinkamas prie- 
mones, apie kurias kalba šis didis gilaus proto žmo- 
gus; tačiau aišku, kad tokiomis priemonėmis negalėjo 
būti nei silogizmas, nei dabar vartojama logika, kurie jo 
laikais buvo taip pat gerai žinomi. Man pakanka, jeigu 
savo samprotavimu, galbūt šiek tiek nukrypstančiu į 
šalį (bet man, esu tikras, visiškai nauju ir iš nieko nepa- 
siskolintu), paskatinsiu kitus siekti naujų atradimų ir 
savo pačių mintyse paieškoti tų menui tinkamų prie- 
monių, kurių, bijau, vargu ar suras Žmonės, vergiškai 
apribojantys save kitų taisyklėmis ir nurodymais. Juk 
išmindžiotais takais vaikščioja tokie galvijai (taip juos 
vadina vienas pastabus romėnas), kuriems užtenka 
minčių tik mėgdžiojimui, non quo eundem est, sed quo 
itur??. Tačiau aš drąsiai galiu pasakyti, jog mūsų am- 
žių puošia keletas žmonių, apdovanotų tokia sprendi- 
mo galia ir tokiu supratimo platumu, kad jeigu jie su- 
telktų savo mintis į šį dalyką, galėtų atskleisti naujų, 
nežinomų būdų pažinimui plėsti. 

8. Čia turėjome progą aptarti silogizmą apskritai ir 
jo panaudojimą samprotaujant ir plečiant mūsų paži- 
nimą; prieš užbaigdami šį klausimą turime atkreipti 
dėmesį į vieną akivaizdžią klaidą silogizmo taisyklėse, 
būtent kad būti teisingas ir pateikti teisingą išvadą gali 
tik toks silogistinis samprotavimas, kuriame yra bent 

vienas bendrasis teiginys. Tarsi mes negalėtume sam- 
protauti apie atskirybes ir pažinti jas. Tuo tarpu iš tikrų- 
jų, jeigu į klausimą žiūrėsime teisingai, tiesioginis visų 
mūsų samprotavimų ir pažinimo objektas yra ne kas 
kita, kaip atskirybės. Kiekvieno Žmogaus samprotavi- 
mas ir pažinimas susijęs tik su jo intelekte esančiomis 
idėjomis, o kiekviena iš šių idėjų iš tiesų yra atskiras 
esinys; apie kitus daiktus mes samprotaujame ir juos 
pažįstame tik tiek, kiek jie atitinka šias mūsų atskiras 
idėjas. Taigi mūsų atskirų idėjų atitikimo ar neatitikimo 
suvokimas yra viso mūsų pažinimo visuma ir kraštinė 
riba. Visuotinumas jam yra tik atsitiktinumas, jį suda- 
ro tik tai, kad atskiros idėjos, kurias apima pažinimas, 
yra tokios, jog jas gali atitikti ir jomis gali būti pateik- 
tas daugiau negu vienas atskiras daiktas. Tačiau bet 
kurių dviejų idėjų atitikimo ar neatitikimo suvokimas 
ir, vadinasi, mūsų pažinimas yra toks pat aiškus ir 
tikras nepriklausomai nuo to, ar kuri nors iš šių idėjų 
arba jos abi gali atvaizduoti daugiau nei vieną realų 
esinį, ar ne. Prieš užbaigdamas norėčiau aptarti dar 
vieną su silogizmu susijusį dalyką — ar negalima pa- 
grįstai kelti klausimo, ar dabartinė silogizmo forma yra 
tokia, kokią jis, protingai Žiūrint, turėtų turėti? Kadan- 
gi medius terminus turi sujungti kraštinius terminus, 
t.y. tarpinės idėjos per jį turi parodyti dviejų aptaria- 
mųjų idėjų atitikimą ar neatitikimą, tai ar medius termi- 
nus padėtis nebūtų natūralesnė ir neparodytų krašti- 
nių terminų atitikimo ar neatitikimo aiškiau ir geriau, 
jeigu jo vieta būtų viduryje tarp jų? Tai lengvai galima 
padaryti perstačius teiginius ir padarius medius termi- 
nus pirmojo teiginio tariniu ir antrojo veiksniu. Pavyz- 
džiui: 

Omnis homo est animal, 
Omne animal est vivens, 
Ergo omnis homo est vivens. 


Omne corpus est extensum et solidum, 
Nullum extensum et solidum est pura extensio, 
Ergo corpus non est pura extensio”. 

Man nėra reikalo varginti skaitytoją silogizmų, ku- 
rių išvados susijusios su atskirais atvejais, pavyzdžiais. 
Dėl tos pačios priežasties jiems tinka ta pati forma, 
kaip ir bendro pobūdžio silogizmams. 


Aštuonioliktas skyrius 


APIE TIKĖJIMĄ IR PROTĄ 
BEI SKIRTINGAS JŲ SRITIS 


1. Anksčiau buvo parodyta: 1) kad neturėdami idėjų 
mes neišvengiamai esame neišmanėliai ir neturime jo- 
kio pažinimo; 2) kad neturėdami argumentų mes esa- 
me neišmanėliai ir stokojame racionalaus pažinimo; 
3) kad neturėdami aiškių ar apibrėžtų rūšinių idėjų mes 
stokojame bendrojo pažinimo ir tikrumo; 4) kad netu- 
rėdami nei savo tam tikrų dalykų pažinimo, nei kitų 
žmonių liudijimo, kuriais galėtų remtis mūsų protas, 
mes nežinome tikimybės, kuria galėtume grįsti savo 
sutikimą. 

Mano manymu, remdamiesi šiomis prielaidomis 
mes galime nustatyti tikėjimo ir proto matus ir ribas: jų 
nebuvimas, ko gero, buvo jei ne didžiulės netvarkos 
pasaulyje, tai bent jau didelių ginčų ir galbūt suklydi- 
mų priežastis. Juk kol nebus nuspręsta, kiek mes turi- 
me vadovautis protu ir kiek — tikėjimu, tuščiai gin- 
čysimės ir stengsimės įtikinti vienas kitą religijos 
klausimais. 

2. Mano įsitikinimu, kiekviena sekta mielai naudo- 
jasi protu, kiek jis jai padeda; bet kai jis apvilia jas, jos 
šaukia: „Tai tikėjimo dalykas, tai aukščiau už protą!“ 
Ir aš nesuprantu, kaip jos gali su kuo nors ginčytis, o 
juo labiau įtikinti prieštaraujantijį, kuris naudoja tą pa- 
ti argumentą, nenubrėžusios tikslių ribų tarp tikėjimo 
ir proto, — tai turėtų būti pirmasis uždavinys visais su 
tikėjimu susijusiais klausimais. 

Taigi protu, kaip tikėjimo priešprieša, aš čia laikau 
tokių teiginių ar tiesų, kurias intelektas išveda iš idėjų, 
įgytų pritaikius savo įgimtus sugebėjimus, t.y. pojūtį ir 
refleksiją, tikrumo ar tikimybės atskleidimą. 

Kita vertus, tikėjimas yra pritarimas kokiam nors tei- 
giniui, sudarytam ne proto dedukcijos būdu, bet pasi- 
tikint jį pateikiančiuoju, kaip teiginiui, kokiu nors ne- 
įprastu būdu ateinančiam iš Dievo. Šį tiesų atskleidimo 
žmonėms būdą vadiname apreiškimu. 

3. Taigi pirmiausia aš teigiu, kad nė vienas Dievo 
įkvėptas žmogus jokiu apreiškimu negali perduoti kitiems 
jokių naujų paprastų idėjų, kurių jie anksčiau neįgijo per 
pojūtį ir refleksiją. Kad ir ką jame Dievas įspaustų tie- 
siogiai savo ranka, šis apreiškimas, jeigu jis apima nau- 
jas paprastas idėjas, nei žodžiais, nei kokiais nors kitais 
ženklais negali būti perteiktas kitiems. Juk žodžiai, tie- 
siogiai mus veikdami, sukelia tik savo natūralių garsų 
idėjas; kaip tik dėl to, kad juos įprasta vartoti kaip žen- 
klus, jie sužadina ir atgaivina mūsų intelekte slypin- 
čias idėjas, tačiau tik tokias idėjas, kurios buvo jame ir 
anksčiau. Regimi ar girdimi žodžiai sukelia mūsų min- 
tyse tik tas idėjas, kurių ženklai jie mums paprastai 
buvo, tačiau negali pateikti visiškai naujų ir anksčiau 
nežinotų paprastų idėjų. Taip pat yra su visais kitais 

ženklais, negalinčiais žymėti mums daiktų, kurių idėjų 
anksčiau mes apskritai neturėjome. 

Taigi, kad ir kokie dalykai buvo atskleisti šv. Pau- 
liui, kai jis buvo paimtas į trečiąjį dangų, kad ir kokių 
naujų idėjų čia įgijo jo intelektas, kitiems jis gali pateik- 
ti tik tokius šios vietos apibūdinimus, kad ten esama 
to, „ko akis neregėjo, ko ausis negirdėjo, kas žmogui į 
mintį neatėjo“?! Ir jeigu tartume, kad Dievas antgam- 
tiniu būdu parodė kam nors būtybių, gyvenančių, pa- 
vyzdžiui, Jupiteryje arba Saturne (niekas negali neigti, 
kad jų gali ten būti) ir turinčių šešias jusles, rūšį ir 
įspaudė jo intelekte idėjas, kurias jiems pateikia ši šeš- 
toji juslė, tai šis žmogus negalėtų žodžiais sukelti kitų 
žmonių intelektuose šios šeštosios juslės įspaustų idė- 
jų, kaip niekas iš mūsų negali žodžių garsais perteikti 
spalvos idėjos žmogui, kuris turi tobulas keturias jus- 
les, tačiau penktosios — regėjimo — niekada neturėjo. 
Mūsų paprastų idėjų, kurios yra visų mūsų sąvokų ir 
žinių pagrindas ir vienintelis objektas, atžvilgiu mes 
visiškai priklausome nuo savo proto, aš turiu galvo- 
je — nuo savo prigimtinių sugebėjimų, ir anaiptol ne- 
galime įgyti jų, ar kurios nors iš jų, tradicinio apreiškimo 
būdu, — aš sakau „tradicinio apreiškimo“, skirdamas 
jį nuo „pirmapradžio apreiškimo“. Pastaruoju aš vadi- 
nu tiesiogiai paties Dievo Žmogaus intelekte padary- 
tus pirmuosius įspaudus, kuriems mes negalime nu- 
statyti jokių ribų; o pirmuoju vadinu šiuos įspaudus, 
perduotus kitiems žodžiais ir įprastiniais būdais, ku- 
riais mes perteikiame vieni kitiems savo supratimą. 

4. Antra, aš teigiu, kad apreiškimas mums gali atskleis- 
ti ir perduoti tas pačias tiesas, kurias galime atrasti protu ir 
pasitelkę tas idėjas, kurias galime įgyti natūraliai. An- 

tai Dievas per apreiškimą galėjo mums atskleisti bet 
kurio Eukleido teiginio teisingumą lygiai taip pat, kaip 
žmonės patys padaro šį atradimą natūraliai naudoda- 
miesi savo sugebėjimais. Visuose tokiuose dalykuose 
apreiškimo nelabai prisireikia ir juo mažai naudojamasi, 
nes Dievas suteikė mums natūralių ir tikresnių prie- 
monių įgyti jų pažinimui. Juk kiekviena tiesa, kurią 
mes aiškiai atrandame remdamiesi savo pačių idėjų pa- 
žinimu ir kontempliacija, visuomet mums bus tikresnė 
už tas, kurias mums perdavė tradicinis apreiškimas. Mū- 
sų žinojimas, kad šis apreiškimas iš pradžių kilo iš Die- 
vo, niekada negali būti toks tikras kaip Žinojimas, kurį 
įgyjame aiškiai ir tiksliai suvokdami mūsų pačių idėjų 
atitikimą ar neatitikimą; pavyzdžiui, jeigu prieš keletą 
amžių būtų apreikšta, kad trys trikampio kampai ly- 
gūs dviem statiesiems, aš galėčiau sutikti su šio teigi- 
nio teisingumu pasitikėdamas padavimu, kad jis buvo 
apreikštas; tačiau tai niekada negalėtų suteikti tokio 
didelio tikrumo, kokį teikia pažinimas, įgyjamas lygi- 
nant ir matuojant mano paties turimas dviejų stačiųjų 
kampų ir trijų trikampio kampų idėjas. Lygiai taip pat 
yra su faktais, kuriuos mes galime pažinti juslėmis: 
pavyzdžiui, tvano istoriją mums perteikia raštai, kurių 
pirminis šaltinis buvo apreiškimas, tačiau, manau, nie- 
kas nesakys turįs tokį pat tikrą ir aiškų tvano pažinimą 
kaip ir Nojus, kuris jį matė, arba kokį jis pats būtų 
įgijęs, jeigu būtų gyvenęs tuo metu ir jį matęs. Jis yra 
įsitikinęs tik tiek, kiek pasitiki savo juslėmis, kad taip 
parašyta knygoje, kurią, kaip manoma, parašė įkvėp- 
tas Mozė; tačiau jis nėra toks įsitikinęs, kad šią knygą 
parašė Mozė, koks būtų tada, jeigu būtų matęs Mozę 

ją rašant. Taigi įsitikinimas tuo, kad tai yra apreiški- 
mas, silpnesnis už jo teikiamą tikrumą. 

5. Vadinasi, dėl teiginių, kurių tikrumas yra pagrįs- 
tas mūsų idėjų atitikimo ar neatitikimo suvokimu, įgy- 
jamu arba tiesiogiai intuicija, kaip savaime akivaizdžių 
teiginių atveju, arba per akivaizdžias proto dedukcijas 
įrodymuose, mums nereikia apreiškimo pagalbos, kad 
būtų pelnytas mūsų pritarimas ir jie būtų pateikti mū- 
sų intelektui. Jie gali būti arba jau yra įdiegti į jį natū- 
raliais pažinimo būdais, ir tai yra didžiausias tikru- 
mas dėl ko nors, kokį tik mes galime įgyti, išskyrus 
tiesioginį Dievo apreiškimą, bet ir šiuo atveju mūsų 
tikrumas negali būti didesnis už mūsų Žinojimą, kad 
tai yra Dievo apreiškimas. Tačiau, mano nuomone, nie- 
kas negali šiuo pretekstu priversti suabejoti aiškiu Ži- 
nojimu arba atmesti jį, arba protingai įtikinti žmogų 
pripažinti tiesa ką nors, kas tiesiogiai prieštarauja aiš- 
kiam jo paties intelekto akivaizdumui. Kadangi joks 
mūsų sugebėjimų, kuriais suvokiame tokius apreiški- 
mus, akivaizdumas negali pranokti mūsų intuityviojo 
pažinimo tikrumo arba prilygti jam, mes niekada ne- 
galime pripažinti tiesa nieko, kas tiesiogiai prieštarau- 
ja mūsų aiškiam ir tvirtam Žinojimui. Pavyzdžiui, vie- 
no kūno ir vienos vietos idėjos taip aiškiai atitinka viena 
kitą, ir intelektas taip akivaizdžiai suvokia jų atitiki- 
mą, jog mes niekada nepritarsime teiginiui, kad tas 
pats kūnas vienu metu yra dviejose skirtingose vieto- 
se, nors ir kiek būtų remiamasi dieviškojo apreiškimo 
autoritetu, nes akivaizdumas, kad, pirma, mes neapsi- 
gauname priskirdami jį Dievui ir kad, antra, teisingai 
jį suprantame, niekada negali būti toks didelis kaip 
mūsų intuityviojo pažinimo, kurio dėka mes įžvelgia- 

me, jog tas pats kūnas negali vienu metu būti dviejose 
vietose, akivaizdumas. Todėl joks teiginys negali būti 
laikomas dieviškuoju apreiškimu arba gauti visiems to- 
kiems teiginiams prideramą pritarimą, jeigu jis priešta- 
rauja mūsų aiškiam intuityviajam pažinimui. Tai reikštų 
sugriauti viso pažinimo, akivaizdumo ir bet kokio pri- 
tarimo principus bei pagrindus; jeigu abejotini teigi- 
niai užimtų pirmesnę vietą negu savaime akivaizdūs 
teiginiai, o tai, ką mes tikrai žinome, duotų kelią tam, 
dėl ko galime klysti, tai pasaulyje nebeliktų jokio skir- 
tumo tarp tiesos ir melo, jokio įtikimumo ir neįtikimu- 
mo mato. Todėl tuščias daiktas pateikti kaip tikėjimo 
dalykus teiginius, prieštaraujančius aiškiam mūsų idė- 
jų atitikimo ar neatitikimo suvokimui. Jie negali išgau- 
ti mūsų sutikimo nei šiuo, nei kokiu nors kitu pavadi- 
nimu. Juk tikėjimas niekada negali mūsų įtikinti tuo, 
kas prieštarauja mūsų žinojimui. Nors tikėjimas remia- 
si Dievo (kuris negali meluoti), apreiškiančio mums 
kokį nors teiginį, liudijimu, tačiau mūsų įsitikinimas 
tuo, kad tai iš tiesų yra dieviškasis apreiškimas, negali 
pranokti mūsų žinojimo, nes visa tikrumo galia remia- 
si mūsų žinojimu, kad Dievas tai apreiškė. Šiuo atveju, 
kai apreikštu laikomas teiginys prieštarauja mūsų pa- 
žinimui arba protui, jis niekada neišvengs prieštaravi- 
mo, — būtent jog mes negalime pasakyti, kaip galima 
įsivaizduoti, kad iš Dievo, dosnaus mūsų būties Kūrė- 
jo, ateina teiginys, kuris, jeigu jį pripažinsime teisingu, 
turi sugriauti visus mums jo duotus pažinimo princi- 
pus ir pagrindus, padaryti nenaudingus visus mūsų 
sugebėjimus, visiškai sugriauti puikiausią jo kūrybos 
dalį — mūsų intelektą ir pastatyti žmogų į tokią padė- 
tį, kurioje jis turės mažiau šviesos, mažiau vadovavi- 

mo negu išnykstantis gyvulys. Jeigu žmogaus intelek- 
tui tai, kad kas nors yra dieviškasis apreiškimas, nie- 
kada negali būti akivaizdžiau už jo paties proto prin- 
cipų akivaizdumą (arba taip pat akivaizdu), jis niekada 
negali turėti pagrindo atsisakyti aiškaus proto akivaiz- 
dumo, kad rastų vietos teiginiui, kurio apreiškimas nėra 
akivaizdesnis už šių principų akivaizdumą. 

6. Tiek žmogus turi naudotis protu ir klausyti jo net 
tiesioginio ir pirmapradžio apreiškimo, kurį, kaip ma- 
noma, jis pats patiria, atveju. Tačiau visų tų Žmonių, 
kurie nepretenduoja patirti tiesioginį apreiškimą, iš ku- 
rių reikalaujama paklusti ir pripažinti kitiems apreikš- 
tas tiesas, jiems perduodamas raštuose arba žodžiu, 
protas turi kur kas daugiau darbo, ir tik jis gali paska- 
tinti mus jas pripažinti. Kadangi tikėjimo dalykas yra 
tik dieviškasis apreiškimas, ir niekas kita, tikėjimas, 
kaip mes vartojame šį žodį (paprastai tai vadindami 
dieviškuoju tikėjimu), turi reikalą tik su tais teiginiais, 
kurie laikomi dieviškai apreikštais. Tad aš nesuprantu, 
kaip žmonės, laikantys apreiškimą vieninteliu tikėjimo 
objektu, gali teigti, jog patikėjimas, kad vienas ar kitas 
teiginys, randamas tokioje ar tokioje knygoje, yra įkvėp- 
tas Dievo, yra tikėjimo, o ne proto dalykas, jeigu nėra 
apreikšta, kad šis teiginys arba viskas šioje knygoje 
buvo pranešta dieviškosios dvasios. Be tokio apreiški- 
mo tikėjimas arba netikėjimas, kad šis teiginys arba vi- 
sa knyga yra iš Dievo, gali būti tik proto, o ne tikėjimo 
dalykas, ir pritarti jam aš galiu tik pasiremdamas pro- 
tu, kuris niekada nepareikalaus ir nesuteiks galimybės 
tikėti tuo, kas prieštarauja jam pačiam: protas negali 
pritarti tam, kas jam atrodo neprotinga. 

Todėl protas yra tikrasis teisėjas visais tais klausi- 
mais, kur mes nestokojame aiškaus akivaizdumo, pa- 
grįsto mūsų idėjomis ir mano minėtais pažinimo prin- 
cipais; ir nors apreiškimas, sutikdamas su protu, gali 
patvirtinti jo nurodymus, tačiau negali tokiais atvejais 
padaryti jo sprendimų negaliojančių ir negali priversti 
mūsų, kai mes turime aiškų ir akivaizdų proto sprendimą, 
atsisakyti jo dėl priešingos nuomonės tuo pretekstu, kad tai 
yra tikėjimo dalykas, — tai negali turėti galios aiškių ir 
akivaizdžių proto nurodymų atžvilgiu. 

7. Tačiau, trečia, yra daug dalykų, kurių mes turime 
tik labai netobulas sąvokas arba visai jų neturime, taip 
pat dalykų, apie kurių praeitį, dabartį ar ateitį pasitel- 
kę savo prigimtinius sugebėjimus visai nieko negalime 
sužinoti, — kaip tik šie dalykai, kurių mes negalime 
atskleisti savo prigimtiniais sugebėjimais ir kurie yra 
aukščiau už protą, ir yra tikrasis tikėjimo objektas, kai jie 
apreiškiami. Pavyzdžiui, tai, kad dalis angelų sukilo 
prieš Dievą ir dėl to neteko turėtos palaimos, kad mi- 
rusieji prisikels ir vėl gyvens ir kiti panašūs dalykai, 
kurių protas negali atskleisti, yra grynai tikėjimo daly- 
kai, su kuriais protas tiesiogiai neturi nieko bendro. 

8. Tačiau duodamas mums proto šviesą Dievas ne- 
surišo sau rankų, kad negalėtų suteikti mums, kai jam 
tai atrodys reikalinga, apreiškimo šviesos tais klausimais, 
kur mūsų prigimtiniai sugebėjimai gali mums pateikti 
tik tikėtiną sprendimą; apreiškimas, kur Dievas panorė- 
jo jį suteikti, turi nugalėti tikėtinus proto spėjimus. Juk 
intelektas, nebūdamas tikras to, ko jis akivaizdžiai ne- 
žino, teisingumu ir tik nusileisdamas čia įžvelgiamai 
tikimybei, privalo sutikti su tokiu liudijimu, kuris, kaip 
jis yra įsitikinęs, gaunamas iš to, kuris negali klysti ir 


619 


IV. APIE ŽINOJIMĄ IR NUOMONĘ 


nenori apgaudinėti. Tačiau vis dėlto protas turi spręsti, 
ar iš tiesų tai yra apreiškimas ir apie žodžių, kuriais jis 
perteiktas, reikšmę. Iš tiesų, jeigu apreiškimu laikoma 
tai, kas yra priešinga aiškiems proto principams ir aki- 
vaizdžiam paties intelekto aiškių ir ryškių idėjų paži- 
nimui, tai čia reikia klausyti proto, nes tai yra jo srities 
dalykas; kadangi žmogus niekada negali taip tikrai ži- 
noti, kad jo pažinimo aiškiems principams ir akivaiz- 
dumui prieštaraujantis teiginys buvo dieviškai apreikš- 
tas arba kad jis teisingai supranta žodžius, kuriais jis 
buvo perduotas, kaip jis žino, kad teisingas yra prie- 
šingas teiginys, tai jis privalo jį nagrinėti ir svarstyti 
kaip proto dalyką, o ne patikėti juo neįsigilinęs kaip 
tikėjimo dalyku. 

9. Pirma, bet koks apreikštas teiginys, apie kurio 
teisingumą mūsų intelektas, pasitelkęs savo prigimti- 
nius sugebėjimus ir sąvokas, negali spręsti, yra grynai 
tikėjimo dalykas ir aukščiau už protą. 

Antra, visi teiginiai, apie kuriuos intelektas gali nu- 
tarti ir spręsti taikydamas savo prigimtinius sugebėji- 
mus ir remdamasis natūraliai įgytomis idėjomis, yra pro- 
to dalykas, tik su tokia išlyga, kad tais atvejais, kai jis 
stokoja tikro akivaizdumo ir teiginių teisingumu įsiti- 
kina tik remdamasis tikėtinais pagrindais, paliekančiais 
galimybę, jog yra teisingas priešingas teiginys, be prie- 
vartos jo paties pažinimo tikro akivaizdumo atžvilgiu 
ir bet kokio proto principų griovimo, — tokių tikėtinų 
teiginių atveju, kartoju, mūsų pritarimą turi lemti aki- 
vaizdus apreiškimas, net jeigu jis prieštarauja tikimybei. 
Kur proto principai akivaizdžiai neparodė, kad teigi- 
nys tikrai yra teisingas arba klaidingas, ten šitai gali 
nustatyti aiškus apreiškimas, kaip kitas teisingumo prin- 

cipas ir pritarimo pagrindas; taigi toks teiginys gali 
būti tikėjimo dalykas ir taip pat gali būti aukščiau už 
protą. Kadangi protas šiuo atskiru atveju nesugebėjo 
pakilti aukščiau už tikimybę, tikėjimas pateikė sprendi- 
mą ten, kur proto nepakako, ir apreiškimas parodė, ku- 
rioje pusėje tiesa. 

10. Tiek driekiasi tikėjimo valdos, ir be jokios prie- 
vartos proto atžvilgiu ar kliudymo jam; proto neįžei- 
džia ir nedrumsčia nauji tiesos, kylančios aš amžinojo 
viso pažinimo šaltinio, atradimai, jie padeda jam ir to- 
bulina jį. Tai, ką Dievas apreiškė, yra tikra tiesa, dėl to 
negali kilti jokių abejonių. Tai yra tikrasis tikėjimo ob- 
jektas; tačiau protas turi nuspręsti, ar tai yra dieviškasis 
apreiškimas, ar ne, jis negali leisti intelektui atmesti 
didesnį akivaizdumą, kad būtų priimta tai, kas ma- 
žiau akivaizdu, arba paremti tikimybę prieš žinojimą 
ir tikrumą. Kokio nors tradicijos perduodamo apreiš- 
kimo dieviškoji kilmė iš tų žodžių, kuriais jis perteikia- 
mas, ir ta prasme, kaip mes jį suprantame, negali būti 
taip aiškiai ir tikrai akivaizdi, kokie yra proto princi- 
pai; todėl niekas, kas yra priešinga aiškiems ir savaime 
akivaizdiems proto nurodymams ir nesuderinama su jais, 
neturi teisės būti pateikta arba pripažinta kaip tikėjimo da- 
lykas, su kuriuo protas neturi nieko bendro. Tai, kas yra 
dieviškasis apreiškimas, turi nugalėti visas mūsų nuo- 
mones, prietarus ir interesus ir turi teisę gauti visišką 
mūsų pritarimą; toks mūsų proto pajungimas tikėjimui 
neatima pažinimo gairių, nesukrečia proto pagrindų, 
bet leidžia mums tam panaudoti savo sugebėjimus, kam 
jie mums ir buvo duoti. 

11. Jeigu tikėjimo ir proto sritys nebus atskirtos tokiomis 
ribomis, religijoje apskritai neliks vietos protui, ir absur- 

diškos nuomonės bei apeigos, būdingos įvairioms pa- 
saulio religijoms, nenusipelnys pasmerkimo. Juk kaip 
tik su šiuo tikėjimo gyrimu, priešpriešinant jį protui, 
mano manymu, didžiąja dalimi galima sieti tas nesą- 
mones, kurių apstu visose Žmoniją valdančiose ir ją 
skaldančiose religijose. Būdami įsitikinę, kad jie neturi 
tartis su protu dėl religijos dalykų, nors šie akivaiz- 
džiai prieštarautų sveikam protui ir patiems viso jų 
pažinimo principams, žmonės davė valią savo vaiz- 
duotei bei natūraliems prietarams ir dėl to imdavo lai- 
kytis tokių keistų nuomonių ir tokių absurdiškų religi- 
nių apeigų, jog protingas žmogus negali nesistebėti jų 
kvailystėmis ir nemanyti, kad visa tai yra nepriimtina 
didžiam ir išmintingam Dievui ir negali neatrodyti juo- 
kinga ir įžeidžiama blaiviam ir doram žmogui. Todėl 
kaip tik religijoje, kuri turėtų labiausiai mus skirti nuo 
gyvulių ir ypač iškelti mus, kaip protingas būtybes, 
aukščiau už gyvulius, žmonės dažnai būna patys ne- 
protingiausi ir nesąmoningesni net už gyvulius. Credo, 
quia impossibile est: tikiu, nes tai neįmanoma““, — tai gali 
būti laikoma doro Žmogaus uolumo proveržiu, tačiau 
būtų Žmonėms visai netikusi taisyklė pasirinkti pažiū- 
roms ar religijai. 
Dvidešimt pirmas skyrius 
APIE MOKSLŲ SKIRSTYMĄ 

1. Viskas, ką gali aprėpti Žmogaus intelektas, yra 
arba, pirma, daiktų, kokie jie yra patys savaime, pri- 
gimtis, jų santykiai ir veikimo būdas; arba, antra, tai, 


ką pats žmogus, kaip protingas ir laisvas veikėjas, turi 
daryti, kad pasiektų kokį nors tikslą, ypač laimę; arba, 

trečia, būdai ir priemonės, kuriomis įgyjamas ir per- 
duodamas vieno ir kito pažinimas. Aš manau, mokslą 
iš tiesų galima suskirstyti į tokius tris skyrius. 

2. Pirma, daiktų, kokie jie yra patys savaime, jų san- 
daros, savybių ir veiksmų pažinimas; čia aš turiu gal- 
voje ne tik materiją ir kūną, bet ir dvasias, kurios taip 
pat turi prigimtį, sandarą ir veikia, kaip ir kūnai. Šitai 
aš vadinu gvora7 šiek tiek platesne šio žodžio prasme, 
arba gamtos filosofija. Jos tikslas — grynai spekuliatyvi 
tiesa; viskas, kas gali pateikti žmogaus intelektui tokią 
tiesą, patenka į šį skyrių, ar tai būtų pats Dievas, an- 
gelai, dvasios, kūnai, ar kokios nors jų ypatybės, to- 
kios kaip skaičius, forma ir t.t. 

3. Antra, zpax TIA, mokėjimas teisingai naudotis sa- 
vo galiomis ir veiksmais siekiant gerų ir naudingų da- 
lykų. Svarbiausia šioje srityje yra etika, siekianti surasti 
į laimę vedančias žmonių elgesio taisykles ir matus bei 
jų taikymo būdus. Jos tikslas — ne gryna spekuliacija 
ir tiesos pažinimas, bet teisingumas ir jį atitinkantis 
elgesys. 

4. Trečia, trečiąjį skyrių galima pavadinti oņueionxn, 
arba ženklų teorija; kadangi įprasčiausi ženklai yra žo- 
džiai, ji visai vykusiai dar vadinama Aoya7, logika; jos 
uždavinys — išsiaiškinti ženklų, kuriais intelektas nau- 
dojasi, kad suprastų daiktus arba perduotų savo žinias 
kitiems, prigimtį. Kadangi intelekto kontempliuojamų 
daiktų, išskyrus jį patį, nėra intelekte, jam būtinai turi 
būti pateikta kas nors kita kaip jo nagrinėjamo daikto 
ženklas arba atvaizdas, ir tai yra idėjos. Kadangi vieno 
žmogaus mintis sudarančių idėjų reginys negali tiesio- 
giai atsiverti kitam ir jos gali būti kaupiamos tik at- 
mintyje, nelabai patikimoje saugykloje, todėl tam, kad 

galėtume perduoti savo mintis vienas kitam ir užfik- 
suoti jas savo pačių reikmėms, mums taip pat reikalin- 
gi mūsų idėjų ženklai. Patogiausi žmonėms pasirodė 
artikuliuoti garsai, todėl jie visuotinai vartojami. Štai 
kodėl idėjų ir žodžių, kaip svarbiausių pažinimo įran- 
kių, aptarimas yra reikšminga samprotavimų, aprėpian- 
čių visą Žmogiškąjį pažinimą, dalis. Ir jeigu jie būtų 
pasverti skyrium ir deramai aptarti, ko gero, pateiktų 
mums kitokią logiką ir kritiką negu tos, kurias žinojo- 
me iki šiol. 

5. Mano manymu, tai pirmasis ir bendriausias, be to, 
natūraliausias mūsų intelekto objektų skirstymas. Juk 
žmogus gali sutelkti savo mintis tik arba į pačių daiktų 
kontempliaciją, kad atskleistų tiesą, arba į jo paties ga- 
lioje esančius daiktus, t.y. į savo veiksmus, kad pasiek- 
tų savo paties tikslus, arba į ženklus, kuriuos intelektas 
vartoja ir vienu, ir kitu atveju, ir teisingą jų išdėstymą, 
kad aiškiau pažintų. Kadangi visi šie trys dalykai, t.y. 
daiktai, kiek jie patys savaime yra pažinūs, veiksmai, 
kiek jie priklauso nuo mūsų ir padeda pasiekti laimę, 
ir teisingas ženklų vartojimas siekiant pažinimo, skiria- 
si toto coelo??, man tai atrodė esančios trys didžiosios 
intelektinio pasaulio sritys, visiškai atskiros ir skirtin- 
gos. 


PABAIGA 


PAAIŠKINIMAI 


Esė apie žmogaus intelektą, vieną iš svarbiausių savo veikalų, 
nulėmusių jo vietą Vakarų filosofinės minties istorijoje, Johnas 
Locke'as pradėjo rašyti 1671 m. Šis darbas su pertrūkiais tęsėsi 
beveik dvidešimt metų. Pirmasis Esė leidimas buvo išspausdin- 
tas pačioje 1689 m. pabaigoje, nors datuotas 1690 m. Kiek anks- 
čiau, 1688 m., žurnale „Bibliothėgue universelle“ pasirodė vei- 
kalo santrauka prancūzų kalba. Po Locke'o mirties jo archyve 
buvo rasti treji veikalo apmatai, parašyti 1671 m. (2) ir 1685 m. 
Šiuolaikinis Locke'o kūrybos tyrinėtojas Richardas Aaronas juos 
sąlygiškai pavadino „Apmatai A, B ir C“ („Drafts A, B, C“) ir 
pirmąjį iš jų išleido knygoje An Early Draft of Locke's Essay together 
with Excerpts from his Journals, ed. by R. J. Aaron and Jocelyn 
Gibb (Oxford, 1936). Visi apmatai išleisti knygoje Drafts for an 
Essay concerning Human Understanding (Oxford, 1980). 

Pasirodžius veikalui, Locke'as sulaukė daugelio kritinių at- 
siliepimų. Atsakydamas į kritiką, jis parengė gerokai pataisytą 
ir papildytą antrąjį Esė leidimą, kuris išėjo 1694 m. Trečiasis 
leidimas (perspausdintas antrasis) išėjo 1695 m. Ketvirtasis, pa- 
taisytas ir papildytas, leidimas pasirodė 1700 m. Penktasis lei- 
dimas, išėjęs 1706 m., jau po Locke'o mirties, taip pat buvo jo 
pataisytas ir papildytas. Locke'ui tebegyvenant išėjo Esė verti- 
mas į prancūzų kalbą (Amsterdame 1700 m.), kurio rengimą jis 
aktyviai kuravo, taip pat vertimas į lotynų kalbą (Londone 
1701 m.), kuriuo jis irgi rūpinosi. 

Kadangi veikalas buvo rašomas ilgai, su pertrūkiais, kai ku- 
rie jo skyriai yra pernelyg, ištęsti, esama pasikartojimų. Ir pats 
Locke'as matė šiuos Esė trūkumus, pripažino, kad kai kurios jos 
dalys galėtų būti sutrumpintos, tačiau pats nebesiėmė šito pa- 
daryti. 

Pirmąjį sutrumpintą Esė variantą savo studentams parengė 
Oksfordo universiteto dėstytojas Johnas Wynne'as, 1694 m. ga- 
vęs Locke'o sutikimą. Iš esmės tai buvo veikalo konspektas, 
išdėstytas paties Wynne'o žodžiais. XVIII a. ir XIX a. pradžioje 
pasirodė daug kitų Locke'o Esė santraukų, konspektų, apžval- 
gų, paprastai skirtų studentams. Paminėtina Williamo Duncano 
knyga Logikos pagrindai (The Elements of Logic, 1748) — detalus 
Locke'o veikalo atpasakojimas (daugelyje vietų tiesiog pažodi- 
nis). Ji buvo labai populiari, daugelį kartų perspausdinta. 

Profesoriaus Johno W. Yoltono, daugelio knygų ir straipsnių 
apie Locke'ą autoriaus, parengto sutrumpinto Esė varianto, ku- 
rio vertimas į lietuvių kalbą spausdinamas šioje knygoje, pa- 
grindą sudaro penktasis veikalo leidimas. Tai yra paties Locke'o 
tekstas, ne pertvarkytas, o tik sutrumpintas atsisakant kai kurių 
pernelyg ištęstų samprotavimų, pasikartojimų, pavyzdžių. 


! Turimas galvoje būrelis artimų Locke'o draugų, kurie dis- 
kutuodavo filosofijos ir politikos klausimais. Čia minimas po- 
kalbis, paskatinęs Locke'ą parašyti Esė, įvyko 1671 m. pradžioje. 
Vienas iš jo dalyvių Jamesas Tyrellis (1642—1718) savajame Esė 
egzemplioriuje (jis saugomas Britų muziejuje) paliko įrašą, ku- 
riame nurodo, kad buvo kalbama apie dorovės ir apreikštosios 
religijos principus. 


2 Šis žodis buvo pasirinktas kaip Locke'o vartojamo termino 
understanding atitikmuo remiantis tuo, kad angliškasis terminas 
atitinka lotynų k. žodį intellectus, kurį ir pats Locke'as vartojo 
rašydamas lotyniškai (intellectus humanus). Į vokiečių k. under- 
standing verčiamas Verstand, į prancūzų k. — entendement. (Gal- 
būt čia vertėtų prisiminti S. Šalkauskio siūlytą vartoti šia reikš- 

me lietuvišką žodį „aumuo“?) Knygoje dažnai pasitaikantis ter- 
minas mind paprastai vartojamas kaip understanding sinonimas, 
todėl dažniausiai taip pat verčiamas „intelektas“. Locke'o var- 
tojamas terminas reason verčiamas „protas“ (vok. Vernunft, pranc. 
raison). (Apie Locke'o vartojamų terminų prasmę žr. P. H. Nid- 
ditchiaus pratarmę kn.: Locke, John. An Essay concerning Human 
Understanding, Oxford University Press, 1979, p. XXII-XXIII.) 


3 Turimi galvoje minėtojo būrelio nariai. 


* Robert Boyle (1627—1691) — anglų chemikas, fizikas ir fi- 
losofas, Locke'o draugas. 1662 m. nustatė dujų tūrio ir slėgio 
ryšį esant pastoviai temperatūrai (vadinamąjį Boyle'io ir Ma- 
riotte'o dėsnį). Locke'as perėmė iš jo korpuskulinę materijos 
teoriją, išdėstytą knygoje Formų ir savybių kilmė pagal korpusku- 
linę filosofiją (The Origin of Forms and Qualities, 1666), iš jo suži- 
nojo apie eksperimentinius ir empirinius metodus. Boyle'is iš- 
leido Locke'o Oro istoriją (History of the Air), papildęs ją savo 
paties meteorologiniais stebėjimais. 

Thomas Sydenham (1624—1689) — žymus anglų gydytojas, 
vienas iš klinikinės medicinos pradininkų. Sukūrė ligonio ste- 
bėjimo metodą. Artimas Locke'o draugas, padaręs jam didelę 
įtaką. 


? Christian Huygens (lot. Huygenius, 1629—1695) — olandų 
fizikas, matematikas ir astronomas. Pateikė naują skaičiaus n 
skaičiavimo būdą, tyrė įvairių kreivių savybes, parašė vieną 
pirmųjų tikimybių teorijos traktatų Apie skaičiavimus žaidžiant 
kauliukais (1657). Kartu su R. Hooke'u nustatė pastovius termo- 
metro taškus — ledo tirpimo ir vandens virimo temperatūrą. 
Išrado svyruoklinį laikrodį, atrado kūnų tampriųjų susidūrimų 
dėsnius ir kt. Traktate apie šviesą (1690) išdėstė banginę šviesos 
teoriją, paaiškino bangų sklidimą. 


é Kalbama apie Esė santrauką, paskelbtą prancūzų kalba 
1688 m. sausio mėnesį žurnale „Bibliothėgue universelle et histo- 

rique de l'année” (t. VIII, p. 49—142) pavadinimu „Extrait d'un 
Livre Anglais gui n'est pas encore publiė, intitulė Essai Philoso- 
phique concernant L'Entendement“. Šį žurnalą Amsterdame leido 
Jeanas Leclercas (1657—1736), šveicarų filologas, istorikas ir te- 
ologas, artimas Locke'o draugas. Tai buvo svarbiausias literatū- 
rinis periodinis leidinys to meto Europoje. Locke'as šiam žurna- 
lui parašė ir daugiau straipsnių. 


Pirma knyga 
Apie įgimtas sąvokas 


12 Pt 1, 3. Biblijos citatos pateikiamos iš naujausio prof. 
Antano Rubšio versto Senojo Testamento ir prof. Česlovo Kava- 
liausko versto Naujojo Testamento leidimo, redaguoto Petro 
Kimbrio (Biblija arba Šventasis Raštas. Ekumeninis leidimas. — 
Vilnius: Lietuvos Biblijos draugija, 1999). 


2 Aliuzija į Pat 20, 27: „Žmogaus gyvybės alsavimas yra 
Viešpaties žibintas, apreiškiantis visas jo būties gelmes“. 


3 „Bendros sąvokos“ (gr.). 
* „Iš naujo“ (lot.). 


? Leviatanas — biblinė pabaisa, to paties pavadinimo Th. Hob- 
beso (1588—1679) veikale simbolizuojanti valstybės valdžią. 


6 „Neįmanoma kartu būti ir nebūti“ (Iot.). 


7? Užuomina į graikų rašytojo Lukiano (apie 120—180 m. po 
Kr.) satyrą „Gaidys, arba Mikilo sapnas“, kurioje pašiepiama 
senovės graikų filosofui Pitagorui (570—500 m. pr. Kr.) priski- 
riama sielų persikėlimo teorija. Satyroje batsiuvį Mikilą iš ma- 
lonaus sapno prižadinęs gaidys kalba žmogaus balsu, sakosi 
esąs Pitagoras, pavirtęs gaidžiu, o prieš tapdamas Pitagoru bu- 
vęs Euforbu, vienu iš narsiausių trojiečių karių, kritusiu nuo 
Menelajo rankos (žr. Homeras. Iliada, XVI, 808; VII, 9). Pasak 

Diogeno Laertijo, Pitagoras teigė kadaise buvęs Etalidu, Her- 
mio sūnumi, ir iš jo gavęs atminties dovaną. Paskui jo siela, 
pabuvusi įvairiuose augaluose ir gyvūnuose, įsikūnijusi Eufor- 
bo kūne, šiam žuvus persikėlusi į Hermotimą, vėliau — į Pirą, 
o po jo mirties — į Pitagorą. Dėl atminties dovanos jis prisime- 
nąs visas savo sielos klajones (Filosofų gyvenimai, VIII, 1, 4—5). 


3 Saldanijos įlanka — nedidelis užutekis Pietų Afrikos pakran- 
tėje (į šiaurę nuo Keiptauno). 


? Thomas Roe, žymus diplomatas, buvo karaliaus Jokūbo am- 
basadorius prie Didžiojo Mogulo (Mongolų imperijos Indijoje 
valdovo) 1614—1618 m. Jo pasakojimas apie šį laikotarpį buvo 
išspausdintas keliautojo Jeano Thėvenot (1633—1667) knygoje Pa- 
sakojimai apie įvairias nepaprastas keliones... (Relations de divers 
voyages Curieux..., 1665). 


10 Jean de Lėry (1534—1601) — prancūzų kalvinistas, pirma- 
sis protestantų misionierius Amerikos žemyne, knygos Vienos 
kelionės į Brazilijos žemę istorija (Histoire de une voyage fait un la 
terre du Bresil, 1578) autorius. 


11 Apie šiuos autorius duomenų nerasta. 


12 „Mes aptikome tokią gentį, kuri neturėjo jokių pavadini- 
mų, žyminčių Dievą ar žmogaus sielą, neturėjo jokių šventeny- 
bių, jokių stabų“ (lot.). Čia Locke'as remiasi misionieriaus jėzui- 
to Nicholaus del Techo (XVII a.), 25 metus gyvenusio Paragvajuje 
ir kitose Pietų Amerikos šalyse, Užrašais, pasakojančiais apie Pa- 
ragvajų ir Karibų žemes. 

13 Kalbama apie Simoną de La Loubėre'ą (1642—1729), keliau- 
toją, Liudviko XIV pasiuntinį Siame (dab. Tailande) 1687 m. Šią 
kelionę jis aprašė knygoje Apie Siamo karalystę (1691). 

14 Ferdinandas Navarietis (1620—1689) — ispanų misionierius 
dominikonas, 1646 m. ordino pasiųstas į Filipinus, o vėliau į 
Kiniją, kur praleido daugiau kaip 20 metų. Parašė veikalą Kinų 

religijos istoriją (1700). Jo žinios apie Kiniją pateikiamos kn.: A. 
and J. Churchill. A Collection of Voyages and Travels (1704). 


Antra knyga 
Apie idėjas 
! Turimas galvoje R. Descartes'o ir jo šalininkų požiūris. 
2 Ps 121, 4. 


3 Kastoras ir Poluksas (gr. IoAvėsUzn; — Polideukas) — mi- 
tiniai dvyniai Dioskūrai, Dzeuso ir Ledos sūnūs. 


* Herkulis — lotyniška Heraklio vardo forma. 


5 Rozenkroiceriai — slaptos masonų draugijos, kurios įkūrėju 
laikomas Christianas Rosenkreuzas (XIV a. pabaiga), nariai. Apie 
juos buvo kalbama, kad jie turį įvairių okultinių žinių ir galių. 


6 Tikriausiai Locke'as turi galvoje bandymus, atliktus Flo- 
rencijos bandymų akademijoje. Pranešimas apie juos buvo pa- 
skelbtas Akademijos leidinyje Saggi di naturali esperienze fatte 
neil’ Accademia del Cimento (1667). 


7 Ps 16, 11. 
8 Turima galvoje anglų k. abėcėlė. 


? Porfyras (gr. roppúpa — purpuras) — magminė uoliena su 
stambiais mineralų kristalais, įsiterpusiais į vėliau susidariusią 
smulkiagrūdę pagrindinę uolienos masę. 


10 William Molyneux (1658—1698) — airių matematikas, ar- 
timas Locke'o draugas, nemažai prisidėjęs tobulinant Esė tekstą. 
Jo patarimu antrajam Esė leidimui Locke'as parašė naują skyrių 
„Apie tapatumą ir skirtingumą“, pertvarkė skyrių „Apie galią“. 

1 Ši problema, kurią Molyneux išdėstė 1693 m. kovo 2 d. 
laiške Locke'ui, ne kartą buvo svarstoma XVII-XVIII a. filoso- 
fų raštuose ir įvairiai jų sprendžiama. Ją aptarė G. W. Leibnizas, 
E. B. de Condillacas, D. Diderot ir kt. 

12 Šis skystis buvo vartojamas kaip vaistas nuo nefrito (inks- 
tų uždegimo). Žiūrint į šį skystį skirtingu kampu, jo spalva 
keisdavosi. 


13 Seni anglų ilgio matai: perčas = 5,5 jardų = 5,029 m, furlon- 
gas -1 / 8 anglų mylios = 231,5 m. 


14 Grosas — dvylika tuzinų (smulkių galanterijos, kanceliari- 
jos ir pan. prekių matas). 


15 „Iki begalybės“ (Iot.). 


16 Oksfordo universiteto biblioteka, įkurta 1602 m., pavadin- 
ta jos įkūrėjo Thomaso Bodley'o (1545—1613), anglų valstybės 
veikėjo ir mokslininko, vardu. 


17 „Dalys už dalių“ (Iot.). 


18 Žodis „substancija“ yra sudarytas iš lotynų k. žodžių 
sub — „po, apačioje“ ir stare — „stovėti“. 


8 „Didžiulė žiojėjanti bedugnė“ (gr.). 

20 „Jei neklausi — žinau“ (lot.). Tai šv. Augustino (354—430) 
žodžiai iš Išpažinimų (kn. XI, sk. XIV, 17). 

n „Didysis ratas“ (Iot.). Čia turimas galvoje ekvatorius. 

2 „Svajojimas“ (pranc.). 

23 „Šventojo Vito šokis“ (Iot.). 


24 Midas — mitinis Frigijos karalius, garsėjęs savo turtais. 
Dionisas buvo patenkinęs jo norą, kad viskas, prie ko jis prisi- 
lies, virstų auksu. Kai kartą per Apolono ir Pano muzikavimo 
varžybas nugalėtoju buvo pripažintas Apolonas, Midas supeikė 
šį sprendimą. Supykęs Apolonas nubaudė Midą — „pagražino“ 
jį asilo ausimis. 

5 Pat 13, 12. 

26 Pr 30, 1. 


27 1 Kor 7, 9. 


631 


PAAIŠKINIMAI 


28 Ostrakizmas Senovės Graikijoje — valstybei pavojingų pi- 
liečių ištrėmimas (neliečiant turto) nusprendus slaptu balsavi- 
mu liaudies susirinkime. Proskripcija Senovės Romoje — viešas 
paskelbimas už įstatymo ribų kartu konfiskuojant turtą. 


2 „Veikimo būdas“ (lot.). 

30 Karališkasis vanduo (lot. agua regia) — prisotintų druskos ir 
azoto rūgščių tirpalų mišinys (3:1). 

31 „Ne [tam tikroje] vietoje, bet kur nors“ (Iot.). 

32 Turima galvoje šveicarų matematiko ir fiziko Jakobo Ber- 
noulli'o (1654—1705) koncepcija, išdėstyta knygoje Apie eterio 
trauką (De gravitate etheris, 1680). Jis teigė egzistuojant pasaulinį 
eterį ir jo slėgiu bandė paaiškinti kūnų dalių ryšį, taigi ir jų 
tįsumą. 

3 „Subtili medžiaga“ (lot.). 

* Tokių 'mikroskopų Locke'o laikais nebuvo. 


35 Parkas Londone, Vestminsterio rajone. Locke'o laikais ja- 
me buvo žvėrynas. Kazuarai — Australijos stručių rūšis. 


36 „Gamtoje“ (lot.). 

37 Šį skyrių Locke'as pridėjo antrajame Esė leidime savo drau- 
go Molyneux patarimu (žr. šios kn. 10-4 paaiškinimą). 

38 „Individualizacijos principas“ (lot.). 

3 Setas, Izmaelis — bibliniai personažai. Poncijus Pilotas — 
Judėjos prokuratorius (26—36 m. po Kr.), pasak Naujojo Testa- 
mento, patvirtinęs mirties nuosprendį Jėzui Kristui (Mt 27, Lk 
23). Šv. Austinas — šv. Augustinas (354—430), žymiausias iš 
Bažnyčios tėvų. Cesare Borgia (1476—1507) — popiežiaus Alek- 
sandro VI sūnus, Šiaurės Italijos valdovas. 


* Heliogabalas (Elagabalas, Varijus Avitas Basianas, 205— 
222) — Romos imperatorius (218—222). Jis buvo kilęs iš Emesos 

(Sirija) saulės dievo kulto tarnų giminės ir perkėlė šį kultą į 
Romą. 


4 William Temple (1628—1699) — britų diplomatas ir rašyto- 
jas. Šią ištrauką iš jo knygos Memuarai apie tai, kas įvyko krikščio- 
niškajame pasaulyje nuo 1672 iki 1679 m. Locke'as pateikia tik 
ketvirtajame Esė leidime. 


42 „Iš kur tu atvykai?“ — „Iš Marinano.“ — „Kieno tu?“ — 
„Vieno portugalo.“ — „Ką ten veiki?“ — „Prižiūriu viščiu- 
kus.“ — „Tu prižiūri viščiukus?“ — „Taip, aš, ir aš gerai išma- 
nau šį darbą“ (pranc.). 


43 Nestoras ir Tersitas — Homero Iliados personažai, visiškai 
priešingi savo charakteriais. 


* Plg. 1 Kor 14, 25 ir 2 Kor 5, 10. 


45 Konsteblis — viduramžiais vyriausiasis karaliaus rūmų, 
pilies ar tvirtovės valdytojas. 


46 James Lowde — anglų dvasininkas. Jo knyga (Discourse 
concerning the Nature of Man) pasirodė 1694 m. Jis buvo vienin- 
telis Esė kritikas, kuriam Locke'as viešai atsakė (išskyrus Vor- 
česterio vyskupą Stillingfleetą, su kuriuo vyko ilga polemika). 

* „Už nuopelnus atpildas laukia“ (lot.). — Vergilijus. Enei- 
da, I, 461. A. Dambrausko vertimas. 


48 „Gamtoje nėra nieko vertingesnio už dorybę, už garbę, už 
orumą, už moralinę vertybę“ (lot.). — Ciceronas. Tuskulo svars- 
tymai, II, 20. 


* Senovės graikų mitologijoje kentaurai buvo vaizduojami 
kaip būtybės, kurių liemuo ir kojos arklio, o viršutinė dalis — 
žmogaus, vyro arba moters (priešingai, negu rašo Locke'as). 

30 Šis skyrius buvo įdėtas į ketvirtąjį Esė leidimą, tačiau tik- 


riausiai buvo parašytas anksčiau. 

Trečia knyga 
Apie žodžius 
1 Augustas, Gajus Oktavijus (63 m. pr. Kr. — 14 m. po Kr.) — 
Romos imperatorius nuo 27 m. pr. Kr. Gajus Julijus Cezaris 
buvo jo senelio brolis iš motinos pusės, auklėjo jaunuolį kaip 
savo įpėdinį, aštuoniolikmetį įsūnijo ir paskyrė savo paveldėto- 
ju. Nuo to laiko jis gavo vardą Gajus Julijus Cezaris Oktavianas. 
2? Bucefalas — Aleksandro Makedoniečio karo žirgas. 
3 „Gyva“ (Iot.). 
4 „Giminė ir rūšinis skirtumas“ (Iot.). 
5 „Kūnas“ (lot.). 
6 Tulijus — Markas Tulijus Ciceronas. 
7 „Judėjimas“ (ol.). 


8 „To, kas egzistuoja kaip galimybė, veiksmas, kiek tai turi 
galimybę“ (lot.). Šitaip judėjimą apibrėžė Aristotelis (Metafizika, 
XI, 9, 1065b 15—20; plg. Fizika, III, 201a 10—12), taip pat Tomas 
Akvinietis Aristotelio Fizikos komentare (Fizika, III, 2, $ 285). 


* Žr. Dekartas R. Filosofijos pradai, d. II, $ 25. — Kn.: Dekar- 
tas R. Rinktiniai raštai. V.: Mintis, 1978, p. 276. 

10 Žr. Aristotelis. Apie sielą, II, 7, 418b. — Kn.: Aristotelis. 
Rinktiniai raštai. V.: Mintis, 1990, p. 362. 

11 Karibų kalbos — indėnų kalbų, vartojamų Pietų ir Centri- 


nėje Amerikoje, šeima. Vestų kalba — viena iš jų. 


12 Versura — romėnų teisės terminas, reiškiantis paskolą sko- 
lai padengti, gautą iš trečiojo asmens. Corban — žydų religinio 
ritualo terminas, žymintis kulto reikmenis. 

13 Turimas galvoje iškilmingas karvedžio nugalėtojo įvažia- 
vimas į Romą. Jeigu kare būdavo nukauta daugiau kaip 5000 

priešų, Romos senatas leisdavo triumfuoti — surengti iškilmin- 
gas eitynes per miestą nuo Marso lauko iki Forumo ir iki Kapi- 
tolijaus. Jose dalyvaudavo senatoriai ir magistratai, kariuome- 
nė, būdavo nešamas karo grobis, vedami kilmingiausi belaisviai. 
Iškilmės trukdavo visą dieną (vėliau — keletą dienų) ir baigda- 
vosi puota. 

14 Kalbama apie bokšto laikrodį su astronominiu įtaisu Stras- 
būro gotikinėje katedroje (baigta statyti XVII a.). 

15 Apie kazuarus žr. II kn. 35-ą paaiškinimą. Kas yra kveričin- 
čijos, nepavyko išsiaiškinti. 

16 „Už tikrumą tegu atsako autorius“ (lot.). 

17 „Protingas gyvūnas“, „beplunksnis gyvūnas, dvikojis, su 
plačiais nagais“ (Iot.). Šio apibrėžimo istoriją pateikia Diogenas 
Laertijas (Filosofų gyvenimai, VI, 2, 40). 

18 Gilles Menage (1613—1692) — prancūzų filologas ir gra- 
matikas. 

8 Fortunio Liceto (1577—1657) — italų gydytojas, tyrinėjęs 
išsigimimų priežastis ir rūšis. 

20 Žr. Sk 22, 28—30. 


21 Gerundijus — veiksmažodinis daiktavardis (lotynų k. gra- 
matikos terminas). 


2 „Jeigu nenori, kad tave suprastų, į tave nereikia kreipti 
dėmesio“ (lot.). 


23 „Pirminė materija“ (Iot.). 


24 Aristeidas (apie 540—467 m. pr. Kr.) — graikų ir persų 
karų laikotarpio Atėnų politikas, pramintas Teisinguoju. 


3 „Salieras“, „kalnų ožys“ (Iot.). 

Ketvirta knyga 
Apie žinojimą ir nuomonę 


! Tikriausiai turima galvoje I. Newtono knyga Matematiniai 
gamtos filosofijos pagrindai (Philosophiae naturalis principia mathe- 
matica, 1687). 


2 „Iš to, kas anksčiau pažinta ir anksčiau priimta“ (Iot.). 
3 Žr. II kn. 12-ą paaiškinimą. 


* Turimas galvoje izraelitų gyvenimas Egipto vergijoje, ap- 
rašytas Išėjimo knygos 1—12 skyriuose. Apie Egipto tamsą rašo- 
ma taip: „Tada Viešpats tarė Mozei: „Ištiesk ranką dangaus link, 
kad Egipto kraštą apgaubtų tamsa — tamsa, kurią būtų galima 
pajusti. Taigi Mozė ištiesė ranką dangaus link, ir visiška tamsa 
tris dienas gaubė visą Egipto kraštą. Žmonės negalėjo vieni kitų 
matyti ir per tris dienas pasijudinti iš vietos...“ (Iš 10, 21—23). 


? Turimas galvoje Marko Tulijaus Cicerono (106—43 m. pr. 
Kr.) traktatas Apie pareigas (De officiis), kuriame piešiamas ide- 
alaus piliečio paveikslas. 


é „Kūniškumas, juslumas, sugebėjimas judėti, protingumas, 
gebėjimas juoktis“ (lot.). 


7? Svaras = 20 šilingų, šilingas = 12 pensų. (Nuo 1971 m. 
svaras = 100 pensų). 


8 Markas Tulijus Ciceronas. Apie įstatymus. 
? Rom 1, 20. 


10 „Niekas iš nieko nesidaro“ (Iot.). Pagrindinio epikūrinin- 
kų filosofijos teiginio, išdėstyto Lukrecijaus (apie 97—55 m. pr. 
Kr.) poemoje Apie daiktų prigimtį (De rerum natura, I, 146—158), 
parafrazė. 


1 „Gamtoje“ (lot.). 

12 „Amžinosios tiesos“ (lot.). 
5 „Tai, kas iš anksto priimta“ (lot.). 


14 Polemonas (m. 273 m. pr. Kr.) — sen. graikų filosofas, 
Ksenokrato mokinys. 


15 Anaksimenas Miletietis (585—528 m. pr. Kr.) — sen. graikų 
filosofas, Mileto mokyklos atstovas, parašęs veikalą Apie gamtą 
(Ilepi pvoguc). Visa ko pirminiu elementu laikė orą. 


16 Aristipas Kirėnietis (435—360 m. pr. Kr.) buvo Sokrato mo- 
kinys, tačiau išliko nuo jo nepriklausomas. Keliaudamas iš vie- 
nos vietos į kitą, mokė už pinigus, vėliau gimtinėje įkūrė kirė- 
niečių filosofijos mokyklą. Malonumą laikė svarbiausiu žmogaus 
siekiu, todėl jo filosofija vadinama hedonizmu. Daugelį šimt- 
mečių Aristipas buvo laikomas meno gyventi pavyzdžiu. 


17 Antistenas (apie 455—366 m. pr. Kr. — Sokrato mokinys ir 
draugas, sofistų, ypač Gorgijo, mokinys, jungęs Sokrato ir sofis- 
tų teorijas. Kinikų mokyklos įkūrėjas, mokinius ugdęs rūsčia 
dorovine praktika. 


18 Archelajas (V a. pr. Kr.) — sen. graikų filosofas, Anaksa- 
goro mokinys, draugavęs su Sofokliu. Spėjama, kad jis buvęs 
Sokrato mokytojas. Minimą teiginį pateikia Diogenas Laertijas 
(Filosofų gyvenimai, II, 4, 16). 


8 „Aukščiausiasis gėris“ (Iot.). 


20 Tiberijus Julijus Cezaris (42 m. pr. Kr.—37 m. po Kr.) — 
Romos imperatorius (14—37 m. po Kr.). Prieš tapdamas impe- 
ratoriumi buvo vadinamas Tiberijumi Klaudijumi Neronu. 


21 Gajus Julijus Cezaris (100—44 m. pr. Kr.), Gnėjus Pompėjus 
(106—48 m. pr. Kr.) ir Markas Licinijus Krasas (115—53 m. pr. 
Kr.) sudarė pirmąjį triumviratą (60 m. pr. Kr.). Krasui Žuvus 
mūšyje prie Karų, tarp Cezario ir Pompėjaus kilo konfliktas, 
prasidėjo pilietinis karas. Pompėjus pralaimėjo Cezariui mūšį 

ties Farsalu (48 m. pr. Kr.), pabėgo į Egiptą ir ten buvo nužu- 
dytas. 


2 „Už“ ir „prieš“ (lot.). 

23 „Vidurinysis terminas“ (Iot.). 

2 „Gyvūnas“ (lot.). 

25 „Žmogus“, „gyva būtybė“ (lot.). 

26 Topiniu argumentu Aristotelis vadina įrodymą, grindžiamą 
tikimybe paremta prielaida. 

27 Ši teorema teigia, kad stačiojo trikampio įžambinės kvad- 
ratas lygus statinių kvadratų sumai (vadinamoji Pitagoro teore- 


ma). Eukleidas — Aleksandrijos matematikas, apie 300 m. pr. Kr. 
parašęs labai aiškų vadovėlį Elementai (Ero1xeia). 


28 Richard Hooker (1554—1600) — anglų teologas, turėjęs di- 
delę įtaką Locke'o politinėms pažiūroms. Turima galvoje jo kny- 
ga Bažnyčios politikos dėsniai (The Laws of Ecclesiastical Policy). 


2 „Ne ten, kur reikia eiti, bet ten, kur einama“ (lot.). Tai 
eilutė iš Horacijaus Laiškų (I, 19). 


3 „Kiekvienas žmogus yra gyvūnas. 
Kiekvienas gyvūnas yra gyva būtybė. 
Vadinasi, kiekvienas žmogus yra gyva būtybė.“ 
„Kiekvienas kūnas yra tįsumas ir tankis. 
Joks tįsumas ir tankis nėra grynas tįsumas. 
Vadinasi, kūnas nėra grynas tįsumas“ (lot.). 


3 1 Kor 2, 9. 


32 Tai Tertuliano (apie 160—220), vieno iš Bažnyčios tėvų, 
posakis (Apie Kristaus kūną (De carne Christi), V). 


3 „Labai ryškiai“ (Iot.). 
Parengė Ramutė Rybelienė 

